
„..„ Trecutul ne-nfășoară 
Oricât de mult l-am surghiuni din minte... 
Străbunii-n noi de veci nu vor să moară 
Și noi mintim, dar sângele nu minte!” 


OCTAVIAN GOGA 


Sfada pentru pielea ursului din pădure 


Adiere blândă de primăvară. Dărăcire ușure de nouri albi în 
ascuţite vârfuri de brazi și-n cleanţuri de stânci sure. Mireasmă 
ageră, furișă, de toporași scăldați în rouă. Țipăt scurt de cocoși 
de ierunci și muget prelung de cerbi. Toate stârnesc un sclipăr 
mărunt în făpturile pământului urcându-l în văzduh până-n 
stepena luceafărului de dimineaţă. 

Așa începea ziua sfântului Gheorghe a anului 1594, când o 
veste rea înfiora Târgoviștea toată: Murad-sultan, al treilea cu 
acest nume, furios că împăratul Rudolf nu i-a trimis, de mult, 
ploconul de 45.000 de taleri, vrând să arate că nu-i nici molâu, 
nici fricos și nici urmașul celui poreclit Selim-beţivul și înfrânt la 
Lepanto, pregătește împotriva creștinătății cea mai mare armie 
din câte s-au văzut, de la Soliman padișah Magnificul încoace. 
Seraschier al acestei armii îl pune tot pe Sinan-pașa, mare vizir 
și neîmpăcat dușman al creștinilor. Poruncă: să ocupe, 
neîntârziat, Viena; să cotropească Europa toată; să ajungă, în 
sfârșit, la Roma, să-și rotească armăsarul în basilica sfântului 
Petru și-n moscheie s-o preschimbe, precum Mohamed el Fatih 
și-a rotit calul în Aya Sofya și-n geamie a preschimbat-o. E 
bolnav și ticăloșit de vicii Murad al III-lea; totuși cearcă a 
însănătoși lumea musulmană care, din pricina traiului bun și la 
păcii, urât se moleșește și se depravează. Spahiii se îngrijesc 
mai mult de moșii iar ienicerii joacă ghiulbahar prin cafenele, se 
țin de cămătărie și pișicherlăcuri, ori se îmbată ca porcii. 

Deci - război. Și de la Țarigrad roiesc poruncile, ca viespile și 
ca tăunii, ca fulgerele sau ca trăsnetele spre toate ungherele 
împărăției din Asia, Africa, Europa: „Gătiţi-vă de mare și biruitor 
razboi! De istov pe ghiauri să-i strivim și-n copitele cailor ţara să 
le-o câlcăm... Mihai și Aron-vodă de la Kara și Bogdan Eflac să 
iasă întru întâmpinarea armiei otomane și să-i alcătuiască aripa 
dreaptă, în marșul vijelios spre apus”... 

Pe Sigismund, craiul Transilvaniei, asemenea poruncă l-a 
ajuns în pădurea de lângă cetatea Chioara, unde se afla la 
tihnită vânătoare de mistreți și căprioare. 

— Sultanul cere, serenissime, să participi cu treizeci de mii, 
împreună cu pașa Timișoarei, la războiul împotriva creștinătății, 
surâde Ștefan losica, tălmăcindu-i porunca padișahului. Și 
urmează: Papa Clement al VIll-lea și împăratul Rudolf al II-lea 


plănuiesc o mare ligă a tuturor creștinilor, din Spania până la 
Moscova. Vine iar vremea de glorie a cruciadelor. Vremea 
eroilor. Și noi, toți cei tineri, te vom însoţi la bătălie, să-ți 
câștigăm faimă nepieritoare și loc strălucit în istoria lumii 
creștine. 

— Mă fac cruciat!... Cruciat!... strigă craiul cu putere de leu; 
obrazul buget i se roșește ca sfecla, ochii mari i se bulbucă, iar 
albastrul lor se spălăcește. Ecoul se-nvăluie sub bolți de fagi 
abia înfrunziţi, ca o hohotire îngânată de un smintit. 

Toţi solii creștini împânziţi în astă parte a lumii se-ntâlnesc, în 
mare taină, cu Alonso Carrillo, dascălul iezuit al craiului 
Sigismund. El, de altfel, face și desface aici toate treburile 
politice. Se sprijină îndeosebi pe nobilimea dornică de aventuri 
eroice, pe Bocskai, pe Ștefan losica, pe Gáspár Kornis, pe Moise 
Secuiul. Cu ei rânduiește tot. Pe Sigismund-craiul îl ţine ca pe-un 
stindard. Dar Ștefan losica știa că, de fapt, oastea Transilvaniei 
se află în mâna lui Baltazar Bâthory, iar acest văr al craiului face 
parte din tagma celor bătrâni și fricoși care zic: „Mai bine sub 
otomani, decât sub germani! În vorbirile lui cu oamenii 
împăratului Rudolf, Ștefan losica susține că Sigismund-craiul 
încheie, bucuros, alianţă cu imperialii, dacă i se asigură 
independenţa Transilvaniei, i se acordă titlul de rege, i se dă 
soţie o arhiducesă germană, i se împodobește pieptul cu colanul 
„Lânei de Aur”, i se garantează ajutor în bani și oaste precum și, 
în caz de nenorocire - ferească Domnul! - o retragere onorabilă 
într-un mare și bogat castel din imperiu. Ca nu cumva aceste 
pretenţii să pară prea mari, Carrillo spune că domnii din 
Moldova și Țara Românească sânt ca și vasalii lui Sigismund și-s 
gata a lupta pentru creștinătate. 


* 


Câte ceva din aste taine aflat-a și sihastrul Prohor, de la 
Filaret, ucenicul starețului loan de la Prislop, acolo, în sălașu-i de 
pe Cozia. 

Drept aceea, lasă chilia-i cu caznă săpată în stâncă, înnoadă 
curmei din coadă de cal peste aspră rantie de șiac, se sprijină în 
toiag, coboară la Olt, cere de la stăreţia Coziei un asin și, cu 
binecuvântarea maicii Teofana, pornește la drum. Se abate pe la 
Stănești, s-o vadă pe Sima, soaţa lui Stroe Buzescu. La odăile 
slujitorilor o aude pe Anghelina: își doinește cu ison de alăută o 


dragoste neîmpărtășită. 

— Cânt pentru Oprea Ricman, uriașul cetei lui Stroe, mereu 
neprietenos și sălbatec. De-mi aruncă o privire, mă cutremur, 
îngheţ și repede m-aprind iar, vâlvătaie. Sfat dă-mi, prea 
înțelepte Prohor, ce să fac? 

— Mai întâi, miluiește-mă c-o ulcică de apă, Anghelino. Așa... 
Oprea-i dintre zămisliţii în zodia vitejilor, ca și Buzeștii, stăpânii 
tăi. Şi nu se linişteşte făr' numai în mormânt. Lasă-l zodia să-și 
urmeze. Dar dacă steaua lui cu a ta s-o întâlni, fă-i prunc în felul 
lui. C-avem mare nevoie de viteji. 

Anghelina-i sărută mâna și-l duce-n casă. 

— Bine-mi pare c-ai venit, părinte! Buzeștii au mare trebuinţă 
de povață. 

— Pornesc? Și te temi, Sima? 

— Da, părinte Prohor. 

— Primăvara din mustul iernii se izvodește; așa-i legea. 

Cu cai buni la butcă, într-o jumătate de zi, Prohor și Sima 
ajung la Târgoviște. Sihastrul intră, grabnic, în curtea 
domnească, își află ucenicii în odaia sfatului, îi îmbrățișează și s- 
așează-n jeț, sprijinindu-se-n toiag. 

— La peștera mea ajuns-a, feţii mei, zvon amar. 

— Nu mai putem răbda! jeluie Radu Buzescu, rotind ochii 
răzbătători ca niște suliţi negre. Îl silesc pe măria-sa să ia 
asupră-și și datoriile rămase de la Ștefan Surdul și de la 
Alexandru cel Rău. Și-s copleșitor de mari. 

— Ba, multe înscrisuri au încăput cu ajutorul lui Țicalidi, în 
mâna lui Caraiman-pașa, adaogă Preda. lar Dan-vistierul a 
socotit că de ne-am vinde toţi copiii la ieniceri și noi ne-am da, 
cu toții, robi în ezir bazar, tot nu le-am putea plăti. 

— Dăbilarii domniei trebuie să mai strângă banii tributului: 
10.000 ocale de aur, 20.000 de oi, 2.000 de cai, 100.000 măsuri 
de grâu și tot atâtea de orz, bașca untul, mierea, seul, 
pastrama, ceara. Nu mai putem vinde decât pe furiș, în 
Transilvania ori la Raguza. De unde să scoatem aur? 

— Cămătarii s-au așezat statornic în cetatea de scaun, 
urmează Preda, și-l priveghează pe măria-sa, parcă ei ar fi 
domni în ţara asta. A ajuns prizonierul creditorilor. 

— Nu ne-am închipuit că vom trăi vreme de rușine ca asta, 
sare Stroe. Obraznici și răi, creditorii ne amenință zilnic cu 
moartea. Turcii calcă obiceiul cel vechi și-ncep a zidi moschei pe 


pământul român. Batjocoresc pe popi și călugări. Necinstesc 
femeile. Ne fură fetele. Își fac haremuri prin casele noastre. 
Turcesc ţara, părinte Prohor. Ce să facem? 

— Ceea ce de mult aveți de gând. Ci, ca bătrân becisnicit dar 
și înțelepţit de ani, zic: nu veţi putea nimica fără strașnic 
legământ de unire între voi și fără cea mai desăvârșită taină. 
Dar mai vârtos vă sfătuiesc a nu vă depărta de norod. Ele 
temeiul puterii. Ori voi, boierii, în vremea din urmă, prea sărăciţi 
țăranii, prea-i oropsiţi. 

— Îi rumânim, dar îi și scutim de grija dărilor, lămurește Radu. 
Și-apoi, nu scrie ici, în hrisov, că „s-au sculat de s-au vândut, cu 
toată ceata lor... de a lor bună voie, făr'de nicio silă drept 
30.000 aspri gata?...” 

— Rumânirea îmbogățește boierimea, dar scade vlaga ţării, 
feții mei, și-atunci... 

— Sihastre, noi, boierii, sântem ţara! se mânie Preda. 

— Un pic de dreptate ai, sihastre, întoarce Stroe cuvântul 
surâzând. 

— Stroe, ai rămas același lesne-crezător! 

— Nu, Radule, de multe ori mă-ntreb: cum am ajuns noi de la 
Petru Cercel încoace, adică în zece ani, să stăpânim, împreună, 
peste cincizeci de sate? 

— Au ai uitat, întreabă Preda, râzând, că ne-am bătut cu 
banul Dobromir și cu Rudenii și viaţa-n primejdie ne-am pus 
pentru fiecare palmă de moșie? 

— Să-ţi amintesc eu, stăruie și Radu: Pleniţa, cu tot hotarul și 
cu toți vecinii... 

— Luată de la Dobromir și dăruită mănăstirii Căluiu. 

— Da. Ciupercenii, din vadul Diului, pe malul Dunării, satele 
Rătunda și Predești, jumătate din Păcinul-Mehedinţi, satele 
Jiana, Beloţii, Grâniţa... 

— Ai uitat că mama, săraca, a zălogit ăst sat, din moși 
strămoși al Buzeștilor, lui Dobromir-ban drept 1.000 aspri, în 
timpul pribegiei noastre în Transilvania și, pe urmă, deși datu-i- 
am banii îndărăt, cârciobașul ăla nu mai voia să înapoieze satul? 
Ai uitat c-a trebuit să ne judecăm și-apoi chiar să ne batem? 

— Și-ai uitat ce judecată am avut la Ștefan-vodă pentru satele 
Piatra și Cornu? C-au dat vecinii lege 12 boieri, cu Dragomir din 
Vâlcănești în frunte, și au jurat că nu sânt vecini de moștenire? 
Și dacă nu stăruiam eu și nu luam lege 24 jurători, peste legea 


lor, alţii cumpărau satul? De pildă, Stoichiţă din Strâmba ori 
chiar Dragomir din Vâlcănești. 

— Lasă, Radule, că le-ai plătit toată cheltuiala - 25.000 de 
aspri; bănet, nu joacă, până le-ai smuls cărțile și răvașele de la 
Ștefan-vodă. 

— Multe sate am dăruit mănăstirii Căluiul. Nebuna din Dolj, 
Băjănia, Popești... 

— Cele dăruite mănăstirii, Domnului dăruite sânt, se închină 
Prohor. Că noi, cei prin vreme trecători, nu putem câștiga raiul 
fără milosârdie. 

— Vezi, sihastre, ce fel de sfânt ești? râde Preda. Dacă am 
robit ţăranii pentru noi, păcat mare am făcut; dacă i-am dăruit 
mănăstirii, robi călugărilor, am împlinit voia Domnului și cale 
spre rai ne-am deschis. 

— Pângăritoriule! 

— Ei, sihastre, pângărirea asta se spală tot cu isopul daniilor, 
suspină, cu prefăcătorie, și Radu Buzescu. 

Stroe se ridică din jilţ, își scutură pletele, își îndreaptă trupul 
vânjos, puternic, mlădiu, încruntă sprânceana neagră, stufoasă, 
sub fruntea înaltă, luminoasă, își împlântă palmele în centura-i 
lată din piele roșie, împodobită cu ţinte de argint: 

— De fapt, venim c-o singură dezvinovăţire: nevoia de bani, 
foarte mulți bani pentru oaste. lar oastea, știi sfinția-ta de ce și 
cât de mult ni-i trebuitoare. 

— Spovada voastră îmi stă la inimă. Ci mă întorc și zic: fără 
gloate nu veţi dobândi nicio biruinţă. 

— Ne pare rău, schivnice, dar citind cronicile, aflarăm că 
voievozii care se bizuiră pe gloate înjuguiră boierii și le scurtară 
capetele. 

— De-o pildă, Mircea Ciobanul și lon-vodă de la Moldova. 

— Vă va uri norodul, de-l jefuiţi. 

— Nu-mi pasă! se-ndârjește Preda și râde cu dinţii lui puternici 
de bărbat fireș, trufaș, frumos, cu mare aplecare spre 
desfătările întru desmierd muieresc. Teama asta fie la fratele 
nostru Stroe, la cumnata noastră Sima și poate la Velica- 
doamna, prietena lor dragă. Ci noi sântem boieri ca toţi boierii: 
ne îmbogăţim ca să fim cei mai puternici. E limpede? 

— Nu-i chiar așa, Preda, se-mpotrivește Buzescu cel mezin, 
pâlpâind din genele lui lungi și dese, frecând între degetele 
stângii fire din barba-i scurtă și deasă. Noi vrem, mai mult ca 


oricare dintre boieri, să facem ţara slobodă! Să alungăm 
vrășmașii care ne pustiesc pământul. 

— Dar nici gândim pentru asta a linguși prostimea. Dacă ne 
știe de frică și ne împlinește poruncile, ajunge. 

— Prostimii îi stă mai bine roabă. 

— Eu, părinte al meu, n-aș robi norod românesc, vâră Stroe 
pălmile în brâu, ci iacătă, osmanlâii cuprind ţara tot mai rău; și 
ţipă creștinii toţi de nevoia și prada lor. Tara plătește haraci și 
plocoane și peșcheșuri pentru sultan și pentru muierile lui, 
pentru viziri și pentru cadânele lor, pentru pașale și pentru 
seraiul tot, pentru mulţimea trândavă și hulpavă ce mișună între 
Bab-Humaiun și Bab-Seadat. 

— Dacă i se naște sultanului fecior - și, ca o pacoste, numai 
de când s-a înscăunat Mihai-vodă i s-au născut șapte, deși 
sultanul e un neputincios, - noi trimitem plocoane, hohotește 
Preda. 

— Dacă pornește sultanul război, urmează Stroe, dacă își 
zidește vreun palat, dacă își însoară ori își îngroapă vreo 
odraslă, Tara Românească, Moldova și Transilvania silite sânt 
să-l lingușească cu fel de fel de danii, de ajutorinţe: cai, boi, oi, 
șoimi, miere, bucate. Și ce nu le dăm, fură ienicerii: de pildă, 
băieţi și fete. 

— E mai greu ca-n vremea lui Ștefan Surdul ori Alexandru zis 
cel Rău. lenicerii pătrund în ţară fără a întreba pe domn. 
Umblând să împlinească dobânzile, cămătarii greci își fac de 
cap. Adesea Țicalidi, omul lui Caraiman-pașa, îndeamnă din 
umbră pe răufăcători. 

— Cu toate că ne-a împrumutat prea puţini bani, aprobă 
Stroe. La Giurgiu a venit Caraiman-pașa să întărească cetatea 
din Ostrov: ne-a cerut oameni, piatră, var și bani. Chiar în 
București ridică acum cetate de lemn pe dealul de lângă 
bisericuța lui Bucur. Și, cum termină câte o odaie, îndată bagă 
acolo zeci, sute de ieniceri. 

— Asta înseamnă că vrea să preschimbe ţara în raia? 

— S-ar putea, sihastre. Am aflat de la Ali Gian hogea, adaogă 
Radu Buzescu, muind glasul și vădind mare durere, că va să 
dărâme bisericuța lui Bucur și să ridice în locu-i moschee, pe 
malul Dâmboviţei. 

— Și poate nu știi, părinte Prohor, că pentru războiul cu 
împăratul nemtesc, la Raab, sultanul cere să-i trimitem o mie de 


salahori, cinci sute de care, trei sute de toporași, de pietrari și 
fierari, să întărească toate cetăţile din Banat și din Ungaria, 
până la Buda. 

— Dacă în locul lui Sinan-pașa ar veni alt mare vizir mai 
molâu, mai destrăbălat, mai mitarnic, am scăpa mai ușor, 
surâde Stroe. Asta-i oștean strașnic și dibaci orânduitor. Cere. 
la. Smulge. A fost creștin și a ajuns cel mai înverșunat vrăjmaș 
al creștinilor. Va să ne folosească și pe noi în războiul cu 
creștinii. 

— Sântem la cheremul lui, intră în vorbă și Radu 
Calomfirescu, strecurat în spătărie odată cu Teodosie Rudeanu. 
Dacă nu ne turcim, va să pierim, în cinci ani, dacă nu chiar într- 
un ceas. 

— Da, Calomfire, dar turcirea-i tot un fel de moarte, se 
împotrivește Stroe. Impărăţia otomană trăiește mai cu samă din 
jaf: dacă nu se războiește, sărăcește, se moleșește și piere. 

— S-aude că Sinan e foarte darnic cu soldaţii, se alătură și 
Teodosie Rudeanu vorbirii în jurul sihastrului Prohor. 

— Dă din ce jefuiește; deci ce nu-i al său. 

— Radule, așa au făcut toţi cuceritorii: și Cirus, și Alexandru, 
și Cezar. lară craii care cheltuiesc din banii lor mor săraci și 
dispreţuiţi. 

— Ci eu de asta pogorât-am din munte: să vă povăţțuiesc întru 
stingerea vrajbelor și împăcarea cu norodul. Faceți toți o singură 
putere și apărați vatra strămoșească. Nu vă temeţi, ci ţineţi 
minte, feciorii mei, povaţa sihastrului Prohor: în cetatea dreptăţii 
tale poți fi ucis; învins, nu, niciodată. 

Pleacă Buzeștii frunţile, tustrei; cred sihastrului și-i mulțumesc 
c-a pogorât din munte și părintește i-a dăscălit, înainte de a 
intra în sfatul cel mare și hotărâtor. 


* 


În spătărie s-au adunat mai mulți boieri decât își închipuiseră 
Buzeștii că se vor aduna. Mihai-vodă intră grăbit, sunând din 
pinteni, rotește privirea parcă și-ar număra sfetnicii, Zâmbește 
multumind plecăciunilor, face semn tuturor să se așeze în jilţuri, 
se așază el însuși în jilțul din capul mesei grele de stejar 
încrustat și grăiește, cu glasu-i puternic, bărbătesc, hotărât, glas 
care cere ascultare: 

— V-am chemat, boieri, să sfătuim despre soarta ţării, a 


norodului și a noastră. Spunetţi-vă gândul fără teamă și fără 
ascunziș. Cum veți hotărî, așa va fi. 

Cel dintâi, Dan-vistierul își zburlește barba-i roșcată, ușor 
înspicată cu fire sure, își șterge larga-i pleșuvie c-o basma albă 
ca helgea și începe firitisindu-l pe vodă că i-a înălţat în rang pe 
Buzești. Apoi întoarce sfatul spre năcazurile pricinuite de 
cămătari; înșurubează vorbele, că anevoie se poate limpezi 
sinceritatea de viclenie. 

Radu Buzescu îl pândește pe sub tufele sprâncenelor, îl 
măsoară cu ochii lui mari și reci, îl cântărește în gând, își 
umezește buzele groase, rumene, și se rostește scurt: 

— Nu mai putem îndura! 

— Dar ce să facem? întreabă Miriște-logofătul. 

— Să ne însoțim cu moldovenii și cu transilvănenii, se ridică 
Stroe Buzescu, clipind ușor și mustăcind, parcă nu i-ar conveni 
ceva. Apoi, răsucind în sus dreapta-i sprintenă, vânjoasă, dedată 
pe spadă, și zâmbind cu un fel de firească și mândră bunătate: 
Toată creștinătatea-i cu noi. 

— Creștinătatea? Când unitu-s-au vreodată creștinii? 

— Se unesc acum, logofete Miriște. Trebuie! 

— Nu cred, se împotrivește Dumitru-vornicul. 

— Nici eu nu cred, se alătură Chisăr, fratele lui Teodosie 
Rudeanu. 

— Ei, ce de osmanlâi în ăst sfat! mușcă Preda Buzescu, șoltic, 
zeflemitor. Nu degeaba sultanul face și la noi geamii. Vezi, 
cumnate Chisăr, poate te pune hoge și ne chemi, din minaret, la 
rugă și la spălarea picioarelor, c-or fi mucezit în botforii 
trândăviei mișelnice. 

— Boieri, fără batjocură! cearcă Radu Buzescu a pune stavilă 
zeflemelii. 

— Dar mai ales fără mișelie, cârâie măscăriciul Teleleu. 

Se desprinde din ungherul lui și, sunând zurgălăii de la gleznă 
și de la scufă, face tumbe ca un drac, spre hazul unora. 

— Afară! răcnește paharnicul Leca, în numele boierilor 
supăraţi că o pocitanie le ia sfatul în derâdere. 

— Afară din divan mă poţi da, paharnice, dar din cugete ba. 
Că eu sânt ghimpele îndoielii și mă furișez în sinea fiecăruia, ca 
năpârca în brusturet. 

— Nici știu de ești măscărici au filozof, râde Stroe. 

— Filozoful este un nebun trist care pare înţelept, pe când // 


buffone este un filozof vesel care pare nebun. Uite, întreg sfatul 
a auzit ieri tunând; dar cine-i poate tălmăci înțelesul? 

— Nu sântem astrologi. De unde să... 

— Din gromovnic, vel logofete Miriște! Scrie: de va tuna în 
zodia berbecului, grâu nu se va face, spaimă și vrajbă mare 
între oameni vor fi, în bivoli și boi moarte, foamete în Țarigrad, 
iară domnii cei trufași smeri-se-vor foarte... 

— Și cu măscăricii cum se va alege? întrebă vistierul Dan, 
uitându-se cu coada ochiului spre vodă, să înţeleagă cum de-i 
îngăduie atâta obrăznicie. 

— Vor urma să pună-n cofă căpoși ca domnia-ta; că dacă 
sufletul unora de-aici nu s-ar acoperi de coaja trupului, iar 
cugetarea nu li s-ar ascunde sub velinţa vorbelor, ei înșiși ar 
putea afla ce vicleni și mincinoși sânt. Și poate s-ar rușina, 
auzindu-se zicând: „Cu cât datoriile către înalta Poartă sânt mai 
mari, cu cât domnul e mai mic. Și nouă ne șade mai bine c-un 
domn mic cu niște datorii mari, decât cu unul mare și fără 
datorii.” 

Boierii și mai ales Buzeștii râd cu hohote de adevărurile 
rostite de măscărici. Râde și vodă. Ci numai când Miriște- 
logofătul, vânăt de mânie, trage sabia din teacă, măria-sa face 
aspru semn lui Teleleu să iasă. 

— Nu știu, zău, cum rabzi, măria-ta, spurcăciunea asta hâdă 
să ne tulbure sfatul. Și mai ales că se află și dregători gata să 
râdă, dojenește Dan-vistierul, în vreme ce bufonul se-ndreaptă 
spre ieșire, ca unul ce și-a împlinit datoria. 

Vodă tușește încetișor, surâde subţirel, clatină ușor capul 
frumos, cu păr scurt, negru, vălurit, iar cu privirea fulgeră 
viforos pe toți cei de față. Măscăriciul l-a ajutat să vadă încă o 
dată că oameni desăvârșiţi și credincioși până-n pânzele albe 
nicăieri în lume nu se află. 

Sfatul durează toată ziua: sfat greu, înverșunat. Boierii 
vârstnici cer ca voievodul să plătească datoriile, cât se poate de 
repede. 

— Așa povăţuiește și lani-banul, capuchehaia de la Țarigrad, 
destăinuie banul Mihalcea, în vreme ce Radu și Preda Buzescu 
se privesc cu subințeles și nu mai stăruie întru pornirea 
războiului pentru libertate. 

— Cinstiţi dregători, dacă povăţuiţi supunerea, rostește Mihai- 
vodă, atunci aflați că trebuie să împlinim porunca padișahului și 


să pregătim zece mii oaste, cu care va să ne alăturăm lui Sinan- 
pașa, în vară, când porni-va împotriva creștinătății. 

— Atunci îngăduie, măria-ta, să las stolnicia și să mă fac 
prisecar la Stănești, lângă soţia mea, Sima. 

— Nu te copilări, frate! sare Radu Buzescu, oleacă 
descumpănit de supărarea mezinului. 

— Marele vizir Sinan-pașa cu acest gând mi-a dat domnia: să 
fiu agă în armata lui. Eu aș vrea să fiu numai voievodul ţării 
mele. Ci sfatul vrea altfel. 

— Măria-ta, să facem cum vrea sfatul și să pregătim oastea 
pentru război, întărește Preda Buzescu. 

— Poate vrei să ne și turcim! strigă Stroe. 

— N-ar fi rău, frate: am putea ţine și noi harem. 

— Cine glumește, surâde voievodul, nu deznădăjduiește. 


* 


Peste două săptămâni, Mihai-vodă primeşte dar din partea 
sultanului două hilaturi - caftane - foarte scumpe și o spadă de 
Damasc, pentru gizie, adică pentru haraciul trimis la vreme și 
pentru slujbele pe care le va aduce. 


* 


În casa din Stănești stăpânește liniștea din ceasul asfințitului. 
Poate de aceea Simei îi place mai mult ca oriunde să stea aici și 
să gospodărească. li amintește de sângeroasa luptă dintre 
Buzești și Dragomir-banul; dar nu uită că tot aici, întâia oară, a 
tinut-o Stroe în braţe, chiar dacă i-a fost fără voia-i. Se așază la 
fereastra iatacului mic, trece cu palma stângă peste luciul 
prichiciului, răsuflă adânc ca gospodina dornică de hodină. 
Gândeşte la Stroe. Și, dintr-o dată, îl și aude prin amurg: 

— Slujitori, deschideţi poarta! 

În câteva clipe intră, descalecă furtunos, leapădă frâul în 
mâna lui Condur Pantelimon și urcă scările, în fugă. Sima îl 
îmbrățișează strâns. 

— De ce ești supărat, Stroe? 

— Înfrânţi, Sima... Înţelegi? Vodă urmează sfatul boierilor 
ruginiţi, iar ăștia ascultă de Miriște-logofătul. De Dumitru- 
vornicul. lar banul Mihalcea... 

— Păcat. 

— Zădărnicite nădejdile că vom mântui ţara... 


Ochii Simei se umezesc. Inima îi zvâcnește sub sânii tari, 
rotunzi, îmbietori sub bluza de tafta vișinie, tivită cu gingașă 
horboţică albă. 

— Nimica nu-i zadarnic, Stroe al meu... Poftește, rogu-te, în 
iatacul mare; schimbă-ţi straiele. Îţi torn apă caldă să te speli de 
praful drumului. De mult n-am cinat împreună... 

Stroe venise cu gând zburlit: să strige, să urle furios, să verse 
toată mânia din el. Și, iată, Sima l-a domolit cu un surâs, c-o 
privire din ochii umezi, c-o îmbrăţișare. 

La masă, mușcând dintr-un copan de clapon, povestește cum 
s-au petrecut lucrurile în sfatul domnesc, cum s-au ciocnit cele 
două păreri, cum au biruit „cuminţii”. 

— Cel care a cârmit sfatul spre supunere a fost, totuși, banul 
Mihalcea. Și, mai ales, nu mă așteptam ca vodă... 

— Nu te supăra, iubitul meu soț, dar Mihai-vodă-i mai înțelept, 
și la socoteli politicești mai dibaci decât tine. lar Mihalcea-i mai 
șiret ca diavolul. 

— Cum adică? Nici tu... 

— Te înţeleg, Stroe al meu. Dar zic: războiul nu-i numai spadă 
de oțel, ci și ascuţiș de înțelepciune, de dibăcie, de răbdare de 
chibzuială, de viclenie, de îndrăzneală, de vitejie, de nebunie 
chiar, până la urmă. Și Mihai-vodă, nașul nostru drag, știe bine 
că răzvrătirea e o treabă primejdioasă, și nimeni nu se poate 
juca de-a răzvrătirea. N-are acest drept. 

Stroe soarbe o înghiţitură din pocalul de vin, nu ca să-și 
potolească setea, ci ca să îndepărteze nodul proptit în gât. Se 
simte rușinat și un pic chiar supărat pe Sima. Ci ea îl toarnă-n 
plămadă de dragoste până el se trezește întrebând, ca un copil: 

— Și ce să fac? 

— N-am râvnă mai mare decât să stai ici, lângă mine. Aici 
unde, cândva, m-ai scos din flăcări, în braţe. Ci acum, chiar de 
simt săgeata morții în inimă, zic: sfătuiește-te cu fraţii tăi și du- 
te lângă măria-sa. Să nu te dezlipești de dânsul niciodată. 


* 


Sosit în taină și-n mare grabă de la Moldova, loan Norocea, 
logofătul, îi află pe Buzești la masă cu Teodosie Rudeanu, cu 
Mihalcea-banul și cu Petru Grigorovici, armeanul. Crede nimerit 
să-i vestească despre Aron-vodă, care s-a îmbiat la prieteșug cu 
Rudolf, împăratul Germaniei. 


— S-a alipit fățiș de creștinătate, peste capul lui Sigismund 
Báthory, povestește oaspetele, după ce s-a așezat la masă între 
Stroe și Teodosie. Vă mulțămesc; sânt lihnit de foame, drept să 
vă spun... 

— Împăratul nemtesc, căpetenia creștinătății, nu cunoaște 
nici cugetul voievodului, nici gândurile noastre cele tainice, 
cearcă Teodosie Rudeanu să răspundă, privind după ciozvârta 
de berbec, rămasă în tavă ca o ispită; de anul trecut a devenit 
„filozoful cel mâncăcios”, și va ajunge, prea curând, „filozoful 
cel burduhănos”, cum râde Preda Buzescu. 

— Sinan-pașa a răspândit vestea că voievodul nostru va fi cel 
mai bun general al armiei otomane îndreptată împotriva 
creștinilor, zice Mihalcea, după ce și-a turnat un pocal plin. lar 
noi, deocamdată, ne pregătim pentru asta. 

— Mai bine să facem ca Aron-vodă: să sărim peste rohatca din 
Transilvania și să ne încălzim inimile de-a dreptul la prietenia cu 
Rudolf-împărat, se repede iar Stroe. 

— Nu, se-mpotrivește Preda Buzescu. Putem lupta oare cu 
prieteni depărtaţi și dușmani, ici, în coastă? 

— Drumul nostru spre apus trece prin Alba lulia, atrage luarea 
aminte logofătul Norocea. Ai dreptate, ducere Preda. Și voievozii 
istor trei ţări române uniţi trebuie să fie. 


* 


Un ochi deprins a pătrunde în sufletele oamenilor ar spune că, 
acum, în primăvara anului 1594, în cinul boieresc al Ţării 
Românești a început să se aleagă grâul de neghină. Câţiva 
cârtesc pe faţă. Alţii pe la colțuri când s-adună la un „pocal de 
bârfire”, cum zice Preda Buzescu. Bârfesc încredințaţi că sânt 
unele vorbe care, ca oţetul în piatra de var: fierb și sapă în inima 
omului. A intrat parcă în obicei să înceapă sfatul cu o glumă 
pipărată despre însurătoarea lui Miriște-logofăt, cu toate că au 
de hotărât lucruri osebit de însemnate: Fuad-pașa a ajuns mare 
vizir în locul lui Sinan, a luat comanda armiei împotriva Europei 
și cere românilor să-l însoțească în război cât mai grabnic. 

— Ai șaizeci și cinci de ani, dacă n-ăi hi uitat câţiva pe drum, 
și poftești la Ilinca, o fetișcană de șaptesprezece... 

— Și jumătate, Preda Buzescu! 

— Povăţuiesc s-aduci în casă acea zburdăreaţă, urmează 
Preda: dar să-l iei prieten pe Calomfirescu. Că de-ar trăi Petru- 


vodă Cercel... 

— Acela fost-a capia muierilor, nu domn, Stroe Buzescu! 

— Numai că domnia-lui a trecut, iar capia a rămas. 

— Ce batjocură! Unde se pomenea al'dată ca în divan să se 
grăiască măscări cu muieri nerușinate? 

— Au nu cunoști, vornice Dumitre, că muierile sânt pricina 
tuturor  pricinilor? întreabă, râzând, Teodosie  Rudeanu, 
potrivindu-și dulama de zarfă îmblănită, foarte scumpă și 
frumoasă: l-a costat, după cum se laudă, patru mii de aspri. 
Oare n-ai auzit de istoria cetăţii Troia, despre atâţia crai și viteji 
care pieriră într-un război pentru o muiere ușărnică, Elenușa 
numită, și care de Paris s-a lăsat ademenită? 

— Ci lăsaţi șuguirea, boieri, se împotrivește loan Norocea, 
logofătul. Am venit din Alba lulia și din lași să hotărâm despre 
prieteșugul cu craiul Sigismund. 

— Craiul Sigismund, după cum aud, arată Dan-vistierul, nu 
iese din cuvântul călugărilor papistași din juru-i. 

— Ca să cunoști bine firea popoarelor, zice Teodosie, cu 
filozofie, trebuie să fii crai ori împărat. lară ca să cunoști firea 
crailor și a împăraţilor se cere să fii om din norod. 

— Fratele meu e mare firoscos, dar eu știu că nu ne va fi 
îndemână deloc învrăjbiţi prin nesăbuita dorinţă a unora de 
războire,  turuie  Chisăr-vornicul, dintr-o suflare.  Sântem 
ascultători sultanului? Să rămânem așa. 

— Unii au limbă ageră, dar spadă tocită, ruginită chiar. 

— Plefturești cu semeţie, Stroe Buzescu, dar fără dreptate, se 
supără vornicul Dumitru. Te grozăvești, ci eu zic c-o să aduci 
ţării sminteală și pieire. 

— Vrăjitoarea Grozava te-ar blestema: pușchea pe limbă-ţi! 

Toţi izbucnesc în râs, în cap cu Dan-vistierul. Când se 
potolesc, Udrea-spătarul Băleanu vestește că o mie cinci sute de 
români din Banat, ridicaţi de Palatici, de vlădica lon Teodor și de 
lon din Lugoj, au fost striviţi de pașa Timișoarei. 

— lar pe episcopul din Vârșet îl jupuiră de viu. 

— Vedeţi? Vai și-amar! se caină Chisăr-vornicul. Vedeţi, 
Buzeștilor? Nu vârâţi lumea-n năpastă și foc! 

— Nimica nu se face fără primejdie, vornice. Bănăţenii luptă 
ajutaţi și de sârbii lui lancu Halabur și de haiducii lui Baba 
Novac. 

— Stroe are dreptate: creștinătatea a început iară lupta 


împotriva otomanilor, întărește Radu Buzescu. 

— V-au luat Dumnezeu mințile, Buzeștilor? 

— Eu nu stau pieziș, hârâie jupân Dumitru-vornicul, dar ţin 
minte ce-n darn fu lupta lui Radu-Vodă de la Afumaţi. Ce făcu 
altă fără numai că risipi ţara și-și pierdu capul, singur? 

— Nicidecum nu vom lăsa să ruginească săbiile în teacă, 
pentru că vitejia Radului-vodă pare domniei-tale năprasnică 
vedenie! desfide Stroe Buzescu, strângând pumnul stâng pe 
mănunchiul spadei, cum face ori de câte ori se mânie și n-o 
poate trage cu dreapta. 

— Radu Buzescu, domolește furia fratelui. 

— Supărarea lui e dreaptă, vistiere Dan. Inima noastră tot mai 
greu îndură dușmanul osmanlâu și iscoadele lui. 

Vorbirea Buzescului cel mare amutește cârtirea. 

— Vremurile-s tulburi, se îngrijorează Dumitru-vornicul, și iată 
ies întru totul de sub cârma omului. 

Deodată, parcă spre adeverirea spuselor, ușa se deschide 
furtunos. Străjile, brâncite cât colo. Un haldău uriaș cu fes roșu, 
tuguiat, cu gâtul strâmb și cu pieptul lat, cu pumnii cât ilăile lui 
Tiţu fierarul, cu iatagan mare la brâu, dă buzna în spătărie și 
încrucișează braţele, înţepenind pe picioarele-i crăcănate, în 
șalvari largi, galbeni. Alături i se așază unul mărunţel, cu turban 
alb, cu fund verde, umflat ca un ciubăr. În spatele lor, încă vreo 
zece-cincisprezece. 

— Sânt ienicerul Ibrahim; ghiaurii mă poreclesc Sucitul! 
răcnește uriașul, cu glas gros, ca boncăluirea buhaiului intrat în 
călduri. 

— Și eu Selim din Odriu, se piţigăie mărunţelul. 

— Am venit după datorii, haraci, plocoane. 

— După bani! șuieră Selim. 

— Unde-i vodă? De nu plătește-ntr-o lună, îl scoatem din tron 
ca pe-o măsea stricată! 

Boierii, toţi, lasă frunţile spre podele, doborâţi de rușine și de 
spaimă. 


* 


— Eşti teafăr, călugăre? sare craiul Sigismund ca muşcat de 
viperă. Cum, eu, eu Sigismund Báthory de Somlyo, crai catolic, 
demnitar de rangul întâi al creștinătății și al sfântului Scaun, să 
lupt alături de niște valahi schismatici? Eşti borţos ca o bute și 


sec ca un... ca un poloboc golit la nunta Barbarei Fuzy cu Ștefan 
losica. 

— Bine-i, mărite, să-i avem, totuși, prieteni. 

— Ce? Cum? Vrei poate să se înhăiteze cu valahii din 
Transilvania și coroana să-mi smulgă? 

— Nu, nu... Jesus-Maria! Va fi așa cum vrei măria-ta, se 
bâlbâie Carrillo, uimit de mânia craiului. Nu uita că sfântul 
Părinte îţi va da binecuvântarea să conduci cruciada... Și-o vei 
conduce! 

— Da? Mi-o dă? Bine, dascăle, bine... Știam eu că ești mare 
diplomat. Gândesc să refac regatul Daciei; poruncesc lui Aron- 
vodă să poftească aici, să mi se închine și... haț! 

— Slăvite, e vorba de... 

— De Mihail-voievod? A, mi-i vasal: fără scrisorile mele, azi 
era doar un biet neguțător de vite. Poruncesc să mă slujească. 
Atât. S-o știi! 

Și iese, zdrăngănindu-și pintenii și spada. În urmă-i, Carillo 
rânjește într-un dinte, apoi mârâie către lon de Marini Polli, ca 
să-i spulbere nedumerirea: 

— Așa-i el: iute la mânie. Dar îi trece. Are suflet mare... 
Despre scena asta, regretabilă, nicio vorbă! 

Peste două ceasuri, Ștefan losica scrie lui Aron-vodă să se 
înfăţișeze, la Alba lulia, însoţit de Velica-doamna. 

Peste șase zile primea răspuns: Aron-vodă nu poate veni; 
Moldova-i amenințată de tătari. 


* 


Dar peste alte trei zile, cei patru mii de soldați transilvăneni, 
mercenari, de la curtea lui Aron-vodă încep să prade slobod, ca- 
n ţara lui Lobodă. Vodă cheamă pe Ștefan Tholdy și pe Toma 
Karâcsony, căpitanii acestor lefegii: 

— Pentru purtarea voastră nesăbuită v-am micșorat solda. Și 
dacă tot nu vă cuminţiţi, vă trimit înapoi, la Alba lulia. Aţi auzit? 

— Plecăm singuri! ameninţă căpitanii. 

Și, în scurt timp, toţi lefegiii vin în faţa curții domnești și 
aruncă armele pe trepte. 

— Te lăsăm! Te lăsăm singur în sama boierilor moldoveni, să 
te jugănească ei, berbece stricător de muieri! 

Vodă își vede tronul surpat. Boierii potrivnici zburdă de 
bucurie. Noroc că Nestor Ureche și Velica-doamna îi vin în 


ajutor: cheamă căpitanii lefegiilor și-i iau cu binișorul: 

— De ce plecați, oameni buni? Credeţi că la Alba lulia veţi fi 
mai bine plătiţi? Amăgeli. 

— Vodă nutrește gânduri mari. Veţi avea război și deci prilej 
de câștig și faimă, cum nu puteți avea altundeva. 

— Rămânem dacă ne mărește lefurile. 

_ Ca să-i câștige, Aron-vodă le dă plată sporită și un banchet. 
Insuși bea cumplit și se destrăbălează cu muierile, fără rușine, la 
rând cu lefegiii. La sfârșit, Karácsony, beat și stors de 
preacurvie, se agaţă de gâtul lui vodă, nu mai puţin beat și 
istovit și el: 

— Eşti... ești de-ai noștri, voievoade! Hâc! Ce mai isprăvi va 
să facem... hâc! împreună. Te-am cam scărmănat, hâc! dar nu 
te-am cunoscut, voievoade... 

Cronica spune că, beat fiind, Aron-vodă a tăiat capetele 
multor boieri potrivnici. De aceea i-a dat poreclă „Tiranul”. 


* 


Deși-i absorbit de multe treburi politice, Carrillo vede totuși că 
Ștefan losica se înșurubează tot mai adânc în conștiința craiului 
Sigismund. li gâdilă vanitatea și foamea de avere, ambiția și 
setea de glorie. Intrigă: 

— Crezi că prinţul Baltazar Bâthory, pe acolo, prin Polonia, 
unde călătorește, nu uneltește împreună cu verii măriei-tale, 
Ștefan și Andrei? 

— losica, nu mă-nvrăjbi cu rudele! 

— Nu eu fac vrajbă, ci el. Confiscă-i bogăţiile, să nu mai aibă 
cu ce cumpăra bunăvoința sultanului. Și mai trebuie să-ţi spun 
că-i înţeles cu cancelarul Kovâcsonny. 

— A, și el are foarte multe bijuterii: lanţuri de aur, diamante, 
rubine, safire... Le-am văzut! 

— Și stofe și blănuri fine; atlasuri și zibeline, mătasă și jderi, 
catifea și brocart, găitane și nasturi de aur, șei și frâuri bătute 
cu pietre scumpe, brâie împodobite cu rubine și smaragde, 
valtrapi cusuţi cu perle și rubine, mult mai bogate decât cele 
dobândite de la Petru Cercel. Și dacă le dăruiește sultanului... 

Inșirând aceste bogății, Ștefan losica urmărește cum i se 
măresc pupilele craiului, cum îi sticlește albul ochilor, cum i se 
umflă nările, cum îi lasă gura apă, cum buzele i se depărtează 
prin căderea fălcii de jos și cum i se preling balele poftei și ale 


lăcomiei, cum limba i se lipește de cerul gurii și înțepenește așa, 
într-o neputinţă tâmpă și mută. 

— Toate aceste bogății se cuvin unui singur om. 

— Mi... mie! 

Și așa, cu dibăcie, îl convinge să treacă la însușirea 
samavolnică a unor averi, începând chiar cu nemeșul român 
Cândea, ce-și zice acum Chendi. Face asta ca să deschidă sfada 
cu unchiul Baltazar Bâthory și ca să nu-l învinuie nimeni că îi 
cruță pe români. 

Ci nici Carrillo nu vrea să-și piardă influenţa. Tocmai în acele 
zile don Alessandro Comuleo, om roșcat, înalt, voinic ca un 
halebardier și viclean ca o vulpe, apare în Transilvania și stăruie 
asupra alianței cu Moldova, cu Țara Românească și cu toți 
răsăritenii: poloni, muscali, cazaci: 

— Principii români pot aduce 100.000 de scuturi și de lănci. 
Mă duc, Slăvite prinţ, să-l ademenesc și pe Mihai-vodă cu 
prietenia sanctităţii-sale. 

— Te spintec, călugăre! urlă Sigismund, stacojiu la față. 

Comuleo înalţă fruntea și grăiește cu demnitate: 

— Omul papei de la Roma nu s-a speriat nici de iataganul 
tătarilor, nici de securea cazacilor, nici de ștreangul otomanilor; 
crezi că se va teme de sabia sfântului Ștefan, cel mai fidel 
slujitor al sfântului Scaun? 

— Cer iertare, don Alessandro, surâde perfid ava Carrillo. 
Numele lui Mihai-vodă a stârnit o undă de furie în mintea măriei- 
sale și-a descumpănit-o. Drept aceea, în numele sfântului 
Dominic, te rog să ierți și să nu te duci la București. 

— Am poruncă de la Sanctitatea-sa. 

— Împlinești porunca asta lăsându-ne pe noi să ne îngrijim ca 
Aron și Mihai-vodă să nu lipsească din Liga creștină. Să vină cu 
toată bogăţia și oastea lor alături de noi. Dar, deocamdată, 
Mihai-vodă e străjuit de trei mii de turci. Îl știm om al sultanului. 

— Un soldat al crucii nu fuge de primejdie. 

— Trebuie să mai știi că omul de temei al valahului este un 
cămătar și neguțător, lani: cel mai mare trădător care s-a văzut 
pe lume. Și spun asta, nu ca să te-nfricoșez, ci ca să dovedesc 
că, deocamdată, călătoria în Valahia nu-i necesară. 

— Am poruncă să... 

— Ce fel de diplomat ești, dacă... ne încurci treburile aici? 

— A, dacă-i așa, se schimbă... calimera. 


— Mărite crai și cinstite sol, urmează ava iezuit, deocamdată 
să-i îndemnăm pe valahi a se învrăjbi cu otomanii. După aceea 
vin singuri, drăgăuș la căuș, cum zic românii, și ni se pleacă la 
picioare, cum vin cârlanii încolţiţi de haita lupilor. 

— Bun, bun, înțelepte părinte! Ei, cârlanii; eu, leul!... Ha-ha! 
Leus Sigismundus Bâthory de Somlyo... 


* 


Totuși, în noaptea de 22 martie, don Alessandro Comuleo 
ajunge la lași. Deși mahmur, după chef, Aron-vodă îl primește 
numaidecât și-i povestește necazurile: 

— Tatarii ameninţă, turcii mă pradă, polonii ocărăsc ţara și 
voievodul, craiul Sigismund vrea să mă subjuge de istov. 
Împăratul nu-mi dă niciun ajutor. Chiar lefegiii unguri se poartă 
cu mine hain, înjositor și prădalnic. Mi-am trimis casa, toată, la 
Cetatea Neamţului, s-o feresc de primejdii. lar acum nici nu știu 
ce să fac. Dacă n-ar fi încrederea în Dumnezeu... 

— Citește scrisoarea Sanctităţii-sale papa Clement al VIll-lea, 
și crede în ea. 

Când tălmaciul sfârșește citirea epistolei papale, vodă se 
ridică în picioare și strigă: 

— Mă poftește în Liga creștină! Fac tot ce-mi poruncește. Tot! 

— Să te-nchini lui Rudolf împărat. Sanctitatea-sa se roagă 
pentru cei care luptă. 

— Dar sultanul nu se teme de rugăciuni, ci de sabie. 

— Două mii de cazaci, cu Hlopiţki, se află la Camenița, iar 
zece mii de secui, sub căpitanul Pancratie Sennyei, stau gata în 
munţi, să ţină calea nogailor. l-am văzut cu ochii mei. Și-apoi, 
prin viu grai, în taină, poţi cere ajutor și de la cancelarul polon, 
că-i creștin și nu-l va lăsa nici inima, nici interesul, să te vadă 
primejduit de tătari și să nu te-ajute. 

— Și ce fac cu tributul? ÎI trimit? 

— Nu; plătește opt mii de cazaci care, întru apărarea 
Moldovei, fac mai mult ca o sută de mii de tătari. 

Sfatul lui Comuleo l-a cucerit pe Aron-vodă. Se laudă cu glas 
tare: 

— Sânt prieten cu cei mai mari prinți din Europa! ȘIi-l trimite 
pe vornicul Sbierea la cazaci să le ia și lor legământ de credință 
către creștinătate. 


* 


În săptămâna mare, Mihai-vodă a venit iar la Târgovişte: casa 
de aici e mai încăpătoare și mai frumoasă decât curtea 
domnească din București. 

— Și-apoi, aici, în Târgoviște, sântem mai feriți de primejdii, 
lămurește măria-sa pe doamna Stanca, supărată că-i pusă pe 
drumuri în preajma sărbătorilor Învierii. 

În biserica din curtea domnească, murmur de rugă, mireasmă 
de smirnă şi zvon de prohod. Din strana-i, vodă priveşte 
iconostasul nou, măiestrit lucrat, admiră zugrăveala proaspătă 
și caldă parcă, fremătând în jocul luminilor din policandre. 
Boierii se înșiră la rând, în straie bogate, scumpe, aproape tot 
așa de scumpe ca și cele domnești. Chiar în dreapta voievodului 
stau frații Buzești, bărbaţi mândri, vânjoși: Radu - corpolent fără 
a fi gras, cu chip prelung, cu barbă scurtă, deasă, cu nas 
puternic și frunte naltă sub părul retezat pe frunte, cu privire 
tare, ţinteșă care-nmărmurește omul, ales de-i vinovat cu ceva; 
Preda, ceva mai subțire, dar tot așa de vârtos, de puternic, cu 
trupul bine strunguit, cu șoldurile tari și picioarele zvelte, știind 
să dojenească orice potrivnic cu spada au cu pumnul, 
nelipsindu-se nicicând de petreceri și desfătare cu muieri, 
neţinând socoteala de-i fecioară sau femeie coaptă, văduvă ori 
cu bărbat, de ajuns să fie frumoasă și s-o vadă, că și poftește a 
o dezmierda, zicând că așa vrea Domnul să fie omul: la muieri 
cu dragoste, fără alean, și cu ură multă-n dușman; Stroe - încă 
mai voinic, mai lat în spete, mai vânjos, mai bărbat, o bărbăţie 
tânără, stăpână pe sine, arătoasă, om frumos, dar fără fală. 
Fălos arată, în schimb, Radu Calomfirescu, aflat la câţiva pași 
mai spre stânga, între Dan-vistierul și Dumitru-vornicul, boieri 
trecuți de cincizeci de ani. Despre acest frate de cruce al 
Buzeștilor, Stroe juca vorbele: „Preda-i drăgăstos, mintos, fălos 
și chiar frumos, iar tu, Calomfire, te-ai ales flăcău tomnatic, 
betiv, ușuratic și mai ales muieratic”. „Las' că la muierlâc cu 
Preda mă-ntrec...” 

În strana ei, în partea cealaltă, stă mândră doamna Stanca, 
trasă la faţă, încruntată, cu lucitori ochi negri, cu buzele strânse, 
oțărâte; poartă rochie de adamască roșie, cu flori mari de aur, 
îmblănită pe margini cu cacom alb ca omătul, înspicat cu vârfuri 
de codiţă neagră, încheiată cu chiotori de fir și găitane-n chip de 
vârf de suliță. 


Urmărind cu privirea boierii și boieroaicele din jur ori 
închipuindu-și-i, Mihai-vodă deapănă amintiri tainice.:...Aici, unde 
Petru-vodă Cercel a pus ceva din sufletul lui zvăpăiat, aici mi s-a 
zămislit, cândva, gândul meu cel mare... 

— Nu leneviți, fraţilor... osteniţi întru izbânda Cuvântului... 
cântă cu glas înalt călugărul din strană. Craii și domnii cuvine-se 
a fi cei dintâi întru slujirea Binelui... 

Și parcă toţi sfinţii, îngerii și heruvimii zugrăviți pe ziduri 
cântă, în ison, prelung și înalt:... Slujește Binelui... 

Afară, licăr de primăvăratece stele. De aici, din cetate, se văd 
luminile de la mănăstirea Dealu, ca un pumn de scântei. 

— Stroe, șoptește voievodul, învăluit de un soi de tainică 
bucurie, colo, pe muntele de deasupra Dealului, voi să înalt o 
zidire puternică, de unde să priveghez asupra ţării, să-i ocrotesc 
slobozenia, pacea și bucuria... 

— lartă, măria-ta; ci eu te văd altcum: într-o uriașă zidire la 
Alba lulia, ocrotind pe toți românii, roată. 

Vodă tresare. Oprește pasul, încremenit de mirare: 

— Mari, primejdioase și ispititoare gânduri. Bine-i că ne 
întâlnim în ele. Dar trebuie să le tăcem. 

— Deocamdată, măria-ta. 


* 


De când o vânduse pe Cătălina pentru seraiul sultanului 
Murad, Țicalidi și-a sporit alișverișul negustoriei și căpătase la 
Țarigrad faima de bun cunoscător al buclucașului negoț cu 
roabe. De aceea însuși Caraiman-pașa, venit de cinci zile în 
cetățuia de la Sfânta Treime, îi porunci, în grabă, muiere 
necuvântat de frumoasă și neumblată. Având Țicalidi încuibată 
în el acea peste măsură poftă de aur, arată deznădăjduit că nu 
găsește nimic potrivit pentru omul trimis la București anume ca 
să-l privegheze mai îndeaproape pe Mihai-vodă. 

— Cum adică, nu se mai află valahe frumoase? se întreabă pe 
sine. 

— Stăpâne, nu te mira, răspunde surugiul, scuturând hăţurile; 
dacă dintr-o livadă smulgi florile cele mai frumoase, taman în 
mustul primăverii, de la o vreme acea livadă rămâne fără 
podoabă și stearpă de rod. 

— Na! netrebnițe!... Na! și-i numără iar câţiva dupaci în ceafă, 
apăsați și răi. Mușcă-ţi limba și înghite-ţi-o, cu parabolă cu tot, 


nerodule! 

infuriat, surugiul se răzbună, la rându-i, pe cai. Caii o împung 
la galop, de-a dreptul, peste câmp, spre Afumaţi. Cei trei arnăuţi 
care-l păzesc pe Țicalidi rămân, câteva clipe, nedumeriţi; apoi 
sar înaintea cailor; dar în loc să-i oprească, îi sperie și mai tare; 
în goană nebună, izbesc carâta de un copac, zdrobind-o. 
Neguțătorul se lovește de poclit așa de tare că-și frânge 
grumazul și-și crestează limba cu dinţii. Arnăuţii îl scot, cam 
alene, de sub dărâmăturile carâtei. Limba i se umflă, repede, ca 
un morcov. Ochii i se bulbucă speriaţi, crunţi de sânge. Geme și 
se opintește zadarnic să rostească sudălmi și porunci, în 
grecește, turcește ori românește. 

— Aprinde-i o lumânare, îngaimă un arnăut a lehamite. 

— Nu-i vrednic ist câine să aibă lumină la-nchisul ochilor. Că 
nu-mi dă bani nici păntru amnar. Ș-apoi nimerește iadul și pă- 
ntuneric. Că iadului s-a menit. lar dacă vede c-am făcut amnar 
dintr-o juma dă potcoavă găsită, mă dă pă mâna călăului. 
Păntru risipă! 

Țicalidi geme a sfârșeală, de durere, dar, mai ales, de ce aude 
din gura slujitorilor, plătiți anume să-i apere viaţa. 

De peste semănături, se ivește un călăreț pe cal roib. Văzând 
vălmășag de oameni și cai, crezând că-i vorba de-un furtișag, dă 
pinteni și trage spada. Doi arnăuţi o împung la fugă. Călărețul 
sare din șa, fereşte cu spada pe cel de lângă Țicalidi, se apropie, 
pleacă genunchii, scoate o băsmăluţă din sân, îi șterge sângele 
de pe faţă și-i oblojește juliturile de pe frunte, de pe obraji, cu 
frunze de pătlagină umede de rouă. După o jumătate de ceas se 
afla în casa din Afumaţi a Mariei, sora căpitanului Vlad și rămâne 
în odăiţa ei cea curată, până i se dezumflă limba și prind coajă 
juliturile de pe față. Se miră când înţelege că salvatoarea lui e o 
fată și încă una foarte frumoasă. Se laudă, de mai multe ori, că-i 
bancherul lui Caraiman-pașa. 

— Și fratele meu Vlad și logodnicul meu Dragoș Mârza sânt 
căpitani în cetele Buzeștilor, lămurește Maria. 

Țicalidi cată la dânsa cu ochi iscusit în prubuluirea femeilor. 
La plecare lasă pe masă o pungă cu zece galbeni: 

— Am să mai vin pe-aiţi, cu voia ta... 


* 
Adăpostită în cetatea Neamţului, în paza pârcălabilor Vasile și 


Dragotă, Velica-doamna se îngrijora că, la începutul lui iulie 
1594, cu știrea și chiar cu îndemnul cancelarului Zamoyski, 
tătarii pradă Moldova. În același timp, cer craiului Sigismund 
Bâthory să le îngăduie a trece prin Transilvania spre Ungaria. 
Aron-vodă ţipă după ajutoare. Drept răspuns, craiul trimite pe 
Baltazar Báthory, vărul său, general peste toată oastea 
transilvăneană, în calea tătarilor, zicându-i: 

— Uite, vere, îţi dau și garda mea: luptă cu vrednicie și cu 
credinţă. 

Dar, în fapt, Aron-vodă n-a primit niciun ajutor, de nicăieri. Ca 
să mai scutească ţara de pârjol, îl cheamă pe leti Calga-han la 
lași; îi dă hrană, băutură și daruri scumpe. In loc de mulţumire, 
tătarul foarte-l ocărăște: „Te-ai înţeles cu cazacii și cu 
Sigismund-craiul, ghiaur mișel, să mă lovești pe la spate? Ca să 
scapi, dă-mi și ţiitoarea-ţi! Acea doamnă văduvioară vestit de 
frumoasă”. „Nu știu unde-i, s-a scuturat vodă. Și nici nu mi-i 
ţiitoare; umblă doar vorba.” „O aflu eu și fără tine; o folosesc și- 
o spintec.” 

Călăreţ sprinten, State Boldur ajunge înaintea tătarilor la 
Cetatea Neamţului și, ajutat de Dragotă-pârcălabul, o ascunde 
pe Velica sus, în munte, la schitul Sihăstria, împreună cu 
cneaghina Mitrofana, soţia lui Nestor Ureche. 

După cinci zile de jaf în lege, leti Calga-han trece cu hoarda 
lui căpcăună în Transilvania. Deși avea 50.000 de oșteni la 
Camenița, hatmanul cazac Hlopiţki n-a lovit pe tătari, în coasta 
dreaptă, cum făgăduise lui Aron-vodă și lui Alessandno 
Comuleo. 

— Greu merg lucrurile! suspină Radu Buzescu. S-a temut ori l- 
a cumpărat leti Calga-han? 

Încă și mai nedumeriţi, se văd Buzeștii când află că tătarii, 
coborând din Maramureș, pradă multe locuri din Transilvania, iar 
Baltazar Bâthory, în loc să-i oprească, îi ajută, prin iscoade, să 
ajungă repede la tabăra otomană din Ungaria. 

— Murdare socoteli își mai fac unii! strigă Stroe Buzescu. 
Dacă se-ntorc pe la noi, le tragem o chelfăneală, să ne ţină 
minte! 

— 'Te-te la el! îl zeflemisește Dragomir din Vâlcănești. 
Hlopiţki, cu 50.000 de cazaci, toţi setoși de luptă, și-a încrucișat 
braţele, iar tu n-ai nici două mii și te grozăvești parc-ai fi 
Alexandru Machedon. 


— Dragomire, te știam mai înţelept și mai cuminte. 


* 


Foarte îngrijorat, Sigismund Báthory întreabă pe Bocskai: 

— Vărul meu, scumpul meu văr Baltazar, cu oastea mea, cu 
garda mea, de ce nu se bate cu tătarii? De ce? 

— Nu pot răspunde, serenissime; nu i-am încredințat eu 
comanda. 

Cum ava Carrillo era plecat la Praga, losica lasă anume ca 
lucrurile să se încurce; pe Bathorești îi conduci cu atât mai ușor 
cu cât se învrăjbesc mai tare între dânșii. Îl pune pe Fabio 
Genga să-l înștiinţeze pe crai că, de fapt, împreună cu o parte 
dintre nemeși, Baltazar s-a înțeles cu Zamoyski, cu leti Calga- 
han, cu marele vizir, cu boierii potrivnici lui Aron-vodă, și 
trădează. 

— Ce spui? urlă craiul, bulbucându-și ochii ca un bufniţoi. 
Baltazar, trădător? Minti, italian spurcat! La spânzurătoare! 

— Acum înţeleg de ce losica nu se-ncumeta să te vestească 
de toate cele rele se-ntâmplă, deși a aflat de la valahul lon 
Norocea de nelegiuirea asta. 

— Cum? E-adevărat?... îngălbenește craiul, holbând și mai 
tare ochii. 

— Da, serenissime: cum este adevărat că eu, cel mai 
credincios dintre slujitorii măriei-tale, sânt aici, tot așa de 
adevărat este că ești trădat. Da, trădat! 

În acest moment, cu dibăcie pregătit, intră losica, îngrijorat. 
Dar foarte stăpân pe sine: 

— Convoacă grabnic dieta, măria-ta. 

— Dieta?... Că bine zici: să ne scoată din primejdia asta. 


* 


Năvala tătarilor în Moldova și Transilvania au zdruncinat 
multe cugete boierești. Vodă adună sfatul domnesc în ziua de 
Sfântu Petru, la Târgoviște. O vreme stă în jilțul cu spătar înalt, 
încrustat ca o strană și lasă boierii să se ciondănească ei între 
ei. Comisul Radu Buzescu îi urmărește pe toți cu priviri 
sfredelitoare; să-i pătrundă până-n străfundul inimii și să le afle 
tainele. Mihai-vodă îi spune: „Știi să citești și să măsori credinţa 
oamenilor, fântânindu-te în sufletele lor”. Povestește: 

— leri creditorii s-au năpustit iar în curtea domnească. 


Caraiman-pașa a chemat și un emir cu două mii de turci, să stea 
la Giurgiu, gata a sări asupră-ne. Nici când ţara nu ne-a fost așa 
de împovărată. 

— Voi aţi împovărat-o. 

— Logofete Miriște, iar îţi arăţi colții? întreabă Stroe. 

— Nu te iuți, frate. Să-i luăm cu binișorul, șoptește Preda. 
Altfel nu izbândim nimica. 

— Ai dreptate. E-adevărat, vel logofete, că musulmanii 
cuprind părți din ţară și-și fac sălașe și moschei? 

— Da, adevărat. 

— Că ţipă toţi creștinii de răul și asupririle lor? 

— Da! Țipă. 

— Atunci, cât o să mai mucezim cu mâinile-n sân? Cât? 

— Nu vă izmeniţi în darn! o întoarce iar vel logofătul Miriște. 
Noi puţini, ei liotă; noi slabi, ei strivitor de puternici. 

— Așa-i! încuviinţează paharnicul Leca, mohorât, acru și 
furios. 

— Hă-hă! hohotește măscăriciul din fundul spătăriei, ca să 
descreţească frunţile și să zăgăzuiască sfada. Când te-nfurii, 
paharnice Leca, nasul ţi se umflă, se-nroșește și-ți atârnă 
deasupra gurii ca un rac fiert, bubos, așezat cu coada-n jos. 

— leşi afară, nebune! zbiară Leca, vânăt de mânie. 

— laca, vai și-amar! a înviat iar racul... se miorlăie măscăriciul 
și scâncește: Plec, hiî-hi, că mi-i somn. 

— Somn? Acuma? De ce? 

— Eu ostenesc repede, boier Miriște, când văd blid gol și om 
nerod. 

— Cine-i nerod? strigă iar paharnicul Loca. 

— Jupân Leca, nerod e doar acela care habar n-are că o zi fără 
râs e o zi pierdută. 

Boierii zâmbesc a râde, mânzește. Ci niciunul nu cutează a se 
supăra de-adevăratelea: li-i teamă de vorba usturătoare a 
măscăriciului, ca de-o săgeată muiată-n otravă. 

— Zic să mai așteptăm, grăiește Miriște, pân-o înțelege 
sultanul că noi... 

— Aşteptăm de-un veac, logofete! strigă Radu Buzescu. Şi 
iată unde am ajuns: ţipă creditorii la noi, mai rău ca la slugi. 

— Nu se află altă cale, fără numai cea pe care vom deschide- 
o cu ascuțţișul spadei, înalță fruntea Stroe Buzescu. 

— Spade, spade! mormăie Miriște. Zănatecilor! Nu degeaba vi 


s-a pus poreclă: Buzeștii cei nebuni de vitejie. 

— Poreclă mincinoasă, râde Preda. Ce vitejie săvârșit-am 
până acum? Niciuna. 

— Sânteţi niște ruginiţi întru ticăloșie, le-o zice Radu de la 
obraz. Spinări cârjoiate la nevolnică supunere! Târâtorilor, nouă 
ni-i foame de fapte mari. 

— la-ţi vorba înapoi, Radu Buzescu! 

— Dacă n-am fi în curtea domnească aș rosti alta, mai aspră, 
adică mai pe măsura nevredniciei voastre. 

Pe chipul vistierului Dan se scriu trăsăturile unui om speriat 
de cele auzite. Pleșuvia i se înroșește drept în mijloc, parcă i s-ar 
fi spart sub piele un pumn de vișine coapte. Toţi se așteaptă să-l 
sprijine pe Miriște. Rostește însă vorbă cumpătată: 

— Fusei și eu, o vreme, potrivnic gândurilor răzvrătirii. Fusei 
chiar, știți toţi, împotriva lui Mihai-vodă. Ci, nu mai sânt. 

Sfatul înmărmurește. Radu Buzescu îl sfredelește cu privirea: 
e prefăcut ori curat în cugetul lui? Preda Buzescu nu cutează să 
râdă; fariseul poate oricând îmbrăca straiul neprefăcutului. Stroe 
Buzescu, în schimb, se bucură tare: 

— Îţi mulţumim, vel vistiere, pentru gândul cel bun și curat! 
Dacă domnia-ta ești cu noi, aripi de șoim ne cresc. 

— Ba eu sânt împotrivă! rostește Miriște cu mare îndărătnicie. 

— Ne trădezi? întreabă Radu Buzescu cu ameninţare. 

— A... nu, nu! Dar mă tem că băgaţi ţara în năpastă. 

— Numai trecând prin furtună ajungi la vremea cea bună. 

În câteva minute cei mai mulţi înclină de partea Buzeștilor, a 
celor hotărâți să se bată pentru libertate. 

— Vin c-o mare și fierbinte rugă, se ridică Radu Buzescu: să 
jurăm, cu strașnic jurământ, că vom păstra taina hotărârilor de 
azi. Padișahul știe că noi pregătim oastea în sprijinul, nu 
împotriva lui. 

Bufonul Teleleu nu ieșise afară, ci, ferit în colţul lui, se 
prefăcea a se juca, singur, dând cu sfârla în cănăfiorii de pe 
marginea straiului vărgat alb, roșu și verde. Și, deodată, când se 
termină jurământul, se azvârle într-un salt, cu o rotire 
amenințătoare, merge în mâini până în mijlocul spătăriei și, așa 
cum se află, cu capul în jos, grăiește cu glasul lui Dan-vistierul: 

— Nu vă pripiţi ca nebunii, dar nici nu răbdaţi ca nătângii! 

Dintr-un alt salt ajunge la ușă și iese, hohotind în râs ori 
sughițând de durere. Se furișează spre ulița negustorilor, să-l 


întâlnească pe Țicalidi, care bolește în casă, așteptând să i se 
tămăduiască limba crestată. Își zice sieși: „Sătul sânt să fiu 
iscoadă împotriva unor oameni care vor doar ţară slobodă. Fraţi 
care-mi dau pâine și adăpost. Țicalidi-i frate doar cu Scaraoschi 
cel bătrân.” Și cum nu află altă scăpare din plasa mustrărilor de 
cuget, cârmește din drum, se amestecă printre oamenii din 
piaţă, se strecoară printre tarabe, cu vrafuri de cireșe, cu ceapă 
și usturoi verde, cu chiupuri de miere și sloiuri de ceară, cu 
frunze de tutun, cu lucrături din lemn: cofe, budălăie, doniţi, 
polobocele, tipare de brânză, furci, vatale, spete, cu căciuli 
negre ori brumării, cu cuțite călite de fierari meșteri, cu lăicere 
și covoare, cu chite de fuioare de in sau cânepă... „Aștepte 
Țicalidi până răspoimâine să-i povestesc ce s-a întâmplat în sfat. 
Nu mai vreau să fiu iscoadă pentru cel poreclit «Suveica 
dracului». Și pe cine să pârăsc? Pe Stroe Buzescu? Pe Mihai- 
vodă? Zic, cu miorlăitură: «Stăpâââne, m-au izgonit din divan! 
Cu lovituri de spadă-n dos, m-au izgonit. Dacă nu crezi, uită-te și 
numără zvârcile:...» zghihui-te-ar dracii!” 

Un cioban îl întreabă dacă nu cumpără caș. Se târguiește. La 
plată ia seama că păstorul are, în loc de câine, un vultur de 
munte, foarte mare, vânăt, cu ochi sticloși, cu plisc coroiat, ca o 
gheară de leu. Il ţine legat cu o frânghioară de tei. Și, dintr-o 
dată, i se pare că soarta păsării se aseamănă așa de mult cu 
soarta-i, încât nu se lasă până nu-l cumpără. Îl duce acasă, cu 
gând să-l hrănească și-apoi să-l lase slobod, în pădure. Dar 
vulturul nu vrea să zboare: e leneș, ticăloșit ori bolnav. „Ei, 
frate, te-ai deprins cu lanţul... Zic atunci să facem ceva 
giumbușlucuri împreună, pe la bâlciuri, să mai câștigăm un ban. 
Dacă n-am avut norocul să ne-mbătăm de seninul cel înalt, 
măcar să-nveselim oamenii cu caraghioslăcul și cu tristețea 
noastră amară... Tristeţea caraghioasă și nevolnică a 
măscăricilor, de fapt, tristeţea lumii. Te scuturi: ce, nu-i așa? Îți 
pun nume - Vasile. Hai la treabă, Vasile.” 


* 


Învăluit în mantie lungă, neagră din subţire postav de Flandra, 
pe cal roib, înspumat de alergare, în cetatea Albei lulia intră sol 
tainic. Are cărți bune, și porțile fără zăbavă i se deschid. Mai 
greu pătrunde la craiul. Întâi îl ispitește ava Carrillo despre 
rostul soliei. Apoi îl cercetează Ștefan losica. Abia în a treia zi se 


poate înfățișa craiului. Vorbește fără ocol: 

— Serenissime, Mihai-vodă, stăpânul meu, este foarte mâhnit 
că solii creștini îl ocolesc. Totuși, în ceas greu, când musulmanii 
se năpustesc iar asupra creștinilor, dezbracă straiul mândriei și 
roagă să ne într-ajutorăm, cu toate puterile, ca megieși și buni 
creștini. 

— Da, da... încuviinţează Sigismund, cu jumătate gură. Dar să 
mă sfătuiesc întâi cu omul împăratului. Să vină losica și lon de 
Marini Polli! 

Sfatul e scurt, ca între oameni zoriţi de primejdie: leti Calga- 
han a ajuns la tabăra otomană din Ungaria, iar Baltazar Bâthory 
mai mult ameninţă decât apără tronul vărului Sigismund. 
Hotărăște ca lon de Marini Polli să vină la București să încheie 
hrisov de alianță între Sigismund, Aron și Mihai-voievod. Stroe 
Buzescu - căci el e solul tainic - făgăduiește: 

— Vom jura să fim uniţi, până la moarte, cu Rudolf-împărat, 
cu toată creștinătatea și, mai ales, cu măria-ta. 

Mulţumit c-a sfârșit cu treaba asta plicticoasă, Sigismund își 
freacă mâinile și nu se mai gândește la spusele solului. Mai ales 
că, auzind numele lui Aron-vodă de la Moldova, și-a amintit că 
nu i-a trimis-o pe Velica-doamna: „Vreau amanta lui. O vreau!” 
Urmărește plecarea solului român, mirându-se parcă de straiul 
lui scump, de modă apuseană, de pasul ţanțoș și tresare furios: 

— Să vină secretarii Genga și Pellerdi! Poruncesc scrisori la 
Praga și Roma: împăratul să nu primească niciun sol valah fără 
știrea mea. 


* 


De obicei. Mihai-vodă are sfetnici de taină pe tustrei Buzeștii, 
pe Teodosie, pe Mihalcea, pe Udrea Băleanu și, din luna mai, pe 
lon Norocea, logofătul. II convinsese să se statornicească la 
Pitești, să-și strângă cete de oșteni și să sprijine domnia. 

— Mă gândesc, măria-ta, spunea Norocea, ce mult am 
umblat, în felul meu, după domnie. Nu pentru mine, ci pentru 
Velica. Dar, măcar că Norocea mi se zice, n-am avut noroc. 

— Nici când te-ai căsătorit cu domniţa Stana și-ai devenit 
ginerele Chiajnei, n-ai avut noroc? 

— Nu știu. Dar amintesc c-am avut la mine și diamantul 
Basarabilor și nimica n-am izbutit. 

— Se vede că și ăst noroc ţine până plesnește, precum coarda 


arcului întinsă cu asupra de măsură. 

— Zic să trimiţi jalbă, vădind toate fără-de-legile făptuite de 
ieniceri și cămătari în ţară și să te rogi de-ndreptare. Și asta 
pentru că, deocamdată, în Transilvania nu-i liniște: Baltazar 
Báthory s-a răzvrătit. l-am spus și lui losica. 

În adevăr, a treia noapte după plecarea lui Stroe Buzescu din 
Alba lulia, îndată după cântatul cocoșilor, un curier din tabăra lui 
Baltazar Bâthory cere voie să intre la crai: ceea ce are de spus 
nu sufere întârziere. Tăhui de somn, Sigismund strigă: 

— Unde-i Carrillo? Să vină Fabio Genga! lacobus!... losica! De 
ce mă lasă singur? Singur între atâtea năpârci intrate-n căldurile 
rasmeriţei!... Să vină losica! losica! 

La răcnetele craiului, slujitorii ies ca din ziduri și aduc pe toți 
cei pe al căror nume îl rostise craiul, afară de abatele Carrillo, 
aflat încă la Praga. Când aude că lon lffiu este curierul, 
Sigismund se înfioară: 

— Vrea să mă omoare?... Adă-l aici losica și pândește la 
ferestruica de taină. 

Iffiu se înfățișează ţanţoș, senin și vesel, parc-ar veni de la 
nuntă. 

— Vii din tabăra uzurpatorului Baltazar și a  hoțului 
Kovâcsonny, a celor trei Chendi și a altor tâlhari mai mărunți? 

— Floarea Ungariei și rudele măriei-tale. 

— Rude? Mișei! Câini turbaţi, nu rude! 

— Văd că știi tot, serenissime, surâde Iffiu. 

— Ce să... ce să știu? se sperie Sigismund, trecând brusc de la 
trufie la umilinţă. Te rog, Iffiu, spune... 

— Ştii că s-a pus la cale o răscoală împotriva mărie-tale? Și că 
răzvrătiții au pornit încoace? 

— Știu... clănțănesc dinţii craiului. Dar am oști. Am cetatea 
Albei lulia! Și Deva. Și Făgăraş... cu străji credincioase. 

— Oștile sânt sub porunca vărului măriei-tale. Cetățile... 

— Vulpoi vândut mișeilor! De ce mă sperii? Te spânzur! 

— Măria-ta, nu-mi plăti cu rău binele ce-ţi fac. Fugi! 

— Așa?... Unde să fug, lon Iffiu. Unde? 

— Nu fugi, serenissime! intră Ștefan losica, pășind apăsat 
spre jilțul în care se-nfuria și tremura Sigismund, scăldat în 
nădușeală și-n gheaţa neputinței. Îi prinde braţul, îl strânge 
aproape de dânsul și-l privește ţintă în ochi. Așa craiul trece 
repede în altă stare sufletească. Urlă furios: 


— leşi, iscoadă a trădătorilor! Pleacă, înainte de a porunci să 
fii ucis... 

— Vei regreta, măria-ta. Că insulţi un sol și un magnat! și iese 
tot așa de ţanţoș, precum a intrat. 

— Îl vezi, losica? ÎI vezi cum mă înfruntă? Ce să fac? 

Câteva clipe, losica gândește cum să-l determine să lovească 
tare, fără cruțare și grabnic. Vorbește stăpân pe sine: 

— E greu, măria-ta. Dar, de fapt, lucrurile ieșit-au aidoma cum 
ai vrut: prinţul Baltazar și-a dat arama pe faţă. Au nu ai urmărit 
măria-ta să-l vezi răzvrătit și să-l înlături pentru totdeauna? 


— Așa-i!... M-am prefăcut că... L-am tras în cursă! 
— Întocmai. 

— Care-i... care-i cetatea cea mai tare? 

— Chioara. 


— Acolo mă duc! E și mai aproape de împărat. Bunul, 
înțeleptul împărat Rudolf! Deci tu rămâi aici cu Albert Király și 
răpui trădătorii. Dacă mă scapi de ei, te fac cancelar. Cancelar! 
Dacă nu, îţi... îţi tai capul, losica! Nu-l uita pe Király; mi-i de 
credinţă. 

De mult Ștefan losica aștepta acest prilej. Jubilează și aruncă 
sfaturi, cu dărnicie: să potolească pe secui, să trimită soli la lași 
și la Târgoviște, iar Genga să-l vestească pe Rudolf-împărat 
despre ticăloșia lui Baltazar Bâthory și să-i ceară ajutor. 

— Stai în Chioara, măria-ta. Lumea va ști că te-ai dus la 
Loreto, să te rogi Madonei. 

— Mă și duc, tremură iar craiul. Mă duc, că numai o minune... 
Fă tot ce crezi că-i bine să faci, losica. 

Peste un ceas, deghizat în negustor, cu douăzeci și cinci de 
străjeri, Sigismund pornește spre Chioara. Simţindu-l, oamenii 
lui Baltazar Bâthory l-ar fi prins, dacă nu le-ar fi ieșit în cale o 
ceată besmetică de tătari, gata de harţă. Astfel craiul s-a 
strecurat printre primejdii. Din Alba lulia, Ștefan losica rânduia 
apărarea cetăţii și trimitea cete puternice, sub porunca lui Albert 
Király, asupra secuilor răzvrătiți. l-a înfrânt lângă Ciuc, și a 
mutilat toţi prizonierii, tăindu-le nasurile și urechile. 

— Am retezat mâna dreaptă a trădătorului, își frecă losica 
mâinile, lăudându-se către Alonso Carrillo întors de la Praga. Dar 
spaima serenissimei-sale... 

— Sărmanul nostru prinţ! Se sperie și de rezultatul propriilor 
urzeli... Totuși, losica, trebuie să-l facem erou al creștinătății. 


Trebuie! Faima lui n-i trebuitoare ca un steag falnic, urcat pe cel 
mai înalt donjon. 


* 


Moșneni ca Oprea din Cordun, Pavel din Vădăstriţa, Condrea 
ori Tărcuță, din Loloiești văd semnele unor vremi neobişnuite, 
războinice. Căci iată: făurarii trudesc din zori în amurg și fac 
arcuri, săgeți, suliţi, săbii, bombe pentru tunuri, căruțe pentru 
cărătură; apoi, de pe drumul Sibiului și al Brașovului vin 
caravane de harabale cu armuri: cămăși de zale, platoșe, 
scuturi, arbalete. Văzându-l pe Preda Buzescu îmbrăcat în zale 
făcute din plăci aurii, lucii, așezate una peste alta ca solzii de 
pește, Oprea din Cordun zice: 

— Deși încalţă botfori înalţi din piele, ca să fie mai sprinten, 
eu gâcesc că nu se gătește de nuntă. 

— Casca are vizieră grilată, cum au purtat în Transilvania 
când învățau, la Tolomeo Galli, lupta cu spada, completează 
Condur Pantelimon, slujitorul atoateștiutor. 

La fel se îmbracă și alți boieri: Udrea Băleanu, Mihalcea, 
Manta, lon Norocea și Dragomir din Vâlcănești. Numai Stroe 
Buzescu și vodă poartă doar pieptare obișnuite, din piele de 
căprioară. 

Apoi, orice ţăran bagă sama că boierii s-au făcut mai blânzi, 
iar alţii chiar buni ca pâinea caldă. Nu-i mai împresoară. Nu-i 
mai bat și nici nu-i mai ocărasc pentru te miri ce. Chiar cu 
birurile sânt mult mai îngăduitori. Vin însă tainice porunci de 
înglotire la oaste. Călugări, ca lIsaiia de la Cozia ori Filaret de la 
Tismana, căpitani de neam boieresc ca Tudor Maldăr sau de jos 
ca popa Farcaș, Dragoș Mârza, Vlad din Butoieni, Andrei Boer 
sau Simion Dărămuș îndeamnă oamenii să gătească arme și 
merinde; îi povăţuiesc cum, la chemarea buciumului ori la 
aprinderea focurilor pe movile, să se adune în pâlcuri și cete. În 
poiene tainice, căpitani tineri, osebit de ageri și dibaci, îi învaţă 
a se bate cu sulița, cu spada, cu buzduganul, ori a trage cu arcul 
drept în ţintă. 

Și Sima, stolniceasa, observa că boierii s-au făcut foarte 
ascultători: nu cârtesc, nu ies din cuvântul lui vodă. Dan- 
vistierul își adună cetele și plătește pe cei mai buni căpitani să 
le muștruluiască. Il folosește mult pe Radu Calomfirescu și vrea 
să-l atragă pe Tudor Maldăr și pe popa Farcaș: 


— Să fie cetele mele tot așa de bune ca ale lui vodă, și mai 
bune ca ale Buzeștilor. 

Miriște-logofătul mârâie, cârtește, se vaietă, dar adună și el 
oști; mai ales că și llinca-i cere una ca asta. Și Dumitru-vornicul 
împlinește toate poruncile; o vizitează însă, în taina, pe doamna 
Stanca și o sperie cu vești proaste: 

— Măria-ta, Buzeștii și ai lor îl cam vând pe măria-sa pe blidul 
de linte al amăgitoarei faime. 

— Ai milă de inima mea, vornice! 

— Tocmai de aceea îţi vorbesc, mărită și prea blajină doamnă. 
Uite, nici sate, nici moșii nu mai putem cumpăra. Prostimei i-a 
intrat în cap că-i bună de oaste și nu ne mai știe de frică. Obștile 
sătești s-adună, își tocmesc căpitani și fac arme. 

— M-da... murmură doamna, nehotărâtă și îngrijorată. 
Stoichiţă spunea că de pe moșiile lui au plecat peste o sută de 
țărani și s-au tocmit în ceata popei Farcaș. Ci eu zic: dacă 
trebuie să ne apărăm... 

— Teamă mi-i că atacăm. Chiar rumânii mei, din Brănești și 
Fundoaia, după ce mi-am împlinit numărul în ceata mea, au 
fugit parte la Buzești, parte la Calomfirescu, parte la Tudor 
Maldăr, acel flăcăiandru abia-nţărcat și zvăpăiat. 

— Inţărcat înainte de vreme, surâde doamna Stanca, și 
împrietenit cu Buzeștii. 

— Vorba asta s-o audă și taică-său, Nan-paharnicul. 

— A, nu, vornice! Te rog: nu-mi place războiul, dar sânt 
doamna ţării. Și dacă ţara... 


* 


În picioare, gătit în strai bogat, cu nasturi de aur și 
brandemburguri de mătasă purpurie, cu botfori de marochin 
roşu, cu capul descoperit, cu plete surii, cu ochii mari, lacom 
deschişi, Aron-vodă o privește pe Velica-doamna și mult se 
bucură: 

— Te-am chemat să mă îmbăt de frumusețea ta, Velica, și să 
te-ntreb: hotărâtu-te-ai să-mi fii doamnă? 

— Nu, măria-ta. Ai doamnă legiuită. 

— Stana-i bolnavă. Nu mai are multe zile. 

— Nu! Îmi ajunge ponosul că lumea mă crede ţiitoarea măriei- 
tale. 

— Sigismund-craiul chiar mă pizmuiește pentru asta și mi te 


cere. Dacă mă înfrunţi, te dau ungurului. 

— O poţi face, voievoade; ci știi că drumul până la Alba lulia-i 
plin de prăpăstii. 

— M-da... Cere-mi ceva, femeie: orice, numai să știu că ai un 
gând bun și pentru mine, stăpânul acestei ţări. 

— Cer să te gătești pentru înfruntarea cea mare, așa cum 
plănuit-ai cu Mihai-vodă, de mult, la nunta de la Tecuci. Ți-aduci 
aminte? Știu că Sigismund îţi trimite 4.000 de secui, iar Rudolf- 
împărat 1.000 de catafracţi. 

— Da. După aceea... Velica, doamnă a Moldovei, nu? 

— Juruită sânt celui care va scoate pe români de sub puterea 
semilunei. Și-i va uni. 


* 


Dieta s-a adunat, în mare grabă, în sala cea înaltă a 
burgmeșterului din Cluj. Sigismund pare foarte încurcat și 
nefericit: se teme de Baltazar și de complicii lui. Bănuie pe 
oricine; n-are deplină încredere nici în Ștefan losica:... „E valah 
și dacă se aliază cu Aron și cu Mihai, cu Chendi, îmi ia tronul. Ai, 
cu ce dibăcie a lucrat, vicleanul...” Chiar și vracii și astrologii îl 
sperie; văd pe cer numai semne rele. Până și piticul Dumitru 
povestește c-a visat, în trei nopţi la șir, că și-a schimbat 
stăpânul. Și tocmai în dimineaţa asta, Suzana Chendi, soţia 
vărului Baltazar Bâthory, zisă Chendiasca, vrea să-l vadă. 

— Cică ar fi zis către soțiile magnaţilor: „Curând bărbatul mă 
va îmbrăca în ţoale de crăiasă”, îl informează secretarul Fabio 
Genga. Și ar fi spus asta în limba română. 

— Da, că și Suzana-i tot valahă... În rele mâini am intrat, 
doamne! Alung-o! 

— O însoțește Ștefan Csaky, mult voitor de bine, măriei-tale; 
deci n-o poţi respinge. 

— Să... să intre! 

Vorbește întâi Suzana, cu sufletul la gură: 

— Cu lacrimi în ochi, serenissime, te rugăm să părăsești țara. 
Răzvrătiţii au plănuit să-ţi răpună zilele chiar în dietă. 

Zdruncinat până-n străfunduri, craiul nu mai aude sfaturile lui 
Csaky. Grijile, spaima, nehotărările îi pricinuiesc o arșiţă 
istovitoare. Abia poate porunci lui Genga: 

— Amână dieta; sânt bolnav. 

Neavând încotro, Alonso Carrillo aderă la planurile lui losica. 


Un război civil între Bathorești, în aceste momente, ar fi o 
catastrofă pentru Transilvania. 

Fără știrea craiului, merg în tabăra răsculaților. Se târguiesc, 
fac făgăduieli în numele lui. Baltazar Bâthory își dă seama că 
dacă nu câștigă acum, totul e pierdut. De aceea se arată 
neînduplecat. Văzând așa, Carrillo și losica ticluiesc o scrisoare 
către cardinalul Andrei Bâthory, în care Sigismund îl vestește c-a 
abdicat: ...„nu mă simt harnic să ţin piept turcilor fără ajutor 
nemtesc. Dar acest ajutor nu mai vine. Și-apoi vad că nici firea 
mea nu-i potrivită pentru război. Drept aceea, hotărât-am să 
plec în Italia și să las guvernator pe vărul nostru Baltazar. Mă voi 
înţelege cu el, prin jurământ, să-mi lase titlul de rege și 
veniturile moșiilor mele, precum și o pensie de 12.000 de taleri 
pe an... Să-i ajute Dumnezeu să ţină ţara în liniște, cum n-am 
fost eu vrednic s-o ţin...” 

— E apocrifă. Cum o să-și dea Sigismund certificat de 
incapacitate? se miră cei mai mulți. 

Credul, Baltazar se și vede stăpânul netăgăduit al 
Transilvaniei. Și se culcă pe urechea asta. Astfel Ștefan losica a 
câștigat timp. Și-a adunat oamenii spre Turda. lar a treia zi, 
garda lui Sigismund îl arestează pe cancelarul Kovâcsonny, pe 
cei trei Chendi și pe lon lffiu. N-a scăpat nici Sennyei care 
trebuia să plece, cu secuii, în ajutorul lui Aron-vodă. Și câteva 
zile lucrurile rămân așa, încleștate: care pe care îl păcălește și-l 
duce la spânzurătoare? 


* 


Odată cu amănuntele despre tulburările din Transilvania, 
Petru Orăş, ștafetar iute de picior, neobosit călăreț, știutor a 
patru limbi, aduce Velicăi-doamna vestea amară că, la 1 iulie 
1594 s-a stins Petru-vodă Șchiopul. Mare mâhnire învăluie inima 
doamnei. 

— laca, nu mai bate inima înfrăţirii și a păcii între români. 
Fericiţi făcătorii de pace... Dar cine-i va lua locul? 

— Până se va vedea ce diată a lăsat, i s-au sechestrat averile. 
Tânărul cocon Ștefan a încăput pe mâna iezuiţilor. Il ţin sub 
mare pază. Zic că-i boleac de piept. 

— Se stinge stirpea voitorilor de bine și se-ntinde puterea 
răului. Dacă Petru-vodă, acea matcă fără ac, nu mai este, 
datoare sânt eu să cerc a-l înlocui. E o poruncă a sorții. Dar cum 


o împlinesc, Petru Orăș? Cum? 

— Cu înţelepciunea, cu neprihana inimii și cu frumusețea, 
maăria-ta! 

— Ei, doamne, ce arme slabe... Ci de le-aș avea și pe- 
acestea... 


* 


Hrănea un cârd de puicuțe cu pene sure, când în poartă s-a 
ivit Ticalidi. A treia oară bătea calea până aici. Rănile de pe față 
au prins coajă cafenie, iar limba i s-a tămăduit şi umblă iară, 
ageră și mlădioasă, despicând cuvinte pocite în patru graiuri: 
grec, turc, român, italian. A adus Mariei, ca și în alte dăţi, cafea 
de Mocca, zahăr de Egipet, două blăni scumpe de sobol, albe, cu 
cozile înspicate negru, un inel cu rubine și o pereche de cercei 
mari, cu diamante, ca pentru domnițele din Bizanţ. 

— lertare, cinstite neguţător, iar domnia-ta greșit-ai casa. Eu 
îs țărancă: ce să fac cu asemenea scumpătăți? 

— Mi-ai salvat viaţa, frumoaso! 

— Pentru acea puţină osteneală, ajunge prietenia dumitale, 
jupâne. Vii a treia oară în casa mea săracă, și nu te-am întrebat 
nici care ţi-i numele. 

— Mă cunosc trei împărăţii; mă cunoşti și tu: neguțătorul 
Țicalidi, cămătarul lui Caraiman-pașa. Sânt bogat, foarte bogat. 
Primește darurile. Aurul și pietrele preţioase le-a izvodit 
Dumnezeu anume să facă fetele și mai frumoase și mai dragi. 

— Eu mai mult de seceră și de paloș sânt îndrăgită. 

— O, te barbarie, frumusica mea... 

— Mă mânadresc că știu lupta! 

— Să lupţi? Nu cumva vodă Mihai vrea război cu păgânii? 

— Nu vrea: dimpotrivă! Dar dacă va fi silit... 

Țicalidi pune marturisirea Mariei alături la alte știri auzite pe 
ici, pe colo, și gândește cum să le brodeze mai bine pentru 
Caraiman-pașa, adăpostit întru pândă și iscoadă în cetățuia de 
la Sfânta Troiță. 

— Razboiul nu-i pentru fetița zingasa si dulțe ca tine. 

— Ei, nu-s așa cum mă lingușești dumneata, jupâne. Uite 
mâinile mele: mari, vânjoase, dedate pe țâța vacii, la muls. 

— Ba esti! Vreau să-mi fii soție. 

— Jupâne, ţi-am spus că-s logodită cu căpitanul Dragoș Mârza. 

— Un calic, aspru si mozic. Eu... 


— Te rog nu-mi batjocori omul! 

— Da, da... sărăția nu-i pentru ațest obraz, niţi pentru 
ochisorii tăi. Trăiești ca floarea între spini. Hai cu mine la 
Țarigrad. Am palat pe Krisokeras. 

— Nu-ţi mai răci gura degeaba; nu strica prieteșugul dintre 
noi cu făgăduieli de care n-am trebuinţă. 

— Dacă nu vrei de bună voie, te-oi sili. 

— Ha-ha! Mânuiesc spada mai ceva ca un arnăut. 

— Ei, am glumit, frumoaso... Am glumit. Te rogu primeste 
ateste daruri în stare să răpească și inima unei împărătiţe. 

Și, ca o panteră saltă, o cuprinde de după gât și dă s-o sărute. 
Maria se răsucește, zvârlugă, și-l azvârle cu capul de perete. 

— De-ăștia-mi ești, jupâne? Catrafusele, și spală putina! 

Văzând că nu-i chip s-o îmblânzească, Țicalidi se gudură cu 
viclenie: 

— lertare, frumoaso... Eşti mai virtuoza decât mi-am închipuit. 
Ai câstigat în ochii mei marea biruinţă. 

Povestește lui Vlad și lui Dragoș despre vizita lui Țicalidi și 
râd, tustrei. Ci fratele o dojenește: 

— Oare tot n-a venit vremea să silim a ne îmbogăți? Ti-ar 
strica dac-ai fi o ţâr' de negustoreasă, acolo, și l-ai împrumuta 
cu bani pe măria-sa? 


* 


Așa cum i-a poruncit vodă, Stroe Buzescu s-a îmbrăcat 
negustor și, împreună cu Condur Pantelimon, a umblat prin 
Banat și a stat de vorbă, în taină, cu Gheorghe Barbu, căpitanul 
oștilor din Caransebeș, cu banul Sava Veli Mironit și cu vlădica 
Tudor din Vârșeț. A aflat multe despre pregătirile otomanilor 
pentru războiul din Ungaria și Germania. Și-a însemnat numărul 
de oști al fiecăruia: 

— Noi putem ridica zece mii de oșteni. Lovim fie în latura 
dreaptă a otomanilor, fie cetățile din Banat, unde-s cuibăriţi mii 
de ieniceri și spahii. Noi bănâţenii l-am vrea mai degrabă pe 
Mihai-vodă cap al răscoalei decât pe Sigismund Báthory. Intăi, 
pentru că-i român, ca și noi, și ortodox. Al doilea, craiul... fală 
mare. 

Pe drum îl întâlni pe Firea Gărgăun. 

— Cum ai dus-o, Gărgăun bătrân? 

— Când făceam pozne și năzdrăvănii de haz cu Dandu 


Dărădan, mă puteaţi porecli Gărgăun. Acuma, când sânt sol, cer 
să-mi ziceţi Firea ot Daia! Și-acu, despre solie: am grăit cu 
bătrânul Novac. Mi-a zis cu mustrare: „Lupt singur de patruzeci 
de ani. Vreau să văd și minunea asta: o spadă de voievod cu 
ascutișul spre potrivnic”. Așa a zis, zău; și-a pornit spre munții 
cei mari ai Serbiei. N-a spus unde anume l-am putea găsi. Dar 
mi-a strigat: „De veţi face precum ziceţi, aud eu de la Gruia al 
meu...” 


* 


Preda Buzescu și Mihalcea așteaptă la Bran până când un 
neguţător bucureștean le aduce vestea că solul împărătesc lon 
Marini Polli s-a îndreptat spre Moldova. 

— Întindem mâini prietenești și ei ne-ntorc spatele, crâșcă 
Preda din măsele. Hai acasă! 

Dar când înșeuau caii, se ivește Nicolae Viteaz: 

— Craiul poruncește lui Mihai-vodă să trimită soli de mare 
încredere la Poartă, să dezmintă minciunile răspândite, ca o 
ceață înecăcioasă, asupra ţărilor noastre. 

— Pentru că ne cunoaștem de mult, ilustre prieten, te- 
ncredinţez că Mihai-vodă nu primește porunci. Vă ajutăm; dar 
nu pentru că poruncește Sigismund-craiul. Nu! Ci pentru că așa 
cer împrejurările întru folosul nostru cel de obște. 

— Dacă-i așa, Preda Buzescu, prietenia noastră va suferi. 

— Ne pare rău, foarte rău. Ci trebuie să afli că, în mai, marele 
vizir a cerut ţării trei sute de cară pentru poveri; le-am trimis 
încărcate cu grâu. Toţi slujitorii care le-au dus fost-au uciși. 
Patru sânt de pe moșia mea, Căluiu. După o săptămână, o nouă 
poruncă: încă șase sute de harabale cu pâine și pastramă de 
berbec. Și nici nu ni le scade măcar din tribut. Ci ni-l cere îndoit 
și cu trei luni înainte. Și trebuie să-l plătim până-ntr-un ban. 

Nicolae Viteaz înclină fruntea: 

— N-am ce vă face: împlinesc o poruncă. 

— În domnia-ta nu mai picură niciun strop de sânge 
românesc? îi surâde Mihalcea cu dojană. 

— Când trebuie să împlinesc poruncile stăpânului meu, 
sugrum glasul sângelui. 

— Aha... Află atunci că Sinan-pașa îl socoate pe Mihai-vodă ca 
pe un general al său, așezat în latura dreaptă: să aţină calea 
cazacilor, a polonilor și a lui Sigismund; să înlesnească trecerea 


tătarilor spre apus; să hrănească expediţia cu de toate. 

— Asta silește solii creștinătății să vă ocolească. 

— Ştii ce greu este, Nicolae Viteaz, când te afli între ciocan și 
nicovală? întreabă Preda. Trebuie să sari cu atâta sprinteneală și 
să te rotești așa de iute, încât să nu te lași strivit; ci, dimpotrivă: 
să dai vad ciocanului să se frângă singur de nicovală, drept în 
clipa și-n izbirea când o sparge. 


* 


— Ai cules știri bune. Ci acum trebuie să pleci la Țarigrad. 
Craiul Sigismund cere să înfățiṣşăm solie de credinţă și supunere, 
surâde vodă către Stroe, după ce-i ascultă știrile aduse din 
Banat. Duci, spre vânzare, cinci care cu nuci și trei cu sloiuri de 
ceară. Sultanei valide îi dărui zece șoimi frumoși, mari meșteri la 
vânătoare. Dezminţi toate zvonurile neprielnice nouă. Il 
încredinţezi pe marele vizir că ne pregătim de luptă și-i 
așteptăm poruncile. Spui că și Sigismund Báthory face la fel. 

— Numai să nu mă pună să jur, măria-ta. 

— Oamenii sultanului știu că jurământul întru adeverire este, 
în fapt, cea mai nerușinată făţărnicie. Îmi închipui însă că, 
văzându-te pe domnia-ta, ne vor bănui mai puţin de viclenie. 

În drum, dincolo de Balcani, Stroe Buzescu întâlnește multe 
oști: trec din Asia spre Ungaria. Înfăţișarea și purtarea lor 
trădează vrăjmășie multă, răutate și o lăcomie de lăcuste 
potopitoare. 

Se învârte mult prin Țarigrad, prin Galata, prin Fanar, pe 
malul Bosforului și mai cu seamă caută să înţeleagă bogăţia, 
frumuseţea și măreţia Topkapi Seraiului. Intr-o zi l-a călăuzit 
Manea Hagigadur, baclavagiu; în alta fiică-sa, Araxi, și o rudă a 
banului Mihalcea. În baclavagerie l-a cunoscut și s-a împrietenit 
cu Ali Gian hogea, care are poruncă a veni iar în Țara 
Românească. L-a căutat și pe banul lani: 

— Nasul meu ascuțit amiroase ceva care amintește de lon- 
vodă de la Moldova. 

— Iscusite bane, vreau să știu: ești cu inima alături de noi ori 
alături de sultan? Spune drept, cinstit. 

— Drept și cinstit: inima mi-i acolo unde mi-s banii. 

— Poate pentru bani atunci, ne-ajuţi să ne dezbatem de sub 
tirania sultanului. 

— Mihai vorbea despre asta, când neguţțam împreună la 


Raguza, la Liov, la Alba lulia ori aici, la Țarigrad. Pe-atunci 
citeam despre Dacia, despre Roma și credeam că tot ce zboară 
se mănâncă. Mă mir că, după un an de domnie, nu și-a schimbat 
gândul și umblă tot după închipuiri, după visuri. 

— Bane, noi vom muri pentru aceste visuri! 

— Grigorios, adă aici pastrama de porc și vin de Chios! Poate 
spre alte zări răsucim gândul ăstui boier român. Adă și cele 
două dănţuitoare și cântărețe, în rochii cât mai străvezii, să afle 
dumnealui ce fior plăcut izvodește trupul de muiere... Au tu, 
Stroe Buzescu, n-ai aflat că sultanul stăpânește o împărăție mai 
mare decât toată Europa? Că astă împărăție se întinde pe trei 
continente? Că a cuprins toate ostroavele și toate frumuseţile 
Greciei? Că poate porunci la milioane și milioane de robi? Când 
gândiţi la acea mare și nesăbuită înfruntare, semănați cu șoimul 
care ar vrea să doboare elefantul. Ci șoimul nu știe că până și 
mort elefantul l-ar otrăvi cu duhoarea stârvului... 

— Adevărat. Dar în astă împărăție nu se află nicio statornicie 
la pravili sau la obiceiuri. Oriunde a ajuns, a nimicit; nimica n-a 
construit, afară de palatul sultanilor din Topkapi și de moschei. 
Ce-i Adrianopolul decât o mare moscheie înconjurată de corturi? 
Toţi sultanii se răsfață întru tirania cea mai sălbatecă, mai 
prădalnică, mai neomenească. Nu, nu, nu-i mai putem răbda. 

— Va să-i mai răbdăm vreo trei veacuri! N-avem încotro, Stroe 
Buzescu. Deci ai vreme să guști din pastramă, din ăst vin de 
Chios și din desmierdul muieresc. Cunosc ostrovul Chios, fostă 
jicniţă a romanilor. Podgorenii de acolo, întâi usucă strugurii, 
câteva zile, îndulcindu-i, și-apoi îi calcă și-i storc. Bea-l deci și 
uită cele răzvrătite gânduri. Femeile au glas melodios, trup ca 
varga de corn, și nu ne mai lasă să agrăim despre răutatea și 
putreziciunea împărăției otomane. Poţi s-o iei pe care-o vrei. 
Amândouă te sorb din ochi. 

— Sânt încredinţat că și-atunci când le-aș strânge în brațe m- 
aș ruga: scapă-ne, Doamne, din astă robie! 

— Ei, Stroe, ești foarte rău bolnav de molima răzvrătirii. Pot să 
te trec în pomelnicul vitejilor morţi pentru o visare nesăbuită, 
nebună. 

— Mai bine mort pentru un vis nebun, decât viu într-un trai de 
mocirlă. Mai bine o zi șoim viteaz decât un veac cioară cufurită. 

Se despart ciudat îndușmăniţi: 

— Ci mie să-mi trimiteţi banii! 


— Amărăciune mare și durere cumplită am să-i pricinuiesc lui 
Mihai-vodă când am să-i spun. 

La dugheana lui Manea Hagigadur, Stroe s-a întâlnit cu 
Cătălina. 

— Sultanul e tot mai bolnav. Mă tem de viaţa fiului meu. 
Urmașul la tron își începe domnia cu... tăierea pruncilor. 

— Adă-mi-l să-l duc în ţară. 

— Acum e la muftiu, dar peste o lună, dacă vii domnia-ta, ţi-l 
încredințez. Până atunci poate dobândesc și diamantul 
Basarabilor. Deocamdată am convins-o pe Safiia să-l poarte cât 
mai des, să se sature de el. Vreau să fie talisman voievodului 
Mihai, la ceas de grea cumpănă. 

Baclavagiul Hagigadur hotărăște de-ale negoţului: 

— Cumpăr, boier Buzescu, tot ce-aveți, marfă bună. Vreau să 
mă-ndestulaţi cu miere, nuci, făină și dulceţuri de cireşe amare, 
de fragi, de smeură, de mure, de afine. Vreau să întrec toți 
baclavagiii din Țarigrad. laca, vine Ali Gian hogea: va să-ţi fie 
bun tovarăș de drum. 


* 


Răscoala lui Baltazar Báthory a încurcat unele planuri tainice 
din țările române. 

— Să adăstăm limpezirea lucrurilor în Alba lulia, cumnate 
Stroe. 

— Ne zorește marele vizir, Teodosie; n-avem timp. 

— Dar ce putem face? 

— Să luăm noi Transilvania și să stârpim viesparul nemeșesc 
din Cluj. Să slobozim bogăţiile de pâine și de luptători de pe 
acest pământ. Să facem o singură stăpânire și, uniţi cu Moldova 
să mergem în fața împărăției creștine: iată-ne! Primiţi-ne în 
tabăra voastră și pe noi, românii! 

— Stroe, te credeam om de temei, se oţărește Radu 
Calomfirescu. Cap sănătos, nu zurliu. 

— Transilvania e inima ţării noastre. Dacă Mihai-vodă ar fi 
stăpân la Alba lulia, ușor ar ajunge și la Țarigrad, se preface 
Stroe că nu-și aude prietenul. Jur pe spada mea de boier oltean 
că simt, gâcesc, văd ăst adevăr! 

— Stroe, se împotrivește și banul Mihalcea, bâigui, îndrugi 
brașoave ori ţi s-a făcut iar de surghiun? 

— Tata socru, fost pastramagiu la Brăila, râde Radu Buzescu, 


a uitat că mocanii din Sibiu l-au învăţat românește? Știa doar o 
armânească, un fel de păsărească a limbii române. A uitat c-a 
suspinat după o tânără neguţătoreasă din Ciceu, care tot 
româncă era? 

— Buzeștilor, fiilor și fraţilor, de când nutriţi ăst gând? 

— De când ne aflam în surghiun în Transilvania. De când am 
stat de vorbă cu loan Norocea logofăt. De când am fost primiţi la 
chilia starețului lon de la Prislop. De când... 

— Și, mai ales, de când v-a vrăjit Velica-doamna... 

— Da, Calomfirescule, de când am văzut-o la nunta de la 
Tecuci mă aflu sub vraja ei. Și nu numai eu. 

— Eu vă-ntreb: ce să căutăm în Transilvania? 

— Calomfire, îţi dau cinci răspunsuri la astă întrebare: 
puterea, bogăția, frăţia, neamul, credinţa - aceleași. 

— Transilvania poate fi cetatea noastră în faţa primejdiilor, 
cuib nebiruit. 

— Numai din Alba lulia putem avea legătură cu Europa. 

— V-ascult, Buzeștilor, surâde Dan-vistierul, și vă aflu 
îmbrățișaţi, cetluiţi în aceleași gânduri, parcă aţi fi crescut în ele 
de la zămislire. De Stroe nu mă mir: el s-aprinde pentru orice 
gând mare, îndrăzneţ, neobișnuit. Și arde pentru el, măcar că nu 
s-ar înfăptui nici în două veacuri, de aici încolo. 

— Bâiguitor, ca acel Costea, călugăraș franciscan, cu care se 
împrietenise în Sibiu, își amintește Radu Calomfirescu. 

Ci, întrând vodă și întrebând pe ce făgaș se-nvârte gâlceava, 
Stroe se simte stingherit. Nu mai arată aceeași nestăvilită 
înflăcărare, fără voie ţâșnită din adâncul ființei. Ocara lui 
Calomfirescu, zeflemeaua din privirea lui Dan, necrezuta alipire 
a lui Preda și Radu la gândurile lui îl fâstâcesc. Nu mai șoptește 
niciun cuvânt până nu se termină sfatul obișnuit. Dar când 
rămâne pentru sfatul cel de mare taină, se destăinuie, surâzând. 
Măria-sa îl ascultă încruntat. Apoi zâmbește trist și, cu pas 
apăsat, străbate de trei ori spătăria, de la un cap la altul; se 
oprește la fereastra dinspre miazănoapte și privește, îndelung, 
creasta munţilor. Stroe îl cercetează din ochi și șoptește apăsat: 

— Așa va fi, măria-ta! 

— Dar știi că trebuie să trecem munţii, dragii noștri munţi, cu 
oaste? 

— Știu. 

— Cum? Noi nici n-am tras spada din teacă și... 


— Șoimul care vede departe este șoim de soi, bane Mihalcea, 
surâde Mihai-vodă, așezându-se în jilț. 


* 


Folosind tulburările din Transilvania, lon Norocea-logofăt l-a 
convins pe lon Marini Polli să treacă și pe la București să 
sfătuiască, în cea mai mare taină, cu Mihai-vodă. De la el, 
Buzeștii află că Aron-vodă are gata 10.000 de călăreți și 4.000 
de arhebuzieri. Își toarnă tunuri și pregătește tunari. Între 
căpitanii de lefegii îl are și pe italianul Virginio Orsini, prieten cu 
Fabio Genga. 

— Înseamnă c-a lucrat temeinic, admiră Preda Buzescu. 

— Da; păcat însă că-l are vecin pe cancelarul Zamoyski, care 
judecă așa: dacă mă arăt prieten cu tătarii, am sprijin în 
Transilvania pe Baltazar Báthory și bunăvoința sultanului. 

— De unde le știi pe toate astea, jupân Norocea? 

— Ei, Radu Buzescu, nu uita, că-s om vechi, trăit în lumea lor. 
Îi știu, pe toţi, dinainte de-a fi ceea ce sânt. 

— Te-ajută și prietenii din Alba lulia, de la lași. 

— Nu zic nu. Ci eu merg cu acel ocârmuitor care se arată 
potrivnic sultanului. 

— Noi, Buzeștii, nu știu de ce, ne temem de Sigismund. 

— Nu de Sigismund să vă temetţi, ci de Zamoyski: vrea 
domnia Poloniei și, ca s-o câștige, învrăjbește creștinii și dă apă 
la moara otomanilor. 


* 

Ştefan losica stăruie pe lângă Sigismund să isprăvească mai 
repede socotelile cu trădătorii. Vorbeşte în pilde: 

— lar cât privește „ţoalele de crăiasă” ale Suzanei, țesute o 
iarnă întreagă cu harnică urzeală de ameninţări, cu băteală de 
năvală tătărască, ghilită toată vara la soarele celor mai aprinse 
nădejdi, cusute cu felurite întâmplări mult neprielnice nouă, vor 
putrezi nefolosite, mărite crai. 

— Carrillo mi-i dascăl și duhovnic; dar prieten și paznic 
credincios numai tu îmi ești. 

— Până la moarte, slăvite crai! Ci meritul cel mai de seamă 
este al măriei-tale. Cu o artă mai ilustră ca a lui Cesare Borgia ai 
știut să te prefaci, până ţi-a venit la îndemână să-i lovești 
necruţător, din umbră. 


— Nu? Nu-i așa c-am jucat bine? 

— Perfetto! Te-ai adăpostit în Chioara, enumeră losica, anume 
ca să-l convingă că el a săvârșit toate acestea. L-ai chemat pe 
Gáspár Kornis căpitan la cetatea Hust, cu cetele lui. S-a bucurat 
foarte auzind că nici prin gând nu ţi-a trecut să părăsești tronul. 

— Dar cine a zis că... 

— Ştii, scrisoarea ticluită către cardinalul Andrei... 

— A, da. Ce tragere pe sfoară! Ce păcăleală! 

— Cacialma politică... Te rog însă, serenissime, să-l răsplătești 
pe lon Norocea, logofătul. 

— Tot un valah de-al tău? 

— E om cu experienţă, foarte credincios: el, cel dintâi, mi-a 
adus știrea trădării. Dăruiește-i, mărite, moșia lliușa Mică. 

— Bine, bine... să mă mai gândesc. A, i-o dau dacă mi-o 
aduce aici pe fiică-sa, pe Velica. Spune-i și lui Petru Raț, ginere- 
su, că dacă vrea să nu-i iau nevasta, să-mi dăruiască, 
numaidecât, cumnata... Numaidecât! 


* 


Au pândit-o trei zile și abia acum, la un ceas din noapte, Maria 
s-a ivit singură, călare. Dragoș Mârza a rămas de strajă la curtea 
domnească. La un fluier ca de mierlă, doisprezece arnăuţi o 
înconjoară, precum vânătorii o căprioară. Fata împlântă pintenii 
și calul saltă. Dar un arnăut înfige sulița în pieptul animalului și-l 
prăbușește. Maria se ridică repede de jos, și trage spada. Dar n- 
apucă să lovească: un laţ o prinde, strâns de trup, în dreptul 
coastelor și-o trage târâș spre unul dintre arnăuţi. 

— Cuminte, căprițo, cuminte: te ducem la bine și belșug. 

— Cine sânteţi, măi oameni? Și ce vreți? 

— Te peţim pentru stăpânul nostru... Domolește-te c-avem de 
trecut câmpie cu groape, munţi cu hârtoape, lunci cu plopi și 
Dunăre cu valuri și stropi... șuguiește arnăutul și strânge lațul 
mereu. 

Maria se repede și-l mușcă de obraz. 

— Ai, îndrăcito! Mă sluțești?... Legaţi-o cu mâinile la spate și... 
valea! 

— Bună bucăţică!... se miră arnăuţii, pizmuindu-și stăpânul. 
Asta-i pentru mine, nu pentru un ghebos șontorog ca dânsul. 

Nimeni, absolut nimeni n-a putut afla cine a răpit-o pe Maria 
lui Vlad și unde a dus-o. 


* 


Carrillo, Ștefan losica și Gáspár Kornis nu se depărtează nicio 
clipă din preajma craiului. Îl încredințează că răzvrătiţii au vrut 
să-l prindă și să-l dea pe mâna sultanului. 

— Papa Clement al VIll-lea a poruncit regelui Spaniei să-ţi 
trimită ordinul „Lâna de Aur”, dacă nimicești, fără zăbavă, toţi 
potrivnicii alianței cu creștinii, îl vestește ava Carrillo. 

În 28 august, Sigismund poftește membrii dietei la biserica 
Sfântul Andrei din Cluj. Slujba se desfășoară solemnă și 
măreaţă. Dar la sfârșit, o sută de străjeri, armaţi până în dinţi, 
pătrund în biserică și înșfacă doisprezece nemeși, îi leagă burduf 
și-i prăbușesc în beciul de sub Casa sfatului. A doua zi îi 
torturează până mărturisesc de ce și cum s-au hiclenit Baltazar 
Báthory, Alexandru Chendi și cancelarul Kovâcsony. Când craiul 
vădește oarecare milă pentru vărul trădător, Carrillo îi aţâţă 
mânia: 

— Ți-au vrut moartea, prinţe: nu fi slab! 

Și nu se lasă până nu osândește cinci răzvrătiți la decapitare, 
în piaţa Clujului: 

— Să afle prostimea cum cad capetele celor mai trufași grofi, 
dacă se-mpotrivesc vrerii pomăzuitului crai. 

În a cincea zi, într-o miercuri pe la chindie, a venit Suzana 
Chendi, cu multă tânguire și plâns, și-a cerșit îndurare pentru 
soțul său și vărul craiului. 

— Văr? Cel care mă pândește să-mi ia tronul și viaţa? 

— E păcat, mare păcat să... o rudă, un om din sângele alteţei- 
tale. Fie-ţi milă de casa noastră; iartă-l pe Baltazar. 

— Tii, abia acum văd, valaho, ce frumoasă ai fi, dacă nu te-ai 
smiorcăi. 

Suzana își șterge ochii, surâde ademenitor și se apropie de 
dânsul, mișcându-și ațâțător șoldurile. Dar fălcile craiului prind 
să tremure ca barba ţapilor când rumegă, iar ochii îi înţepenesc 
crunţi, bulbucaţi, spăimoși. 

— Vrei aur, vere? Vrei moșiile, bijuteriile, tablourile noastre 
scumpe? Mă vrei pe mine ţiitoare? Spune ce vrei și vei avea tot. 
Știu că ai patima muierilor. Sânt frumoasă și tânără... Fă ce vrei 
cu mine. 

Vânăt ca porumbica, Sigismund poruncește, în șoaptă, 
bâlbâit, să lepede totul de pe dânsa. Dar când o vede goală ca 


Eva, un fel de păinjeniș i se pune pe ochi, iar pământul i se 
zguduie sub tălpi. Cenușiu la faţă, răcnește răgușit, înspumat, 
ca ieșit din minţi: 

— Afară!... Afară! târfă ucigașă. Mi-i greață! Sughiţ de greață! 
„„.. Și, către slujitorii apăruţi de după perdele: Zvărliţi în uliţă 
valaha asta... Așa cum se află. S-o îmbrace bărbatu-său în ţoale 
de crăiasă... Știu eu de ce te-a trimis prea iubitul meu văr 
Baltazar! Să mă ucizi, căţea spurcată! 

— Fie-ţi milă!... se roagă femeia, se luptă cu străjerul, plânge, 
strigă. 

— Te milogești și întinzi ghearele să-mi smulgi coroana? Na! 
Na! O izbește cu ciubota în deșert și-și cuprinde capul între 
mâini, parc-ar vrea să ţină o diademă ameninţată să cadă. Când 
o vede leșinată, hohotește: De-acum împreună-te și cu dracii! 

Străjerii o învelesc cu rochia-i de mătase și o scot afară. În 
acest timp, din porunca lui losica, jos, la beciuri, călăii sugrumă 
pe Chendi, pe Bornemiza, pe cancelarul Kovâcsony și pe 
Baltazar Báthory însuși. Când i se vestește că „treaba”-i sfârşită, 
Carrillo intră smerit la crai, îi vorbește de grozăviile trădării și-i 
smulge porunca uciderii. După ce rostește, cu sughiţuri, vorba: 

— Să fie uciși!... Sigismund rămâne mut, holbat, ţeapăn; și stă 
așa aproape o jumătate de ceas. Nu se clintește. Nu vorbește. 
Nu clipește. Gâfâie doar și geme, din când în când. Balele i se 
scurg greţos și neputincios pe la colţurile gurii. Cu și mai 
prefăcută smerenie, Carrillo prinde a îngâna rugăciuni. Și 
boscorodește până când tânărul crai începe să se miște iar și să 
îngaime câte-un cuvânt: 

— O destrăbălată, dar când am prins-o în brațe... 

— M-ai speriat, măria-ta. 

— Ei, ce crezi, ava Carrillo, că-i ușor... ușor, să tai ramurele 
arborelui genealogic? 

— Când sânt putrede, trebuie! se miră iezuitul de atare vorbă 
de duh izvorâtă din gura prinţului, în asemenea momente de 
rătăcire. Ai făcut-o din porunca lui Dumnezeu și spre fericirea 
dinastiei Bâthory, care prin mărita... 

— Cum? Și vărul Baltazar e... 

— Capul complotului! Sugrumat. 

— Popo, dar pe mine... da, pe mine când mă sugrumi? Când? 
Poate-ai și aflat că m-am spurcat culcându-mă cu Suzana... 
Când mă su... mă sugrumi? 


Și ametește de furie, de spaimă, de groază, toate amestecate 
cu o ciudată, vinovată și neomenească plăcere. Carrillo 
poruncește vracilor și lui lacobus să-l privegheze, iar el trece în 
cancelariat și dictează lui Pellerdi, în numele craiului, scrisoare 
către papă, povestind cum, pentru nelegiuita lor trădare, toți 
acei nobili au fost judecaţi și pedepsiţi cu luarea zilelor. Este 
încredințat că, prin astă jugulare și prăbușire de capete, 
Transilvania a rupt orice legătură cu sultanul și a trecut, cu 
totul, de partea creștinătății. 

Când s-a trezit din ameţeală, Sigismund a aflat că losica a 
confiscat de la cei uciși peste 100.000 de galbeni, 200 măji de 
argint în preţ de 660.000 galbeni, multe giuvaieruri de aur, de 
argint și pietre preţioase, haine, blănuri și alte multe 
scumpătăţi, pe care le aduce, noaptea, și le încuie în haznalele 
palatului din Alba lulia. 

— Serenissime, te-am scăpat de răzvrătiți și trădători. Te-am 
îmbogățit. Pot nădăjdui răsplata? 

— Eşti cancelarul meu, Ștefan losica! 

Știrea despre stingerea complotului împotriva lui Sigismund 
Báthory s-a răspândit pretutindeni prin grija lui losica și a lui 
Carrillo. Amândoi îl înfățișează pe crai ca pe un om politic drept, 
îndrăzneț, abil, necruţător, genial. E unul din stâlpii creștinătății, 
ca lancu de la Hunedoara. N-are rival în aceste părţi de lume. 
Merită să conducă războiul antiotoman. 


* 


La București, fapta de la Cluj a stârnit gânduri și simțăminte 
foarte deosebite: unii se bucură, alții se întristează, unii 
încuviințează, alţii osândesc. 

— Oști comandate de Moise Secuiul au și pornit spre 
Timișoara, vestește Radu Buzescu. Să alergăm la Alba lulia și să 
încheiem alianța. 

— Ba așteptăm să ne poftească el, craiul, se împotrivește 
Preda. 

— Oricum, intrăm în zodia războiului, își tălmăcește Mihalcea 
gândul. 

Stroe tace. Nu se poate bucura: „Dacă acele cruzimi craiul le- 
a săvârșit din teamă și din slăbiciune? Și-apoi Suzana și Chendi 
sânt români. Român e și losica... S-o ia dracul de treabă!” 

— Unii crai darnici sânt, alţii zgârciţi, află Teodosie prilej să-și 


arate filozofia; unii fără vlagă, alţii foarte viguroși, unii lași, alţii 
curajoși, unii feciorelnici, alţii desfrânaţi, unii cinstiţi, alţii vicleni, 
unii temeinici, alţii ușuratici, unii își ţin cuvântul, alții, - strâmb 
jurători. 

— Bine-ar fi ca acela să fie crai și domn și împărat care-i 
înzestrat numai cu bune însușiri. 

— Da, cumnate Stroe, dar nu se poate. De altfel nici viața nu 
îngăduie îmbuchetarea tuturor însușirilor bune într-o singură 
făptură. Și-apoi, împrejurările silesc oamenii să se poarte, de 
multe ori, altminteri de cum doresc. Adesea un ocârmuitor milos 
nevoit este să săvârșească mari cruzimi. Pe unii urcarea în 
scaunul puterii îi schimbă de nu-i mai cunoști: puterea le strică 
firea și le spurcă inima. Până ieri ţi-au fost prieteni, te-ai înţeles 
cu ei, frăţește, și deodată, afli că s-au umplut de dragoste de 
sine și i-a otrăvit o neomenească trufie. 

— Se-ntâmplă că unii din cuvânt să-i afli viteji nevoie mare, 
iar în fapt să fie doar niște iepuroi fricoși. 

— Gândesc că un crai vrednic de acest nume, zice Mihalcea, 
se cere a fi atât de înţelept încât să simtă la vreme primejdiile și 
josniciile și să le ocolească ori să le înfrângă. 

— Ehei, tinerilor și iscusiților, zâmbește lon Norocea, ţările și 
noroadele se ocârmuiesc cu legea și cu fărădelegea. 

— In orice caz craii trebuie să se ferească de tot ce le 
știrbește faima. Să împlinească numai ce-i cinstit, bun și virtuos. 

— Nu se poate, Stroe, se împotrivește Teodosie. Cetind 
istoria, aflăm că acel erai care vrea să-și păstreze puterea 
trebuie să învețe, neapărat, a fi și rău. 

— Deci bine-a făcut craiul că și-a sugrumat vărul? 

— Se vede că altfel nu se putea. 

— Acum când știu c-a biruit, fraţilor, îl cred încă mai vrednic 
și-i râvnesc prietenia, se rostește Radu Buzescu. Ne-a ajutat 
când l-am făcut pe Mihai domn, ne va ajuta și acum când va să 
ne facem ţara slobodă. 


Jarul de sub spuză 


Miezul oștirii Buzeștilor se afla în cetele orânduite dinainte de- 
a lua Mihai-vodă domnia. În cinci poiene din Gorj, Tudor Maldăr, 
Andrei Boer și Simion Dărămuș muștruluiesc tineretul din partea 
muntelui; Nan din Trestioara, moșneag vârtos și verde încă la 
cei optzeci de ani împliniţi, stăruie cu sfatul pe lângă cetele lui 
Preda Buzescu, adunate în curăturile din pădurile de de-asupra 
Căluiului, între Cepturoaia și Bahna, ori în luncile Oltețului și ale 
Oltului. În locuri ferite, popa Stoica Farcaș îi adună, noaptea, la 
lumina stelelor, pe cei de pe descindea Dunării, deprinzându-i să 
lovească pe oricine ar cerca să treacă apa de pe malul 
bulgăresc încoace. Starețul Serghie de la Tismana l-a trimis să 
deprindă mânuirea armelor și ocârmuirea cetelor pe tânărul 
călugăr Filaret, om foarte învăţat, prieten cu Tudor Maldăr, cu 
care, de altfel, și seamănă la înfățișare: înalt, subţire, sprinten, 
cu chip prelung, frumos, numai că-i bălai, cu ochi albaștri și cu 
pieliță albă și catifelată ca de fecioară. De la Cozia se ivesc, 
măcar din când în când, Isaiia și Cosma: se oștesc și ei, mai cu 
arma, mai cu ulcica, la rateșul Voicăi din Drăgășani. Așa se face 
că, în lumina acestui început de toamnă, subţirel fior de 
neliniște se strecoară în inima tuturor. Se strecoară și se 
răsucește acolo, ca pe-un mosor descântat. 

Sima știe că Stroe al ei este printre fruntașii izvoditorilor ăstui 
fior de neastâmpăr. Şi-i mândră pentru asta; mândră și 
îngrijorată. Își pune pălăria cu boruri largi din pai de orez, 
îmbracă rochia de mătase înflorată cu trandafiri mari, roșii, iese 
în curte, stă de vorbă cu slujitorii, împarte porunci, glumește cu 
Anghelina ori cu Grozava, dă boabe de mei la porumbei, le 
curăță cuiburile, le mângâie puișorii, apoi se așază pe laita din 
faţa casei, și-o roagă pe Anghelina să-i ticluiască ghers pentru 
stihurile izvodite în dimineaţa asta, cu aur în frunza nucilor. 

— ...Să te-ntorci, pribeagule, să vii iară, dragule, pe brâul 
pământului, pe vârtejul vântului, pe cursul izvoarelor, pe 
mireasma florilor, pe lumina stelelor, pe semnele cerului, pe 
aripa visului... 

— Cântec pentru jupân Stroe? 

— Pentru el, Anghelina. Numai pentru el... Cântă și-oi cerca să 
ţin isonul, încetișor. 

— Ştii ce-a zis Ricman, când a trecut pe-aici? întreabă 


Anghelina, după ce sfârșește cântecul și-o lasă pe Sima să-și 
usuce o lacrimă. A zis: „Țiganco, să înveţi a trage cu arcul și-a 
înţepa cu sulița, de vrei să-mi fii muiere”. 

— Și Stroe tot așa m-a povățuit, tocmai pentru că-i sânt 
muiere. 

Incepând de-a doua zi dimineața, Sima, însoţită de Anghelina 
și de Nan din Trestioara, merg în poiana din luncă, peste apa 
Cernei, și-nvaţă a ochi cu săgeata și cu sulița, împreună cu alte 
femei din sat și din împrejurimi. Le dor brațele, mijlocul, sânii, 
dar nu se lasă: învaţă mânuirea armelor. 


* 


De trei zile pe ulițele Bucureștiului se plimbă, pâlcuri de oșteni 
în straie de sărbătoare, cu arme lustruite. 

— Ce-nseamnă asta? se răstește Caraiman-pașa la Ali Gian 
hogea, mutându-și trupul mătăhălos de pe un picior pe altul. 

— Valahul se găteşte a veni în ajutorul nostru, în lupta din 
Ungaria. 

— Să cercetăm de-i aşa. 


* 


Singură în odăile ei, doamna Stanca oftează și lăcrămeză în 
taină. Și-a trimis coconii, pe Florica și pe Nicolae Pătrașcu, la 
casa din Copăceni, să se zbenguie prin livezi și să culeagă nuci. 
Că așa vrea măria-sa: după ce dascălul Mina, călugăr și zugrav, 
sfârșește procitania, copiii să zburde prin largi și slobode locuri. 
Să crească sănătoși, veseli și frumoși. De ce-i, totuși, tristă 
doamna? De ce sufere? Vine Dragomir din Vâlcănești, fratele 
măriei-sale, și-i toarnă verzi și uscate: că măria-sa, ca și 
Buzeștii, umblă pe la ibovnice; că mai poposește și acum la 
Maria din Târgșor, în casa ei de piatră cu baie turcească. Și 
adaugă paie pe foc: 

— Vâră ţara în mare cumpănă: în război! 

In adevăr, Mihai-vodă arată mereu mai tăcut, mai gânditor, 
mai absorbit de griji numai de dânsul știute. Din câte zile are 
luna, douăzeci și cinci e ușărnic, prin ţară. Doamna Stanca îl 
privește și se jăluie: „N-are răgaz nici de mângăieri. Lasă vad lui 
Dragomir să înșurube în slaba și amărâta-mi inimă, numai 
spaime. Nu l-am vrut domn... Nu. Ci doar bărbat: sață trupului și 
sufletului meu. Și uite-l: e numai al altora.” 


Măscăriciul Teleleu grăiește în pilde ca să-i alunge nourul de 
pe frunte: 

— Ehei, înfocarea cerbilor, numai cu mândre cerboaice se 
potolește. 

— Piei din faţă-mi, schiloade! se mânie doamna. 


* 


Cu cât crugul vremii intră în toamnă, cu atât creditorii 
domniei se arată mai stăruitori: cer dobânda lor din rodul țarinei 
și din câștigul turmelor, din prisosul știubeielor și al livezilor, din 
venitul podgoriilor și al iazurilor, din vămi și din toate câte le are 
și le muncește ţara asta. Ici plata pentru câble și chile, dincolo 
birul pentru plocon și curama ori pentru ajutorinţă. Mai cer 
darea haraciului, birul domniei și alte multe dabile și greutăţi. Ci 
cererea e cu atât mai stăruitoare cu cât răsuflă zvonuri că ar 
umbla solii tainice spre Alba lulia ori spre lași. 

— Ce ne facem? se-ntreabă ţăranii. 

— Vom rămâne doar cu pielea și p-ormă-om da și pielea de pe 
noi. 

— Nu daţi nimica, povăţuiește Oprea din Cordun. Așa spun în 
taină sfetnicii domniei: nu mai trimitem nimica la Țarigrad. Grâu, 
vite cornute și mai cu seamă cai nu dăm. 


* 


Cu îngăduinţa lui vodă la sfatul domnesc din 14 septembrie 
1594, e față și mitropolitul Dionisie Rally din Târnovo. Vine cu 
vești și cu îndrumări de la Patriarhul Constantinopolului. Armia 
sultanului atacă, tot mai furioasă, cetatea Raab din Ungaria. Știe 
că alianţa dintre Germania, Veneţia și Spania e aproape gata 
încheiată. loan Norocea își netezește gulerul de jder și adaugă: 

— Nu ne mai îngrijorăm de purtarea craiului Sigismund; și-a 
strivit împotrivirea și s-a pus rău cu sultanul pe toată viața. 

— lartă-mă, logofete Norocea, zice Teodosie, dar craiul 
seamănă cu un rigă franțuz, trăitor acum un veac, care a grăbit 
moartea părintelui său ca să-i ia tronul, și-a otrăvit fratele ca să 
nu aibă potrivnic, prin zavistie, prin viclenie ori prin mită a 
dobândit bunăvoința multor regi; pe dușmani, când i-a prins, în 
cuști de fier i-a închis, și-a ajuns stăpân nesmintit pe ţară. 

— Și credeți că Sigismund Bâthory e om de acest fel? întreabă 
Miriște-logofăt. 


— Noi îl credem om vrednic și plin de cele mai bune năzuinți, 
răspunde Stroe Buzescu. 

Măria-sa întoarce capul către Miriște și cere: 

— Logofete, citește porunca marelui vizir. 

— Mă dor ochii, măria-ta. 

— Atunci citească Teodosie. Pe el nu-l dor ochii, nici când cată 
departe, nici când privește de-aproape. De aceea voiesc să-mi 
fie logofăt. 

Sprinten, în ciuda grăsimii, Rudeanu împlinește porunca: 

— „Mihai voievod, află că-ţi poruncesc să te grăbești cu câţi 
oameni ai în ţara ta și încă și cu toţi otomanii care se află acum 
în ţara ta și să poruncești și sângeacilor de la Vidin și Nicopole și 
pașei din Silistra și lui Mihaloglu căpetenia acângiilor, cu toți 
ceilalți turci și tătari aflaţi în Dobrogea și Bugeac, ca să se 
unească și ei cu tine spre a merge în Transilvania. Și Aron-vodă 
din Moldova, din parte-i, să intre spre a nimici acea ţară, așa 
încât să nu rămână piatră pe piatră, căci sultanul vrea să așeze 
acolo alţi oameni...” 

Glasul lui Teodosie se stinge între pereţii spătăriei. Tăcerea 
cuprinde pe toţi, ca un văl de gheață. Toţi se privesc, se 
măsoară și așteaptă ca altul să rostească întâiul cuvânt. Preda 
Buzescu gândește: „E tocmai ceea ce așteptam: strângem oaste 
și stăm gata să împlinim porunca, iar pe ascuns ne apropiem de 
apuseni”. Stroe Buzescu se miră: „Cum vom putea fi așa de 
prefăcuţi, de vicleni? Să zicem una și alta să facem...” 

— Care vi-i sfatul, boieri dumneavoastră? 

Sfetnicii mai cată o dată, unul la altul: parcă susţin o harţă, o 
luptă din suliţele privirilor. Și nimeni nu se mai miră că tocmai 
Dan-vistierul cuvântă în veliglas: 

— Noi credem în înțelepciunea măriei-tale: orice vei hotărî 
bine va fi hotărât, și noi te vom urma. 

— Te vom urma, măria-ta! strigă Stroe, din tot sufletul. Toţi te 
vom urma, până la moarte! 

— Toţi? înalţă voievodul sprânceana stângă, sgârcind-o pe 
cea din dreapta dureros și întrebător. 

— Da, toţi, măria-ta, răspunde sfatul, într-un glas. 

— Facă-se voia Domnului! binecuvântează mitropolitul 
Dionisie Rally. 

Toți se simt cutremuraţi până-n străfundul cugetelor. Fiecare 
pentru pricinile lui, și în felul lui. 


* 


Teleleu, măscăriciul, îl întâmpină pe vodă la ieșirea din sfatul 
de taină, cu câteva giumbușlucuri caraghioase. 

— Cam des mă-mpiedic de tine, măscărice, surâde vodă cu 
privirea rece, încruntată. De ce? 

— Ca săâ-mpodobesc calea măriei-tale cu bunăvoie și veselie. 

— Măscăricii sânt pentru curţi leneșe, nu pentru noi cei 
copleșiți de năcazuri, sălășluitori mai mult în taberi, dojenește 
voievodul, urmându-și drumul sunând din pinteni, pe late lespezi 
de piatră bine lustruită. 

— Am  privit-o pe doamna Stanca și m-am încredințat că 
Sfânta Scriptură-i mincinoasă, stăruie măscăriciul în urmă-i. 

— Cum adică? 

— Acolo scrie că Dumnezeu a făcut muierea să fie bărbatului 
ajutor, pe potriva, nu împotriva lui. 

— Teleleu, nu ești atât de tândălău cât te-am crezut. 

Și, în loc să se ducă de-a dreptul la Caraiman-pașa, să-l 
înștiințeze despre hotărârea sfatului domnesc, se-ndreaptă spre 
odăile doamnei.:... „Turcul să mai aștepte.” 


* 


Cu toate că n-avea încă nicio veste de la Moise Secuiul, 
căpitanul trimis să înceapă lupta cu otomanii în Banat, losica a 
și trâmbiţat știrea că a cuprins Lipova și-a împresurat Timișoara. 
Craiul se gătește de plecare; dar nu spre apus, spre câmpul de 
bătaie, să culeagă roada biruinţei, ci spre podgoriile de pe 
Târnave: să se desfete cu vin vechi, cu fete tinere, cu vânătoare 
de prepelițe și cu năzbâătiile măscăriciului Dumitru. Că prea a 
trecut prin multe primejdii, în vremea din urmă, și-a ostenit. 

Dar, joi, 1 octombrie, vine vestea că otomanii se retrag din 
fața Raabului. Mare bucurie se iscă în toată creștinătatea. 

— Numai cât am intrat eu în război și cumplitul Sinan-pașa se 
și dă biruit! se fălește Sigismund. 

losica îi înţelege meteahna și i-o cultivă cu grijă, cătând să 
sporească bucuria nemeșilor care se și văd biruitori, gata să-și 
recapete moșiile din pustă și cetatea de scaun - Buda, cea așa 
de frumos împodobită de Matei Corvinul. 

— Sortit ești să îneci semiluna-n Bosfor, serenissime. 


* 


Boierii munteni, în schimb, se-ngrijorează: 

— Cu ce gând se retrage Sinan-pașa? l-s oștile obosite? Nu-i 
convine să ierneze în pământ străin? Vin mari oști creștine 
asupră-i și nu vrea să sufere vreo înfrângere? Se teme în adevăr 
de atacul din spate al transilvănenilor? 

— Se zice c-a fost cumpărat de Rudolf, cu bani grei. 

In mare taină, Buzeștii, și mai cu seamă Stroe, cer ca oștirea 
română, în cap cu cetele din Mehedinţi, să se gătească a-l lovi 
pe Sinan, din coastă: 

— Lovim odată cu vlădica Tudor din Vârșet, banul Sava Veli 
Mironit și Gheorghe Barbu, pârcălab de Caransebeș, așa cum 
am plănuit astă-vară. 

— Nu putem, Stroe, îl domolește vodă, până n-avem prieteșug 
bine statornicit cu Transilvania și cu Moldova. Singuri fiind, 
oastea lui Sinan ne copleșește numai revărsându-se peste 
Dunăre. 

— Ai dreptate, măria-ta. Dar ce facem, că tătarii se trag spre 
Crâm prin ţara noastră? 

— Pleacă Udrea Băleanu în Banat să-l roage pe han a se 
retrage prin altă parte. Dacă nu ne împlinește ruga, ne apărăm 
oricărei încălcări, hotărăște voievodul. 


* 


În 1594, cel dintâi an de domnie al lui Mihai-voievod, Mina, 
călugăr, dascăl și zugrav, obârșelnic din Moldova, a desăvârșit 
zugrăvirea bisericii din Căluiu. Cu chipurile ctitorilor cu tot. 

Indată ce a coborât din trăsură, Sima a intrat în biserică să 
vadă lucrarea meșterului. Portretul ei o minunează: în rochie de 
tamașcană roșie, cu cusături în alb și negru, în mantie 
muierească de catifea roz, tivită cu jder, pare doamnă nu 
boieroaică. lar pălăria cu boruri largi, brodate, îi stă ca un 
nimb... „Au nu mă sumetțesc prea mult? A, gulerul de dantelă mi 
l-a zugrăvit aidoma cum l-am cusut: parcă a știut cât am migălit 
până a ieșit așa, gingaș și străveziu... Ei, ce gând molatic, în 
aste aspre vremi. Trebuie să trec la mânuirea armelor...” 


* 


La lași, s-a ținut un sinod sub oblăduirea exarhului patriarhal 
Nechifor Dascălul, adevărat apostol al înțelegerii dintre catolici 


și ortodocși, ca să lupte uniţi împotriva semilunei. A fost poftit și 
stareţul lon din Prislop, oaspete al mitropolitului Moldovei și al 
Velicăi-doamna. Vorbesc multe despre viața românilor din 
Transilvania, despre fra Geremia Valahul, care trimite scrisori 
bogate în știri privind lumea italiană. 

— Asemenea împăcare mie-mi merge la inimă, surâde 
starețul. Când loan Norocea, tatăl măriei-tale, s-a făcut catolic, 
mi-a părut rău. Dar, de supărat, m-am supărat pe dânsul numai 
atunci când n-a vrut să te mărite cu Mihai-vodă. 

— Ei, dacă știam că atunci căutaţi mireasă pentru bărbat ca 
acela, fugeam de-acasă, veneam, ca de-atâtea ori, în chilia 
cuvioșiei-tale și ne cununam, în taină. Pentru că, părinte stareţ, 
în ziua când mă juruiaţi lui Vlăduţ, eu întâlneam pe malul 
pârâului, un bărbat smead însoţit de doi cerbi: era tocmai Mihai. 
Cine l-a trimis acolo, Dumnezeu știe. Acum... Bate ușor, de două 
ori, din palmele-i mlădioase și gingașe - gata! Soarta mi s-a 
hotărât în alt chip, după altă poruncă și scriitură. 


* 


Vânătoarea asta din munții Parângului este un bun prilej de 
desfătare după munca și grijile de astă-vară. Totodată, 
înseamnă adunare de boieri și de norod. Mai multe zile 
împreună, trăind în corturi, la pândă de cerbi, de capre, de 
mistreți sau păsări, cu șoimi vânând, oamenii mai bine se 
cunosc și mai bune prietenii se încheagă. Mihai-vodă a venit la 
astă vânătoare ca să mai scape de răul datornicilor, al 
cămătarilor care tot mai necuviincioși își cer datoriile și, mai 
ales, de răul ceaușilor care-i poruncesc să vină, cu oastea, lângă 
Sinan-pașa din nou seraschierul armiei otomane. 

Cum au dat de frunza codrului, vânătorii au știut să găsească 
fiarele după urmă, după duhoare, după zăpsirea copoilor, după 
zborul și țipătul șoimilor. Isprăvile n-au lipsit. De mai multe ori 
Oprea Ricman s-a luat la trântă cu urșii, nelăsându-se până nu i- 
a răpus. Că se miră măria-sa și se bucură, așa cum se crucesc 
boierii de urieșeasca lui putere. Văzând cât de mare era ursul 
căruia slujitorul cel tânăr, Dan, i-a crăpat capul cu buzduganul, 
măria-sa l-a poreclit Dan Buzdugan. Până și măscăriciul Teleleu 
se cațără adesea prin copaci și, trăgând cu arcul anume greșit, 
ca să râdă vânătorii, vânează în schimb, sau mai bine zis 
doboară, păsări nevinovate și ucide iepuri ajutat de Vasile, acel 


vultur mare cumpărat în București și dresat de el însuși. 

lar seara, la popasuri, în jurul focurilor, ceterași, fluierași, 
cobzari ori cimpoieri, zic din strună ori din vrană, doine și 
cântece de lume ori de vitejie, înduioșând, veselind și întărind 
inimile. Când se află numai înde ei, Buzeștii, Mihalcea, Teodosie 
Rudeanu, Udrea Băleanu se îndeamnă la vorbiri despre cele 
obștești treburi și mai cu seamă despre năcazul cel mare: 
războiul. 

— Ce-o fi având craiul Sigismund de ne tot îngaimă cu 
minciuni? întreabă Radu Buzescu, clănţănind între dinţi o frunză 
de stejar. 

— De opt luni el ne fierbe, iar Sinan nu ne mai amână, surâde 
Stroe, și repede sulița într-un fag bătrân, înfigând-o ca-ntr-un 
vrăjmaș. 

— Solul lui Aron-vodă iar a fost mai norocos: s-a întors de la 
Praga cu daruri scumpe. 

— Da: pahare de cleștar și lanţuri de aur, râde Preda Buzescu. 
Adică de asta avea nevoie? Să le spargă-n capul lui Sinan-pașa 
și să-l dea grămadă? 

— Totuși i-a făgăduit bani și oaste, lămurește Stroe; i le 
trimite, îndată ce pornește lupta. 

— De unde știi? 

— De la Velica-doamna. Ea spune că Rudolf-împăratul umblă 
să-l atragă și pe ţarul Moscovei în astă tovărășie și chiar pe 
georgieni, pe armeni și perși, pe toţi cei care megieșesc 
împărăţia otomană. 

— Oho, strașnică horă! Dar de unde știe Velica? 

— A trecut și pe la Alba lulia. Și-apoi nu uitaţi că-i fiica lui lon 
Norocea-logofăt, de mai mult de un sfert de veac ochiul și 
urechea ăstor ţări. 

— Mă-ntreb, tată Mihalcea, de unde și cum află Norocea toate 
câte se-ntâmplă? 

— Aţi uitat că, încă de pe când trăiaţi în surghiun în 
Transilvania, la moșia lui din Cetea venea multă și felurită lume? 
Că este boier român primit în rândul nobililor unguri? Că-i 
ortodox trecut la papistași? Că este prieten și cu noi, și cu 
Nestor Ureche de la Moldova, și cu losica și Gáspár Kornis din 
Transilvania? 

— Că prin Stana s-a înrudit și cu Basarabii și cu Mușatinii, în 
același timp? 


— ÎI cunoaște bine și pe Fabio Genga, cămărașul de taină al 
lui Sigismund-crai. 

— Și-apoi uităm că fiică-sa, Zamfira, e căsătorită cu Petru Rat. 

— Se-nvârte, deci, printre fruntași, în trei cetăţi de scaun: 
București, lași și Alba lulia. 

— Pare-mi-se că nu se mulțumește numai cu... învârtirea, 
clipește din ochi Dan-vistierul, care până acum tăcuse, 
prefăcându-se că urmărește doar cum se rumenea în țâglă un 
cerb rotit de doi vânători, de-asupra jarului. 

— Ei, dacă asemenea știri vin din izvoare atât de vrednice de 
crezare, așa să fie! și Preda face semn să i se aducă un hartan 
de friptură aburândă, în vreme ce toţi ceilalţi privesc lacomi spre 
căprioarele cinătuite pe pat de cetină, fripte-n frigări de 
prepelece, și foarte se veselesc. 

Slujitorii aduc scăfițe cu mujdei, să toarne fiecare, după poftă, 
peste friptura aburândă. Scot apoi burdufe cu vin, așezate de 
ieri în izvoare reci, și-l toarnă în ulcele de Hurez, frumos 
înflorate. Boierii închină către ai lor și către hăitași: ţărani și 
pădurari, vânători și ciobani din miazănoaptea Olteniei. La întâia 
ulcică, se ridică toţi în picioare, iar Oprea din Cordun rostește o 
urătură: 

— Să trăiţi cu sănătate și bucurie, cu izbândă și fericire. Și 
răfuiala cu ăl nedrept înjuguitor, să nu mai întârzie nicio lună. Că 
noi, veliți boieri, asta râvnim: trai slobod. 

Stropesc pământul cu câteva picături, de sufletul morţilor, și 
sorb ulcelele până în fund, cu gâlgâit și cu plescăituri din limbă. 
Apoi trec iar la-nfulecare hulpavă. Abia la al treilea hartan, încep 
a grăire și a șuguire, cum stă bine vânătorilor. 

Stroe Buzescu se satură c-o singură bucată de friptură, bine 
mânjită cu mujdei și-ndestul scăldată în vin de Drăgășani. Lasă 
boierii să sporovăiască între dânșii și se amestecă printre 
hăitași. Și așa, din vorbă în vorbă, din glumă-n glumă, află că-n 
ţară se știu multe lucruri pe care boierii le cred tainice și că 
oamenii de rând sânt mai dornici, mult mai dornici de răzmeriţă 
împotriva sultanului, decât tot sfatul domnesc. 

— Știm că noi plăti-vom gloaba, și greul tot noi îl vom purta, 
spune Manea din Trestioara. Ci, barem nutrim nădejdea că vom 
scăpa la trai slobod, omenesc. Ș-a hi mai bine. 

Mihai-vodă lasă boierii și vânătorii în tabără și, însoţit doar de 
Doia Crăciun, își galopează murgul până la Tismana. Poftește 


sfat cu egumenul Serghie. Ci, spre marea-i mirare, în chilie află 
două femei: una în jilţul de stejar măiestrit încrustat, acolo 
unde-l știa de obicei pe stareț; alta, pe laiță, lângă fereastră. 
Amândouă poartă pălării cu margini largi: una albastră cu flori 
roșii, cealaltă cafenie cu înfloritură verde. 

— Sima-Simina, tu aici? se miră vodă, cunoscând-o și gândind 
două lucruri dintr-o dată: „Ce vrednică și curajoasă este soața 
lui Stroe și ce speriată-i Stanca... De plec la vânătoare, se teme 
să nu mă sfâșie fiarele și se roagă Sfântului Gheorghe. De-i 
grăiesc de război, plânge și suspină, iar de rugat se roagă 
Sfântului Tiron să-mi îndrepte gândul către pace... Cine-o fi cea 
din jilt, învăluită-n amurg?”... 

— V-am ieșit întru întâmpinare. Ești singur, măria-ta? 

— Cu Doia Crăciun, rostește vodă, cunoscând ce făptură-i stă 
acum, drept în faţă, nebănuită vedenie: cum de-ai ajuns aici, 
Velica-doamna? Cum? 

— Te caut, măria-ta. 

— Nu cumva ești solul Moldovei? 

— Al Moldovei, al Transilvaniei, al inimii, Mihai. Și iertare cer 
că pe nume-ţi spun. 

— Măria-ta, surâde Sima, Velica-doamna va să-ţi destăinuie 
adevărata pricină a ivirii noastre aici. Îngăduie-mi a mă trage 
spre chilia mea; trebuie să mă pregătesc, că mâine, cu voia 
măriei-tale, doresc a vă-ntovărăși la vânătoare. 

— Fie precum zici, Sima-Simina. 

— Dac-ai venit aici înaintea celorlalți vânători, se bucură 
Velica, înseamnă că, pe undeva, gândurile și inimile noastre se 
cheamă, se caută și, măcar uneori, se și întâlnesc. 

— Da. Am venit la Tismana să fiu singur. Ci, întâlnindu-te, mă 
aflu parcă mai întreg, mai încrezător, tămăduit de otrăvită 
mușcătură a îndoielilor. 

Toaca măruntă și melodioasă îi abate, un pătrar de ceas prin 
biserică, la vecernie. In strană, alături, ascultă cântările ca doi 
călători de rând. Cu nasul în ceasloave, cu lumânări aproape de 
ochi, călugării nici nu-i văd. 

Apoi, cu pas domol, cu foșnet de iarbă uscată, de frunze 
galbene și de rochie de taftă albastră, coboară în valea pârâului. 
Mihai povestește isprăvi vânătorești, cu glasu-i bărbătesc, când 
aspru, când catifelat, când rece, când clocotind de patimă, când 
cutezant și dur, când sfios în tălmăcirea simțămintelor, tainic și 


mereu proaspăt izvorâte în inimă. 

Pe cărările spre schitul sihaștrilor, se pierd în pădure și-n 
amurg. 

— Pot afla care ţi-i solia, Velica? 

— Numai Sima știe, Mihai, ce piatră scumpă fierbe în inima 
mea, închinată ţie. Numai ţie. 

— De inima ta, mare trebuință am, Velica, în această 
răspântie a vieții și a ţării mele. 

— Mult mă bucur c-am gâcit, Mihai, și la ceas potrivit am 
venit. Aron-vodă s-a pregătit și începe harța cu otomanii. Bine-i 
să porniţi odată, toate cele trei ţări române: Aron în Bugeac și 
Dobrogea, tu de la Brăila la Vidin. Sigismund în Banat. La iarnă, 
când armia sultanului se va așeza la hodină și apa va-ngheţa, să 
dați foc Dunării, de la Belgrad la Obluciţa și Cetatea Albă. 

Mihai se oprește, îi cuprinde mâna și și-o lipește de piept, în 
dreptul inimii. 

— Velica, grăiești asemenea Buzeștilor, cei mai îndrăzneți 
căpitani ai mei. Grăiești cu dreptate. Spun chiar că, într-un 
anume fel, tu ești cugetul meu. Întreg. Dar ăst cuget este și 
aspru și blajin, și drag peste măsură și vrednic numai de ură, și 
înțelept și nebun, și de-a minunea de frumos și spăimos de hâd. 

— Așa cuvine-se a fi; pentru că toate gândurile mari au și 
umbră nu numai lumină, Mihai. 

Cucerit, vrăjit, Mihai își mărturisește planurile cu cea mai 
desăvârșită încredere. E trist și îngrijorat; dar și bucuros că-i mai 
deplin înţeles decât îl înțeleg Buzeștii ori banul Mihalcea. Firea 
lui bărbătească, aspră, furtunoasă, greu de stăpânit, ușor 
alunecândă spre mânie, mai vârtoasă, mai iute și mai nemiloasă 
decât firea tuturor boierilor din juru-i, se leagănă, totuși, în aste 
clipe, într-un suav și dulce și gingaș desmierd, izvorât ca o 
lumină dintr-o făptură soră. 

Măriei din Târgșor i-a poftit doar trupul; de aceea i-a făcut 
casă unde să se lăfăie, și feredeu turcesc, să-și catifeleze sânii și 
coapsele. Doamnei Stanca îi este dator rangul și coconii: mult, 
nesfârșit de mult, pentru ambițiile lui cele fără de frâu. Ci de 
când l-a osândit Alexandru-vodă la moarte și, mai cu seamă, de 
când a ajuns domn, Stanca nu-l mai înțelege: îl vrea numai 
pentru dânsa, îl teme nu numai de femei, ci și de propria-i fire. 
lar spaima asta tiranică zămislește în ea o undă de ură, pe care 
Mihai o simte în privire, în glas, în cuvânt, în îmbrăţișarea cea 


mai pătimașă. De aceea lângă Stanca, lângă legiuita-i doamnă, 
el, domnul și soțul, e singur. 

Gândurile și simţirile astea-i fulgeră prin minte și inimă. N-are 
însă nici vreme, nici înclinare să stăruie în ele: săgetează și se 
istovesc în uitare, deocamdată. 

— Împlinesc un an de domnie și încă n-am făptuit nimica de 
samă. 

— Cine zace-n mucegai, mucegaiul îl mistuie. Cine intră în 
furtună, chiar de-l trăsnește cerul, piere în lumină, în strălucită 
și sfântă lumină. 

Voievodul nu crede că ascultă alt glas afară de glasul său cel 
lăuntric. Și-i nespus de fericit, că toate gândurile sale mari se 
întruchipează în făptura minunată a Velicăi-doamna. 

Coboară tăcuţi spre mănăstire. Se opresc sub stânca 
Stârminei, în faţa duruitoarei, ţâșnită parcă de sub talpa 
mănăstirii. De după vârfuri de brad răsare luna. Lumea se 
argintează; cascada de marmură vie se face de mărgean roșu. 

— Velica, de ce Stroe Buzescu îţi spune Mândruţa? 

— Pentru că Velica înseamnă și cea mândră, frumoasă. El este 
singurul om care, văzându-mă când eram slută, a spus că-s 
mândruță. 

— Atunci îngăduie-mi să-ţi spun și eu tot așa: Mândruta... 
Povestea spune că ăsta-i pârâul cu apă vie. lar tu ești licoarea 
mea, vie și sfântă. Sorbi-te-aș dintr-un sărut, să-mi potolesc 
setea de dragoste. 

Nimeni nu va ști ce lucru uriaș s-a hotărât, în acele clipe, 
acolo, pe malul apei vii de la picioarele stâncilor de marmură, 
sub poala codrului de argint al Tismanei, înfiorat de-a lunii albă 
lumină și de pătimașa dăruire în sărut. 

Vânătoarea a mai durat doar o zi. Voievodul a mai săgetat doi 
lupi și o capră neagră. Ricman a mai scos un urs din bârlog, iar 
Buzeștii, cu ai lor, au luat în suliți șapte mistreți de peste o sută 
de oca, din care doi fost-au pocniţi în tigvă de buzduganele lui 
Dan. 

Ceea ce nu se prea obișnuiește, Sima a stat în pândă de 
mistreți, alături de Stroe. Și nu s-a spăimântat când asupra-i s-a 
răpezit un vier negru și fioros: l-a înţepat cu sulița drept sub 
stinghie. Și chiar dacă numai Stroe l-a putut dobori de istov, 
săltând ca un acrobat prin văzduh, cu iuțeală de fulger, și 
înfigând sulița drept în gura deschisă să sfâșâie, răsucind apoi 


fiara cu faţa în partea cealaltă și împlântându-i arma până în 
măruntaie, totuși pe vânători i-a uimit sângele rece și 
priceperea Simei în mânuirea armelor. 

— Când ai deprins ăst meșteșug? întreabă Preda. 

— Acum mă strădui să învăţ, la Căluiu și la Stănești. 

Numai lui Stroe, Sima i-a destăinuit că, în fapt, a însoţit-o aici 
pe Velica-doamna, la o vorbă de taină cu măria-sa. 

— Voievodul a întovărășit-o pe cărări tari de munte, să iasă la 
Prislop, la egumenul lon; iar de-aici la Alba lulia, să grăiască lui 
Ștefan losica. 

Noaptea fac tabără într-o poiană de lângă Polovraci. Aici, vodă 
sfătuiește cu oamenii de credinţă și hotărăște: 

— Trecem la faptă; începem cu cămătarii. 

Se lasă tăcerea grea, izvodind gheaţă și jăratec în cugete. 

Țipă o pasăre a uimire. 

Sclipesc trei stele căzătoare, ca un semnal. 

— De altfel, va să curmăm lăcomia și obrăznicia lor. 

— Urmează tătarii. Vin de la Raab, cu multă pradă. 

— După aceea, trecem Dunărea. 

Grăind toţi, la unison, în noaptea aceea au pus totul la cale, 
până în amănunt. Uimiţi rămân Buzeștii văzând ce bine 
cunoștea Mihai-vodă totul și cât de cumpănit, de priceput, de 
adânc judeca și hotăra. 

Ci, sfatul de la sfârșitul vânătorii din preajma Tismanei a 
însemnat biruinţa definitivă a celor care râvneau ţara slobodă. 

Strânși în jurul focului din patru vetre uriașe, cu împroșcări de 
scântei în văzduh ca niște țâșniri de bucurie, vânătorii se laudă, 
glumesc, cântă, joacă, fac șotii, așa cum se obișnuiește la orice 
sfârșit de vânătoare. 

Pe nesimţite, oamenii de credinţă se desprind din acea 
plăcută petrecere și, chiar în noaptea aceea, pornesc, ca ageri 
ștafetari, spre cetele de oșteni tainic adăpostite prin ţară, 
ducând poruncă să se adune în mare grabă și taină. 

În zori, Stroe și Sima cată drumul spre vârful Coziei. Sihastrul 
Prohor se minunează văzându-i și mult se bucură. 

— M-am temut că m-aţi uitat. Porniţi? Binecuvântată fie-vă 
spada, că spadă a dreptăţii este. Amin! 

În același timp, Mihai-vodă s-a abătut pe la chinovia Coziei, s- 
o vadă pe maica Teofana. O află un pic mai tristă și mai palidă, 
dar tot frumoasă până la uimire. 


— Roagă-te, maică, pentru fiul tău. 
— Mă rog... De când te-am zămislit mă rog, drag fiul meu 
Mihai. Facă-se voia ta și-a Domnului. 


* 


Dar, cu totul pe neaşteptate, vine vestea că retragerea lui 
Sinan-pașa din fața Raabului a fost doar o stratagemă, o 
prefăcătorie, cu mult meșteșug împlinit. Armia lui cucerește 
această tare cetate și alta mai mică, Fatra numită. 

Uluiţi, demnitarii și generalii germani nu puteau crede 
adevărul. Nu îndrăzneau nici să-și înștiințeze împăratul, că, în 
loc să mărșăluiască creștinii spre Constantinopol, turcii 
deschiseseră calea spre Praga și Viena. Cele două capitale 
împărătești trăiau momente de spaimă. Singur istoriograful 
Carlo Magno s-a încumetat să-i vorbească lui Rudolf-împărat 
despre marea primejdie. La început a crezut că i-a înnebunit 
istoriograful. Pe urmă s-a îngrozit. În toată creștinătatea s-auzea 
strigăt de spaimă și jale: Sinan-pașa ocupă Viena:... Hannibal 
ante portas! 

Căderea Raabului l-a îngrijorat nespus și pe Sigismund 
Báthory. 

— Dacă prietenii sultanului își arată iară colții? Dacă Mihai 
sare asupra noastră? Dacă nemeșii se răscoală a doua oară? 
Dacă tătarii... 

— Valahul ni-i prieten, îl linişteşte Carrillo. Se află aici 
logofătul loan Norocea și fiica sa, care cunosc bine gândurile 
cele mai intime ale voievozilor din București și lași. 

— A, mi-a trimis-o Aron-vodă pe... 

— Da, serenissime, intervine și Ștefan losica, bucuros că a 
găsit altceva vrednic de luare aminte, în afară de turci. 

— S-o văd! S-o văd!... Cu logofătul vorbiţi voi. 

Dar loan Norocea nu s-a despărțit de fiică-sa. Aduși în fața lui 
Sigismund, s-au purtat cu atâta demnitate și au vorbit cu atâta 
pricepere despre tot ce se întâmplă în această parte a lumii, 
încât ascultătorii s-au socotit în fața unor dibaci și versați 
oameni politici. Craiul a uitat chiar cu ce gând năsălnic ceruse s- 
o vadă pe Velica. 

— Vă rog să nu vă îndoiţi de Mihai-vodă, stăruie loan Norocea. 
Răspund cu capul meu. 

— Mihai-vodă dorește să dezbată ţara de sub stăpânirea 


sultanului, urmează Velica. Dorește asta din străfundul 
sufletului. Și, curând, pornește răzmerița. 

— Chiar dacă Sinan-pașa e biruitor în Ungaria de Sus și în 
Germania? întrebă Carrillo. 

— Chiar. 

— N-ai prea multă încredere în el? 

— Merită mult mai multă decât pot eu să-i acord. 


* 


Și peste capetele și inimile boierilor din Tara Românească 
vestea căderii Raabului a prăbușit noian de îngrijorări și spaime. 
Semănau cu drumeţii strânși la povești în jurul focului din 
ograda unui han de sub munte, peste care, dintr-o dată, se 
prăvale vârtej de troiene. Cei mai tineri tac, încremeniţi. Bărbile 
sure, în cap cu Miriște logofătul, stârnesc făţișe cârtiri. 

— Încredinţaţi-vă și voi, lesne crezătorilor, că Sinan-pașa-i cel 
mai destoinic ghenăral. Cuceri-va, curând, Viena. Deci cuminţiţi- 
vă; nu mai umblaţi după nălucirile dracului. 

Năpristan, cămătarii și creditorii, de mult spaima și suferinţa 
țării, devin adevărată năpastă pentru norod și voievod. 

— Unde vi-s ajutoarele împăraţilor din apus, firoscoșilor? 
zgârcește Dumitru-vornicul nara stângă și rânjește ca un drac 
din icoana judecății din urmă, bucuros că a mai agăţat încă un 
suflet în furca-i cu trei coarne. 

În loc de răspuns, Teodosie Rudeanu se răsucește cu spatele 
spre fereastră, să-i cadă lumina pe hârtie și tălmăcește epistola: 

— lată ce scrie papa Clement: „Incă vă aduc aminte vouă 
românilor că sânteţi o colonie de italici și că bine este și plăcut 
lui Dumnezeu să fireţi alături de creștini și de neamurile voastre 
de sânge, căci sânteți de obârșie nobilă, zămisliți de romani”... 

— Vorbește ca starețul lon de la Prislop. 

— Adevăr vorbește, Preda! nu-și iartă Stroe fratele să umble 
cu zeflemeaua. 

— Vorbe! Vorbe goale! strigă vornicul Dumitru. Nu cu epistole 
papistașe se apără Dunărea! 

— Adevărat; dar noi, noi ce-am făcut ca să merităm mai mult? 
întreabă Radu Buzescu. 

Și nimeni nu află răspuns. 


De la vânătoarea din miazănoaptea Olteniei, Mihai-vodă a 
venit în București. Anume. Deși știa că va fi strâmtorat, aproape 
prizonier în curtea domnească. 

— Am aflat că aprigul Caraiman-pașa umblă să-l mazâlească 
pe măria-sa. Du-te, frate Stroe, la Ali Gian-hogea, cu daruri 
bogate, și încredinţează-l că ăst câine ne urăște numai pentru 
că nu i-am dat încă fetele cerute. Jură că oștile ce se strâng în 
țară sânt rânduite, așa cum a poruncit marele vizir, împotriva lui 
Sigismund. 

— De ce mă puneţi pe mine să jur strâmb? 

— O mare pricină dreaptă se hrănește și cu mici jurăminte 
strâmbe. 


* 


Dar bucuria boierilor potrivnici războiului a fost scurtă. De la 
Raab, armia lui Sinan-pașa nu s-a îndreptat spre Viena, cum se 
speriaseră creștinii, ci spre cetatea Komaron. Această cetate s-a 
apărat cu multă îndârjire, până când arhiducele Mathias, fratele 
lui Rudolf-împărat, s-a apropiat cu oastea cea nouă de moravi și 
boemi, sporită cu câteva cete de unguri, din Ungaria stăpânită 
de habsburgi. După o săptămână de lupte, Sinan-pașa a ridicat 
iar tabăra din Ungaria de Sus, a trecut Dunărea, a rupt podul în 
urma lui și s-a îndreptat, cu toată armia, în pas grăbit, spre 
miazăzi. 

Arhiducele Mathias nu cutează să-l urmărească: n-are destui 
soldaţi și se teme să nu fie o nouă capcană. 

— L-a pălit norocul, surâde Velica-doamna; a scăpat nevisat 
de ieftin. 

Aflând de întorsătura lucrurilor, Sigismund-craiul a trimis soli 
la Praga să-l încredinţțeze pe Rudolf-împărat că totdeauna și din 
toată inima face slujbă credincioasă Germaniei și întregului 
Apus, ca un cruciat. Roagă însă să-i trimită bani. Scrisoarea 
poruncită de losica se încheia: „Fără bani, nu pot arăta lumii ce 
puternic mi-i braţul și ce vitează mi-i inima”... 


* 


Ci, acum, apropierea armatei marelui vizir neliniștea Tara 
Românească. În retragerea lor spre Țarigrad, otomanii prădau 
cumplit Ungaria. Prietenii din Banat îl vesteau pe Stroe Buzescu 
că tătarii au luat calea Dunării și că, îndreptându-se spre Crâm, 


îi vor călca ţara. „S-ar putea chiar să cerce a ierna la voi.” 

Și încă un fapt îngrijorător: cu cât armia lui Sinan pogora mai 
spre miazăzi, cu atât cămătarii și creditorii se obrăzniceau. 
Incep să-și ia singuri, fără măsură și fără socoteală, din bucate, 
din tamazlâcuri de vite și să le trimită la Țarigrad. Din Voinicești, 
din Loloiești, din Ruda au luat toată strânsura, toate bucatele 
din coșare, au înhăţat toate turmele de cornute și hergheliile de 
cai. Din Strehaia, din Gherghița și din Drăgășani au furat chiar 
copii și fete. 

Ba, colac peste pupăză, din sangeacul Silistrei, de la Nicopol 
și Vidin, din cetatea Brăilei și a Giurgiului se stârnesc cete de 
otomani, pradă, batjocoresc muierile, zălogesc copiii și mai ales 
fetele. 

Pe ulițele Bucureștiului și ale Târgoviștei se văd tot mai mulţi 
olteni, teleormăneni, buzoieni, argeșeni, mocani transilvăneni: 
se strâng, se sfătuiesc scurt și mohorât, pornesc spre curtea 
domnească și cer apărare: 

— Ne părăduiesc toată avuţia. 

— Ne ard casele. 

— Luatu-ne-au și cinci copii, să-i turcească. 

— Ginerele meu s-a împotrivit celor care cercau a-i necinsti 
nevasta și l-au străpuns cu hangerul. lar ei i-au tăiat țâțele, i-au 
vârât ciomege aprinse în pântece și-au ucis-o în groaznice 
chinuri. 

Venind cu jalba, ţăranii bagă seamă că și domnul și boierii 
trăiesc cu frica-n sân: și pe dânșii păgânii îi pradă, îi batjocoresc 
și-i ucid. Ba pe fiicele lor, mai frumoase și mai spălăţele fiind, le 
iau pentru harem. Numai în două zile au dispărut patru fete de 
boieri din București, între care și Florica lui Teodosie Rudeanu: 
avea cincisprezece ani și semăna mult cu Sima. 

— Ce-i de făcut, fraţilor? 

— Nimic alta, fără numai să ne bejenim în munți. 

— Noi cei din Cordun ne-am așezat de strajă și-am risipit, 
până acum, două cete de răufăcători, zice Oprea, încârjoindu-și 
oleacă trupul voinic, spătos, rotind privirea-i cruntă, aspră 
asupra celor din jur, dojenindu-i parcă pentru nevrednicie. Să 
stăruim cu ruga la domnie: să ridicăm sabia împotriva 
călcătorilor de ţară! Că așa nu se mai poate! Nu! 

— Pierim, că sântem puţini. 

— C-o moarte sântem datori. 


— 


Cunoscând jalbele și durerea ţării, așa de mult sporită 
aceste zile de jaful și neomenia cămătarilor, Mihai-vodă a 
poruncit boierilor să plece în ţară și să-și adune cetele. 

— Eu rămân în curtea domnească, să nu dau de bănuit 
pânditorilor. Cerc să-i mai îmbunez cu vorbe și daruri. 

Stroe Buzescu a grăit cu oameni din nouă sate din Buzău, 
Prahova, Muscel. 

— Țara-i coaptă pentru răscoală, își încredințează fraţii. 
Vrednici să fim noi a-i întruchipa nădejdea. 


* 

Până la Brașov au călătorit în aceeași trăsură, tată și fiică, 
sporovăind. Aude și acum, când stă întinsă pe pat, la un dram 
de hodină după astă călătorie lungă, frânturi de sporovăială. 
Zicea: „Să nu dăm răgaz sultanului să-și rânduiască, în iarna ce 
vine, o mare armată pentru Europa”. „Căpitan de oaste trebuia 
să te fac, Velica.” „Fă-i pe Cristofor și pe Pătrașcu, tată... Sima a 
deprins să împungă cu sulița, să spârcuiască potrivnicul cu 
vârful săbiei. Eu nu știu încă nimica...” „Dar înţelegi mersul 
războaielor, ca un general.” „Am prins câte ceva de la cei cu 
care am vorbit. De pildă, de la Aron-vodă și mai ales de la 
Bocskai.” „Primești să fii doamnă lui Aron?” „Nu!” „De doi ani îl 
tot amâni. Își va pierde răbdarea.” „Mi-i silă de el, tată. Înţelege- 
mă: e beţiv și destrăbălat.” „Dar nu știu cum, fata mea, la anii 
tăi, văduvă, căutată de bărbaţi ca fagurele de miere, totuși 


trăieşti ca o călugăriță.” „Ce să fac? Semăn cu mama.” 
„Poate...” „Tie ţi-au plăcut mai multe femei. Mie mi-i drag un 
singur bărbat și...” „Va trebui totuși să te măriţi.” „Tată!” „Nu te 


mânia... M-am sfătuit cu losica și cu ava Carrillo. Bine-i să intri în 
palatul princiar din Alba lulia.” „Tată, de ce n-am rămas urâtă, 
urâtă cum am fost până la zece ani?” „Fata mea, nu te-mpotrivi: 
așa se petrec lucrurile în lumea de azi.” „Mda... Și mama a fost 
vândută domniei-tale, om iscusit și harnic, mult trebuitor bunicăi 
Chiajna, întru așezarea domniei unchiului Petru cel Tânăr.” 
„Asta-i soarta voastră, a femeilor.” „Da: roabe. Și, totuși, orice 
bărbat zămislit este de-o muiere, nu de-o capră... Noi vă naștem 
și vă alăptăm, voi ne robiţi”. „De ce vorbești așa?” „De mâhnire 
și durere... Bine-i c-am ajuns la Brașov, tată. La bună vedere și 
nu te mai gândi la măritișul meu. Poate mă călugăresc, la Cozia 
ori la Prislop.” 


* 


La 26 octombrie, de Sfântul Dumitru, Mihai-vodă cheamă iar, 
la Târgoviște, sfatul boierilor mari și mici, din toată ţara. În 
puţine cuvinte, Teodosie Rudeanu arată primejdia abătută 
asupra ţării din pricina cămătarilor și a ienicerilor. Deși domoală, 
vorbirea lui stârnește, totuși, înverșunare, înfruntări, sfadă. Ca 
de obicei, Mihai-vodă tace și așteaptă. Cu boierii bătrâni se 
războiesc Buzeștii, tustrei, arătând că altă scăpare decât 
răzmeriţa nu-i. 

— Vreţi să vârâm ţara în foc nestins? întreabă Dumitru- 
vornicul, îngrijorat. 

— Și ce povațţă-mi daţi, boierii mei? 

— Să strângem birurile, să adunăm banii pentru cămătari și 
să plătim până-ntr-o para, după învoială, măria-ta. 

— Nu! strigă Radu Calomfirescu. Sânge, nu bani! 

— A sosit ceasul! i se alătură Radu Buzescu. 

— Vorbă necugetată! strigă Dumitru-vornic. Sântem singuri și 
puţini și fără vlagă. 

— În iarnă și în vară, grăiește măria-sa cu glas osebit de 
domol, de stăpânit, dar înfiorat de-o lăuntrică durere, l-am 
îmbiat pe Sigismund-craiul cu prietenia și cu tovărășia împotriva 
aliotmanului. 

— Sfatul n-a știut! se raăstește Dan-vistierul. 

— Bucuros am destăinui totul, surâde vodă subţire, usturător, 
dacă în sfat nu s-ar afla și din cei care stau cu casa aici, în astă 
tară, și cu inima la poarta Seraiului. 

— Eu?... 

— Da, vornice Dumitru. 

— Buzescule, măsoară-ţi vorbele! 

— Le măsor de mult, vornice, urmează Radu Buzescu harţa. 
Dar de-acum le spun pe șleau. Și greu îmi va fi să-ţi iert 
umbletul cu șoalda. 

— Totdeauna mi-am spus gândul cinstit. 

— Nu ponosi vorba asta! se răzvrătește Stroe. A sosit ceasul: 
ori cu noi, ori cu potrivnicii. Alta nu-i. 

— Mai este calea înțelepciunii, a cuminţeniei, înalță Dan- 
vistierul fruntea, gata să-i biruie pe toți; jalbă la înalta Poartă. Și 
dacă nici atunci... 

Vodă dovedește iar belșug de răbdare și cuminţenie: 


— Cinstite vistiere, ai dreptate. Știm cu toții că, pentru noi și 
pentru ţară, alt chip de izbăvire nu-i fără numai cu bărbăţie să 
ridicăm spada asupra vrăjmașului. Dară o jalbă la Poartă trebuie 
să trimitem. Dieci, se ridică voievodul în picioare, jalbă pentru 
sultan: cer îngăduinţă pentru plata datoriilor. Că, într-un an de 
domnie, n-am avut când strânge totul. Că prea de multe ori 
jăcuitu-ne-au acângiii. Că am cheltuit mult cu oștenii adunaţi și 
armaţi din porunca lui Sinan-pașa, marele vizir. Și mai scrieţi-i 
că-l rog să poruncească acângiilor și ienicerilor precum și 
hanului tătărăsc să ierte moșia noastră de fărădelegea jacului. 

— Bună scrisoare! încuviinţează  Dan-vistierul. Îngăduie, 
măria-ta, s-o duc eu la Poartă. Am prieteni buni acolo. 

— Pleci, vistiere Dan, sol la Țarigrad! 

Pe Stroe îl minunează glasul lui vodă, muiat parcă în sirop de 
miere... „E mult mai dibaci decât credeam.” 

Peste un ceas, însă, iar s-a ivit Ibrahim Sucitul, cu vreo sută 
de ieniceri. Și, de sub zidurile curţii domnești, multă ocară și 
sudalmă a aruncat asupra voievodului. 

— Când ne dai banii? De ce-ai poruncit ţăranilor să nu ne mai 
plătească nimic? 

Adunându-și repede prietenii în spătăria mică, vodă se arătă 
bucuros. 

— Nu ne sânt chiar atât de potrivnici. Dar cum gândurile 
noastre foarte repede trebuie să se împlinească, iar cârtitorii să 
nu aibă când ne pâri, să alcătuim și alte solii. Stroe, la Aron- 
vodă: să lovească împărăţia prin Dobrogea. Radu, la Alba lulia: îl 
cauţi și pe loan Norocea și mergeţi împreună la Sigismund- 
craiul. Norocea-logofătul venea încoace, dar, de la Bran, s-a 
întors la Cetea că i s-a îmbolnăvit feciorul, Cristofor. Soliile 
voastre să nu dureze mai mult de o săptămână. Să nu uit: în 
urma lui Dan-vistierul să plece călugărul Mina. Să zugrăvească o 
icoană în pridvorul Patriarhiei și să ne fie nouă de ajutor, în 
Țarigrad. Rămân lângă mine Preda, Mihalcea, Udrea Băleanu, 
Teodosie Rudeanu, Manta; pregătesc, în desăvârșită taină, 
amănuntele. Cetele  s-adună, pe ascuns, noaptea, spre 
București. Stroe, am poruncit lui Maldăr, lui Andrei Boer, lui Vlad 
și lui Dragoș Mârza să pună semne la casele locuite de creditori. 
Ne-am înțeles? Nicio șoaptă nimănui. Orice palavră ne costă 
viaţa unui om. Orice greșeală, viața noastră, a tuturor; și deci, și 
a tării. 


Sfatul de la Târgoviște rămâne sfat de răscruce. La sfârșit, 
vodă a stat mult printre boierii bătrâni, cum nu s-a văzut vreun 
alt domn să stea. l-a cucerit cu vorba de duh și cu bunăvoința; i- 
a vrăjit cu istețimea minţii, cu înțelegerea vremilor, cu 
priceperea în citirea cugetelor omenești. 

— Se cunoaște c-a înfruntat moartea și călăul, își amintește 
Miriște-logofătul. Om dibaci și nemândru. Ameţitor de deștept. 

— Ba-i șiret, se împotrivește Dumitru-vornicul; nu-și dă pe 
față gândurile cele adevărate. Ci va să i le dibuim noi. La Dealu 
cunoscui un călugăr: în strană te fermeca prin glasu-i, iar în 
chilie te îngreţoșa prin beții și preacurvie. 

— Mihai stă ca o pildă de domn și de om. 

— Da, Teodosie. Numai că o anume ţiitoare, în Târgșor... 

— Ei, care om n-are slăbiciuni? 

Pe-nserate, îmbrăcat oștean, întovărășit de Doia Crăciun și de 
Cremene, Mihai-vodă a ieșit din curtea domnească și-a galopat 
nebunește până la Stoienești, sus în munte. A urcat, aproape 
pieptiș, într-un pisc cu vedere largă, s-a așezat pe-o stâncă și a 
stat sub stele, până-n zori; a privit și-a gândit, în singurătatea 
cea mare. 


* 


Duce mâna la bărbie și surâde; buzele i se încondeiază 
rumene, gingașe; feciorelnic rumene și gingașe. Se vede că-i 
bucuroasă de vestea primită. Cată spre lunca încărcată de 
arbori uriași, auriți de brumele toamnei. Respiră adânc 
mireasmă de mintă pipirigă, de brusture și iarbă mare, izvodită 
din bălăriile luncii. Tudor Maldăr o privește cu plăcere și cu 
admirație:... „Unde-a găsit jupân Stroe asemenea soață?” Și 
tare: 

— Acum, că mi-am împlinit slujba, îngăduie-mi, jupâneasă 
Sima, s-alerg și până la Măldărești, să-mi văd bătrânii. 

— Drum bun, Tudore! Și mulțămesc pentru știrea adusă. E 
una din cele mai bune primite în viața-mi. Și nespus mă bucur 
că Stroe, Stroe al meu, mi-a ascultat sfatul. 

ÎI călăuzește până la poartă și-i urează, încă o dată, drum bun 
și sănătate lui Nan-paharnicul. Apoi, întorcându-se în casă, o 
strigă pe Anghelina: 

— Scoate izvodul din scrin și ada-mi-l aici... Așa... Călimara și 
pana. Că veste mare aflai, Anghelină fată, și vreau s-o însemn în 


izvod. 

— C-au fost risipiţi acângiii care loviră Căluiul? 

— De unde știi? 

Roaba Anghelina, fiica Grozavei, vrăjitoarea și doftoroaia 
Buzeștilor, pleacă o țâră ochii în jos, râde scurt, șiret, își mușcă 
buzele de culoarea măcieșei coapte, își sclipește luminile negre 
spre stăpână, face o gropiţă hazlie în obrazul stâng, își lărgește 
nările și-și arată dinţii tot așa de albi și de bine rânduiţi ca și ai 
stăpânei: 

— Mi-a spus Oprea Ricman, uriașul. 

— Ei, tot te iubește el un pic, dacă s-a abătut până aici... 

— A venit cu căpitanul Tudor Maldăr. Dar chiar de m-ar iubi, 
tot nu ne putem lua: sânt... 

— Anghelina, eu te dezrobesc, când vrei. 

— Și jupân Stroe? Sânt roaba lui. 

— Dacă-l rog eu... 

— Îți pup tălpile, stăpână! Și-ţi slujim amândoi, până la 
mormânt. 

Sima, stolniceasa, o învăluie cu privirea-i blândă, deschide 
izvodul, iar fata îi moaie pana în călimară. 

— După ce scrii, îţi cânt și-ţi descânt, stăpână. 

— Bine, Anghelina. 

Și aici, pe prichiciul ferestrei, Sima mai adaugă șiruri la 
letopisețul Buzeștilor, preschimbat în letopisețul ţării:... „și se 
strânse toți boierii, mari și mici, din toată ţara și se sfătuiră cum 
va face să izbăvească Dumnezeu ţara din mâinile păgânilor. Și 
dacă văzură că într-alt chip nu se vor putea izbăvi, deci ei ziseră 
«Numai cu bărbăţia, să rădice sabie asupra vrăjmașilor»...” 

O turturică sură fâlfâie sub fereastră și se așază pe cerdac, 
întinde gâtul cu ineluș negru și cercetează iatacul cu mărgelele 
ochilor. Sima se lasă furată de gând.:... „Prieten ni-i Sigismund, 
craiul Transilvaniei și Aron-vodă de la Moldova”... 

Tresare și se scutură din mreaja visării. Lasă izvodul, ia 
catastiful cel mare și înseamnă, repede, tot ce-a trimis la 
Țarigrad: trei mii de berbeci, cinci sute de viței, douăzeci de 
putini cu miere... „Hm! ce de bunătăţi dumică sultanul, deși, 
pentru câte nenorociri ne cășunează, s-ar cuveni și pâinea să i-o 
dospim în zeamă de mătrăgună... Stroe al meu bucuros este că 
Dan-vistierul nu mai stă între împotrivitorii față de domnie. 
Numai fraţii mei, Chisăr și Tudor, zurbagii ca totdeauna, mai 


cârtesc împotriva lui Mihail-voievod. Totuși, gândind cât de 
puternică-i împărăţia otomană, inima mi se micșorează cât 
bobul de muștar și toată se umple numai cu spinii spaimei. O, 
Buzeștii mei cei nebuni de vitejie, ce veţi putea? Trebuie să urc 
pe Cozia la peștera sihastrului Prohor, pentru povaţă. Că eu îl 
povățuiesc pe Stroe al meu și el nu știe ce nepricepută sânt...” 

Turturica își subţie gulerașul negru sub penele cenușii, își 
sticlește încă o dată ochii și zboară spre seninul cerului. 

Simţindu-și stăpâna priponită de-un gând vânăt și greu, 
Anghelina se apropie, pe vârfuri, cu un fir de busuioc în dreapta 
și începe șoapta descântecului de zâne: 

— Zână albă, zână curată, zână năzdrăvană și fără prihană, 
iacă venii la tine, strălucită și curată, ca argintul strecurat... 

— Anghelina, nu-i așa că tot haraciul ce-l trimitem îi îngrașă 
pe ieniceri? 

— Întocmai: iar ienicerii și spahiii vin să ne taie cu iataganele 
ori să ne robească și să ne batjocorească. 

— Așa?... Dă-mi iar catastiful și pana. Și după ce, cu hotărâre, 
șterge tot: Nu mai trimit nimic! 


* 


Lăsând uliţa Negustori, unde-și avea casa, Dan-vistierul 
cotește spre casa lui Radu Buzescu, din ulița Sfântul Visarion. 
Sună clopotul și-i deschide o roabă ţigancă. Jupâneasa Preda 
priveghea așezarea mesei: 

— Încă un tacâm, Zamfira! 

Dan-vistierul avea chef de vorbă și musaferlăc: 

— Mă primești ca pe-un prieten? 

— Dacă vii cu gând curat, da. 

— Ei, am mai spus câte-o părere mai osebită de ale voastre, 
Buzeștilor. Ci, de fapt, ne întâlnim în păreri. Căci, Radu Buzescu, 
cu jurământ mă destăinui, ca-n faţa unui frate: cu toate 
izbucnirile mele împotrivitoare, mă socot unul din cei mai 
credincioși slujitori ai măriei-sale. Rogu-te, crezi inima mea, că 
dreaptă este. lar în solia de la Țarigrad va să apăr ţara, din 
răsputeri. Mă crezi? 

— Te cred! Și pentru vorba asta cinstesc bucuros un pocal de 
vin. Căci eu cred tot, tot afară de viclenie. 


* 


Mai mult decât despre alianță și război, Sigismund-craiul 
vorbește solilor români despre „ticălosul” său secretar de taină, 
Fabio Genga: 

— L-am trimis la Roma să povestească Sfântului Părinte 
faptele săvârșite de prietenii și sfetnicii lui Baltazar Bâthory și 
să-i ceară ajutoare. Și când colo, ce crezi că face? Umblă prin 
Florența să-și negocieze aurul din minele Transilvaniei. Așa-mi 
trebuie. Da, da, așa mi se cuvine dacă îmbogăţțesc pe toți 
veneticii. 

— Este, totuși, un secretar priceput, îl laudă Norocea. 

— Adevărat... N-am ce zice. Dar acum, auzi? când eu, eu 
Sigismund rex și creștinătatea n-avem cu ce ne plăti 
mercenarii... 

— Noi am venit să vă oferim alianţa Țării Românești împotriva 
sultanului, apasă pe cuvinte Radu Buzescu. 

— Alianţă? se miră craiul, clipind din ochi a prostatecă 
nedumerire. jurământ de credinţă și supunere, nu... 

— Noi după prieteșug umblăm, întrerupe Buzescu. Stăpân 
avem, berechet. 

— Măritul crai înţelege foarte bine ce jertfe și la câte primejdii 
se expune Mihail-voievod, oferind această alianță, susţine 
Norocea în cea mai aleasă italiană. 

— Înţeleg, dar Mihai mi-i vasal. 

Văzând că lucrurile se cam încurcă, ava Carrillo surâde și 
pornește o dispută scolastică, fără vreo vădită legătură cu solia 
românilor. 

— Toate sânt în puterea lui Dumnezeu, amici. El e 
pretutindeni și atotputinte. Totuși, unii, ispitiţi de necuratul, se 
întreabă, pângărind: dacă Dumnezeu este Cuvântul, dacă poate 
zămisli și păstra lucrurile fără să fie lucruri, dacă poate preface 
ființa în neființă păstrându-i, totuși, substanța, dacă poate 
schimba o femeie în fecioară? Sau dacă un sfânt poate 
împrumuta orice înfățișare? Ca, de pildă, cea de câine? 

— Nu aste întrebări, părinte, ci primejdia otomană... 

— Nu te pripi. Cel care răspunde la aste întrebări se numește 
angelicul, subtilul, necontrazisul, profundul, luminatul, solemnul, 
universalul... 

— Nu pricep nimic. Teologia nu-i grădina mea. Dacă prevedea 
asemenea vorbire, măria-sa îl trimitea pe Teodosie Rudeanu. Că 
avem și noi firoscoși care taie firul în patru. Ci eu venii aici după 


alianţă, nu după palavre filozoficești. Astea bune vor fi pentru 
sinoade, nu pentru câmpul de luptă. Că noi luptători cu spada 
sântem, și de spadă prietenă nevoie, mare nevoie avem. 

Înţelegând că ava Carrillo nu poate ameţi solii cu vorbe de 
clacă, losica le curmă: 

— Ca să ne învrednicim a susţine atari înalte dispute, trebuie 
întâi să-l biruim pe Sinan-pașa. Adică să avem tihnă a gândi 
slobod. Drept aceea, spune-i lui Mihail-voievod să pornească și 
totul i se va împlini, după dorinţă. Nu putem da, încă, niciun 
înscris la mână. Trimitem, în schimb, pe căpitanul Albert Kirâly, 
cu zece mii. 

— E bine? întreabă Sigismund. 

— Fie-ntr-un ceas bun! 


* 

A intrat în lași aproape de prânz, după două zile și două nopți 
de drum. A legat calul la stănoagă în hanul de sub Râpa 
Galbenă, în sama lui Condur Pantelimon, și-n grabă a cerut 
intrare la curtea domnească. Aron-vodă l-a primit, așa cum era: 
ostenit și colbăit de drum. 

— Nu mai putem îndura: pornim! Pornim și nu vrem să fim 
singuri, își înfățișează Stroe solia, în puţine și răspicate cuvinte, 

— Am așteptat mult acest cuvânt: „Pornim!” Sânt cu voi! l-a 
înţeles Aron-vodă. Într-o săptămână, cel mult, trec Dunărea. 

— Într-un ceas bun, măria-ta! se înclină Stroe, foarte bucuros. 
Dacă mai adaog că măria-sa Mihail-voievod cere taină 
desăvârșită, mi-am împlinit solia și-ngăduie, măria-ta, să plec. 

— Taină! Cale bună, stolnice Stroe. 

— Doresc s-o văd și pe Velica-doamna. 

— De ce? se zborșește vodă, scăpărându-și privirile. 

— Din veche prietenie, surâde Stroe, firesc ca totdeauna. 

Privind mai cu luare aminte palatul domnesc îl află mai 
frumos și mai bogat decât cel din București. Și slujitorii mai 
numeroși, mai bine îmbrăcați. lar lefegiii transilvăneni de-a 
dreptul falnici:... „Se cuvine laudă lui Aron-vodă, măcar că 
boierii zic că-i tiran”. 

Velica locuiește trei odăi micuțe, dar frumos, plăcut orânduite 
și cu lucruri de preţ împodobite. Îl îmbrățișează strâns, fierbinte, 
ca pe-un frate mai mare, și-ntreabă de Sima, de egumenul 
Serghie de la Tismana și de Mihai-vodă, mai ales. 


— Prietene Stroe, ţi-aduci aminte de nunta din Tecuci? 

— La vremea lui, Petru-vodă, acel om blând a făcut mult mai 
mult bine ţării și oamenilor decât toți grozavii și făloșii, care cu 
pumnul în piept se bat. 

— Mi se hărăzise rostul împăcării între fraţi. Sânt șapte ani de- 
atunci: ţi-aduci aminte? Dar n-am avut noroc. 

— Primejdia ne apropie, ne unește, Velica-doamna. lar pe 
tine, pe cea mai înaltă treaptă urca-te-vom, ca pe o înainte 
mergătoare, ca pe-o întruchipare a crezului nostru, cel mai 
frumos și mai măreț crez al nostru. 

Peste lașul împodobit cu zeci de biserici, cu case mari, 
boierești se lasă ruginie seară de toamnă. De sus, de la Galata, 
rasună clopote de vecernie. Ceva lin, duios, molcom și trist se 
leagănă-n văzduh, ca un viers de colind. 

— Ești musafirul meu în noaptea asta. 

— Mulţumesc, dar plec în zori și calul mi-i la han. 

— Trimit să-l aducă aici. Câţi slujitori ai? 

— Unul: Condur Pantelimon. 

_ — Mâncăm ceva, bem un pahar de vin și pe urmă, hodină. 
Intre timp, Zoe îţi curăţă îmbrăcămintea. A, tresare și întreabă: 
primeşti a-l pofti la masă și pe Nestor Ureche? 

— Bucuros, Mândruţa. 

In mai puţin de un pătrar de ceas, logofătul Nestor Ureche a 
intrat pe ușă. La masă, mai bine de trei ore, au sfătuit 
prietenește. Inţeleptul logofăt cunoaște bine ţările și oamenii și 
pe toate le judecă nu numai cu mintea, ci și cu inima. 

— Să nu uităm nici pildele strămoșilor, surâde Ureche. Voi l-aţi 
avut pe Mircea-voievodul, transilvănenii pe lancu Corvinul de la 
Hunedoara, noi pe Ștefan vodă cel Mare. Când pornim, să ne 
gândim și la fapta lor, la povata lor... Fiul meu, Grigore, învaţă 
carte latinească. Și zice că de la Râm ne tragem, iar limba 
noastră latină este. Că râmlenii sau romanii zic panis iar noi 
pâine, ei zic caro, noi carne, ei galena, noi găina, ei mulier, noi 
muiere, ei femina, noi femeie, ei pater, noi părinte, ei noster, noi 
al nostru... Că de-am socoti pre de-amănuntul, toate cuvintele 
cele latinești le-am înțelege. Și graiul acesta nu-i numai la noi și 
la voi, muntenii, ci și la transilvăneni. Înţelegeţi? 

— M-am încredințat de asta, de tânăr, când pribegeam. 

— De ce-i așa? Pentru că aici au lăcuit oștile Râmului și mulți 
romani au venit: descălecatul cel dintâi. Ci fiind noi aici, în calea 


răutăţilor, s-au stropșit acele oști în grele războaie cum arată 
semnele de pretutindenea: movili mari și mici, și șanțuri pre 
ape, prin codri. Și dacă n-au mai putut suferi, s-au risipit și 
multe locuri s-au pustiit. Și-atunci a venit descălecatul ţării al 
doilea rând, cu viteji români de la Maramureș. 

— Cinstite logofete Nestor, cu bucurie aflu că ești mai învățat 
chiar decât călugărul și dascălul nostru Prohor, și te măsori bine 
cu prietenul și cumnatul meu Teodosie Rudeanu. Mulţumesc 
Velicăi-doamna că mi-a prilejuit ăst prietenesc sfat. 

A dormit buștean, până în zori. Velica îl aștepta cu schimburi 
curate și cu un dar pentru Mihai-vodă: un triptic de argint mic, 
lucrat de-un vestit meșter argintar brașovean. 

— Poate încăpea sub armură, în buzunarul de la piept. 

— Să-l poarte asupra-i, totdeauna, ca pe un talisman? 

— Mult aș vrea. În dreptul inimii. 

In clipa asta o poveste nepovestită s-adună-n lumina ochilor 
Velicăi. Stroe o citește repede și-i pecetluește taina c-un 
zâmbet. 

— Vestește-l că-i îmblânzesc doi cerbi: să-i aibă alături. 

Privind revărsarea zorilor, Velica își cuprinde obrajii în palmă, 
să le mai potolească pojarul; apoi se-ntoarce iar spre musafir, și 
aflându-l gata de drum, se însufleţește și se înfrumusețează 
până la o necrezută sfințenie: 

— Stroe, vă  binecuvântez răzvrătirea!  Împlinească-se 
învăpăiata voastră visare... Amin! 

Stroe Buzescu îngenunche și-i sărută mâna: 

— Știu că asta-i visarea și viaţa ta, Mândruţa. 

— Este! îl ridică, îl strânge la piept și-l sărută fierbinte. Apoi îl 
ține de umeri și-l privește ca pe-un frate nespus de drag: Tu ești 
cel dintâi bărbat care mi-ai sărutat mâna. Și, din acea clipă, n- 
am mai fost urâta lumii, precum arătam. 

— Erai un mugur, Mândruţa; mugur ce-nchidea în el o minune. 

— Te mai rog, Stroe: ia cu tine doi tineri de ispravă, dornici au 
să biruie au să moară pentru ţară și libertate, zâmbește Velica- 
doamna cu buzele-i rumene; căpitanii Petru Orăș și State Boldur. 
Intruchipează sufletul meu de strajă lângă Mihail-voievod, zi și 
noapte, ceas de ceas și clipă de clipă. 

— Prea bine, Velica-doamna! 

— İl cunosc, de mult, pe Mihail-voievod, mărturisește Petru 
Orăș, ivit din odaia de alături. Ne-am aflat împreună în piaţa 


Liovului, tocmai când au tăiat capul acelui lon-vodă zis 
Potcoavă. Știu că și măria-sa a trecut prin asemenea primejdie. 
Și tocmai de aceea îl iubesc mult și vreau să-l slujesc până la 
capătul zilelor, întru împlinirea unui mut jurământ. 

— Să te abaţi, Orăș, pe la Oituz, la biserica din Șcheii 
Brașovului, cu prinos și dar din parte-mi. 

— Acolo ne-am rugat și jurământ am făcut și noi, Mândruţța, 
întru biruința gândului. Ți-aduci aminte? 


* 


După întoarcerea lui Radu și Stroe Buzescu din soliile lor, 
frământarea a sporit în inimile tuturor. 

— Tătarii intră în ţară, curândă vreme, vestește Teodosie 
Rudeanu. Dar dacă ne vine Kirâly în ajutor, zic să-i înfruntăm. 

— Sântem prea puţini! strigă Radu Calomfirescu. 

— Ne batem câţi sântem, surâde Radu Buzescu, ștergând o 
pată de noroi de pe teaca spadei. 

— Să ne amintim, fraţilor, se ridică Stroe în picioare și se 
plimbă cu mâinile la spate, că am dobândit bună învățătură la 
dascălul nostru Tolomeo Galli, care a luptat sub povaţa ducelui 
Sforza. Întâi: să înțesăm tabăra dușmană cu iscusite iscoade, să- 
i cunoaștem din vreme și foarte limpede toate planurile, să 
însoţim războiul cu bune rânduieli politicești. Să întrecem, adică, 
potrivnicul în putere și dibăcie. Al doilea: să păstrăm cea mai 
desăvârșită taină a tot ce urmărim a face. Al treilea: să ne 
năpustim, la ceasul potrivit, ca vulturul la pradă, să lovim fără 
cruţare, ca fulgerul și ca trăsnetul; iar dacă potrivnicul se 
clatină, să-l izbim încă și mai furioși, până-l doborâm de istov. Și 
dacă, în sfârșit, fuge, urmărirea să fie atât de repede și 
necruțătoare încât să n-aibă când se dezmetici. 

— Stroe, spătar te facem! 

— Nu rang îmi trebuie, Calomfire, ci buna credinţă a fraţilor. 

Și pornesc să vadă cetele. Pășesc printre rânduri și socot: 
arme de mâna întâi prea puţine. Mai multe suliţi, ghioage 
ghintuite, topoare, halebarde, coase, săbii făurite de fierari, 
scuturi de la Brașov și Sibiu, fușturi, adică un fel de suliţi iscusit 
făurite de Tiţu fierarul. Simion Dărămuș ca și Stoica Farcaș și-au 
făcut rost de halebarde cu cârlige. Oștenii le-au botezat 
„bardișele lui Dărămuș” sau „frigările lui Sinan”. 

În taină, din acei tineri deznădăjduiţi, cărora turcii ori tătarii 


le-au nimicit avutul, Tudor Maldăr, ajutat de Vlad, fratele Mariei 
cea răpită de arnăuţii unui necunoscut, au orânduit și-au 
pregătit trei pâlcuri de viteji, în felul deliilor lui Deli Marcu: călări 
pe cai sprinteni, deprinși să salte peste obstacole, să 
îngenunche, să se culce și chiar să se ascundă după movile, 
după copaci ori după garduri, ca stăpânii să poată lupta și 
pedestru. 

Dacă apropierea primejdiei îi îngrijora pe Buzești și-i furnica 
teama că n-au oști acătării, în schimb Mihai-vodă arată multă 
bucurie când privește cetele de călăreţi ale lui Stroe Buzescu: 
poartă suliţi lungi, cu prăjini drepte și foarte subţiri, împodobite 
cu stegulețe roșii și galbene. Se năpustesc la asalt ca fulgerul, 
răcnind de clocotesc văile. Lovesc vârtos. Și ager. Toţi odată. În 
toate părțile. Și fac din suliţi un fel de arici, de care nimeni nu se 
poate apropia. Și acești călăreţi știu să se pedestreze, într-o 
clipă, să tragă spadele ori buzduganele de la oblânc și să lupte, 
adunând caii la mijloc până simt că dușmanul se clatină, ca 
îndată să încalece iar și să-l urmărească până-l doboară de 
istov. Intre sulițașii călări ai lui Stroe se află și o sută de arcași, 
dintre cei mai puternici, mai dibaci ţintași și mai repezi: 
întâmpină și-apoi urmăresc dușmanii cu potop de săgeți. Lui 
Stroe Buzescu îi părea rău că aici nu se mai află și Maria, sora 
lui Vlad: învățase să folosească și arbaleta, ochind strașnic. În 
locu-i, l-a pus pe Dan, cu poznașele lui buzdugane. 

Intâlnirea cu cetele lui Stroe Buzescu l-a încredințat pe State 
Boldur că aici, mai bine ca în Moldova, oștirea-i mult mai bună și 
că norodul știe ce are de făcut: căpitani îmbrăcaţi ţărănește, 
călugări, neguţători, ciobani au împânzit ţara și povăţuiesc 
oamenii cum să se apere de neprieteni. 


* 


Dar pe când căpitanilor lui Stroe, și îndeosebi lui Vlad și 
Dragoș Mârza, mult le părea rău că Maria nu se află printre 
dânșii, Țicalidi se gândea s-o mărite. Nu izbutise, în două luni de 
la răpire, s-o îmblânzească. Nici cu binele, nici cu răul. Regreta 
foarte c-o pierde: nicio femeie din cele vândute de el turcilor n-o 
întrecea în frumusețe, în isteţime și curaj. Doar Cătălina lui losif 
Boer din Săliște, dacă-i mai era pe potrivă: trupeșă, strunguită, 
focoasă la priviri, catifelată la pipăit, frumoasă la obraz, 
deșteaptă, meșteră la vorbă. Doar că aceea-i bălaie ca fagurele 


de miere și cu ochii de cicoare, iar Maria are păr ca smoala și 
ochi negri, scăpărând scântei ca mura la soare. Dar cum s-o mai 
ţină închisă în casă, cu lanţuri la picioare? Dacă află Vlad, frate- 
su ori Dragoș Mârza, logodnicul, prăpăd! Aști căpitani de cete 
pot să-i surpe casa cu tunul și pe el să-l calce-n copitele cailor. 
Și-apoi muierea-i arțăgoasă, învrăjbită, furioasă: nu vrea să 
mănânce, slăbește și deci se urâţește și-și scade prețul. S-ar 
putea chiar schilodi singură. Şi-atunci, degeaba atâta tevatură... 
„Dac-aș duce-o în Istanbul, ar răsuna tot asir-bazarul... Dar 
dacă-i place lui Caraiman-pașa, o dau pe mâini bune: cel mai 
sălbatec călău de muieri din împărăţia otomană. Răzbun 
palmele și genunchii cu care m-a ospătat.” 

L-a întâlnit lângă bisericuţa lui Bucur, înainte de a urca în 
cetățuia de le Sfânta Troiță. A căutat să-l liniștească: 

— La curtea domnească, nimic deosebit. 

— Habar n-ai, ghiaur schilod! Se petrec lucruri ticăloase... 
Muieri, pentru mine, ai? 

— Am... am una care... E o minune, cinstite pașă. Dar acum e 
la Rusciuc. 

— Mâine în zori să fie pe sofaua mea! 

Cetluită burduf, cu căluș în gură, legată la ochi, Maria a 
călătorit toată noaptea, într-o caretă acoperită, însoţită de 
doisprezece arnăuţi. Au coborât-o și-au urcat-o într-un iatac 
întunecos: au dezlegat-o la ochi și i-au scos călușul și cătușele 
de la picioare. Au pus-o să se spele și să îmbrace rochie 
scumpă. Când a fost gata, s-a ivit Țicalidi. 

— Ei, îţi plaţe aiţi? întreabă în românește. Vrei să te-mpaţi cu 
mine și să-mi fii soție? Te-ntreb ţea din urmă oară: vrei? Uite, te 
drăgostesc, te alint, îți dau averi. 

— Nu te-apropia că te sluțesc cu ghearele și te sugrum. 

— Tâmpito!... Te vând celui mai muieratec om din împărăție, 
nesătul în poftele trupului. 

Și deschide o ușă mică din fundul iatacului, se-apleacă într-o 
adâncă temenea, ca să intre un bărbat înalt și foarte voinic, 
îmbrăcat în caftan de mătasă vișinie. Pășește țanţoș, răspândind 
în juru-i ameţitoare miroznă de trandafir din Kazanlăâc. in 
semiîntunericul iatacului, ochii par doi cărbuni peste care suflă, 
drăcește, vântul lacomei voluptăţi. Surâde cu buze groase, roșii, 
mijind din pădurea bărbii și a mustăţilor ușor însurite. Sprijină 
palma stângă plină de inele în brâul verde și întreabă scurt. 


— Ştii turcește? 

— Puțin. 

— Ai fost măritată? 

— Numai logodită. 

Pașa o măsoară lupește, lung și obraznic: 

— De ce-i slabă, ghiaure? tună spăimântător. 

— E cam sălbatecă... A fost oștean și... 

— Ghiaur idiot! Ce-i la mine? Țircum? Te dau la câini! 

— Sărut canafii imineilor înălțimii tale, cer iertare și, rogu-te, 
poruncește s-o dezbrace. lar de nu ţi-o plăcea, chiar să mă dai 
la... Uite, uite c-o dezbrac eu. 

Tremurând, se apropie de Maria, îi înhaţă gulerul rochiei și 
trage. Fata îi proptește genunchiul în pântece și-l azvârle cu 
capul în perete, ca pe-o minge. Încleștată pe guler mâna 
neguțătorului sfâșie rochia: sânii fetei rămân goi. Deși se- 
ntorsese spre ușă să plece, Caraiman-pașa se oprește, să râdă 
de Țicalidi. Rânjește ca un tigru gâdilat la mustăți. Hohotește, 
hurducat, ca un poloboc gol, dat de-a dura prin hopuri și 
hârtoape. Se potolește, cu încetul, pe măsură ce descoperă 
bustul gol al Mariei, înfiorată de mânie. Se apropie prinde 
șăgalnic coada care-i atârnă peste sânul stâng și cearcă să fie 
blând: _ 

— Nu, nu te speria, muiere. Eşti frumoasă și voinică. Imi 
placi... Are ochi buni, schilodul dracului! 

— E foarte, foarte frumoasă, măria-ta! se ridică Țicalidi de jos, 
sprinten și lingușitor, așezându-și gheba ca pe o desăguţă 
incomodă. E cea mai potrivită cadână pentru bărbăţia înălțimii- 
tale. 

Pașa nu mai ascultă trăncăneala nătângă a neguţătorului. 
Strigă: 

— Mi-o lași! 

— Am adus-o anume pentru înălţimea-ta: cea mai frumoasă 
cadână din haremurile Țarigradului. Chiar prea luminatul 
padișah ar putea fi zuliar. Are și nume frumos: Maria - Miriam. 

— Cât? 

— Două mii cinci sute de taleri. La azir-bazar iau trei. 

— leşi! Să-ţi plătească vistierul. 

— Prea plecata și umila înălțimii-tale slugă îţi sărută poala 
bogatului veșmânt. 

Maria rămâne cu Caraiman-pașa. Își acoperă sânii cu braţele, 


sprijină fruntea de zid și începe a plânge. Pașa îi pune palma 
caldă pe umăr, ușor, mângâietor, apoi îi sărută grumazul cu 
buzele lui groase și fierbinți ca două peceți de jar. Maria se 
răsucește ca o leoaică, furioasă. Pumnii încleștaţi izbesc singuri 
în mutra bugetă a pașei. Dar când îl vede atât de puternic, de 
mare și de fioros, înmărmurește. În întâia clipă, bărbatul dă să-i 
împlânte hangerul în piept. Ceva neînțeles îl silește însă a se 
stăpâni. 

— Mda... așa. Știi că eu sânt Caraiman-pașa? 

— Nuuu... se miră Maria. Adică sânt în Țara Românească? 

— Până mâine. 

Bate din palme de trei ori; pe ușa îngustă din stânga se ivesc 
două slujnice. 

— La feredeu!... Și să mi-o îmbrăcați ca pe o sultană. Fără 
feregea! Ungetţi-i trupul cu prisos de mirodenii. Deprindeţi-o cu 
nacafalele mele: îmi place să se arate în faţă-mi, cu părul 
despletit, pale peste piept. Printre șuvițe să-i iasă ţâţele, ca 
rodiile coapte. Aţi auzit? 


* 


Noaptea a fost rece și pământul s-a încărcat de brumă. 
Dimineața, în luciul soarelui, cerdacul s-a acoperit de aurul 
frunzelor căzute din teiul de la colțul casei. Vântul se jeluie 
tomnatec şi trist, prin negrele strune ale ramurilor. Funigei 
argintii se agaţă de stâlpii cerdacului și bat ușor văzduhul. Şiruri 
de cocoare călătoresc spre miazăzi. Prin ogradă, încet și rar, 
toacă-n tactul ei tăcerea. Și Stroe nu mai vine. Pregătirile de 
război, tot mai înfrigurate, îl ţin departe de casă. Sima împunge 
acul în gherghef și poruncește rădvan: 

— Plec la București. 

Dar tocmai când coboară seara din iatacul ei, Stroe intră pe 
ușa din faţă. Atârnă spada în cui. Își îmbrățișează soata, 
sorbindu-i neîncetat mireasma de crăiță și busuioc. 

— Ce bine c-ai venit! Am făcut un pic de foc. E cald, nu? 

— Ca-n inima ta nicăieri nu-i mai cald, Sima. Mă istovește 
dorul de tine și-omor calul alergând încoace. 

— Și pe mine, mă arde același dor, bărbatul meu iubit! 

Leapădă repede rochia de călătorie și pune străvezie cămașă 
de borangic. La masă sfătuiesc despre gospodărie, despre 
umbletul și necazurile ţării. Stroe arată slăbit și-ngândurat. 


— De mâine mai înălțăm zidul împrejmuitor cu trei coţi. Tu 
priveghezi lucrul. Că nu știm până unde-ajunge urgia păgână. 

— Bine. Am mai poruncit lui Tiţu încă zece săbii, douăzeci de 
suliți și cinci sute de săgeți. Beciurile-s pline cu merinde. 

— Mă bizui pe priceperea ta într-ale gospodăriei. 

— Greu ne va fi, foarte greu; dar nu mă tângui, se mlădie 
glasul Simei. Să-ţi pregătesc albituri curate, dragul meu mereu 
drumeţ. Că jele mi-i de tinereţea noastră: o trăim doar pe fugă, 
în clipe prizărite, furate. 

— Curând va să dobândim pacea. Sima, pacea biruitoare. 

A treia zi, vineri, în clipa plecării, în ogradă îl întâmpină Firea 
ot Daia: 

— Vin de la Dunăre, stăpâne. Văzui mare neliniște la corbii de 
prin lunci. Zboară așa, fără noimă, ca năucii: simt războiul. 

Ajungând pe dâmbul de la marginea satului, Stroe întoarce 
capul spre casă: Sima îl urmărește cu tâmpla răzimată de 
stâlpul foișorului. Dă pinteni calului și se pierde dincolo de zare. 

Pe obrajii Simei se preling lacrimile, ca untdelemnul fierbinte 
din două candele prea pline. Nu vede nici seninul cerului nici 
slujitorii care înălța zidul spre miazănoapte. Nu vede cum în jur, 
în ogradă, pe fire de iarbă uscată, pe rămurele de copaci, pe 
ostreţe, străvezii mâni de zână urzesc funigei de argint și-i 
învârstează în băteală cu raze de aur toarse din soare. 
Închipuirea ei țese pe pânza asta icoane trăite: la nunta de la 
Tecuci, ca drușcă a Velicăi-doamna, s-a logodit cu cel mai 
frumos și mai bun dintre Buzești. Toate muierile o invidiau: 
Stroe n-are potrivnic între bărbaţi. Apoi nunta și viaţa lor aici, în 
casa de la Stănești. O aripă de vânt rupe vraja și scutură stol de 
frunze din teiul de lângă cerdac... „Aici, în mai, teiul a nins 
floare peste capetele noastre. Acum...” Toamnă tristă 
izvoditoare de neliniște. Își amintește că, trecând pe la Cozia, a 
văzut-o pe maica Teofana închinându-se în faţa icoanei 
arhanghelului Mihail. A privit, îndelung ruga mumei voievodului. 
Și parc-a auzit îndemnul: „Să birui, drag fiul meu Mihai”... „Drag 
soțul meu Stroe, să birui vrăjmașul...” O nouă pală de vânt 
foșnește și doboară frunzele, cele din urmă, toate. A 

Sima se înfioară. Tresare. Se scutură. Işi îndreaptă umerii. Își 
freacă ochii. Rotește braţele. Strânge fălcile. Înalţă fruntea. Și, 
cu pas neșovăitor, pornește după treburi. 


* 


Cuprinde mâna doamnei, se așază în jilt, o înlănțuie cu 
dreapta după mijloc și-o poftește alături: 

— N-am mai avut, de mult, răgaz să stăm de vorbă, Stanca. 

— Prea de mult. 

— Doamnă, cunoști râvna mea cea mai fierbinte: să fiu domn 
într-o ţară slobodă. 

— Da, dar asta-i cu primejdie de moarte. 

— Știu, dar altcum nu se poate. 

— Povăţuiescu-te să stai cuminte, să plătești dările și să 
domnești până la adânci bătrâneţe. 

— Am mai auzit, doamnă, ăst sfat. Nu-l pot urma: e împotriva 
vremii și a firii mele. 

— De ce, Mihai? De ce nu gândești și la mine, la coconi? 

O clipită, bărbatul îi simte mijlocul cald, ispititor ca-n întâile 
îmbrăţișări. Dă s-o înlănţuie strâns; dar o perdea de gheaţă se 
strecoară între dânșii. Stanca se smulge și se apropie de 
căminul unde pâlpăie, roșie, flacăra unui butuc: 

— Te-au subjugat Buzeștii, nebunii! Ești sluga lor? 

— Stanca, nu mă batjocori. Pe Buzești eu i-am subjugat 
gândurilor mele. Și dacă nu vrei să vezi ce-mi poate mânia, 
niciun cuvânt despre asta. Gata! 

Cu pași grei, sunând pe lespezi de marmoră, vodă trece la 
fereastra dinspre Dâmboviţa și privește afară, în întuneric până 
răsare luceafărul. 


* 


Trecând prin secuime, Petru Oraș îndreptă spre Târgoviște 
două sute trei zeci și cinci de oșteni secui, din cei urgisiţi de 
oamenii craiului Sigismund. Între dânșii se află și lon Tamaș, 
român crescut între secui, foarte dibaci la luptă, umblat prin 
Italia și Țările de Jos. 

— Am auzit de tine, loane, l-a primit vodă, foarte bucuros că-i 
sosesc ajutoare. Te pun căpitan peste toţi secuii. 

Pe Orăș l-a îmbrățișat cu ardoare: 

— Moldovene, nici știi ce bucurie-mi faci, venind. 

— Să împlinim jurământul de la Liov, măria-ta. 


k 
Rău Îi pare măscăriciului Teleleu că nevoit este a se purta 


urât cu o samă de boieri. Cu capul lui mare, lungăretț, ca un ou, 
cu păr roșcat, rotunjit, urduros la ochi, cu genele tivite cu roșu, 
cu nasul lung și roșietic ca sfecla, șchiopătând, jucându-și 
motoceii, se strecoară prin sfat. Mormăie, nemulțumit. Ci, 
îndeosebi, simte o pornire împotriva lui Dan-vistierul, proaspăt 
sosit de pe drumul Țarigradului. Nu-i place: povestește cu prea 
multe amănunte despre ce-a făcut la turcii cei mari. 

— Jupân vistier, adevărul e crezut și când e gol-goluț, iar 
minciuna se-mbracă în zece cojoace și tot necrezută zace. 

— Lasă-mă-n pace, neghiobule! 

— Ai dreptate: și mă mir cum un măscărici neghiobit râde de- 
un neghiob boierit, pleșuvit și hiclenit. 

Preda Buzescu vede acum lucru rar: om care râde spumegând 
de mânie. 

A șaptea zi după întoarcerea lui Dan din solie, au pătruns în 
ţară multe cete de ieniceri, iar Caraiman-pașa a venit la vodă cu 
dojana: 

— Cunoști că în ţară se ivesc semne de răzvrătire? 

— Pașă, ţine seamă că dacă, în câteva locuri, s-au ciocnit 
oamenii mei cu ienicerii sau cu acângiii, nu ai mei au trecut 
Dunărea după pradă, ci ai domniei-tale. Românii doar s-au 
apărat. 

— Da, dar cetele pe care le rânduiești și armele pe care le 
cumperi? 

— O, prea puţine! Și numai cu știrea lui Sinan-pașa, marele 
vizir. El mi-a poruncit să stau gata, oștit. 

— Și datoriile, datoriile când le plătești? 

— Fii liniștit, pașă: în două-trei săptămâni datornicii vor primi 
tot ce li se cuvine și ceva pe de-asupra. 

După plecarea lui Caraiman-pașa, Mihai-vodă cheamă, în 
grabă, sfatul de taină și cuvântă: 

— Boieri m-aţi sfătuit să trimit arz la Poartă. Am trimis, 
precum știți. M-am jeluit și prietenului nostru Andronic 
Cantacuzino și banului lani, capuchehaia noastră. Aflaţi că, după 
această jalbă, sultanul ne-a sporit tributul cu 30.000 de galbeni. 
Ba, ca adaos, alte cete de ieniceri trecut-au Dunărea la jaf 
nelegiuit. Ce mă sfătuiţi să fac? Aştept răspuns răspicat. 

Buzeștii cârmesc privirile spre Dumitru-vornicul, Miriște și 
Andrei-logofătul. Ci niciunul nu scoate o vorbă. 

— Imi daţi răspuns, boieri, au vi-s gurile pecetluite? 


— Un singur sfat țâșnește Stroe Buzescu, curmând tăcerea 
apăsătoare: o nouă jalbă, dar scrisă nu cu pana diecilor, ci cu 
spada noastră! Să isprăvim odată cu căpușele care ne sug toată 
vlaga, întru ghiftuirea Seraiului. 

— Nu te pripi, Buzescule, mârâie Dumitru-vornicul. Trebuie să 
mai îndurăm. Măcar până vine ajutor de la Sigismund. 

— Îndură domnia-ta ocara și înjuguirea! Noi ne-am săturat, 
răcnește Radu Buzescu. lar ajutorul e pe drum. 

— V-a înnebunit trufia și pofta măririlor nesăbuite! 

— lar pe domnia-ta te-a otrăvit mișelia. 

— Cinstiţi boieri, să nu ne învrăjbim, se ridică Teodosie 
Rudeanu. Ceasul primejdiei e ceasul unirii. 

Glasul lui Teodosie mișcă inimile tuturor. 

— Eu nu mă împotrivesc, dar mă tem că îndrăznim prea mult 
surâde Dan-vistierul. Când gândesc la puterea lui Sinan, 
ameţesc. 

— Și noi îi cunoaștem puterea, vistiere, ci nu ameţim. 

— Primăvara, zimbrul se îmbată cu apă mai tare ca devin, 
pilduiește Miriște. După ce seacă, însetat, două izvoare se leagă 
de toți copacii, cercând să-i doboare cu fruntea și cu coarnele. 
Ci fiind mai tari copacii decât cerbicea, ostenește, se rănește, 
cade cu botul în frunze și adoarme. Așa îl află vânătorul, beat de 
soare și de primăvară, și-l ucide, fraţilor Buzești. 

— S-ar putea, esopule; dar noi nu sântem zimbri în călduri, ci 
oameni dornici de trai slobod, strânge pumnii Radu Buzescu. lar 
în vremi grele nebunia vitejiei poate face mai mult decât 
răbdarea. 

— Boieri, agrăiește Mihai-vodă cu o neclintită hotărâre în glas 
și-n priviri, puneţi tenchi gâlcevei. Ceasul nostru acesta-i: 
pornim răzvrătirea! Inimile îngheață, toate.  Chipurile 
înmărmuresc. Aleg sfat de taină, ostășesc: comisul Radu 
Buzescu, Dima-stolnicul, Teodosie-logofătul Rudeanu, Dan- 
vistierul și Udrea Băleanu. 

— Ci unii sânt împotrivă, se sperie Rudeanu. 

— Nu sântem potrivnici! înalţă fruntea Dan-vistierul. Îngrijoraţi 
da; potrivnici, nicicum!... Poruncește, măria-ta! Vrem să ne 
dovedim credința. 

— Poruncesc: ascultare, unire, înfrățire, credinţă. Atât. 

Cel dintâi, Stroe Buzescu sare și-l îmbrățișează pe Dan- 
vistierul. În clipa următoare toţi se strâng în braţe, se sărută și 


se roagă pentru ceasul cel bun. lar vodă poruncește Buzeștilor: 
— Căpitanii voștri să lovească oriunde întâlnesc neprieteni 
săvârșind nelegiuiri. 


* 


În aceeaşi zi. După-amiază, pe ulița Lipscanilor, pe la 
dughenele zarafilor, cete de ieniceri se strâng în fața curții 
domnești și fac mare larmă: sar asupra străjerilor, le smulg 
armele, îi bat, îi umplu de sânge și-i cetluiesc în funii. Pe unii îi 
îmbrâncesc în apa Dâmboviţei, să-i înece. O parte, călăuziţi de 
Ibrahim Ciupitul, intră în cuhnii și-n cămări și înhaţă tot ce le 
cade sub mână. Altă parte se-nghesuie dinaintea pridvorului 
casei domnești. 

— S-a încheiat sorocul datoriilor! urlă Selim din Odriu. Când ai 
de gând să ne plătești? 

— leşi afară, voievoade, și dă socoteală! Ti-am împrumutat 
bani peșin să iei domnia și-acum te-ascunzi? 

— Dobândă zece la sută! Altfel îţi facem pielea darabană... 

Mihai-vodă trimite, în trei rânduri, slujitori cu îndemn la 
potolire și încetarea batjocorei. Zădarnic. 

— De nu plătești, te punem pe-un tron înroșit în foc! 

— iți batem, cu piroane, coroana în cap. 

— Datoriile! s-aude glasul subțire, sugușat al lui Selim, ca o 
trâmbiță spartă. 

— Dobânzile! urlă, gros, răgușit, Ibrahim Ciupitul. 

— Birurile! strigă amândoi deodată, la întrecere. 

In odăile din fund ale curții Mihai stă în jilț, încruntat și 
pământiu la faţă. Se străduiește să adune în el toată mânia și să 
nu izbucnească. Nici când era neguţător n-a cutezat cineva să-l 
ocărască așa. Strânge pumnii. Încleștează fălcile să-i crape 
maăselele. Oftează să-și mai răcorească arsura inimii. Și tace: 
tăcere vrăjmașă. 

— Birurile, fost neguţător de vite! 

— Dobânzile, îmblânzitorule de cerbi! 

— Datoriile, prăsitule-ntre flori! 

— Dacă nu ne dai banii, te tăiem bucăţi și le-nţepăm în 
coarnele cerbilor tăi! strigă mereu, săltându-și burțile, înălțând 
suliţele tot mai ameninţător asupra ferestrelor. 

Norodul, adunat în uliți, privește mâhnit, nedumerit. Unii îl 
învinuiesc pe vodă că se lasă batjocorit. Alţii zic: 


— Mai bine-ar plăti să-și mântuie zilele. 

Cei mai mulți strâng pumnii, crâșcând: 

— Datoriile și birurile de pe spinarea noastră le... 

— Dar cum își îngăduie a fi atât de obraznici? 

— Au aflat că vin tătarii, lămurește un oștean, și se tem că vor 
prăda tot, iar lor nu le-a mai rămâne nimica. 

Ascunsă cu coconii în iatacul ei, doamna Stanca plânge de 
teamă și de rușine. Vodă a rugat-o să se adăpostească la o casă 
din Gorj ori Râmnicul Vâlcii. Dar n-a primit: „Eu singură în Gorj și 
el în Târgșor, cu târfa...” 

În clipa aceea intră vodă în iatac, cercând să surâdă: 

— Plătește, doamne, și scapă-ne de năpastă! 

— Nu, Stanca. N-am luat domnia ca să fiu Ștefan Surdul ori 
Alexandru cel Rău. 

— Dar ne omoară! 

— Rogu-te, nu te speria. Am eu ac de cojocul lor. Ci, 
deocamdată, cerc a-i domoli cu vorba. 

Și, spre desperarea doamnei, iese în foișor, mândru, falnic, cu 
barba în piept, cu priviri scânteietoare. Vântul îi răvășește părul 
și-i flutură mantia. Văzându-l voinic și neînfricat, ienicerii 
încremenesc cu spurcăciunea ocărilor pe buze. Cu stânga pe 
mănunchiul spadei, gata parcă s-o tragă din teacă, întreabă cu 
glas potolit, în turcește: 

— Care vi-i voia, ieniceri, cămătari și zarafi? 

Răspunsul se îngaimă, șovăielnic: 

— Datoriile... Dobânzile... Birurile... Haraciul... Peșcheșul... 

— Și pentru asta faceţi atâta tărăboi și sfadă? Au mi-i ţara 
pustie? Au nu v-am dat cărţi, în lege, fiecăruia, cu cât sânt 
dator? Au nu v-am împărțit dobânda la câștigul hotărât? 

— Ne amâi prea mult... Ne-am săturat de așteptare... 

— Dacă nu plătești acum, îţi luăm domnia și viața. 

Vodă încruntă sprânceana; își mușcă buza de jos. Strânge și 
mai tare pumnul pe mănunchiul spadei, vâlvorându-și mânia în 
inimă, ca să poată: grăi cu stăpânire de sine; doar vântul îi 
zburlește o pală de păr: 

— leniceri dumneavoastră și cinstiți neguţători! De ce zbieraţi 
fără a gândi? De mă omorâţi, pierdeţi toată datoria și toate 
dobânzile. Mai bine ascultați și faceți cum vă spun: mergeţi la 
moșia domniei-mele de la Măgurele. Sânt acolo averi multe. 
Vistiernicii mei vă ajută la socoteli. 


— Să trăiești, măria-ta!... se schimbă glasurile în lingușiri. 

Și pornesc. 

Mihai-vodă se întoarce în cămara de lucru. Fierbe mânia 
răsucită-n el. Își șterge nădușeala de pe faţă c-o basma de in. 

— Dă goană la Măgurele, poruncește lui Cremene; vistiernicii 
și vătășeii de acolo să-i întârzie cât mai mult pe cămătari. 

Ajunși pe Lipscani și pe Covaci, cămătarii se iau la sfadă între 
dânșii. Unii, mai înverșunați, vor să li se plătească acum și aici, 
la curte. Alţii, mai lacomi și mai creduli, zoresc spre Măgurele. 
Sfada durează până la înnoptare. 

Ajutorul de la Sigismund-craiul întârzie însă. Preda Buzescu 
trimite olaci pe calea Branului, a Oltului, a Buzăului. Și niciun 
răspuns. 


* 


Sub icoane, candela își pâlpâie sâmburele de lumină, sfârâind 
ușor și împurpurând pereţii în jur. 

În crivatul ei înalt, îmbrăcată în cămașă de borangic, cu părul 
despletit și resfirat peste albiturile de in, stropite cu apă de 
liliac, doamna Stanca își așteaptă soțul. De trei ori aţipește și 
abia la al doilea cântat al cocoșilor se ivește-n prag. E ostenit 
foarte și hotărât să treacă spre iatacul său; dar văzându-și 
doamna trează, în așteptare, se-nviorează, parc-ar fi sorbit o 
băutură miraculoasă. Și dragostea i-i pătimașă, ca și cum de-un 
an n-ar mai fi primit muierească mângâiere. 

— Mult mă bucur că plătești datoriile și că nu mai pornești 
război... suspină, printre sărutări, bucuroasă că s-a dăruit cu 
frenezia nebună cu care i s-a dăruit ori de câte ori a dorit să 
aibă prunci, iar el a primit-o cu dragoste și poftă. 

— Hm... În zori, Stanca, în mare taină, pleci, cu coconii, la 
cetatea Poienari. 

— Cum adică? 

— Coconii îi ia Cremene drept copiii lui. Tu îmbraci straie 
țărănești, să nu te cunoască nimeni. Nimeni, înţelegi? 

Doamna Stanca se rănește la inimă de asemenea vorbe 
spinoase și de mânia înfrângerii. Cade la grea zăcare. Totuși, în 
zori, pe ploaie, Cremene o scoate din Curtea domnească drept 
nevasta lui. Seara, intră în Poienari. Nu doarme toată noaptea... 
„Miriște mi-a spus că vodă face totul numai după capul lui... 
Poate-l înduplecă mumă-sa.” Și cum se face ziuă, pornește spre 


Cozia. 

— Maică Teofana, nu vreau război. 

— Nici Mihai nu vrea. Ci cum scăpăm de năcazuri? Și ce rost 
ar avea viața acestui bărbat de s-ar ghiftui în moleșag și 
nepăsare? Preţuiesc mai mult să-l văd vitejește luptând pentru 
moșie, decât să-l roadă moliile mișeliei în închisorile Alepului. 
Înţelegi, Stanca? 

— Maică, eu sânt din lutul slab al tuturora, nu din os domnesc 
rătăcit pe malul Dunării, în risipă. 

— Va birui, se preface maica Teofana a nu înţelege 
împunsătura. Și va pune pe frunte cunună de aur! 

— Ai simţăminte de leoaică, nu de mumă. 

— Și leoaicele-s mume: mume de lei. Dacă nu-l sprijini din 
toată inima, înaltă doamnă și noră, nu te-arăţi vrednică de locul 
unde te-a urcat norocul. 

— Nu l-am vrut domn, ci bărbat! 

— Ăst bărbat va să-ţi aducă faimă în lume și-n veac. 

— Nu vreau faimă! Nu-mi pasă de lume... 

— De-acu ori vrei, ori nu vrei, o ai. Și-o ai pentru că el, 
voievodul, vrea. lar vrerea lui va sparge și munții. 


Întâiul iureș 


În vremea asta de mare zbucium pentru toti, singur Radu 
Calomfirescu bea și petrece în rateș la Drăgășani. Il însoțește 
slujitorul Molocea. Nimeni nu știe, nu pricepe ce-i în inima lui. 
Adevărat: luptă cu sine, dar lupta asta nu-l mântuie de ispita de 
a o vedea pe Sima, singura femeie pe care a iubit-o, din cârdul 
care i-a trecut prin braţe. Întâmplarea face ca tocmai acum 
Stroe Buzescu să poposească în Drăgășani și să-l afle beat, în 
sfadă cu Voica, hangița. 

— Ce faci, Radule? 

— Cu vin cerc a spăla drojdia amărăciunilor din mine. 

— Radule, de ce te depărtezi de fraţii tăi de cruce? 

— Depărtez? Aș... Nici bănui tu, serafim nerod, cât caut să 
mă... să mă apropii. 

— Pornim razmeriţa. 

— Mai va până atunci. Am răgaz să mai deșert mii de bardace 
și să desmierd sute de hangiţe. 

— Lasă dezmăţul și vezi-ţi de oșteni. 

— Dar de muierile căpitanilor cine-o să aibă grijă? De ele să 
nu-mi fie milă, că rămân singure și nemângâiate? 

— Radu Calomfirescu, eu te-am mai cuminţit o dată, cu 
spada: vrei și-a doua oară? 

— A, nu, nu! Daţi voi semnalul, iar eu voi fi întâiul. Și mă voi 
bate ca un turbat. Ca un drac turbat! 


* 


A cincea zi, ienicerii și ceilalți cămătari s-au întors de la 
Măgurele cumplit de furioși: tot ce găsiseră acolo nu acoperea 
nicio miime din datorii. Dar de data asta găsesc Curtea 
domnească închisă și bine străjuită. Alcătuiesc o solie, în cap cu 
Ibrahim Ciupitul și cu Selim din Odriu, să vorbească măriei-sale. 

l-a primit Stroe Buzescu, sosit din ţară cu pâlcurile lui de 
oaste, ascunse în pădurea Cotrocenilor. 

— Rogu-vă, nu vă neliniștiţi; vistierul Statache plătește, pe 
rând, fiecăruia. 

— Să ne daţi și datoriile înaintaşilor lui Mihai-vodă! De la 
Ștefan și Alexandru-vodă rămas-au zece poveri de aur, răcnește 
Selim, cu glasu-i dogit de tingire spartă. 

— Noi știm, stăruie Stroe, cu stăpânire de sine la început, dar 


se aprinde fără vrere; știm că v-aţi luat singuri destule: vite și 
grâne, miere și pește, sare și nuci, ceară și seu, bani și robi... De 
mai bine de un an, harabalele voastre cară-n convoaie avuţii 
peste Dunăre. Ce? vreţi să ne luaţi și sufletul? Ajungă-vă! 

— Jupân stolnice, cu noi să nu vorbești așa... 

— Bine. Vom grăi mai temeinic; adică... vom plăti. Cu vârf și- 
ndesat vom plăti! sfârșește în românește. 

A doua solie o primește Mihalcea, cu vorbă mieroasă. 

— După cum vedeți, binefăcătorilor, voi sprijinitorii domniei, 
măria-sa Mihail-voievod, ţină-l Dumnezeu sănătos, arată cea 
mai mare bunăvoință. Plătește datoriile. Plătește tot, până-ntr-o 
para. Ci vă rog să mai îngăduiţi doar câteva zile, până sosesc 
banii din hasnalele Târgoviștei. 

— Țicalidi spune că n-aveţi nimic la Târgoviște. 

— Minte, cocoșatul dracului... Vedeţi și domniile voastre că 
țara-i săracă și, mai ales, sărăcită de multe și nelegiute jafuri, 
săvârșite de răuvoitorii și lotrii acângii. Dar ce-i al domniilor 
voastre e, cum se zice la noi, pus de-o parte. Numai vă rog să 
fiți înțelegători. 

Înduplecaţi de vorbirea și tânguirea banului Mihalcea, 
creditorii au mai așteptat trei zile. Și-au sporit însă arnăuţii și 
slujitorii de pază și au urmărit pe vistierul Statache, cum tot 
încurca și descurca scriptele și catastifele și cum ațâța datornicii 
unii împotriva altora. Mulţi încep scandalul pe uliţi. Dau foc la 
două case din Șelari. Ucid trei orășeni, în Piaţa Florilor. Chiar 
între cei peste două mii de ieniceri se iscă dihonie și ciocniri: toți 
vor să primească tot, să nu piardă o firfirică nici din capete, nici 
din dobânzi. Fac atâta zurbavă și ameninţă, că nimeni nu mai 
este sigur pe viaţa lui. De aceea măria-sa trimite știre lui 
Caraiman-pașa să-i cheme și să-i cumințească. Șiret, pașa îi lasă 
să fiarbă-n oală seacă: 

— Nu-i treaba mea! Să vină cadiul din Giurgiu să-i potolească. 
Și, mai bine, să-i împace vodă, plătindu-le datoriile. 

Dar cadiul e bolnav și-l trimite pe Ali Gian-hogea. Om drept și 
bun, înțelege că datornicii au întrecut orice măsură și, spre 
uimirea tuturor, ţine partea voievodului! 

— Împart dreptatea după porunca profetului. 

De altfel Preda Buzescu stă tot pe lângă dânsul, îl cinstește cu 
vorbe alese și îngrijește să nu-i lipsească nimica la gazdă: pilaf 
de pește și piroște bine împănate cu piper, cimbru, anason și 


chiar vin. Și cum mult îi plac lui Ali Gian-hogea coțcăriile, îl aduc 
și pe Teleleu să-l desfete și să-l facă a se crede între prieteni. De 
altfel și bucureștenii, bucuroși că-i scapă de ieniceri și de 
batjocura datornicilor, îl îndrăgesc și-i fac daruri, după puterile 
lor. Astfel s-a mai lungit, cu o săptămână, cercetarea cărților de 
datorii și de dobânzi. Dar, în ăstimp, în ţară ienicerii săvârșeau 
mișelii tot mai mari: jefuiau, băteau la butuc și chiar spânzurau 
pe neplatnici. Mulţi îl învinuiau pe vodă: 

— Părea om dârz. Am crezut în el. Ne-am armat, și acu, când 
la o adică, stăm cu mâinile-n sân? Nu-i el cel care a fost ban al 
Craiovei? Cel care a prăbușit călăul? Nu preţuiește nici cât 
ceapa ciorii, ăst Mihai despre care ziceam că sare pe șapte cai... 

Dumitru-vornicul, Andronic-paharnicul și chiar Dan-vistierul, 
încredințat că Mihai-vodă s-a hotărât să plătească tributul și 
creditorii, se înfurie, uitând ce spuseseră cu două săptămâni mai 
înainte: 

— Sărăceşte țara. Îi vinde și cenușa din vatră. 

Și când întâlnesc câte un om de jos, întreabă: 

— Unde-s Buzeștii cei viteji? V-au amăgit cu răzvrătirea și, 
iată, v-au lăsat la cheremul ienicerilor... Și-or să năvălească și 
acângiii, acuș. O să vedeţi voi. O să vă-ntindă pielea pe băț... 
Cine-l mai vede pe Tudor Maldăr ori pe Vlad cu „bardișele” lor? 
O-mpânziră ca iepuroii și s-ascunseră în cule bine bolovănite, să 
nu-i supere turcii. 

— Ei, Teodosie Rudeanu, mai spui că Buzeștii sânt din 
plămadă bună, crescuţi sub altă zodie? 


* 


Două ştafete aduc două vești, deodată. Ștafeta Velicăi- 
doamna vestește că Aron-vodă a pornit războiul, iar ștafeta lui 
Ștefan losica adeverește că Mihai Horváth și Ștefan Becheș trec 
munţii cu cinci mii de lefegii. Cel dintâi este croat de neam și 
deţine pârcălăbia Făgărașului. Bun oștean, vorbește curat 
românește; Becheș este chiar român. Radu Buzescu însă e 
foarte supărat: Sigismund Bâthory și losica au făgăduit zece mii, 
cu Albert Kirâly în frunte. 

În neliniștea plutindă în văzduh, Țicalidi se-nfurie, ca un tigru, 
că nu poate zăpsi nimica: 

— Măscăriţe, se năpustește asupra lui Teleleu, de țe nu-mi 
mai afli niţi o știre? 


— Au nu vezi? Toţi se zvârcolesc ca-n cazanul satanei. 

— De ţe? 

— Se gătesc de război. 

— Sânt nebuni? 

— Da, sânt: fac război ulcelelor cu Drăgășani, cu Valea Mare, 
cu Pietroasele. Nu-l vezi pe Calomfirescu? 

Cu știrea asta-n gușă și-n căpușe, Țicalidi nu se poate înfățișa 
lui Caraiman-pașa. L-ar sudui: „Afară, stârpitură ghiaură! Am 
destule slugi printre valahi: nu-i niciunul mai breaz?” 

Dan-vistierul se miră către Radu Buzescu: 

— Nu cumva îl sfătuiți pe vodă să amine... pornirea? 

— Nu. larna războiul e mai prielnic celor puţini împotriva celor 
mulţi, lămurește comisul Radu. 

În estimp, în mare taină, cetele se adunau la Slatina, la 
Târgoviște, la Gherghița. Bănăţenii vesteau că tătarii se 
apropiau de ţară, cu gând să se așeze la iernat în jurul 
Bucureștiului, ca în primăvară să fie mai aproape de drumul 
armiei otomane, rânduită a mărșălui iar tot spre Viena. 

Dar iată că zloata din munţi îl oprește pe Mihai Horvâth la 
Bran. Trimite doi soli să-i fitirisească pe măria-sa de Sfântul 
Mihail și să-l înștiinţeze că trebuie să mai aștepte. 

— Cum? se-nfurie voievodul. Nişte oșteni pregătiţi să-nfrunte 
moartea de iatagan ori de tun, se sperie de-o zloată? 

Unul din soli, Gheorghe Raț, zâmbește: 

— Ai dreptate, măria-ta, dar noi sântem soli și... 

— Nu vrei să intri în slujba mea, căpitane Rat? 

— Bucuros. Dar întreb: de ce te-ai răsculat? 

— Gheorghe Raț, nu mă răscol de bine, ci de amar. Patru 
râvnitori adulmecă pe la Dunăre și-mi pândesc tronul: Radu 
Mihnea, preaînvățatul fecior al lui Mihnea turcitul, Ștefan, 
poreclit Surdul, Bogdan, feciorul lui lancu Sasul și Alexandru- 
vodă, cu nume de ocară „cel rău”. lar înlăuntru, jaful ienicerilor. 
Totuși nu încep bătaia numai pentru mine, ci ca să scutur jugul 
otoman și să fac din astă ţară săracă a mea scut întregii lumi 
creștine. 

Încălzit de vorbirea voievodului, Raț se înclină și galopează 
până la Bran. Aici însă alt bucluc: Sigismund-craiul a tras înapoi 
trei mii de oșteni și-a lăsat numai două. 

— Generalul Moise Secuiul a fost înfrânt și rănit la asediul 
cetății Lugoj și a cerut noi ajutoare, lămurește Horváth. 


— Câţi sântem trebuie să coborâm, în mare taină, și cât mai 
repede, la București. 


* 


De fapt, fără o poruncă anume, în ţară lupta începuse. Turcii 
saigii au furat două cârduri din oile lui losif Boer care coborau de 
la munte spre lunca Dunării. lar popa Farcaș și Andrei Boer, cu 
cetele lor, s-au aţinut la vaduri, s-au bătut strașnic cu tâlharii, au 
ucis cincisprezece dintre dânșii și-au luat oile înapoi. De sufletul 
celor morţi, ciobanii au jertfit cinci berbeci și au ospătat cu 
cetașii celor doi căpitani. 

Țăranii de pe Vedea au prins un ienicer iscoadă spre luncile 
Slatinei, unde se adăpostesc pâlcuri de oaste, și l-au ucis pe loc. 
O caravană de neguţători turci, umblători pe drumul Brăilei, 
fost-a oprită în preajma Buzăului și cercetată. Căpitanul Vlad a 
descoperit în trei căruțe copii furaţi din satul Chiojd. A dat lotrii 
pe seama ţăranilor: aceștia i-au legat de copaci, pe marginea 
drumului, iar trecătorii i-au scuipat și i-au ucis cu pietre. 

Țăranii din Radomirești au snopit în bătaie un pâlc de treizeci 
și patru de ieniceri, în frunte cu Omir-aga, prieten cu Caraiman- 
pașa. lar cei din Vadul Sec, pe slujitorii pașei din Nicopole, în loc 
de goștină, i-au poftit cu ciomege părlite. Dar, peste trei zile, o 
ceată mare de ieniceri s-a năpustit asupra satului, i-au dat foc, 
multe vieți curmând. 

Și pe Țicalidi l-au cotrobăit prin carâtă oamenii lui Vlad din 
Butoieni, să vadă de nu duce vreun turc, din cei fugăriţi din satul 
Călugăreni, pentru că-și bătuseră joc de femeia unui ţăran. S-a 
supărat foarte neguțătorul, că oștenii au luat tot ce-au găsit de 
preţ asupra lui. S-a plâns ocârmuirii pentru obrăznicia cea fără 
seamăn a prostimei. Ci căpitanul Dragoș Mârza i-a mormăit 
printre dinți: 

— Zi bogdaproste c-ai scăpat teafăr, jupâne. 

— ȚŢe fel de ţară-i asta? Sânt prietenul banului lani și al lui 
vodă. L-am împrumutat cu bani... Mă plâng lui Caraiman-pașa! 

— Umblă sănătos, până te-o otânji careva, ca să scape ţara 
de tine, lipitoare schiloadă. 

lenicerii  strângători de dări n-au putut pătrunde în 
Cepturoaia. Străji tari și bine armate au stat în jurul satului, au 
prins câţiva, i-au bătut zdravăn și i-au muiat cu capul în Olteț, să 
le mai stingă arșița de bani. 


Asemenea înfruntări fost-au și altădată: răzbunări și ciocniri 
întâmplătoare, ci acuma se săvârșeau după o tainică orânduire. 
Speriaţi de atare răbufniri, creditorii și ienicerii grăbeau spre 
București: să-și primească datoriile și să plece, că nu-i a bună; 
ghiaurul nu mai ţine ţara în mână. 

— Deci oamenii noștri au înţeles porunca și lucrează bine, se 
bucura Preda Buzescu, deșertând traista cu vești din ţară. 


* 


Spre seară, se adunau mulți mușterii în dugheana cu dulciuri 
a lui Manea Hagidur. Aduceau, ca de obicei, felurite veşti din 
împărăție. Araxi și călugărul Mina le culegeau, le cerneau, le 
pritoceau și ce credeau folositor, trimeteau la București. Un agă, 
mare iubitor de baclavale, îl sfătuiește pe jupân Manea să se 
aprovizioneze cu marfă: 

— Vezi că padișahul pregătește nou război împotriva Europei. 

— Da? se miră Mina. Tot Sinan-pașa e-n frunte? 

— Tot. lar dacă nici acum nu cucerește Viena, apoi niciodată 
și nimeni n-o mai cucerește. 

Cadâna Cătălina, cu două roabe, aduce șase tăvi cu 
baclavale: 

— Le-a făcut mărita sultană cu mâinile ei. Ai grijă să le coci 
bine... Și cu ochiul face semn spre o anume baclava: De nu le 
coci bine, unde-ţi stau picioarele-ţi va sta capul. 

Manea clipește din ochi, semn c-a înţeles și se pleacă într-o 
temenea adâncă, sorbind miroznă de aluat dospit, de vanilie și 
miere din floare de tei, aburândă deasupra tăvilor: 

— Îngăduie, frumoasă Cătălina, să pun măiestrita lucrare a 
mâinilor măritei sultane sus pe cuptor, la molcomă căldură, să 
mai dospească oleacă, până potrivesc focul. 

— Fă cum știi! ţâfnește Cătălina, să pară cât mai aspră. 

La un sfert de ceas după plecarea cadânei, Manea Hagigadur, 
frământat de-un fel de bucurie amestecată cu îngrijorare, își 
cheamă fiica și-i vorbește tot românește: 

— Araxi, pleci la jupân Stroe Buzescu. Peste două ceasuri, 
când baclavalele-or fi coapte. 

— Cu... baclavale calde? 

— Și cu un pitac. Le dai numai lui. Să le mănânce numai cu 
vodă. Ai înțeles? Fii cu mare luare aminte. 

— Da, tată. 


* 


Îmbăiată după moda turcească, unsă pe tot trupul cu belşug 
de mirodenii, îmbrăcată cu rochie și şal de mătasă, Maria 
aştepta aşezată pe un taburet acoperit cu blană de jder. Trei 
roabe o sfătuiesc să înțeleagă că din mâna lui Caraiman nimeni 
nu află scăpare: nici bărbat, nici muiere. După ce se satură de-o 
roabă o dă pe sama gâdelui. 

— Dar poate tu, Miriam, să ai noroc. Unul ca dânsul, dacă se- 
ndrăgosteşte de-o muiere, ajunge robul ei. 

— Uite ce frumoasă ești! îi pune una din roabe oglinda în față. 
Când te-o vedea stăpânul, turbă. Hai! 

Și-o duc în fața lui Caraiman-pașa. Văzând-o, înaltă, cu zulufi 
la tâmple, cu cercei scumpi în ureche, cu părul prelins pe sâni, 
râde hurducat și-și linge buzele. 

— Hurie, nurlie cu pielea albă ca mărgăritarul, fierbinte ca 
soarele Arabiei... murmură versete ca din Cântarea cântărilor, o 
înșfacă în brațele-i de uriaș și, frângând-o de mijloc, îi caută 
buzele, flămând ca un lup la vreme de viscol. 

Dar Măria se răsucește, zvârlugă, și scapă din cătușa braţelor. 
Își sfâșie șalul. l-a sărit imineul din piciorul stâng. Aţâţat ca un 
tigru în fața gazelei, pașa se răpede după dânsa, ci, în clipa 
acea, bătăi tari detună ușa: 

— Mărite pașă, sosit-a grabnic arz împărătesc! 

Drăcuind, Caraiman își strunește pornirile și iese să primească 
însuși, după datină, arzul din mâna ștafetei. 


* 


Alergând, cu calul în spume, între Târgu Jiu, Craiova și Curtea 
de Argeş, Preda Buzescu rânduieşte semnele răzvrătirii. 
Căpitanilor le șoptește doar trei cuvinte: 

— Joi, 13 noiembrie. 

La fel face Stroe Buzescu, între Târgoviște, Buzău și Brăila, iar 
Tudor Maldăr la miazăzi de București. 

Și, o săptămână, peste ţară se așeză liniștea. O liniște grea, 
de furtună prevestitoare. Oamenii au însă privirile mai aprinse, 
nările mai largi, pumnii mai încleștaţi, pasul mai hotărât. 

În București, voievodul s-a tras în cetăţuia din jurul bisericii 
Sfântul Nicolae, pe dâmbul de dincolo de Dâmboviţa. Cei doi 
cerbi, de curând trimiși de Velica, dorm pe treptele pridvorului, 


ca două statui. Străjerii îi ocolesc. Când intră cineva străin, se 
ridică în picioare și-l urmăresc cu ochi mari, blânzi, frumoși. 

Radu Buzescu și banul Mihalcea răspândesc printre creditori 
vestea că vodă a hotărât sorocul plăţii datoriilor în ziua de joi, 
13 noiembrie. 

lenicerii, neguţătorii turci, greci, ovrei, armeni și chiar 
bătăioșii Ibrahim Ciupitul și Selim din Odriu se plimbă acum 
liniștiți pe ulite, joacă ghiulbahar ori stau la palavre în 
ceaihanuri. Așteaptă încrezători. Doar uneori se miră de 
muțenia valahilor, de scânteierile de ură din ochii lor, de ghionţii 
furiș lepădaţi în coastele lor, și se întreabă: 

— Are oare ghiaurul banii toți? 

— Are, încredinţează Selim cu glasu-i sugușat. Mi-a spus și 
Țicalidi: de două săptămâni adună din ţară lucruri scumpe și aur 
din haznale și mănăstiri. 

— Dar dacă ne trage-n cursă? întreabă Moise Celebi, cămătar 
evreu. 

— Cum o să-ndrăznească ghiaurul a se împricina cu înalta 
Stăpânire, când Kurt-aga vine încoace cu mulți spahii, iar hanul 
tătar e la Vidin? Numai dacă-i nebun. 

— Și de unde știi că nu-i nebun? întreabă Moise Celebi, 
strângându-și anteriul la piept. De unde știi că la el, la voievod, 
asta se cheamă nebunie și nu revoltă? 

Șase cămătari greci și patru ieniceri, mai neîncrezători, merg 
să se plângă iar lui Caraiman-pașa. Află, însă, cu surprindere, c- 
a plecat, în miez de noapte, poruncind: „Încărcaţi tot ce am aici 
și trimiteţi, chiar în noaptea asta, la Rusciuc!” Plecarea 
napristană a pașei sperie iar cămătarii. 

— Semn râu... Zic să ne luăm tălpășiţa și să ne aşezăm și noi 
în Giurgiu, propune Selim. 

— Acum când până la 13 mai sânt două zile? se îndărjește 
Ibrahim Ciupitul. De altfel mâine vine emirul, marele judecător 
al armiei. Ghiaurii îl găzduiesc în casa vistierului Dan, cea mai 
bună din oraș, o adevărată cetăţuie. 

— Asta înseamnă că se pregătește să stea aici îndelungă 
vreme, se mai liniștește Selim din Odriu. 

— Și mai adaug: dacă ghiaurul ar avea vreun gând năstrușnic, 
s-ar fi tras spre Târgoviște, spre munți. 

Preda Buzescu răspândea știrea că sultanul l-a chemat pe 
Caraiman-pașa să-l facă vizir și să-l trimită în Grecia, cu 


războiul. 

Așteptând, în aceste zile de noiembrie ploios, cămătarii se 
ceartă mai mult pentru ce pierd la ghiulbahar, decât pe ce au de 
încasat de la visterie. Când cămătarul ovrei spune că se teme 
totuși de-o răzmeriță, Ciupitul zeflemisește: 

— Ha-ha-ha! Când s-atu mai răsculat acești nemernici, ca să 
se răscoale și acum? 

Molipsiţi, și cămătarii și ienicerii, unii slabi ca ţării, alţii 
burtoși, unii falnici și trufași, alţii fricoși și îngrijoraţi, se pornesc 
pe râs. Și râd hurducat ori hârâit, parc-ar grohăi, ar necheza ori 
ar scheuna. 


* 

După două zile și două nopţi de drum, pe ploaie și zloată, 
Araxi își pâlpâia genele lungi în faţa lui Stroe Buzescu, în 
pridvorul casei voievodale. 

— Odată cu aceste scrisori de neguţătorie, cu știrile despre 
pregătirile de război ale împărăției, culese de Mina zugravul, 
tata îţi trimite și aceste zece baclavale, să le mănânci împreună 
cu fraţii-domniei tale și cu măria-sa. 

— Mulţămesc, Araxi. Fraţii sânt aici. Radule! Preda! strigă 
spre latura casei, poftiţi în odaia mea. Ne-a trimes Manea 
Hagigadur baclavale, să ne mai îndulcim zilele... Să vină și 
căpitanul Orăș. 

— Și pe mine nu vreţi să mă-ndulciţi? întreabă Mihai-vodă, 
ivindu-se în pridvor, îmbrăcat în contăș de șiac moale, roșu, cu 
brandenburguri negre. 

— Te poftim, măria-ta. 

Araxi pune genunchiul drept pe lespezi și sărută mâna 
voievodului. 

— Eşti frumoasă, armencuto, cu căciulița asta de castor, dar 
și mai frumoasă când ţi se revarsă părul vălurit și lucios ca 
abanosul, îi scoate măria-sa căciulița și-i mângâie creștetul. 
Uite-l și pe Mihalcea. Trage pastramagiul la baclavale. 

— Un buchete! de fetișcană, pe-o vreme ca asta, tocmai de la 
Țarigrad? Scumpe baclavale dulci, Araxi. 

— Foarte! surâde Araxi fericită și numără-n gând să știe dacă 
a rămas o baclava și pentru acel căpitan Orăș. 

Din cufărul adus de-un slujitor, Araxi scoate o cutie de aramă 
spoită și-o întinde: 


— Poftim, boier Stroe; împarte. Le-a trimis tata, de ziua 
măriei-sale. Dar mărunt, însă din toată inima. 

— Araxi, dezbracă dulmanul și spală-te colo-n lighean, o 
poftește Radu Buzescu. Orăș, ajut-o. 

— Bucuros! 

Cât s-a spălat, armencuţa a râs și a povestit întâmplări de pe 
drum și din Țarigrad. 

— Sinan-pașa zice că, la Sfântul Gheorghe, pornește iar 
asupra Vienei. Și va să-l ia și pe măria-sa cu oastea. 

— Da?!... surâde vodă. Bine că-i așa. 

— Și nu mâncăm baclavalele? întreabă Mihalcea. 

— Chiar acum! Aniţa, șapte talere și linguriţe. 

— Măria-sa primește două baclavale. 

— Mulţumesc, dar gustă și tu, să ne încredinţțăm că n-ai pus 
bobiță de mătrăgună, o ţintește căpitanul Petru Orăș. 

— Nu glumi cu otrava, căpitane Orăș, râde Araxi. Și, cu 
perlele dinţilor albi și frumoși mușcă din baclavaua bine zăcută- 
n miere. Dar dinţii i se opresc în ceva tare. Se crispează. A doua 
mușcătură, tot tare: în baclava, un diamant cât un ou de 
puicuță. Cu degetele tremurânde Araxi îl curăţă de miere. 
Sclipirea îi fură vederile. 

Cel dintâi Mihalcea clipește nedumerit, uimit: 

— Diamantul Basarabilor! 

— Cum?... Adevărat? 

— Da... Cătălina l-a pus. Dar baclavaua asta se cuvenea să fie 
a măriei-sale, se mâhnește armeanca. 

— Araxi, ești îngerul bunei vestiri!... se bucură nespus Stroe, 
spălând giuvaericaua în lighean și întinzând-o: Măria-ta, iată 
talismanul puterii și al biruinţei! 

— Ne răzvrătim, deci, și pornim într-un ceas bun. Gheorghe 
Raț l-a înduplecat pe Horváth să vină cu lefegiii pe care-i are. 
Mâine sânt aici. 

Araxi pleacă a treia zi, 11 noiembrie; duce o sută de putini de 
miere, trei sute de săculeți cu miez de nucă și cinci harabale de 
floarea făinei. Petru Orăș o călăuzește până la Gabrovo, și-n 
galopul cel mai mare se-ntoarce la București. Cu toate c-ar fi 
vrut s-o însoțească până la Țarigrad și chiar să rămână acolo. 


* 
De sub geana zării înnegurate, zorile mijeau încet, tulburi. 


Prin ceaţă, Ali Gian-hogea se întorcea la conac, ostenit dar 
bucuros, că izbutise să facă oarecare rânduială și dreptate în 
împărţeala datoriilor. Și, după atâtea catastife și atâtea cifre, îl 
înfiora o plăcere nespusă gândind că se va lăsa pe sofa, între 
perne moi și va dormi până la prânzul cel mare. Porunci 
slujitorului care-i dezbrăca dulama lungă până-n pământ, cu 
guler și blană de veveriţă: 

— Când mă scol, pilaful și piroștile să fie calde. 

În clipa aceea, un român, paznic al conacului din Giurgiu, dă 
buzna: 

— Ali Gian-hogea, drept mulţămită pentru pâinea și sarea cu 
care m-ai omenit aproape zece ani, vreau să-ţi spun cuvânt 
trimis de Stroe stolnicul Buzescu. 

— La prânz, când m-oi scula! 

— Ali Gian-hogea, pleacă te rog de-aici, chiar acum. Nu te opri 
nici la Giurgiu. Silește să treci la Rusciuc, înainte de amiază. 
Altminteri te paște moartea. 

— leși afară, cobe! 

Speriat, omul nu mai stăruie; din ușă strigă, totuși: 

— Jupân Stroe din omenie ţi-a trimes astă povaţă. 

Furios, hogea suie pe sofa și se așază cu picioarele subpuse. 
Dar pernele i se par tari, reci și umede. Gândurile încep să-l 
muncească:... „Ce-o fi vrând ghiaurul? Stroe-stolnicul îmi trimite 
ăst cuvânt? De ce nu Preda frate-su care...” li piere somnul. Il 
furnică o spaimă ciudată. Se îmbracă... „Pe uliţă parcă-i mai 
multă lume ca de obicei, la acest ceas. Se petrece în adevăr 
ceva sau am năluciri? Sluga aceea ghiaură, un vrăjitor... Ar 
trebui să-i spun emirului, dar o să râdă cu hohote: 

— «Tu, fricosule, te numești slujitorul Profetului?! Cine se 
poate atinge de tine?»” 

Dar cu cât se-nvârte pe uliți, cu atât spaima i se răsucește-n 
inimă. „Ghiaurul, om de credinţă: zece ani nu m-a minţit 
niciodată.” 

— Puneţi caii la carâtă, zice cu mare tulburare-n glas. 

Urcă și pornește numai cu vizitiul spre Giurgiu. Gonește ca 
mânat de duhuri rele. Trage de-a dreptul la cadiu. 

— Singur, fără niciun slujitor? 

— Am venit după niște straie, minte hogea zăpăcit de 
întrebarea  cadiului. Dar, nu știu de ce, mă chinuie rele 
presimţiri. 


— Da? rânjește cadiul. la-ţi o cadână circaziană, că ţi s-o fi 
acrit de valahe... 


* 


Cu toate că-i foarte ocupată, Sima stolniceasa nu mai rabdă 
singurătatea. Urcă în trăsura cu coviltir și pornește, în grabă, 
spre București... „Acolo se fierbe piatra scumpă a slobozeniei 
noastre, iar Stroe al meu e-n fruntea pornirii întru răzvrătire. 
Păcat să dorm în puf, când el viața-și primejduiește...” 


* 

Ca să-și mai alunge urâtul așteptării, Ibrahim Ciupitul 
tocmește trei gealați care, îndată ce se-nserează, o răpesc pe 
Ilinca din faţa casei logofătului Miriște. O închide într-o șură, cu 
alte șase femei furate. Vrea să-și facă un harem numai din 
românce. Miriște-vornicul se-nnegrește de durere și mânie: 

— ÎI bănui pe emir; a văzut-o și-a plăcut-o. 

Asemenea nenorocire-l înverșunează împotriva osmanlâilor 
mai mult deci! stăruințele Buzeștilor. 


* 

Joi, 13 noiembrie. Zi pâcloasă și rece. Dis-de-dimineață Mihai- 
vodă iese-n pridvor îmbrăcat ca de luptă: platoșă, mănuși, 
pinteni de fier, spadă la șold. E obosit, dar luminos la faţă și 
hotărât. Poruncește, în șoaptă apăsată, celor de faţă: 

— Boieri și căpitani, vestiți toţi creditorii și strângătorii de 
biruri, ori de ce nație ar fi și oricât le-am datora, să se adune la 
curtea domnească. Poftiţi-i cu toată ceremonia și cu tot dichisul. 
Plătesc tot. Tot! 

În trei ceasuri, curtea domnească s-a umplut de lume: 
pestriță, bucuroasă, trufașă și gălăgioasă. 

— Caraiman-pașa a fugit ca o javră fricoasă, râde ienicerul 
Ben Amru. 

— Aveai datoria să ne aperi în caz de primejdie, mărite pașă, 
îl dojenește, în lipsă, Moise Celebi. Acum cine ne apără dacă, 
totuși... 

— Emirul! asigură Ben Amru. Are aici peste două mii de 
spahii. lar în șoaptă: are poruncă să-l mazâlească după ce... Că 
niciun domn nu ne-a făcut atâtea necazuri ca ăsta. 

— O să-l jupuim de viu, o să-i umplem pielea cu paie și-o să-l 


aruncăm în Dunăre. 

— O să plutească până s-o întâlni în Bosfor cu stârvul lui frate- 
su, Petru Cercel, chihotește ascuțit Selim din Odriu. Mult mă mir, 
cum și-a pus banul lani obrazul pentru dânsul?! 

— Cine-și închipuia că un negustor de vite oarecare poate fi 
așa de îndrăcit? 

— Nu m-am putut uita niciodată drept în ochii lui, își 
amintește Ibrahim Ciupitul. 

— Și eu mă tem de căutătura lui: ochii îmi par două arcuri, iar 
privirile săgeți negre, ţintite drept în inima mea. Nu privește, ci 
înțeapă, se vâră iar în vorbă Moise Celebi, netezind gulerul cam 
jigărit al caftanului. Dar, iar mă-ntorc și zic: cu ce drept îi jăcuim 
tara? Pentru că i-am dat niște pungi cu aur, pe care nici nu le-a 
folosit el, ci altora mai mari le-a dat? 

— Cât te plătește, ovreiule, de-l aperi? 

— Așa le fac eu pe toate: gratis, Selime. 

— Dar Buzeștii? Nici ei nu te-au mituit? Alah, ai milă de noi... 
Stroe-stolnicul ne-a făcut lupi flămânzi și ne-a sictirit. Și cum se 
mai ruga de mine, pe malul Bosforului, să-i împrumut o mie de 
dinari. L-am ţinut în faţa casei trei ceasuri. 

Țicalidi, stăpân pe o sută de hârtii cu datorii ale domnului, 
urmărește să cumpere o moșie mare și să închirieze vămile 
dinspre Transilvania. De aceea, fățiș, nu cârtește împotriva lui 
Mihai-vodă: se ţine deoparte, precaut. 

Trecând prin marea mulţime de cămătari, otomani, greci, 
ovrei, armeni, fiecare vorbind turcește, grecește, ovreiește, 
armenește și chiar românește, Preda Buzescu observa că mai 
toți se îmbrăcaseră de sărbătoare, cu blănuri scumpe de la ţara 
Moscovei, cu mătăsuri, cu inele groase de aur și alte podoabe, 
vrând să arate bogăţie și deci putere. intre dânșii se iscă 
târguieli, păcăleli, glume, veselie. Preda le sporește, povestind, 
cu haz, isprăvi de-ale lui Stroe sau Calomfirescu. Se amestecă 
printre dânșii și logofătul Teodosie, banul Mihalcea și Radu 
Buzescu; dezbat de-ale teologiei musulmane, ori caină 
suferinţele sultanului, pălit de-o boală grea. Vistierul Statache și 
ciracii lui adună cărţile de datorii și le trec în catastife, 
crestându-le cu mare băgare de seamă. 

— Măria-sa însuși vrea să fie față la plata fiecărui datornic și 
multumiri să-i aducă, încredințează Radu Buzescu. 

— Așa se cuvine! Fără noi n-ajungea domn. 


— Dacă-i așa, ne plecăm frunţile în pulbere, laudă îi aducem 
și ne rugăm cerului să-i dea viaţă lungă și domnie glorioasă, se 
temenește Moise Celebi. Că eu, drept să spun, până n-oi vedea 
bănuţii ici în palmă, nu vă fie cu supărare, tot nu cred. 

— Eu de douăzeci de ani împrumut domnii români, se fălește 
lani Stavrache, și am scos și ultima firfirică, totdeauna. 

— Și  măria-sa, stapânul meu, se amestecă în vorbă 
măscăriciul Teleleu, plătește cinstit; mai cinstit ca oricare. 

— Ce  neghiobie! ocărăște Moise Celebi. Ce? noi i-am 
împrumutat cinste? Noi, bani! 

— Dacă-mi daţi doi florini, vă spun o neghiobie și mai 
grozavă. 

— Spune întâi, se târguie Selim. 

— Glumele sânt zărăfia mea. Din asta trăiesc. Așa că... 
florinii! 

— Du-te la dracul! 

— Nu-ţi ieși din cuc, lacom poftitor de aur, că intri furios în 
împărăţia cerurilor și te popresc dracii la vama a cincea, unde 
tagma asta fierbe în veninul răutăţii. Și nu mai ajungi la vama a 
zecea, a iubitorilor de arginţi, să te scalzi în smoală topită, între 
ai domniei-tale concurenţi și frați. 

— Mai e mult pân-oi vedea eu faţa lui Alah! 

— Nu, Ciupitule; nici nu se culcă soarele în patul moale al 
nopţii și domnia-ta ai și început muncile în gheena. 

— Ce vrei să spui, nebunule? 

— Nebunii pentru nărozi și nerozii pentru nebuni. 

Țicalidi face aspru semn să tacă. 

— Ce-i, stăpâne, te temi să nu-ţi pierzi cocoașa?... Vezi cerul, 
Ben Amru? întreabă măscăriciul. E păclos, urât, ploios: mai mult 
ninge decât plouă. Dar, Doamne, ce-o să trăsnească, ce-o să 
fulgere acuș... 

— Măscărice, tu știi ceva?! 

— Ghicesc! O sută de florini dacă vreţi să vă spun, cu un ceas 
mai de vreme, unde o să vă zacă hoiturile. 

— Ce tot trăncănești, stârpitură? 

— Vă pot ghici dacă o să pieriţi de sabie, de suliță, de tun, de 
foc ori de ștreang. 

— Ține un florin și taci, pomanagiu palavragiu! 

— Dă-l încoace! Dar, oare, viața voastră numai atât 
prețuiește? 


— Mai na unul de la mine și taci odată! 

— Decât m-aţi plăti prost ca să tac, mai bine m-aţi plăti gras, 
ca să vorbesc. Uite, ce mulţi oșteni vin... 

— Ce vor? 

— Cum? Nu știi? Suta de florini, ici, în palmă, râde Teleleu și 
se dă tumba peste cap, stârnind mirare, nu veselie. 

— Spune, ce vor oștenii? 

— Nu știu. Și-apoi, chiar de-aș spune că știu, cum o să credeţi 
un nebun? Așa că... întindeți beregatele! 

Face un salt, doboară doi ieniceri, râde nebunește, sinistru și 
se pierde prin mulţime, spre intrarea cea de taină a curții 
domnești. Furaţi de poznele măscăriciului, cămătarii nu bagă de 
seamă că boierii români dispăruseră. Numai Țicalidi și Moise 
Celebi s-au strecurat în uliţă, spre Lipscani: 

— Grecule, la moarte, spun drept, nu mă-nghesui. Mă găsește 
ea și singură, hâtra dracului. 

Străjerii închid porţile într-o clipire. Între cămătari se iscă 
hreamăt și nedumerire: 

— De ce?... De ce le-nchideţi? 

Și mulţi năvălesc spre ieșire. Strigă, furioși: 

— Ne-a tras în cursă, ghiaurul! 

Dar în același timp în cerdac se ivesc Mihalcea, Statache și 
trei slujitori, cu condicile datoriilor, vrafuri, pe braţe. 

— Prieteni! strigă Mihalcea. Vă rog să priviţi... 

— Vezi, ne plătesc... răsuflă cei mai mulţi, ușurați, întorcând 
fața spre cerdac și uitând de străjeri și de porţi. 

— Vedeţi? întreabă Mihalcea. Acestea sânt condicile datoriilor. 
În ele se află înrăbojat totul, până într-o para. Priviţi-le că, după 
câteva minute, ele nu vor mai fi. 

În cerdac apar și doi slujitori cu o tipsie mare cu jăratec, 
fumegând ușor și strălucind roșu. 

— Jupânilor, ca să nu mai fie vorbă, urmează Mihalcea, cu un 
gâlgâit viclean în glas, măria-sa a poruncit să ard toate aceste 
condici, catastife, cărţi, zapise. Să prefac în scrum povara care, 
de zeci de ani, apasă ţara. 

Și aruncă un vraf de hârtii pe tipsia cu jăratec. 

— Cum?... Ce spune?... Vorbește grecește!... Turcește!... 
ltalienește... 

— Am zis: ca să nu mai fie vrajbă, uite, le ard! repetă 
Mihalcea cu un fel de ucigașă nepăsare și aruncă alt vraf de 


hârtii pe tipsia cu jar. 

În mulţimea cămătarilor, o clipă de uluire. 

Suluri groase de fum sur se vârtejesc și repede izbucnesc 
flăcări mari, roșietice, prefăcând hârtiile într-un soi de aripi roșii, 
jucăușe până se schimbă în scrum negru și cad jos. 

— Dreptul nostru!... Avutul nostru!... Tâlharilor!... Ticăloșilor! 
strigă, pe rând și-n cor, cămătarii. Ameninţă. Batjocoresc. Sar în 
sus, ca popândăii. Scot hangerele și iataganele. Urlă. Işi dau cu 
pumnii în cap. Cad la pământ. Mulţi se reped spre cerdac, cu 
mâinile întinse. Dar slujitorii, răsăriţi ca din pământ, le pun 
sulițele-n piept. Cu cât focul arde mai tare, ca un rug al ispășirii, 
cu atât cămătarii huhură mai asurzitor, mai deznădăjduit. Unora 
li se bulbucă ochii. Altora le piere glasul de mânie. Unii izbesc cu 
pumnii în ziduri. Câţiva îl iau la bătaie pe Ibrahim Ciupitul. Ben 
Amru Îîmplântă hangerul în Selim din Odriu. 

— Ne vom plânge la înalta Poartă! 

— La înalta poartă a iadului, răcnește măscăriciul cu glas 
ascuţit ca de muiere și se cocoaţă pe un stâlp, să vadă mai bine 
tot acest iarmaroc de lăcomie, nerușinare și crimă. 

— Vine Sinan-pașa, vărul meu! ridică Ben Amru iataganul plin 
de sânge. Vă taie capetele la toți! La toți! 

— Ghiauri spurcaţi! Pungași! 

În clipa asta, în foișorul de sus apare Stroe Buzescu, însoţit de 
Tudor Maldăr și de State Boldur. Privește vânzoleala din curte și 
mulțimea adunată dincolo de ziduri, pe uliţi, la ferestre, în 
balcoane; face semn cu mâna, cerând ascultare și grăiește tare, 
răspicat, să se audă cât mai departe: 

— Oșteni și tu norod românesc! Mihail-voievod vă cheamă la 
luptă împotriva păgânilor. Vă cere să-l ajutaţi cu toată puterea, 
cu viața voastră să doboare potrivnicul și să facă ţara slobodă, 
precum a fost! 

Câteva momente stăpânește liniștea. Cămătarii care nu știu 
românește întreabă, în șoaptă: 

— Ce-a spus?... Ce zice?... Ce vrea? 

De dincolo de ziduri, de pe uliţi izbucnesc strigăte și urale. Un 
glas de corn, câteva surle sporesc larma și, de pretutindeni, 
cete de oșteni tăbărăsc asupra cămătarilor: taie, sugrumă, 
izbesc de pământ. Urletele și zbaterile devin înspăimântătoare. 
Pe ziduri, pe scări, urcă orășeni să privească. Pe chipurile 
mirate, înfloresc bucurii crude, sălbatece. 


— Așa... La splină... De pământ!... La moacă!... La boașe. Că 
nu le mai ajunge aurul... 

In mai puţin de jumătate de ceas, în strigătele aţăâţătoare ale 
mulțimii întărâtate din jur, toate hoiturile sânt aruncate în 
Dâmboviţa. În cuprinsul curţii domnești rămân doar, ici-colo, 
flenduri de felurite veșminte și pete de sânge, aburind alene pe 
pământul rece. 

Dintr-o dată, la toate bisericile din oraș izbucnesc clopotele. 
Mihai-vodă iese în foișorul de sus, îmbrăcat de război. Spada și 
platoșa îi strălucesc ca soarele. Mulțimea de dincolo de ziduri 
strigă aprigă, învrăjbită: 

— Să trăiești, măria-ta! Să-i spulberi pe toţi! Pe rudă, pe 
sămânță! 

Voievodul face semn să se deschidă porţile. Mulțimea intră, 
alergând și chiuind de bucurie. Unii urcă treptele foișorului și 
îngenunche. Alţii lipesc frunţile de zidul paraclisului și se roagă. 
Unii binecuvântează, cu semnul crucii, spre voievod. Alţii ridică 
săbii și suliți, în clipa în care, cu stânga, voievodul smulge spada 
din teacă și-o înalţă spre cer, strigând: 

— Boieri și tu norod al meu! Am tras spada întru pedepsirea 
răufăcătorilor și ștergerea umilinţelor. Și-o s-o așez la loc numai 
când vom face ţara slobodă. Ne-ajută creștinătatea. Dar 
nădejdea cea mare stă în tăria brațului nostru. În unirea noastră, 
în vitejia și neînfricarea noastră. Fiţi alături de mine, de căpitanii 
și de vitejii mei și veți putea trăi ca români și ca oameni demni, 
în ţară slobodă. 

Strigătele zguduie cuprinsul ca un tunet ţâșnit din pământ, 
din case, din ziduri, din cer. 

— Trăiască Mihai-vodă! 

Clopotele sporesc larma și înfioară inimile până la delir. 

Pe ulița Cavafilor, un bulucbașă intră pripit și speriat la emir: 

— S-au răzvrătit ghiaurii! Fugi! 

— Cine, în ţara asta netrebnică, îndrăzni-va să se atingă de-un 
emir, fiu al Fatmei, urmaș al profetului? Cheamă-l aici pe Ali 
Gian-hogea. 

— Slăvite emir, de azi dimineață îl căutăm și nu-i dăm de 
urmă. 

— Căutaţi-l! O fi în vreun beci, i-or mânca guzganii nasul și ce 
se face Profetul fără slujitor de teapa lui? 

— Mi-i teamă că l-au răpit valahii. 


— Fleacuri! Ce-mi tot umbli cu spaime și minciuni?! 

Clopotele sună de zor la toate bisericile. Cinci ieniceri pătrund 
în clopotniţă la Sfântul Anton și ucid clopotarii. Dar, adunată în 
grabă, mulțimea fugărește pe ucigași, pune strajă bisericii și 
clopotele sună iară cu și mai multă îndârjire, răscolind cugetele 
și îmbărbătând la răzvrătire. Adunați în mare grabă în fața casei 
vistierului Dan, unde găzduia emirul, două mii de ieniceri, spahii 
și ceauși pornesc din ulița Cavafilor, trec Bucureștioara și, cu 
meterhaneaua în frunte, străbat ulițele întortocheate, până la 
curtea domnească. 

— Fac întocmai cum ne convine nouă, se bucură Radu 
Buzescu, și urmărește pe fereastră cum intră emirul, ţanțoș, 
călare pe un cal roib, pe poarta larg deschisă. Trimite un slujitor 
să-i dea știre că vodă s-a retras în tabăra de pe dealul de 
dincolo de Dâmboviţa. Incalecă, iese pe poarta de taină și trece 
apa în galop. 

— Cum? Ce cacealma... spumegă de furie emirul. Prădaţi 
bârlogul ghiaurului!... Daţi-i foc!... 

Dar, după o clipă de chibzuire, se răzgândește și trimite sol la 
tabăra lui Mihai. 

— Întreabă ghiaurul: de ce ţine atâta oaste acum, în vreme de 
pace? 

Răspunde banul Mihalcea: 

— Cu toate că măria-sa, domn de sine stătător, nu dă 
socoteală nimănui, răspunde totuși: vrea să-l prindă pe acel 
Petru poreclit Cazacul, fiul lui Alexandru-vodă, întrucât umblă 
să-i uzurpe scaunul domniei. 

— Ce vorbești, bane? întreabă solul. Petru a fost ucis și pus în 
cârlige, la Istanbul, acum un an. 

— Atunci, va să-l răzbunăm! râde Mihalcea. 

La asemenea răspuns batjocoritor, emirul scapără de mânie. 
Ar da poruncă să lovească tabăra ghiaurilor, dar simte cum i se 
vestejește curajul:... „Se bizuie, nemernicul, pe ceva de-mi cată 
pricină.” Și numai ca să nu fie ridicol, cere: 

— Să  slobozească oastea, de-ndată; secătuiește tara 
degeaba! 

Răspunde tot banul Mihalcea: 

— Spune emirului că el, cu spahiii și ienicerii, cu creditorii lui 
stau pe spinarea ţării și sug, secătuind-o. 

Emirul turbă; dar răspunde prea blând: 


— Să trimită mâine oameni c-o ladă să-i dau, de la mine, două 
sute ocale de aur, să-și plătească lefegiii și să-i îndepărteze din 
tară. 

Mai chibzuiește câteva minute, apoi se retrage, cu toţi ai săi, 
în casa vistierului Dan. 

Auzind asemenea propunere, vodă îl trimite pe vistierul Dan, 
a mulțumi, cu căldură. 

Îndată ce iese Dan-vistierul din tabără, un olăcar vestește că, 
pe la Focșani, a trecut un pâlc de oaste moldovenească, 
povăţuită de hatmanul Răzvan. 

— Acum sântem toți trei, se bucură măria-sa. 

Doar logofătul Miriște cârtește către Buzești: 

— Ce mai vreţi? Otomanii ne dau aur. Când ne mai întâlnim 
cu asemenea chilipir? Război însamnă pieire. 

Dar nimeni nu-i ascultă cobirile. 

Ispravnicii strâng orășenii sub arme. Cei care vin la oştire, 
iertate li-s dările. Căpitanii poruncesc scurt, în șoaptă, rânduirea 
cetelor. De altfel toţi știu ce au de făcut. Și cu cât se lasă 
întunericul, cu atât se stârnește furnicarul orașului. Către miezul 
nopţii, curtenii, cetele pământene și transilvănenii se adună, pe 
furiș, lângă Dâmboviţa. În fruntea curtenilor stă Stroe Buzescu. 
Are poruncă să lovească dinspre Dâmboviţa, să pătrundă prin 
ulițele Șelari și Blănari, să împresoare casa vistierului Dan și să 
nimicească toți otomanii aflaţi acolo. In ajutor îi vor veni cetele 
lui Radu Buzescu; cetele vornicului Dumitru, întărite cu cinci 
sute de transilvăneni, vor curăţi mahalalele și ceihanurile unde 
se mai cuibăresc ieniceri și cămătari, înmărmuriţi de frică. 


* 


O mare și greu de înţeles neliniște scurmă în inima Simei. Stă 
la fereastra casei de pe strada Lungă și se frământă cu întrebări: 

. „Au pornit? De ce nu-mi trimit nicio veste? Au n-am și eu 
dreptul a știre? Și clopotele... Doamne, cum mai sună! De-acum 
asta mi-i ursita: să tremur pentru zilele bărbatului meu, pentru 
biata țară. De ce nu cutez a ieși în uliţă? Hai, Sima, nu fi 
fricoasă...” 


* 


La miezul nopţii pâcloase, rece, ploioasă, cocoșii își sporesc 
cântările a spaimă, iar câinii latră și urlă. Oștenii, cu făclia într-o 


mână și cu arma în cealaltă, năvălesc în ogrăzile și casele 
însemnate cu tibișir, semn că locuiesc ieniceri ori cămătari, și 
pun foc. Așteaptă, la porţi sau la uși, să iasă potrivnicii, ca 
șobolanii, tăhui de somn, înfricoșaţi. les din case, pe ferestre, 
numai în izmene. Se reped cu hangerul ori cu iataganul și lovesc 
în tot ce întâlnesc în cale. Așa, oștenii lui Mihai-vodă săvârșesc o 
adevărată vânătoare de dușmani. 

— Alah!... Alah!... răcnesc prelung, când, după fum și flăcări, 
dau de vârful sulițelor: Ne căsăpesc ghiaurii! 

Peste oraș se întind repede pârjolul, răzbunarea, groaza, și 
moartea. În hărmălaia iscată-n miez de noapte, casele aprinse 
par uriașe feștile. Spahiii emirului răcnesc deznădăjduită 
strigare de război. 

Bătălia se urzește aprigă în jurul casei vistierului Dan, unde 
emirul urlă îndemnuri la luptă. Prin faţa lui Oprea Ricman trec în 
goană trei ieniceri, să intre în curte, la adăpostul întăriturilor. Se 
împiedică de stârvuri și cad. Când se ridică, Ricman îi dibuie cu 
sulița și îi așază pe veci în noroi. Mai încolo, din casa unui agă, 
ies șase femei goale, cu părul în flăcări, răcnind ascuţit, 
cutremurător. Trei aleargă spre Dâmboviţa, două spre fântână, 
una se prăbușește în tină, să-și stingă vâlvătaia din păr. 

— Ei, hulubiţo, unde alergi? apropie un oștean torţa de faţa ei 
și-o vede tânără și foarte speriată. 

— Mântuie-mă și-ţi slujesc toată viaţa... 

— N-am vreme de tine, muiere, se asprește oșteanul. Dar... 
îmbracă pelerina mea și fugi unde-i vedea cu ochii. 

— Te-aștept la fântâna din faţa curții domnești, șoptește 
femeia, și se strecoară prin mulţimea vălmășită, lăsând oșteanul 
cu torța să-și urmeze sălbateca lui vânătoare. Aude răcnetele de 
durere și gemete de moarte. Încă mai îngrozită, femeia învăluită 
în pelerina oșteanului se aruncă în Dâmboviţa și-o trece înot. Pe 
celălalt mal, liniște. Doar câte o ștafetă aleargă din sau spre 
tabăra măriei-sale. 

În târg, pe uliţa Fierarilor, pe Blănari, pe Covaci, pe Lipscani, 
cete de otomani luptă înverșunați, unii aproape în pielea goală: 
întâmplări parcă coborâte din icoana Judecății de apoi, cu toată 
huiba vălmășeală a iadului. 

Românii și ostașii lui Horvâth atacă furioși. Clocită atâţia ani în 
inimi, ura a răbufnit barbară. Nu le pasă că unii cer îndurare. Nu 
li-i milă de bogăţia care în scrum se preface. Cad mulţi din 


necugetare, din orbirea mâniei. Într-un singur loc, turcii au ucis, 
în câteva minute, doisprezece români din ceata lui Radu 
Buzescu. Un căpitan secui e prins de ieniceri și aruncat în 
flăcările unei case. În preajma curţii domnești, otomanii taie 
cinci mahalagii, înghesuiți după pradă, și le înfig capetele în 
parii gardului de pe malul Dâmboviţei. Totuși, în mai puţin de 
patru ceasuri, mahalalele locuite de turci, ceaihanurile și 
conacele lor au fost prefăcute în ruină ori scrum. Dar cele două 
mii de turci din casa vistierului Dan, întărită ca o cetăţuie, se bat 
încă zdravăn, cu îndârjirea desperaţilor. Cu toată strădania, 
Stroe Buzescu și oștenii lui nu-i pot scoate din acest adăpost. Ba 
chiar izbutesc să deschidă drum multor turci și cămătari care 
cată mântuire lângă emir. 

— Intraţi voi, că din vârșa asta nu mai scapă niciunul! crâșcă 
Stroe. Căpitane Horvâth, pune tunurile-n bătaie! 

— Dărâmăm casa? 

— Ca să cruțăm vieţile. 

Două explozii zguduie pământul și detună zidurile, 
împroșcând colb, fum și spaimă. Văzând așa, un pâlc de 
cămătari cearcă să iasă. Dar Ricman și Vlad îi iau în suliți. Pe 
latura dinspre biserica Răzvan câteva zeci de ieniceri sar zidul. 
Stroe Buzescu, Tudor Maldăr și Vlad dau iureș avan și crâncen, îi 
doboară și-i iau prinși. 

Mijește de ziuă. Torțele se sting, una câte una. Zeci de case 
fumegă. Dar lupta nu încetează. Abia pe la ceasurile nouă un 
turc scoate ștergar alb deasupra zidului. 

— Zi-i, dacă știi românește! poruncește Tudor Maldăr. 

— Se află aici, zăloagă, soţia stolnicului Stroe! strigă turcul. 
Dacă nu încetați lupta, o căsăpim! 

Se lasă tăcerea grea, încremenită. Stroe deschide gura să 
poruncească încetarea luptei. Dar Radu Buzescu se mânie tare: 

— I se cuvine! Că nu-și poate frâna dorul de bărbat. 

Se iscă chiar o clipă de-ncontreală între Preda Buzescu, și 
banul Mihalcea: 

— Uite, în ce încurcătură te pune un drac de muiere... 

Mihai-vodă tresare și-l fulgeră cu privirea pe Stroe. 

Mut de uimire, de durere, stolnicul află în astă privire o 
poruncă. Face semn lui Tudor Maldăr, lui State Boldur, lui Vlad, 
lui Dragoș Mârza și lui Oprea Ricman cel uriaș să-l urmeze la 


atac. Se țin aproape Condur Pantelimon și Simion Dărămuș. și 


fac loc până la poartă și, urlând și izbind, o zdrobesc cu 
topoarele. Nu le pasă că ienicerii trag cu arcurile și reped cu 
suliţele de pe ziduri. Două sute de sulițași, conduși de Vlad și de 
popa Farcaș, pătrund înlăuntru, strigând, mereu: 

— Afară, lăcustelor! 

Deschizându-și drum cu toporul, Ricman pătrunde în casă prin 
nămol de ieniceri și cămătari, îngroziţi de spaima morţii. O 
săgeată îl nimerește pe Stroe în braţul stâng. Durerea, ascuţită, 
îl amuţește, o clipă; și-o smulge din rană și iar începe să strige și 
să lovească, în dreapta și-n stângă. Cel dintâi Tudor Maldăr o 
află pe Sima străjuită de trei slujitori zăpăciţi de năvala și larma 
luptei. O ia în braţe și-o duce la Mihai-vodă. Rușinată, Sima 
pleacă fruntea, își șterge funinginea de pe mâini, de pe straie: 

— O nesocotinţă, măria-ta. Dar dacă aveam spadă... 

— Da, Sima; ne-ai silit să grăbim nimicirea ăstui cuib de 
vipere. Leagă rana lui Stroe. 

Tulburată, sfâșie mâneca rochiei și, cu nespusă dragoste, 
oblojește braţul soțului mușcat de săgeată. 

— Jur să nu mai fac prostie ca asta. Să-nvăț mai bine lupta. Și 
să leg răni trebuie să învăţ mai bine. 

Emirul poruncește din nou steag alb și vorbește el însuși: 

— Cer cruţarea vieţii; plec la Țarigrad. 

Horvâth se preface a nu vedea steag alb și mai sloboade opt 
ghiulele, la șir. Doi pereţi ai casei se surpă cu mare horboră și 
vălmășag de cărămizi, de pulbere, de oameni. lenicerii și 
cămătarii ies în curte, îngroziţi. 

— Inchină-te măriei-sale! strigă Mihalcea spre emir. 

— Urmașul profetului, fiul Fatmei, moare, dar nu se închină 
ghiaurilor! 

La porunca lui vodă însuși, tunurile bubuie din nou, zguduind 
pământul, ridicând nouri de pulbere și fum. Ostașii români prind 
a chiui sălbatec, ca scoși din fire și dau năvală asupra cămărilor 
unde s-a ascuns emirul. Chibzuind să curme furia iureșului, 
căpetenia musulmană aruncă pe fereastră tot aurul și 
giuvaerurile sale. Dar românii culeg bogăţiile, și mai îndâriit 
lovesc. 

— Putrezi de bogați, pe spinarea noastră! 

Intr-o parte a curții cu zidurile surpate de ghiulele, Stroe 
Buzescu vede doi lefegii cazaci care duceau pe-un par trei 
desagi cu bani de aur: 


— Viaţa voastră a fost mai în primejdie ca a altora dintre 
oșteni? îi întâmpină cu vorbă domoală, dar hotărâtă. 

— Nu, stolnice. 

— Atunci, voi nu știți că prada luată-n război trebuie împărțită 
după lege? Punetți-i colo, la grămada obștească! 

Leșurile turcilor și ale cămătarilor, cărate repede, au fost 
îngropate departe, în smârcurile Colentinei. 

Când o parte din oștire trece spre tabără, pe lângă palatul 
domnesc, iar oștenii râd de tânărul căpitan State Boldur că și-a 
pierdut pelerina în luptă și nici măcar nu s-a învrednicit a o 
înlocui cu o dulamă ienicerească ori măcar cu caftanul lui Moise 
Celebi, tocmai atunci, de lângă fântâna din faţa curții domnești 
se ridică o mogâldeaţă. 

— Uite-ţi buleandra, zimbrule! strigă Tudor Maldăr în bătaie 
de joc. Ţi-a smuls-o o muiere? 

State Boldur pornește spre fântână, râzând. Femeia se ridică 
în picioare, plânsă, palidă, nenorocită. 

— M-ai scos din gheara morţii; nu mă lăsa de izbeliște. la-mă 
cu tine. Păgânii mi-au întinat trupul și logofătul Miriște... nu mă 
mai primește în casa lui. 

— Ești... soţia lui? întreabă Boldur, prins în cârligele nevăzute 
ale privirilor ei. 

O ajută să se ridice și să plece acasă. Dar când o vede goală 
ca o Evă, o înșfacă în braţe, mai mult cu mânie și cu îngrijorare 
c-ar putea să-și bată joc careva de dânsa. Apropiindu-se, Tudor 
Maldăr clipește şoltâc din ochi: 

— Zimbrule, ce căprioară faină ţi-a căzut... A, este llinca, 
tânăra soţie a lui Miriște-logofăt, furată de slujitorii lui Caraiman- 
pașa. De ce nu te-a răscumpărat? 

— De zgărcit ce-i. 

In tabără, Mihai-vodă ţine sfat cu toţi boierii și căpitanii. Le 
mulțumește din inimă și poruncește rugă pentru cei căzuţi. Popa 
Farcaș pune patrafir și ţine isonul. Stroe Buzescu își potrivește 
mâna legată în feșe albe și gândește: „Sima a presimţit că 
dobândi-voi rană chiar în cea dintâi bătălie și-a venit să mi-o 
lege...” 

Toţi, veseli, povestesc isprăvi. Numai Dan-vistierul se 
cramăluiește: 

— Avui o casă cât curtea domnească; și-acu... ruină! 

Sosit în timpul slujbei, ameţit de băutură, Radu Calomfirescu 


pândește ferit, rușinat oarecum. 

— In ce rateș și pe ce molcuţ braţ de muiere te-ai desfătat, 
Calomfire? întreabă Preda Buzescu. Ai aflat că ne-am bătut și, 
hop! și tu, la praznic. 

— Nu te temi de Dumnezeu? îl țintește cu privirea Radu 
Buzescu, doborându-l parcă. Nu te scârbește mișelia? 

— Mda... Eu, de trei mă tem; de privirea lui Radu, de gura lui 
Preda și de spada lui Stroe, fraţii mei de cruce. 

— Ai spus c-ai să te baţi ca un drac turbat, lăudăros netrebnic 
ce-mi ești. 

— S-a bătut el, dar cu ulcica și cu ibovnica, Stroe. 

Măria-sa se apropie; oleacă înnegurat, oleacă vesel: 

— Întâiul iureș a fost. Să ne sfătuim, boieri și căpitani, ce 
facem de-aici încolo. Că de azi, 13 noiembrie, sântem în război 
cu padișahul. 

Dă porunci scurte, hotărâte. Toţi le-ascultă încremeniţi și 
pornesc să le împlinească. Teleleu strigă: 

— Măria-ta, ia și călăul, că dușmanii sânt mulţi, feluriţi și 
vicleni foarte. 


Arde Dunărea 


Araxi scrie lui Stroe Buzescu: 

...„13 noiembrie 1594, fulger căzut din cer a aprins praful de 
pușcă din arsenalul padișahului, a surpat cazarma ienicerilor și 
zece case ale cadânelor. Chiar pământul s-a cutremurat, iar 
galbenii din haznaua împărătească au zornăit parcă i-ar fi 
vânturat Scaraoschi cel bătrân. Fapt nemaipomenit: cadânele au 
sărit să stingă focul, la rând cu ienicerii. Și multe dintre ele au 
fugit atunci și s-au ascuns prin oraș. Dar Cătălina n-a putut: 
feciorașul nu era lângă dânsa. Și sultanul, foarte bolnav fiind, de 
spaimă, a crezut că i-a venit ceasul cel de pe urmă. Dar nu.” 


* 


Ceea ce a început la București, sub privigherea lui Mihai-vodă, 
a continuat: Preda Buzescu la Craiova, Udrea Băleanu la 
Râmnicul Vâlcea, Tudor Maldăr la Târgu-Jiu apoi Radu 
Calomfirescu a curăţat Buzăul, iar Radu Buzescu și Stoica Farcaș 
Caracalul și Slatina. Țărănimea a prins a se strânge la oaste ca-n 
vremile de altădată. Așa, ţara toată a intrat în clocotul mâniei. 
Într-o săptămână, din munţi în Dunăre, nu s-a mai găsit picior 
otoman. Unii zic c-au pierit de sabie peste opt mii; jumătate, în 
București. Apoi, aducând mult norod din ţinuturi, Mihai-vodă a 
ars, în faţa lui, toate acele sineturi și tefteruri, toate catastifele 
și răboajele pe temeiul cărora sultanii, vizirii, pașalele, ienicerii, 
cămătarii, strângătorii de biruri secătuiau vlaga norodului. Și 
socotind acum începutul binelui așa de trebuitor ţării, toți se 
roagă pentru biruinţa și sănătatea lui Mihai-vodă. Pretutindeni 
unde sânt români, deci și în Transilvania, se răspândește zvon 
de mângâiere: 

— Ne-a venit mântuitor! Se numește Mihail-voievod, vestea 
călugărul Arghirie din mănăstirea Prislop. 


* 


De la Moldova a sosit, în mare grabă, loan Norocea biv vel 
logofăt, cu fiul său Pătraşcu: povestește cum a pornit răscoala și 
ce a săvârşit Aron-vodă până acum. Se bucură State Boldur 
auzind că, după ce a potopit creditorii, în laşi, a lovit, fără 
zăbavă, raialele de la Chilia și Cetatea Albă. Și parcă-i părea rău 
că nu putea fi și acolo, în același timp. 


— Mi-am adus și feciorul, să lupte sub steagurile măriei-tale, 
cum însumi vreau să lupt, zâmbește loan Norocea; dorința cea 
mare a Velicăi. 

Bucuros, Mihai-vodă îi dă sub povaţă oastea de țară. 

— Măria-ta, dator sânt a-ţi spune că Aron-vodă are însă 
potrivnici puternici: întâi, o samă de boieri mari și bogaţi, și cu 
osebire leremia și Simion Movilă, înrudiţi cu panii poloni, apoi, 
craiul Sigismund însuși, care nu-i va îngădui să-și sporească 
puterea și faima. S-a sfădit tare chiar și cu Nestor Ureche. Drept 
aceea te sfătuiesc, măria-ta, să fii, cu toată luarea aminte, în 
prietenia cu Aron-vodă. Are multe însușiri bune, e viteaz, dar 
cam besmetic, bețiv și nestatornic. Ocârmuiește ţara mai ales 
cu satârul gădelui. N-aș vrea să-l ocărăsc, căci mult râvnește să- 
mi fie ginere, după cum vei fi auzit. Velica însă nu vrea. Îl laudă 
c-a pornit, ca și măria-ta, războiul acesta înfricoșător de mare, 
adică a îmbrăcat cămașa morții; dar foarte-l osândește că-i tiran 
și taie boierii ca pre berbeci. 


* 


Ca să-și tămăduiască rana cât mai repede, Stroe Buzescu a 
rămas în preajma măriei-sale. Sima l-a uns cu măduvă din falcă 
de urs și i-a schimbat des feșele la rană. 

— Am deschis viforoasele zăgazuri. De-acuma va să lucrăm 
mai ales cu spada. Nu te-ngrijora de soarta-mi, Sima. Stai 
liniștită la Stănești. Cula-i ca o cetate. Slujitorii, buni. Anghelina 
îți ţine de urât. Cred în curajul și istețimea ta. 

— Cum zici tu, Stroe. Ci te rog să mă vestești, cu ștafetari iuți, 
despre tot ce faceţi. Vreau să ţin izvodul isprăvilor de voi 
săvârșite, Buzeștii mei, precum ca să se știe. 

Ajunse la Stănești a treia zi, după un popas la Pitești. Slujitorii 
o primiră și cu bucurie și cu îngrijorare. 

— Dac-am pornit, de-acu Dumnezeu cu noi... îngenunche și se 
roagă toți, umplând ograda. 

Aproape de miezul nopţii, pe masa din colțul de sub icoane, 
Sima scrie în izvod, mai mult cu tremur de suflet decât cu 
cerneală... „și îndată tăiară pe toți turcii câţi aflară în cetate la 
București. Într-acel război fu rănit Stroe Buzescu la mâna 
stângă. După aceea fără zăbavă fură turcii scoși afară din ţară și 
ramaseră creștinii izbăviţi de gurile lor...” 


* 


Peste o săptămână, la 21 noiembrie, Sigismund-craiul scria 
din Alba lulia lui Fabio Genga, la Roma, să-l vestească pe 
sanctitatea sa papa că a trimis o oaste de 4.000 de oameni la 
București și a ucis toți turcii aflați acolo. Altă oaste a pornit spre 
Timișoara, iar a treia, comandată de Gáspár Kornis, spre 
Oradea. De asemenea, în aceeași zi, Petru Grigorovici armeanul 
scria, din Praga, lui Mihai-vodă: ...„oamenii craiului Sigismund te 
defăimează la curtea împăratului Rudolf; zic că fără imboldul lui 
n-ai fi cutezat să tragi spada, nădușind văzduhul de sânge”... 

Radu Buzescu, cel dintâi, se miră și se mânie: 

— Cum se poate? Noi am pornit singuri. S-a zăpăcit 
armeanul? 


* 


La Țarigrad, banul lani, capuchehaia, cearcă să-l convingă pe 
marele vizir că n-are niciun amestec în răscoala lui Mihai-vodă. 

— A săvârşit singur o nebunie. Să îndure urmările cumplitei 
furii pe care ţi-a ațâțat-o, mărite pașă. 

— Ajutorul meu, în aripa dreaptă... Hoarda tătarilor să-l 
lovească, acum, în miez de iarnă. Fără cruţare!... Rânduiesc cel 
mai viforos marș al Semilunei împotriva Crucii! În mai - Viena; în 
octombrie - Roma. 

Numai că, rivalul său Ferhat-pașa, cu dibăcie, îl pârăște 
sultanului și vorbele aste rămân, deocamdată, o răcăduire în 
van. 


* 

Învăţaţii catolici din Praga se alătură iezuiţilor și povățuiesc pe 
Rudolf-împărat să întețească lucrul pentru alianța tuturor 
creştinilor, zid în fața primejdiei otomane. Oamenii politici 
germani, în schimb, cerșesc pacea de la mila sultanului. Așa 
vestea Petru Grigorovici la Târgoviște. lar știrea asta se potrivea 
cu scrisa armencei Araxi: Rudolf-împărat a trimis sultanului 
mulţi bani și multe daruri de preţ, „parcă ar cere iertare că l-a 
bătut în Ungaria”. 

— Armanca ta, surâde Mihai-vodă către Stroe, s-a înţeles cu 
armanul meu, să-mi ponegrească idolul mântuirii: împăratul 
creștin. De ce tocmai acum l-a plesnit dorul de pace? 

— Măria-ta, să credem în oameni; altfel pierim. 


— Ai dreptate. Gândul meu este să punem iară stăpânire 
deplină pe Dunăre și să ţinem sub priveghere drumul oștilor de 
la Adrianopol la Belgrad, să hărțuim armia lui Sinan-pașa, până 
s-or prinde creștinii în război, cu toate puterile. Că trebuie să se 
prindă, dacă nu vor să piară. 

Și, în mare taină, cu ajutorul Buzeștilor, al lui Mihalcea și 
Manta, orânduiește iscoade în ţările vecine: ciobani, călugări, 
neguțători, haiduci. La miazăzi de Dunăre trimite pe Vlad și pe 
Dragoș Mârza să-l întâlnească pe Baba Novac și pe Deli Marcu, 
iar lui Petru Orăș îi poruncește să ajungă până la Țarigrad: 

— Cine vrea să fie căpitan vrednic și sol destoinic, trebuie să 
înveţe a fi iscoadă iscusită și neînfricată. 

Îmbrăcat ienicer, cu nume Ali Sabri, Petru Orăș a umblat, o 
săptămână prin Rusciuc, Târnovo, Gabrovo, Adrianopol. A cules 
de pretutindeni știri și a orânduit lăcașuri statornice pentru 
iscoadele de olac, pe căi dinainte hotărâte, ca veștile să se 
vânture cât mai repede. La Țarigrad, a tras la lani banul. 

— V-aţi pus juvăţul de gât, zăluzilor! Nu mai sânt capuchehaia 
razvrătitului. Cată-ţi altă gazdă. 

Îl doare atare răspuns. Trece pe la baclavageria lui Hagigadur. 
Se pleacă în fața lui Araxi și alese cuvinte de prietenie îi 
șoptește. S-a ivit îndată Stavrinos, stihuitorul, mult dornic să afle 
cum s-au petrecut lucrurile la București. 

— Minunat! Minunat! Mi-am aflat eroul poemei mele. Vreau să 
vin în preajmă-i, să mă inspir din faptele lui. Să pun în cuvinte 
vitejii trăite. 

— Araxi, du-mă, te rog, la chilia călugărului Mina, la 
patriarhie, să-i grăiesc și să plec, repede, spre ţară. 


* 


Boierii sânt uimiți de hotărârea și repeziciunea cu care 
lucrează Mihai-voievod. Dar mai multe bărbi sure se strâng în 
casa lui Miriște-logofătul și se amestecă în lungi și tainice 
sfaturi. Dan-vistierul știe că patruzeci de mii de ieniceri și spahii 
au și pornit spre Dunăre, sub porunca lui Caraiman-pașa: mâine 
ajung la Rusciuc. 

— Și Gazi Ghirai, hanul crâmlenilor, primit-a poruncă să treacă 
Dunărea, grabnic, cu treizeci de mii. 

— leti Calga-han, spaima lumii, e cu dânsul? 

— Este. Vodă împânzește ștafetari în toată țara vestind că 


intră sabie de turci și tătari. Fiecare să-și adăpostească avutul 
cât mai la miazănoapte. 

— Ce mă fac? se caină Chisăr. M-a lovit năpasta a mare; 
aproape toate moșiile-mi sânt înșirate de-a lungul Dunării. 

— Ne dăm după vremi, surâde Dan-vistierul, galben și pierit, 
cu un ușor tremur în buza de sus. N-avem încotro. 


* 


Fulguie tot mai des. Gerul se asprește. Pe ceaţă și frig, oastea 
română dă iureș asupra Giurgiului, cuib de unde roiesc 
musulmanii asupra țării, ca tăunii și ca dihorii. 

— Să scoatem ăst junghi din coasta țării, zice Radu Buzescu, 
privind spre oraș, spre cetate, spre Dunăre. 

— Şi din Brăila trebuie să-i scoatem. 

— Și din Rusciuc! se îndeamnă Buzeștii, pe rând, de la Radu la 
Stroe. Strâng pintenii și se aștern drumului. 

Nimicit-au românii în aceste zile mulți musulmani din raiaua 
Giurgiului și-au prădat orașul, casă de casă. Nici nu și-au 
închipuit că urăsc așa de mult și de adânc. 

A cincea zi, către prânz s-a arătat soarele. De pe mal, Mihai- 
vodă și Stroe Buzescu văd un turc cercând să treacă Dunărea 
înot; foarte ostenit, abia, luptă cu valurile. 

— E un turc mare, încruntă sprâncenele Mihai-vodă. Stroe 
cere arcul, să-l ochească. 

— După caftanul lăsat pe mal, pare a fi Ali Gian-hogea, bagă 
de samă Condur Pantelimon. 

— Cu un om drept, să ne purtăm cu milă, Stroe, surâde măria- 
sa. Condure, du-i o barcă și caftanul. 

Iscoadele lui Petru Orăș aduc vestea că, în adevăr, vine 
Caraiman-pașa. Vestea-i întărită și de un trimis al mitropolitului 
Dionisie Rally din Târnovo. Vlad și Dragoș Mârza vin cu știrea că 
Deli Marcu, Velișco sârbul și Baba Novac, auzind de răzvrătirea 
românilor, au și început să zătihnească pâlcurile otomane. 
Însufleţit de veştile aduse de iscoade, Stroe Buzescu strigă în 
sfatul oastei: 

— Să nu-l lăsăm pe Caraiman-pașa s-ajungă la noi: de-i ieșim 
în întâmpinare și-l lovim fără veste, mai ușor îl batem. 

— După ce îngheață Dunărea, hotărăște voievodul. Până 
atunci, Preda și Radu Buzescu, întăriţi cu cetele de secui, 
mergeţi la Târgul de Floci, treceţi Dunărea, îndată ce îngheaţă și 


loviți Hârșova, împreună cu Răzvan care coboară din Moldova. 


* 


Se lasă iarnă grea. Crivățul suflă tăios dinspre miazănoapte, 
șuierând smintit prin ciulini. Nămeţii înfundă șleaurile. Oamenii 
se ascund în case, în bordeie și ard în vatră butuci groși, să se 
încălzească. Vitele se zgribulesc, se înghesuie una în alta și rod 
paiele și cioclejii din pereţii colnițelor. Lupii se adună în haite și 
atacă drumeţii și satele. Dropiile scurmă în troiene să afle hrană 
și adăpost. În noaptea Sfântului Andrei, pe Dunăre, sloiurile şi- 
au încetinit plutirea, au început să se izbească între ele, cu huet 
înfundat, tot mai crâșcat. Sloiuri de câte doi și trei stânjeni s-au 
înălțat cu muchiile în sus, s-au înghesuit unul în altul și au 
încremenit așa, ca mii și mii de lespezi din marmură sclipitoare. 
A patra zi, de la Turnu Severin, la Brăila, Dunărea părea un 
șleau alb, zgrunțuros. 

Mihai-vodă a ieșit, în zori, pe malul apei, însoţit numai de Doia 
Crăciun și de Cremene. 

— Gerul ne-a întins pod de gheaţă; cercaţi de-i tare. 

Slujitorii s-au strecurat printre sloiurile încâlcite, încălecate 
unele peste altele, până la malul bulgăresc. S-au întors cu caii în 
spume: 

— Pod zdravăn, măria-ta, de marmură. 

După un ceas, pe-un ger întețit, voievodul poruncește cetelor 
să treacă Dunărea și să lovească Rusciucul. Din cetate, 
Caraiman-pașa parcă asta aștepta: trimite ienicerii să le 
întâmpine. Bătălia se desfășoară chiar pe Dunăre, printre 
sloiurile albe. Nemiloasă, cruntă, lupta durează până la amiază, 
când o lucire de soare, scăpată printre nori, preschimbă lumea 
într-o necrezută nălucire, orbitor de albă, împestrițată cu pete 
roșii de sânge aburind. Văzând pierderile, Caraiman-pașa 
poruncește retragerea. Preda Buzescu și Udrea Băleanu îi 
urmăresc și împresoară cetatea. În vremea asta, Mihai-vodă 
repede cetele lui Calomfirescu, Teodosie Rudeanu și Dan- 
vistierul asupra orașului: pradă și ard, mai avan ca la București. 
În amurg, cară prada pe ist mal, o încarcă în sânii și-o pornesc 
spre miazănoapte. Dar cetatea n-o pot cuceri. Întâi, că n-au 
tunuri și nici deprinși la asediu nu sânt încă. Apoi, iscoadele 
aduc știrea că pașa din Silistra, cu oaste mare, sare să lovească 
din spate. 


— Păcat, Stroe, că ești rănit, surâde Radu Calomfirescu. Aveai 
vad bun pentru feluritele-ţi giumbușlucuri, să săi după ăşti colţi 
de gheaţă și să lovești în toate părțile, cum te-a învăţat Tolomeo 
Galli. 

— Voi avea destule prilejuri, îl încredinţează stolnicul Stroe, 
simțind ironia din glasul Calomfirescului. Hai să ne culegem 
răniții și să ne facem datoria cea de obște față de cei morţi. Nu 
știu dac-ai luptat ca un drac turbat, dar văd că știi să te cerți 
pentru pradă. 

— Dan-vistierul e un nesătul! lar tu, un pizmaș. 


* 


Ajuns la Țarigrad. Ali Gian-hogea a zăcut două săptămâni: 

— Numai o minune m-a salvat. 

Unii îl ocărăsc, ca nevrednic; alții îl socot mucenic al 
profetului. 

— Pe care-l salvează un ghiaur, din milă, muşcă Sinan-pașa, 
mânios că un hoge a făcut de râs semiluna. 

Pentru că de la Dunăre vin vești tot mai rele, iar lumea se 
înspăimântă, miercuri 30 noiembrie 1594, marele vizir 
poruncește crainicilor să strige pe ulițele Țarigradului războiul 
împotriva Ţării Românești și a Moldovei, în ciuda gerurilor aspre 
și a viscolelor viforoase care bântuie acele ţinuturi. 

In dugheana ei, Araxi ascultă vorbirile mușteriilor și-și înăbușă 
temerile în inimă. Se bucură însă auzind că ienicerii și spahii nu 
vor să-și lase casele și hodina, meritată după războiul din 
Austria. 

Când află vești de la Dunăre și gândește la bogăţiile pierdute 
prin rasmeriţa lui Mihai și Aron-vodă, sultanul Murat al Ill-lea se 
face vânăt și-i vine leșin: peste 1.000 ocale de aur, 20.000 de oi, 
2.000 de cai, 10.000 măsuri mari de grâu, tot atâta orz, mii și 
mii de butoaie de unt, de miere și de seu de oaie, zeci de mii de 
bulzi de ceară bine mirositoare, mii de roabe frumoase... „Alah, 
Alah! Cât aur, cât aur după care flămânzește fără încetare 
haznaua și inima mea.” Înfrângerea din Germania , treacă- 
meargă; dar să fie lovit de voievozii unor biete ţărișoare vasale i 
se pare de neîngăduit. Furia și mâhnirea i-au stârnit rău boala: 
acel ducă-se pe pustii îl cuprinde de câte trei-patru ori pe zi și-l 
zvârcolește câte-un ceas. Nu mai are chef de nimic. Vederea 
aurului, în loc să-l bucure ca altădată, îi pricinuiește păreri de 


rău și leșin. Nici chiar tic-tacurile ceasornicelor nu-l mai desfată. 
Poruncește gâfâit, dar cât poate de aspru: 

— Gâdele să taie capetele tuturor netrebnicilor care n-au 
păzit bine vilaietele valahe! 

Porunca răsună în împărăție, dar nu se poate împlini. 

In dugheana lui Manea Hagigadur un glas de fată dă parcă o 
lămurire: „Mihai-vodă-i cârk-babalâk, pui de lele-i zic, taie cap 
de musulman și-l bate pe Caraiman.” 


* 


Singură în chioșc, Cătălina înflorește brocart pentru mantie; o 
apasă mereu mai tare temniţa asta cu ziduri aurite. Își cheamă 
copilul și, în șoaptă, îl învaţă românește; povestește despre o 
ţară cu munţi, cu brazi, cu grâu, cu oi. Îi mângâie buclele bălane 
și cârlionțate de-o îngerească frumusețe;... „Ești numai fiul meu, 
numai al meu... Ai să ajungi mare, Andrei, și-ai să mă scoţi din 
astă temniță păgână...” Când i-a ajuns la urechi vestea despre 
isprava românilor, inima Cătălinei a zvâcnit, gata să-i spargă 
pieptul. S-a albit la față, ca marmura, și repede s-a roșit ca 
bujorul. A șuguit: 

— De-acu vom mânca baclavale amare. 

Dar repede și-a dat seama că greșește; și s-a închis în sine, 
mută ca și până acum. Așteaptă; o nădejde veche îi odrăslește 
iar în toată făptura:... „Poate, că de data asta, creștinii... Numai 
de nu m-or da pe mâna gealatului că l-am ajutat pe Mihail- 
voievod să ia tronul”. Pleacă să stea de vorbă cu baclavagiul 
Manea Hagigadur. 

— leri, 10 decembrie, Bogdan, fiul lui lancu Sasul, și Ștefan- 
vodă, poreclit Surdul, au sărutat papucul sultanului, iar Mustafa- 
pașa de Meraus, nepotul lui Sinan, a primit porunca să-i așeze în 
scaun la București și lași. 

Vorbirea se oprește aici: au intrat trei pescari otomani și 
umblă cu degetele prin tăvile cu baclavale; aleg pe cele mai 
încărcate de miere, le pun pe talere de aramă și își ling buricele 
degetelor, clefăind. Alţi doi mușterii poftesc covrigi cu susan, 
dovleac copt și plăcintele calde cu brânză de oaie. 

— Se zvonește că n-o să mai fie carne de berbec și miere, 
zice unul cu fes de mătase albă ca omătul din Carpaţi. 

— Să-nfulicăm acuma cât mai este, povăţuiește altul cu 
pântece de iapă a făta, și prinde a culege baclavale, 


numărându-le: Trei... Dacă s-au răsculat Bogdan și Kara-Eflak... 
Patru... n-o s-avem nici... Cinci... ceară, nici seu... Șase, 
armeanule, șase aici și șase pentru acasă... Ba opt! Zece-zece! 
Mai bine douăsprezece. 

Apropiat de mușterii, Manea Hagigadur îi îmbie cu vorbe 
prietenoase, târguind preţurile cât mai mari: baclavale dulci cu 
prețuri piperate. După asta arată Cătălinei trei gavanoase cu 
miere trimise de Sima stolniceasa: 

— Strânge-le bine, fata mea, că de-acu greu mai gustăm 
miere cu mireasmă de tei și gust de cireașă sălbatecă. 

— O, de m-aș afla într-o prisacă, din Săliște... 

Spre seară s-a ivit și Mina, călugărul zugrav. 

— Vestește-l pe Stroe Buzescu, îl îndeamnă Araxi, că Mustafa- 
pașa se străduiește din răsputeri, dar ienicerii și spahiii nu vor 
să se adune în tabără. Umblă huș-marginea, prin oraș, neguţând 
lucrurile jefuite din Ungaria ori Germania, din Persia ori Africa. 
Se spune că în preajma Adrianopolului s-au strâns vreo treizeci 
de mii de acângii, gata de pradă. „Tu strivești oastea ghiaurului, 
iar noi îi pârjolim ţara”, spune aga acângiilor lui Mustafa-pașa. Și 
mai spune că Ferhat-pașa îl învinuie pe Sinan: n-a preîntâmpinat 
răscoala valahilor. Că după înfrângerea de la Rusciuc, Caraiman- 
pașa se află într-o casă de pedeapsă: ori îi taie capul ori îl 
trimite în Grecia. 

Toate astea le scrie Mina zugravul și le încredinţează lui 
Stavrinos stihuitorul, care pleacă îndată la București. 

Vestitorii sosesc noaptea în goana cailor, până la tabăra lui 
Mihai-vodă. Radu Buzescu, Teodosie Rudeanu și Radu 
Calomfirescu adună știrile și chibzuiesc asupra lor. 

— Aceste vești de preț vin de la o femeie, grăiește Radu 
Buzescu, ca s-audă și Stroe, care tocmai intră în cort. 

— Nu-i păcat ca acea minunată făptură, numită Cătălina, să 
zacă roabă în Serai? surâde trist Preda. 

— Mă ispitiţi spre o ispravă la care de mult gândesc. Ci, aflaţi, 
fraţilor, că hoarda tătară trece Dunărea pe la Turnul. 

— Ei, drăcie! Atacaţi din trei părţi deodată? 

— Întocmai. Drept aceea, vodă a poruncit să așezăm tabăra în 
satul Pietrele. 

Peste două ceasuri, o parte din cete se-ndreaptă spre Pietrele, 
loc adăpostit în codrii Vlăsiei, pe braţul Comana, aproape de 
Dunăre, în coasta drumului spre București. lar alte cete, sub 


ocârmuirea lui Stoica Farcaș și Andrei Boer, se apropie de 
Dunăre, să nu-l lase pe Mustafa-pașa să treacă pe pământ 
român. 


* 


Ninsoarea a încetat, de-aseară. Dar câmpia-i încărcată de 
nămeți groși, până la genunchii calului. Aproape de amiază, 
când soarele lucește în sfărămătura de sidef a nămeţilor, straja 
urcată pe dealul de la Oinac dă glas de bucium și aprinde foc 
mare. Focuri scânteie pe Tângar, pe Uzun, pe Crucea de Piatră; 
ruguri înălțate spre cer și săgeți de spaimă în inimi. 

Toată tabăra își ia armele și așteaptă, înțolită-n cojoace. 
Gonaci, în cap cu Marin Molocea, slujitorul Calomfirescului, 
năvălesc pe cai înspumaţi și albi de promoroacă: 

— Vin tătarii, în lungul Dunării, pe drumul Gabinului și al 
Untului. Popa Farcaș crede că ţintesc spre Giurgiu, să se- 
mpreune cu cetele lui Mustafa-pașa. 

— Adeveresc și eu! se ivește dintre străjeri un grec tânăr, cu 
păr negru, creţ și zburilit. Vin ca viscolul și ca vijelia. 

— Ei, parcă te cunosc, grecule?!... 

— Sânt Stavrinos, stihuitorul, măria-ta. Și-am venit să-ţi cânt 
vitejiile. 

— Nu te pripi: așteaptă să le săvârșesc întâi. 

La poruncă, se strâng, în grabă, toți boierii și căpitanii, la 
cortul voievodului. 

— Să le ieşim în cale cu daruri și cu vorbe de împăcare, 
povăţțuiește logofătul Miriște. 

— Același sfat îl dau și eu, îl sprijină cu vorba Dumitru- 
vornicul. Nu putem lupta cu doi dușmani deodată. 

— Am pornit lupta? Trebuie s-o ducem până la capăt! strigă 
Teodosie. 

— Ori vreţi să fim nebuni până-n clipa pieirii? întreabă Chisăr 
cu aspră dojana în glas. 

— Fricoșii să plece din tabără! întărește Radu Buzescu. Că nu- 
i acesta ceasul cel mai greu. 

— Da? întreabă Chisăr; atunci ieşim 
Bogdan și ne închinăm. 

Se lăsă o tăcere grea, ca plumbul. Toţi așteaptă ca Mihai-vodă 
să izbucnească. Privirile-i scapără scântei de mânie; e mai 
mânios ca Radu Buzescu. Buzele rotunjesc, însă, vorbe blânde: 


A 


n întâmpinarea lui 


— Nu-i potrivit a vă târgui pentru domnie și pentru capul meu, 
cât timp barda mi-i aici, la șold. 

— Cu douăsprezece mii să stăvilim și puhoiul tătar și armia lui 
Mustafa-pașa? dojenește vornicul Dumitru. 

— Îi izbim pe rând: sărim întâi asupra tătarilor. 

— Ai dreptate, stolnice Stroe, încuviinţează voievodul. Și, ca 
să fim la jumătatea drumului între București și Giurgiu, mutăm 
tabăra la Hulubești. Căpitanul Farcaș rânduiește străji întărite, 
pe drumul Ciocăneștilor. Și urmărește mersul hoardei tătare! 
Trei cete de hărţuitori să meargă înainte, la două mii de pași. 

les din cort unii veseli, alții opăriţi. 

Porunci scurte, și corturile se smulg din omături, caii se 
înșeuează parcă singuri; tarhatul, săniile cu merinde și fân, 
pornesc spre Hulubești. Roșii lovesc în scuturi și, săltând toți 
odată în șa, pornesc rânduiţi șirag. După dânșii vin cazacii și 
transilvănenii lui Mihail Horvâth. Oștenii suflă în pumni și-și bat 
brațele de umeri să alunge frigul din oase. Caii scot pe nări 
suluri de abur alb. Pe bărbi și pe ţărțămurii valtrapilor înflorește 
promoroaca. Vântul, iute, taie obrajii, ca briciul. Omătul scârțâie 
la fiecare călcătură, parc-ar ţipa ţâncul pământului. Gerul 
îmbujorează vitejia și-nvinețește mișelia. 

— Dracul a mai văzut război iarna?! zgârcește nasul Dima- 
stolnicul, înghețăm în zale. Până mâine - strunci. 

— Ti-am spus eu că surdului degeaba-i cânţi de jale?... 
suspină Miriște. Hai să ne răzlețim, că prea ne fulgeră cu 
privirea, când vodă, când Buzescu cel mare. 

— Ba să mergem cioatcă, să facem sânge rău zăluzilor. Că, 
uite, dau târcoale cetelor, parcă trustrei ar fi niște machedoni. 
Chiar și Calomfirescu, pe care unii îl cred de-ai noștri... 

— Ei, pe ăsta, c-o bute de Drăgășani și c-o muiere frumoasă îl 
ducem pe calea cea dreaptă. 

Odată cu amurgul, șerpuind ca un balaur negru, roșu, verde, 
cu zeci de mii de picioare, oastea se strecoară pe sub poala 
codrului încărcat cu promoroacă. Săniile și samarele ţin făgașul 
până la Oinac, iar de-acolo intră în drumul mare, de la Giurgiu la 
București. 

— Dacă Maria ar fi cu noi, Vlade, ar zice acuma viers de-alean 
și ni s-ar mai potoli dorul de casă. Că-n ist amurg, de Sânvăsii 
mult aș vrea să primesc colindători. 

— Ne gătim a-l colinda pe Gazi Ghirai ori pe pașa Mustafa. 


Dacă mă strecor iscoadă, poate o găsesc și pe Maria. 

— O fată în împărăţia otomană - un ac în carul cu fân. 

Așază corturile între Hulubești și Strâmba, la adăpostul 
pădurii. Aprind focuri să se-ncălzească. Ospătează cu turte de 
mei și slănină, prăjită-n vârf de suliță. 

O samă de căpitani și de oșteni, în cap cu State Boldur, Tudor 
Maldăr, Andrei Boer și Petru Orăș vin la cortul măriei-sale și zic 
urături moldovenești, oltenești și transilvănene. Curând, în toată 
tabăra se stârnește melodios colind. Boierii tineri cântă cu 
oștenii: „Florile dalbe, flori de măr”. Cei vârstnici dau daruri. Se 
află și câteva burdufe cu vin, numai bun de turnat în cele ulcele 
și de închinat în sănătatea voievodului și întru dobânda biruinţei. 
Și așa, spre miezul nopţii, când veselia-i încă în toi, Preda 
Buzescu înfățișează ceata lui Dandu Dărădan: 

— Sânt Irod împărat, care-n lume a plecat, să se bată cu 
păgânii, la sfârr-sfârșitul săptămânii, și cu purecii să se bată, 
săptămâna ailaltă... 

Cei care cunosc pe acest zălud, măscăriciul Buzeștilor, de 
când erau băieţandri în Căluiu, și-l văd cu coroană din coajă de 
mesteacăn pe cap, însoţit de ceata lui de robi țigani, flenduroși, 
înarmaţi cu bâte și măciuci, se pornesc pe-un râs hohotit, fără 
poprire, de scutură promoroaca de pe crengi. 

— Să râdem acum, că mâine nu se știe câți vom mai avea 
capetele pe umeri, zice loan Norocea-logofătul, privindu-și 
feciorul cu mândrie și cu îngrijorare. 

Stroe Buzescu îl ia cu sine pe Condur Pantelimon și colindă 
străjerii din posturi, dând fiecăruia câte un galben. lar Oprea din 
Cordun se apropie de cortul măriei-sale și-i zice o urătură după 
inima lui: 

— Să ne trăieşti, doamne, că ești harnic, temător de 
Dumnezeu și darnic. Ai inimă deschisă și fără răutate, te 
străduiești tuturora să ne faci dreptate. lar lupta cu păgânii 
bine-ai început-o și bine-ai s-o sfârșești. 


* 


„Avise” din decembrie 1594, tipărite la Veneția, scriu despre 
biruințele lui Mihai-voievod, „cocoșul cu gheare și clonț de foc”, 
împotriva padişahului, înfricoșatul inorog al Răsăritului. Fra 
Geremia, valahul, le citește și, întorcând fața spre răsărit 
șoptește: „Acolo sânteți voi, frații mei, Buzeștii. Dominus 


vobiscum...” 


x 


Sima clădește trei lemne în vatră, ascultă colind de Anul Nou, 
îngânat sub ferestrele cu flori de gheaţă și gândește.:... „Ți-o fi 
frig, dragul meu. Mâine căptușesc încă două perechi de mănuși 
și ți le trimit. Ba eu, însumi ţi le aduc, Stroe al meu? 


x 


Înghețată, geroasă, ziua Sfântului Vasile s-a scurs în încordată 
așteptare. Doar în amurg, românii prind patru tătari și află că, 
îndată ce a trecut Dunărea, hanul Gazi Ghirai și-a împărţit 
hoarda în două: una spre Putinei, alta spre Giurgiu, să-l 
întâlnească pe Mustafa-pașa. În grabă, prin noapte, Mihai-vodă 
rânduiește cetele Buzeștilor, întărite cu o samă de oști buzoiene 
sub povaţa lui Radu Calomfirescu. 

— Spulberaţi tătărimea! Amestecaţi-o cu nămeţii, s-o găsim 
doar la primăvară... 

— Măria-ta, să așteptăm până se mai moaie gerul ăsta 
afurisit, propune Dumitru-vornicul. 

— Nu uita că dăm piept cu leti Calga-han, nebiruitul, se 
codește și Andrei-logofătul. 

— Să mai adăstăm. Că se zice c-ar veni un imbrohor cu 
ferman de iertare, se răsucește și Chisăr. 

— lertare? se miră vodă. Ce-am greșit? Împlinesc porunca ţării 
și a cugetului meu: n-am voie de iertarea nimănui. Dăm bătălia 
acum, când oastea potrivnicului e răsfirată. 

— Bine, dar măcar sfânta sărbătoare a Bobotezei să... 

— Nu mă  osândi, Chisăre, ci laudă-mă pentru faptă 
creștinească. Boieri, nu mai zăhăiţi cu vorbe neprielnice! Și, 
după o clipă de tăcere, mistuind în el, ca-ntr-o peșteră fără fund, 
puhoi de mânie: Lovim întâi tătarii: sânt aproape, ici în coasta 
noastră, se mișcă mai ușor ca otomanii, și trebuie să le tăiem 
calea spre București. Porniţi! lzbândă! 


x 


Cetățuia Poienari stă cățărată în vârf de stâncă, în vijelie, 
viscol și singurătate. Înăuntru, în iatacul dinspre turn, în faţa 
focului din vatră, doamna Stanca grăiește cu Dragomir din 
Vâlcănești.  Flăcările împrăștie palidă lumină, jucăușă, 


misterioasă. 

— De ce nu ești în tabără, frate? 

— Pentru că știu ce-i în inima ta, dragă soră, și vreau să-ți 
aduc un dram de alin. 

Doamna lovește ușor gongul; pe ușa din stânga, grea, 
afumată, apare o slujnică și-o ia pe Florica și pe Nicolae 
Pătrașcu. 

— Frate, vezi unde mă aflu surghiunită? Pe-un sălbatec colț 
de stâncă. Unde-s casele noastre cele luminoase și călduroase 
de la București, de la Târgoviște ori de la Strehaia? 

— Văd, măria-ta. Ci nu cutez a spune care-i adevărata pricină 
a istu-i surghiun, precum bine-i zici. 

— Războiul. 

— Așa s-ar părea. Dară în Târgșor se află anume muiere, care 
de mult se vrea doamnă. 

— Taci, Dragomire! 

— De două trebuie să-l scăpăm pe măria-sa: de ibovnică și de 
epitropia Buzeștilor. 

— Nici mie nu-mi plac acești zurbagii. Dar... 

— Cheam-o la măria-ta pe Sima și cere-i să-l strunească pe 
Stroe; e cel mai zărghit. Cheam-o și pe Preda, soața Radului 
Buzescu. De asemeni, cuvine-se a fi cuminţit și Radu 
Calomfirescu, căruia mult îi ești dragă, mărită doamnă. Că dacă- 
i bine sfătuit, Mihai poate fi un bun voievod. Măcar că-i trăit 
printre neguţători, e înțelept și cu priinţă faţă de noi boierii. Nu 
ne căsăpește, ca alţii. Amintește-i însă, mereu, că tu l-ai făcut 
boier. Și, deci, domn. 

Doamna Stanca se crispează, scâncește încet și guruie ca 
porumbiţa lovită de săgeată. Dragomir a socotit bine: în inima 
doamnei zvâcnesc, deodată, și cârtițoiul sur al trufiei și cel de 
smoală al omorului. 


* 


Bogat ninge peste Bărăgan. Vântul suflă în repezișuri. 
Îmboldiţi de pinteni zimţaţi, caii rup în copite pâsla omătului și 
gonesc nebunește, împroșcând și vârtejind omătul. Iscoadele 
aduc știrea că hanul Gazi Ghirai a tăbărât în sat la Șerpătești, a 
scos oamenii afară, în câmp. Și-a așezat tătărimea lui la căldură, 
în case; a oprit doar fetele și nevestele tinere, să slujească 
mârzacilor. A pus străji la toate drumurile și-a răpezit câteva mii 


în pradă spre București și spre Giurgiu: ...„Dacă a făcut așa, se 
vede că nu știe unde ne aflăm noi”, a gândit măria-sa și-a 
poruncit: 

— Ajungetți-i la Putinei. Să nu scape niciunul! 

Dincolo de fântâna cu trei stejari, străjile cele din frunte 
trimise de Radu Buzescu prind un pâlc de tătari, încărcați cu 
pradă. Răcnetele lor răzbesc până în sat, unde, la căldură, tătarii 
benchetuiesc și necinstesc muierile. Însuși leti Calga-han își 
alesese o fată frumoasă, trupeșă. Când straja îl vestește că s- 
aud răcnete de război, râde: 

— Nu-mi stric eu plăcerea pentru niște ghiauri ticăloși. 

Fata cea trupeșă nu înţelege vorba strajei, dar simte că s-a 
ivit primejdie pentru tătărime. Și așa, dintr-o pornire nebănuită, 
crede că face bine de-l amăgește pe han cu muierească 
dezmierdare și-l ţine cât mai mult în casă. 

Buzeștii își rânduiesc pâlcurile pentru bătaie: Radu ţine 
dreapta, Preda stângă, Stroe mijlocul, iar Calomfirescu spatele, 
adică partea de miazăzi a Putineiului. S-adună, un minut la sfat: 

— Socot grăitoare întâmplarea că tocmai noi, patru fraţi de 
cruce, fost-am aleși să lovim întâi, grăiește Stroe. E cel mai bun 
prilej să arătăm ce putem. Țâșnim de după dâmbul de colo și-i 
năucim cu vijelia loviturii. 

— După ce-i rupem în pâlcuri, îi împingem spre pădure, ne 
pedestrim și-i tocăm acolo, pe toți. 

— Calomfire, aţine-le calea și nu-i lăsa să cate spre 
Șerpătești. lar tu, Maldăr, îi ajungi din urmă pe cei care scapă 
spre tabăra lui Gazi Ghirai, și cu măciucarii, morții îi dai. 

Lui Calomfirescu nu i-a convenit că Buzeștii i-au dat porunci 
ca și lui Maldăr, dar a tăcut și-a pornit, în galop, la cetele lui, 
hotărât să se bată ca un drac turbat. Deși ameţiţi de băutură și 
tăhui de somn, totuși mârzacii ies repede la luptă, în marginea 
satului. Urlă sălbatec și se aruncă asupra șirurilor lui Preda 
Buzescu. Copitele cailor împroașcă pulbere de omăt ca un uriaș 
vârtej de viscol în stepa Nogailor. Stroe Buzescu îi lasă să 
treacă; iese de după dâmb și-i lovește în coastă. Ca din pământ, 
țâșnesc și cetele lui Radu Buzescu. Cad tătarii cu nemiluita. Lui 
Oprea Ricman i se pare că dau singuri în suliță, ca chiorii. lar 
popa Farcaș îi seceră cu paloșul cum ar reteza spinii. Zăpada se 
boiește în roșu. Înverșunarea-i crâncenă. Izbiţi din trei părți, 
nogaii nu rezistă mai mult de un ceas. Cei care cearcă să se 


întoarcă în sat, întâmpină armele cetelor lui Radu Calomfirescu 
și, vrând-nevrând, se abat spre pădure. Stroe îi împinge într- 
acolo. Celor care năbuiesc spre miazăzi, Preda le taie calea. 
Stroe înțelege că tătărimea-i cât se poate de vitează, dar îi 
lipsește conducătorul. Luptă năprasnic, dar mai mult la 
întâmplare, cu mânie și deznădejde. leti Calga-han dormea 
adânc. În casă-i cald și bine; în vatră un foc mare, cu jar mult, 
morman. Băuse vin, din belșug. Și parcă n-a întâlnit nici când 
muiere cu mai mult meșteșug și dulce otravă în trup. Aude, prin 
somn, răcnetele de afară, dar i se par semne de benchet 
sălbatec, care adesea se vede în hoarda tătară. Se trezește, 
totuși; dar simte că pământul se-nvârte, ameţitor. Inţelege că 
nu-i vis și nici șagă, numai când, deschizând ușa, își vede nogaii 
fugind ori trăgând cu arcul de după garduri, de după copaci. 
Sare să-și încalţe ciubotele. Dar fata i le aruncă în foc, odată cu 
căciula și cu iataganul. O clipă, tătarul rămâne tăhui, parcă l-ar 
fi izbit cineva drept în moalele capului. Duhoarea de piele și de 
păr ars îl ameţește și mai tare. Împlântă junghiul între ţâțele 
femeii, ţâșnește afară și, descult, fără căciulă, fără iatagan, s- 
aruncă-n șa și se pierde, galop, spre miazăzi. 

Românii intră viforoși în sat. Mulţi tătari se dau prinși. Prea 
puţini scapă spre miazăzi, până-i prind și-aici gonacii lui Maldăr. 
Bătălia a fost ca o ciocnire între două furtuni: năprasnică, 
încărcată de fulgerele și trăsnetele morţii, potopitoare. După 
două ceasuri de viitoare, pe zăpada albă, mii de pete negre - 
leșurile - așteptau corbii, gropari croncănitori și veșnic flămânzi. 

— Am călcat cu dreptul! strigă Stroe și poruncește să se 
dezlege robii din funii, iar în locul lor să fie legaţi tătarii. 
Zgribuliţi de frig, ţăranii grăbesc spre casele lor, multumind, 
făcând cruci și sărutând urmele cailor Buzeștilor. 

— Să trăiţi, mântuitorilor! Și Dumnezeu să vă trimită veșnică 
biruinţă... 

— Cum s-a întâmplat că șase mii de tătari n-au avut o 
căpetenie mai mare cu dânșii? se miră Radu Calomfirescu. S-au 
bătut ca leii, dar au atacat în neorânduială, halandala, parcă i-ar 
fi cârmulit un berbece. 

Buzeștii nu știu să răspundă. Și nici Tudor Maldăr care, 
trecând pe lângă o casă din mijlocul satului, aude bocet 
sfâșietor. Intră și vede o femeie în vârstă, îngenuncheată lângă 
trupul unei fete înjunghiată, dar caldă încă. Se miră că-n casă 


mirosea a păr și-a piele arsă. Dar, a ce nu miroase un câmp de 
bătaie? 

— Totuși, iataganul ăsta încrustat cu sidef și aur e arma unei 
căpetenii mari. 

Se-ntorc la tabără înainte de asfinţitul soarelui. Mihai-vodă 
aduce laudă oștenilor și mai ales celor trei Buzești. Radu 
Calomfirescu pufnește cu oarecare mânie: 

— Fusei și eu pe-acolo, măria-ta! 

— Adevărat, măria-ta, întărește Stroe. S-a bătut, așa cum a 
făgăduit, ca un drac turbat. 

A doua zi, în amurg, Buzeștii pornesc spre Șerpătești, ţinându- 
se cât mai aproape de hoarda nogailor, să nu-i lase a se întâlni 
cu armia lui Mustafa-pașa. Noaptea gerul se asprește. Dinspre 
pădurea Stăneștilor, vântul suflă zburlit, tăios, usturător. Nici 
caii nu mai pot merge. Opresc și trag pe la case, veghind în jurul 
focurilor din vetre ori din ogrăzi și povestind despre bătălia de la 
Putinei. Marin Molocea și Condur Pantelimon arată cum Oprea 
Ricman lovea, icnind, și cum, după fiece ispravă, împingea nasul 
în sus, cu podul palmei, turtindu-și-l. In zori iscoadele aduc 
vestea așteptată: tătarii năbuiesc, în pâlcuri mari spre Odivoaia, 
sub porunca lui leti Calga-han. 

— Grabnică orânduire la luptă! 

Trimis înainte, cu unsprezece oșteni, Dragoș Mârza pândește 
de după o movilă și prinde străjile înaintate ale tătărimii. Așa că, 
neștiind ce primejdie-l paște, leti Calga-han se apropie, în trap, 
cu grosul hoardei, înnegrind albul câmpiei. Oastea românilor se 
strânge, mănunchi, la miazănoaptea satului Stănești, adăpostită 
de garduri, de copaci, de case, gata să sară în spatele tătarilor. 

Socoteala bătăliei o rânduiesc repede: Preda ţintește drumul 
Ciocâneștilor, Radu drumul mare și cel ce duce spre Frăţești, 
Calomfirescu golul dinspre apus, iar Stroe Buzescu drumul 
Giurgiului. 

— Porunca: niciun tătar să n-ajungă la Giurgiu! 

Printr-o rariște de nouri sticlește soarele. Uluiţi de lumină, 
tătarii privesc cu ochi mici, nedumiriţi. Când buciumele sună, 
cutremurător de tare, semnul pornirii la atac, rămân tăhui, ca 
lupii la boncăluirea cornului de vânătoare. Insuși leti Calga-han 
chiuie turbat și poruncește năvala: are de răzbunat înfrângerea 
de la Putinei. Toţi împung, buluc, spre Giurgiu, urlând să 
cutremure baierele cerului. Oamenii lui Stroe îi întâmpină cu 


săgeți, cu lănci, cu spade și buzdugane. Caii cabrează, lovindu- 
se în tarhaturi. Coifurile luptătorilor scapără sub izbiri de spade 
și iatagane. În frunte, Stroe Buzescu luptă, înconjurat de Oprea 
Ricman, de Condur Pantelimon, de Dan Buzdugan și de tânărul 
Pătrașcu Norocea. Cată mai ales obrazele potrivnicilor să-și scrie 
cu vârful spadei numele pe ele, să se știe, pe lumea cealaltă, de 
mâna cui s-au izbăvit. Dan izbește strivitor cu buzduganele, 
icnind. Ricman face la fel, sumeţindu-și nasul în sus, cu câte un 
smârcâit zgomotos. 

Stroe Buzescu îl caută pe leti Calga-han; dar tot înaintând se 
răzlețește de ceilalţi și se trezește înconjurat numai de tătari. 
Zeci de suliți și de iatagane se îndreaptă asupră-i. O clipă se- 
nfioară. Dar nu pregetă. Înfige pinteni în pântecele calului, iar cu 
spada își deschide calea. Intrând între ai lui, îndeamnă cu 
strigăte mari, rotește spada în văzduhul îngheţat, fulgerând 
uriașe fășii smulse din soare. Işi dă seama că trei sferturi din 
tătărime apasă asupra cetelor lui. Și mai veneau încă. Voiau să 
sfarme pe-aici popreliștea, ca să răzbească spre Giurgiu. 
Primejdia-i mare. Noroc că, din stânga, lovește Radu Buzescu și 
împinge hoarda spre Ovidoaia. Lupta durează, cumplit de 
îndârjită, de crâncenă. Scurs pe nămeţi, sângele fumegă spre 
cerul înghețat, amestecându-se cu aburul suflat de nările cailor 
și ale luptătorilor. Mătăhălos și grozav, călărind pe cal mare 
moscălesc, leti Calga-han urlă sălbatece strigăte de luptă și 
împroașcă pe nări abur sur, ca un balaur. Răcnetele lui de uriaș 
îmbărbătează tătărimea, că parcă i-ar ascuţi iataganele și lungi 
sulițele. Trecut de amiază, soarele se furișează în cețurile 
plutinde  de-asupra Dunării. Năvala tătarilor se izbește 
pretutindeni de rezistența românilor, iar loviturile românilor se 
sparg de îndârjirea tătarilor. Balanța biruinţei nu se înclină în 
nicio parte. Olaci veniţi dinspre Giurgiu oblicesc că Mustafa-pașa 
și-a trecut pâlcurile peste Dunărea înghețată și gonesc încoace. 

De pe dâmbul unde-i așezat, Mihai-vodă trimite ștafetari: 

— Comisul Radu și clucerul Preda să-i lovească din spate! lar 
Calomfirescu să-și îndrepte năvala spre noi, să ne-ajute a ţine 
fruntea războiului. 

Încleștarea se-nverșunează mereu. Cad mulţi dintre români, 
amestecându-se cu nămetții; dar rândurile tătarilor parcă se 
răresc mai repede. Multora li se-nfundă caii în troian și nu se pot 
pedestra. Unii își pierd ciubotele, iar alţii se-mpiedică în șalvari. 


Românii sânt mai sprinteni; caii lor, deprinși cu nămeţii, opincile 
bine legate și nădragii strânși pe picior ajută mersul prin 
omături. Și lăncile românilor sânt mai lungi. lar Dan, cu ale lui 
două buzdugane, lovește-n dreapta și-n stângă, parc-ar înota. 
Numai săgețile tătărești arată necruțătoare: vâjâie ascuţit, trec 
fulgerător, nimeresc bine ţinta, pătrund adânc și de multe ori 
sânt otrăvite. Dar izbite din față și din coaste, temându-se de 
pădure, șirurile tătărimii prind a se clătina. Hanul simte că-i 
împresurat fără scăpare și se zbate ca jderul în capcană. Arzând 
de mânie, Stroe Buzescu strigă cu glas sălbătăcit de ură și de 
bucurie: 

— leti Calga-han! mare viteaz, vin să ne batem faţă la faţă!... 
Să văd cine-i mai tare!... 

Ci înțelegând că nu poate prididi cu iataganul și cu sulița, 
nepotul hanului strânge tătărimea după un dâmb, să dea lupta 
din arc și săgeată. Dar românii nu-i slăbesc. Galopează după 
dânșii, ţinându-i din scurt și semănându-i pe zăpadă, răniţi sau 
leșuri. Totuși câteva pâlcuri, în partea de miazăzi, răsucesc 
armăsarii și aruncă trei ropote de săgeți. Cu scuturile sus, ceata 
lui Tudor Maldăr dă năvală într-acolo. Grindină de săgeți 
nimeresc în rânduri. Cad peste zece cai. Cade și căpitanul 
Dragoș Mârza. Un moment românii cată adăpost. Din spate, 
însă, Stroe Buzescu sare sprinten, doborând patru arcași dintr-o 
singură rotire de spadă: 

— Nu vă lăsaţi, români!... Năvală!... După mineee!... 

Pornesc în strașnic iureș prin grindina săgeților. Sparg primul 
rând. Calul lui Stroe cade, c-o săgeată drept în inimă. Saltă pe- 
un alt cal tătăresc, rămas fără călăreț, și țâșnește iar înainte. 
Când îl văd tot în frunte, curajul cetașilor se înzecește. Și bătălia 
continuă, năucă și sălbatecă. Deodată, nogaii încep a striga 
„aman” și-a bate în retragere. O săgeată răpezită de un tătar 
mărunţel mușcă din sprânceana stângă a stolnicului Stroe și 
cade ceva mai în urmă, pierzându-se în nămete și lăsând o 
foarte subţire tivitură de sânge. O durere ascuţită, fioros 
usturătoare, iar orbita se umple de sânge cald. Apasă cu palma 
stângă fără a o scoate din urechea scutului, ca să-și astâmpere 
amețeala, și galopează înainte. Oștenii nici nu bagă samă că-i 
rănit. Usturimea, durerea și ciudata simţire că lumea s-a 
micșorat, îl înfierbântă și mai mult la luptă, într-o jumătate de 
ceas tătarii se dau prinși. Doar leti Calga-han l-a rănit la piept pe 


Stoica Farcaș, a rupt împresurarea printre rândurile lui 
Calomfirescu, și-a scăpat cu prea puţini însoțitori. Cei mai mulți 
zac pe zăpada scurmată și bătătorită de copitele cailor. 

In urmă s-aleg răniții. Se află mort Batu Calga-han, al doilea 
nepot al hanului Gazi Ghirai. Dragoș Mârza are o scrijelitură 
lungă și adâncă la piept, ca și Farcaș. Cei care se pot purta își 
leagă singuri rănile. Rîcman, uriașul, gâfâie și-și crestează răboj 
pe suliță pentru fiecare duzină de vrăjmași pogorâţi în nămeti. 
Stroe Buzescu mușcă nămeţii de durere, dar tace. Se spală cu 
omăt, să se  răcorească, să-și mai ostoiască usturimea 
înnebunitoare. Işi dă seama că ochiul stâng i s-a scurs, că a 
rămas slut: o jumătate de om... „Cum o să mă mai primească 
Sima?”... Și întrebarea asta îl ustură încă mai tare ca rana. Cel 
dintâi, Calomfirescu ia sama: 

— Ce ai la ochi, Stroe? 

— O săgeată pârdalnică... 

— Oprește, să-ți leg rana. 

Işi alătură calul aburind de nădușeală, de calul lui Stroe, 
scoate basmaua de la piept, îl leagă și-l ajută să-și așeze iarăși 
coiful. 

— Mulţumesc, Radule. Mai bine-i să ne oblojim rănile decât să 
ne spârcuim cu spada. 

— Odinioară ne-a înfrățit tinereţea. Pe urmă ne-a despărțit 
dragostea. Acum, iată, primejdia ne înfrăţește iară. 

— Să rămânem veșnic fraţi, precum ne-am jurat. 

După o clipă de înduioșare, în inima Calomfirescului scapără 
însă o scânteie de răutăcioasă bucurie: „Acum, frate Stroe, Sima 
nu mai poate bâigui despre frumusețea ta, ca despre o minune”. 

Până seara, românii mai spulberă încă patru cete mai mici de 
tătari, întâlniți în hojmăială după jaf. 

State Boldur aleargă la Hulubești să ducă la tabără vestea 
biruinţei. Mihai-vodă a poruncit numărătoarea oștenilor: peste o 
mie de morți și răniți. Prinși, dintre tătari - peste trei mii, iar 
robii liberaţi - aproape două mii. 

— Ridicaţi răniții și îngropaţi morții! 

Spre seară, stoluri de stăncuţe împânzesc zarea, ţipă ascuţit, 
adulmecă locurile unde s-a dat bătălia, s-aruncă peste leșurile 
calde încă și sfâșie carnea cu pliscuri mai ascuţite ca vârful de 
săgeată. Țipătul stăncuţelor se amestecă-n văzduh cu gemetele 
răniților nogai ori români. 


La numărătoare, loan Norocea află că Pătrașcu lipsește. 

— Tot timpul a fost în preajmă-mi. Poate de când nu mai văd 
bine spre stânga... se îngrijorează Stroe. 

— Fratele Velicăi-doamna... geme State Boldur și, însoţit de 
Ricman și Condur Pantelimon, pornește, în grabă, să-l caute 
printre cei căzuţi. Abia la miezul nopţii îl găsește, crunt ciopârțit 
de iatagane. Jalea bătrânului Norocea îl face pe Stroe a crede că 
pierderea unui ochi e-un fleac. Pentru că toți sânt încleștaţi în 
bătălie, numai Preda Buzescu îl însoțește pe bătrânul logofăt 
până la Stănești, unde-și astrucă feciorul în biserica satului. 


* 


Printre cadâne s-a iscat teama că pierderea diamantului 
Basarabilor va aduce mari nenorociri împărăției. Și se părea 
chiar c-au început: sultanul, mereu bolnav, iar la Dunăre, război, 
acum iarna, anume ca să înfometeze Istanbulul. Unele o 
batjocoresc pe Cătălina... 

— Ghiaurii de la Dunăre, rudele ei; iar ea, iscoadă. 

Și Cătălina ce să facă? Se închide în chioșc și plânge. 

Dar iată că, la 16 ianuarie 1595, moare Murad al Ill-lea 
padişah. A răposat în al patruzeci și optulea an al vieții, năucit 
de opium, între trei cadâne, trei ceasornice și trei eunuci care au 
sunat pe-o pateră de aur grămezi de galbeni ca să-i aline 
durerile și să-i mângâie clipele cele de pe urmă. Eunucii și 
cadânele spun că sfântul și nevolnicul lor stăpân a strâns mult 
aur, pe care îl lasă în lumea asta, și covârșitor de multe păcate, 
pe care le duce-n cârcă pe lumea cealaltă. Pe fiul său, ienicerii și 
spahiii îl numesc Mahomed al Ill-lea. Ulemalele prorocesc că el 
va să cuprindă, în sfârșit, Roma și Europa toată. Întru 
îndreptăţirea prorocirii, chiar din întâiele ceasuri de domnie a 
făcut divan să hotărască marea expediţie. A chemat chiar 
breslele la război. 

Despre astea își înștiința Mina zugravul prietenii români. lar 
Araxi scria lui Stroe Buzescu: ...„Cătălina este acuma cea mai 
nefericită femeie de pe pământ. În noaptea când a pierit Murad- 
sultan, sultana valide Safiia a poruncit eunucilor să-i înjunghie 
copilul, ca padișahul cel nou să nu aibă potrivnici. Și l-au 
înjunghiat pe Andrei, chiar în faţa mumei, în chioșc, pe covor de 
Persida. Vă așteptăm cu vești bune. Tata arvonește toată 
mierea și toate nucile pe care le aveți. Le-aduce un neguțător 


raguzan...” 


* 


Condur Pantelimon a trimis la Căluiu după Grozava să vină în 
tabără, să oblojească rana stăpânului, dar Stroe n-are vreme 
nici să simtă că-l doare, nici a se gândi că-i chior și slut. Ales că, 
după bucuria celor două victorii, s-a iscat spaimă printre boieri, 
stârnită de Dima-stolnicul: 

— Ce-i dacă am câștigat două bătălii? Gazi Ghirai mai are 
destulă hoardă, iar Mustafa-pașa a și trecut Dunărea. 

Dar iată că la 22 ianuarie, după ce voievodul poruncește ca 
oastea să se rânduiască de bătaie la miazăzi de Hulubești, să 
păzească drumul spre București, iar Mihai Horváth și Ștefan 
Becheș să iasă și să lovească străjile înaintate ale dușmanilor, 
aceștia nu împlinesc porunca, sub cuvânt că-i prea frig: le- 
ngheaţă mâinile pe arme și capetele-n căști. Se tânguie că-s 
îmbrăcaţi subţire, iar craiul nu le trimite cojoacele și căciulile 
promise. De aici se ivește val de zavistii și ocări între voievod și 
cei doi căpitani transilvani. 

— Să știe vodă că, în două ceasuri, îl prindem și-l trimitem 
legat la Alba lulia, strigă Horvâth către Stroe Buzescu. 

— Bineînţeles, dacă nu te vom fi spânzurat noi pe tine, cu un 
ceas mai devreme, prietene. 

In așteptare, printre rânduri furnică neastâmpărul și teama. 
Oamenii simt, pe undeva, semnele trădării. Iscoadele vestesc că 
Mustafa și Gazi Ghirai și-au împreunat armiile și se gătesc a 
porni spre București. Din porunca lui Petru Orăș, trei moldoveni 
mărunţei, știutori de grai turc, înveliți în pânze albe, se târăsc 
prin zăpadă până foarte aproape de tabăra dușmană și ascultă: 
otomanii povestesc despre furia lui Gazi Ghirai; hotărât este a 
se razbuna groaznic; va scrumi ţara toată. Nimic nu va cruța. 
Pentru cei patru mii de nogai uciși va spinteca și pruncii din 
pântecele mumelor. 

Deși Dan-vistierul povăţuia năvală asupra agarienilor, repede 
și degrabă, Mihai-vodă hotărăște apărarea, aici, pe Câlniștea, în 
acest cotlon de văiugi cu apă și pădure. Dar Preda Buzescu 
prinde un om al lui Bogdan-vodă, care-l căuta pe Dima-stolnicul 
cu o scrisoare: 

— Poftește a-l ajuta să ia domnia. 

— Cărbunele dracului! Mocnea acoperit, împlinind poruncile. 


— Hm!... Care vi-i sfatul, fraţi Buzești? 

— Călăul să-i fie naș! crișcă Preda Buzescu. 

— Ba să-l punem sub priveghere, zice Radu. Acum, în vreme 
de război, cugetele se clatină ușor, la mulţi, măria-ta. 

— Un atac de noapte asupra Șerpăteștilor, înfățișează Stroe o 
povaţă atât de uimitoare încât ceilalți cred că fratele lor n-a 
auzit despre ce-i vorba. 

— De noapte?... Da, da... Nu-i rău, surâde voievodul. Și, după 
o clipă de gândire: Bane Manta, cum înserează, te strecori, cu 
trei pâlcuri, pe colo, prin pădure; iar la miezul nopţii, când e 
somnul mai dulce, gerul mai aspru și veghea străjilor mai puţin 
ageră, lovești tabăra potrivnicului. Dinspre răsărit, cu toată 
puterea și mânia. Să ai și torţe: la trei oșteni una. Aprinzi totul: 
case, corturi, garduri, clăi. Stârnești spaimă și vălmășag cât poţi 
de mare. Noi venim dinspre apus și miazăzi. Să ne batem pe 
lumină, chiar de-i noapte neagră. Lumina torțelor tale, bane 
Manta. 

Singur Dima-stolnicul se împotrivește: 

— De ce noaptea? Așa, ca chiorii? Ce? Toţi sântem ca... Stroe 
Buzescu? Și-apoi mâine-i sfânta duminică. 

— Stolnice Dima, domnia-ta ai fost, totdeauna, cel mai 
ascultător dintre boierii și sfetnicii mei. 

— lertare, măria-ta. Greșii. 

Nimeni n-a știut când călăreţii lui Manta s-au furișat pe-o 
văiugă în pădure și, cu caii de dârlogi, s-au strecurat pe sub 
copaci, spre miazăzi. Inainte de asfinţit, toată tabăra română 
primește poruncă de grabnică plecare. Se zvonea de-o retragere 
spre București. 

— Dacă-i așa, de ce mai zădărirăm ursul? Ca să-l avem mai 
furios pe cât este de obicei? se întrebau oștenii. 

După un ceas și jumătate de mers prin întuneric cotesc spre 
miazăzi. Pășesc încet, fără zgomot. Nici caii n-au voie să 
strâănute ori să sforăie, cum li-i datina. 

— Horhăim așa, în bobote, către neștine, cârtește Dima. 

Departe, trâmbiţa cocoșilor vestește miezul nopții. 

Și, deodată, după o limbă de pădure, oștenii zăresc pojar 
mare, parcă s-ar fi aprins o jumătate de cer. 

— Ard Șerpăteștii!... L-au aprins nogaii. 

— Orânduire pentru năvală! poruncește Stroe Buzescu. 

Peste câteva clipe, românii și lefegiii cazaci izbesc satul 


Șerpătești dinspre apus. Suliţele, săbiile și făcliile își împlinesc 
menirea. Dinspre miazănoapte, oastea lui Mihai-vodă se 
apropie, în grabă. Arcașii încoardă arcurile și săgețile vâjâie. 
Buciumele de cireș prind să sune învrăjbită pornire la atac. Un 
strigăt clocotitor ţâșnește din mii de piepturi, iar văzduhul se 
cutremură ca un uriaș clopot de argint, lovit de zece mii de 
ciocane. Steguleţele din vârful sulițelor tremură și șuieră în vânt, 
ca aripile șoimului în goană după pradă. Halebardele mușcă 
întunericul, paloșurile se răsucesc fulgerător. Vitejii intră în 
luptă: luptă hotărâtoare. Tătarii cearcă să iasă din sat; dar se 
izbesc de armele românilor. Cetele banului Manta aprind casele, 
clăile, gardurile. Ceilalţi împing dușmanii spre foc, parc-ar vrea 
să-i treacă prin flăcări, ca pe bărzăuni. Huetul bătăliei devine 
înfiorător. Fiecare strigă în legea lui: „Alah!”... Alah!”... răsună 
ca un vaier; „Isus!”... ca o chiuitură. Și așa se bat până în zori, 
până la prânzul mic, până-n amiază. Fum înecăcios, iute, greu, 
împăclește tot cuprinsul. Buciumele întărâtă lupta. Vreo șase mii 
de tătari și aproape cinci sute de ieniceri din avangardă apără, 
cu deznădejde, în latura de apus, retragerea celor închiși în sat. 
Îi lovesc cetele lui Preda Buzescu și ale banului Mihalcea. 
Călcând peste trupuri împotmolite-n zăpadă, oștenii lui Radu 
Buzescu se apropie de sat, dinspre miazăzi. 

Bucuros că l-a prins pe dușman ca-n vârșă, Mihai-vodă 
poruncește și trabanţilor transilvani să atace. Dar după două ore 
de luptă, tocmai când turco-tătărimea se clătina, gata să se 
predea, logofătul Norocea aduse știrea că Mihai Horváth și-a 
oprit  călăreţii, mulţumindu-se doar să privească fuga 
potrivnicilor spre Giurgiu; parcă le-ar fi deschis anume o 
binevoitoare poartă. 

Cu barda în stânga, însoţit de State Boldur și de Doia Crăciun, 
Mihai-vodă galopează spre cetele lui Horvâth: 

— Ce faci, nelegiuitule! 

— N-am fost de părere să dăm lupta aici, și n-o dau! se 
sumețește căpitanul lui Sigismund-craiul. 

În loc să-i păteze capul cu barda, cum poruncește furia din el, 
Mihai-vodă împintenă calul spre cetele lui Stroe: 

— Lovește tu, și acolo, stolnice! 

Răscoliți de ciudă, Boldur, Maldăr, Orăș, Vlad, Andrei Boer, 
Farcaș, rupti din partea de răsărit, închid calea de scurgere spre 
miazăzi. „Bardișele lui Dărămuș” fac prăpăd. Opresc sumedenie 


de robi, de pradă și tarhat de război pornit spre Giurgiu. Prinșii 
mărturisesc că Gazi Ghirai și leti Calga-han au ieșit din 
împresurare. 

— De mare folos ne-ar fi fost o scăfârlie de han tătar... 
oftează Stroe Buzescu. 

— Ah, dacă de la locul meu vedeam ce face Horváth... Și nici 
măcar nu-l pot pedepsi cu securea, cum s-ar cuveni, se 
zbuciumă voievodul. Bane Mihalcea, trimite pe acest mișel 
înapoi, la Alba lulia. Nu-mi trebuie câine hain ca dânsul. 

— E-nţeles cu Dima-stolnicul, destăinuie Preda Buzescu. 
Căpitanul Simion Dărămuș mi-a adus dovada: un trabant de-al 
lui Horvâth a adus zece pungi cu galbeni pentru Dima; plată ca 
să te prindă și să te ucidă, măria-ba. 

Mihai-vodă își scapără privirile cu amnarele furiei, taie 
fulgerător văzduhul cu barda și strigă: 

— Boșoldea, fă-ţi datoria! 

Peste un sfert de oră călăul Boșoldea reteza capul lui Dima- 
stolnicul. g 

Lupta s-a ostoit abia spre miezul nopții. Intunericul ajută 
multor tătari să se strecoare spre Giurgiu. În zori se văzu câmpul 
plin de morţi. Gerul, încă tot foarte aspru, încleșta gura și 
amuţea răniții căzuţi în troiene. Jale mare era. Dar, totodată, 
numărând prizonierii și preţuind calabalăcul de război, armele, 
tunurile luate de la vrăjmaș, toţi se bucură. Mihai-vodă socoti că 
dobândirea acestei prăzi se datora lui loan Norocea care a 
condus oastea de ţară. 

— Cinstite logofete, îţi dăruiesc satul acesta, Șerpătești, să-ţi 
fie ocină. 

Ci, aflând de pieirea stolnicului Dima, Miriște-vornicul, Mitrea 
și Andronic-vistierul se înfățișează lui vodă: 

— Un înger bun te are în pază, măria-ta. lar noi, care am cârtit 
împotrivă-ţi, împotriva lui Dumnezeu am cârtit. 

Țăranii din Stănești vestesc că o ceată de musulmani l-au 
dezgropat pe Pătrașcu Norocea și l-au aruncat în Dunăre, într-o 
copcă săpată în gheaţă. 

— Pângărire! strigă Stroe Buzescu, Pătrașcu-i cel care ne-a 
scos din ghearele lui lon Beldi, aproape de Brașov, acum doi ani. 
Îngenunchez pentru fratele Velicăi-doamna. 


* 


După împărţirea dobânzilor de război și după odihna de două 
zile a oștilor, Mihai-vodă, sfătuit de Norocea și de Buzești, 
porunci atacul asupra Rusciucului. Cel dintâi, Tudor Maldăr trece 
peste Dunăre, pe la Marotin: să-l prindă pe Mustafa-pașa și pe 
Bogdan, care au și strâns patru mii ieniceri și zece mii 
adunătură, după cum aduce vestea Gruia, fiul lui Baba Novac. 

— Să nu-i lăsăm să mai adune și alţii. 

Și Mihai-vodă însuși, în fruntea oștilor, trecu Dunărea pe 
gheață. Cei doi cerbi se ţineau aproape de armăsarul său, 
țanţoș, adulmecând văzduhul cu nări largi și rotind ţepușele 
coarnelor printre sulițele oștenilor. 

Măciucarii lui Tudor Maldăr săvârșesc mari isprăvi: nu ucid, ci 
turtesc, doboară și sperie prin vijelia atacului și răcnetele 
sălbatice cu care-și însoțesc iureșul. Sulițașii lui Stroe Buzescu și 
„bardișele lui Dărămuș” și oamenii lui Andrei Boer se poartă tot 
așa de bine ca și la Șerpătești. 

Până în amurg, otomanii se bat vitejește. După asta, nu mai 
țin seama de răcnetele pașalelor: leapădă armele și vin spre 
români cu brațele ridicate. Când lumina asfinţitului abia mai 
scânteie-n paloșe, o ceată de spahii se desprinde din încleștare 
și gonește cu deznădejde spre miazăzi. 

— Mustafa-pașa fuge! strigă Vlad. 

Arcașii și arbaletarii slobod un ropot de săgeți; dar pas să-i 
ajungă. Gonaci ageri zvâcnesc după fugari. Deodată, calul lui 
Mustafa se poticnește, azvârlindu-și stăpânul în zăpadă. Se 
ridică pașa și fuge de-i sfârâie călcâile și i se aprind șalvarii. Işi 
pierde și fesul și iataganul. Un oștean îl ridică și se minunează 
de mănunchiul lucrat în sidef și pietre scumpe; clatină din cap: 
„Halal!” Şi-n galop, îl duce voievodului care, pe un dâmb, călare 
pe murgu-i, urmărea cum fuge pașa, cum răcnește, cum un 
slujitor îi dă calul lui și galopează nebunește... „Stroe Buzescu l- 
ar ajunge, dac-ar fi aici”, gândește Mihai-vodă și dă pinteni 
calului să țâșnească în urmărirea pașei. Dar în clipa aceea 
căpitanul Vlad sloboade arcul și Mustafa-pașa se răstoarnă de 
pe cal. Se mai rostogolește de două ori prin omăt și-nțepenește. 

— E-ntâiul, și-ţi urez negustorește: tot saftea să mai stea, 
până nu s-or termina! îi strigă, din dreapta, Preda Buzescu, și 
aleargă furios după Bogdan-vodă. Îi rărește pâlcul însoţitorilor 
cu săgețile, dar îl fură întunericul și pâlcurile de tufani încărcaţi 
de promoroacă, și nu-l mai află. Caută printre leșuri, dar nu 


găsește decât musulmani. 

— Ei, dacă-nvăţam călăria pe armăsari adevăraţi, nu pe iepe 
ca... Erzbet Bâthory... se mânie pe sine Preda Buzescu. 

— Bun ar fi fost un Mustafa-pașa viu, și-un Bogdan în ceatlău, 
surâde voievodul. 

Aflând de moartea pașei, armia otomană din Rusciuc se dă 
prinsă. Voievodul poruncește încetarea luptei. Buciumele sună, 
iar chiciura de pe crengi tremură a bucurie. Românii se 
îmbrățișează și chiuie veseli. 

— Dau târgul în pradă! poruncește Mihai-vodă. Cruţaţi însă pe 
creștini. Cine s-atinge de-un bulgar, Boșoldea! 


* 


Mina zugravul a trimis ştiri despre înmormântarea sultanului 
Murad. lar Araxi, ca de obicei, adaugă:... „Unii zic că, atunci 
când i-a ieșit sufletul, s-a răspândit în juru-i o duhoare așa de 
ameţitoare, încât alungătorii de muște au rupt zece pămătufuri 
din pene de păun, gonind acel duh puturos și spurcat”... 

Toţi râd când Stroe le povestește despre asta, și-nfulecă hălci 
de friptură, sorb vin din ploști, ca la nuntă ori ca la sfârșit de 
rodnică vânătoare. 

— Bag samă, își șterge Stroe Buzescu mustaţea și barba cu 
ambele mâini, și-și desface legătura cu oblojeli de la ochi, ca s-o 
lege mai strâns, bag samă că toţi sântem veseli, toţi ne lăudăm 
și ne fericim că biruit-am păgânul, ci numai căpitanii Vlad și 
Dragoș stau ca niște ogari opăriţi, cu pumnii împlântați în fălci și 
stupesc a năduf și obidă. 

— laca, am cuprins Rusciucul, l-am doborât pe Mustafa-pașa, 
dar pe Maria n-am găsit-o, cinstite stolnice. 

— Încălecaţi cai costilivi, îmbrăcaţi strae turcești și-n patru 
zile bateţi la poarta Țarigradului. 

— Dar dacă... 

— Ehei, dacă pe voi vă răpeau păgânii, de când v-ar fi scos 
Maria... Ea-i bărbat, iar voi muieri, râde stolnicul, cu toate că-l 
săgetează ameţitor rana de la ochiul stâng. 

— Străbaterea împărăției e primejdie mare. 

— Da? Uite, eu mi-am pus în gând să răpesc o femeie chiar 
din Serai. Cu toate că spre dânsa nu mă mână dragostea, ci mila 
și omenia. 

— Ai băut ceva mai mult, jupân stolnice, mârâie Dan-vistierul, 


de-ai dat în doaga lăudăroșeniei? 

— Rămășag pun pe toate giuvaerurile pe care le-ai câștigat 
de la 13 noiembrie până azi. lar eu, pentru că n-am giuvaeruri, 
îți dau moșia de la Popești. 

— Primesc! 

— Îmi mai trebuie doar câteva zile de răgaz, să-mi tămădui 
rana de la ochi. 

— Doar dacă-i fi având niscaiva meșteșuguri vrăjitorești, 
împrumutate de la Grozava, să te faci nevăzut ori să treci prin 
zidurile cetăților, râde Radu Buzescu. 

— Cutezarea și spada; astea mi-s vrăjitoriile. 

— Mă prind că nici n-ajungi la Țarigrad, îl întărâtă Dan- 
vistierul. 

— Pentru moșie dau înscris; giuvaerele pune-le domnia-ta, 
vistiere, la mâna fratelui meu de cruce Radu Calomfirescu. Aduc 
una din cele mai frumoase femei pe care le are Seraiul 
sultanului. 

— Te simți dator cu ceva? rânjește ciudat de rău 
Calomfirescu. 

— S-ar putea, Calomfire. Că, iaca, ai ajuns la patruzeci și tot 
umbli holtei și fără rost, ca și frate-meu Preda. Măria-ta, rogu-te, 
fii martor rămășagului nostru. 

— Deși mi-i teamă pentru viaţa ta, nu te opresc a săvârși 
ispravă ca asta. 

— Îi iau cu mine doar pe Condur Pantelimon și pe tânărul 
Gruia lui Novac. 

Deodată, dintre oșteni, s-a ridicat o femeie înaltă, trupeșă, 
țanţoșă, cu vorbă-nţepată: 

— Nu pleci, domnia-ta, jupâne, pân nu treci pe la Grozava, să- 
ți tămăduiască rana... 

— Ce-i, vrăjitoareo? Cine te-a adus aici? 

— Am venit singură, trimisă de jupâneasa Sima. 

Unii boieri chihotesc: 

— Vorbeam de ursoaică și... vrăjitoarea-i ici, în tabără. 

— Ce face Tiţu, Grozavo? a zâmbit voievodul. 

— Arme, măria-ta: spade și bărzi cu două tăiușuri. Dar mai 
mult și mai mult ar vrea să făurească măriei-tale o bardă cu 
totul și cu totul de aur... 


În a patra zi după prădarea Rusciucului, Mihai-vodă a poruncit 
împărţirea prăzii. Întâi, armele; arcuri, halebarde, suliţi, scuturi, 
arbalete, săbii și iatagane încrustate cu argint, cu fărcușuri 
aurite și bătute în pietre scumpe. După aceea, stofele și 
mătăsurile, iar în al treilea rând, banii și giuvaericalele. Pulberea 
și plumbul rămân toate în sama domniei. Când fiecare și-a 
primit partea, lui Stroe Buzescu i-a căzut un pistol încrustat cu 
baga, cu fildeș, cu argint și aur. 

— Asta să te-ajute a pătrunde în Serai, să faci sfârc de bici din 
părul cadânelor, urează Condur Pantelimon. 

Mihai-vodă l-a trimis pe banul Mihalcea, cu o parte din oaste 
și cu cei mai buni căpitani, asupra Silistrei. Pe acolo veneau cete 
trimise de Ferhat-pașa, să pună-n scaun pe Ștefan Surdul. Toţi 
se bat ca leii. Și mai ales Dragoș Mârza și Vlad. În mai puţin de-o 
zi, au cuprins orașul tot. Au asaltat, și cetatea din deal. S-au 
căznit trei zile, dar fără nicio dobândă. Furios, Mihalcea porunci 
jefuirea orașului: 

— Fiecare pe socoteala lui; numai să n-aud că v-aţi luat la 
harță pentru pradă, nesătuilor! 

După asemenea isprăvi, la începutul lui februarie, Mihai-vodă 
și-a trecut oștirea înapoi, în ţară. 

— Eu nu m-aș fi oprit până la Țarigrad, mormăie Dan-vistierul. 


* 


Aflându-se la Veneţia, cu treburi de negoț și camătă, banul 
lani a citit într-un Diario despre isprăvile lui Mihai-vodă și s-a 
mâniat foarte. Scria acolo că așa de multă pradă au luat 
românii, încât, după lupta de la Rusciuc, toți ostașii aveau straie 
de mătase și câte o lădiță de scumpătăţi. S-a grăbit să încheie 
negoţul și, prin Viena, s-a îndreptat spre Țara Românească. L-a 
găsit pe voievod în tabără, la Dunăre: 

— Ce poznă ai făcut, măria-ta? a întrebat, cu spaimă și 
dojană, mai ales că, din Alba lulia până la Giurgiu, avusese 
răgaz să afle mult mai multe decât știa la Veneţia. 

— Ceea ce am plănuit noi, de mult, bane. 

— Încheie repede pace. Au nu vezi că din marea ligă creștină 
s-a ales pulberea? Transilvania, Moldova și Țara Românească să 
mântuie creștinătatea de primejdie? 

— Ascultă, lani: cât îţi dă Sinan-pașa pentru solia asta? îl ia 
Mihalcea peste picior. Că tu nu faci nimica de pomană. Te 


cunosc eu bine. Deci, fii cuminte și mulțumește Celui de Sus, că- 
n 13 noiembrie, erai la Veneţia și nu la București, printre 
cămătari. 

— Cum? Cutezaţi voi să mă... Pe mine? 

— Păi, tunul, sulița, săgeata, buzduganul și spada n-au ales. 
Printre atâţia ieniceri, greci, ovrei, armeni, ce se întâmpla dacă 
tăiam și un armân ca tine? 

— Bine, dar sântem de-un sânge și de-o lege, Mihalcea! 

— Domnia-ta, jupân lani, surâde Mihai-vodă, ai o singură lege: 
legea banului. Și prin vine, tot aur îţi curge. 

Dă să înjure, să batjocorească. Dar înțelege că-i în darn și- 
nghite în sec toţi țepii, toate nodâlcile sudalmelor. Când iese din 
cortul voievodului, îl întâmpină Dan-vistierul: 

— Știu care ţi-i amarul; noi însă nimica nu putem, fără numai 
să ne supunem. Ci domnia-ta, care o cunoști așa de bine pe 
doamna Tudora, adică pe maica Teofana... Treburile politicești 
prin femei mai acătării se rânduiesc. 

În sanie, îmblănit cu piei de lup, trece pe la Poienari, o ia pe 
doamna Stanca și, împreună, bat drumul până la Cozia. 

— Fiţi înțelepte și pricepeți că dacă padișahul privește cu 
oarecare îngăduinţă răzvrătirea lui Mihai, greu îi este să se 
lipsească de pâinea, carnea și mierea pe care le scoate de la 
Eflak. 

Doamna Stanca se tânguie și plânge: 

— N-am ce-i face! Domnia-ta, bane, poţi mai mult. Ai 
înscrisuri pentru datorii de la el. 

— Puţine... Le-am vândut lui Caraiman-pașa. 

— Mihai, drag fiul meu, își urmează ursita pe care și domnia- 
ta i-ai urzit-o. 

Plătește trei frați tineri din Cozia, să-l coboare din peșteră și 
pe sihastrul Prohor: 

— Știu c-ai fost dascălul Buzeștilor, iar ăștia au mare înrâurire 
asupra lui vodă: stăruie să înceteze îndată războiul! Primejdie 
mare pentru ţară și pentru ei. Cu atât mai mare cu cât, murind 
Murad-sultan... 

— A murit padișahul Murad? Unde sânt acuma bogăţiile tale 
neprețuite și aurul tău cel mult? Unde veșmintele tale de 
mătasă împodobite cu pietre scumpe? Unde strălucit tronul tău 
pe care lumea nu-l mai încăpea? Ce bine le-a acoperit lespedea 
mormântului... 


— Sultanul cel nou, Mahomed al III-lea, arată a fi războinic. 

— Cred; dar în vreme ce ucenicii domnului dobândeau 
împărăţia cerurilor, Iuda număra arginţii. Poate ar fi vrut și el să 
fie sfânt; banii însă l-au pecetluit la talpa iadului. 

— Te-am chemat să mă ajuţi, sihastre, nu să mă dojenești cu 
pilde. 

— Amintescu-mi că, atunci când l-ai ajutat să ia bănia 
Craiovei, i-ai prorocit soarta asta. O vroiai chiar. 

— Atunci a fost atunci, și acum e acum. Războiul... 

— E-o mare nenorocire, știu; dară eu iudă neamului meu nu 
pot fi. 

Îl lasă în nedumerire și urcă înapoi, prin nămeţi, la peștera din 
vârful  Coziei, să gândească, de sus, asupra neostoitelor 
vânzoleli ale lumii de jos. 


* 


Aflând că românii au trecut Dunărea, au prădat Rusciucul și 
Silistra, l-au ucis pe Mustafa-pașa și mii de otomani, zeci și sute 
de bulgari, sârbi și chiar greci aleargă și se aciuiază în tabăra 
voievodului Mihai. Pe unii îi trimite mitropolitul Dionisie Rally de 
la Târnovo; pe alţii Baba Novac ori Deli Marcu; pe mulți îi 
îndrumă, în mare taină, Mina zugravul; pe alţii îi cheamă 
Stavrinos, grecul cel stihuitor și înflăcărat. Într-o joi de 
dimineaţă, pe-o ceată deasă, Gruia lui Novac a adus cincizeci și 
opt de flăcăi dintr-un singur sat românesc, din valea Timocului. 
Cu oștenii lor, Tudor Maldăr, Simion Dărămuș, Petru Orăâș, popa 
Farcaș răscolesc satele până departe spre miazăzi, semănând 
spaimă în cugetul otomanilor. Unii își aduc aminte de vechile 
profeţii că Țarigradul va fi cucerit într-o Vinere mare, înainte de 
prohod. lar Araxi scria că, din minaretul din dreapta de la Aya 
Sofya, muezinii anunțau ţărigrădenilor biruinţele lui Mihai-vodă 
la miazăziua Dunării. Ceea ce nu s-a întâmplat nici în războiul cu 
germanii, nici în cel cu perșii. 


* 


Dar banul lani nu s-a. Lăsat până n-a adus-o pe doamna 
Stanca în tabără: 

— Domolește nebunul! Ce? Vrea să cucerească Țarigradul 
singur? 

Doamna s-a aruncat la picioarele soțului: 


— Fereşte-te, măria-ta, de capcana trufiei! 

— Doamnă, te rog să te-ntorci la Poienari, în adăpost, și să ai 
grijă de coconi. 

— Nu-i adăpost, ci temniţă. 

— Atunci te va însoți unul din căpitanii mei. 

Când află că vodă i-a poruncit s-o ducă pe doamna la 
Poienari, Radu Calomfirescu se tânguie: 

— Mai bine mă trimetea să cuceresc Țarigradul! 

Văzându-l, doamna Stanca tresare. Cercetează cu priviri 
iscoditoare frumosul, bărbătescul lui chip și gândește: ...„Hain a 
fost Stroe Buzescu, pocind fruntea ăstui om falnic”... Ajunge în 
Poienari, în miez de noapte, frântă de tristețe, de frig și de 
oboseala drumului. Dar îndată ce s-a îmbăiat și s-a încălzit, și-a 
dat cu dresuri pe faţă și s-a stropit cu apă de trandafir, a prins a 
mișca șoldurile, a-și umezi buzele și a roti ochii mari, negri- 
catifelați, pe Calomfirescu îl furnică neastâmpărul... „Dacă nu-i 
frumoasă, are totuși mult vino-ncoa. E flămândă de dragoste. 
Mân noaptea asta aici. Vornicul Socol prin patul doamnei Voica a 
ajuns pe tron. N-a stat c-a fost nerod, dar eu...” 

— Măria-sa mi-a trimis măscăriciul să mă veselească; ci 
nebuniile lui mai tare mă-ntristează. 

— Unde-i măscăriciul acum? 

— L-am trimis la Sima stolnicului Stroe. 

— Și coconii unde-s? 

— La Târgoviște, cu dădaca și cu dascălul. 

— Sântem deci singuri, zâmbește Calomfirescu, șoltic. Dar 
doamna Stanca se ridică dreaptă, mândră, supărată: 

— Radu Calomfirescu, uiţi că-s doamna țării? 

— Inainte de-a fi doamnă, ești femeie; iar eu sânt bărbat. 

— Numai că te-a cam stropșit Sima, stolniceasa. 

Radu Calomfirescu încremenește o clipă, ca armăsarul plesnit 
cu frâul peste bot. În cea următoare, pleacă fără a ţine seama 
că-i în puterea nopții și primejdii multe se pot ivi pe cale. Dar în 
prag, c-o ochire, culege sânii, șoldurile și brațele doamnei, toate 
neostoite, răscolite și parcă dojenitoare.:... „Unde te duci, 
nătângule!” 

Pleacă, totuși, încărcat cu prefăcută suferință și furie: 

— Mă duc să pier în bătălie, vitregitoareo... 


* 


Gerul nu mai contenea. Stroe Buzescu îl întâlnește pe 
Stavrinos în cort, încotoșmănat în blănuri și totuși clănţănind de 
frig. Gândește o clipă, și-i zice: 

— Stihuitorule, făptură prea gingașă pentru războiul de iarnă, 
la mine la Stănești ori la Căluiu, te-așteaptă o vatră caldă și-o 
odaie fără vânt. 

A patra zi, la amiază, Condur Pantelimon așeza stihuitorul 
Stavrinos la Stănești. Numai îndatoririle-i de gazdă o făceau pe 
Sima să fie binevoitoare faţă de acest oaspete, fugărit din 
tabără de-un ger, pe care zece mii de bărbaţi îl îndură fără 
cârtire. Ci cum s-a încălzit și-a gustat un pocal de vin vechi, s-a 
înviorat și, în vreme ce Condur arunca doar câte o vorbă săracă: 
„E bine”... „La mână s-a tămăduit.” „Cu ochiul, mai sufere”... 
„Poartă legătură neagră”... Stavrinos se desfășoară-n vorbire 
largă, apăsată, parcă și-ar măsura cuvintele cu tact de umblet: 

— Eroic s-au bătut românii, ai lui Mihai-vodă viteji!... Ca lupii 
flămânzi peste Dunărea-ngheţțată trecut-au, iar musulmanii cu 
ascuţite iatagane-i primiră. Dar paloșul românilor mai ascuţit a 
fost, și mai vârtos știu la moarte să trimită... Intr-o jumătate de 
zi potrivnicul spulberat a fost, și Mustafa-pașa răpus de săgeată. 
Prădat-au Rusciucul amarnic, și-n stare de plâns l-au adus. Averi 
destule-au jefuit, și multe cadâne-au răpit, precum Menelaos o 
captură pe Briseeis. Din a muieretului ceată acum fiecare și-a 
ales câte una, ba chiar câte două, după plac și poftă, goale, 
desculţe, speriate, prin troiene tăvălite... Țipetele și vaietele se- 
nălțau până la ceruri, iar gemetele de plăcere până-n iad 
pogorau... 

— Stavrinos, ce le umfli așa? nu mai rabdă Condur. Zici c-ai 
învăţat bine românește, ci eu nu te-nțeleg. 

— Adevărul cel mai adevărat îl grăiesc, jur, jupâneasă Sima. 
Și dacă nu mă crezi, înseamnă că fapte de necrezut săvârșit-au 
Buzeștii, ai lui Mihai-vodă viteji... 

Intrat în odaie la începutul vorbirii, măscăriciul Teleleu 
ascultă, apoi prinde a sări ca un ţap, îngânând stihuitorul: 

— lară eu, de multă și mare vitejie, într-o baltă căzui, și-așa 
abraș mă cuprinse răpciugă... Hăpciu! 

— Teleleu, nu-l ocări, că povestește însuflețit. 

— Numai eu nu știu glumi... frumos, jupâneasă Sima. 
Pretutindeni mă ivesc ca un ghimpe, nu ca un om. In tabără nu 
mă primește măria-sa, că-s schilod; din Cetatea de la Poienari 


mă alungă doamna, c-o întristez cu glumele mele; iar aici, la 
domnia-ta, mai mult să plâng îmi vine decât să râd. 

Aruncă spre Sima o privire necuprins de galeșă, de duioasă, 
de îndurerată, și de trei ori se dă peste cap, ca să se ascundă iar 
într-un ungher al iatacului. 

Condur Pantelimon a scos din desagi trei bucăţi de catifea, 
trei de mătase de Chitaia și-o bisactea cu o salbă, o pereche de 
cercei și trei inele cu smaragde și diamante. 

— Stroe mi le-a trimis? 

— Da. Atât și-a oprit din prada cuvenită lui. Totul a împărțit 
oștenilor. 

— Foarte bine; așa trebuie, giuvaerul inimii mele. 

După ce Condur și Stavrinos s-au mistuit în odăile lor, 
măscăriciul a cerut îngăduinţa de a privi mai îndeaproape 
bijuteriile trimise din tabără. 

— Salba o cunosc: a vândut-o Țicalidi lui Mustafa-pașa. Ei, 
câte-ar spune giuvaericaua asta de-ar avea grai... 

Sima îi dă dreptate și-și urmează gândul, iscodind chipul 
maăscăriciului:... „Eu cu Velica-doamna i-am dat nume Teleleu; 
de ce acum îmi vine să-i spun Tudorel?”... Și pentru că nu află 
răspuns, ia izvodul și înseamnă:... „Deci când a fost la ghenar 
14 deni, ei se întâmpinară cu tătarii, în streji la sat la Putinei, și 
fură biruiţi tătarii de Buzești, perind tătari mulţi și vii încă 
prinsără mulţi”... Povestește apoi despre lupta de la Șerpătești, 
despre trecerea Dunării pe gheaţă, „la ghenar 25 deni, și fură 
bătuţi turcii. Atuncea au pierit și Mustafa-pașa cu mulțime de 
turci. Bogdan-vodă încă de-abia au scăpat. Și arseră Rusciucul, 
și toată marginea ţării lor și să vârtejiră cu multă dobândă la 
scaunul lui, la București”. 

Când o vede că lasă pana jos, Teleleu surâde duios, 
copilarește: 

— Nu știu de ce, dar parcă-mi ești soră, jupâneasă Sima. 


* 


Marco Vernier, bailul Veneției, a intrat în dugheana lui Manea 
Hagigadur, s-a așezat pe scaun, și-a potrivit câteva cute la 
straiul lui galben cu dungi negre și a cerut, surâzând, o baclava. 
N-a înghiţit niciun dumicat, că a și apărut, în ușa dughenii, un 
ienicer, cu capul învelit cu o cârpă veche, în loc de fes. 

— Sânt ceaușul Murat! Am fugit de la Bogdan Eflak. Strig tare 


să afle lumea toată ce primejdie ameninţă Istanbulul. Ghiaurul 
Aron-vodă a ocupat Cetatea Albă și Chilia. Ne-a smuls cheile 
stăpânirii de la miazănoaptea Dunării. Dar nu numai asta: 
românii ghiaurului Mihai-vodă au trecut Dunărea și ne-au ucis 
toate străjile din Rusciuc și Silistra. Armia din Ungaria nu mai 
poate fi aprovizionată, că ard malurile Dunării. Auziţi? Și încă 
una: vrăjiţi de faima lui Mihai-beg, sute și mii de ghiauri aleargă 
sub steagurile lui! Fugari ca mine, speriaţi și deznădăjduiţi, se 
numără cu sutele. Treziţi-vă din nepăsare și-adormire, 
musulmani! Ghiaurii s-apropie de Udriu... 

Marco Vernier-bailul înghite îmbucătura și-și rotește privirile 
prin dugheană, să vadă cum primesc otomanii asemenea știre: 
cască gurile, clipesc des din ochi, stau în nemișcare câteva 
minute și iar se apucă de mestecat baclavale, cu mișcări 
domoale de fălci, parc-ar rumega. 


* 


Vineri-seara, în ziua de Treisfetite, pe-o vreme de moină, 
State Boldur se înfățișează cu sol de la Moldova. Voievodul îi 
primește repede. 

— Veşti? 

— Da, măria-ta. Îngrijorătoare. În vreme ce Aron-vodă se 
gătea să lovească Tighina, cazacul Lobodă, cu paisprezece mii, 
sub steagurile „Vulturului alb”, au năvălit în Moldova, pe la 
Soroca, și-au pustiit-o mai cumplit ca tătarii. Au prădat vistieria 
și-au pârjolit lașul. Aron-vodă abia a scăpat de sabia lor, cu doi- 
trei slujitori și câţiva boieri. Au strâns peste douăzeci și cinci de 
mii de cai. Ba au furat și vreo șase sute de fete, într-ales, să 
aibă soaţe tinere și frumoase în bordeiele de la chiciurile 
Niprului. Mare pacoste! 

Mihai-vodă lasă barba în piept, îndurerat nespus. 

— Ei, aici e socoteala leșească: Zamoyski, cancelarul, cată să- 
| slujească pe sultan cu mână căzăcească. Și Velica-doamna? 

— Ascunsă printre călugărițele de la Galata. Sănătoasă; afară 
de spaimă, nicio sminteală n-a suferit. Deși au căutat-o ca pe-o 
floare de leac, n-au aflat-o. 

— Ce are Lobodă cu fiica domniei-tale, logofete loane? 

— Și aici e tot mână leșească: un pan, Glinski, a văzut-o la 
Alba lulia și a cerut-o de nevastă. S-a împotrivit. Și acum o 
pețește... căzăcește, cu sabia. 


— Să se adăpostească la Cetea ori la Prislop. 


* 


După plecarea lui Mihai Horváth, cap al oștilor transilvane, a 
venit Albert Király. Când Buzeștii îl întreabă de sănătatea 
craiului Sigismund, răspunde: 

— Strigă-n lumea largă c-a pornit la cruciadă, ca un leu. 

— E fericit că ava Carrillo i-a găsit, în sfârșit, mireasă de neam 
mare, ales? surâde Teodosie, greblându-și barba cu degetele 
stângii. 

— Pe cine? întreabă Király, cu mirare. 

— Pe Maria Cristina, fiica arhiducelui Carol de Austria, unchiul 
împăratului Rudolf, adaugă Norocea. 

— De unde știți, signori? 

— A scris Petru Grigorovici. Prin căsătoria asta, Rudolf-împărat 
vrea să-l lege pe Sigismund-craiul cât mai strâns de politica lui 
și de războiul cu sultanul. l-a făgăduit ajutor de oaste și bani, 
ordinul „Lâna de Aur”, titlul de principe al imperiului, cetățile 
Opeln și Ratibor, în caz de primejdie. 

Ci, ca un făcut, abia au sfârșit cei din sfat vorbirea despre 
crai, că și sosește Gheorghe Palatici cu știrea că Albert Kirâly 
rămâne cap oștilor transilvane din Țara Românească, numai 
dacă Mihai-vodă jură credinţă craiului. 

— Ce sfat îmi dai, Kirâly? întreabă voievodul. 

— Nu pot da sfat împotriva poruncii stăpânului meu. 

Boierii însă s-au împărțit în două. În fruntea împotrivitorilor la 
închinare se află Buzeștii și Dan-vistierul. 

— In ceasul acesta, judecă voievodul, după ce ascultă povata 
tuturor, mai presus de orice stă izbânda în războiul dezlănţuit la 
13 noiembrie. 

— Atunci... cum ar zice Teleleu, să ne facem frate și cu dracul 
până trecem puntea, surâde Preda Buzescu. 


* 


După întoarcerea în București, Mihai-Vodă și căpitanii săi 
urmăresc un singur gând: cu armele și banii dobândiţi la Rusciuc 
și Silistra să-și înarmeze cât mai bine cetele. Au și poruncit, în 
grabă, la făurarii din Sibiu și Brașov, noi săbii drepte, după chip 
apusean, cu teci sau fărcușe lustruite cu nichel. Suliţarii făuresc 
mereu suliți. Arcașii, arcuri, snopi de săgeți și tolbe sau cucure 


din piele de vițel. Ci Mihai-vodă caută, mai cu samă, să toarne 
tunuri. 


* 


La Silistra, Dragomir Mârza a dat peste un fost slujitor al lui 
Caraiman-pașa care știa că stăpânul său a cumpărat o roabă pe 
nume Maria. O fată bărbătoasă și frumoasă. 

— Deci, Vlade, zice căpitanul Mârza, îmbrac strai de turc și la 
Țarigrad mă duc, logodnica să-mi aduc... 

În hanul de la marginea Șumlei, intră în vorbă cu un grec 
șchiop, pistruiat, ghebos, cu bărbuță roșcată, și se-nțeleg să 
călătorească împreună: 

— Am cai buni. Las calabalăcul să vină în urmă, în două-trei 
zile sântem la Țarigrad. 

În orașul Gabrovo, când își adăpa calul, se trezește bătut pe 
umăr de un tânăr frumos, voinic, îmbrăcat bulgărește. 

— Ce faci, căpitane Mârza? 

— Te căutam, Gruio. 

Într-o crâșmă bulgărească ospătează și beau vin tare printre 
bulgarii care cântă, în limba lor. 

— Ştii ce zic? întreabă Gruia. Ascultă: „S-a răsculat Țara 
Românească, / Românească și moldovenească; / Le-a răsculat 
Mihai voievodul / Cu strașnic cal, cu sabie scânteietoare.” 

După ce mai închină vreo zece ulcele, sfătuind despre 
legăturile cu oștile române, Dragoș urmează călătoria, în 
tovărășia neguțătorului șchiop și ghebos. Deși pocit și roșcat, lui 
Mârza îi pare om cumsecade și îi destăinuie pricina rătăcirii prin 
împărăție. Neguţătorul prinde a se crămălui: 

— Vai, vai, mulţi misei mai sânt pe lume!... Și-și strânge mai 
tare șuba, ca și cum l-ar fi trecut fiorii morţii; se ghemuiește în 
blănuri calde. Cunosc pe ţel care ţi-a vândut logodnica. 

— Spune-l, jupâne, că... 

— Nu pot! e... e basboier în divan. 

— Jur că nu va ști de unde am aflat. 

— Mț, tare mi-i greu. Eu fac negoţ cu românii și... mă-nțelezi? 
Si-apoi, ai să crezi grozăvie ca aţeea? 

— Spune o dată! Nu mă mai fierbe în oală seacă, și-l zgâlţie 
de umeri. 

— E... e Preda Buzescu. 

— Jupâne, ești nebun!? 


— Vezi că nu mă crezi?... Niţi nu-i de crezut. A vrut să și-o 
facă ibovnică. Fata l-a sictirit: si-atunci a vândut-o lui Caraiman- 
pașa. 

— De unde știi, jupâne? 

— Să-ţi spun, ca să nu mă bănui de minţiună. Pe mine m-a 
pus Caraiman-pașa să-i caut rochii si saluri, s-o îmbrace. 

Inima lui Dragoș Mârza sfârâie de mânie, necaz și ură. Și, 
câtăva vreme, gândește să se întoarcă din drum să se răfuiască 
întâi cu furul cel mare. 

In a patra zi, spre seară, fac popas la un prieten al 
neguțătorului. Coboară din sanie într-o ogradă largă, adăpostesc 
caii și trag spre ospătărie. 

— Stăpânul doarme și nu-i îngăduit a-i strica hodina, spune un 
slujitor. 

— Nu-i nimica. Dă-ne mâncare și vin, să ne încălzim. 

In casă era cald și bine. Neguţătorul îi arată mare cinste, cu 
închinare de ulcele, cu făgăduială de prietenie veșnică; când îl 
vede beat, bate din palme și îndată se ivesc doi slujitori: 

— Daţi-i pat moale! strigă turcește, zâmbind șiret. 

Dar, după câţiva pași pe un gang, slujitorii îl prăvălesc într-un 
iad întunecos, dubit de miasme. O ușă grea îl pecetluiește. Se 
zbate, strigă, urlă, până cade sleit de puteri. 


* 


Bailul Veneției, Marco Vernier, a învăţat să tragă din narghilea 
ca un turc și să bea cafea ca un arab. Și pentru asta îi place lui 
Sinan-pașa să-l primească în palatul lui, să joace șah, să 
vorbească italienește și să mai afle câte ceva din tainele politice 
și militare ale Europei creștine, pe care de mult vrea s-o 
strivească sub copita calului său. Dar, oricât de plăcut ar fi 
gustul cafelei și vorbirea cu veneţianul, tot spre lucrurile cele 
neplăcute-l fură gândul. 

— Mă socot vinovat că pe tronul Ţării Românești se află acel 
om îndrăzneț, dar potrivnic Semilunei, Dacă nu m-am înșelat 
asupra însușirilor lui de bun ostaș, m-am păcălit amarnic asupra 
caracterului său. Padișahul îmi impută direct trădarea valahului. 
De aceea grija mea cea mai mare de acum este să-l prind, să-i 
tai capul dinaintea înaltei Porţi și să-i arunc hoitul în Bosfor, ca 
acelui Petru, poreclit Cercel. 


* 


De-o bucată de vreme, sub inspirația lui Ștefan losica și a lui 
Carrillo, curtenii italieni ai craiului Sigismund vorbesc numai 
despre virtute și despre glorie. 

— Far virtù, maiestă, este menirea nobilă pe care ţi-ai ales-o! 
îl laudă Fabio Genga. Să pleci în războiul sfânt cu un buchet de 
istoriografi; lor să le dictezi, seara, faptele eroice din cursul zilei, 
ca ei, până în zori, să umple pagini întregi și imediat să le 
răspândească în lume. Și, să știi: măria-ta ai dreptul să-ţi 
împodobești numele și cu isprăvile căpitanilor pe care-i conduci 
la luptă. 

— Exact! Ce-au mai făcut valahii? Spune! 

— Aron-vodă a cucerit Cetatea Albă și... 

— Scriba, scribe! 

— Mihai-vodă a ars Silistra! 

— Ce-i asta? 

— Cetate puternică la Dunăre; reședința unui pașă... 

— Scriba, scribe! 

Fabio Genga își netezește mustața, moaie pana în călimară și, 
cu vorbe mult meșteșugite ticluiește scrisori către principii 
Europei, începând cu Rudolf și sfârșind cu Granduca di Toscana, 
vestindu-i despre vitejiile lui Sigismund-craiul, care a răsculat 
Țara Românească, Moldova și Transilvania - magaziile de 
aprovizionare ale Istanbulului. 


* 


Cu palmele-i calde, moi, catifelate netezește fașa albă, fiartă 
și spălată cu grijă pentru rana lui Stroe. O netezește și plânge, 
înghiţindu-și lacrimile: „Bărbatul meu, cu legătura neagră 
piezișă peste ochiul stâng pare alt om. Nu, nu-i urât. Dimpotrivă: 
pare măreț. Și, totuși”... 

— L-a firitisit Sigismund-craiul pe măria-sa, cată Stroe să-i 
schimbe gândul amar citit pe faţă. Măria-sa a mulțumit și a zis, 
zâmbind: „Când mi-s buzele dulci, singur mi le ling”... 

— Adevăr grăi. Mă mângâi, ori de câte ori sânt tristă, cu 
vitejia voastră. 

— Și dacă rămăsei beteag, n-o să-ți fie sila? 

— Stroe, stăpânul și copilul meu! 

Și se lasă, ușor, în genunchi la picioarele lui, cuprinzându-i-le 
strâns și sărutându-i-le. Ar fi jurat și-ar fi plâns, dacă n-ar fi 


intrat Stavrinos, grecul cel stihuitor: 

— Mare epopee va să scriu, vitejilor! 

— Nu ne linguși, grece! Așteaptă să ne vezi sfârșitul. 

— Aidoma grăitu-mi-a și măria-sa. lar eu: Găsi-voi în al minţii 
mele sipet acele răsunătoare cuvinte care vitejia să vă 
preamărească? Izbuti-voi a răscoli răsunătoarele trâmbiţi ale 
bunei vestiri? 

— Stihuitorule, te  umfli ca  broscoiul din povestea 
maăscăriciului Teleleu și aiurezi ca un năuc. 

— Cinstite stolnice Stroe, eu mânuiesc vorbele cum mânuiești 
domnia-ta spada. Meșteșugul și harul meu se numesc înflorirea 
și-nveșnicirea isprăvilor de vitejie săvârșite. 

— Crezi că-i nevoie de asta? 

— Cum diamantul, oricât de mare, mai de preț este dacă-i 
șlefuit de un iscusit șlefuitor. 

— Bine, bine, stihuitorule. Fie precum zici. 

Când rămân iar singuri, Sima grăiește, cu gingașă sfială: 

— Lasă, Stroe, că-n izvodul meu spun faptele pe scurt, fără 
ifose. Și suspină în felul lui Stavrinos: O, dacă pântecele meu rod 
ar prinde și fecior aș zamisli, cu bucurie multă m-aș bucura și 
slavă înaltă căsniciei noastre aș cânta. 


* 


Fericită, Velica-doamna a scris lui Mihai-vodă că domnul 
Moldovei și-a refăcut oastea și a dat lupte grele la Chilia și 
Cetatea Albă, de unde luat-a multe merinde pentru oști:... „ba 
chiar și steagurile, tobele și trâmbițele, că se juca oastea cu ele 
și mare zarvă și veselie făcea: moldoveni sunând în trâmbiță 
otomană, era tuturor a râdere și a se mirare. Apoi a răzbit iar la 
miazăzi de Dunăre, a cuprins Măcinul și a răsculat pe 
dobrogeni.” 

Cum toată partea de miazăzi a Moldovei trebuia curățată de 
agarieni, Mihai-vodă a trimis cetele lui Preda Buzescu, întărite 
cu ale Calomfirescului, să cuprindă Ismailul, cetate mare, cu 
ziduri tari. În scurt, oștenii Buzescului au trecut sub paloș o mie 
de turci, au capturat patru tunuri, două cu herbul lui lancu 
Corvin de Hunedoara. 

— Să trimitem unul lui Sigismund-craiul, că tot și-a ales 
pilduitor pe lancu Corvin, unul împăratului Rudolf, unul lui Aron- 
vodă, iar al patrulea să-l păstrăm întru aducere aminte, 


poruncește Mihai-vodă, iar Preda Buzescu împlinește porunca. 

Fudul de izbânda asta ușoară, Calomfirescu grăbește, în taină, 
spre Poienari, la doamna Stanca: 

— În douăsprezece zile, am câștigat o mare biruinţă și n-am 
pierdut niciun om. Stroe mă va pizmui, că iar m-am bătut ca un 
drac turbat. 

— Da? Știţi cu ce seamănă fapta de-i zici... mare biruinţă? C-o 
ciupitură de pasăre într-un colac mare cât roata carului. 

— Ăst război, slăvită doamnă, ne aduce nouă multă 
mângâiere. Întâi, pradă bogată. Apoi, simţământul slobozeniei, 
de care vorbesc cu aprindere Buzeștii. 


* 


În spaimele ei, doamna Stanca vedea totuși bine. Sultanul a 
poruncit tătarilor din Crâm să prade Moldova, iar Capigi-pașa din 
Silistra primea mulți ieniceri și tătari ca să pună pe Ștefan 
Surdul în scaunul Țării Românești. 

Aflând despre toate astea, Mihai-vodă a poruncit: A 

— Király, lovești din nou Silistra. Fără cruţare. Repede. Inainte 
ca pașa să-și adune ajutoarele. lar voi, Buzeștilor, ţineţi oștile 
gata la Călărași. Trimiteţi pâlcuri iuți să prindă pe toți cei ce-or 
scăpa de sabia lui Kirâly. N 

Transilvăneanul împlinește întocmai porunca. Il ispitesc mult 
bogăţiile și vinul cel bun al Silistrei. Ilzbânda îl ațâță; pradă și 
Turtucaia; trimite dincoace de Dunăre două sute opt care 
încărcate cu pește sărat. Dar, în cele din urmă zile ale lui faur, 
dintr-o dată, gerul se schimbă-n moină și Dunărea prinde a se 
dezgheţa. Király grăbeşte a trece oastea la Călărași, lângă 
cetele Buzeștilor. 

Tot acum Preda Buzescu rânduiește o nouă mreajă de iscoade 
și de răspânditor de zvonuri în împărăţia otomană. Folosește 
pescari de la Dunăre, mocani din părţile Sibiului și călugări 
trimiși de mitropolitul Dionisie Rally. Iscoadele și zvonarii au 
poruncă să spună că o sută de mii de români, înzestrați cu arme 
noi, cu iscusită pregătire de război, stau gata să treacă Dunărea. 
Mai mult, în mare taină, Mihalcea-banul tocmește trei greci să 
răspândească în Țarigrad știrea că Mihai-vodă s-a înțeles cu 
Ferhat-pașa să-l doboare pe Sinan, să-i ucidă toţi prietenii și nici 
pe Sultan să nu-l cruţe. Și ca zvonurile să capete temei, în zilele 
când s-a asprit iară gerul, Buzeștii au trecut la Hârșova, au tras 


o raită până la Babadag și Obluciţa, unde s-au întâlnit cu 
moldovenii lui Aron-vodă. lar ai lui Király, întăriţi cu câteva din 
cetele lui Udrea Băleanu și ale lui Radu Șerban, au răzbit până la 
malul mării. La întoarcere, făcând un ocol larg, au prădat tot 
ținutul dintre Varna, Șiștov și Dunăre. Ba, într-un iureș 
nestăpânit, la care s-a prins și Stroe Buzescu, cu State Boldur și 
Tudor Maldăr, au gonit până la porţile Adrianopolului, risipind 
cinci cete răzlețe de spahii, ucigând multe străji, dând foc 
satelor și vârând spaima în musulmani. 

S-au întors înavuţiţi de pradă și neatinși de dușman. De mare 
folos le-au fost câţiva din cetașii lui Baba Novac, bine 
cunoscători ai locurilor. În același timp, Gesty Ferentz, cu o 
ceată de transilvăneni, a ajuns până la porţile Țarigradului. La 
întoarcere a adus cinci harabale pline cu tigve musulmane. 
Mihai-vodă îi laudă, dar îi și mustră, ameninţându-i cu degetul și 
cu spada, deși în inima lui dreptate le dă: 

— Nesocotințele se pedepsesc cu luarea vieţii, căpitanii mei. 

— Ni se cuvine dojana, pleacă fruntea Stroe Buzescu. Ci aste 
adânci pătrunderi nestingherite dovedesc că împărăţia otomană 
seamănă cu o scoică goală. De-i străbaţi hotarul, hălăduiești ca- 
n ţara lui Lobodă. Are dreptate mitropolitul Dionisie Rally: 
otomanii au început amara vreme a moleșagului, a spaimei și a 
scăpătării. Dacă ne-am pregăti bine, l-am prinde și pe Sinan- 
pașa. 

— Ei, de l-am avea pe măritul pașă aici, l-am boteza iară și l- 
am pune stareț la mănăstirea Dealu, surâde Mihai-vodă, semn 
că i-a iertat. 

În trei zile, Stroe Buzescu și fraţii lui au ales o sută din cei mai 
îndrăzneţi căpitani și oșteni și, în a patra zi au trecut Dunărea 
printre sloiuri, au pătruns până la Baba Novac și, săptămâna 
viitoare, două mii de haiduci au cuprins Sofia, au prădat-o 
cumplit, apoi s-au răpezit peste munţi până la o zi depărtare de 
Țarigrad. Stroe Buzescu a stat tot timpul în frunte. La întoarcere, 
deși de patru zile și patru nopţi goneau într-una, au dat aprigă 
luptă cu străjile unei caravane de harabale și cămile și a unui 
mare tamazlăc de vite pregătit pentru hrana Țarigradului. Au 
luat mii de capete de vită și le-au împărţit bulgarilor. Și, 
pretutindeni pe unde trecut-au, numele lui Mihai au vestit 
voievodul răzbunător. 

— Eu, măria-ta, ridică glas Tudor Maldăr, din răsputeri am 


răcnit numele măriei-tale prin preajma Țarigradului, făcându-l 
nume de groază pentru păgâni și trâmbiţa izbăvirii pentru 
creștini. 

— Ehei, căpitani, căpitani, dacă toţi creștinii ar avea inimile 
voastre, dacă toți s-ar uni și mi-ar trimite ajutoare, atunci 
Țarigradul... 

Se întoarce cu fața spre fereastră, își încinge pieptul cu 
braţele și privește câtăva vreme desprimăvărarea. Și parcă 
aude cum huruie sloii de gheaţă pe Dunăre, surpând podul 
nădejdilor de-o iarnă. Răsucindu-se pe neașteptate cu faţa către 
boieri și căpitani, Mihai-vodă bagă de samă că pe unii i-a cuprins 
mirarea, pe alţii admiraţia, iar pe alţii umbra părerilor de rău. 

— Făcut-am bine, vistiere Dan? 

— Da, măria-ta! se smerește vistierul, clipind des din ochi, 
surprins, zăpăcit că tocmai lui i-a pus întrebarea. Dar își 
întremează repede cugetul și urmează, glumeţ: am încălecat în 
spinarea norocului. Numai să ţinem strâns frâul, să nu ne 
doboare-n râpă. Că-i armăsar cam nărăvaș norocul ăsta, bătu-l- 
ar pustia să-l bată. 

Vodă își așază, ca de obicei, palmele în chimir, se încruntă o 
clipă, apoi râde cu râsul lui tare, sănătos: 

— Norocul e-n mintea și-n spada noastră... Bane Mihalcea, se 
pare că vrei a spune ceva. 

— Da, măria-ta. Toţi boierii au săvârșit câte o ispravă. Numai 
eu, nu. Și am o socoteală veche cu Brăila. 

— Nu înainte de a avea tunuri și oșteni pricepuţi în asediul 
cetăților. 

— Măria-ta, râvnesc să-mi încerc norocul. 

— Ce ziceţi, căpitani? 

— S-o împresoare, măcar, povăţuiește Radu Buzescu. 

Și alţii sânt de aceeași părere. 

— Bine. Pleci. Împresori și aștepți porunci și ajutoare. 

În ţară se așeza, călduţă, primăvara. Troienele se topeau 
nefiresc de repede. Câmpia aburea ușor în zori și clipocea în 
amiezi, trezind la viață firul ierbii și mișunarea găzelor. 

Ajunși la Brăila, românii au prădat și-au ars orașul. 

— Aici era să-mi pierd viața, după ce am vândut musulmanilor 
pastramă de porc, își destăinuie Mihalcea furia împotriva 
otomanilor de-aici. 

Dar cât timp cearcă să ia cetatea, ceaușul Musa, ascuns prin 


sate, strânge vreo patru mii de oameni, îi îmbracă ţărănește și, 
pe neașteptate, izbește tabăra română din spate. Mihalcea e 
nevoit să ridice împresurarea și să se retragă, cu multă pierdere 
în oști. 

— Bane Mihalcea, cuvine-se să te dau călăului! 

— Ai dreptate, măria-ta. Ci Brăila tot eu o cuceresc! 


* 


În ziua Sfântului Tiron, patronul Buzeștilor, Preda a rânduit 
zaiafet în casa din Ulița Curelarilor, aproape de casa dărâmată a 
lui Dan-vistierul. Nu veniseră încă musafirii, când un slujitor 
vestește că a sosit un ceauș de la Țarigrad. 

— Ei, drăcia-dracului... 

Trimis de noul sultan Mahomed al III-lea, cerea să fie înfățișat 
cât mai repede voievodului: 

— Vin cu daruri și cu îmbieri de pace. 

Preda și-a lăsat musafirii și l-a însoţit în grabă, la curtea 
domnească. Mihai-vodă a mulțumit pentru vestea cea bună și a 
lămurit că s-a rasculat din pricina asuprelilor, mișeliilor și 
umilinţelor la care l-au supus cămătarii: 

— M-au jefuit tătarii: puteam să nu mă apăr? 

— Solia mea-i să te-ndemn, de-aici încolo, la pace și ascultare. 

— Pace vreau și eu și ţara mea. lară măritul sultan Mahomed, 
căruia viaţă lungă îi doresc, rugat este a înțelege că niciodată 
mielul n-a împuns pe lup. Fără numai dacă a fost capiu. Și noi 
doar atâta facem: ne apărăm. 

Ceaușul iar surâde și nimica nu zice. 

— Și spune, rogu-te, măritului padișah că ne vom apăra, 
oricine și ori de câte ori ne va lovi. 

Boierii însă mârâie: 

— Umblă cu amăgeli, sultanul ăsta nou. 

— C-o mână ne întinde pacea, iar cu cealaltă s-aţine mai cu 
putere să ne lovească la mir, se-ncruntă Preda Buzescu. 

Auzind că solul otoman pleacă din București încărcat de 
daruri, Tudor Maldăr se sfătuiește cu Gruia lui Novac: 

— Ne însoţim cu Oprea Ricman și cu încă trei din ai lui popa 
Farcaș, trecem Dunărea, ne îmbrăcăm bulgărește și ieșim în 
calea ceaușului, în amurg, aproape de Târnovo. 

Așa au făcut, la repezeală. Că la Maldăr ca și la Stroe, între 
gând și faptă, timpul e scurt. Nu le-a fost greu să-l prindă. Au 


chemat câţiva bulgari din satul apropiat: 

— Luaţi tot ce găsiţi asupra lui, și-al vostru să fie! a zis Gruia. 

— Îți iert capul că ești sol, a adăugat Tudor Maldăr. Ci spune 
mai-marilor tăi că dacă Mihai-vodă te-a primit cu daruri și 
ploconeli, haiducii din Balcani primitu-te-au cu sabia. 

Cu neabătuta-i credință, Tudor Maldăr destăinuie lui Stroe 
Buzescu fapta, deși se legase să ţină taină. 

— Dacă vă află vodă, vă pune capul sub secure, se 
înnegurează Stroe, știindu-se și el vinovat de nesupunere. 

— Și-ar avea dreptate s-o facă, râde Maldăr. Neascultarea în 
război e tot așa de rea ca și trădarea. O știu chiar de la domnia- 
ta, stolnice. 

— Imi dai peste nas, căpitane? 

— Dar cum să ne mai potolim și noi mânia? ridică din umeri 
Gruia, suflând tare un bulz de năduf fierbinte și amar. 

— Căpitanii mei, știu că o ură nepotolită dospește de ani și ani 
în inima noastră. Ci simțământul libertăţii păcat este a-l păta cu 
sânge nevinovat și cruzime necugetată. Slobozenia cuvine-se să 
meargă mână-n mână cu omenia. Că sânt virtuţi surori și fac 
omul mai om. 

— Dar dacă noi întruchipăm tocmai răsuflarea de ură a ţării? 
întreabă Maldăr. 

Stroe Buzescu își sumete fașa neagră de pe ochiul stâng și, cu 
surâs dureros, apasă pe cuvinte: 

— Așa este, Tudore. Dar fiecare dintre noi a fost și va mai fi 
sol. lar solia-i lucru sfânt. 

— Dreptu-i, surâde Gruia. Numai că pe ceauș l-am prădat în 
afara hotarelor noastre. N-am pătat nici cinstea pământului 
românesc, nici sfințenia soliei. 


Nuntirea craiului 


Proaspăt sosit de la Praga, Petru Grigorovici, armeanul s-a și 
înfățișat în sfatul domnesc, cu sacul plin de vești. Incă înainte de 
a intra vodă, povestește că toţi sfetnicii lui Rudolf-împărat laudă 
faptele celor de la Dunăre! 

— Pomenesc însă doar numele craiului Sigismund. 

Stolnicul Stroe Buzescu știe asta din scrisoarea de la Fra 
Geremia Valacco: ...„la Roma lumea știe că Sigismund Báthory a 
mântuit Viena și pe Rudolf-împărat, cel de stele îndrăgostit și de 
turci primejduit. Ci eu mă străduiesc, pre cât pot, să arăt că voi 
ați făcut să ardă Dunărea toată iarna, și-aţi ajuns până în 
Balcani și până la Adrianopol. Că lauda cuvine-se lui Mihai- 
vodă...” 

— Și de fapt, urmează Petru armeanul, în toată iarna anului 
1595, Sigismund-craiul, prin unchiul său Ștefan Bocskai, s-a 
târguit cu împăratul la Viena și Praga, pentru căsătoria cu Maria 
Cristina. Inţelegerea nuntirii este așa: dacă Sigismund nu are 
coconi sau are numai parte muierească, Transilvania să vină la 
tronul împăratului Rudolf. 

— Întocmai: după un străvechi obicei: Bellum gerunt alii, tu 
felix Austria nube... 

Asemenea vești miră mult pe unii boieri; pe alţii îi bucură. 

— Și ce-o să capete craiul în schimb? întreabă Stroe. 

— Un ceasornic foarte ciudat, născocit de Ticho Brahe, 
cititorul în stele, și poate o mireasă de rang împărătesc. 

Mihai-vodă se ivește grăbit, deschide sfatul și, după ce 
ascultă pe boieri, stăruie: 

— Să ne sporim oastea. Să nu slăbim nicio clipă muștrul. Toţi 
să-și grijească rănile cu leacuri bune. Toţi să aibă arme cât mai 
iscusite. Nu uitaţi hergheliile de cai. Schimbaţi-i pe cei bătrâni, 
slabi ori aprinși. Deprindeţi-i pentru luptă. Faceţi adăposturi în 
codri și munți. Strângeţi merinde în locuri întărite, mai ales în 
Oltenia. Învăţaţi pe cei vârstnici și chiar femeile să lupte. Eu mă 
îngrijesc de București, de Târgoviște și de un loc bine apărat în 
munți, în preajma Rucărului. 


* 


Când sultanul l-a numit pe Caraiman-pașa căpetenia armiei 
din Moreea, să lupte împotriva venețienilor, slujitorii din Rusciuc 


i-au dus tot calabalăcul la Țarigrad, sub strașnică pază. Cu acest 
calabalâc a fost dusă și Maria, sora lui Vlad, și închisă în casa 
mare ca o cetate. Orice nădejde de întoarcere în ţară i s-a stins 
în suflet: se știe, de mult, că nicio femeie n-a ieșit vie dintre aste 
iatacuri căptușite cu mătase și poleite în aur. Grădina, 
împrejmuită cu ziduri înalte, are un ţintirim mare, cu stâlpi de 
marmură neagră pe care se săpa, în slove arabe, ziua, luna și 
veleatul când securea gealatului a căzut, grea, pe gingaș 
grumaz de cadână. Numele nu-l scria; nici nu era nevoie: toate 
aveau același nume - roabă. Ca oricărei cadâne noi, poposită în 
casa asta, scopiţii au arătat Mariei întâi ţintirimul. Până după 
Crăciun a zăcut tristă, amărâtă, plânsă. De multe ori gândea să- 
și facă sama. Ci, bătrâna îngrijitoare Haiun, sfătoasă și cuminte, 
mereu o îmbia cu vorbe blânde, rostite pocit românește, așa 
cum învățase și ea, pe apucate, de la alte roabe valahe. 

— Nu plânce la tine, Miriam, Alah spus: femeia roabă estem. 
Supune și taci. Că frumoasa estem tu și ajungi, hăhăhă! sus... 
mare. Și după aceea, în turcește: Bărbaţii puternici, răi și cruzi 
sânt; dară pe noi muierile cu viclenie dăruitu-ne-a Alah. De 
aceea grijește-te, ţine-ţi șoldurile rotunde și țâțele tari. Să 
tremure pașa din toate mădularele când te-o vedea. Dacă-l faci 
să ardă de plăcere cu tine, te văd, din roabă ghiaură - stăpână 
musulmană. Și, prin Caraiman-pașa, cumpăna Țarigradului în 
buricul degetului mic o ţii. Se laudă ei bărbaţii că lumea o 
stăpânesc; ci lauda asta-i prostie sadea. Multe împărăţii s-au 
spulberat pentru că așa a cerut o guriţă dulce ca mierea. 


* 


Pe la jumătatea lui martie, zăpoarele Dunării porniră 
mânioase la vale, spărgând în lespezi mari podurile de gheață, 
răsturnându-le și pocnindu-le una de alta cu huiet de tun și de 
trăsnet. Soarele zbicea repede câmpia. Folosind împrejurarea, 
Mehmet-bei și Cara-ceauș din Brăila trimit acângii și pradă 
satele până la Buzău. 

— Vedeţi că soliile de pace sânt păcăleală? se îngrijorează 
Dan-vistierul, parc-ar cere continuarea războiului. 

Din porunca lui vodă, banul Mihalcea a împresurat iarăși 
Brăila. A săpat șanțuri în trei locuri, să se apropie cât mai mult 
de zidurile cetăţii. Îi sosesc în ajutor banul Manta și Albert Kirâly. 
Dar otomanii, închiși între ziduri, bogaţi în provizii și muniții, 


înfruntă cu cerbicie atacurile românilor. 

— Ne facem de ocară, cârtește Miriște. Ne umblă gândul 
bezmetic la cetatea Țarigradului și nici Brăila... 

— Nu te pripi cu mustrarea, bi vel logofete. 

— Tu, stolnice Stroe Buzescu, de când ai chiorât, le vezi 
numai pe jumătate. 

— i-i barba sură și tigva pleșuvă, altminteri ţi-aș da răspuns 
meritat. Că n-am chiorât umblând după muieri tinere, ca anume 
damblagii bătrâni. 

— Ei, dacă ar povățui atacul unul din voi, Buzeștilor, s-ar 
schimba calimera, cată s-o dreagă Dan-vistierul. Mihalcea știe 
bine cum se presară pastrama cu mirodenii, dar cum se 
cucerește o cetate, nu prea. 

Apăratu-s-au osmanlâii aproape o lună în Brăila. Și numai 
când românii le-au tăiat legăturile cu Măcinul și Hârșova, când, 
în marea înghesuială de oameni din cetate, pe lângă foamete, s- 
a iscat și holera, Mehmet-bei și Mustafa-ceauș ieșit-au cu steag 
alb și-au cerut să tocmească predarea. Au poftit și jurământ că 
nu li se va face niciun rău, că vor putea lua cu dânșii tot ce vor 
dori și li se va îngădui să treacă Dunărea fără nicio sminteală. A 
jurat banul Mihalcea pe această învoială. Dar când turcii încep a 
ieși din cetate, se iscă hreamăt greu între oșteni: 

— Toate bogăţiile astea furate sânt din pământ românesc, 
mormăie Opera Ricman. Oprește un turc și-i ia pâinea din 
desag. Și mie mi-i foame, ismailitene! 

Ci frângând pâinea s-o împartă cu cei din jur, află în miezul ei 
un pumn de inele și cercei de aur. Cu ochi sticliţi de vederea 
bogăției, de mânie, de ură, sugrumă ienicerul din faţă-i. Se iscă 
bătaie; ci românii sânt mai tari și mai îndâărijiţi. Cotrobăiesc în 
sipete, în desagi. Găsesc aur ascuns sub straie, în brâie, în 
căptușeală. 

— Pe ei, fraţilor! răcnește, turbat, Oprea Ricman. 

Tăbărăsc cu toţii: taie pâinile în zeci de fărâme, dezbracă 
bărbaţii și femeile în pielea goală și află, în adevăr, multe 
giuvaericale scumpe și mult aur. 

— Stă cetatea asta ca o căpușă în coasta ţării și ne suge vlaga 
și sângele. 

— Mai plângeţi și voi, mușteriilor! ripostează Firea ot Daia. Că 
noi destul am lăcrămat și-am plâns. 

Dar, deodată, un ceauș se urcă pe zidul cetății și răcnește în 


veliglas: 

— Sperjurilor! aţi jurat că ne lăsaţi slobozi și că nicio 
sminteală nu ne aduceți! 

— Vă luăm aurul și vă lăsăm zilele! răspunde banul Mihalcea. 
Ori vreţi să vă lăsăm aurul și să vă luăm viaţa? 

— Ghiauri mincinoși! 

— Voi ce-aţi făcut cu lon-vodă? Și el n-avea aur! 


* 


Ca să nu se lase răpusă de amărăciune și de netrebnicia 
acestei lumi, Cătălina învaţă italienește; o ajută Rozalia, fiica 
ambasadorului Veneţiei. S-au împrietenit în întâlnirile din 
dugheana lui Manea Hagigadur. Căci, de când a început războiul 
în Moreea, bailul venețian e păzit în casa lui din Pera: nu-l pot 
vedea decât turci de mare încredere. Om tare cumsecade, bailul 
cată să ţină casă deschisă după moda italiană. Mai întâi l-a 
fermecat frumusețea bălaie a Cătălinii; apoi i-a plăcut cafeaua 
pregătită după bun meșteșug turcesc. N-o spunea, dar râvnea 
mult să afle zvonuri de prin Serai. Și mai ales despre războiul 
din ţările române. 

— Scumpetea mare a cărnii și a pâinii în Țarigrad este 
urmarea răscoalei valahilor. 

Cu o linguriţă de argint cu coadă lungă, Cătălina învârte 
cafeaua în ibricul de aramă, răspândind îmbătătoare aromă. 
Când socoate că-i fiartă îndeajuns, îi umple felegeanul de 
porțelan cu zarf de argint și-l pune în faţa gazdei. Ilustrul bail 
simte plăcută gâdilitură în nări. Vorbește mai rar, înghițind în 
sec. Când crede că s-a răcorit îndeajuns, soarbe un pic, 
purtându-l prin toată gura: 

— Buona! Singură cafeaua mai justifică existența imperiului 
otoman. Trăiește din jaf și când nu mai poate prăda îndură 
foamea și-i gata să piară. 

— S-au dat porunci să plece din Țarigrad toţi armenii și grecii 
veniţi de mai puţin de cinci ani. 

— Și Manea Hagigadur? 

— Rămâne: haremul are mare nevoie de dulciurile lui. 

— E-adevărat că l-a surghiunit pe Sinan-pașa? 

— Nu știu; dar am aflat că padișahul a încredinţat lui Ferhat- 
pașa cârma treburilor împărăției. El zice că românii s-au ridicat 
împotriva lui Sinan, nu a sultanului. O minciună ismailiteană... 


suspină Cătălina, clipind des și dureros din genele-i lungi. 

Bailul o privește cu admirație și compătimire: 

— Fericită ţara care te-a zămislit, Cătălina... 

— Țară amărâtă, ilustrissime. Acum cinci zile un turc scăpat 
din cetatea Brăilei a dat busna în divan, așa cum era, în zdrențe 
și cu răni pe faţă și piept. A povestit cum Mihai-vodă a doborât 
Brăila. Divaniţii l-au suduit ca pe-un smintit născocitor de 
spaimă deșartă și l-au pus la beci. De-acolo ţipă cât îl ţine gura: 
„Oștile ghiaurului Mihai se apropie de Adrianopol!” lenicerii cer 
să fie spânzurat Curt-aga și pus iară Sinan-pașa seraschier. 
Numai el poate mântui împărăţia de primejdie. 

— llustră Cătălina, în Moreea, Caraiman-pașa mult rău face 
venețienilor mei. 

— Știu, messer. Dar, împotriva ăstor călăi, nu-i alt leac decât 
acela folosit acum de voievozii români. 

Un slujitor de la Persida, aprinde mirodenii în căţui arabe, 
împânzind înmiresmată fumegare. Bailul așază felegeanul pe 
măsuţă și surâde: 

— Cătălina, ești și frumoasă și înțeleaptă. 

— Nu-s vrednică de laudă, se întristează femeia, privind 
bogăția covoarelor, arabescurile smălţuite pe pereți și suspinând 
după ţoalele miţoase din casa părintească. 


x 


La Alba lulia, craiul Sigismund plesnește de fericire: la 
sfârșitul lui aprilie îi sosește logodnica, iar din Țara Românească 
și din Moldova, numai vești bune. 

Intră în odăile armelor și se înclină în fața tabloului lui lancu 
de Hunedoara, biruitorul otomanilor la Sântimbru și la Belgrad. 

— Abate Carrillo, fii ca Sfântul lon de Capistrano: dă-mi sfaturi 
cum să culeg laurii celei mai înalte glorii!... După o clipă de 
tăcere, tresare speriat: Dar dacă Aron ori Mihai-vodă întreţin 
legături directe cu împăratul Rudolf, nu-i așa că-mi pot uzurpa 
tronul Daciei? 


x 


În ziua de Bunavestire 1595, pe-o vreme blândă, 
primăvăratecă, senină, călugărita Teofana a pogorât până la 
Târgoviște, să-și vadă feciorul. Măria-sa îi sărută mâna: 

— Mamă și maică Teofana, rogu-te a grăi și domnia-ta cu 


doamna Stanca. S-a izvodit în inima ei multă teamă și 
înverșunare împotrivă-mi. Ai multă putere de înduplecare; ajută- 
mă. 

Zărind-o pe Teofana, o clipă doamna Stanca se sperie și se 
miră: cum poate, la vârsta-i, să fie așa de frumoasă? Și încă o 
rachieriţă... 

— Bine ai venit, mamă! o îmbrățișează, ca să-și ascundă 
teama. Multă trebuinţă am de domnia-ta. 

Și-ndată ce-o poftește a sta în jilt acoperit cu macat verde, îi 
zice, lăcrămând: 

— Cuminţește-l pe Mihai. Războiul înseamnă pieirea noastră și 
a ţării. Fratele meu Dragomir spune că toţi boierii, afară de 
Buzești, sânt împotrivă.-i. 

— Prăsila ludei, știu, e fără istov. Bine ar fi să nu mai vezi pe 
niciunul din acești hicleni, în cap cu Dragomir. 

— Călugăriță Teofana, eu sânt doamna ţării și... 

— Doamnă Stanca, muma domnescului măriei-tale soț îți 
spune: purtându-te așa cum te porţi, în aste timpuri mărețe 
avea-vei doar partea suferinţei și a ocarei. Ascultă-mă și pe 
mine, nu numai pe Dragomir și pe Radu Calomfirescu. 

— Calomfirescu? îngălbenește doamna. 

— Se laudă că împarte patul cu tine... Rachieriţa din Târgul de 
Floci n-are dreptul a te osândi pentru poftirea unei îmbrățișări, 
când bărbatul ţi-i în tabără. Numai că acel Calomfirescu e 
prașcău și farfara; iar de află Mihai, nu știu cine te-ar mai putea 
izbăvi de mânia lui. 

Inima Stancăi se cufundă, napistran, în fiertură de mătrăgună 
și-n flacără de pucioasă. Spaima o face verde și mută. 

— Ajută-l pe voievod în împlinirea gândurilor lui, că-s gânduri 
mari și drepte. De-l ajuţi vei fi cea mai fericită și mai slăvită 
doamnă din lume. 

— Dar nu mă pricep la treburi politicești. 

— Nici eu. Ci cred în priceperea lui Mihai, ca-n lumina 
soarelui. Nu te lăsa copleșită nici de spaime, nici de patimi 
pidosnice. Ridică-te deasupra lor. Nu-l amesteca pe voievod în 
mreaja măruntelor noastre greșeli și becisnicii. Grijește, măria- 
ta, să poarte Mihai cunună fără de prihană. lar noi să fim acele 
preotese care-i slujesc altarul curat. 

Doamna Stanca se cutremură, se pleacă, sărută mâna 
Teofanei și plânge în poala ei, sughiţând: 


— Mă plec în faţa înţelepciunii tale, mamă Teodora... 


* 


Dar chiar în noaptea aceea un pâlc de tătari, ajuns, nu se știe 
cum, până la Târgșor, a ars casa Mariei; iar pe dânsa a luat-o 
roabă. Nimeni n-a aflat de unde venit-au acei gonaci crâmleni și 
nici unde s-au amistuit. Nimeni, afară de măria-sa doamna. 


* 


Lui Sigismund i-a venit ideea că trebuie să săvârșească faptă 
răsunătoare pe care un poet s-o povestească în stihuri și, 
întovărășit de liră, s-o zică la sărbătoarea nunţii. Cum întreabă 
ce-ar putea săvârși, losica îi răspunde: 

— De pildă, să cucerești Timișoara. 

Și pe când generalii Bocskai și Kornis, cu toți căpitanii lor, 
rânduiesc oastea, craiul face zilnic exerciţii de luptă cu cei mai 
buni spadasini italieni, apoi se roagă la mormântul lui lancu 
Corvin de la Hunedoara, cerșind ajutor și îmbărbătare. Când 
sfârșește ruga, strigă: 

— losica, trimite poruncă la Aron și la Mihai-vodă să vină, în 
luna mai, la Alba lulia, să mi se închine. 

— ÎI trimit chiar pe Gáspár Kornis, cu o gardă ceva mai 
puternică. 


* 


Cu agerimea și ascuțitu-i miros de copoi diplomat, lon de 
Marini Polli, solul lui Rudolf-împărat în ţările de la Dunăre, a 
înțeles repede că scaunul lui Aron-vodă stă pe un vulcan. Și 
scria la Viena: „În Moldova, boierii nu mai îndură tirania 
voievodului. Pribegii din Polonia, în cap cu leremia Movilă, îl 
pârăsc lui Zamoyski, cancelarul și craiul Sigismund al 
Transilvaniei. Tolnây, comandantul gărzilor transilvane din 
Suceava, ascultă de poruncile lui losica, nu de ale lui Aron: îi 
urmărește fiecare mișcare și aţâţă zâzanie împotrivă-i. 
Sigismund nu-l iartă că ţine legătură nemijlocită cu Viena. 
Acesta-i adevărul.” 

Și Velica-doamna a simţit că în jurul lui Aron-vodă se ţesea o 
plasă de urzeli. În scrisori tainice către pribegi, Nestor Ureche 
însuși îl învinuia pe vodă de nechibzuinţă, de destrăbălare, de 
tiranie, iar pe dânsa o îndemna: 


— Nu mai zăbovi pe-aici: treci repede în Transilvania ori în 
Tara Românească. În adevăr, Aron-vodă se arată viteaz, 
îndrăzneţ, mult râvnitor să dezbată ţara de sub stăpânirea 
sultanului, dar se poartă prea rău cu noi, boierii: ne taie pe 
capete, fără judecată, din furie și răutate. leri l-a ucis pe 
Sbierea. De unde știu că mâine, când s-o îmbăta, nu mă ia pe 
mine, la rând? De altfel, i-a cam ajuns funia la par. 

În adevăr, marţi, 30 aprilie 1595, când Aron-vodă a dat știre 
că pleacă la oştire, la Tighina, Tolnây s-a ridicat semet: 

— Ba pleci la Alba lulia, să te închini craiului. 

— Să mă închin? De ce? Și cui? Unui neisprăvit? Unui... 

Tolnây l-a lăsat, anume, să-și descarce furia, să-l facă pe 
Sigismund treucă de porci. Apoi a bătut din palme. Pe uși au 
năvălit lefegii din gardă, cu Răzvan portarul Sucevei și cu 
vistierul Caloghera: 

— Legaţi-l fedeleș și închideţi-l în spătăria mică! 

Noaptea, răzvrătiţii, de mult înţeleși între dânșii, au ucis pe 
Gheorghe-vornicul și pe Cârstea-stolnicul, doi boieri care se 
pregăteau să cheme cetele lor în ajutorul lui vodă, iar a doua zi 
l-au ridicat, cu toată casa și averile și l-au pornit spre 
Transilvania. Tolnây a luat-o, cu de-a sila, și pe Velica-doamna, 
cum avea poruncă de la losica. Pe drum însă, în apropiere de 
Roman, lefegiii au prădat tot avutul lui vodă, așa că la Bacău l- 
au încredinţat lui Gáspár Kornis sărac, ca lov. De scârbă și amar 
soția, bolnavă de mult, a murit, iar el a urlat până i-a pocnit 
beregata și-a început să verse sânge. Kornis l-a ţinut trei zile în 
Brașov, până și-a îngropat doamna. După asta, l-a întemnițat în 
cetatea Vințul de Jos. 

Pe Velica-doamna, Kornis a adus-o la Alba lulia și a poftit-o să- 
și închirieze o casă mare, primitoare. 

— lustre baron, sânt prea tulburată de tot ce se întâmplă: 
îngăduie-mi să mă liniștesc, la Prislop. 

Către împăratul Rudolf, Fabio Genga scrie, iar craiul iscălește, 
că Aron-vodă s-a înțeles cu otomanii, deci trădează 
creștinătatea. Dovadă: zăbava cu care a asediat Tighina. In lași, 
hatmanul Răzvan și-a luat nume Ștefan și, cu ajutorul gărzii 
maghiare, s-a ales domn „de toată ţara”, legându-se să lupte, 
mai departe, în liga creștină, în unire cu papa, cu împăratul 
Vienei și cu ţarul Moscovei, dar numai sub oblăduirea lui 
Sigismund-craiul. 


În București, boierii și Mihai-vodă s-au îngrijorat foarte. 

— Rușine! Pacoste! Năpastă! a răcnit Stroe Buzescu. A frânt o 
spadă minunată. 

— Ce fel de om e craiul? Acum patru luni îl lăuda cu asupra de 
măsură, iar azi îl întemniţează ca pe-un tâlhar, se întristează și 
Teodosie Rudeanu. În schimb, vistierul Dan îl ocărăște: 

— Un zălud! Un rândaș urcat în scaun domnesc. Nu-l mai jeliți 
atât. 

Și pe când boierii îl scărmănau mai departe, Stroe și-l 
amintește la nunta de la Tecuci: cum a furat mireasa, pe Velica: 
„Am galopat după dânsul, am căzut de pe cal și nu l-am 
ajuns...” 


* 


De la Prislop până la Stănești, călugărul Isaiia a făcut o zi și o 
noapte. Ajungea mai repede, dacă nu-l ţineau străjerii la graniţă, 
la Câineni. Sima a citit răvașul Velicăi și-a rămas pe gânduri. 
Avea de trimis lucrători în deal, la vie și ciobani după turme jos, 
în luncă. Dar veștile mult i-au răvășit gândurile și i-au amărât 
inima. Se apropie de masa de sub icoane, moaie pana în 
cerneală, trage izvodul în faţă și caută în minte cuvântul potrivit 
să tălmăcească întâmplările ciudate din Moldova... „Acolo numai 
pisma, trufia și minciuna au lucrat.” Cerneala se usucă și vorba 
nu vrea să-i încolțească în creier. Ar dori să-l ocărască pe 
Sigismund-craiul. Să-l blesteme. Dar pana n-o ascultă, ci însailă 
îngăimate cuvinte și cuminţi:... „și nevoindu-se Aron-vodă 
pentru creștini tare, tăie turci mulţi, ca să dobândească cinste. 
lar el căzu la mare pacoste și năpaste pentru multe pări 
mincinoase, că trimise Batîr Jicmon de-l legă și-i luă toată 
averea, scoțându-l din ţară cu mare rușine, băgându-l în temnita 
Vinţului, tăindu-i boiarii și toate capetele, la aprilie 23 deni 7103 
(1595) ...Şi puse domn în locul lui pre Răzvan, care era agă la 
Aron-vodă și-i schimbă numele în Ștefan. lară Mihai-vodă, dacă 
prinse de veste, foarte se întristă...” 

Mâhnită, așază pana în gura călimării și pornește după 
treburi. În toată ograda, la bucătărie, la ateliere, o forfotă de 
stup harnic. La moară, Sima numără și socotește banițele, sacii, 
harabalele și scrie în catastif: să știe Stroe ce merinde are 
pentru casă, pentru oştire și pentru negoț. Trece apoi la fierărie, 
unde ciocanele bat neobosit, iar foalele pufăie împroșcând 


scântei din mangalul aprins și din fierul înroșit: 

— Tiţule, socoteala spadelor și a sulițelor. 

— O sută optzeci spade și două sute patruzeci și trei suliţi, 
șaptezeci de arcuri și o mie cinci sute de săgeți. 

— De unde-ai luat fier? 

— Din potcoave vechi, din săgeți frânte, din topoare tocite, și 
de pe unde am mai găsit. Zăluzii lui Dandu Dărădan mi-au adus 
mult fier vechi. Dar îmi mai trebuie sfoară tare, de cânepă. 

— Anghelina, treci pe la femei, în sat, și cere de la fiecare 
câte-un fuior-două. Fă-le chite și dă-le frânghierului. 

Moara, fierăria, stoleria, afumătoarele, ţesătoria, toate 
lucrează de zor pentru același ţel: apărarea ţării. 


* 


Primăvara a limpezit cerul cu apele luminii și-a împodobit cu 
verdeață și flori țărmurii Bosforului. 

În haremul lui Caraiman-pașa, cadânele se preumblă, încet, 
alene, răsuflând văzduh proaspăt și privind, cu ochi umezi și 
trişti, spre înălţimea fără capăt a cerului. Atât li-i de puternic 
visul și dorul, că dacă n-ar fi zidurile înalte ale casei, tăcutele 
cadâne s-ar crede iară slobode, fiecare în ţara unde s-a zămislit. 
Pe lespezile de piatră, netede, nu li se aud pașii, atât sânt de 
ușori. Visează libertate și așteaptă să vină măritul pașă de la 
război, cum așteaptă mieluţele casapul, să mai taie vreuna din 
ele. 

Din grădina megieșă, dintr-un chioșc înalt le privește Osman, 
tânăr fecior al măritului Servet-pașa; dornic foarte este să aibă 
și el o femeie mândră ca acelea din grădina lui Caraiman. De 
vreo două săptămâni, când ies cadânele la primblare, el urcă în 
chioșc, le face semne ademenitoare, să se apropie și să le 
grăiască. Cunoaște numele multora. Când trec pe-aproape, 
ispititoare în șalvarii lor străvezii de borangic, fiori iuți îi furnică 
trupul tot. Dar, dintre toate, mai dragă Miriam îi este; măcar că 
de la dânsa puţine vorbe a auzit și cu prea rare priviri și 
zâmbete l-a dăruit. Îi place că are umblet drept, liniștit, hotărât. 
li știe povestea de la Haiun și se bucură mult că-și înfruntă 
stăpânul. Și-o plătește pe Haiun cu două perechi de cercei de 
aur, să-i vorbească despre dânsul, despre dragostea lui. Bătrâna 
roabă cată prilejul; și-l află când Miriam face baie de aburi, să i 
se frăgezească pielea și mai catifelată să i se facă. 


— Ştii, Haiun, feredeul turcesc mă molește, iar aste oleiuri 
bine mirositoare cu care-mi ungi trupul îmi stârnesc mai 
degrabă greață decât plăcere. Eu am fost fericită numai când m- 
am scăldat în Argeș. 

— Măritul pașă a întrebat de tine. 

— Ce? S-a săturat de grecoaice? 

— Fiii mândră că frumuseţea și îndrăzneala ta îl ameţesc nu 
numai pe Caraiman-pașa, ci și pe tânărul Osman... Uite-l cât de 
duios te privește, cu suferinţă și tânjire. 

După baie, în grădină, privește spre chioșcul lui Servet-pașa. 
Tânărul, cu păr și ochi negri aprinși de dragoste, cu mustață și 
barbă abia înspicată, cu umeri lăţi și mijloc subţire, îi aruncă o 
salbă de perle. Maria tresare, cată în juru-i și, cum nicio cadână 
nu-i prin preajmă, o ridică din iarbă, și-o așază, cochet la gât și 
zâmbește dăruitorului. Havuzurile șoptesc încetișor; fluturii 
culeg dulceaţă din flori de iasomie și liliac. 

— Haiun, să nu mă părăști lui Caraiman-pașa, rupe Maria o 
crenguță de iasomie și-o aruncă lui Osman. Tânărul prinde 
floarea din zbor, o duce la obraz și rămâne așa, uimit și tulburat. 
Maria îl privește lung, stăruitor, surâzătoare. El, sfios, îngână ca 
să potoale pojarul din inimă: 

— Miriam, dragă-mi ești! Miriam... 

Fata împreună mâinile ca pentru rugă: 

— Slăvite fecior al lui Servet-pașa, același foc mă mistuie, 
dar... 

— La noapte pun slujitorii să te răpească! 

— Nu... Pui în primejdie viaţa amândurora. Rogu-te, 
înduplecă-l pe stăpânul meu să mă dăruie ori să mă vândă ţie. 

Aste vorbe stângaci spuse, pe turcește, lui Osman i se par 
neauzit de frumoase. Și trei seri, la rând, Maria a stat ascunsă în 
tufișurile de iasomie și liliac de lângă zidul dinspre Servet-pașa, 
a ciugulit petale de flori și a depănat, în șoaptă, vorbe dulci cu 
tânărul Osman, până când inima lui s-a înecat în dragoste, ca 
fluturele în miere. 

— Luminate fecior al măritului Servet-pașa, eu am crescut în 
tabără. Crezut-am că pot răpune cu sabia pe cei ce-ar cuteza în 
cale să-mi stea. Acum, din fată îndrăzneață și bărbată, ajuns-am 
biet cuibar pentru lăstunul tristeţii. Când amurgul împletește, ca 
acum, borangic peste Bosfor, de la Cornul de Aur până la 
Edikule, jinduiesc și mai mult după ţara mea și lăcrămez, așa 


cum cerul lăcrămează rouă în văile de pe Argeș, unde m-am 
născut. 


* 


Pe Preda Buzescu îl încânta purtarea lui Dan-vistierul. Toți zic 
că-i om îndrăzneţ, cu minte ascuţită, că spune adevărul fățiș, 
că-i place să se joace cu prostia altora, cum se joacă mița cu 
șoarecele. Răstălmăcește totul și multe zvonuri iscodește. Radu 
însă îl socotea doar un dibaci potrivitor de vorbe și fapte 
născocite. Intreba: 

— De ce când se pomenește de trădarea lui Dima amuţește și 
vânăt se face? 

Acuma, în sfatul domnesc, Dan-vistierul șuguiește cu un fel de 
mătrăgună în glas: 

— Din epistola ce-ţi scrie vlădica lon de la Prislop înţeleg, 
stolnice Stroe, că noi trebuie să luptăm aici ca să dăm răgaz 
craiului Sigismund să nuntească în tihnă. Nu? Ci luna de miere 
nu trebuie să i-o ocrotim? Că-i mai de preţ ca nunta... 

— Poate chiar asta ni-i zodia, aici la Dunăre: să străjuim 
huzurul și fericirea altora, sortiţi a trăi mai spre asfinţit. 

— N-aș avea nimic împotrivă dacă n-aș auzi, din șoapte 
tainice, că-i cam neputincios. Și-atunci luna de miere se 
lungește... un veac. 

Logofătul Teodosie Rudeanu lasă deoparte pana cu care a 
desenat un nou fel de capcană pentru păsărele și vestește sfatul 
că a venit poftire de la craiul Sigismund să trimită solie pe cei 
mai de frunte dregători la Alba lulia, să pregătească sărbătoarea 
închinării lui Mihai-vodă. Vestea asta stârnește mare hreamăt 
între boieri. Radu Buzescu socotește că această solie va întări 
alianța dintre cei trei voievozi din ţările române, îndreptată 
împotriva otomanilor. Lui Dan-vistierul însă i-i teamă de o 
capcană, la fel cu cea întinsă lui Aron-vodă. 

— De ce să ne ocârmuiască un Bâthory? Au noi n-avem cap? 
strigă, cu mult harţag, Dragomir din Vâlcănești. 

Se aleg, totuși, dregătorii pentru Alba lulia: Teodosie 
Rudeanu-logofătul și Dumitru-vornicul. 


* 


Închisă într-o chilioară întunecoasă din palatul Bathoreștilor, 
Velica-doamna stă amețită, răvășită de întorsătura lucrurilor, și 


nu se dumirește: ...„Ce prăvălatecă-i viaţa... Aron-vodă credea, 
cu sfinţenie, în prietenia lui Sigismund. Nici strajă românească 
nu ţinea în juru-i: și acum pătimește. Gáspár Kornis m-a sfătuit 
să închiriez o casă mare și, iată, străjerii, m-au luat de la Prislop 
și m-au închis în chilia asta mucegăită...” 

Pe la prânz se ivește Fabio Genga: mieros și surâzător. Velica 
îl măsoară cu privirea, scrutător; o supără nasul lui mare și 
coroiat, gâtul nefiresc de lung și umerii înguști. Pălăriuța de 
catifea neagră cu pene de struț, sure, stă strâmb ca o ulcică în 
par. 

— Secretare, din ce pricină m-aţi închis aici? 

— Porunca principelui, carrissima madonna. Dar nu te speria: 
te afli, prea frumoaso, într-o curte civilizată, se pleacă adânc, 
duce dreapta osoasă la piept și iese de-andăratelea. 

Din clipa asta, Velica-doamna nu mai nădâjduiește nimic: ... 
„Cine mă râvnește? Craiul? Secretarul? losica? Ori Kornis? Imi 
blestem frumuseţea asta de pofte izvoditoare”... ` 

Abia a doua zi o slujnică i-a adus teorbul cerut cu stăruință. li 
mângâie strunele și îngână cântec vechi, ca un psalm: ... „Am 
văzut frumuseţea ta, domnul meu, și ochii tăi mi-au rănit inima 
cu prea dulce rană. lară eu, vas de mir, bucurându-mă foarte, 
înalt spre tine tămâia nădejdilor mele. Impacă-mi făptura cu 
bărbăţia ta, și de sufletul tău sufletu-mi leagă”... Și, o clipă, 
chilioara asta nu i se pare strâmtă, ci încăpătoare cât tot palatul, 
cât toată cetatea, cât toată ţara. Căci bărbatul din vis este aici. 


* 


În cele trei zile cât a stat în Târgovişte, Sima stolniceasa a 
auzit femeile vorbind că Radu Calomfirescu ar arăta prea multă 
prietenie lui Dragomir din Vâlcănești și s-a întristat. 

— Dar nu pentru Dragomir brodează Calomfirescu astă 
prietenie, ci pentru soră-sa, bârfesc mai departe boieroaicele 
limbute. 

Și Teleleu a auzit șoapte despre asta. 

— Trebuie să veghem, jupâneasă Sima, că adesea inima celor 
mari de jungherul mișeilor se primejduiește. 

Sima rămâne îngândurată o vreme. Apoi, tresărind, se 
îmbracă și grăbește la drum. Trece prin Stănești, prin Loloiești, 
prin Căluiu: rânduiește cu bătrânele, cu nevestele, cu fetele 
șezători de tors și de ţesut pânză subţire de in și cânepă pentru 


cămăși și, mai groasă, pentru corturi. Copiii deapănă sculele, fac 
țevi ori învârt urzoaiele și depănătoarele. Bătrânele nividesc. 
Nevestele țes. Fetele ghilesc la râu pânza și-o întind pe iarbă, la 
soare, să se albească. 

La fel a pornit să facă și două dintre cumnate: Preda, soața lui 
Radu Buzescu, în satele ei și Dobra, soţia lui Teodosie Rudeanu. 
In același timp, maica Teofana a strâns la Cozia și în Ostrovul 
Călimăneștilor șaptezeci și cinci de călugărițe și le-a pus să 
toarcă și să țeasă pentru oştire. A vizitat-o pe cuscra Neacșa, la 
Filiași, poftind-o să lucreze și dumneaei pânzeturi, cu fetele din 
casă și din sat, să coacă pâini pentru pesmet și păstrămuri 
grele, de bejenie. O găsește tare mâhnită din pricina doamnei 
Stanca și a lui Dragomir: 

— Îi zădărnicesc truda lui Mihai. Acuma eu îl iubesc și-l 
slăvesc pe ginerele meu, mai mult decât pe Stanca. 

— Străduiește-te întru îmbunarea lor, că le ești mumă. Și te 
rog s-o îndemni să pună fetele din juru-i să împletească și să 
coasă cinci sute de flanele și de cojocele. Că nu se știe cât 
durează războiul. 


* 


În drum spre Timişoara, nu departe de Lipova, pe craiul 
Sigismund l-a prins o ploaie mare, și-a căpătat un guturai 
nesuferit. Și cum un viteaz guturăit nu mai este un viteaz în 
deplinătatea puterii a părăsit oastea. 

Și-acum, mai mult ca orice, îl fericește marșul nupțial ticluit 
de don Petro Busto, în cinstea Mariei Cristina. 

După ce-l ascultă, transportat de emoție, poruncește lui Fabio 
Genga: 

— Secretare, scrie act de danie marelui artist Petro Busto di 
Brescia: o casă pe uliţa italienilor. Data: azi 8 mai 1595. 

Iscălește rotind pana între degete și învârtind limba între 
dinţi, ca un șurub roșu. Când lasă pana în călimară, Genga îl 
înștiințează, cu glasu-i uns cu mierea lingușirii: 

— Velica-doamna-i aici, serenissime. 

— Da? Nu cumva nasul tău coroiat ca o scoabă... Velica... Îi 
rostesc numele și un fior fierbinte mă furnică prin șira spinării. 


* 
Întoarcerea lui Caraiman-pașa din Moreea prilejui în Istanbul 


strălucite alaiuri și serbări; nu atât pentru victoriile împotriva 
Veneţiei, cât pentru ca lumea să mai uite spaima înfrângerilor 
de la Dunăre. Falnic în șa, pe cal roib, biruitorul venețienilor a 
străbătut ulițele, înconjurat de pașale, urmat de spahii și ieniceri 
trufași, de tumbelechii îndemânateci în bătaia tobelor de aramă, 
ținând tactul surlelor din meterhaneaua împărătească și sporind 
alaiul cu huiet mare ce se voia cântec de slavă. Privea măreț 
asupra mulțimii, cum îi arunca flori și-i striga: 

— Hul!... Hu!... Hu!... 

Nu zâmbea: căta doar mut și încruntat. Numai din când în 
când, ochia pe la balcoane cadâne frumoase. Atunci se lumina 
un pic, strunea calul și gândea la haremul lui: ...„Mă asurzește 
urletul prostimii. E ușor să stai cu fundul pe moale covor de 
Persida, cum stau cei din faţa casei lui Omar Ben Ali și să aclami 
războinicii care îndură asprimea taberei și înfruntă moartea... 
Musulman din mine-i numai fesul, căci îmi place tot ce interzice 
Coranul. Şi mai ales, băutura. lar grecii au un vin și niște 
mulieri... De-ar veni mai repede corabia cu grecoaicele de la 
Corint... Un boier valah, Preda Buzescu, mi-a spus o vorbă 
înţeleaptă: femeia cât mai goală și cupa cât mai plină, muierea 
cât de tânără și vinul cât de bătrân bine-mi priesc mie...” Dar 
când alaiul ajunge la poarta Seraiului, Caraiman-pașa primește 
porunca a se întâlni grabnic cu Sinan-pașa. Porunca asta îl 
oțărește: se zice că Ferhat-pașa s-ar fi înţeles cu ghiaurul Mihai 
de la Kara Eflak să vină asupra Țarigradului și să-l alunge pe 
Mohamed-sultan. E ostenit, sătul de tabără: credea că măcar 
două-trei luni va fi lăsat în pace. A împlinit cincizeci și doi de ani. 
Și, din pricina necumpătării, s-a cam îngrăşat, iar bărbăţia 
începe să i se cam veștejească... „Ce viaţă-i asta, numai pe 
câmp de bătaie, între ieniceri și spahii murdari, sălbatici și cruzi? 
Când eram tânăr, mergea. Acum... mi-i acru sufletul.” Ci, intrând 
în casă-i după bucuria din clipele regăsirii, iar îl răpune 
amărăciunea: ... „Dor mi-i de hodină, mărite Alah. Uite ce 
grădină, ce chioșcuri am... Și ce de muieri tinere și frumoase... 
Miriam?! Valaha cumpărată de la Țicalidi... Se vor fi îngrijit 
roabele să-i facă pielita catifelată, bine mirositoare?” 

Poruncește mâncare și vin valah. Bea cu sete. Inima i se 
înfioară și strigă scopitului: 

— Să mi-o aducă pe Miriam! 

Roaba Haiun își pleacă fruntea până atinge înfloriturile 


covorului persian, moale și pufos, o îndeamnă pe Maria să facă 
la fel, apoi grăiește supusă, mieroasă: 

— Mărite și luminate stăpân, Miriam se află înaintea ta, cu 
toată frumusețea și cu toate harurile-i, prea plecată și prea 
fericită că trupeșa-i făptură, cu sânii mai rotunzi ca portocalele 
și mai catifelaţi ca piersica, iar coapsele mai fierbinţi ca soarele 
în iulie, buzele mai moi ca puful becaţei și ca rodia de rumene, 
în stare să zămislească fiorurile cele mai dulci... 

— Oprește-te! strigă pașa, privind-o lacom pe Maria. Au mă 
crezi orb? Ori beat?... Pleacă!... Și, către fata care-l privește cu 
spaimă: Eşti frumoasă, cu adevărat. Te-ai mai subţiat un pic. lar 
surâsul ţi-i ca un boboc de trandafir roz, cu multe făgăduințe... 
se trezește vorbind ca stihuitorul Hafiz, deși o bruftuluise pe 
Haiun, pentru că se miorlăia poetic. 

Maria își face cruce cu limba și surâde: 

— Pașă, ai destule femei frumoase; eu sânt urâtă și sălbatecă. 

— Ce tot boscorodești acolo, odraslă de ghiaur spurcat? 

— Dacă-s spurcată, de ce mă râvnești? 

— Fiindcă... fiindcă, hâc!... 

Și se repede, clătinându-se, spre dânsa. Fulgerător, Maria îi 
smulge hangerul de la brâu și i-l pune în față: 

— Ai ucis zeci de femei. O femeie să-ţi vină de hac! 

Caraiman-pașa se dă trei pași îndărăt din faţa lamei 
scânteietoare. E îngrozit: vede moartea mai aproape decât a 
văzut-o oricând pe câmpul de luptă. Se lipește de perete și 
zâmbește într-un dinte, câinește. Ura din ochii Mariei și 
împrejurarea tragică și caraghioasă în care se află iscă în inima 
pașei un sentiment nou, tulbure, abia ghicit. E deprins ca 
femeile să i se târască, șopârle, la picioare, ori să se gudure ca 
pisicile. Asta-i cea dintâi care-l înfruntă. O privește cum n-a 
privit nicicând un obraz de muiere. Grăiește, limpezit parcă din 
beţie: 

— Miriam, un singur semn dacă fac... 

— Nu mă tem de moarte. Te junghiu și, pân-or sări scopiţii, 
îmi potrivesc hangerul ici, sub țâța stângă. 

— Smintito! 

Ochii Mariei împroașcă mânie și pară. Pașa, ca un șacal, se 
răpede, o înșfacă de cap și-i smulge pumnalul. 

— Gealaţi!... La trunchi cu ea! Capul atârnaţi-i-l în boldul 
chioșcului cel mare. E fecioară... Ha, ha, ha! 


Chipul Mariei albește ca mătasea bluzei. Doi gealaţi o înșfacă 
și o scot din chioșc. Nu-i vine a crede că-i dusă la trunchi. Işi 
face cruce, să-și mai alunge spaimele... „De s-ar întâmpla mai 
repede, înainte de a izvori mișelia din tainițele făpturii. Să nu 
mă-njosesc a cerși iertare. Să-mi ţin firea.” 

Din foișorul cel înalt al chioșcului, Caraiman-pașa priveghează 
împlinirea poruncii. 

— Eunuci, scoateţi toate cadânele din harem, să afle cum știe 
stăpânul a pedepsi semeţia! 

Unele lăcrimează de milă și teamă; altele râd prostește, iar 
altele se întreabă: 

— A aflat că vorbea cu tânărul Osman? 

Haremul tot stă gata, ca la un mare spectacol. 

— Gâde, ascute bine satărul! strigă pașa, hohotind. Să nu-i 
zdrelești frumuseţea gâtului. 

În clipa asta, din foișorul lui Servet-pașa, izbucnește glas 
deznădăjduit: 

— Miriam!... Miriam!... 

Călăul tresare. Cadânele încremenesc. Maria surâde amar și 
înclină capul. Gândește: „Cum am putut crede că voi scăpa de- 
aici înșelând inima unui tinerel neștiutor și nevrednic ca și 
mine?” 

Strigătul tânărului Osman îl miră pe Caraiman-pașa. Schimbă 
povara trupului de pe un picior pe celălalt. Simte că-l gâdilă 
ceva în suflet. Mânia i se subţie și un strop de milă îi picură în 
inimă. Răsucește câteva fire din barbă și, văzându-le sure, se 
moaie și mai tare: ... „Îmbătrânesc. Geaba o mai dau satârului: 
hangerul meu în mâna ei m-a îngrozit cu groaza morții... Ce 
icoană: o femeie tânără se apără cu hangerul pașei... O sclavă 
frumoasă...” 

— Inapoi!... S-o mai judec. 


Maria nu înţelege porunca: ...„De ce-mi lungesc chinul?” 
Număra lespezile pe care calcă: ... „șase, șapte, opt... Unde mă 
duc...” | se împăienjenesc ochii. Pașii îi șovăie ... „Unde-o fi 


Dragoș acum? Dar Vlad? Frate...” ` 

Nu știe cum a ajuns iar în fața pașei. li aude întrebarea, ca 
dintr-o altă, lume: 

— Ei, te-ai cuminţit, sălbateco? 

— Nu. 

— Să se aprindă cuptorul! 


— Vai! se sperie Haiun, gata să leșine. 

— Să ardă până se umple de jar... Băutură! 

Scopiţi, robi și călăi prind să alerge întru împlinirea poruncilor. 
O duc pe Maria în sala de tortură de la subsol. O dezbracă goală 
ca Eva și-o leagă de-un stâlp în stânga sălii. Haiun o roagă 
mereu: 

— Nu te mai împotrivi... Te frige ca pe-o puicuţă. Aici, 
cuptor, au ars zeci de ghiauri prinși în război. 

Cetluită de stâlp, Maria tace și privește gura cuptorului, largă 
să încapă un taur, și-o socoate drept gura iadului. 

La miezul nopţii, Caraiman-pașa apare în sală, foarte ameţit 
de băutură. Îl bucură jarul roșu, scânteietor, întins în tot 
cuptorul. Îl bucură, mai ales, fata legată de stâlp. O soarbe cu 
privirea. O pipăie cu degete înfrigurate. Râde: 

— Coranul zice: „Pe femeie să n-o lovești niciodată, nici cu o 
floare”... Pe tine, dacă nu te cumințești, te ard, colo-n cuptor. 
Vezi? 

Maria simte mâinile pașei ca niște prelungiri ale flăcărilor din 
vatră. Ar vrea să spună că nu se mai împotrivește la nimic; dar, 
în loc să rostească vorba „da”, se trezește că, fără să vrea, îl 
scuipă drept în ochi. Pașa se clatină. Clipește des, nedumirit. 
Crâșcă din măsele. Scapără din picioare. Dihorii mâniei îl rod pe 
dinlăuntru; ci n-are putere nici să lovească, nici să urle. Vlaga 
bărbătească i s-a stins. O clipă, gândește să-nhaţe jungherul... 
„Nu, sângele mă-ngreţoșază și mă face și mai neputincios...” Se 
așază pe covor, parc-ar vrea să cugete ce osândă să-i dea. De 
acolo i se pare încă mai frumoasă, mai ispititoare: ales șoldurile 
și sânii... 

— Gealat, douăzeci de lovituri! 

Un harap negru, răsărit ca din pământ, numără icnind 
loviturile peste șolduri, peste mijloc. 

— Nu-i strica ţâțele și obrazul... mormăie pașa cu gura 
încheiată de balele plăcerii. Sta-a-ai! se răzgândește, la a șaptea 
lovitură. Dezlegaţi-o! 

Maria stă cu fălcile încleștate; pe trup zvărcile i se înroșesc 
mai tare. Lacrimile-i ard obrajii. Dar nici acum nu poate spune 
„da”. Ca să n-o vadă pașa plângând, răsucește fața spre 
peretele din dreapta și numără spadele, scuturile, arbaletele 
atârnate în cârlige de fier. Și, dintr-o dată, în toată făptura i se 
răvășește mânia. Toată usturimea loviturilor i se adună în inimă, 

ca un bulz de jar. Strânge pumnii și dă să se repeadă spre 
panoplie. Dar gealatul o înșfacă de mână, rânjind cu dinţi albi. 
Cu vorbe scârnave, Caraiman-pașa îi poruncește s-o doboare pe 
covor și s-o batjocorească. 

— Aici, în faţa mea!... Strică-i fecioria și arunc-o în cuptor! S- 
aud cum sfărâie pe jar. 

In prima clipă, harapul se miră de asemenea poruncă; îndată 
însă o apucă de mâini și-o trage spre covor. Maria se lasă în voia 
lui și-a ursitei. Dar când ajunge drept în faţa cuptorului, cu o 
mână îl înșfacă de fundul șalvarilor, iar cu cealaltă de gât și, cu 
o nebănuită putere, îl ridică sus și-l azvârle în vâlvătaia din 
cuptor. Sala se întunecă. Harapul scoate doar un răget scurt de 
fiară ucisă. Toţi, în cap cu pașa, încremenesc. Fumul și mirosul 
de straie și carne arsă îi năucesc și mai tare. Maria se repede, 
înhaţă scutul și iataganul de pe perete. Dar Haiun i se așază în 
cale: 

— Nu, nu Miriam! 

Desmeticit, Caraiman-pașa trage hangerul din brâu, ţintește 
cu arma în frunte, dar fata se apără cu scutul. Doi gealaţi sar cu 
hangerele asupră-i. 

— Nu! îi oprește Caraiman-pașa. N-o ucideţi. Dezarmaţi-o și 
îmbrăcaţi-o. Vreau să-i pregătesc altă osândă... 

Se retrage în selamlâk, partea din casă rezervată numai 
bărbaţilor. De harapul prăjit pe jar nu se mai îngrijește nimeni. 
N-ar mai avea niciun rost. 


* 


În sfatul domnesc din ziua de 3 mai, Radu Buzescu nu-și 
poate stăpâni indignarea: cum să-l cheme pe vodă, ca pe-un 
supus, la Alba lulia? 

— Se hotărăște războiul cu necredincioșii și nunta, lămurește 
Teodosie Rudeanu, de două ceasuri întors din Transilvania. 

— De câteva zile, adaogă Preda Buzescu, oamenii lui Albert 
Király s-au cam obrăznicit: pradă, batjocoresc, cer mereu 
sporirea lefurilor. Măria sa a vândut chiar o seamă de odoare din 
biserici, ca să facă bani. 

— Boieri, n-avem vreme de sărbători și închinări: dușmanul ne 
pândește la Dunăre! strigă Stroe Buzescu. Măria-sa va să trimită 
mare solie la Alba lulia, să hotărască în numele țării. 


* 


În adevăr, chiar în acele zile din mai 1595, ca să trezească 
musulmănimea din amorțire și amărăciune, padișahul Mahomed 
a hotărât strigări de război cu mare pompă, cu multă horboră de 
surle, tobe, meterhanale. Scoate chiar steagul cel mare și verde 
al profetului, ca la primejdiile cele mai mari. Pristavi, ajutați de 
lungi trâmbiţe de alamă, vestesc, cu glasuri asurzitoare, pe ce 
uliți va trece steagul, cu strălucit alai, spre tabăra de la 
Adrianopol. 

— ...Orice necredincios, fie el ghiaur, fie jidov sau alt neam să 
se ascundă din calea steagului sfânt al profetului! 

— Intraţi în pământ, ghiaurilor, din fața prea luminatului steag 
al profetului! 

— Fugiți și-ascundeţi-vă în pădurile de la Megidi Tabia, până 
nu vă spintecă iataganele otomane! 

— Ticăloșii voştri ochi să nu pângărească sfințenia steagului 
dat nouă musulmanilor de preamăritul profet Mahomed, să-l 
purtăm din biruinţă în biruinţă, pe toată faţa pământului. 

— Ghiauri, sângele vostru va scălda caldarâmurile de pe 
ulițele noastre, aburind ca tămâia pentru plăcerea lui Aiah! 

Asemenea înfricoșate strigări silesc pe creștini să se mute, în 
grabă, de pe străzile pe unde va trece alaiul steagului. Dar sânt 
și unii care se ispitesc să închirieze odăi și, îmbrăcaţi turcește, 
să privească mărețul alai al steagului. 

— Mor, mor, cara mia, se jeluie către Cătălina, Theresa, soţia 
noului bail, Marco Zane; mor dacă nu văd și eu acest spectacol 
așa de rar. La Veneţia asist totdeauna când se scoate 
Bucentaurul... 

— Ce-i atât de ispititor, madona? 

— Vai, cară mia sultana! Să văd ceea ce niciun creștin n-are 
voie a vedea... Uite, uite cum mă-nfioară dorința, curiozitatea, 
bucuria. O bucurie amestecată cu spaimă. 

Cătălina măsoară cu privirea pe această ambasadoare 
împodobită cu belșug de aur și pietre scumpe, care nu-i pot 
ascunde urâţenia. 

— Dacă te zărește vreun pașă și te răpește? 

— Păi... crezi că nu? 

La stăruința soţiei, Marco Zane a arvunit o odaie la catul al 
doilea, pe ulița mare a Bazarului, la un oarecare Mussein, 
neguțător de scrumbii. Plata - 50 de piaștri. Dar ambasadoarei 


nu i-a plăcut: nu putea vedea alaiul în întreaga lui desfășurare. 
Soțul s-a străduit să găsească altă gazdă; Mussein a rămas fără 
chiriaș și s-a supărat foarte tare pe ambasador. 


* 


Ca să-l poată apăra pe Aron-vodă, Velica-doamna a căutat să 
împlinească orice dorinţă a craiului Sigismund. Dacă i-a cerut 
să-i cânte din teorb și din gură, aici, în salonul albastru, a cântat 
frumos, cald și dureros. Dacă i-a cerut sfat de-i bine să-l 
sugrume pe Aron-vodă, i-a răspuns, surâzând: 

— Nu te pripi, serenissime. Ți-i foarte trebuitor: dacă-l știe 
închis, Răzvan-vodă se poartă mai cu credinţă. Și-apoi, 
prizonierul din Vinţ este o bună pildă și pentru Mihai-vodă. 

— Ce bine-mi gâcești gândurile... Vrei să fii Egeria mea? 

Peste un ceas îl roagă pe Ștefan losica să-i afle un mijloc de a 
o ţine în preajmă.-i. losica are în cap, de mult, un plan: 

— Zic s-o căsătorești cu Fabio Genga, serenissime. 

— Cum? Se poate? 

— ltalianul ţi-i destul de credincios, ca să primească a lua în 
căsătorie pe ibovnica stăpânului său și destul de îndrăgostit de 
dânsa, ca să se resemneze a-i fi soț doar cu numele. Așa, nu 
află nici Maria Cristina că ai o metresă. lar clevetitoarele tac. 

Dar Velica-doamna s-a împotrivit cu multă mânie la asemenea 
învoială. losica a trimis-o iar în chilioara întunecoasă și l-a 
chemat pe logofătul loan Norocea și pe doamna Stana. A treia 
zi, părinţii Velicăi o rugau să primească: 

— Prin tine avea-vom toate ușile deschise în Alba lulia. 

— O, dragii mei părinţi, a câta oară mă vindeți? L-am ţinut trei 
ani în așteptare pe Aron-vodă, așa cum aţi vrut, iar acum, 
deodată... Și cui? 

— Voia Domnului, fiica mea! 

— Să-l întreb întâi pe înțeleptul stareţ loan, doftor de suflete 
și duhovnic cugetului meu. 

În chilia stareţului au judecat lucrurile pe toate feţele: 

— Dacă te călugărești, cum zici, cu silă și ocară te scot din 
mănăstire, și-i mai rău. 

— Îmi curm zilele singură, de-o creangă, ici, în poiană. 

— Îți întinezi sufletul pe vecie, Velica. Ales că nu pentru Fabio 
Genga te colăcește losica. 

— Știu. Dar de ce? 


— Așa-s nescrisele și mârșavele legi ale acestei lumi, strâmb 
zidită de Domnul. 

lese în ogradă, ocolește mănăstirea și pornește spre poartă. 
Aici, sub clopotniţă, ascultă chemarea la vecernie, ușor și trist 
îngânată de trei clopote-ntr-o dungă. Trece pe malul râului. Își 
reazămă tâmpla de tulpina fagului sub care a văzut, întâia oară, 
acel bărbat minunat și nu-l mai poate nicicând uita... „Am 
douăzeci și șase de ani... Se zice că-s frumoasă și deșteaptă. 
Dar cui folosesc” 

La miezul nopţii, stareţul lon se apropie de dânsa, cu surâs 
blajin. 

— M-am rugat, fierbinte m-am rugat, Velica, pentru liniștea 
cugetului tău. E voia sorții. Ci bătrânul tău duhovnic îţi dă 
povață: du-ţi crucea până la capăt. Eşti prea deşteaptă ca să nu 
ieși, cu bine, din astă grea încercare. 

Ingenunche, doborâtă de tristeţe, la picioarele starețului. 
Plânge cu obrajii în palmele lui: 

— Fac acest pas, cuvioase părinte, cu un singur gând și 
jurământ: să-l ajut pe Mihai, bărbatul întâlnit întâia oară, aici, pe 
malul pârâului, cu doi cerbi alăturea; lui m-am juruit atunci 
ursită să-i fiu. 

* 

— Nu te căsătorești ca să-ți fie soție, ci ca să-l lingușești pe 
măritul crai și să ţi-l faci îndatorat pe veci. Prin Velica îi poți cere 
orice. Poţi stăpâni chiar o treime din regatul dacic: Moldova. Poţi 
ajunge domn, lichea nerușinată... 

— Domnia Moldovei? Bun, cancelare losica. Deocamdată, 
însă, arenda pe cinci ani a minelor de aur din Transilvania. 

— Nu specula! îl înţeapă losica din priviri. Oricând găsesc soț 
pentru amanta craiului și, deci, pentru cea mai puternică ființă 
din Transilvania. 

— Dar eu sânt îndrăgostit, de mult, de femeia asta. 

Măritișul  Velicăi-doamna  indignează multe aristocrate 
unguroaice care îl pândeau din umbră pe secretar, pentru 
averile și puterea lui la Curte, așa cum râvneau să ajungă 
amantele craiului, pentru binele lor și al familiilor. Pentru că în 
anume fel, un prinţ este și un minotaur care dumică fecioare. 


* 


Greu de spus ce s-a petrecut în cugetul lui Caraiman-pașa. 
Destul că n-a mai dat-o pe Maria pe seama câălăului. Haiun a 
cerut răgaz trei zile, s-o îmblânzească. In ceasul când a poruncit 
pregătirile pentru plecarea în tabără, Maria s-a înfățișat, 
zâmbind: 

— Mărite pașă, ia-mă și pe mine. Războiul cu ghiaurii e foarte 
primejdios. 

— Și-o să mă apere o muiere? Ha, ha! 

— Călăresc ca un spahiu. Știu să lupt cu spada și să trag cu 
arcul. Pot să fiu bună iscoadă. 

— Piei, satano! 

— Măria-ta, nu mă disprețui. Fierbinte te rog: ia-mă paj. 
Îmbrac strai apusean și... 

— Da, da... clipește Caraiman, repede. 

Izbăvit o clipă de văpaia patimei pentru muieri, dă în patima 
trufiei. Gândește: „o trăsnaie ca asta mi-ar spori mult faima”. 

Ochii Mariei scapără lumină: 

— De azi înainte, stăpâne, zici că pe Miriam ai ars-o în cuptor, 
iar pe... Murat ți l-ai luat scutier. 

Când o vede îmbrăcată paj, cu părul retezat, surâde mulţumit: 

— Bine, căpitane Murat... Ce-or să mă mai invidieze toți 
pederaștii, în cap cu Saturgi-pașa. Și ce cacialma am să le trag... 


* 


Îndată după sfatul din 3 mai, Mihai-vodă a mutat curtea 
domnească la Târgoviște. Boierii își caută gazde și case în 
preajma Curţii domnești. Măscăriciul Teleleu îl ascultă pe Stroe 
Buzescu cum grăiește cu Dan-vistierul. 

— Iscoadele zic că într-o lună armia otomană-i la Dunăre. 

— Ei, nu era mai bună pacea? 

— Toţi știm că pacea-i bună; nu însă robia. lar pacea 
pecetluită cu mânerul spadei, cu vârful ei se cere păzită. 

— Așa-i, întărește măscăriciul; în toate trebuie un grăunte de 
nebunie. Chiar și în marea înţelepciune. 


* 


Banul lani se înfățişă, cu teamă, la pragul lui Sinan-pașa. 
— Tu, tu mi-ai vârât pe gât un câine ca Mihai-vodă! 

— ÎI cunosc de copil, dar nu i-am bănuit nebunia. 

— Îi trec toată ţara prin foc și sabie. 


— Cu toate că noi, cămătarii, câștigăm și din pace și din 
război, nu te sfătuiesc să nimicești o ţară ca aceea. 

— Împrumuţi împărăţia cu 100.000 de ducați. 

— Dar n-am... 

— Dobândă, zece la sută. 

— Prea darnici sânteți voi, otomanii... _ 

În patru zile, lani ajunge la Târgoviște. Îi tremură barba și 
pleoapele-i cad pe ochi de oboseală, dar cere să grăiască 
grabnic cu vodă. 

— Mihai, copilul meu, Sinan-pașa însuși vine asupră-ţi cu 
150.000! 

— Știu, bane. 

— A doua oară, te rog, nu-i sta împotrivă. Plătește birul 
împătrit și scapă. 

— Da; îl voi plăti cu spada. 

Și iese, lăsându-l pe lani să cadă într-un fotoliu, sfârșit de 
oboseală și de ciudă. După două ceasuri de odihnă, îl caută pe 
banul Mihalcea: 

— Te-am mai întrebat, lani: ai uitat de ce a luat domnia? 

Îi cearcă și pe Buzești. Același cuvânt: 

— Hora asta o jucăm până la capăt. 

— Veţi plânge în pumni! 

— Mai bine să ne căim pentru îndrăzneală, decât pentru 
nevrednicie. 

— Cum, adică: aţi căpiat cu toţii? 

— Cred că da. Dar așa ni-i bine. 

Stroe Buzescu se înșela însă: Dragomir din Vâlcănești l-a 
primit pe lani cu bucurie și-au ţinut sfat tainic. 


* 


Lung, în zeci de culori, măreț cum de mult n-a mai pomenit 
Tarigradul, alaiul steagului sfânt pornește de la poarta cea mare 
a Seraiului. Ocolește moscheile și palatele vizirilor, trece prin 
Atmeidan, prin Esir-bazar, pe malul Cornului de Aur și urcă chiar 
în „orașul necredincioșilor”, adică în Pera și Galata. Lucesc 
armele, șeile, frâiele argintate ori aurite. Imbrăcaţi în roșu, 
verde sau galben, spahiii par ca din povești. Ci inimile tuturor se 
umplu de mândrie, mai ales atunci când trece alaiul lui Sinan- 
pașa, a patra oară mare vizir. În frunte, cinci bărbaţi voinici, 
aduși anume din Caucazia, poartă marele steag verde al 


profetului, ca pe-o zeitate. În faţa lui, toţi muritorii se-nclină cu 
evlavie. Apoi, pornind din rândul emirilor și al dervișilor, se 
stârnește o înflăcărată rugă și strigare: 

— Ducetți-l cu vitejie, să fâlfâie pe întregul pământ și, punând 
ghiaurii sub călcâi, islamic să-l faceţi!... 

Deși bătrân, Sinan-pașa se ţine drept în șa. Straiul lui, roșu- 
aprins, ca și mătasea albă ce-i înfășură turbanul, lucesc în soare 
ca omătul și ca focul. Mulţime de pașale, de capigibași, de 
agale, de slujitori tineri îi fac alai și strigă, din când în când: 

— Sinan-pașa, marele vizir a jurat, pe capul său, că va nimici 
toţi ghiaurii! 

Mulțimea laudă și pe Servet și pe Ahmet-pașa, unul în strai 
verde, celălalt albastru, din mătase de Chitai: 

— Voi aţi umplut bazarul cu mărfuri și scumpătăţi! 

Se bucură văzând bidiviul lui Hassan-pașa, negru ca mura, cu 
tarhat alb, roșu, auriu: 

— Să ne trăieşti, Hassan-pașa, că tu ne-aduci măsline și 
undelemn din Anatolia, lămâi din Chios, sare din Eghipet, grâu, 
carne și miere din Eflak!... 

Dar dintre toţi se lămurește chipul puternic și straiul galben- 
portocaliu al lui Caraiman-pașa: e cel mai arătos și mai grozav, 
mai împodobit cu aur și diamante. Parcă anume, ca să înfrunte 
musulmănimea, și-a croit straiul după moda venețiană, cu fes în 
loc de turban, cu cingătoare lată de argint, în care se rânduiesc 
două junghere cu mănunchiuri de fildeș și un pistol încrustat cu 
sidef și rubine. 

— Vite-l pe Caraiman, cârtește Ahmet, către Servet-pașa, îi 
bate pe venețieni, dar se lasă biruit de moda lor... 

— Până s-o supăra padișahul. Un emir și două ulemale au și- 
nceput să-i zică „stricător de moravuri”. 

Mulțimea însă îl slăvește cu urale și laude: 

— Uu! Uu!... Tu, Caraiman-pașa, ai biruit ghiaurii din Moreea! 

Pulbere să-i faci și pe valahi!... Să ne-aduci capul lui 
Mihaloglu, la oblânc!... Auzi, viteazule?! răzbat urale și strigăte 
pe uliţe și de la balcoane. 

Lângă pașă călăresc doi tineri în strai de paj apusean. Cel din 
stânga e Osman, feciorul lui Servet-pașa, cunoscut multora 
pentru blândețea și cuminţenia lui. Cel din dreapta, frumos și 
tinerel, pare o muierușcă rumenă ca rodia la obraz. | se spune 
căpitanul Murat, dar nimeni nu știe din ce neam coboară. Gurile 


rele cârtesc: 

— Zi, Caraiman nu și-a mai găsit muiere pe potrivă? 

— Coranul nu-l oprește de la bărbaţi, cum nu-l oprește de-a 
înfuleca pilaf și-a horpăi ciorbă de berbec. 

— Din Moreea s-a întors cu bogății mai mari decât ne-am 
întors noi din Persida. 

Uriaș, pompos și falnic, întruchipând tot imperiul semilunei, cu 
toate ale lui măreţii, alaiul trece înainte. Norodul pleacă frunţile 
în pulbere cu mare smerenie, iar mărimile, fie că trec încruntate 
și mute, fie că povestesc și bârfesc despre jafuri, muieri, 
omoruri ori alte păcate, se prefac a primi închinarea mulţimii. De 
la ferestrele balcoanelor, împodobite cu covoare și cu ramuri de 
dafin, privesc zeci de mii de ochi de femei, umbriţi de feregele 
din borangic negru, subțiri și străvezii ca pânza de paing. Alaiul 
steagului este, pentru ele, rar prilej de a ieși la lumină din 
tainițile haremurilor, înăcrite de multă bârfire. Unele chihotesc 
prostește; altele cască gura și holbează ochii ca broaștele la 
marginea bălții, ori ca bufniţele în firide întunecoase; altele, mai 
șucare, văzând că le privește câte un spahiu, se prefac a scăpa 
feregeaua de pe obraz, arătând buze ca fraga. Când se știu 
priviţi de ochi de muiere, luptătorii Islamului nu mai calcă posaci 
și întunecați, ci saltă sprinteni în șa și culeg de prin balcoane 
ochiade și surâsuri, luminându-se la față. 

Alaiul ajunge pe ulițele strâmte de lângă Aya Sofya. Steagul 
cel verde și sfânt fâlfâie și strălucește în alinul vântului de pe 
Bebek și Chrysokeras. Dar, deodată, un strigăt sălbatec: 

— Ghiaurii! Privesc! Spurcă steagul sfânt... 

Mii de capete se răsucesc speriate. Se iscă înghesuială în faţa 
unei case. Căpitanul Murat pălește la obraz și, fără să vrea, duce 
mâna la spadă. Un pâlc de ieniceri rupe rândurile și se 
năpustește spre o casă cu balcon albastru. 

— Sânt ghiaure!... Le cunosc! strigă același glas. Au venit și la 
mine să le-nchiriez casa. 

De la multe balcoane, într-o clipă, dispar privitoarele. 
Înfuriată, mulţimea ameninţă cu pumnii și urlă înfiorător: 

— Moarte pângăritorilor! 

lenicerii se bulucesc în casa buclucașă, brâncind porți și uși. 

Alaiul își pierde măreţia. Se poticnește. Se destramă. 

— Căpitane Murat, poruncește  Caraiman-pașa  surâzând 
batjocoritor, intră și vezi cine-s. 


Ținând să dovedească îndrăzneală, Murat descalecă sprinten 
și aleargă, fluturându-și pelerina în vânt. 

În odăile de sus, ienicerii o află pe ambasadoarea Theresa 
Zane: o despoaie de rochie, îi smulg bijuteriile și-o lasă leșinată. 
Pe căpitanul Murat îl zguduie spaima; totuși, cu îndrăzneală, 
povestește pașei ce-a văzut: 

— O ghiaură italiană... Și și-a primit pedeapsa. 

— Ei, dac-ar afla profetul ce mai ochi de muiere ghiaură îi 
pângăresc cârpa asta verde, șoptește viclean Caraiman-pașa, s- 
ar scula din mormânt și cu limba scoasă ar alerga de la Mecca 
până aici. Numai că și casele mele, uite colo, tot la ghiauri au 
fost închiriate. 

— Cum? 

— Nu te mira. Știe și padișahul: o parte din chirie curge în 
hasnaua lui. lar pârâtura asta a fost pusă la cale. Intâi, ca să ne 
batem joc de venețieni. Apoi, ca să se facă și mai multă 
tevatură și să aţâţăm, să îndărjim armia și mulţimea spre război, 
într-un zel fără margini. Că, la toată urma, de asta s-a și rânduit 
ast măreț alai. 

— Mărite pașă, atunci eu... 

— Îmi bat joc de tot ce-i sfânt. Nu cred în nimic. Totuși, se 
înalţă în scări și strigă: cu Veneţia am încheiat pace. Dogele a 
trimis daruri scumpe slăvitului padişah. Să-l iertăm pe bailul 
Marco Zane! 

După o jumătate de oră, refăcut, alaiul își urmează calea 
încet, pompos, greoi, ca un fluviu uriaș, de nezăgăzuit. 

Dar când Sinan-pașa intră în Serai, peste Cornul de Aur, sus în 
Galata, bande de ieniceri și spahii pornesc să prade și să 
incendieze casele creștinilor. Mânia și spaima, ura și groaza 
plutesc prin văzduhul Țarigradului ca un fum ucigaș. 


* 


Neguțătorul grec, venit să cumpere saci cu miez de nucă și 
putini cu miere, aduce la Stănești pitac iscălit de Araxi: ...„Odată 
cu armia otomană au plecat din Chrysokeras şapte galere cu 
pulbere. Intră pe Dunăre...” 

— Condure, până deseară, ist pitac să fie în mâna jupânului 
Stroe! 

— Păi... pierd două ceasuri la vadul Oltului și-acu-i prânzul cel 
mare, jupâneasă Sima. 


— Ori vrei s-o trimet pe Anghelina? 
— Mada... Dragostea pentru Ricman îi pune aripi la călcâie. 
— Credeam că tu și murgul tău v-aţi născut cu aripi. 


* 


De la Prislop, Velica-doamna, îmbrăcată ca o ţărancă din 
Săliște, s-a dus la Vinţ, să-l vadă pe Aron-vodă. Căpitanul 
străjilor, român din Făgăraș, și-a cerut iertare: 

— Îmi pierd capul dacă-ţi îngădui să-l vezi. De altfel, prea 
frumoasă doamnă, de trei săptămâni de când se află aici, bea 
întruna. Bea, strică tot din juru-i, urlă și iar bea până cade jos și 
adoarme. Se trezește și strigă iar după băutură. 

Întunecată, tristă, pleacă spre Alba lulia. Pe drum, caii se 
sperie de-un urs ieșit din lunca Mureșului, izbesc trăsura de-un 
trunchi și rup o obadă de la o roată. Până când vizitiul drege 
roata, se întinde pe iarba proaspătă, deasă ca peria și presărată 
cu bumbișori albi. Soarele apune, roșu, geană portocalie așezată 
pe crestele albastre de munţi. Câteva clipe, Velica se lasă în 
voia gândurilor și-a uitării. Nu bagă samă cum răsare luna și se 
furișează printre arini și sălcii. Inima i se moaie și lacrimi 
fierbinţi i se preling pe obraji. Își jeluie tinereţea și nenorocul. N- 
a făcut niciodată rău cuiva. Dimpotrivă: a fost totdeauna ca o 
rază de lumină. Și totuși... 

La douăzeci de pași mai încolo, un ţăran cu plete sure duce la 
apă o iapă cu mânz alb, sprinten, jucăuș, puternic. Velica îl 
privește cum scapără din copite și sparge oglinda apei, 
răsfrângând mii de scântei, furate din razele apusului. Pânza 
lacrimilor se subţie și, în vraja acestei icoane, prinde a vedea 
nevăzutele: ... „Un armăsar alb, strunit de un bărbat falnic, intră 
în Alba lulia pe poarta Sfântului Gheorghe. Cine-i bărbatul 
acesta cu mantie albă fluturată-n vânt, cu spadă la șold, cu 
privirea aspră și grea de gânduri?”... _ _ 

Se ridică din iarbă. Aleargă spre mânz. ÎI prinde. Îl mângâie. Îi 
strânge capul la piept: 

— Ce blând ești, frumosule! și-l sărută. 

Cu iapa de căpăstru, ţăranul privește înduioșat de multa 
bucurie a femeii. 

— Vinde-mi-l, moșule. 

Privindu-i straiul, omul se codește și râde mut: 

— Soi bun, împărătesc... N-ai tu atâţia bani. 


— Te rog mult... Și-i întinde o pungă cu galbeni, smulsă 
repede din bârneţe. 

Țăranul își scoate cușma, uimit: 

— i-l dau cu iapă cu tot: să nu tânjească singur. 

— Poftim atunci și... și un inel. 

— Nu... E prea mult. 

— la-l, așa, de la mine: un dar pentru binele și bucuria ce-mi 
faci în clipa asta. 

— Multam frumos... Domnul să-ţi trimită biruinţă asupra 
răului, pace în casă și fericire în inimă, domniţă prea bună. 


Învrăjbitorul diavol cearcă inimile unor veliţi boieri 


Cu vorbirea-i meșteră, Stavrinos, stihuitorul, povestește Simei 
și lui Stroe Buzescu, așezați în jilțurile din foișorul culei din 
Stănești: 

— O vând cum mi-a spus-o banul lani, care m-a cam ispitit cu 
vorbe dulci. Cică padișahul s-ar fi tânguit către Sinan-pașa așa: 
„Mihai ghiaurul s-a ridicat asupră-mi ca un balaur neîmblânzit: 
mi-a stricat țări, prădatu-mi-a orașele, cetăţile, și satele 
dobândite de înaintașii mei cu multă osteneală și risipă de vieţi 
omenești. Mi-a smuls din mâini Brăila-raia și Giurgiu-raia. Cu 
gloatele lui a trecut la Rusciuc. A tăiat și a sfărâmat oștile mele. 
Mi-a ucis pe vrednic căpitanul meu, pe Mustafa-pașa, spaima 
dușmanilor mei și stâlp împărăției mele. Silistra, Varna și Baba, 
până la Provata, Zagura, Plevna, Nicopole, Vraţa, Vidin, toate le- 
a surpat. Hanului, de care tremurau toți, i-a strivit nasul și pe 
fugă l-a pus. Câte oști am trimis n-au izbutit să-l biruie. Mi-a 
făcut armia de rușine. Și ce n-am păţit de la alte mari puteri, am 
păţit de la el. Vizirul meu, putea-vei tu răzbuna toate acestea? 
Pleacă îndată, în Țara Românească, intră și pradă tot, prinde și 
robește mume și copii, iară pre acel Mihai să mi-l prinzi și legat 
să mi-l aduci, ca asupra-i să-mi vărs amarul cu care m-a adăpat. 
Și pune în locu-i la Kara Eflak un beglerbeg prea supus...” 

— Scrie astea și pentru ostașii noștri, îndeamnă Sima și 
urmează: ieri, un cioban de-al lui Boer mi-a adus din 
Transilvania răvaș neiscălit. Sfătuiește, Stroe al meu, să fiți mai 
cu grijă faţă de Albert Király, că va să se poarte după pilda lui 
Tolnây pe lângă Aron-vodă. 

A doua zi, alt răvaș tainic, printr-un călugăr de la Prislop: 
„losica vrea tronul Ţării Românești, iar Fabio Genga, cămărașul, 
cere Moldova; amândoi, ca supuși ai craiului”. 

Auzind de la Stroe despre asemenea răvașe, Mihai-vodă îl 
cheamă pe banul Mihalcea: 

— Dai zvon că te duci la Brăila, și pleci la Praga. Nimeni, afară 
de noi trei, să nu afle. Nici în ţară, nici în străinătate. Vorbești cu 
împăratul Rudolf. Arată-i că marele vizir, pregătit să-i lovească 
imperiul, se năpustește întâi asupră-ne cu toată puterea-i. 
Arată-i ce-am făcut noi și ce vom mai face. Cere ajutor în bani și 
oști, cât mai grabnic și cât mai mare. Că luptăm pentru dânsul, 
cu aceeași îndârjire cu care luptăm pentru ţara noastră. 


* 


Preda Buzescu a băgat de seamă că Mirişte-logofătul, Chisăr, 
fratele cârcotaș al lui Teodosie Rudeanu, Dragomir din 
Vâlcănești și Dumitru-vornicul s-au grăbit să se așeze, în jilțuri, 
îndată ce a intrat măria-sa, fără a se închina, după datină. 

Radu Buzescu înfățișează hrisov de sporire a dărilor pe vite: 

— Trebuie să plătim noii lefegii aduși din februarie: români din 
Moldova și Transilvania, secui, cazaci, sârbi și cincizeci de nemți 
catafracţi. 

Dragomir și Miriște cârtesc, mai mult lăturiș decât de-a 
dreptul. Ceilalţi încuviinţează hrisovul. Gâlceava bărbilor se 
întețește însă, când Dan-vistierul înfățișează știrile despre armia 
otomană. 

— Craiul Sigismund a jurat că ne ajută, sare Teodosie 
Rudeanu, în războirea cu otomanii, până la biruinţa cea mare. 

— Dacă i se închină măria-sa, adaugă Dan. 

— Care vi-i sfatul, povăţuitorii mei? întreabă Mihai-vodă, 
rotindu-și privirea, parc ar vrea să măture mâăzga de pe chipul 
fiecăruia, să-l vadă în adevărata lumină a cugetului. 

— La Alba lulia merg soli cei mai de seamă boieri, grăiește 
Preda Buzescu. Ei, în numele ţării, leagă prieteșug cu craiul. 
Măria-ta rămâi aici, cu faţa la dușman. 

— Aha! se bucură Dragomir din Vâlcănești, îndușmănit. Aţi 
intrat, prostește, în năprasnică războire cu Poarta, iar acum dați 
din colț în colț, milă cerșind la curtea craiului Sigismund. 

— Cârcotași împodobiţi cu bărbi însurite de mâzga vicleniei! 
se mânie Stroe Buzescu. 

— Cutezi a ne ocări, chiorule?! 

— Ochiul meu veghează slobozenia ţării, Dragomir din 
Vâlcănești! Și numai cei orbiți de nemernicie ori viclenie nu văd 
și nu înțeleg că am pornit un lucru sfânt, pe care chiar de-l 
plătim cu viaţa, nu-i prea scump plătit. 

— Măria-ta, se mânie Dan-vistierul, dacă nu iese stolnicul 
Stroe din divan, ieșim noi. 

— Liniștiţi-vă. Din ăst război, știu, pierdeţi, dar și câștigați 
mult. 

— Câștigă meșterii sași din Sibiu, Brașov ori Bistriţa, că vând 
arme și tarhat pentru călăreţi. 

— Și domnia-ta, comise Stoichiţă, că-mi vinzi herghelii și 


turme de vite, și chite de cânepă, și miere, și grâu. 

— Dreptu-i, măria-ta, se împacă Dan-vistierul, dar prea ne 
terfelește cinstea, zicându-ne nemernici și vicleni. Am cu 
douăzeci de toamne mai mult ca dânsul și nu-i îngăduit să mă 
înfrunte cu vorbe de ocară. 

— Dar n-am spus tot! nu se lasă Stroe. Măria-sa nu-i Aron- 
vodă, iar noi... 

— Oprește-te, stolnice Stroe, se ridică voievodul în picioare, 
hotărât. Sântem în sala de sfat, nu de sfadă. Poruncesc să se 
alcătuiască solia. Cap, înalt prea Sfinţitul mitropolit Iftimie; îl 
însoțesc episcopii Luca de la Buzău și Teofil de la Argeș. Mergi și 
domnia-ta, vornice Dumitre, logofete Mitrea, vornice Chisăr, 
logofete Teodosie, postelnice Preda, clucere Radu, stolnice 
Stroe, clucere Vintilă, postelnice Stănilă. 

— Să meargă și Dan-vistierul, se ridică Miriște. 

— Aș fi vrut să rămână aici, dar dacă-l cerețţi, poftim. Să 
meargă și Borcea-logofătul și Radu-postelnicul Calomfirescu. 
Sfătuiţi-vă între domniile voastre și spuneţi-mi mâine ce-aţi 
hotărât. Primejdia-i mare, neînchipuit de mare: scoțând steagul 
verde al profetului în alai prin Țarigrad, Sinan-pașa a îndârijit 
inima ismailitenilor dincolo de orice margine. Știm asta. Indărăt, 
însă, nu dăm. Dimpotrivă: cuvine-se a-l convinge pe Sigismund- 
craiul că dacă silim și-l lovim unde nu se așteaptă, adică la 
trecerea Balcanilor, mult mai ușor îl putem birui. Ne-ajută și 
bulgarii și sârbii. Prin Baba Novac și Deli Marcu, avem bune 
legături cu haiducii, din Adriatica până în Marea Neagră. În acele 
părți putem zădărnici orice năvală spre Dunăre. 


* 


Trei lucruri preocupă lumea din Praga: steaua nouă 
descoperită de împărat, boala murgului maiestății-sale imperiale 
și ofensa gravă adusă de regele Spaniei, care și-a măritat fata 
cu un prinţ oarecare, lăsându-l pe Rudolf iară holtei, deși o 
aștepta de optsprezece ani, de când infanta avea doar câteva 
luni. Așa că foarte greu i-a fost banului Mihalcea să grăiască 
mai-marilor împărăției despre treburile războiului de la Dunăre. 
Mituind valeții și slujitorii, abia a putut să-l vadă pe Carlo Magno, 
istoricul împăratului, și pe doctorul Pezzen: amândoi se întrebau 
cu ce drept Sigismund Báthory anexează Moldova și, 
înlăturându-l pe Aron-vodă, păgubește creștinătatea de o spadă 


ageră. 

Mihalcea îi încredințează că românii au luptat singuri toată 
iarna: 

— Ajutorul trimis de Sigismund a fost cu totul neînsemnat. 
Lefegiilor lui Albert Kirâly le place mai mult să ceară bani decât 
să lupte. De multe ori, ca la Rusciuc, au venit doar la pradă, la 
de-a gata. Mihai-vodă-i nevoit să vândă odoarele din biserici ca 
să-i plătească. Ajutaţi-ne, că, tot ce facem, facem numai din 
iubire pentru creștinătate și pentru binele ei. 

Cei care-l ascultă îl cred. Dar nu au putere să schimbe o iotă 
măcar din ce spun oamenii lui Sigismund, ginerele împăratului. 


* 

Chiar și cei mai săraci locuitori ai țării înţeleg de ce-au sporit 
dările și plătesc. Mulţi se împrumută, chezășuindu-și avutul. Cel 
mai harnic în împrumutarea moșnenilor se arată Stoichiţă din 
Strâmba. Și bani are destui. Aflându-se azi la Râmnic, în drum 
spre Alba lulia, îi iese în cale Dragu din Jugăr, un ţăran voinic, cu 
plete lungi, cu ochi mici ascunși în fundul capului; îi cere 
împrumut cincizeci de galbeni: 

— Păntru oaste; poate... 

— Dar eu nu mai chezășuiesc pământ, ci oameni. 

— Am un fecior, Vlad, dă șaptesprezece ani; dacă merge la 
oaste, scoate bani dă la dușman. 

— A, nu-i de-ajuns. 

— Mai am băieţi și fete: Pătrașcu, Anca. 

— Chezășuiește-mi-i. 

— Bine. Muierea mea iar a purces groasă. 

— MI-I chezășuiești și p-ăl din pântece. 


* 


Îndată după plecarea soliei la Alba lulia, Mihai-vodă a intrat în 
tabără. A cercetat toate cetele de ostaşi, a făcut noi căpitani, 
între care și pe Doia Crăciun, l-a pus pe Cocea cazacul să facă 
exerciții cu cinci cete de români: 

— Ştii româneşte și învaţă repede și bine de la tine. 

— Păi eu tot român sânt, măria-ta, din Moldova. 

Lucrează cu tunarii, în poienile dintre Stoeneşti și 
Dragoslavele. Trimite iscoade la Dunăre, de la Calafat până la 
Brăila. In cetatea Brăilei, Stoica Farcaș pregătește pescarii să 


pândească umbletul galerelor trimise de Capudan-pașa, cu 
hrană și pulbere pentru cetăţile de pe malul drept. Îl cheamă pe 
Gruia lui Novac la dânsul, să ţină legătură cu Baba Novac și Deli 
Marcu. Îl trimite pe căpitanul Petru Orăș la lași să stea de vorbă, 
în taină, cu Ștefan-vodă Răzvan. 


x 


Sigismund-craiul s-a înfuriat foarte când a auzit că Mihai-vodă 
nu vine să i se închine. Cancelarul losica a rânduit totuși o 
primire pompoasă soliei din Țara Românească. Sânt faţă 
episcopul Nâpragy și vlădica lon de la Prislop, Ștefan losica, 
Ștefan Bocskai, Gáspár Kornis, Ștefan Czâki, Moise Király, 
Nicolae Viteaz și mulţi alți nobili din Transilvania. Mai întâi toţi 
vor să afle despre luptele de astă-iarnă. 

— Noi cam trândăvim, cârtește Moise Secuiul. Stă tabăra 
lângă Lipova pe mâncare, băutură și stricare de muieri. Pe când 
voi aţi trecut și Balcanii. 

La 20 mai, încep sfatul în Dietă. Radu Buzescu povestește 
faptele de astă-iarnă și sfârșește cu plănuirile și dorințele lui 
Mihai-vodă întru întâmpinarea noului potop otoman. Ca solii să 
nu se împăuneze prea mult, cancelarul losica poruncește citirea, 
în Dietă, a unui hrisov despre „mișeliile” lui Aron-vodă. 

— Nici măritul crai, nici creștinătatea nu putea îngădui 
asemenea domn, încheie losica. Mihai-vodă este, fără îndoială, 
bărbat îndrăzneţ și îndemânatec, dar cam nestăpânit: l-a ucis 
fără judecată pe Dima, surâde Ștefan losica. 

— Da? Noi nu întrebăm nici cum, nici de ce a fost ucis 
Baltazar Bâthory, se ridică Radu-clucerul Buzescu. 

Înţelegând că așa nu va merge, losica schimbă tactica. 
Vorbește românește, învârstat cu câte o vorbă italiană ori 
maghiară, laudă vitejiile și jertfele. 

— Dar otomanii pot fi biruiţi numai prin unirea acestor trei ţări 
sub ocârmuirea lui Sigismund-craiul; voievozii să fie căpitanii lui. 

— Cum adică? se sperie Stroe Buzescu. llustre cancelar, eu 
știu că domnia-ta cunoști bine limba română. 

— Am supt-o de la sânul mumei, odată cu laptele. Pentru 
binele tuturor, Sigismund-craiul cere să fie conducător autocrat, 
iar domnii din lași și București locțţiitori. Scrie, secretare: dările 
să fie hotărâte de luminatul principe Sigismund și de Dieta 
Transilvaniei. 


— Dar noi, boierii din... 

— Da, vistiere Dan: la sfatul Dietei să participe și doisprezece 
boieri români. Domnul este doar un sfetnic al craiului: deci nu 
este nevoie să se mai numească „din mila lui Dumnezeu...” 

— Dar este unsul lui! 

— Stolnice Stroe Buzescu, numai craiul stăpânește ca un 
Deus benedictus. Domnul este numit de craiul nostru. 

— Nu primim! 

— În schimb, biserica ortodoxă din Țara Românească și 
Moldova intră sub oblăduirea mitropolitului din București. 

— Arunci momeală pentru fețele bisericești? strigă Stroe. 

| se alătură și Radu Buzescu, rugând solia să nu primească 
asemenea învoieli. Dar Csaki și Bornemiza îi răpun cu vorba: 

— Voi ne cereți ajutor, iar noi vi-l dăm așa cum putem și cum 
ne convine. 

— Domnul vostru va primi numai atâta din venitul ţării cât 
veți hotărî voi, boierii, și cât va îngădui luminatul crai. 

— lar grecii vor fi cu totul îndepărtați din orice dregătorie a 
țării, făgăduiește Gáspár Kornis. 

— Asta dorim și noi, se bucură vornicul Mitrea. Acum avem și 
un fost pastramagiu în sfat. 

— Ci Mihalcea nu-i grec! 

— Sânt vicleni; v-au stricat și vouă caracterul. 

— Asta ne privește pe noi, nu pe alţii, se împotrivește Radu 
Buzescu. 

— Veţi da, în schimb, drept ostașilor și căpitanilor unguri să 
aibă pământuri în Țara Românească. 

— Hotărât, nu! 

— La domnia-ta nimic nu se poate, stolnice Stroe Buzescu, 
surâde viclean Gáspár Kornis. Ori te crezi tot băieţandrul care se 
amestecă, nepoftit, în turnirul de la Homorod? 

— Nu, generale; dar acum îmi pare rău că atunci n-am ţintit 
mai bine. 

Kornis tace și-nghite-n sec. losica iar cârmește vorba: 

— Serenissimul crai se pune chezaș pentru dregătoriile 
voastre: așa rămâneţi. Voievodul n-are dreptul să vă schimbe. 

— Câţiva dregători unguri vor trece în Țara Românească și vor 
cumpăra moșii. 

— Nu! se răstește Radu Buzescu. Asta nu! 

— Foarte puţini vor veni, falnice comise, îl lingușește mai 


departe Czâki. Noi avem destule pământuri în Transilvania. Și 
dacă ne recucerim Ungaria, devenim cea mai bogată și mai 
puternică aristocrație din Europa. 

— Nici de judecat nu vă mai judecă domnul; și deci, nu vă 
poate da osânda cu moartea, ca lui Dima. 

— Așa? Asta-mi place, mormăie Radu Calomfirescu. 

— De asemeni, veţi putea aduce înapoi, cu de-a sila, șerbii 
fugiţi de pe moșiile voastre. 

— Foarte bine! întărește Dan-vistierul. Că, din pricina 
războiului, ni se pustiesc satele. 

— Toţi boierii se vor chema ai craiului transilvan și fiecare va 
avea tituluș întru acest chip. Adevăraţii stăpâni ai țării veţi fi voi: 
sfatul celor doisprezece boieri, lămurește losica. Pe scurt, veți 
avea puterea și libertatea nobilimii transilvane. 

Socotind că boierii români au primit învoielile, cancelarul 
Ștefan losica se ridică în picioare. 

— Titlul ce se va da craiului nostru va fi: „Prea Iluminatul 
domn Sigismund, din mila lui Dumnezeu craiul Transilvaniei, 
Moldovei și Valahiei transalpine și domnul părților crăiei 
secuiești, stăpânul nostru milostiv”... lar pe Mihai-vodă, măritul 
nostru crai îl va numi: „Slăvitul și măreţul domn Mihai, voievodul 
ţării noastre transalpine, credinciosul nostru iubit”. Pecetea ţării 
fi-va păstrată de luminatul nostru crai Sigismund. În schimb, 
Mihai-vodă rămâne cap al oștilor din Țara Românească. S-a 
dovedit priceput în războiul din iarnă, după cum mărturisește 
căpitanul nostru Albert Király. La caz de mare primejdie, 
ferească Dumnezeu, voi boierii și voievodul Ţării Românești veți 
fi primiţi în Transilvania să stăpâniţi bunurile voastre de aici, 
după voie. Boierii aleși în dietă și boierii cu moșii în Transilvania 
nu vor plăti dări nici voievodului, nici altora. Mâine vă dau diata 
acestor învoieli, scrisă în slavonește și latinește, s-o iscălim și să 
juraţi ascultarea. Serenissimul crai va trimite steag ostășesc 
voievodului Mihai și-i va lua jurământ de credință. Nădăjduim că 
așa am pus neclintit temei luptei împotriva otomanilor. Căci, nu 
uitaţi, craiul prea creștin Sigismund este prietenul și ruda 
împăratului Rudolf, se îngâmfă cancelarul Ștefan losica, încheind 
sfatul. 

— Nu iscălim! strigă Stroe Buzescu. Cancelarul losica 
folosește primejdia care ne ameninţă, ca să ne gâtuie. Dacă 
iscălim, ne dăm legaţi la scara craiului. Și nu-i drept! 


* 


Seara, Velica-doamna îi cată pe Buzești: 

— Nu v-a chemat la sfat, ci să vă umilească. 

— Plecăm fără a iscăli! se răzvrătește și Preda. 

— Iscăliţi. Vin primejdii și mai mari. L-am auzit pe Kornis 
spunând: „De se împotrivesc, îi supunem cu sila”. Acesta-i și 
gândul lui losica. 

— Velica, dă-mi sfat să mă azvârl într-o bulboană! 

— Prietene Stroe, înțelepțește este să te faci frate și cu dracul 
numai să treci puntea. 

leșind din iatacul Velicăi, Preda Buzescu bănuie: 

— Dacă astă piază rea a lui Aron-vodă ne vinde și pe noi? 

— Mai știi? înclină Radu. 

— Fraţilor, ce amară mi-i inima... 


* 


A doua zi, Sigismund poftește solia română la ospăț, în palatul 
crăiesc. Toţi au mare grijă de solie: nimica să nu-i lipsească. 
Cancelarul losica și ava Carrillo se lingușesc pe lângă 
mitropolitul Iftimie, lăudându-i cunoștințele teologice. Fabio 
Genga îl măgulește pe Dan-vistierul: ar vrea să tocmească 
negoţ furiș cu aur, pentru un giuvaergiu din Țarigrad. Czâki 
agrăiește lui Mitrea numai despre mărinimia prințului 
Sigismund: la plecare, îi va copleși cu daruri. Ștefan Bodoni îl 
poftește la masă pe loan Norocea și pe Velica-doamna, în 
castelul lui de lângă Deva: 

— Noi, aristocrații maghiari, urmăm planul marelui rege 
Ludovic: românii trebuie să ni se supună. Tu, care ai moșii în 
Transilvania, ne înţelegi mai bine. 

— Dar domniile voastre nici măcar nu mai aveţi ţară, a surâs 
Velica. Aici, în voievodatul Transilvaniei, v-aţi adăpostit când 
Soliman-sultan v-a prefăcut ţara în pașalăc. Aţi fugit de răul lui 
și, din pribegi, v-aţi făcut stăpâni. 

Bodoni se uită la dânsa pieziș, îndușmănit: 

— Dar Bánffy și Drágfi și Kendefi sânt de aici, obârșelnici din 
Transilvania. 

— Ei sânt, ca și losica, români trecuţi la religia catolică și... 
Știi, domnia-ta, prea bine ce vreau să zic. 

losica dăruiește lui Mitrea, lui Chisăr, lui Teodosie și lui 


Dumitru stofe de aur și mătăsuri scumpe de la India. Altora le dă 
chiar bani: 

— Craiul v-a ales printre cei doisprezece boieri juraţi, 
ispravnici peste tot venitul ţării. Deci mai puternici decât 
voievodul. 

Dar mai ales vin de Tokai le dă, din belșug, și păstrămuri 
sărate, ca să aibă cât mai nesăturată sete. Două zile și două 
nopţi chefuiesc boierii. După ce dă gata, din cupe, pe Bornemiza 
și pe Nicolae Viteaz, Preda Buzescu se lasă ispitit de o tânără 
unguroaică, adusă anume pentru îndulcirea inimilor și zăpăcirea 
minţii așa că, până la urmă, l-a doborât și pe dânsul Tokaiul cel 
viclean. Radu Buzescu și Radu Calomfirescu petrec, mutește, în 
amintirea locurilor unde și-au vânturat tinerețţile. Singur Stroe 
Buzescu nu s-a îmbătat; a privit cum se încuiba mișelia și 
trădarea în cugetul tuturor. 

A patra zi când, în sfârșit, pot ţine iar sfat, între boierii români 
se iscă sfadă mare: parcă Scaraoschi cel bătrân ar fi împroșcat 
între dânșii tot piperul vrajbei adus într-o galeră spaniolă. 

Când vede cum se ceartă pentru locul de dregător în dieta din 
Alba lulia și pentru cel de ispravnic peste tot venitul ţării, Stroe îi 
poftește să-și amintească de măria-sa. 

— Ne-am săturat de război, se tânguie Mitrea. Trăiam liniștiți, 
plătind hameiul. 

— lar acum n-avem alta de făcut, decât să iscălim tot ce ne 
cere craiul și losica, lămurește mitropolitul Iftimie. 

— Trădare! răcnește Stroe, învineţindu-se de furie. 

— Te întreb, Stroe, cine-i trădător: cel care vrea să grăbească 
ajutorul craiului, ori cel care împiedică ăst ajutor, acum când 
neprietenul se apropie de Dunăre? întreabă Radu Calomfirescu. 

— V-aţi coborât voievodul în rândul căpitanilor lui Sigismund- 
craiul: deci v-aţi înjosit și pe voi, și ţara! 

— Așa-i rânduiala lumii, Stroe Buzescu: fiecare are un senior 
căruia se închină, lămurește tot mitropolitul. 

— La Târgoviște, când am plecat, hotărât-am ca măria-sa să 
fie ascultător de craiul, iar ţara să fie slobodă; să nu se 
amestece nimeni în treburile cele din lăuntru, nu se lasă Stroe 
Buzescu. Altminteri, de ce ne-am mai bătut la Putinei, la 
Șerpătești, la Rusciuc? 

Aflând despre dihonia dintre bărbile soliei, Ștefan losica mult 
se bucură: 


— Se poartă aidoma gândurilor mele tainice. 

Și prinde a răspândi zvonul că, dacă nu iscălesc toate 
ponturile tocmelii, nici nu se mai întorc slobozi acasă. In deșert 
năzuiesc spre prietenia cu Rudolf-împărat. Sigismund-craiul are 
destule iscoade și oameni la Praga, gata oricând să strice tot ce 
nu-i pre a sa voie. L-au dibuit acuma pe banul Mihalcea: sol 
tainic la Rudolf-împărat, neștiut de niciunul dintre boieri. Și-apoi, 
ce? Aron-vodă n-avea legături nemijlocite cu împăratul? Zice 
ceva împăratul, acum, când zace în Vint? Nimic. Să afle deci 
Mihai-vodă că în Transilvania sânt cetăţi mai tari ca Vinţul: de 
pildă Chioara. Să nu se aștepte la vreun ajutor de la Ștefan-vodă 
Răzvan. Oamenii craiului îl străjuiesc cu strășnicie; nu vâșcă. 

— Fără prieteni, fără adăpost, sultanul vă căsăpește ca pe 
berbeci, adaugă Fabio Genga. lar de vă gândiţi la Zamoyski... 

Asemenea șoapte spăimântă; cei mai mulţi soli se întreabă: ... 
„Aici am ajuns?” Și cer să iscălească tocmelile. 

— În fapt, se ridică Dumitru-vornicul, dacă e vorba de o crăie 
a Daciei... 

— Să fie și o Dacie, dacă-i pe asta; dar în fruntea ei să stea un 
român, un urmaș al dacilor băștinași, nu un străin de pe alte 
meleaguri, se împotrivește Teodosie Rudeanu. 

— În fapt, e bine că noi boierii va să-l strunim pre domn, se 
rostește Calomfirescu. Să nu ne pierdem căpăţânele, ca Dima, 
sub satâr, fără judecată. 

— Chiar umilindu-ne cum ne umilim, frate? întreabă Stroe 
Buzescu, dezarmând pentru că, uitându-se în jur, se vede 
singur: și fraţii lui au trecut de partea boierilor dornici să se 
iscălească tocmelile, cum cere craiul Sigismund, și să plece. 

— La urma urmelor, măria-sa ne-a povăţuit să ţinem seama și 
de împrejurările ivite aici, lămurește Radu Buzescu. 

— Blăstămate împrejurări! 

Neavând încotro, Stroe mai stăruie ca ostașii unguri să nu 
aibă dreptul de a stăpâni pământuri în Țara Românească. 

losica și Kornis scot din scrisul tocmelilor această învoială. 
După asemenea câștig, nu fără însemnătate, toţi hotărăsc să 
iscălească. Singur, Stroe: 

— Aflu cu durere că vrăjbitorul diavol a umblat în inimile 
voastre cu ţăpoiul ăl mare, cu trei coarne. Ci eu nu calc credinţa 
către domnul meu: domnii întruchipează neamul și ţara. 

lese afară și, în miez de noapte, fără a spune nimănui, 


pornește spre Prislop. Știa că acolo se afla Velica. O întâlnește în 
zori, în cerdacul chiliei, lângă stâlpul încărcat cu vrejul zorelelor. 
Învăpăiat de mânie, povestește: 

— N-am obraz să mai dau ochi cu vodă. Mă îmbrac cioban și 
trec munţii la Stănești, de-a dreptul. 

Pufnește furie pe nări, ca un armăsar înțepat de bărzăuni, și 
dă să plece. Velica îl cuprinde de umeri; mâinile-i tremură, 
deznădăjduite; buzele se chinuie și nu pot desluși cuvânt; 
lacrămile-i curg șiroaie. 

— Afurisită treabă... Ci fii înţelept, voinicule! 

— Nu pot, Velica. Nu îndur mișelia, de niciun fel. Încalecă și 
pleacă vijelie. 

Din poarta mănăstirii, Velica îl urmărește cum se pierde după 
copacii din vale, în frunzișul cărora soarele bate pieziș o ploaie 
de raze aurii. Câtăva vreme stă pustie de gând. Negru i-i cugetul 
și amar. Și, deodată, aleargă în chilie, îmbracă straie de ţărancă, 
ia bani și, însoţită de badea Nicola, baciul, pornește călare peste 
munţi, prin Țara Loviștei. 

— E fătuca mea, păcălește baciul straja de la hotar. 

Doarme două nopţi la stâni, iar a treia zi, spre seară, ajunge 
la Stoienești, unde-l află pe Mihai-vodă, la cină pe iarbă, lângă 
foc, cu oștenii. Nu se arată dintr-o dată, ci roagă un străjer să-l 
cheme pe Doia Crăciun. 

— Măria-ta ești, Velica-doamna?! se miră, cu uimire, 
căpitanul. De ce, în ist strai? 

— Taină, Doia. Poftește-l pe măria-sa încoace. 

Mihai întreabă, cu o clătinare din cap: 

— Frumoasă zici? Ce, Doia, m-ai văzut cândva cu fete urâte? 
glumește măria-sa, pornind agale spre lunca Dâmboviţei. 

Când Velica se ivește de după tulpina răchiţii, într-o fâșie de 
raze aurii, vodă se oprește nedumerit. Clipește des. Incruntă 
sprânceana. Nu cutează a crede că are în faţă o făptură aievea, 
ci o nălucire care i s-a mai arătat cândva. Tot într-o primăvară. 
Tot într-o luncă. Și tot în strai de sibiancă. 

— Velica-doamna, tu aici? 

— Eu, măria-ta. 

— Ce veste-poveste, Apa mea vie? 

— Primește-mă în cortul tău, Mihai. Vin cu vești rele. 

Când aude ce ispravă au făcut boierii la Alba lulia, Mihai 
clocotește de mânie, crâșcă din măsele. Vorbele - bici, văjâie și 


șfichiuesc, mușcă și ard. 

— Nebuni! Îi pun pe toți sub satâr!... Numai Stroe m-a apărat? 
Unul singur? Au nu mai sânt trei Buzești? Unde-i Calomfirescu? 
Unde-i logofătul Teodosie? Toţi s-au hiclenit?! lar eu mă jertfesc 
pentru ei... Nu-s vrednici de trai slobod. Nu! Îi las dracului pe 
toți, și mă-ntorc la negoț... Și uite, tocmai tu, tu să mă umilești 
cu vestea asta nenorocită? Ti-am zis Apa vie, ci otravă-mi ești, 
ucigașăa! 

— Mihai, numai nemărginita dragoste ce-ţi port m-a îndrumat 
să mă furișez până aici. lar Stroe, te-ncredințez, e și viteaz și 
înțelept și bun. El și cu mine te slujim în cea mai necilintită 
credinţă. 

Vorbește liniștit, răspicat și-l mângâie cu ochi blânzi, albaștri, 
cuminţi, înţelepţi, îl urmărește cum se frământă, cum 
bătătorește locul în cort, ca o arie de treier, cum geme înfundat 
ori urlă dezlănţuit, împroașcă sudălmi și spumegă, izbește cu 
pumnii în ce-apucă și nu-și află nici cum liniștea și alinul. 

Încetișor, pe nesimţite, surâzând cu lacrimi, cel mai vrăjit 
surâs înflorit vreodată pe-un chip omenesc, Velica se apropie de 
dânsul, îi prinde mâna, i-o mângâie ușor, cuminte, înfiorat. Când 
simte că s-a mai potolit, se înalță pe vârfuri și-i prinde gura într- 
un sărut fierbinte, pătimaș. Îi simte buzele potrivnice și amare, 
dar nu se lasă. Furios încă, vodă o apucă de umeri și-o 
depărtează cât îi îngăduie lungimea braţelor. O privește 
îndelung, adânc, adânc. Și privirea lui neagră, înfricoșătoare, se 
scaldă în ochii ei albaștri și se preschimbă, încetul cu încetul, 
într-o jerbă scânteietoare de lumini. Pare un tigru sălbatic, 
flămând. Velica își ţine privirile înfipte într-ale lui și, cu degetele 
înfiorate, își deznoadă canafii de la cămașă, își desface gulerul, 
își dezgolește rotundul umerilor și rozul încă mai rotund al 
sânilor. Fără gând, săvârșește cel mai feciorelnic gest de 
dăruire. Parcă s-ar jertfi unui zeu întru slava nemuririi 
amândurora. Pe chipul lui Mihai izvorăște lumina dragostei. lar 
când o cuprinde în braţe, furiile se sting în el, ca nălucile, în 
amurgirea acestei blânde zile de mai, când, de după creste de 
munţi răsare luna plină, toată de argint. Mânia lui se alină sub 
dulceața mângâierilor ei moi, înfiorate și se îmbină cu nesătula 
patimă a îmbrăţișărilor de mult, foarte de mult, de amândoi 
dorite. Și, topiţi unul într-altul, petrec cea mai pătimașă, mai 
nebună, mai frumoasă, mai vrăjită noapte din viaţa lor. 


— De mult ne jinduim și ne căutăm, Mihai. 

— De la nunta din Tecuci, Mândruța, Apa mea vie... 

— Eu, dintr-o seară de la Prislop, când te-ai ivit cu doi cerbi. 
Fără să știm, atunci ne-am logodit. lar după moartea lui Vlăduţ, 
m-am păstrat numai pentru tine. 

— Au, n-ai fost ţiitoarea lui Aron-vodă? 

— Jur că nu! 

— Dar cum ai izbutit să scapi din gheara celui care te-a răpit 
în noaptea nunţii? 

— În felul lui, mă iubește necuprins de mult. Ci mie silă mi-i 
de dânsul. Dar numai dragostea pentru tine mi-a dat puterea de 
a-l ţine departe. Eu sânt a ta; numai ata. 

În zori, îmbrăcându-se: 

— Am venit să-ți sărut buzele, acum, când ţi-s amare. Nu mă 
uita, Mihai. Și, mai ales, nu te lăsa furat de firea-ţi aprigă, de 
mânie. Stăpânește-te, primește și bea paharul umilinţei întins de 
neprieteni în ăst ceas de răscruce. Nu te lăsa răpus de vântul 
rău al deznădejdii. Eşti mai vrednic decât toţi. Ai încrederea pe 
care o am eu în geniul tău, în steaua ta. Arată creștinilor, și mai 
ales lui Sigismund, cine ești și ce ticăloșie săvârșit-au umilindu- 
te atât de tare. Vei birui, Mihai: cu răbdare, cu vitejie, cu 
dragoste. Vei birui! 

— Numai tu mă înţelegi, Mândruţa. 

— Ăsta mi-i țelul vieţii: să te înţeleg și să te-ajut, Mihai, omul 
meu, bărbatul meu. 

Mihai n-a crezut niciodată că se află fiinţă în stare să-i 
domolească nebuna dezlănțuire a mâniei... „Dacă încep răfuiala 
cu boierii, acum, pierd totul. lar dacă și Buzeștii au iscălit 
tocmeala, înseamnă că altfel nu s-a putut.” 

— Din noaptea asta, după amintirile de la Tecuci, după seara 
de la Tismana, nu-mi mai pot închipui viața fără tine, Apa mea 
vie, Mândruţa mea, inima mea. 

Odată cu răsărita soarelui, în taină, însoţită numai de Doia 
Crăciun, Velica pornește spre Bran. 

La prânz, spre mirarea căpitanilor, Mihai-vodă ridică tabăra și, 
în mai puţin de-un ceas, o vârtejește spre miazăzi, așezând-o 
lângă Târgoviște. 

— Danciu-vornicul, pleci cu doamna Stanca la Sibiu, cu 
coconii! 

Scrie regelui polon și-l roagă să împiedice pe tătari de a ataca 


Moldova. Pe State Boldur îl trimite sol tainic la Ștefan-vodă 
Răzvan: 
— Să ne vină în ajutor, fără întârziere. 


* 


Din mănăstirea Prislop, Stroe Buzescu a zburat, val-vârtej, 
până la Stănești. Scrisoarea de la Araxi îl vestește că Sinan-pașa 
a strâns tabără uriașă la Adrianopol... „Toată ziua vuiește 
văzduhul de răcnetele ienicerilor și ale spahiilor, de pocnetele 
asurzitoare ale tunurilor.” 

Încă mai îndurerat, Stroe stă o zi întreagă în nelucrare. În zorii 
celei de a treia, pornește pe moșie, să vadă cum merg 
semănăturile, prisăcile, tamazlăâcurile. Sima îl însoțește, călare 
și, cu zâmbet, îi cere destăinuire: 

— De ce nu-mi spui ce s-a întâmplat la Alba lulia? 

— Mi-i greu: chiar fraţii mei purtatu-s-au mișelește. 

În jur, mireasmă de flori și cântec de pasăre, iar Stroe 
povestește despre lucruri tare triste. 

— Și ce vrei să faci acum? întreabă Sima, apropiind și mai 
mult calul de-al soţului. 

— Gătește-mi merinde pentru drum lung și straie turcești. 
Simt nevoia a săvârși o ispravă neobișnuită, Sima. Ci, dacă nu 
mă întorc în trei săptămâni, aprinde o candelă la Căluiu. 

— Stroe al meu, ajută-l pe măria-sa. Alină-i supărarea și 
domolește-i mânia. 

— Nu pot! Însumi sânt un burduf plin până la crăpare de 
vânturile furiei. Să-l ajute fraţii mei. 

— Dar nu-i vorba numai de noi; de ţară-i vorba, Stroe! 

Strunește calul, rupe o creangă de tei înflorit și-o întinde 
soțului cu surâs, ca pe-un pitac de dragoste. 

— Bine, Sima, respiră Stroe adânc, mireasma florii îmbătător 
de dulce; mă plec în fața înțelepciunii tale. Ci grijește și 
poruncește tuturor căpitanilor s-adune cetele, unde va cere 
vodă. 


* 


S-a mirat mult văzând că Mihai-vodă îl primește surâzând. 

— Știu, Stroe, totul. Întâi am turbat de mânie. Pe urmă, 
gânditu-m-am că acum răfuială-i cu Sinan-pașa, nu cu alții. 

— Bine-ai gândit, măria-ta. Și mă bucur că te aflu încrezător în 


puterea noastră. Te rog să mă lași slobod, zece zile. Am de 
împlinit un legământ. 

— Mă părăsești tocmai acum? 

— Cetele mele ţi-s credincioase până la moarte, măria-ta. 


* 


În Alba lulia, solii lui Mihai-vodă jurară și iscăliră tocmelile, la 
26 mai 1595. Spre ţară au plecat abia după patru zile. Pe drum, 
gândind la întâlnirea cu voievodul, Preda Buzescu se sperie: ... 
„A doua zi după atâtea biruinţi, l-am făcut sluga lui Sigismund. 
Halal! Mai pricepuţi ca mine întru ale vicleniei, Teodosie și 
mitropolitul zic că pe losica și pe ceilalți nu-i putem dobori decât 
cu aceeași unealtă - viclenia. Iscălim și... atât. De aceeași 
părere a fost și Radu. Numai Stroe... Întâia oară Buzeștii nu 
merg mână în mână”. 

— Vodă a poruncit să vă înfăţișaţi, chiar acum, la cortul 
măriei-sale, vestește Tudor Maldăr, ieșit în calea soliei. 

Teodosie a tălmăcit izvodul, cu glas tremurat de teamă. Dar în 
loc de furie, fața voievodului arată stăpânire de sine și 
amărăciune. În loc să se întunece, negura privirilor i se 
limpezește, fruntea i se înseninează. Numai barba îi tremură 
ușor, mărunt. Și nara stângă i se zgârcește, scurt, nervos. La 
sfârșit întreabă batjocoritor: 

— Și toate astea sânt scrise în latinește și slavonește, 
întocmai? 

— Da, măria-ta. 

— Bine, boieri... Acolo, și așa să rămână: în veci! lar acum să 
gândim doar la armia lui Sinan-pașa. La nimic alta. Acela care va 
gândi la altceva de spada asta va pieri! Înalt preasfinte, rogu-te 
a îngădui să fie trimis episcop la Peri, în Maramureș, 
arhimandritul Serghie, de la Tismana. Să păstorească, în numele 
nostru, pre toți românii din Transilvania. 

— Eu mă gândeam la... 

— Rogu-te a gândi ca mine, înalt preasfinte! Am acest drept, 
după paguba ce mi-aţi făcut. 


* 
Când a zărit straja vămii de la Bran, Velica s-a oprit, 


gânditoare.  Trăsura rămăsese încă în urmă, în valea 
Dâmboviţei. Calul tușea ostenit. 


Pe plauri, zeci de turme, păstorite de bărbaţi înalţi și voinici. 
Prin păduri, tăietori de lemne bocăneau din topoare și fornăiau 
din joagăre. Soarele urca spre prânzul cel mic. Munţii se înălțau 
puternici și verzi, cu creștete albe încă, în uriașul senin de 
deasupra. Priveliștea fugea departe, departe până-n inima 
Transilvaniei... „De ce n-ai fi tu, Mihai, stăpân peste tot acest 
minunat pământ și peste tot acest norod, ocârmuitor?” 

— Doia Crăciun, du-te în tabără, lângă măria-sa. Șoptește-i la 
ureche c-am trecut pe la Cozia. Atât. 

A întâlnit-o pe maica Teofana tocmai când ieșea de la 
vecernie și se îndrepta spre chilie, să se așeze la războiul de 
tesut. 

— Sărut mâna, maică Teofana. 

— Domnul cu tine, frumoasă și tânără fecioară. 

— Primește-mă, rogu-te, în chilie, pentru spovedanie. 

O fâșie de soare ruptă din asfințit li se prinde de chip. 
Amândouă surâd, fiecare uimită de frumusețea celeilalte. 

— Fii binevenită, șoptește maica Teofana, înțelegând că în 
față-i se află o mare taină. În chilie, o poftește în jilt: înțeleg că 
vii de la drum lung; dorești un pahar cu apă? 

— Da, maică Teofana... Și iartă că te necăjesc, dar domnia-ta 
ești singura făptură pământească care mă poți înţelege și ierta. 

— Cutează a cuvânta. 

— Sânt Velica-doamna. 

— Velica? Mă bucur și mă mir că vii în port schimbat. 

Cu vorbă izvorâtă din adâncul inimii, îmbinând mândria cu 
durerea și bucuria cu lacrima, musafira își mărturisește 
dragostea. Ochii maicei Teofana strălucesc a plâns și-a 
încântare. 

— Ce mult îmi împovărezi inima, fiica mea, și ce mult mă 
bucuri... 

Velica se pleacă și-i sărută mâna: 

— lertare... 

— Ferește-te, Velica, de doamna Stanca. Și de Dragomir din 
Vâlcănești să te temi. Ci, cât am să pot, va să te apăr. După 
legile firii, tu trebuia legiuită noră să-mi fii. Dar oamenii au 
hotărât altminteri. Deși ești femeia din afara legii, în asprele 
vremi prin care trecem, tot aș vrea ca dragostea voastră să fie 
popas îmbălsămat cu mireasmă sfântă. 

O săptămână a stat Velica-doamna în chilia călugăriței 


Teofana, și-au sfătuit, în mare taină, soacră și noră în afara legii. 


* 


La un ceas după plecarea lui Stroe, Sima a încălecat și, 
însoțită doar de Anghelina, a zorit până la Tismana, la starețul 
Serghie. l-a povestit isprava boierilor: 

— Du-te, părinte, și-l ajută, că-i la mare ananghie. 

S-a întors a doua zi la Stănești; era liniştită. Nu se mai teme 
că Stroe al ei va săvârși vreo necugetare. Se apleacă asupra 
izvodului și, în amurg, scrie până nu mai deslușește slovele sub 
pană:... „Dintr-acești boiari ce-i trimisese Mihai-vodă pentru 
tocmeală învrăjbitorul diavolul umblase în mijlocul lor de se 
apucară unii ca aceia mai mult să facă vrajbă decât pace, cum 
să scază pre Mihai-vodă din ţară. lar ceilalţi boiari, ce se nevoia 
să slujască domnu-său în dreptate, de neprieteni fură biruiţi. Și 
scazură pre Mihai-vodă despre domnia ţării și despre venitul ei, 
numai să fie tocma cu căpitanii lui. Și alese Bator Jicmon 
doisprezece boiari juraţi munteni, punându-i ispravnici preste tot 
venitul ţării și să fie supt porunca lui...” 


* 


La câteva zile după întoarcerea boierilor de la Alba lulia, 
George Patalici, banul Lugojului, i-a adus lui Mihai-vodă steag și 
buzdugan de cârmuitor; i-a cerut, în schimb, jurământ de 
credință lui Sigismund Báthory. După ce a jurat, vodă a oftat a 
ușurare, parcă i s-ar fi luat o piatră de moară de pe inimă. La 
ceasul acela a sosit în tabără și stareţul Serghie. S-a bucurat 
văzându-l pe vodă liniștit, cinstind pe Palatici, după cuviință. 

— Cum de-ai venit tocmai când voiam să te chem? 

— Sima, stolniceasa, mi-a spus că trăiești clipe grele. 

— Încă o făptură care-mi ghicește gândurile... Îţi mulţumesc; 
venind, dovedești că inima ţi-a rămas lângă mine. Ce sfat îmi 
dai, părinte și arhimanarite? 

— Să te silești a câștiga războiul, măria-ta. După asta, mai 
ușor îţi va fi să înfrunţi trufiile cele deșarte, să nimicești vrajba și 
sub talpă să pui viclenia și mișelia. 

— Aidoma gândesc și eu. Ci pre unii dintre boieri tot va să-i 
dau pe seama gâdelui. 

— Invrăjbirea cu boierii nu-i bună. Mai ales acum. 

— Nici dacă devin domn al norodului? 


— Ei, atunci... 

— Rogu-te, du-te episcop la Peri; hotărât-am asta împreună 
cu mitropolitul Iftimie. Între noi va să umble călugări, ștafetari 
tainici, chiar prin inima Transilvaniei. Ai înţeles, părinte? 


* 


La două ceasuri după a doua plecare a lui Gáspár Kornis, cu 
oști la Moldova, să-l ajute pe Ștefan-vodă Răzvan, craiul 
Sigismund a primit o scrisoare de la însuși sultanul Mahomed al 
II-lea. Îi atrage luarea aminte să nu se arunce singur în 
nenorocire, pornind război. Să asculte și să rămână în supunere 
și prieteșug cu dânsul. Dacă plătește haraciul legiuit, îi 
făgăduiește toată ţara dintre Dunăre, Nistru și Tisa; dacă nu, să 
ţină seama că o armie mare și viteazăa sta gata a strivi orice 
răzvrătit. Și iscălește: „Noi sultan Mehmet, otoman și virtuos 
împărat, păstrătorul dreptăţii în lume, sultan și stăpân prin 
putere în Constantinopol și Trebisonda, rege și domn al Siriei, 
Egiptului, Frigiei, Ciliciei, Capadociei, ludeei, Pamfilei, Bitiniei, 
Armeniei și al mândrei Grecii și al altor regate și provincii 
întinse, Alexandru al întregii lumi, domn al domnilor, rege, 
monarh și împărat al împăraţilor, păstrător al cuvântului și al 
credinţei, slujitor umil al umbrei lui Alah pe pământ.” Speriat, 
Sigismund se închide în cetatea Chioarei și convoacă acolo 
magnații la sfat. 


* 


Fără a citi asemenea trufașă carte împărătească, ci privind 
doar cum stolurile de corbi înnegresc lunca Dunării și sfadă 
mare fac, Oprea din Cordun și toţi moșnenii din miază-noaptea 
țării înţeleg că turcii vin puhoi într-acoace. 


* 

Până la sosirea Cătălinei, Araxi și jupân Hagigadur țin sfat cu 
neguțătorul îmbrăcat turcește, însoţit de un slujitor uriaș și mut 
și de unul cu două buzdugane la brâu. 

— Pe-aici se șoptește că Ferhat-pașa, serdar al armiei la 
Dunăre, s-ar fi înţeles, în taină, cu Mihai-vodă să nimicească toți 
prietenii lui Sinan și chiar pe sultan. Este acest Ferhat-pașa un 
Kuffiri. împotriva căruia marele muftiu Bostanzade a dat o 

fetva?, și a cerut uciderea lui. 

— Uite ce ispravă a făcut Mihalcea!... Și sultanul? 

— li zburdă inima după petreceri, după plăceri deșarte. Multă 
lume piere de foame pe ulițele Țarigradului; dar în Serai și pe 
Babek, numai făclii, meterhanele și jocuri. 

— De altfel o să-ţi spună Cătălina mai pe larg, că iat-o, intră. 

In cămăruța Araxiei, Cătălina își leapădă vălul neguros de pe 
obraz, iar neguţătorul aruncă turbanul. 

— Boier Stroe Buzescu... domnia-ta? 

— Repede m-ai cunoscut, Cătălina. 

— Chip ca al domniei-tale nu se uită. Ochiul? 

— O săgeată tătară. Noroc că n-a fost otrăvită. 

Araxi îi învăluie cu privirea-i prelinsă din ochii mari, luminoși și 
buni de armeancă frumoasă. 

— Mergi cu mine în ţară? întreabă stolnicul, surâzând cu 
blândeţe și întinzând dreapta spre Cătălina. Am pregătit straie și 
un cal bun. 

— Ca mai bătrân, grăiește baclavagiul, cred că-i bine să-ţi iei 
giuvaierurile. Păcat să rămână în Serai. 

— Da; mâine încep serbările cele mari pregătite de Ibrahim- 
pașa pentru sultan, în grădinile de pe țărmurile Babek-ului. Îmi 
va fi mai ușor să mă fac nevăzută. 

Deși îl ardea dorinţa de a se întoarce cât mai grabnic în ţară, 
Stroe a așteptat. S-a plimbat pe ţărmul Bosforului, pe Cornul de 
Aur, a trecut pe lângă turnul Galatei, a intrat în moscheea lui 
Ahmet sau în cea nouă, numită Suleimaneia, străjuită de șase 
minarete. A făcut câteva temenele, învățate de acum doi ani, 
când umbla să dobândească domnia pentru Mihai-vodă. Dar, 
mai ales, se lasă în voia priveliștilor bosforiene. Gândește: 
„Cum încape oare în astă caldă lumină, atâta uneltire, mișelie, 
răutate? Cum se împacă oare cele mai sfinte frumuseți cu cele 
mai hâde și mai scârbavnice crime? Cum se potrivesc, cum 
sălășluiesc în același loc și în aceleași inimi?” Ascultă clipocitul 
valurilor. Află un răspuns, dar cu totul neîndestulător: „Așa-i 
zidită lumea; din alb și negru, din bine și rău, din adevăr și 
minciună” 

În drum spre Țarigrad, la Târnovo, a întârziat o noapte de 
vorbă cu mitropolitul Dionisie Rally, care l-a încredinţat, încă o 
dată, că dacă românii ajung la Balcani răscoală bulgarii, sârbii, 

grecii, macedonenii și, împreună, aruncă stăpânirea sultanului 
dincolo de Bosfor. L-a încredinţat că Baba Novac coboară cu 
haiducii lui, la Dunăre și intră în oștirea lui Mihai-vodă: „E un 
lotru; pentru războiul nostru însă mari isprăvi poate săvârși”. 

Deși se temea că legătura de la ochi l-ar trăda, Stroe Buzescu 
a intrat totuși și în patriarhie, ajutat de călugărul Mina, zugravul, 
bun cunoscător de limbă greacă. Bătrânul patriarh l-a ascultat 
cu multă luare aminte. l-a plăcut mult vorbirea stolnicului Stroe. 

— Ceri binecuvântarea mea. De când urcat-am pe-acest sfânt 
scaun, m-am rugat și am binecuvântat pe toţi cei care luptă 
pentru creștinătate. Sânt încredinţat că, așa cum spune și 
mitropolitul de Târnovo, la ivirea unui steag cu cruce în vârful 
Balcanilor, toate noroadele creștine se răscoală. Dar cine 
garantează că musulmanii nu-mi trec pe sub iatagan sute de mii 
de credincioși, înainte de a ajunge voi la Balcani? Când veţi fi la 
porţile Țarigradului, vă întâmpin cu sfânta cruce, cu prapuri și cu 
sobor de episcopi. Până atunci, cunoscând cât de cumplită este 
puterea sultanului, pot doar a mă ruga: Doamne, ia-i sub 
milostiva ta pază, dă-le biruinţă și ferește-i de-o moarte 
năprasnică. 

Abia în a patra noapte, Stroe Buzescu o urcă în șa pe Cătălina 
îmbrăcată bărbătește, însoţită de Oprea Ricman și de Dan 
Buzdugan. Călătoresc spre miazănoapte. Ocolesc Adrianopolul, 
să nu-i simtă zapciii lui Sinan-pașa. Cotesc către Varna și de-aici, 
prin Deliorman, cum zic turcii, ies spre Silistra, să treacă 
Dunărea pe la Ostrov. În amurgul celei de a treia zi, poposesc 
într-o poiană. Oprea aprinde focul și pregătește cina: pastramă 
de capră și vin. 

— Cine te-a îndemnat, Stroe, să mă smulgi din robie? 

— Nimeni, Cătălina, afară de inima mea și de dorinţa de a 
face o bucurie lui Andrei Boer, fratele tău și credinciosul meu 
căpitan. 

— La ce mai poate fi bună o muiere spurcată de păgân, prea 
cinstite stolnice? Știi: am avut prunc. Al patruzeci și cincilea 
urmaș al sultanului Murad. 

— Mi-a povestit Araxi. 

— Cât l-am purtat în pântece l-am urât sălbatec. Născându-l, 
mare milă m-a cuprins. L-am botezat pe furiș: i-am zis Andrei. L- 
am învăţat românește. Era frumos și deștept. Ci l-a tăiat călăul 
din porunca noului sultan. Asta mi-i toată povestea. 


— Mai este ceva, Cătălina; ești una din cele șapte făpturi care 
știu unde-i diamantul Basarabilor. Și taina asta foarte strâns ne 
leagă. De aceea m-am gândit să te hărăzesc cuiva aproape mie. 
Bineînţeles, dacă-ţi va plăcea. 

În lumina strecurată prin frunzișul stejarilor, pare și mai 
fermecătoare. l-a pus firea atâta aur în păr și atâta înseninare în 
ochi, încât pare fără cusur. Doar Velica-doamna dac-o mai 
întrece. Și Sima, bineînţeles. 

Oprea le întinde pastrama fierbinte, tăiată-n felii pe frunză de 
brustur. Ospătează. Se întind pe iarbă și, povestind, privind 
cerul înstelat, se lasă furaţi de somn. Îi trezește foșnet de pași. 

— Ne iau caii, tresare Cătălina. 

Stroe, Oprea și Dan sar drept în picioare. Trag spadele, deși-s 
buimaci încă de somn: 

— Lotrilor! Lăsaţi-ne caii! strigă Stroe turcește și începe harţa. 
Cătălina se ferește lângă tulpina unui stejar bătrân. Stroe se 
luptă cu trei deodată. Mulţumește, în gând, lui don Tolomeo 
Galli că l-a învăţat cum se mânuiește spada. Dan, ferit mai de o 
parte, așteaptă cu buzduganele gata să lovească. Cel mai dârz 
se arată un bărbat cu barbă sură. Stroe vrea să-i scrie pe frunte 
slova „S”, dar abia îi atinge obrazul. 

— M-ai zgâriat, chiorule? Dar nu mă răpui tu, chiar de-ai fi leti 
Calga-han... 

— Cum? Ştii românește? întreabă Stroe, înălțând spada, semn 
de încetarea luptei. Noi sântem români, nu... 

— Atunci de ce-aţi îmbrăcat straie de spahii? 

— Ca să trecem printre străji cu o pradă de preț. 

— Care-i? 

— Femeia de colo, scoasă din haremul împărătesc. 

— Păi, n-aţi aflat că pe-aici se călătorește mai fără frică în 
straie românești? Eu sânt Novac. 

— Poreclit Baba? Eu, Stroe Buzescu. 

— Cu-adevărat? 

— Să ne îmbrăţișăm, Novace, ca vechi prieteni. 

— Mă bucur că ne-am întâlnit și ne-am cercat puterile în 
luptă, râde Baba Novac, ștergându-și, cu mâneca, sângele de pe 
obraz. De când Mihai-vodă a tras spada, turcii nu-ndrăznesc să 
se arate pe-aici decât în cete mari. De două zile o armie 
numeroasă se îndreaptă spre Rusciuc. Cu ferman să facă repede 
pod peste Dunăre. 


Până la ziuă sfătuiesc, hotărând cum să hărțuiască pe 
otomani, să le întârzie cât mai mult ajungerea la Dunăre. 

Când îl vede în tabără, tras la față, ostenit, Mihai-vodă, îl 
întreabă surăzând: 

— Ei, împlinitu-ţi-ai gândul? 

— Întocmai, măria-ta. 

— Fără primejdii? 

— M-am strecurat printre ele. Dan n-a avut prilej să-și 
folosească buzduganele. Dacă în $umla ne-a zăpsit un spahiu, 
Oprea i-a venit repede de hac. Doar într-o noapte, ne-am ciocnit 
cu Baba Novac. Ne-a crezut musulmani. Pe urmă ne-am 
împrietenit. 

Mihai-vodă îl îmbrățișează, strâns, bărbătește: 

— Pot să-ţi văd și eu... prada? 

Cătălina i se înfățișează, așa cum se afla, în strai bărbătesc, 
mult prăfuită de drum. Pune genunchiul în pământ, dar cată 
drept în ochii voievodului. 

— Mulţămesc măriei-tale, din toată inima mulțămesc, că ai 
îngăduit stolnicului Stroe să mă scoată din Serai. 

— Nu-l lăsam, Cătălina, dacă ăst gând nu i-ar fi ars cugetul și 
dacă nu m-aș fi gândit că isprava asta, necugetată la întâia 
vedere, de fapt are tâlc adânc: un român dezrobește o româncă 
din Serai. Mă bucur nespus c-a izbutit. Ci, privindu-te, 
silișteanco, înţeleg că Stroe a avut pentru cine-și primejdui 
viaţa. 

Radu Buzescu și Calomfirescu, Tudor Maldăr, apoi Teodosie 
Rudeanu, Dan-vistierul și Stoichiţă din Strâmba l-au îmbrățișat 
cu mare dragoste pe Stroe și l-au firitisit. 

— Preda te va dojeni, zâmbește Radu, că nu l-ai luat și pe el: 
știai că i-i dragă Cătălina. 

— N-am vrut să primejduiesc viaţa o doi Buzești. 

— Și unde adăpostești astă scumpă pradă, căruia și eu în 
datorez așa de mult? o soarbe vodă cu privirea. 

— Deocamdată, așa ne-am înţeles: Oprea Ricman o duce la 
Căluiu, în sama Simei. De va vrea să plece la Săliște, slobodă va 
fi. De nu, va rămâne-ntre noi: o primesc... cumnată... Măria-ta, 
am cules și o samă de vești despre armia otomană. Și altele am 
săvârșit, pe care numai măriei-tale va să le destăinui. 

Căpitanul Andrei Boer nu-și crede ochilor: își dă palme, se 
ciupește de obraz, își mușcă limba: 


— Tu, Cătălina? Chiar tu?... Mulţămesc, stolnice Stroe! Dar mi- 
i tare rușine că m-am arătat nevrednic. 

— Lasă, căpitane, îl liniștește Oprea Ricman, domnia-ta 
cucerești Țarigradul. 


* 


La început, izbânzile bănăţenilor împotriva otomanilor l-au 
bucurat foarte pe Sigismund-craiul. Dar, îndată s-a îngrijorat: 

— losica, Maria Cristina să știe că-s biruinţele mele, numai ale 
mele. Înţelegi? 

— Ale măriei-tale! Cine ar cuteza să spună altfel? 

A doua zi, împins de-un nestăvilit avânt, Sigismund Bâthory 
aleargă la tabără, iar în a cincea zi oastea lui ocupă Lipova. Aici 
îl găsește victorios, fericit, beat de fericire, lon Norocea, 
logofătul, venit împreună cu Palatici, să-l roage a zori trimiterea 
ajutorului în Țara Românească. 

— Vin eu însumi! strigă craiul, înfierbântat și măreț. Ai aflat 
cum cad cetăţile când le lovesc eu? În două zile am cucerit 
Lipova!... Așa voi cuceri și Țarigradul... lar ţie, baroane Norocea, 
îți mulțumesc că ai lăsat-o pe Velica, podoabă aleasă, la curtea 
mea. 

Dar oștirea maghiară nu mai poate păși dincolo de Lipova. 
Puternice cete otomane o hărțuiesc, o atacă fără întrerupere. A 
cincea zi, craiul se-ntoarce, pe neașteptate, la Alba lulia. 
Căpitanii știu că vine mireasa, arhiducesa Maria Cristina, și 
trebuie s-o întâmpine cu cinste. 


* 


Tot mai mult atras, mai deplin câştigat de domnul, de boierii 
şi de norodul acestei țări, cu inima tot mai aplecată spre Sima 
stolniceasa, împrietenit cu Anghelina, măscăriciul Teleleu nu se 
mai simte legat de jurământul de a-l sluji orbește pe neguțătorul 
Țicalidi. la parte la pregătirile de luptă cu sabia și de ochit cu 
arcul, pregătiri pe care Sima le făptuiește acum cu toți slujitorii 
și cu toate femeile din cula de la Stănești și Căluiu. Le ajută și el, 
dovedind putere și îndemânare neobișnuite. Ca și Nan- 
paharnicul, și chiar mai bine, le arată cum să ţină arcul, cum să 
așeze săgeata pe coardă, cum să tragă dreapta îndărăt, lipind 
barba și vârful nasului de sfoară ca să ochească bine ţinta. 
Urmărește strădania Simei, o vede cu bucurie cum se 


îmbujorează, cum i se adâncește gropiţa din bărbie când întinde 
coarda și ţintește. O îndrăgește așa de mult că-i destăinuie 
unele taine aflate de la Țicalidi. De pildă că Radu Calomfirescu 
ar fi unealta de taină a cancelarului losica. Sima îi trage luarea 
aminte lui Radu Buzescu, când trece pe la Căluiu. 

— Nu te lua după închipuirile unui măscărici. 

Teleleu, de față fiind, pilduiește: 

— Cică un om s-a dus odată la vecinul său să-i împrumute 
măgarul, să ducă o povară la târg. „L-am dat altuia”, a zis 
vecinul. Ci, chiar în minutul acela, măgarul zbiară din livadă. „la, 
auzi-l: e aici!” „Ciudat, se miră megieșul, crezi mai degrabă pe 
un măgar decât pe mine?” 

Radu Buzescu râde într-o parte: „măgarul” pleacă îngândurat 
că nu-l crede nimeni. S-ar duce la doamna Stanca, dacă pe- 
acolo n-ar fi trecut, în mare taină, același Radu Calomfirescu. Se 
dă-ntr-o tumbă, mânios. Se ridică. Smulge o floare de bumbișor 
de pe cărare. O crănţănește între dinţi. Și-o scuipă: 

— Bine știu cei vicleni nividitori să-ncâlcească ițele vieții. 


* 


De fapt, în toată vremea asta, așa cum a poruncit Mlhai-vodă 
și toți căpitanii lui, țara întreagă se gătește să-l întâmpine cum 
se cuvine pe Sinan-pașa și să-i facă de petrecanie. Țăranii 
grijesc holdele cu gând de război. Ciobanii își mută turmele în 
poiene spre codrii Vlăsiei ori spre munți, și strâng lâna, brânza, 
untul și pastrama de berbec, pentru război. La fel fac și 
prisăcarii cu știubeiele lor. Putini de brânză și de miere, 
încărcate în harabale pornesc agale spre miazănoapte ori spre 
apus, în Oltenia, la adăpost în mănăstiri, cule ori peșteri. Mulţi 
locuitori din câmpie sapă gropi, le ard bine și le umplu cu grâne. 
Nu-i nevoie să aibă cineva un ochi prea ager ca să vadă că ţara 
se bejenește spre miazănoapte, parc-ar sorbi-o, încet-încet, 
dealul, muntele, codrul. 


* 


Iscoadele vestesc că pâlcuri mari de turci au ajuns, de ieri, la 
Dunăre și au și început să adune luntri pentru pod. Sute de care 
cu lemne și provizii se adună la Rusciuc. Primind poruncă să 
împiedice lucrul la pod, Radu Buzescu trece Dunărea, în puterea 
nopţii, cu șaptezeci din oamenii lui Tudor Maldăr, se repede 


asupra corturilor turcești, strică, împrăștie, doboară, dă foc 
lemnelor și proviziilor. În timpul acestui otrocol, State Boldur și 
Oprea Ricman, cu încă zece pescari, înoată mai mult pe sub 
apă, taie odgoanele și slobod luntrile pe Dunăre la vale. 
Doboară cinci otomani, iar pe alţi șapte îi leagă-n luntri și-i trag 
la malul românesc. Grinzile și scândurile, luate de valuri, le 
pescuiesc, tot românii, în ostroavele din dreptul Olteniţei. Așa au 
mai trecut încă cinci zile, până când podarii otomani au adunat 
alte luntri, alte grinzi și mult mai mulţi străjeri de pază. 


* 


— Auzit-am că ești frumoasă, Cătălina; văd că ești mult mai 
mult decât mi-am închipuit. Văd și mă bucur. 

— Jupâneasă stolniceasă, nu te întrec, nici în înțelepciune, nici 
în frumusețe, nici în farmec. Ales că frumusețea, câtă o am, mi- 
a adus nenorocirile trăite. 

— Te-nţeleg, Cătălina. Și pe mine tot Stroe m-a scos din 
gheara păgânului. 

— Și domnia-ta?!... 

— Zi-mi Sima, și să fim prietene. _ 

les în pălimar, să întrebe dacă-i gata trăsura pentru Săliște. In 
ogradă intrase, de câteva minute, călare, măscăriciul Teleleu. 
Urcă în pălimar și, cunoscând-o pe Cătălina, se pleacă și-i sărută 
mâna cu îndemânare de curtean apusean. 

— Din clipa asta, jur! sânt al vostru, al Buzeștilor. 

— Dar mie nu-mi trebuie măscărici în preajmă-mi. Dacă 
doresc a râde, îl chem pe Dandu Dărădan. 

— Jupâneasă Sima, eu sânt măscărici făcut, nu născut. 

— Simt, de mult, că ești om întreg și la trup, precum ești la 
minte; dar de ce te schimonosești? 

— Țicalidi m-a răpit, de mic, și m-a făcut buffone. Și-acum, 
chiar când hohotesc de plâns, oamenii cred că plesnesc de râs. 


* 


Cinci zile i-au trebuit lui Mihai-vodă să-şi mute tabăra la 
Măgurele, pe Sabar. Când totul a fost gata, l-a chemat pe Stroe 
Buzescu la dânsul: 

— lar trebuie să mă despart de tine, stolnice. 

— Plec la Dunăre? 

— Împreună cu Radu Calomfirescu, sânteţi solii mei la nunta 


craiului Sigismund. Din Sibiu o luaţi și pe Stanca și pe Danciu- 
vornicul, paznic și sfetnic pe lângă doamna. 

— Dar... nobilii maghiari mă urăsc, măria-ta. 

— Te trimit tocmai pentru că tu n-ai iscălit tocmelile de 
supunere a ţării. Roagă-l pe crai să zorească: Sinan adună toată 
armia la Rusciuc. Am poruncit locuitorilor să se tragă spre 
munte, să se adăpostească în codri ori între zidurile 
mănăstirilor. Mai pot ţine hotarul cel mult o săptămână. Și, către 
căpitanii adunaţi în faţa cortului: Hărţuiţi armia otomană. Loviţi 
întruna, fără hodină, fără cruţare, oricând și oriunde. 


* 


În sinea lui, Stroe Buzescu se simțea înjosit... „Frații mei se 
bat ca leii, iar eu merg să nuntesc”. Și, pe când se pregăteau 
darurile, l-a luat pe Andrei Boer, cu cinci oșteni, și pe două bărci 
pescărești, au trecut Dunărea noaptea, la Nicopol. S-au ascuns 
în luncă, în tufiș de lozie, și au trimis pe Condur Pantelimon, 
îmbrăcat ca un ţăran bulgar, să-l caute pe Gruia lui Novac. L-a 
găsit ușor, la o fată din satul de lângă Nicopole. Impreună, 
noaptea, după asfinţitul lunii, cu șaizeci și cinci de haiduci, au 
tăbărât asupra străjilor, le-au prins, le-au legat de copaci, au 
distrus și aruncat în apă șăicile și tot tarhatul pentru război. Au 
lovit chiar tabăra otomană din preajma Nicopolei. Au distrus 
douăsprezece corturi, din cele vreo treizeci, au luat șaisprezece 
prizonieri și un steag verde, frumos, cu o semilună mare, de aur 
curat. 

Însufleţiţi de această ușoară izbândă, lovesc și orașul, aprind 
casele de pe trei uliţi și, în zori, trec Dunărea, la Turnu, fără 
nicio pierdere. Gruia lui Novac și-a împânzit haiducii prin sate, 
repede, parcă i-ar fi înghiţit pământul. 

Peste câteva cea, suri, Radu Buzescu, cu cetele lui Stoica 
Farcaș, trece și el Dunărea și trei zile răscolește satele și 
gonește ienicerii și spahiii, din preajma Rusciucului, departe 
spre Balcani ori spre Vidin. Îndată după asta, Tudor Maldăr, 
Andrei Boer, State Boldur și Gruia Novac ajută peste o mie de 
români și bulgari să treacă Dunărea și în câmpia Teleormanului 
să se așeze. 


* 
Când s-a întors Stroe la Târgoviște, darurile erau împachetate 


prin grija câtorva boieroaice, în cap cu Preda, soţia lui Radu 
Buzescu. Duce daruri de preţ: pentru mireasă - două paftale de 
aur, de forma sâmburelui de migdală, mărunt filigranate cu 
chipuri de flori și încărcate cu perle și rubine, iar pentru mire - 
un surguci de aur cu pietre de smaragd, o diademă, tot de aur, 
cu chenare în filigran, lucrate de cei mai vestiți giuvaergii din 
Istanbul, un stilet și un iatagan cu teacă de argint aurit, 
încrustată cu sidef și turcoaze. Se mai adaugă patru blăni 
scumpe de zibelină, bucăţi de mătase chitaită, trei covoare 
persiene și patru românești, din lână ţigaie, doi cai albi, frumoși, 
cu tarhat din piele scumpă, cu nasturi și cheutori de argint. De 
îmbrăcămintea lui Stroe și a lui Calomfirescu s-a îngrijit Sima: să 
fie cât mai frumoasă și mai scumpă. 

În poarta cetăţii, solia se întâlnește cu măria-sa. 

— Cum, Stroe, n-ai plecat încă? 

— lertare, măria-ta, dar, ca să arăt craiului că ne aflăm în 
luptă cu sultanul, făcui rost de-o mărturie proaspătă. 

— Ce mărturie? 

— Păi... am dat o raită până la Nicopole și-am smuls un steag 
otoman. Desfășură-l, Oprea, la picioarele măriei-sale. 

— Frumos, foarte frumos! 

— Păcat să-l dăm, măria-ta, se împotrivește Calomfirescu. 

— Ei, lui Stroe i-i mai drag craiul decât îi sânt eu. 

— Măria-ta, dacă poruncești să... 

— Am glumit, Buzescule. Adică poate am dat prilej lui 
Calomfirescu să gândească asupra dragostei față de domnul 
său. 

— Jur, măria-ta, că sânt credincios, se frământă Calomfirescu. 

— Să juri cu spada în mână, în bătălie, Calomfire. Aici prea-i 
ușor. Grăbiţi, că Sinan-pașa zorește foarte. 


* 


La prânz, intrând în curtea domnească din. București, 
voievodul găsi o ștafetă de la Roma: îi aducea epistolă iscălită 
de papa Clement al VIll-lea. Bucuros, măria-sa chemă pe 
Teodosie Rudeanu și pe Preda Buzescu. Hotărăsc să răspundă 
multumind pentru îndemn și încurajare. Ci, dacă vrea, în adevăr, 
să-l ajute în lupta cu musulmanii, să-i trimită grabnic oaste, 
arme și bani, că se apropie năprasnic ceasul marii răfuieli. Se 
roagă să nu-i ceară a se lăsa de credința ortodoxă, ci să 


privească drept și înțelept și să refacă vechea prietenie cu 
biserica răsăriteană, că numai așa, uniţi, creștinii pot alunga 
musulmanii din casa noroadelor drept credincioase. 


* 


„„„„Care pașă a îndrăznit să înfrunte, pentru o dragoste 
ciudată, credința musulmană? Chiar aşteptarea la care mă 
supune muierea asta îmi stârnește plăcută ațâțare și arșiță în 
trup. Mă simt și pentru asta puternic, mai puternic decât marele 
vizir, Sinan-pașa. După război, când ne-om întoarce la Istanbul, 
ce-o să mă mai laud cu noua mea cadână care m-a însoţit în 
luptă și s-a bătut ca un spahiu...” Gândind așa, Caraiman-pașa 
surâde și-l urmărește, cu diavolească bucurie, pe Osman cum 
tremură, cum jinduiește, cum cerșește un cuvânt, o privire, cum 
se pârpălește, suspină și slăbește, sărmanul, de dragul Mariei. L- 
a aflat de multe ori străjuind la ușa cortului ei. Il folosește, 
șireata, ca să înveţe bine turcește. De două ori Caraiman s-a 
gândit să-l îndepărteze pe Osman și tot de două ori s-a 
răzgândit. N-ar fi fost bine: e singurul care știe cine-i căpitanul 
Murat. De altfel, petrecând pe socoteala lui, mai uită truda 
pregătirilor de război, drumurile prăfoase, căldurile înăbușitoare, 
armele grele, tarhatul mult, cișmelele rare și cu apă puţină. 
Adesea mici pâlcuri de ghiauri, în frunte cu Deli Marcu ori Baba 
Novac atacă fără veste, fac mult omor, pradă și se topesc în 
munţi și păduri. Ca să înfometeze armia, oamenii ghiaurului 
Mihai golesc satele, mutând mulţi bulgari în Valahia, răscoală 
țăranii, strică podurile, astupă fântânile și distrug cișmelele. 
Chiar și Sinan-pașa a auzit de un drac roșu numit Tudor Maldăr, 
de unul negru numit popa Farcaș și de unul verzui, pe nume 
State Boldur. Și mormăie bătrânul pașă pentru sine.:... „Până 
într-o lună, Bosforul va fi mormântul ghiaurului Mihai”. 

Urieș balaur, cu peste o sută de mii de capete, armia lui 
Sinan-pașa se târăște, șerpuind după cotiturile drumurilor, 
înălțând suluri de pulbere peste tot ţinutul dintre Adrianopol și 
Dunăre. Dimineaţa, la pornire, în frunte, fâlfâie cu multă fală 
steagul cel mare, verde și sfânt al profetului. Sinan-pașa își 
încredințează supușii că va mai scrie pe catargul lui încă o 
răsunătoare  biruinţă a iataganelor musulmane împotriva 
măciucelor ghiaure, care numai din nebunească nesocotinţă se 
mai sumetțesc a înfruntare Semiluna. 


Pre cât de mult zăduf îndurat-au până la Balcani, pre atât i-a 
murat ploaia la urcușul, până la trecătoarea Cialek-Kavak și apoi 
la coborâș, până la Șumla. Caii lunecau pe mâzgă, iar carele cu 
mare greutate urcau poverile. Multe s-au prăbușit în prăpăstii. 
Corturile s-au umflat de apă. Uzi până la piele, cu turbanele 
îngreuiate ca niște ciubere pline, spahiii cereau mereu hodină. 
Mulţi gâfâiau, răpciugoși, de-a mai mare mila. Și tocmai pe 
asemenea vreme, localnicii munteni loviră mai îndrăcit, de după 
copaci, de după stânci, din piscuri. Sinan-pașa se încrâncena, 
gândind că ghiaurul Mihai-vodă l-ar putea aștepta la coborârea 
Balcanilor... „Iscoadele spun că nu; dar parcă mai știi? E-n stare 
de orice.” 

A fost bucuros foarte când ștafetarii din avangardă i-au adus 
știrea că, afară de loviturile prizărite ale lui Baba Novac, nici o 
altă primejdie nu s-a mai ivit. Totuși, cheamă la sine 40.000 de 
acângii. Apoi poruncește cu strășnicie ca nimeni să nu se 
depărteze de tabără. Orice pornire după pradă o pedepsește cu 
vergile, în faţa armiei. În ciuda bătrâneţii, Sinan-pașa află în el 
prisos de putere, curaj și vitejie să le insufle tuturor, ca pe o 
doctorie sfântă. Privindu-l cum galopează, cum mânuiește 
iataganul, cum poruncește și cu câtă dibăcie ocârmuiește acest 
puhoi de oameni, cum stăpânește peste 100.000 de sălbateci, 
porniţi pe jaf și omor, Maria se minunează și se înspăimântă. 

— Mărite pașă și stăpân, m-am încredinţat că marele vizir 
este un om grozav, nemaipomenit. 

— E cel mai mare general din vremea noastră, căpitane 
Murat, surâde Caraiman-pașa, oleacă mândru și mult invidios. 
Dar eu sânt cel mai tare luptător din lume; mai tare ca leti 
Calga-han, tătarul. 


* 


Radu Buzescu a venit cu vestea că Sinan-pașa nu aduce cu 
dânsul niciun candidat la domnie. 

— Înseamnă că va să prefacă țara în pașalâc? se sperie Dan- 
vistierul. 

lar Dragomir din Vâlcănești răbufnește: 

— EI, o sută de mii; și voi? Câtă oaste aveţi, nebunilor? 

Cum nu primește răspuns, se duce între ai lui și povestește 
vorbirea cu Calomfirescu: 

— În seara când a plecat la Alba lulia i-am spus: „Gândește-te 


bine: ești os de domn, ești isteţ, viteaz, frumos și căutat de 
muieri ca iarba de leac. Cât ai să mai stai în umbra Buzeștilor? 
Cât ai să fii tot al patrulea, tot codaș, când vrednic ești să fii 
întâiul? Și doamnei Stanca îi placi.” 

— Și ce-a zis? vru Miriște să știe. 

— Că am dreptate: dar că i se tulbură mintea de bucurie. A 
întrebat: „Şi-or să fie ale mele toate muierile frumoase din 
țară”? „Toate!” l-am încredințat eu. 


* 


Mai trufaș ca alții, Caraiman-pașa înfruntă porunca vizirului: 

— M-am bătut cu perșii, cu venețienii, cu austriecii și nu m-am 
înspăimântat. Și-acum să mă tem de lotrii Novacului? Dacă 
Sinan ar avea vârsta și vigoarea mea ar da voie spahiilor și 
acângiilor să nimicească totul; așa și-ar păstra faima de casap 
de ghiauri, câștigată în tinerețe. Și-apoi, cum putem fi biruiţi 
când avem steagul sfânt al profetului cu noi? Nicicând acest 
steag nu s-a plecat în tina înfrângerii; totdeauna, în vântul 
biruinţei a fâlfâit. 

Se laudă și se depărtează de tabără, mergând singur spre 
apus, legănat în șa. Se pierde într-un desiș de fagi. O răcoare 
plăcută îl învăluie. Simte frumusețea firii și-i izvorăște în minte 
verset din Coran: „Cerul este casa lui Alah. Cei care luptă pentru 
Semilună veșnic se desfată acolo, în hodină, în cântec, în belșug 
de hrană și de muieri focoase, cu trupuri mlădii ca trestia, cu 
ochi codaţi, cu buze rumene ca petalele trandafirilor de 
lerihon...” 

Și la dogoarea ăstor gânduri, inima lui Caraiman-pașa, tare, 
de vechi spahiu, se moaie în licoarea dulceagă a înduioșării: 
„Ce-am făcut până acum ca să merit cerul lui Alah? Ucis-am 
ghiauri! Ei și? Dacă nu le-am stârpit sămânţa, degeaba. La ce 
mi-s bune isprăvile din Persida și Moreea? Am vărsat sânge de 
ghiaur puhoi, până la genunchii calului. Zadarnic: ghiauri tot 
există. Cum le stârpesc sămânţa? Cum?...” 

Și, deodată, dintr-un tufiș, un arcan îl înhaţă și-l smulge de pe 
cal, trântindu-l jos. Ușurat de povară, speriat, murgul galopează 
îndărăt, spre tabără. 


x 
Cum Maria Cristina întârzie mereu, Sigismund-craiul se usucă 


de dor. Vrea să se desfete și nu știe cum. Vânătoarea îl 
obosește. Măscăriciul Dumitru îl scoate din sărite cu glumele-i 
proaste. La cărți, pierde. Șahul îl plictisește. Chiar cele trei ţărci, 
care de astă-primăvară clocesc ouă fierte, au murit pe cuib, și 
deci chinul lor nu-l mai veselește. A pus să-i citească din 
Decameronul lui Boccaccio, dar povestirile-s de dragoste și el 
după dragoste tânjește. Așa că, în loc să-l veselească, mai rău îl 
mâhnesc. Noroc că losica, iscusitul, îi vine în ajutor: 

— Până sosește mireasa, să petreci bărbătește cu o femeie 
frumoasă, slăvite crai. 

Și, grijuliu, poruncește să fie poftită Velica-doamna în iatacul 
craiului. Dar Velica nu împlinește porunca. Împotrivirea asta îl 
sperie pe Fabio Genga: 

— Du-te, că n-am chef să pier din pricina ta. 

— Ce rușine, bărbatul meu legiuit! 

— Regii și bogății sânt scutiți de morală. 

— Atunci, așteaptă să-l vezi pe crai adulmecându-mă... 

Și, în adevăr, după un ceas, în pânda-i pe la uși, Fabio Genga 
îl vede pre crai venind furios și trufaș. Velica îl primește 
îmbrăcată în rochie lungă, albastră, cu broderie albă la poale, la 
mâneci și la guler. La gât și-a pus colier de perle orbitoare, ușor 
lăsat pe sânii mult dezgoliți. Mijlocul și l-a încins cu un cordon 
cusut cu mărgăritare mărunte. La șold, într-un lănţișor de aur, 
și-a atârnat un pumnal mic, cu mâner de argint filigranat. În păr 
și-a prins o copcă mare de aur cu o piatră scumpă, albastră, 
dăruită de Gâspâr Kornis la nunta de la Tecuci. 

Prinţul își uită furia: se bucură în sinea-i:... „M-a așteptat 
gătită, împodobită, ca pe un prinţ al visurilor.” 

Dar în clipa următoare înmărmurește. Nu-și mai poate 
desprinde privirea de pe făptura ei. Șoptește cu greu: 

— Bellissima e venustissima di corpo... Donna graziosa... 
Donna e madonna del meo spirito... 

— Eşti mult prea gentil, //ustrissime, cu modesta mea 
persoană, îi răspunse Velica tot în italienește, și continuă să 
descrie, cald, ales, frumusețea femeilor zugrăvite de Tizian, 
Rafael, Ghirlandajo. Am văzut în palatul măriei-tale, în casa lui 
Gáspár Kornis și a ilustrului cancelar Ștefan losica asemenea 
tablouri: femei așezate pe paturi adânci și moi de catifea vișinie, 
curtezane cu piele roză, trandafirie, păstrând doar câte un colier 
la gât, câte o brățară cu smaragde sau un trandafir în mână. 


Toate așteaptă dragostea cu simplitate, fără întrebări, fără 
remușcări, ca pe-o beție liniștită și fericită. Pentru că dragostea-i 
cel mai firesc fapt al naturii umane, cel mai plăcut, cel mai 
bogat în izvodirea bucuriei de a trăi. Dragostea-i chiar scopul 
suprem al vieții. 

Așa îi vorbește un sfert de ceas. Răpit, vrăjit, Sigismund uită 
de ce a venit. Când își poate descleșta fălcile șoptește: 

— Nu mi-am închipuit că te pricepi la artă și... Îţi dăruiesc un 
tablou de Corregio. Cel mai frumos pe care-l am. 

— Grazia, serenissime, molto grazia. 

Mai tăifăsuiesc o vreme; domolit, craiul are prilej să spună tot 
ce știe despre tablourile lui Rubens și ale lui Durer. Fericit, 
înnoiește laudele pentru Velica-doamna. 

— Nu-s vrednică de atâta slăvire, surâde femeia cu viclenie. 
Mai ales că despre serenissima arhiducesă Maria Cristina am 
auzit cele mai înalte elogii. Chiar și Laura lui Petrarca i-ar invidia 
frumuseţea și gingășia. 

Așa cum se aștepta, numele Mariei Cristina stârnește în 
făptura craiului un tremur ciudat: parcă niște demoni mărunţei 
și nevăzuţi l-ar destrăma pe dinăuntru, ca pe-o țesătură de 
borangic străvezie, l-ar da-n bătaia unui vânt năstrușnic, 
izvoditor de necunoscute fioruri și l-ar curăți de izul patimilor 
diavolești, după zisa stareţului lon de la Prislop. 

Când plecă îi sărută mâna, fericit, copleșit de simplitatea, 
eleganța și priceperea vorbirii. Dar, mergând pe culoar printre 
străji care zâmbesc pe sub mustăţi, se înfurie pe sine. Și ar fi 
izbucnit dacă losica nu l-ar fi întâmpinat cu știrea jinduită: Maria 
Cristina a intrat în Transilvania. E la Zalău. 

— Da? Vine femeia sorocită mie! Vine fericirea și eternitatea 
casei Bâthory! Să se gătească mai repede nunta! O nuntă cum 
nu s-a mai văzut... Maria Cristina, regina mea, îţi închin inima și 
tot aurul Transilvaniei! 


* 


Oblicind, în acele zile, că banul lani și Ticalidi urzesc să-l facă 
domn în Țara Românescă pe Bogdan-vodă, călugărul Mina a 
scris despre asta scurt răvaș către Stroe Buzescu și l-a dat unui 
călugăr grec, în drum spre București. Dar, în apropiere de 
Adrianopol, călugărul a fost ucis de-un acângiu beat. Răvașul a 
și ajuns, a treia zi, la lani. 


— Mihai are aici iscoade harnice. Află-mi-le, schiloade! 

— O bănui pe Araxi, fata lui Manea Hagigadur. 

— Încredințează-te. 

In baclavagerie, baclavagiul l-a cam luat peste picior: 

— Camatare, noi vindem dulciuri, nu știri. Și nu-s eu de vină 
dacă prin prăvălia mea se vântură zvonuri. Așa-i obiceiul, de 
când lumea. Fără tăgadă Mihai-vodă s-a făcut domn și cu banii 
dumitale, dar și cu știrile culese în dugheana mea. 

— Mda, așa-i, a suspinat Țicalidi și a plecat surâzând. 

N-au trecut însă nici două ore și, când Araxi trecea podul 
Mohamed peste Cornul de Aur, spre gazda bailului Marco Zane, 
trei vlăjgani o răpesc și o duc într-o casă din Fanar, o dezbracă 
goală ca Eva și-l poftesc pe Țicalidi: 

— Primește-ți prada, stăpâne. 

— Armencuţo, ori te dai în dragoste cu mine, ori te dau 
călăilor! 

— Au nu ești prea bătrân pentru mine? 

— Nu. Sânt bogat... Și cearcă s-o prindă în brațe. 

— Sictir, nevolnice! îl stuche Araxi. 

— Daţi-i pedeapsa hotărâtă! Să se cufure pe dânsa de râs și 
să nu mai slujească de iscoadă românilor. ` 

Scopiţii cei vlăjgani o leagă de-un pat de fier. li ung tălpile cu 
sare. Şi aduc două capre, s-o lângă. O torturează așa, o zi 
întreagă: leșinată de gâdilătură, trezită cu cofe de apă rece și 
iarăși unsă cu sare la tălpi și linsă de alte capre. 

Noroc că un turc giuvaergiu a văzut când au răpit-o scopiţii și 
i-a urmărit până în Fanar. S-a întors repede și l-a vestit pe 
Hagigadur. La un ceas de noapte, din porunca sultanei valide 
Safiia, un ceauș și doisprezece ieniceri o scot pe Araxi din 
mâinile lui Țicalidi, goală, leșinată, dar nevătămată. Speriat c-a 
intrat în sfadă cu oameni însemnați din Serai, Țicalidi a fugit, 
noaptea, din Țarigrad. După o săptămână de drum, furiș, a 
trecut Dunărea pe la Vidin și s-a ascuns în Craiova. 


* 


Răzimat de ușorii cortului, căpitanul Murat privea cum se 
desfăşura armia musulmană. In vale, pe drumul de la poalele 
dealului, iar Osman o lămurea: 

— Cei de colo, dinspre sat, sânt ienicerii din Damasc. Foarte 
buni. li întrec chiar pe cei din Capadocia. Smoliți și spăimoși, 


cum îi vezi, nu cunosc frica; pentru Alah își varsă sângele 
chiuind. 

— Dar cei cu sâneţe în spinare care se tot strâng în rânduri și 
iar se desfac? 

— Sânt arhebuzierii călări, armată nouă, după moda Apusului. 

— Bine, Osman. Uite, colo-s deliii, nu? li cunosc după ciucurii 
roșii de la fes și după hangerul mult încovoiat. In stânga se 
rotesc spahiii lui Hasan, beglerbegul Rumeliei. 

— Dar nici unii nu-i întrec pe-ai noștri, se laudă Osman; 
îmbrăcaţi în verde ca niște smei paralei. Lângă negricioșii 
capadocieni îi vezi pe gebii, pe topcii, pe azapii cei meșteri întru 
cucerirea cetăților. Ai auzit de acângii? Sânt călăreţi sălbateci. li 
chemăm numai când vrem să pârjolim o ţară. Ai să-i vezi la 
treabă. Nimeni nu-i întrece în iuțeală, în cruzime, în setea 
nebună de a jefui și ucide. Se varsă asupra ţării dușmane ca 
niște puhoaie de foc. Spulberă și cel din urmă firicel de cenușă 
din vetrele ghiaurilor. Țara pe unde trec îmbracă haină de jale 
croită din fum. Și zece ani nu se mai reface. Sânt cei mai 
îndrăciţi soldaţi din armia padișahului; de o sută de ori mai 
sălbatici, mai nebuni ca deliii. Printre dânșii sânt și mulţi ghiauri 
care... 

— Stai! îl întrerupe căpitanul Murat, zărind calul pașei venind 
singur, la cort, cu şaua strâmbă-n spinare. Osman, unde-i 
Caraiman-pașa? . 

O clipă-i pare bine. In cea următoare se sperie... „Dacă mă 
descopăr și mă trimit înapoi, la Țarigrad. Ori mă ucid?...” 
Aleargă, prinde calul, îl încalecă, îl întoarce și-i pune pintenii să 
galopeze spre locul unde și-a lăsat stăpânul. După un pâlc de 
copaci, zărește cum o ceată de haiduci îl prădau pe Caraiman. 
Strigă tare și șuieră voinicește. Surprinși, haiducii fug: unul 
împlântă cuțitul în pașă. Căpitanul Murat descalecă, taie cu 
hangerul legăturile, îi scoate călușul din gură și, până vine 
Osman cu zece spahii, îi leagă rana: doar o crestătură la brat. 
Apoi îl ajută să urce în șa și pornește spre tabără, ducându-i 
calul de căpăstru. Spahiii, sub comanda lui Osman, gonesc după 
lotri, până-i pierd în întuneric. 

— Murat, să nu afle Sinan. Nimeni să nu afle! Spuneţi că m-a 
zgâriat un urs la vânătoare. 


Ajunși pe înserate la Făgăraș, Stroe Buzescu și Radu 
Calomfirescu găzduiesc la pârcălabul cetăţii. Le stă înainte cu 
masă îmbelșugată, ca unor soli aleși ce sânt. La masă poftește 
și Zamfira, fata pârcălabului, tare veselă și drăcoasă. Povestește 
fel de fel de întâmplări hazlii. Calomfirescu bea mult și, ca să 
țină hangul petrecerii, șuguiește, face coțcării cu jungherul, cu 
trei cupe de argint și cu două linguri. Când rămâne numai cu 
Stroe, întreabă: 

— Mă duc singur la Sibiu s-o iau pe doamna Stanca? 

— Nu; s-ar supăra măria-sa. 

— De fapt, nu crezi că s-ar cuveni să găsim pe cineva vrednic 
care să ne împace cu sultanul? 

Tâlcul acestei întrebări îl ameţește pe Stroe, ca o lovitură de 
măciucă. Somnul îi piere, și ghimpi de pelin îi înţeapă inima... 
„Vasăzică Radu, acest frate...” 

Luna a urcat de-o suliță de-asupra zidurilor și privește în 
ograda cetăţii, luminând fântâna și carele adăpostite în 
cotloanele lor. În sufletul lui Stroe Buzescu se strecoară o undă 
de caldă duioșie și de amare păreri de rău: „Erau altădată patru: 
Radu, Preda, Stroe, Calomfir aici, pe pământul Transilvaniei. 
Câte-am visat, câte-am râvnit și câte-am jurat atunci...” 

— Tu, Radule, fratele meu de cruce, nu cumva râvnești ceva 
care-ţi întrece puterile?... 

— Hm, face Radu Calomfirescu, cuprinzându-l de după gât ca- 
n prietenia cea veche, e vorba de doamna Stanca. Numai eu i- 
am înţeles inima. 

— Calomfire, taci! răcnește, duce mâna la jungher și saltă-n 
picioare. Scaunul se răstoarnă pe lespezile de piatră. Huetul îl 
face să-și dea sama unde se află. O clipă de necugetare și totul 
se spulberă: și prietenia, și solia, și lupta pentru libertate și 
pentru ţară. Nicicând, ca în clipa asta, nu i s-a părut că poartă 
pe umeri o povară mai grea, o răspundere mai mare, se 
încovoaie sub astă povară și-l fulgeră cu privirea așa de tare, 
încât îl silește a se micșora și a tremura: 

— Nu, nu mint c-aș vrea să fiu domn. De altfel, chiar doamna 
Stanca... Numai că eu... 

— Ca să nu piei de jungherul meu, aruncă-te de-aici, jos și 
strivește-te de lespezi. 

— Jur pe viaţa mea, frate Stroe, se-ncovoaie doborât de 
spaimă; jur pe viața mea c-am spus o năzbâtie. O nătângie. 


Lăsându-se pe scaun, Buzescu tace îndelungă vreme. 
Întreabă, într-un târziu, când ţiuitul pustiului l-a obosit. 

— De câte ori să te iert, Radule? 

— De șaptezeci și șapte de ori câte șapte. 

— Îmi trebuie o dumnezeiască putere; și n-o am. 

— Ești om bun, cel mai bun pe care l-am putut vedea. De 
altfel, bunătatea-i tăria ta. 

În zori, fără să fi dormit o singură clipă, pornesc mai departe, 
ca doi fraţi ce erau. Stroe Buzescu gândește s-o asigure pe Sima 
că Radu Calomfirescu îl va ocoli pe Dragomir din Vâlcănești, iar 
de doamna Stanca se va feri ca de foc: a jurat și-a sarutat 
icoana din paraclisul cetăţii Făgăraș. 


* 


Mihai-vodă nu mai părăseşte tabăra nicio clipă. De la 
Măgurele o mută la Daiţa, aproape de Giurgiu. Ține toată oastea 
în frâu și-o diriguiește după nevoie, în orice parte, așa cum 
cântăreţul mânuiește clapele clavirului pe care-și spune durerea 
și bucuria. Crainicii și ștafetarii galopează, neîncetat, în tot 
lungul Dunării, de la Olt la Brăila. Căpitanii au poruncă a săvârși 
orice faptă vor socoti, oricât de îndrăzneață, numai să 
păgubească potrivnicului, să-l întârzie a trece Dunărea. Lovesc 
deci în cete mici, de câte doisprezece oșteni. Trec și fluviul și se 
însoțesc cu ţărani bulgari sau cu haiducii novăceștilor. Ca să le 
sporească îndrăzneala, prada ce-o pot lua a lor rămâne. lar 
pentru fiecare steag adus, vodă plătește douăzeci de galbeni. 
Încurajaţi de toate astea și având pilda lui Stroe Buzescu la 
Nicopol, Andrei Boer, Tudor Maldăr, Simion Dărămuș, Vlad și 
Dragoș Mârza, State Boldur și, mai ales, popa Stoica Farcaș și-au 
cercat de câte patru-cinci ori norocul peste Dunăre. Ajunseseră 
a cunoaște destul de bine tabăra lui Sinan-pașa, chiar în 
rânduielile și alcătuirea ei lăuntrică. Preda Buzescu a hotărât ca 
acei căpitani care pierdeau un om să dea un sfert din pradă, iar 
cei care pierdeau doi - jumătate. Dacă veneau cu patru oameni 
mai puțin, toată prada trecea în seama domniei. 

Toţi căpitanii se bucură că ţăranii, moșneni sau rumâni, 
simțind primejdia cea mare, se adună repede la oastea de ţară. 
Vin cu merindea în desagă și cu arma subţioară, oftează 
îngrijoraţi după cele lăsate acasă și se roagă: 

— Poate-o da Cel de Sus și l-om pune la pământ repede. 


Vin și mulți vârstnici să ajute la căratul și pregătirea hranei 
pentru cai, la împachetarea și mutarea tarhatului, a pulberii, a 
ghiulelelor, la săpatul șanțurilor, la făcutul și dresul podurilor și 
al drumurilor. Multe muieri și fete de prin satele din preajma 
taberei aduc turte de mei ori pâini coapte în țest, pește sărat, 
carne și slănină afumată, care cu fân și saci cu ovăz pentru cai. 
Se rânduiesc câte cincizeci-șasezeci la cârpitul, spălatul și 
opăritul cămâășilor, să nu se-ncuibe păduchii, să fie oastea 
curată și fercheșă, așa cum place oricui și, mai ales, lui vodă. 

— Adesea spun că bine-i să ne înțelegem în vremea asta de 
primejdie, se apropie Preda Buzescu de sătenii veniţi să sape 
șanțuri în jurul taberei. 

— Cinstite căpitane Preda, dacă lacramile celor obidiţi ca noi 
s-ar aduna picătură cu picătură Dunăre s-ar face și-ar îneca toți 
asupritorii. Parcă știe cineva cât a plâns și oftat acel Mușat, fugit 
de la țara Moldovei și-acum iscoadă la dușman? 

— Ce, a dus-o rău pe moșiile noastre? 

— Vă aduce totdeauna mulţămită că l-aţi scos din robia lui 
Dobromir-banul. Dar acu-i în satul jupânului Chisăr, care samănă 
mult cu acel Dobromir. Și-apoi, of, Doamne, soaţa i-a pierit de 
mult, fata... 

— Știm: s-a jertfit pentru viaţa lui Stroe. 

— Ci rămas-a singur să suspine... lar dacă toate oftările de 
obidă s-ar strânge la un loc, suflu cu suflu, năprasnică vântoasă 
ar isca și-ar mătura toţi sultanii și vizirii lui. Ci eu zic așa, 
căpitane Preda. Zic că dacă-i aduc maăriei-sale peșcheș un 
iatagan de pașă, măria-sa mi-a da atunci dreptate în judecata cu 
vistierul Stoichiţă și mi-oi dobândi iară pământul, oftează Oprea 
din Cordun. 


* 


În drum spre Craiova, să adune bani și hrană pentru oștire, 
Preda Buzescu se abate, două ceasuri pe la Stănești, dar n-o 
află pe Cătălina: 

— Ce fel de logodnic mi-s, dacă nu-mi pot vedea aleasa? 
Oricum, zugrăvește-mă cât mai frumos, cumnată Sima, ca să se 
topească de dorul meu... 

În Craiova, cu totul din întâmplare, îl zărește pe Țicalidi. 

— Ce faci, grece, aici? întreabă și se miră de spaima ce-l 
cuprinde pe cămătar, din clipa când l-a zărit. Și așa, mai mult în 


glumă, îl întreabă, cu ameninţare: cutezi să te-arăţi pe-aici? 

— Păi... uite, n-am știut că voi, Buzeștii, sânteți prieteni cu 
Manea Hagigadur. Că Araxi... 

— Te-am dibuit eu, nemernice! amenință, așa, îndeobște, 
doar-doar de-o afla ce-a săvârșit ist neguţător de tremură ca 
varga-n vânt. 

Și Ticalidi se trezește povestind cum a răpit-o pe Araxi. 

— N-am vrut s-o uţid, ţi s-o iau soție... Și-apoi, drept și ţinstit, 
ideea să pun caprele să-i lingă tălpile până leșină, banul lani mi- 
a dat-o, că cică-ar fi iscoada voastră. 

— De ce-ai săvârșit asemenea nelegiuire? 

— Ei ţe neledzuire? Așa, o... desfătare: să vezi o fată 
frumoasă, goală, întinsă pe pat și lesinând de gâdilătură. 

— Riîcman, leagă-l pe dumnealui, colo pe masa ceea în piaţă. 
Descalţă-l. Dă cizmele unui cerșetor. Unge-i tălpile cu sare. Adă 
doi ţapi, repede, să-l lingă. 

— Preda Buzescu, nu fi nebun! răcnește Țicalidi deznădăjduit, 
când Ricman, cât ai zice pește, împlinește porunca, pune o 
femeie să-i săreze tălpile, iar doi ciobani, chemaţi cu glasu-i de 
tunet, s-au și înfățișat cu ţapii. Te faţi, omule? 

— Mă desfăt și eu, gădilându-te și răzbunând-o pe Araxi. 

Intr-un sfert de ceas, lumea adunată privește și râde de 
Țicalidi, de râsul lui silit, icnit, sughițat, sufocat, până-l trec toate 
neputințele și leșină. Oprea Ricman îl trezește cu apă și iar îl dă 
pe sama ţapilor dornici de sărătură. 

— Dau... Dau tot ţe-mi ţeri, zupân Preda... Cât vrei?... Ha-Ha! 
„„. Dau... Ha-ha-ha... Nu mă chinui... Zeţe pungi... Ha-ha-ha-hi- 
hî... 

— Cincizeci! 

— Douăzeți... Ha-hî... hî-hî-hî-ha!... 

— Cincizeci, pentru oştire! Și zece pentru mine. Cinci lui 
Rîcman. _ 

— Daaau... lhî! Ha-ha-ha!... Da-daaau! 


* 


Bucuroasă că-l vede aici, în Alba lulia, îl întreabă despre Sima 
şi, mai cu seamă, despre Mihai-vodă. 

— Am auzit, prietene Stroe, c-ai fost supărat pe mine, în mai, 
când... Rogu-te a mă crede c-am chibzuit mult. 

— Nu, Velica, solia românească s-a purtat atunci mișelește. 


Chiar și fraţii, iubiții mei fraţi... Ci să trecem peste asta. Se 
zvonește că, în apropiere de Satu Mare, un pâlc de otomani ar fi 
lovit alaiul crăiesei Maria Cristina. 

— Adevăr, nu zvon. Dar a scăpat. Azi intră în cetate. 

— O, de-ar veni odată! Că nu vreau să mucezesc aici cu ifos 
de nuntaș, în vreme ce Sinan-pașa trece Dunărea. 

— Unguroaicele o bârfesc fără măsură pe mireasă și-o încarcă 
de cusururi. Mai ales baroana Bocskai, pentru că are o fiică 
foarte frumoasă și deșteaptă, numai bună de crăiasă. 

Dar Stroe mult ar vrea să știe cum și când va veni craiul în 
ajutorul lui Mihai-vodă. 

— Nu Sigismund ocârmuiește, ci losica și Carrillo. 

Luându-l gingaș de braţ, îl pogoară spre grajduri: 

— Știu că-ţi plac mult caii: ce zici de ăst mânzoc alb? 

— Strașnic armăsar! 

— İl cheamă Vifor, șoptește Velica surâzând trist, lipindu-și 
obrazul de coama mânzului albă ca omătul și mângâindu-i botul 
cuminte, catifelat și cald. Sânt, Stroe, cu desăvârșire singură și 
oropsită. Toţi mă cred ţiitoarea lui Sigismund. Tata și mama zic 
că numai așa pot ajuta pe români, aci, la Alba lulia. Că Ștefan 
losica e prea ambițios și prea dedat catolicilor și ambiţiei ca să- 
și ajute neamurile de sânge. 

la un braţ de iarbă și-l așază în ieslea mânzului: 

— Pe Vifor îl hrănesc cu mâna mea. Îi dau orz și trifoi dulce, 
din pumn. Și l-aș hrăni și cu jar, să fie ca armăsarul lui Făt- 
frumos. Îl port cu mine prin cetate și la plimbare, în lunca 
Mureșului. L-am dat în sama unor meșteri călăreţi să-l înveţe 
jocul în buiestru. Il cresc pentru cel care mă va mântui de-aici... 
Că, de fapt, sânt întemniţată. De-o săptămână, străjile nu-mi 
mai îngăduie să ies din cetate. 

— De ce? Pentru că vrăjești de la întâia vedere și zăpăcești de 
la întâia vorbă? 

— losica a aflat, și deci și craiul, c-am trecut hotarul pe furiș, 
surâde fermecător de dulce și de trist. 

Soarele pogoară după munţii sinilii de la marginea zării. 
Dinspre Mureș adie răcoare amestecată cu mireasmă de 
peliniţă. Velica-doamna se prinde de umărul înalt și puternic al 
Buzescului și-l învăluie c-o privire plină de îngrijorare, teamă, 
nădejde, bucurie, dragoste. 

— O ghicitoare mi-a spus că partea mea-i un bărbat de cruce; 


el mă va scoate din temniţa de aici. 
— Il vom ajuta, Mândruţța! 


* 


Preda Buzescu dă buzna-n cortul măriei-sale: 

— Cete mari de otomani au trecut Dunărea pe la Prundu și se 
îndreaptă încoace. 

— Toţi căpitanii la sfat! 

În câteva minute, cortul s-a umplut. Toţi, îngrijoraţi, așteaptă 
vești și porunci. Măria sa hotărăște scurt. 

— Mutăm tabăra la Copăceni. 

— Dăm înapoi, fără luptă? 

— L-am împiedicat pe Sinan trei săptămâni să treacă 
Dunărea. Și-l vom mai împiedica. La Prundu, nu trece, ci ne 
cearcă. 

— Și dacă întârzie ajutorul lui Sigismund? 

— Luptăm singuri, vistiere Dan. 

— Nu povăţuiesc. 

— Nu-i altă scăpare. De la Giurgiu, pe trei căi Sinan poate 
ajunge la București: una - scrie vodă cu vârful spadei pe iarba 
din fața cortului - pe la Oinac, Pietrele, Fălăștoaca. Atunci 
împănăm pădurea Comanei cu ostași întru a-l zădări și ne 
aţinem cu grosul oastei la Fălăștoaca, să-l pocnim drept în 
frunte. 

— Să-i arătăm cât de vrăjmașă i-i ţara, se-ndârjește Udrea 
Băleanu. 

— Nu-i prost Sinan s-aleagă drum ca acela, cârmește acru, 
Dan-vistierul. 

— Ce bine-i cunoști gândurile, vistiere... 

— Nu rabd împoncișări piezișe, comise Buzescu! Cum adică? 
omul n-are dreptul să-și spună părerile? Numai voi, căpoșilor, le 
știți pe toate? 

— lertare, vistiere. 

— N-am nevoie de iertarea domniei-tale! 

— Al doilea drum, urmează Mihai-vodă să scrie cu vârful 
spadei, fără a socoti supărarea pleșuvului vistier, de la Giurgiu 
la Șerpătești, la Hulubești, de unde drumul se desface în două: 
spre Copăceni, cu trecerea Neajlovului pe la Călugăreni, iar 
celălalt prin Singureni, de-a dreptul spre București. Al treilea 
drum, prin Hotarele. 


— Să-l silim s-aleagă calea Călugărenilor: mai grea pentru el, 
mai potrivită pentru noi. 

— Așa socot și eu, comise Buzescu. 

In clipa asta se ivește State Boldur, prăfuit, frânt de oboseală, 
dar bucuros: 

— Măria-ta și cinstiţi căpitani, am prins galerele otomane la 
Cetatea de Floci. Două le-am deșertat pe malul nostru: cărăm 
pulberea spre tabără. Trei le-am dat focului. Patru au scăpat sub 
ocrotirea pașei din Hârșova. Le descarcă și trimite încărcătura 
pe uscat, spre Silistra. 

— Bună treabă, Boldure. Preda Buzescu, vestește pe Deli 
Marcu să trimită o ceată de haiduci în preajma Silistrei. 

— Făgăduitu-mi-au pescarii dobrogeni și păcurarii 
transilvăneni să aibă grijă ca acea încărcătură de tunuri și 
pulbere să n-ajungă la Sinan. 

— Ce părere ai, Albert Kirâly? întreabă voievodul. 

— Da... se bâlbâie căpitanul ungur și urmează în italienește: 
Măria-ta ești admirabil strateg. Mă supun. 

— Nu supunere, Kirâly, ci prieteșug și credință. Că nutrim 
același ţel: libertatea ţării și a norodului nostru. 

— Da, dar dacă, așa cum spun iscoadele, otomanii sânt peste 
o sută de mii, nu-i o îndrăzneală prea mare să începem bătălia 
înainte de a veni oastea viteazului crai Sigismund? 

— Prietene Király, Sinan-pașa e aici, zâmbește Radu Buzescu, 
iar craiul nuntește, dincolo de munţi. 

— Și dacă mai întârzie mult, s-ar putea să-l aibă ca nuntaș și 
pe Sinan, se încruntă Preda Buzescu. 

— Nu veți izbuti nimic fără măritul crai Sigismund. 

— Așa-i, căpitane, vorbește măria-sa potolit, cu înfiorare, din 
inimă. Ci datoria noastră este de a ne aţine la Dunăre cât mai 
îndelung, tocmai ca să dăm răgaz craiului să-și serbeze nunta în 
tihnă. Rogu-vă și vă poruncesc: staţi cu toată puterea, cu toată 
inima, tari. Cine șovăie, fricos ori hiclean se numește. Și pentru 
hicleni, un singur judecător: paloșul... Preda Buzescu, lovește 
dușmanul trecut la Prundu. Farcaș, dă o raită până la Măgurele 
și află de nu cearcă să treacă și pe-acolo. Căpitane Kirâly, 
priveghează Dunărea în faţa Silistrei. Bane Mihalcea, ai grijă 
despre partea Brăilei. Țineţi legătura cu haiducii lui Baba Novac 
și Deli Marcu. Folosiţi iscoade tainice întru  înșelarea 
potrivnicului. 


Poruncile lui vodă pătrund în cugete ca un abur însufleţitor și 
ca un balsam. Toţi sânt bucuroși și parcă mândri că le primesc și 
că pornesc a le împlini. 


* 


Grosul taberei lui Sinan-pașa mai zăbovește trei zile la 
jumătatea drumului între Șumla și Giurgiu. Caraule și soli 
aleargă la Țarigrad să ceară sporirea armiei: ghiaurul are mulți 
credincioși și arată neînfricat. Căpitanul Murat bagă de samă că, 
apropiindu-se de Dunăre, prin tabăra otomană mișună tot mai 
multe zvonuri. Asta îl îndeamnă să născocească și el altele, 
despre setea de răzbunare a românilor. Le spune cu atâta 
încredințare, încât le încurcă pe cele născocite cu cele aflate de 
la alţii. Vorbește de atacurile haiducilor, de cișmelele otrăvite, 
de loviturile date de oamenii Buzeștilor, de răpirea unei odrasle 
a pașei din Nicopol, de distrugerea galerelor cu provizii 
artileristice trimise pe Dunăre. Spun iscoadele: 

— Au atacat niște păstori și niște pescari, ieșiți din sălcii și 
stuf, mânjiţi cu nămol ca niște draci. 

— Ghiaurul slujește lui Belzebut și-l ajută toţi dracii. 

— Românii, șoptește căpitanul Murat lui Osman, îl cred pe 
Mihai-vodă scăldat în sânge de balaur și deci nebiruit. Călărește 
cal roib cu un corn în frunte. E stângaci și lovește cu o secure 
din care țâșnește foc. Oastea lui folosește și niște arme noi, 
născocite de un călugăr care și-a vândut sufletul necuratului, 
numai să ajungă vestit scornaci de arme. 

— Cum îl cheamă, întreabă Osman, foarte îngrijorat. 

— Prohor, călugărul Prohor de la Cozia, tresare Murat, bucuros 
că i-a venit în minte numele dascălului Buzeștilor. Au și pe un 
boier, mare firoscos și cetitor în stele, care a născocit un fel de 
pulbere, foarte ieftină și ucigașă. Se numește Teodosie și-i mare 
logofăt la Mihai-vodă. Daaa... Fierbe vârfurile săgeţilor în zeamă 
de mătrăgună, cucută și maselariţă, cu mare meșteșug și 
descântec, că le face de zece ori mai otrăvitoare decât săgețile 
tătărești. 

Șoapta o aude un străjer și, peste câteva ceasuri, o știe 
jumătate din tabără. Căpitanul Murat se veselește întru sine: 
șoaptă cât ciubota s-o audă și cumătră, ori zi zvonul cu 
trombonul să-l audă și coconul... 

— Are Mihai-vodă și doi cerbi cu coarne de oțel și-n frunte cu 


câte o stea de aur și nestemate. Cine privește steaua amețește 
de multa-i lumină. Și dacă-i ametit, cerbul ușor îl sfâșie cu 
coarnele-i mai ascuţite ca hangerele. 

Cei care-l aud se minunează, cred și îndeamnă și pe alţii să 
creadă. Dar, mai ales, se sperie. 

— De altfel, își amintește Osman, când a luat domnia, am 
auzit c-a umblat prin Istanbul cu doi cerbi falnici alături. 

Seara, un bulgar arată unui grup de ieniceri un zodiac, unde 
scrie numele celui care va nimici împărăţia musulmană: va 
purta spadă de foc și se va chema Mihail, la fel cu arhanghelul. 
Va porni de la niște munți înalţi și va trece o apă mare. 

Vin și neguţători, vorbesc stâlcit turcește, dar zvonesc: ba că 
podul peste Dunăre nu se va putea face până când știma apei 
nu va înghiţi o mie de turci și trei pașale. Ba că în oastea acelui 
Mihai-vodă se află un uriaș care înoată câte un ceas pe sub apă 
și distruge, în fiecare noapte, parte din podul pe care otomanii îl 
construiesc ziua. 

Căpitanul Murat ascultă asemenea zvoniri, le umilă și mai 
mult, le picură în cugete să aburească spaimă. Vede că vitejii 
ieniceri mai lesne îl cred pe el, un biet tinerel, decât pe agii ori 
pașale, care cu vorbe de ocară îl stropșesc pe valah, chinuindu-i 
în fel de fel de pregătiri de luptă și de pedepse cu topuzul, să-i 
facă iară ascultători și îndrăzneţi, nesăbuit de îndrăzneți, 
precum fost-au înainte de a se apropia de Dunăre. Ca toate 
pașalele, Caraiman-pașa muncește de sârg la pregătirea 
ienicerilor și a spahiilor. Îi iuţește, îi îndrăcește, îi înspăimântă 
mai avan ca în Moreea. Ca să dea pildă, spânzură trei spahii 
care n-au caii potcoviţi ori au adormit în timpul muștrului. 
Zvonurile mișună însă tainic, pe dedesubt. Pașalele poruncesc 
să nu mai rostească nimeni blăstămatul nume al ghiaurului. 
Patru ieniceri și un ciohodar sânt bătuţi, în mijlocul taberei, cu 
măciuca în doisprezece colţi, pentru că au vătămat porunca 
marelui vizir și-au răspândit zvonuri. Totuși șoapta lucrează 
parcă și mai bine sub opreliște: 

— Ghiaurul a trecut Dunărea cu câteva mii. La noapte lovește 
tabăra. 

— Minciună! se bucură pașalele, în zori, când se încredinţează 
că noaptea a trecut în liniște: dovadă că și ei au crezut. 

Dar în a treia noapte, când se așteptau mai puţin, tabăra este 
lovită din cinci părți. Zece corturi distruse. Aproape o mie de cai 


furaţi, cincizeci de ieniceri și spahii uciși ori răpiți. 

— Zvonurile-s adevărate! Vedeţi? 

Și unii jură că l-au văzut pe Mihai călare pe-un cal înaripat 
care foc împrăștia pe nări: 

— Și barda ghiaurului tot de flacără era. 


x 


Alaiul întru întâmpinarea arhiducesei Maria Cristina 
prilejuiește numai năcaz lui Radu Calomfirescu; mai ales că, din 
pricina lui Danciu-vornicul, nu se poate apropia, nicio clipă, de 
doamna Stanca. 

— Urâtă-i, frate! îl trage pe Stroe de mânecă. Slută sadea. Și, 
uite, maică-sa, ce trufașă. Barba i-i mai mare ca toată fața. 
Doamna Stanca-i zână pe lângă... Uite pentru cine aducem noi 
atâtea daruri și frumos steag otoman... 

— Și va să ne pierdem vremea aici, până la 6 august, în loc să 
fim în tabără, să-nfruntăm dușmanul, la Giurgiu. 

— Bătrâna arhiducesă cată la crai ca la o comoară. 

— A, uite ce cal minunat, roib-aprins, corcit din viţă arăbească 
și brită!... 

— Dar de nuntă de la Vincenzo, ducele de Mantua, informează 
Ana Viteaz. 


x 


E seara de 5 august, când căpitanul Murat ajunge în faţa 
Giurgiului. De pe țărmul înalt, peste Dunăre, zărește pământul 
românesc și lăcrămează în taină... „Surghiunul și canonul sfârși- 
vor dincolo de apă?...” De la Caraiman-pașa află cât de greu s-a 
înjghebat podul peste Dunăre: de zece ori au legat luntrile și de 
tot atâtea ori ghiaurii le-au dat pe apă. 

— Mai avem de pus cinci luntri, înștiinţează Hasan-pașa. 
Bineînţeles, dacă la noapte ghiaurii nu ne mai fac vreo poznă. 

— Să nu facă! urlă cumplitul Sinan-pașa, marele vizir, 
învineţindu-se de mânie și clătinându-și în tremur larg, bărbiile 
din piele tăbăcită și zbârcită. Caraiman-pașa, din seara asta, 
aperi podarii. Rânduiești două treceri! una la apus de Rusciuc și 
alta pe la Turtucaia: două suliți în țara ghiaurului, ca să-l silim 
să-și împartă oștirea din faţa Giurgiului. 

Războinic ambițios, Caraiman-pașa e foarte mândru de 
misiunea încredinţată. Cine ajunge întâi în ţara ghiaurului își 


alege prada: ia caimacul, cum se zice. 

Căpitanul Murat s-arată vesel, dar nu face alta decât ochește 
un loc pe unde să treacă la noapte. Tocmește un pescar, să-l 
aștepte între sălcii, la cântatul cocoșilor. Se întoarce la cort și-l 
vestește pe Osman. Dar când să plece iar, un străjer, din 
porunca stăpânului, îl închide în cort, să nu i se întâmple ceva 
rău. lar în jurul cortului păzesc trei ieniceri cu suliță, pavăză, 
zale și coif cu coadă de cal. Îngheaţă de ciudă... „Ah, dacă nu 
mă-ntorceam la cort...” Visarea, tainic hrănită luni de zile, se 
surpă de istov, tocmai în clipita împlinirii. 


* 


Zăpușeală mare pe ulițele Albei lulia. Cetatea toată forfotește 
de multă și pestriță lume, care cată umbra copacilor ori a 
zidurilor. În preajma bisericii se hârjonesc porumbei albi-vineți și 
tărcaţi. Mulţime de curioși, adunaţi din toată Transilvania, 
așteaptă să treacă mirele și mireasa la cununie. Organistul a 
îmbrăcat strai de mare ceremonie și cearcă mereu burduful 
orgii, apăsând lin pe câte-o clapă. Străjerii, în zale lucitoare și 
coifuri bogat împănușate, se coc de căldură ca-n niște tăvi 
anume pregătite pentru trupul fiecăruia. Condur Pantelimon îi 
privește, le prubuluiește halebardele și le spune în șoaptă: 

— Înfigeţi-vă, mă, unul pe altul în frigările astea și frigeţi-vă la 
soare, că tot staţi smirnă, de pomană. 

Aristocratele își fac vânt cu evantaiuri din pene de cocor ori 
de struţ. Mai încolo, spre poarta de apus, țărăncile, în strai 
negru și alb, șterg nădușeala cu mâneca. În palatul crăiesc însă 
e răcoare. Aici, Stroe Buzescu și Radu Calomfirescu privesc cu 
mare băgare de samă niște tăvi de argint, măiestrit lucrate de 
meșteri de la Veneţia, apoi trec la șirul statuetelor de bronz sau 
marmură, tot la ţara Italiei lucrate și aduse anume ca să fie 
așezate pe mese, în sala mare unde oaspeții și solii așteaptă 
mirii. Privesc apoi cele vase de faianţă sau de aur, cele cupe de 
cristal de Boemia, Veneţia și Franţa, cele brățări, inele, cercei, 
salbe și alte giuvaieruri, cele spade de oţel, împodobite cu 
țărțămuri de aur, cele tablouri înfățișând zeițe și eroi din vreme 
legendară, toate daruri de la principii Europei pentru tânăra 
pereche. 

— Bella gerunt alii, tu felix Austria nube, surâde Nicolae 
Viteaz. 


— Ei, vezi, Nicolae, că acei „alii” sântem noi și tocmai asta nu 
ne convine, îi răspunde Stroe Buzescu. 

Ci  iscodirea darurilor nu-l încurcă prea îndelung pe 
Calomfirescu: în salon s-au adunat ambasadorii străini, nemeșii 
unguri cu soțiile și fetele lor, în straie scumpe, de mătase, 
strânse în boi, cu inele, cercei, coliere, paftale strălucitoare de 
rubine, smaragde, perle și diamante. Mătăsuri lucitoare, foșnet 
de taftale, clinchet de salbe și paftale, tropot ușor de pantofi din 
piele de căprioară, obraze rumenite cu sulimanuri și trupuri 
învăluite-n mirezme umplu toate încăperile palatului crăiesc. 
Spre acea parte, lacom, privește Radu Calomfirescu și simte că-i 
lasă gura apă. 

— Unguroaicele astea mă turbă cu a lor frumusețe. 

— Multe-s străine, iar altele-s românce care-au uitat ori au 
vrut să uite că sânt, se împotrivește Stroe. De pildă... 

Și în vremea ce falca de jos a Calomfirescului scapătă a 
uimire văzând-o pe Ana Viteaz, pristavi înzorzonațţi și întăriţi cu 
bastoane lungi, cu măciulii și țărțămuri aurite, vestesc intrarea 
mirilor. Murmurul glasurilor și râsetele muierești se sting. Toate 
privirile se-ndreaptă spre ușile unde trebuie să apară mirii. Întâi 
se ivește Sigismund, îmbrăcat după moda italiană în mătasă 
albastră, luminată de aur și diamante, cu largă hlamidă vișinie, 
tivită cu zibelină albă, iar cu pieptul încărcat de colane și 
decorații. Ștefan Czâki bagă samă că nu poartă Cordonul „Lâna 
de Aur” și se bucură în sinea-i: ... „Dacă i-l da regele Spaniei, 
crăpa de trufie”. 

— Nu-i lipsește decât schiptrul lui Alexandru Machedon... 
șoptește Calomfirescu. 

Dar Stroe, așa, din senin, își amintește de Dandu Dărădan din 
Băbeni și-i vine să râdă. Parcă i-ar fi gâcit simțământul, Nicolae 
Viteaz îi șoptește: 

— Și-a câștigat mireasa cu spada voastră... De fapt, Maria 
Cristina nu-i o soție oarecare, ci mâna împăratului Rudolf asupra 
Transilvaniei, Moldovei și Ţării Românești. Dacă Sigismund nu 
se-nvrednicește să aibă copii, toţi trecem în stăpânirea 
împăratului. Și cum lumea-i încredinţată că nu va avea... 

— Bella gerunt alii... parcă așa ai zis. 

Pe ușa cealaltă, dusă la braţ de mama ei și de Ștefan Bocskai, 
intră arhiducesa Maria Cristina. Principele o salută ceremonios, 
după moda italiană, apoi o ia de mână și pășește spre ieșire. Cu 


mult alai de druște și cavaleri, cu buchete mândre de flori pe 
braţ, se îndreaptă spre catedrală. În portalul cel mare, sus pe 
trepte, îi întâmpină nunțiul papal Malaspina, trimis anume de la 
Roma - să-i cunune. Craiul pășește parc-ar fi beat - dacă nu de 
dragoste, măcar de trufie: dinastia Bâthory se împreună cu 
dinastia Habsburg. Poate astă îngâmfare îl face să calce rochia 
miresei și să-i sfâșie un colț cu pintenul de aur. Chipul miresei se 
schimonosește a mirare. Grofii zâmbesc a râde, șireţi; muierile 
abia se ţin să nu pufnească: 

— Semn bun! șoptește Barbara Fuzy către vecina sa. 

Orga sună puternic, maiestos marșul nupţial, compus de Petro 
Busto di Brescia. Lumea întinde gâturile să vadă perechea 
crăiască, apoi pleacă fruntea spre pământ. 

— De ce-i așa de... palidă crăiasa? întreabă Radu 
Calomfirescu pe Fabio Genga. 

— A fost greu bolnavă de friguri, are secretarul răspunsul 
pregătit. De asta s-a amânat și cununia până azi, 6 august. 

După ceremonia religioasă, mirii urcă într-un landou mare, 
bogat împodobit, tras de patru cai albi, în buestru, și, cu alai de 
trăsuri aristocrate, străjuit de trei escadroane de halebardieri în 
tunici albe și pantaloni albaștri, iar pe cap cu chivăre aurite. 
După halebardieri se înșiruie cântăreții din fluiere, trompete, 
surle, tobe și timpane. La pornire, cinci slujitori aruncă asupra 
mulțimii cu bănuţi de argint. Lângă landou, tropotă falnic, 
armăsarul craiului, sticlindu-și la soare aurul de pe șa, căpăstru 
și scări. De-a dreapta și de-a stânga landoului se înșiruie, călări, 
rudele și trimișii străini. Unii chipeși, ca de pildă Gáspár Kornis 
ori Ștefan losica, plesnind parcă de bărbăţie și vigoare; alţii 
gârbovi și îmbătrâniţi, ca Bocskai ori episcopul Nâpragy, 
smochinit de post și boală. Între solii cei chipeși strălucește și 
Radu Calomfirescu, dar mai ales Stroe Buzescu, cu cușma lui 
plesnită pe-o parte, cu conţășul alb, sărăduit cu roșu. 

După șirurile nuntașilor de seamă, vin încet zece care mari cu 
roți înalte trase de cai voinici, încărcate cu zestrea miresei. In 
urma carelor, în haraba cu pod de scânduri, acoperit cu pânză 
verde, trei bufoni strigă, pe rând, laude despre crăiasă, să afle 
Transilvania ce podoabă de stăpână a dobândit. 

Și așa, lung, luxos, pestriț și, mai cu samă, trufaș, alaiul 
coboară din cetate pe poarta Sfântu Gheorghe și intră în oraș, 
să se arate mulţimii, și mulţimea să i se închine. 


Călărind alături de Nicolae Viteaz și sporovăind cu glas scăzut, 
printre dinţi, Stroe Buzescu află ce multe greutăţi a întâmpinat 
craiul în împlinirea acestei căsătorii. Că mult s-a rugat 
arhiducesa Maria Cristina la Rudolf-împărat și la Dumnezeu să n- 
o silească a se mărita cu un principe dintr-o stirpe atât de 
neînsemnată. 

— Și câte a păţit crăiasa până a ajuns aici: au prădat-o hoţii; 
s-a răsturnat într-o râpă; s-a îmbolnăvit de friguri; chiar turcii au 
atacat-o, prin dreptul Oradiei. 

— Semn rău! 

— Ci unii zic că și lotrii și turcii ar fi fost oamenii tocmiţi de cei 
potrivnici înrudirii cu Habsburgii. Înţelegi? 

Norodul cel de jos al Transilvaniei, adus să privească o nuntă 
cum nu s-a mai văzut, cască guri uimite de atâtea bogății, apoi 
pornește lipăindu-și opincile ori tălpile desculțe pe podurile 
străzilor, până la orândele sau la hanurile de la margine, unde li 
se dă pomană câte o felie de pâine și câte o ulcică de vin, bine 
botezat cu apă din Mureș. La reintrarea în palat, Stroe Buzescu 
și Radu Calomfirescu merg să închine darurile, la rând cu ceilalţi 
soli. De față-i doamna Stanca și Danciu-vornicul. Acum, mai de- 
aproape, văd ce subțţirică și înaltă-i Maria Cristina, ce străvezie 
și slabă, gata s-o dea vântul jos. Mătasa, catifeaua, zibelina, 
aurăriile și perlele de pe dânsa o fac parcă și mai firavă. 

— Ce i-o fi trebuind craiului prăjina asta nemţească? 

— Prăjină cu nume de habsburg, Calomfirescule. 

Se rânduiesc printre soli și trec prin faţa tronurilor înalte, cu 
spătare bogat încrustate și aurite în care s-au așezat craiul și 
crăiasa. In fruntea purtătorilor de daruri pășește solul papei, 
cardinalul Malaspina. Îi urmează solii împăratului, ai craiului 
Spaniei, ai Engliterei, ai Franţei, ai Poloniei, ai Suediei, ai ţarului 
Moscovei, ai ducelui Toscanei, ai Țării Românești, ai Moldovei, ai 
Veneţiei și ai multor cetăţi și bogate case de principi, de 
arhiduci, de conți, de duci și de nobili din toată Europa și din 
Transilvania. Măreţ și împodobit cu fireturi și penaje colorate 
roșu și albastru, solul bătrânului crai Filip al II-lea așază darurile 
strigând: 

— İn împărăţia Spaniei soarele nu apune niciodată! 

Lumea-i foarte atentă la chipul cum se poartă cei trei soli ai 
regelui Henric al IV-lea, care a socotit că domnia Franţei 
preţuiește mult mai mult decât o liturghie, și-a trecut de la 


hughenoți la catolici. Nici solii Moscovei nu sânt trecuţi cu 
vederea, în caftanele lungi până în pământ, îmblănite și 
încărcate cu aurării. Dar trimișii ducelui de Toscana îi întrec pe 
toți: sprinteni, înhorbotaţi, cu ciorapi de mătase, cu pălăriuțe 
vișinii din catifea subţire, cu gulere brodate, cu coliere și brățări, 
cu pantofi negri de cea mai fină piele de căprioară, cu bărbi 
scurte și mustăți abia urzite, par toţi niște paji. Când apar Stroe 
Buzescu și Radu Calomfirescu, se stârnește oarecare rumoare în 
tagma muierilor. Poartă pelerine roșu-vișinii din subţirel postav 
de Flandra, cu fireturi și nasturi auriţi, spade late, cu 
mănunchiuri în cruce, ciubote înalte, roșcate, cu pinteni 
zornăitori. Chipurile lor arse de viscole și soare, bărbile frumos 
rotunjite, pletele, cușmele plecate pe-o parte și împodobite cu 
surguciuri din pene de cocor, înconjurând frunţi înalte și boltite. 
Și mireasa tresare văzându-i, umbra ostenelii și a urâtului i se 
șterge de pe obraz, nepăsarea-i fuge din priviri și se-nviorează. 
Românii închină darurile de la Mihai-vodă, purtate de Condur 
Pantelimon și de Onea Vale, unul îmbrăcat oștean, altul țăran. 
Craiul le mulțumește cu o înclinare din cap și cu un zâmbet 
subţire, somnolent, pe buzele-i groase: 

— Să vă ţineţi bine împotriva lui Sinan-pașa! și râde fericit că i 
s-a prilejuit o poruncă războinică. 

— Cine-s? întoarce crăiasa faţa către crai. 

— Solii vasalului nostru Mihai-vodă de la Țara Românească, o 
parte din regatul Daciei: Dacia restituta. 

După închinarea darurilor, craiul și crăiasa coboară de pe 
tronuri și se întrețin cu musafirii. Nobilii maghiari și români se 
dovedesc gazde primitoare. Femeile ciripesc italienește și surâd 
bărbaţilor viclean ori drăgălaș. Stroe Buzescu sfătuiește cu solul 
Franţei despre tocmelile politice ale creștinătății și despre planul 
papei Clement de a sprijini lupta împotriva musulmanilor. 

— Oștile lui Rudolf lovesc, de la 1 iulie, cetatea Strigoniu, iar 
alaltăieri, 4 august, Carol de Mansfeld a înfrânt pe Mehmet, pașa 
Budei, care venea în ajutorul cetăţii cu 12.000 de otomani. 

— Luminatul împărat Rudolf, intervine solul german Carlo 
Magno, orânduiește o cruciadă în cap cu Carol de Mansfeld, om 
cu înaltă școală în meșteșugul războiului, deprins în Ţările de 
Jos. Pe voi, creștinii de la Dunăre, punem mare temei. 

— După ale noastre puteri, însemnată dobândă am adus și 
până acum, prea cinstite sol, rostește Stroe Buzescu, așezându- 


și ușor fașa neagră de pe ochiul stâng. Și noi, și moldovenii. 
Astă-iarnă am trecut de zeci de ori Dunărea. Am lovit multe 
orașe și cetăți. Și grea pagubă adus-am împărăției otomane. 
Bătut-am crunt și pe tătarii năvălitori în ţara noastră. Și chiar în 
ceasul ăsta, când noi nuntim aici, stăpânul meu Mihai-vodă și 
toţi boierii și norodul ţării luptă cu Sinan-pașa. 

— Cum? Faptele acestea nu le-a săvârșit Sigismund? 

— Nu. 

— Mi-a spus mie banul Mihalcea, dar n-am crezut. 

Ci, văzând acest sfat, nepotrivit în atari împrejurări, losica se 
apropie și-i îmbie cu vorbe despre ale nunții: 

— Ce bine-i stă măritei crăiese în rochie albastră! Fericirea i-a 
împurpurat obrajii. 

— Dar și principelui, bine-i vine hlamida... Curtea voastră-i 
mult mai strălucitoare decât mi-o închipuiam. 

— Îţi plac femeile din Transilvania, stolnice Stroe Buzescu? 
șuguie losica, privind spre Velica-doamna, adusă în ultimul ceas 
și fără voia-i. 

— Nu mai mult ca domniei-tale, cancelare. 

Velica, parc-ar fi auzit, se îndreaptă spre Stroe, cu dulce surâs 
scris pe buze, înclinând ușor și desmierdat capul, răspunzând la 
bineţele  nuntașilor. Grăind frumos italiana, Velica-doamna 
dovedește franțuzului și lui Carlo Magno că nu-i numai 
frumoasă, ci și isteaţă. 

Auzind cum o laudă franţuzul, Fabio Genga intervine: 

— Soţia mea are un singur cusur: nu uită că-i româncă. 

— Obârșia mi-i întipărită și pe chip și-n inimă. 

Zeci de slujitori aduc, pe tăvi mari de argint, cupe de spumos 
vin franțuzesc. Nuntașii închină în sănătatea mirilor. 

Velica șoptește: 

— Închin pentru Mihai-voievod, prietene Stroe! 

— Pentru măria-sa și pentru toţi cei care acum, când noi 
nuntim, ei luptă la Nicopol, la Silistra, la Giurgiu și-n cine știe 
câte alte locuri. 

Gustă din cupe și, o vreme, vorbesc despre Sima, Preda, 
Cătălina, doamna Stanca și, mai cu samă, despre Mihai-vodă. Și 
ar mai fi vorbit, dacă Fabio Genga nu le-ar fi curmat sfatul. 

— Ti-am adus teorbul. Cântă. 

— Nu... Nu pot. E prea multă și aleasă lume. 

— Porunca prinţului! 


Stroe o ajută să urce pe un podiu, să fie mai sus și să razime 
teorbul de balustradă. 

Chiar de la întâile scăpărări de strună, nuntașii întorc atenți 
capul spre dânsa. Zice întâi cântec nemtesc, în cinstea miresei. 
Glasul dulce, gingaș, atinge inimile ascultătorilor. Cântă apoi 
unul vesel, unguresc, și unul italian, încheie cu cântecul miresei, 
cum se zice la români, și cu o doină, pentru care mult o 
firitisește Petro Busto di Brescia, capelmaestrul orchestrei 
italiene. Oaspeţii se întreabă cine-i donna asta tânără, distinsă, 
frumoasă, fascinantă chiar, așa de simplu și de elegant 
îmbrăcată, în rochie albastră, asemeni seninului din mai. 

— Soţia lui Fabio Genga? 

— ltaliancă bălaie? Probabil, urmașa ostrogoților. 

— Nu-i italiancă; e româncă, răspunde cam cu ciudă Fabio 
Genga, scărpinându-se în nările-i mari ca două guri de horn. 

Stroe se bucură în sinea-i că Mândruţa cucerește, întărâtă, 
zăpăcește nuntașii. Așa cum a orânduit din vreme cancelarul 
losica, intră un ștafetar prăfuit, nădușit, mânjit de sânge și, 
gâfâind, urlă în ungurește marea veste: 

— La Timișoara am dat o bătălie cumplită! Am ucis... 

Emoţionat, craiul Sigismund urcă treptele tronului și declară: 

— După nuntă, dragi oaspeţi, plec și eu la luptă! Mă cheamă 
datoria faţă de creștinătate! Mă îndeamnă vitejia și fierbintele 
sânge moștenit de la Ludovic cel Mare! 

— Bravazzone...5 mârâie Petru Raț. 

— Te așteptăm cu sufletul la gură! strigă Stroe Buzescu. 

Aruncând spre mireasă o privire fugară, s-o vadă de-i fericită 
lângă un mire atât de brav, Sigismund trece falnic spre cămările 
diecilor și poruncește scrisoare către arhiducele Maximilian: ... 
„Am câștigat o biruință răsunătoare, dar tocmai de aceea cer 
grabnic ajutor în bani și soldaţi; Sinan-pașa, marele vizir, cu 
peste 100.000 cearcă să treacă Dunărea...” 

Când se întoarce craiul, pristavii poftesc oaspeţii la masă. În 
murmur de glasuri și-n clinchete de râs, donnele înclină ușor din 
capete, punându-și și mai bine în vedere pieptănăturile, 
diademele, coronițele, și se îndreaptă spre sala ospăţului, 
sprijinită pe coloane de marmură cu capiteluri aurite. 


* 


3 Fanfaron 


Închide ochii și ascute urechile. În cortul de alături foșnește 
mătasea pernelor pregătite pentru hodina pașei. Departe, 
strigările  muezinului şi  boscorodeala  cadiului: îndeamnă 
musulmănimea să-și îndrepte obrazul spre Mecca și, înainte de 
a adormi, să se roage întru biruinţa semilunei. Şi o vreme tabăra 
întreagă murmură tânguioase rugări. Maria se înfioară. Strânge 
pumnii și, amintindu-și că se numește Murat, se roagă și ea. 
Incetul cu încetul, zvonul strigărilor se potolește, se stinge. O 
boare de vânt aduce abur de baltă cu miros de răchită, brustur, 
mentă și pelin... „Cât am dorit să ajung aici, să simt iar alinul 
răcoros al Dunării, și acum...  Nevrednică-s, Doamne 
Dumnezeule.”  Așteaptă.  Veghează.  Încleștate, fălcile îi 
amorțesc. Pândește mai ales mișcările dinspre cortul lui 
Caraiman-pașa. Răzbate dintr-acolo o răsuflare leneșă, ostenită, 
amestecată cu râgâieli... Eunucul Nabor își așteaptă stăpânul, 
să-l dezbrace și să-l culce. Scoate hangerul și se târăște pe 
brânci spre latura de miazănoapte a cortului. Pipăie pânza. 
Urmărește cu urechea pașii străjerilor. Depărtișor. Înfige vârful 
armei și taie, încetișor-încetișor, o spărtură cât să-i încapă 
trupul. Sângele îi clocotește în tâmple. Trupu-i arde și îngheață, 
îngheaţă și arde. Ascultă iar pașii strajei. Prea aproape. 
Așteaptă, iscodind cu toate cele cinci simţuri... „Junghiul îl iau cu 
mine. Vie nu mă mai întorc aici. Ori mor de hanger ori mă-nec în 
Dunăre ori scap. Mâine fi-voi lângă tine, Dragoș, sau...” 

Se strecoară pe gaura tăiată în pânza cortului, tupiluș, ca o 
pisică. Pipăie cu palmele locul să nu fâșâie o frunză, să nu 
scârțâie o pietricică, să nu ţărâie un greier ori un buratec. Nici 
nu răsuflă. Ocolește, în brânci, un cort de dragoman. Se ridică în 
picioare și merge o vreme în vârfuri. Iese dintre corturi. Ar fugi, 
dar se teme să n-o zăpsească străjile. lenicerii cei mai mulți 
dorm afară, pe iarbă, acoperiţi doar de bolta înstelată. Ici-colo 
se mai aud șoapte. Se înfioară, dar merge înainte. Soarbe din 
răcoarea Dunării. Aude chiar șopotul valurilor. Sus pe cer, 
Găinușa-i aproape de miezul nopţii. Dinspre pod vine un pâlc de 
călăreți... „O fi Caraiman-pașa?... Ar trebui să se audă strigătul 
lui Osman...” Ascultă cu răsuflarea rărită. Nimic... „Am rătăcit 
calea? Tabăra asta nu mai are capăt?” Priveşte Calea Robilor, 
Ursa Mare: încolo-i miază-noaptea.” 

Deodată, drept în faţă i se ivește umbra unui ienicer cu sulița 
pe umăr. S-azvârle spre dreapta; alt ienicer. Ameţește. Stă 


descumpănită, o clipă, și-o rupe la fugă spre stânga, pe-o vâlcea 
care dă în Dunăre. Din urmă o gonesc strigătele străjerilor. La 
câteva zeci de pași de apă, se oprește. Tremură toată și se 
prăbușește între brusturi, stârnind pocnete surde de frunze și 
mireasmă tare, strănutătoare. 

Răcnetele urmăritorilor parcă se apropie... „Mă arunc și mă 
înec...” Și, deodată, glas de huhurez. Incolo, la vale... „Da, 
semnalul lui Osman!” Se îndreaptă într-acolo pitiș. Mai găsește 
putere să alerge. Se izbește de-o piatră și cade. Pierde fesul. 
Aleargă iar. Sfâșie văzduhul cu hangerul, ca să hărtănească 
depărtările, să le micșoreze. Glasul de huhurez e aproape: dar 
napristan, în urmă, la pod, bubuitură de tun. Lunca și ţărmul 
clocotesc. O ghiulea izbește podul aproape de mijloc, stârnind 
horboră, strigăte și zăngănit de arme. Valurile clipocesc cu 
sunet schimbat, foșnesc, bolborosesc. Cineva de pe pod 
răcnește fioros, stârnind răsunete și alunecându-le pe Dunăre la 
vale. De pe malul celălalt, un buciumaș român sloboade 
chemare la luptă... „A început bătălia?... A, dac-ar ști Dragoș ori 
jupân Stroe ori Tudor Maldăr...” Abia acum Maria își dă seama 
că n-a răspuns la semnalul lui Osman și, îngrijorată, strigă și ea 
ca huhurezul. Răspunsul vine dinspre stânga. Se aruncă de gâtul 
lui Osman și-l sărută, mai mult decât fericită. Tânărul o ia de 
mână și-o urcă în barcă, despriponește frânghia, i se așază 
alături și încep a vâsli amândoi. Barca lunecă ușor, mai bine de 
un ceas. La pod se mai aud vuiete de luptă și bărci ușoare se 
strecoară în fugă spre malul românesc... „Or fi pescarii lui popa 
Farcaș. Ori Oprea Ricman cu uriașii lui...” Intră în miezul 
șuvoiului. După un sfert de oră de înfiorată trudă, înfig barca în 
mal. Maria sare cea dintâi pe țărm. Și, fără să vrea, îngenunche 
și-și pleacă fruntea până atinge iarba rourată: 

— Gata osânda!... 

Pornesc, deschizând cărare printre trestii, lăstăriș de lozie, 
brusturi, ferigă, mentă. Se înfundă în smârcuri, dar o ţin tot 
înainte, drept, până ies la pământ vârtos. 

Aud tropot de cai. Se feresc într-o parte; numai când se 
încredințează că-s români, Maria le iese în faţă, fără sfială: 

— Străjeri, vrem s-ajungem la tabăra măriei-sale. 

— Nu mai spune! Dar cine ești, turcaleţule? 

— Sora căpitanului Vlad. 

— Maria, tu ești? Tu, cu-adevărat? 


— De unde mă cunoști? 

— Din tabără. Eu sânt Dan zis Buzdugan. Ai scăpat din robie? 

— Cu acest fecior de pașă, drept plocon. Du-mă repede în faţa 
măriei-sale. Au fost lupte la pod? 

— Nu. Cercarăm doar să-i zădărâm, să le mai facem niţică 
pagubă și să-i mai întârziem. 

Osman cată să vadă chipul Măriei, în lumina stelelor și a 
bucuriei: o vede veselă, o aude râzând cum n-a râs nici când 
până acum. Se repede la dânsul și-l mai sărută încă o dată, cu 
patimă. Lacrimile de pe obrajii ei ating obrajii lui și ard. 

— Osman, cum să-ți mulțumesc? 

Tânărul o strânge la piept. Cată apoi spre străjeri, și îi vede 
îndârijiţi, furioși, cu toate că surâd. 

— Te primim la noi, dacă te botezi, muslimane. 

Maria îi tălmăcește vorba lui Dan Buzdugan. 

— Trec înapoi, peste apă, Miriam. Și de mă-ntâlnești în 
bătălie, nu-mi cășuna niciun rău. Că și eu te-oi cruța. 

De sub unghia zării, zorii prind să ningă lumină. 


* 


În aceeaşi noapte, la masa nunții, în sala coloanelor cu 
capiteluri aurite, Stroe Buzescu și Radu Calomfirescu stăteau în 
faţa bucatelor și a băuturilor, și parcă le părea rău că nu aveau 
o sută de burţi să le umple cu acel dezmăţ de bunătăţi, gătite 
după gust italian, franțuzesc, nemtesc, unguresc și chiar 
românesc. Culorile iau ochii. Mirosurile umflă nările și ațâță 
pofta. La loc de cinste fost-au așezați claponii rumeniţi în fel de 
fel de mirodenii și scăldaţi în sos de usturoi. Se zice că ăst soi de 
mâncare este plăcerea crăiesei Mariei Cristina. Vin apoi purceii 
și iepurii fripţi și poleiţi cu aur. După pofta lui losica, Kornis ori 
Bocskai se înșiruie sute de rațe și de cocori, zeci de căprioare și 
cerbi fripţi și bine împănaţi cu pulbere de piper, cu frunze de 
dafin și cu făină de scorţișoară. Nu lipsesc nici sarmalele 
românești din carne de porc, de vacă și de oaie, tocată cu 
satârul și fierte la foc mocnit, pe vatră, în mari oale de lut. Nici 
pastrama ungurească, bine pipărată, nici berbecii fripți 
haiducește, nici gâștele împănate n-au fost uitate. Așa cum îi 
place Barbarei, soţia lui losica, pe mesele din față se așază tăvi 
mari de argint, încărcate cu friptură de păun și păuniţă pe varză 
și fasole, potârnichi și fazani în savore verde și roșu, ori în 


gelatine galbene, portocalii, albastre și vișinii. 

— Ce bine am fi sărbătorit nunta asta în toamnă, când toţi am 
fi fost faţă, biruitori și veseli... suspină Stroe. Așa, cu Sinan-pașa 
în spate, cu spaima morţii în suflet... 

Numeroase sânt mâncările de pește: în /imona, ca și acele 
„pasteki” de ţipari, după care italienii leșină de plăcere. Bănuind 
că vor fi și amatori de nisetru, /'apparechiadore* a adus în sala 
de mese vreo douăzeci de nisetri vii, în vase mari cu apă, să-și 
aleagă nuntașii, iar i/ cuoco să-i gătească pe dată, după poftă. 
Calomfirescu ia seama că femeile doresc îndeosebi friptură de 
păun. Barbara losica și Erzbet Bâthory feresc penele și-nfulecă 
mai ales târtițele. 

— Păunul este zacon al bărbăţiei, atrage luarea aminte 
episcopul Nâpragy și urează: fiţi dară frumoși și spornici în casă 
ca păunii. Amen! 

Mesenii urcă pocalele și răspund: 

— Amen!... și sorb vin tare de Tokay, cântărindu-se din priviri, 
muierile pe bărbaţi și bărbaţii pe muieri. 

Un bucătar, adus chiar de la curtea papei, a „sculptat” din 
carne chipul lui Sinan-pașa și al sultanului Mahomed, goi, cu 
turbane mari pe cap. Le așază în fața mirelui. Toţi se minunează 
de mărimea și de meșteșugul cu care sânt lucrate: ochii, din 
inimi și din ochi de bou, obrajii din bucăţi de splină, gâturile și 
brațele din mușchi răsuciţi și fripţi, rumeniţi așa fel ca să pară 
cât mai aproape de carnea vie, turbanele din grăsime. 

Cel dintâi, Sigismund se ridică în picioare, trage stiletul din 
centură, retează capul sultanului și se apucă de dumicat, lacom, 
parcă ar fi postit o lună. Fără să aștepte poftire, losica taie capul 
lui Sinan-pașa și-i mănâncă nasul: 

— Carne de porc! 

Mesenii bat din palme, strigă ura, urează noroc și râd, râd să 
leșine. Bocskai, Kornis, Bornemiza, solul Franţei și alții își 
hărtănesc câte-o bucată bună și se-ndoapă: unul din braț, altul 
din umeri, unul din piept, altul din spate, din șolduri ori din 
coaste. Numai de anume mădulare, mari și-mponcișat așezate, 
nimeni se atinge. Mireasa simte cum toţi se pândesc cu coada 
ochiului, să vadă cine va-ndrăzni să cinătuiască pe sultan și pe 
marele vizir de atari podoabe. Unii, mai obraznici, o privesc, 


4 Sufragiul 
5 Bucătarul 


chipurile, pe furiș și râd pe-nfundate. Se rușinează și, în sfârșit, 
capătă bujori în obraji. Bea o cupă de Tokay, înalţă ochii spre 
mire, implorându-l parcă s-o scoată din încurcătură. Ci craiul 
șovăie, iar barba prinde să-i tremure și dinţii să-i clănţăne ca de 
friguri. Mânioasă, mireasa îi smulge stiletul din mână și, cu 
neașteptată dibăcie de haham, retează sultanului mădularul 
prăsilei și-l întinde lui Sigismund, ca pe-un sceptru. 

— Bitte, mein Herr! și mânia i se preschimbă în furie. 

O clipă, lumea amuțește. Dar când vede spaima și holbarea 
craiului, Gáspár Kornis râde așa de tare că se frânge scaunul 
sub el și cade jos. Tare și nerușinat, râsul molipsește și zguduie 
toată nunta. Bolile hohotesc. Nimeni nu se aștepta la asemenea 
îndrăzneață poznă. Și cu tâlc. Foarte încurcat, craiul primește 
darul miresei; se îngălbenește, se învinețește de ciudă. 
Temându-se de-o catastrofă, Ștefan losica face semn surlelor să 
dea glas unui marș triumfal, iar el ia din mâna craiului lucrul 
buclucaș și, din vreo zece înghițituri, îl dă gata, ca pe nimica. 

— Un mare comandant... grăiește odată cu cea din urmă 
înghiţitură, căutând să zâmbească, deși dumicatele-l sufocă și-s 
gata să-i țâșnească afară din pântece, un mare comandant 
câștigă bătălii ajutat de credincioșii săi căpitani! 

Craiul se ridică, îl bate pe umeri și-l sărută pe amândoi obrajii 
brăzdați de șiroaie de sudoare. Muzicile cântă a slavă. Cupele se 
ciocnesc tot mai des. Glasurile răgușesc tot mai tare. Mâncarea, 
băutura, vorba și râsul se schimbă în dezmăţ. Malaspina ar vrea 
să se ridice, să nu fie faţă la asemenea desfrâu, dar i-a plăcut 
vinul de Mediaș și, ca dracu, i s-a așezat în picioare ca un plumb 
infernal, iar în minte ca un abur paradisiac... „Am să-l fac de râs 
pe Sfântul Părinte... Dar ce, în taină, el nu bea? Bea ca un 
porc... Și-apoi e nuntă aici, nu Te Deum. Ulula cum lupis signor 
Malaspina legatus Papae.” 

Cu cât sporesc paharele cu vin, cu atât glumele se rostesc 
mai nesărate, mai deșuchiate. Băuturile și graiurile se amestecă 
într-un talmeș-balmeș fără măsură: Tokay cu Drăgășani, Cotnar 
de cel vechi cu Lechinţa de cel nou, Mediaș cu Odobești și 
italiana cu nemţeasca, maghiara cu franceza, româna cu 
spaniola și așa mai departe... Și peste acest babilon de graiuri și 
vinaţuri sună surlașii și bubuie tobele, asurzitor, ca nebune. O 
vreme, huietul e așa de mare, că timpanele parcă s-au spart și 
nimeni nu mai aude nimic. Și dacă nu aude se-ndoapă și bea, 


moţăie sau doarme de-a binelea. După miezul nopţii douăzeci și 
patru de slujitori se înfățișează cu torţe de rășină, răspândind o 
mirosnă plăcută, înviorătoare. În urma torţarilor șase bucătari 
aduc și pun în faţa mirilor statuia din zaharicale colorate a lui 
Amor și Psiche, îmbrăţișaţi într-un sărut. 

— Le-a făcut bucătarul lui... lui Granduca... di... di Toscana, 
vrea craiul să se laude. 

Toţi admiră efemera operă de artă. Craiul o dăruiește crăiesei, 
cercând să surâdă atât de curtenitor cât îi îngăduie beţia. 

Orchestra pornește o gavotă sprintenă. Cavalerii poftesc 
donnele la dant. Pe Velica o invită solul Toscanei: de mult o 
pândește din ochi, așteptând clipa asta. 

Îi șoptește, la ureche, un stih din sonetele lui Petrarca. Velica 
surâde și urmează șoapta altor stihuri petrarchiste. 

— Credeam că valahii sânt niște sălbateci, dar văd că... 

— Și nu te bucuri? 

— Ba da. Vrei să-mi vorbești în graiul domniei-tale? 

— Cu plăcere. 

— Con piacere... Un dialetto italiano? 

— O limbă soră. 

— Una lingua sorella?... 

Și așa, în pas de gavotă, solul tălmăcește din română în 
italiană, parcă el ar fi românul. 

În vremea asta, cei mai în vârstă și nebăutori încep a sfătui 
despre negustoria de arme, de cai, de grâne, de vite pentru 
oștire. După ce a ieșit afară și s-a răcorit vreun sfert de ceas, 
losica are iară capul limpede: în numele craiului târguiește săbii 
de la solul Veneţiei, harnașamente de la burgmeșterii din Brașov 
și Sibiu. 

— Voi ne daţi niște cai? îl întreabă pe Stroe. 

— Numai dacă ne daţi, în schimb, tunuri și arhebuze. 

— Negustoroși v-aţi mai făcut! 

— Nu, cancelare; ci știu bine că și la noi, un Stoichiţă din 
Strâmba, un Dan-vistierul, ruda mea banul Mihalcea și chiar 
fratele meu Radu zic: războiul este și un mijloc de îmbogăţire. 
ȘI-I folosesc. 

— Cu ei am să vorbesc, atunci. 

Solul Austriei, Carlo Magno, povestește că la nunta ducelui de 
Bavaria cu principesa Renata de Lorena, s-a pus pe masă, în 
faţa oaspeţilor, o plăcintă mare. 


— Și tocmai când nuntașii chibzuiau cum s-o împartă... 

În clipa asta, pe ușa din spre cuhnii, se ivesc șase slujitori 
purtând pe o tavă de un stânjen, un castel din zaharicale 
colorate roz, albastru, galben, verde, alb, roș, negru. Așază tava 
pe o masă în mijlocul sălii. Nuntașii se strâng roată în jur și se 
miră sau admiră. 

— Colosal! strigă solul austriac și uită să-și mai sfârșească 
povestirea. Cea dintâi, Erzbet Bâthory, mare iubitoare de 
dulciuri, își taie un turn și-l împarte cu femeile din jur. Alţii iau 
din ziduri, din portaluri, din creneluri, din donjon, hartan după 
hartan. 

— Vai! strigă îngrozită Barbara losica: prin spărtura făcută în 
castelul din zaharicale, apare piticul Dumitru, îmbrăcat soldat 
roman, cu sandale, turetci, platoșă, scut, coif și suliță aurită, se 
întoarce către crai, înalță sulița, salută și strigă ascuţit ca o 
muiere: 

— Vivat Sigismundus rex Daciae! 

Mesenii bat din palme și se minunează. Deși abia se mai 
poate ţine drept, craiul îl sărută din nou pe losica: 

— Îmi pla... îmi place, cancelare! 

Carlo Magno își amintește că i-a rămas povestea de la 
Munchen nesfârșită: 

— Întocmai a fost și la nunta ducelui Wilhelm de Bavaria cu 
principesa Renata de Lorena. Numai că piticul lui era doar de 
trei șchioape, iar în plăcintă l-au vârât gol-goluţ. 

Radu Calomfirescu și Stroe Buzescu privesc și râd de toate cu 
mare poftă și uitare de sine, la fel cu toţi nuntașii. Nu s-au 
domolit râsetele, și alt curier, nădușit și prăfuit de drum, 
șoptește ceva la urechea craiului. Nuntașii privesc curioși, cum 
se luminează chipul craiului. Ochii îi sticlesc de bucurie. 

— losica! răcnește la cancelar, am spus ori nu, că nunta-i doar 
un mic popas în... în miezul unui mare război? Pune diecii să 
scrie lui Gianbatista Genga, la Roma, că oștile noastre au cucerit 
alaltăieri două castele, două orașe și... Da! Două castele! Și un 
agă, da, un agă a fost ucis: Deli Curtius-aga! strigă tare să audă 
nuntașii toți și să se minuneze. Să scrie că însumi mă duc să-l 
zdrobesc pe Sinan, la Dunăre... Vrea să treacă, nu-i așa? Să mi-l 
trimită sanctitatea sa, cât mai repede, pe Silvio Piccolomini, cu 
soldaţii lui, să cuceresc Constantino... Constantinopolul!... 

— Te bucuri, prietene? se apropie Velica de Stroe. 


— Da, Mândruţa; mă bucur când sânt înfrânți otomanii. 

— Pașa Timișoarei, ca vecin, a poftit să-l nuntească pe crai, cu 
iatagan, și-a atacat spre Lipova. lon Barbu însă i-a dat răspuns: 
„De vrei să fii nuntaș, pașă, întâi trebuie să treci pe la mine să 
te ferchezuiesc, că sânt bărbier.” 

— Vrednic răspuns, și cu tâlc. 

Stroe Buzescu are prilej să-l roage fierbinte pe Carlo Magno, 
să-l înștiinţeze pe Rudolf-împărat despre bătăliile pe care le-a 
câștigat Mihai-vodă, din noiembrie trecut, împotriva tătarilor și a 
otomanilor, acolo la Dunărea de jos. Velica tălmăcește, frumos 
și cald, tot ce povestește, din inimă, Stroe. 

„Dacă nu mi-ar tălmăci femeia asta, mai frumoasă și mai 
feciorelnică decât Diana, aș crede că-s născociri, își zice Carlo 
Magno. Privește la Stroe și se bucură: ce oștean voinic, aspru, 
mândru, frumos... lar rana de la ochi îl vădește viteaz adevărat. 
Să-l trec în istoria mea.” 

Deși destul de ameţit de băutură și ostenit de multă 
desfătare, Ștefan losica tot mai observă că solul lui Mihai-vodă 
stă iar, cam îndelung, de vorbă cu trimisul împăratului. 

— Ei, viteazule, îi întrerupe: l-ai cam subjugat pe prea iubitul, 
prea strălucitul, prea înțeleptul sol al măritului Rudolf! Tu ori 
Velica-doamna? 

Stroe Buzescu surâde o clipă și, repede, se încruntă: 

— De bună samă, în aste zile Sinan-pașa a și trecut Dunărea. 
Primejdia-i cumplit de mare. Sântem de cincisprezece ori mai 
puţini decât otomanii. Ca sol al lui Mihai-vodă, te rog, cancelare, 
nu mai întârzia ajutorul. 

losica făgăduiește totul, cu multă bunăvoință: 

— Oștirea-i gata. Carele cu provizii au și plecat... 
Încredinţează-l pe Mihai-vodă că Sigismund îi este cel mai bun 
prieten și proteguitor. Înţelegi? 

În vremea asta nuntașii s-au împărţit în trei: unii dănţuiesc 
cum le cântă orchestra lui Pietro Busto di Brescia, alţii mai beau 
și mai mănâncă, nădușiţi, buhăiţi, aprinși la față, iar alţii, 
turmentaţi, au adormit și sforăie cu capetele pe masă, după ce 
au dat afară din ei prea multul de bucate și băuturi, în silă, în 
lăcomie și peste fire înghiţite. 

— Calomfire, nu se pare că săvârșesc o nelegiuire față de 
mine însumi dacă mai rămân aici, fie și un ceas. Plec. Tu mai 
adastă până mâine. 


— Nu fi prost! Când mai avem prilejul să ne lăfăim în 
asemenea belșug... 

— La răsărita soarelui, sânt la Turnul Roșu. 

Rămas fără soţ, Radu Calomfirescu o caută pe doamna 
Stanca. Dar Danciu-vornicul îl ţine departe: 

— Peste două ceasuri plecăm la Sibiu. 

Rănit în ambiția lui, se îmbată și se apropie de cancelarul 
losica. 

— De fapt, Mihai-vodă a zis: să-și vadă craiul sănătos de 
nuntă. Să trimită oaste, dar măria-sa să nu se grăbească. Să-și 
petreacă luna de miere. Că doar n-o să-și lase soaţa fecioară, ca 
să se bată cu otomanii... 

— Nu cumva vrea să-l biruie singur pe Sinan? 

— Ai ghicit! sughițe solul, speriat de ce spune. 


* 


Obosiți, Oprea din Cordun și alți șase străjeri, caraulă în lungul 
Dunării, se așază pe câte-un mușuroi bătrân, lângă niște tufe de 
lozie, scot din trăiști bucăţi de turtă de mei, câte-un pumn de 
brânză sărată, ceapă verde și ospătează. Fac turta boţ, tipărind- 
o între degete, înting în brânză și mușcă o dată din ceapă și-o 
dată din boţ: apoi mestecă rar, tacticos, fără zor, parcă s-ar 
ruga. Mestecă, privesc în pământ ori în zare și tac. Deasupra 
Dunării zboară corbii, croncănind ascuţit ori gros, a spaimă și-a 
moarte. 

— Oprea, tresare Dan Buzdugan, tu o mai știi pă Maria, sora 
căpitanului Vlad din Butoieni? 

— A de-a pierit an-vară? 

— Aha. S-a-ntors, îmbrăcată copil dă casă. Cic-ar hi fost 
cadână la Caraiman-pașa. 

— Da? Atunci de ce-a mai venit? 

— Știu eu?... Logodnicul ei, căpitanul Dragoș Mârza, s-a dus s- 
o caute și, aleluia, nu i se mai aude dă nume. 

Dumicatele se fac ghimpoase, amărui. Un străjer cu musteață 
stufoasă, neagră, ciulește urechea: 

— la!... Auzi?... Colo, spre cel pâlc de sălcii... 

Toţi saltă în picioare. Turta, ceapa, brânza cad în iarbă, uitate, 
netrebnice. 

— Dușmanii... 

Din semne, fără cuvinte, se înţeleg: cinci se așază la pândă; 


unul aleargă la cortul lui Radu Buzescu. 

Într-un sfert de oră. Două sute de români s-aţin în luncă și 
întâmpină cu o ploaie de săgeți cele câteva sute de bărci 
încărcate cu acângii. Unele se răstoarnă. Altele ţâșnesc înainte, 
dar multe se dăpărtează. Peste un ceas cearcă din nou, cu o 
poștă mai la deal. Peste trei sute de ieniceri izbutesc să ajungă 
pe tărâmul românesc. Dar Radu Buzescu îi potopește cu 
săgețile, cu sulițele, cu săbiile ori îi aruncă iar în valuri. 

Până seara nu mai cutează nimeni să treacă Dunărea. 


* 


Dar tocmai la ceasul când Sigismund Báthory tăia capul din 
pastramă al lui Mahomed al Ill-lea, Sinan-pașa vedea semnul 
celor cinci făclii aprinse de Caraiman-pașa, comandantul 
detașamentului de ieniceri trimiși să treacă la miazănoaptea 
Dunării. Se mira doar că trecuse cel de la răsărit de Giurgiu și nu 
cel de la apus, deși era de zece ori mai puternic. 

— Saturgi Mahomed, trimite-i fulger lui Caraiman-pașa noi 
întăriri! Și laude din parte-mi! 

Dă pinteni calului s-ajungă și să privegheze împlinirea 
poruncii. În trei ceasuri, patru mii de otomani se aflau la 
miazănoaptea fluviului. 

— Să mai treacă două mii! răcnește marele vizir, bucuros, 
când află că ghiaurii nu lovesc. 

Stă drept în șa, liniștit, ca de piatră; doar degetele de la mâna 
stângă, tremurând ușor, răsucesc fire aspre, groase și sure din 
barbă. Gândește: „L-am surprins pe valah ori îmi întinde vreo 
cursă”? 


* 


În tabăra de la Dăița, Mihai-vodă primește știrea prin State 
Boldur: 

— Király nu luptă, măria-ta. 

— Ne înşală? 

— A lăsat otomanii să treacă Dunărea. 

— Aleargă, Preda Buzescu, și-mboldește-l cu spada! 


* 


În galop, la drum, Stroe Buzescu și calul fac una. Gonesc 
amândoi, într-un suflet, spintecând văzduhul. Ici, Sebeșul. Colea, 


Sibiul, Tălmaciul, Câinenii. Și-apoi goana în lungul Oltului, printre 
munți, printre stânci, printre codri, prin vaduri la vale. Nu-l 
așteaptă-n cale nici flori de crini, deși ar vrea. Nici prieteni nu-l 
așteaptă, să stea la dulce voroavă de sfat bun, în rateș la 
Drăgășani, deși poftește. Nici Sima, deși dorește s-o frângă-n 
braţe și să-și topească făptura în făptura-i, ca nourul în senin. 
Gonește. Gonește mereu. Chiar Condur Pantelimon a rămas 
mult în urmă... „Bidiviu, căluţul meu, bidiviu vânjos, șarpe 
mlădiu, năvalnic șuvoi, piept larg, tare ca piatra, picioare de 
ciută, ușurele ca visarea, alergăm furtună, vijelie, gând. 
Depărtările sfâșiem și le strivim în rotunde copite, fărâmă cu 
fărâmă... Şa de argint am să-ți fac, bidiviule. Și frâu de mătase 
și zăbăluţă de aur, de mă duci precum gândul, acolo, lângă fraţii 
mei, cu vrăjmașul să mă bat în rând cu ei!” 


* 


În cetatea Rusciucului, în tabăra lui Sinan-pașa, ca și în 
cetățuia de pe Ostrov sute de darabane duruie mărunt; zeci de 
trâmbițe strigă prelung și spart: dervișii, imamii și cadiii, cățărați 
în boldurii corturile ori în minaretele moscheilor, urlă jalnic 
strigăt de război: 

— Alah, ill Alah!... 

Puhoiul otoman dă năvală spre pod și spre luntrile dosite în 
lozii și tufișuri. 

Pe malul românesc focuri se aprind din movilă-n movilă, 
vestind că intră sabie vrăjmașă în ţară. La capătul podului Radu 
Buzescu și Udrea Băleanu, cu câte un stol, dau năvală, din 
dreapta și din stânga. lzbesc fără milă. lIscă vălmășag. 
Răstoarnă douăzeci și cinci de bărci în apă și se trag în grabă 
îndărăt, să nu-i încercuiască ienicerii trecuți mai la vale. Cum 
aceștia nu atacă încă, Radu Buzescu trimite măciucarii lui Tudor 
Maldăr și, de șapte ori azvârlă sute de ismailiteni în apă. Oprea 
Ricman, ajutat de doi voinici din ceata lui Farcas, izbutește să 
strice o luntre de la pod. Cercând să mai rupă una, un ienicer îl 
înțeapă cu sulița. Sângele înroșește apa, dar otomanii nu mai 
pot trece, azi 7 august, așa cum a poruncit marele vizir. Cred că 
Mihai-vodă îi pândește undeva, prin viroage, prin luncă, să le 
sară în cârcă și să-i trimită grabnic în sânul lui Alah. 

De fapt, cum se întunecă, voievodul lasă pe Radu Buzescu la 
Dunăre și mută tabăra mai la miazănoapte: 


— Dacă Kirâly nu luptă, trebuie să ne tragem spre miază- 
noapte și să-l așteptăm pe craiul, lămurește Preda Buzescu. 

Cu douăzeci și patru de măciucari hărăţitori, State Boldur mai 
cearcă o dată, în miezul nopții, să facă stricăciuni potrivnicului. 
Infruntă bătaia tunurilor din cetate și trage cu cârligele douăzeci 
și trei de spahii, cu cai cu tot, înecându-i. Ca să nu se lase mai 
prejos, Tudor Maldăr, ajutat de trei pescari și de Gruia lui Novac, 
dă foc unei galere din cele sosite acum trei zile, încărcate cu 
pulbere pentru tunari și archebuzieri. 

— Facem și noi ce putem, ca să-i tihnească nunta craiului 
Sigismund, șfichiuiește Radu Buzescu, scoțându-și armura să se 
culce pe-un braţ de fân cu mireasmă îmbătătoare. Stroe și 
Calomfirescu benchetuiesc, iar eu azi n-am avut nici vreme să- 
mbuc măcar o bucată de turtă. 

— Ce să-i faci, Udrea? Când o să fim noi nuntașii, alţii-or să se 
bată. Pentru noi. 

— Bată, pe dracu! 

lenicerii trecuți de Caraiman-pașa la răsărit de Giurgiu primiră 
în noaptea asta încă o mie de ajutoare; în zori, la capul podului 
se aflau șase mii de ieniceri. Caraiman îi îmboldea, îi îndăârjea la 
luptă, strigând: 

— Mi-au furat, mi-au ucis pajul pe care-l iubeam atât. Călcaţi-i 
în picioare! Spârcuiţi-i cu iataganele! Striviţi-i cu buzduganele! 
Fiecare suliță să doboare zece ghiauri! 

Și otomânimea, trezită parcă dintr-o ciudată adormire, 
țâșnește pe pod, se-mproașcă spre miazănoapte, pe pământ 
românesc, parc-ar fi bombardată fără întrerupere, dintr-un tun 
uriaș; ieniceri, spahii, acângii cu arme, cu cai, cu steaguri, cu 
care și harabale, cu corturi și tunuri. De-a curmezișul Dunării 
curge o altă Dunăre de suliţi și fesuri, de iatagane și turbane, de 
buzdugane și șalvari, de armăsari și pașale. Surlele urlă. 
Darabanele duduie. Topuzele se izbesc între ele cu mare 
horboră și mânie. Tunurile din Ostrov trag ghiulea după ghiulea, 
zguduind pământul. Păsările părăsesc cuiburile și se trag 
departe spre apus ori spre răsărit. Corbii se ridică sus, sus de tot 
și se rotesc, așteptând să curgă sânge omenesc și să se umple 
căile de stârvuri. Peștii se depărtează, săgetând valurile. Chiar 
racii se trag, speriaţi, mai la fund. lar musculițele și ţânţarii s- 
adună spre pod, băzâind subţirel, ascuțit. 


* 


Vestea că armia lui Sinan-pașa trece Dunărea răvășește țara 
ca o vijelie. Ţăranii, boierii, orășenii își încarcă avutul în căruțele 
de mult pregătite și se bejenesc spre miazănoapte, în munţi ori 
spre apus, în Oltenia. La plecare dau foc satelor, prefac totul în 
scrum și astupă fântânile. Pe o fâșie lată, din Dunăre la 
București, peste casele și holdele fumegânde se rotesc, 
croncănind, stoluri de corbi negri. Și în aste momente triste, 
încrâncenate, măscăriciul Teleleu îndestulează cu râs pe boieri 
și-i răsfaţă cu schimonosiri și glume de duh; dar mai cu seamă 
muncește la rând cu toţi. În forfota și graba împachetărilor de la 
curtea domnească și a încărcării lucrurilor în căruțe, când mâna 
de ajutor a unui bărbat este de cel mai mare preţ, Anghelina 
află un lucru foarte de-a mirarea: că Teleleu, maăscăriciul, nici 
șchiop, nici ghebos nu-i, ci om întreg, voinic, deprins a șchiopăta 
și a se cocoșa. Întâi a înhăţat de ceafă un rob tătar care cerca să 
fure un covor de preț și l-a chelfănit ca pe dânsul. Apoi, când un 
lefegiu ungur s-a năpustit asupra Anghelinei, cum se năpustesc 
oștenii stătuți la vederea unei muieri frumoase, Teleleu s-a 
arătat mai ager ca un tigru și l-a jumulit după cuviință pe acel 
poftitor de dragoste silnică. 

— Cum, nu ești...? se minunează Anghelina și-i sărută mâna, 
drept multțămită. 

— Jură că nu spui la nimeni. 

— Jur... Dar mult mă minunez. Așa cum mă minunez de 
vulturul ăsta mare și fioros care te urmează pretutindeni și-ţi 
împlinește poruncile cu supunere: ţi se așază pe umăr, îţi aduce 
în plisc punga cu bani ori biciul ăsta cu motocei. 

Ca își domnul, o samă de boieri: Teodosie Rudeanu, Stoichiţă 
din Strâmba, Mihalcea, Udrea Băleanu își adăpostesc familiile în 
Transilvania. Numai Sima și Cătălina se trag în Oltenia. Și, așa 
cum au hotărât împreună cu Stroe, întăresc casele de la 
Stănești și mănăstirile de la Tismana și Polovraci. Urmează 
învățătura luptei cu sulița și cu arcul. Dacă ajunge potrivnicul 
până aici, să-i stea înainte cum se cuvine. 


* 

Abia a patra zi Maria și-a întâlnit fratele, nu departe de 
Putinei: 

— Vlade! Nu mai nădăjduiam să scap... plânge și-l 


îmbrățișează cu brațe de foc. Unde-i Dragoș? 

— A plecat, acum o lună să te caute și... 

Trei zile stă Maria mută de durere. Numai când o cheamă 
vodă se îmbracă în strai de sărbătoare și se înfățișează. 

— Mi-a povestit Radu Buzescu despre isprăvile tale. 

— Ce folos, măria-ta, dacă Dragoș Mârza... 

— Știu că nu s-a întors, dar un căpitan îndrăzneţ și dibaci ca 
dânsul nu piere. Spune-mi, cum arată armia lui Sinan? 

— Puternică, măria-ta; foarte puternică și îndârjită. Dacă nu 
m-o fi păcălit cu laudele Caraiman-pașa, peste o sută douăzeci 
de mii, cu cei răsfiraţi în lungul Dunării și cu cei care mai vin, ca 
un puhoi, din cei munți ai Bulgariei. Știu, de asemeni, că Sinan- 
pașa are în juru-i tot căpitani vestiți cu steagurile lor: Husein, 
Hasan, Mustafa, Cairedin, Satârgi Mahomet, Caraiman... 

În clipa asta se ivește Petru Orăș cu o iscoadă otomană. 

— Măria-ta, Radu Buzescu m-a trimis cu răbojul pâlcurilor 
trecute pe pod. 

Și, în zece minute, căpitanul înfățișează voievodului toată 
socoteala potrivnicilor. 

Iscoada știa că un căpitan român, poate Dragoș Mârza, a 
pierit, chiar ieri de mâna lui Caraiman-pașa. Mihai-vodă întoarce 
spre Maria priviri umezite de ceața părerii de rău și o vede cum 
strânge pumnii, geme și crâșcă: 

— Doamne, de ce nu l-am aruncat în cuptor, să-l văd prăjindu- 
se pe jar? 

— Acum înţelegi, Maria, că numai printr-o minune scăpași 
nevătămată? o mângâie Preda Buzescu. 

— Socot de mare preț tot ce mi-ai spus despre tabăra 
potrivnicului, îi mulțumește vodă, o strânge la piept și o sărută 
pe amândoi obrajii: Te numesc căpitan: să-l răzbuni pe Dragoș. 
În luptă să te ţii tot prin preajmă-mi. 

— Prea bine, măria-ta. 

Dar, la ieșirea din cort, îl zărește pe Țicalidi. Ameţește și se 
clatină. Cere străjerului o bardacă de apă. 

Neguțătorul cel roșcat și șchiop se lingușește pe lângă 
voievod: 

— Rog, primește-mă, măria-ta, în cort. Taină mare! 

— Scurt, grece! 

— Nişte vicleni, măria-ta... Radu Buzescu, Udrea Băleanu, 
Teodosie Rudeanu trimit scrisori lui Sinan-pașa. 


— Eşti nebun? 

— Am aiţi dovezi... 

Și scoate cu mare grijă, din brâu, un pachet de scrisori. 

— Niște câini, niște mascuri. Și Stroe Buzescu știe despre aste 
urzeli, turuie în grecește. 

În întâile clipe, Maria nu-și crede nici ochilor, nici urechilor. 
Când aude însă numele lui Stroe, sare în sus și strigă: 

— Minte grecul, măria-ta! 

— Te? Te? Eu? se învinețește Țicalidi ca porumbica, tremură, 
iar buzele i se zgârcesc ca două lipitori fără apă. Nu-i vine a 
crede că fata din fața lui e Maria. 

— Este iscoada vrăjmașului, mărite, nu-l crede! 

— De unde-l cunoști, căpităneaso? 

— El m-a răpit și m-a vândut lui Caraiman-pașa. 

Țicalidi se târăște, bolborosind: 

— „Boierii se hiclenesc, luminate! Crede-mă. Viaţa măriei- 
tale-i în mare primezdie. lată dovada hicleniei lui Radu 
Calomfirescu. 

Vodă îi smulge hârtiile din mâini, le rupe, furios și i le-aruncă 
ghemotoc în cap, scuipându-l: 

— Întemniţaţi astă iasmă, la Târgoviște. Scrie la pravilă: 
certarea răpitorilor de muieri este numai moartea! Străjuiţi-l să 
nu vă scape, că-i lipitoare, viperă și vulpe totodată. Auzi, Preda 
Buzescu? Ești hiclean?... 

— Ticăloșie, măria-ta! Fraţii mei, toţi în luptă. Stroe a sosit 
chiar acum un ceas. Numai un nelegiuit poate arunca o 
asemenea sămânță de discordie. Miriște-logofătul, Vintilă- 
clucerul,  Dan-vistierul, Udrea Băleanu, Dumitru  Vornicul, 
Mitrea... toţi sânt aici, în tabără: așteaptă să întâmpinăm 
potrivnicul. 

Râzând ciudat, negru parcă, voievodul cere să se înfăţișeze 
Stroe-stolnicul, să povestească despre nunta craiului. 

— Maria, în ceasul ăsta greu, ai avea inima să mă vinzi? 

— Măria-ta! se străduie fata să n-o podidească lacrimile ori 
gemetele mâhnirii și ale furiei. Am venit anume să lupt și, dacă 
trebuie, să pier aici, în pământul nostru. 


* 


În ceasul când Stroe Buzescu pleca din Alba lulia, sosea acolo 
Chisăr Rudeanu, cumnatul său. Aducea știrea că armia otomană 


a început trecerea Dunării. 

— Dacă nu ne-ajută craiul, pierim! 

— Rezistați până la 15 august, când sfârșește nunta, 
sfătuiește losica. Totul e pregătit. Radu Calomfirescu, la plecare, 
treci prin scaunele secuiești și iei cu domnia-ta două mii de 
oșteni. Pune-i sub porunca lui Albert Király. Și feriţi-vă a da luptă 
hotărâtoare. Hărţuiţi-l pe Sinan. Atât. Biruinţa cea mare craiul 
Sigismund va s-o câștige! Lui îi este hărăzită. 

Gândind la ursita românilor și, îndeosebi a Buzeștilor și a lui 
Mihai-vodă, care au dat toate pe una: să-l doboare pe Sinan- 
pașa, Radu Calomfirescu simte un fel de mânie amestecată cu 
rușine. Îndată însă uită ăst necaz. Ales că și Chisăr Rudeanu ţine 
să-l încredinţeze că Mihai-vodă și cumnaţii săi prea s-au înglodat 
în ăst primejdios război. 


* 


Ilinca s-a strecurat în tabără să grăiască unuia dintre Buzești. 
L-a aflat pe Preda. 

— Nu-mi lua vorba-n deșert și nici nebună nu mă socoti, dar 
trebuie să-ţi spun că unii boieri s-au atins cu Mihnea Turcitul, 
aflat acum în tabăra dușmană. Că Dragomir din Vâlcănești va să 
te ucidă, pe domnia-ta și pe fraţii domniei-tale. 

— În ăst ceas greu, toată suflarea din ţara asta-i cu noi! zice 
Preda, potrivindu-și platoșa și chivără. Adaugă totuși o 
întrebare, după firea-i șăgalnică: de ce sprijină femeile, cu atâta 
ardoare, domnia lui Mihai-vodă? 

— Dacă n-ai aflat încă, jupâne Preda, întreab-o pe Sima, pe 
Cătălina cea scoasă din Seraiul sultanului, pe Maria... 


* 


A pornit spre scaunele secuieşti; dar după ce a trecut 
Mureșul, a gonit spre Sibiu și a intrat în Tara Românească pe 
Valea Oltului. A galopat nebunește până la Stănești. Ardea de o 
dorinţă numai de el știută. Deși-i foarte mirată că-l vede fără 
Stroe, Sima îl ospătează cum se cuvine: 

— De ce nu te-ai dus întins la tabără, Radule? 

— Mi-a fost foarte dor de tine, afurisito! Te vreau ibovnică, 
dacă soţie... 

— De ce porți tu, Calomfirescule, obraz ce nu știe a se rușina? 

— Nimeni n-a știut, niciodată, ce-i în inima mea. Mi-am făcut 


de cap, e-adevărat; dar numai pe tine te iubesc. Și te voi iubi 
până la moarte. 

— Mi se frânge inima când te-aud. Dar mila nu-mi risipește 
greaţa de tine, om nechibzuit și fără căpătâi. 

— Dacă mă alungi și acum, te dau pe mâna păgânilor. Căci 
peste două săptămâni eu voi fi domn! 

— Băânuiesc, de mult, uneltirile-ţi cu vărul meu Dragomir și cu 
vara mea, doamna Stanca. Dar nu mă tem, spurcatule. Ci eu 
mai bine-mi petrec zilele ca roabă într-o colibă ţărănească 
mulgând iepele, ori mă înec în Bosfor, decât ibovnică să-ţi fiu. 

— Ți-aș zămisli un prunc voinic, frumos! 

— La tabără, fără zăbavă! Că uite, pumnalul... 

— Aştept două mii de secui, daţi de craiul Sigismund sub a 
mea poruncă. 

— Unde-s? 

— Vin de la Sfântul Gheorghe. Să te văd atunci dacă... 

— Te rog, Radule: dacă mai ai un dram de omenie în tine, 
adă-i, galop și pune-i în slujba ţării. Nu mai orbecăi pe nelegiuite 
cărări. Te rog! Ca pe Dumnezeu te rog... 

— Unde-i Stroe? întreabă cu glasul lui obișnuit. 

— In tabără. Condur mi-a adus știrea că s-a întors, ci pe-acasă 
n-a trecut. Du-te după secui, Calomfire. 

— Dacă mă rogi în genunchi. 

— Poftim, în genunchi! 

— Anghelina! strigă, hohotind. Privește-ţi stăpâna cum mă 
roagă să-i fiu ibovnic... 

Ca o jderoaică, Sima sare în sus și dă să-l străpungă cu 
pumnalul: 

Dar Anghelina i se azvârle în faţă, deznădăjduită: 

— Stăpână! Nu-ţi spurca sufletul cu... 

Oleacă speriat, Calomfirescu țâșnește afară, încalecă și 
pornește-n galop nebun spre neștine. 

Ingenunchiate lângă laita acoperită cu macat înflorat, Sima și 
Anghelina plâng îmbrăţișate; lacrimile picură pe podele fierbinţi, 
grele și mute. 


„Și fu război foarte mare, la avgust 13 deni, de 
dimineaţă pân-în seară.” 


— Ce face craiul, Stroe? 

— Nuntește, măria-ta. 

— Király se laudă că ajutorul este pe drum. 

— Abia i-am putut smulge două mii de secui, pe care îi aduce 
Radu Calomfirescu. 

— L-am văzut pe Sinan-pașa, pe celălalt mal, la Rusciuc: 
poruncea să fim striviți în copitele armăsarilor. Și craiul îmi 
trimite două mii să-i ocrotesc cu ei luna de miere! clocotește 
Mihai-vodă zburlindu-și barba neagră ca smoala. 

— Ne apărăm singuri, măria-ta: biruim ori pierim. 

— Cuvintele-s ale mele; ci furia mă împiedică să mi le cunosc! 

Dar a patra zi Calomfirescu apare fără secui; mânia lui vodă 
se dezlănţuie, spumegând: 

— M-aţi minţit că, iscălind tocmelile din mai, vom fi ajutaţi! De 
ce? 

Cerbul Cerceluș se apropie, îl amiroase și-i linge mâna, parc- 
ar vrea să-i aline o rană. 

— Are dreptate măscăriciul, surâde trist Mihai-vodă; eu 
îmblânzesc cerbii, iar cerbii mă îmblânzesc pe mine. 

— Surâsul măriei-tale și blândeţea cerbului mă îndeamnă a 
povesti că Sima a spus cumnatului măriei-tale: „Știi, Dragomire, 
că în vreme ce apostolii se pregăteau pentru jertfa cea mare, 
luda număra arginţii?” „Ferice de el!” a zis Dragomir, în 
derâdere. „Cei treizeci de arginţi îl pecetluiră pe luda la talpa 
iadului”... i-a adăugat Sima. 

— E, oare, așa de nerod al meu cumnat, Stroe? Au n-a aflat că 
dacă biruie, Sinan schimbă ţara în pașalâc? Mai ai, prietene, și-o 
altă veste în stare să mă turbe? 

— Da, măria-ta. Rudolf-împărat știe că Sigismund a câștigat 
biruinţele noastre de astă-iarnă. _ 

— Ticăloșia asta am aflat-o de la banul Mihalcea. Imi trebuie 
inimă de piatră ca să trec prin toate. 

— Dar mă doare; cumplit mă doare. 

— Și pe mine... Hai să vedem unde va să-l întâmpinăm pe 
Sinan-pașa. 

De mult Mihai-vodă cunoștea Călugărenii; loc îngust, furișat 
printre dealuri joase, păduri, viroage și smârcuri hrănite de 


leneșa apă a Neajlovului. Spusese odată către Stroe: „Venind de 
la Dunăre, dușmanul trebuie să coboare priporul cel repede spre 
vad și să se poticnească în mocirla Câlniștei. Podeţele sânt 
înguste. Mai mult capcane decât locuri de trecere. Aici mă pot 
apăra cu puţini împotriva multora.” 

Acum, însoţit de Preda și Stroe Buzescu, de Petru Orăș și 
State Boldur, străbate locurile în trapul cailor, cercetând totul cu 
mare luare aminte: codrii și copacii, văile și viroagele, tufele și 
păpurișurile, râurile și mlaștinile, drumurile și cărările, podurile 
și punţile. Apoi, când soarele se află în crucea amiezii, se opresc 
și ţin sfat, sub un stejar bătrân. In faţă au Hulubeștii, de unde 
drumul se desface în două: unul spre miazănoapte, urcă priporul 
de la Strâmba de Sus, trece Neajlovul prin vadul de la Singureni; 
altul, mai puţin umblat, o ia din Hulubești aproape spre răsărit, 
pe gâtul strâmt dintre balta Bivolilor și Câlniștea, ca să treacă 
apoi, spre miazănoapte, prin smărcurile ieșite din împreunarea 
Câlniștei cu Neajlovul, peste un pod de lemn lung și strâmt, cât 
cuprinde un car. Dincoace de Neajlov, valea se lărgește ușor cu 
câteva sute de pași, ca o pâlnie cu gurguiul în mlaștini și cu gura 
în codrul Vlăsiei, care îmbracă ţara până departe-n apus. La 
miazăzi, un bot de deal se lasă lin spre Argeș. Mai încolo, tot 
dâmburi ușoare, bine împădurite cu stejari bătrâni. La mijloc, 
lunca Neajlovului plină de sălcii, de lozie, de brusturi, de iarbă 
mare, de tif, de papură, și mai ales de apă dormitândă pe pat 
gros de mâl negru, sălaș mișunând de solomâzdre, lipitori, crapi, 
bibani, scoici, raci, melci, broaște, năpârci, șobolani, țânțari, 
buhai de baltă, libelule, fluturași, bondari, muște, viespi și 
felurite alte gângănii de apă și de uscat. Toate, amestecate, 
gem, orăcăie, chiftesc, șuieră, fâlfâie, se vânează, se mănâncă 
una pe alta și stârnesc iz dospit în dogoreala zilelor de august. 
Rar câte o turturică săgetează cuprinsul, ori câte un cocostârc 
se leagănă-n văzduh, ca un stăpân al împărăției sălbatice, 
chemat de glasul spart al broscoilor ori de piculinele brotăceilor 
ascunși la umbră sub frunze mari de captalan. In codru și pe 
dealul din fața Călugărenilor, stejari stingheri, stufoși și bătrâni, 
își lucesc frunzișul la soare. Lăstărișul tepos, sur, greu de 
străbătut tivește și astupă marginea codrilor ca niște vălătuci de 
lână uriașă și răspândesc mirosuri tari, strănutătoare. Aici sute 
de mii de ciocârlii, de privighetori, de presuri își fac cuiburi și 
cară hrană la puișori, mii și milioane de găze, forfotinde și 


viermuinde în apă și de-asupra. Botul de deal, pădurile 
mărginașe, vadul încărcat de mlaștini, papura și trestia, ţiful și 
nuferii, mărăcinii și ramurile stejarilor, pe toate Mihai Vodă 
țintește să le preschimbe în arme, în mijloace de apărare. Stroe 
gândește: „Dacă năpârcile ar fi un dram mai înțelepte, ar mușca 
măcar o mie de musulmani; iar lipitorile și racii... Eh, gândesc 
ca-n Alixandria, ca Dandu Dărădan. Și totuși, fără ajutorul 
întregii firi nu biruim”. 

— Măria-ta, ţi-l amintești pe Sinan-pașa, în chioșcul sultanului, 
când ţi-a încredințat domnia? 

— Da, Preda. Mi-a dat-o din toată inima; iar acum râvnește, cu 
toată făptura-i, să mi-o smulgă. M-a crezut ceea ce nu eram, nu 
puteam fi: slugă credincioasă. Pentru asta jurase și banul lani și 
Marco Zane și Borton și alţi oameni de vază și cămătari. 

— Primejdia-i cumplită, dară nu se cuvine a dărui lui Sinan 
Bucureștiul, ca pe-o strachină de pilaf. Ar fi o nelegiuire să-i 
prilejuim o biruinţă fără nicio jertfă. S-ar crede de neînvins, iar 
pe noi ne-ar copleși durerea bicisniciei care-i de o mie de ori mai 
rea ca durerea unei înfrângeri. 

— Ai dreptate, Stroe. Pentru sufletul nostru bătălia ni-i 
trebuitoare, ca lumina soarelui. O cere orice oștean. Și-apoi 
vrem să câștigăm timp, până vine ajutorul transilvănean. Că 
trebuie să vină! 

— Să-l vlăguim pe dușman în orice clipă și-n orice loc. 

— Dăm bătălia, aici, la Călugăreni. 

Stroe Buzescu, însoţit doar de Condur Pantelimon, a mai venit 
la apa Neajlovului, și a străbătut locurile de-a călare și pe jos, în 
zori, în amurg și-n miez de noapte. A măsurat cu pasul, a iscodit 
adâncimea apei cu prăjina, lăţimea mlaștinilor cu funia. 

— Cum facem, Condure, să-l momim și să-l îngropăm pe 
Sinan-pașa în mocirla asta, ca pe-un bivol? Să-l înfundăm în 
smârcuri și să-l lăsăm acolo hrană lighioilor scârbavnice din 
apele zăcute? 

— Știu eu? Ci, jupân Preda zicea ieri: „Să-i arătăm pe ist mal 
zece mulieri frumoase, ca niște zâne”. 

— Preda? totdeauna  șuguitor. Ci acum prea-i mare 
încrâncenarea ca să mai glumim. 

Văzându-i pe Dărădan și pe Mușat Bulborea robotind pe la 
tunari, Preda Buzescu poruncește: 

— Mușate, intri în tabăra lui Sinan și spui că avem o sută de 


mii de oșteni. 

— Păi... pentru o minciună ca asta mă omoară. 

— Nu se știe. Oricum, îl pui pe gânduri. Și poate mai 
zăbovește atacul, o zi, două. lar noi avem mare nevoie de asta. 


* 


Pe malul Dunării, în preajma Giurgiului, Tudor Maldăr cu încă 
patru oșteni preschimbaţi în pescari pândesc dușmanii cum 
bulucesc, zi și noapte, peste podul alcătuit din două sute de 
luntri mari cât casele. Vede că fruntea ordiei se îndreaptă spre 
Stoienești. Când se încredinţează că Sinan însuși a ajuns 
dincoace de Dunăre, Maldăr își strânge oamenii, își scoate caii 
din ascunzători și se trage spre tabără. 

— Măria-ta, Sinan-Pașa însuși a trecut Dunărea, azi la ceasul 
șase, când soarele topise ceața de pe Dunăre. 

— Prea bine, Maldăre! E 11 august. 

Chipurile boierilor se Lungesc și îngălbenesc. Chiar Stroe 
Buzescu simte un tremur ușor în buza de jos și-o înțepătură în 
ochiul orb. Ci, din clipa asta. Mihai-vodă se preschimbă în fulger. 
Vorba - repede și scurtă. Privirea - pătrunzătoare, hotărâtă - 
învăluie oastea toată și toată zarea. 

Poruncește spătarului Udrea Băleanu, căpitanului Stoica 
Farcaș și lui Albert Kirâly să se tragă, repede, cu stolurile spre 
Copăceni. Cetele lui Preda și Radu Buzescu să păzească drumul 
Giurgiului prin Frăsinet, Pietrile, Fălăștoaca. 

— Mă înștiinţaţi, din două în două ceasuri, despre toate. 
Trebuie să știu, bine și la vreme, ce drum alege Sinan. Trimiteţi 
hărăţitori în cete mici. Țineţi-vă tot în preajma codrilor. 

„Codrul, frate cu românul”, murmură în sine Stroe Buzescu, 
sorbind parcă poruncile voievodului. lar apoi urmărește chipurile 
celor de faţă, gândind:... „Asta-i ceasul cel mare, de mult 
așteptat. Și iată-ne, ici, buchet, în jurul măriei-sale: Preda, Udrea 
Băleanu, Tudor Maldăr, State Boldur, Petru Orăș... Nici Dan- 
vistierul, nici Miriște nu-s departe. Atâta doar că par cam prea 
îngrijoraţi. Dar care din noi nu-i?” Și, tare: 

— Ce zici, Calomfire? Și-aci, tot ca un drac turbat? 

— Tot... 

— Stroe Buzescu, stolnicul, căpitanul Cocea și State Boldur, 
prin preajmă-mi, hotărăște măria-sa mai departe. Petru Orăș, îţi 
unești ceata cu arcașii lui Teodosie Rudeanu: filozofia lui greu se 


potrivește cu războiul... Aveţi vreo propunere, căpitani? 

— Să aducem tunurile mai aproape. 

— Le-am adus, Radu Buzescu. 

— Să odihnim bine caii. 

— Da, Stroe, am poruncit și asta. 

— Ștefan cel Mare al Moldovei, într-o luptă cu leșii, o ia pe 
departe State Boldur, a tăiat copacii în Codrii Cosminului, 
lăsându-i doar înțățânați; iar la ceasul potrivit i-a prăbușit peste 
potrivnici. 

— Otomanii fug de pădure ca naiba de tămâie, se 
împotrivește Radu Buzescu. 

— Ba eu am să tai câţiva plopi din cei bătrâni, surâde 
căpitanul Cocea. Poate turtesc vreo câţiva și-mi cruț fierul. 

— Porniţi, ostași și căpitani! Preda Buzescu, să nu ne scape 
potrivnicul spre Singureni. Să-l tragem în strâmtoarea de la 
Călugăreni. Adică să-l silim să dea lupta unde vrem noi. 

Toţi pornesc îndâriiţi, dar și înfioraţi de spaima morţii. Numai 
Albert Kirâly nu zorește. Se ferește a se amesteca în fierberea 
din oastea lui Mihai-vodă. În amurg, trimite vorbă că oamenii lui 
sânt obosiţi de multa căldură a zilei și se așază la Colentina, să 
hodinească. 

Noaptea se lăsă, cu hoarda-i de năluciri și spaime. 


* 


Mult înainte de a miji de ziuă, din Giurgiu, pornesc spre 
miazănoapte șiruri de pâlcuri negre, roșcate, verzui, galbene. 
Mergând, se-nvăluie în pulbere sură. Scapără zorile în vârfuri de 
suliță. Tropotă caii și tușesc armăsarii. Scuturile trâncănesc. 
Gem cămilele și asinii. Toată ienicerimea, toţi spahiii trecuseră 
Dunărea și se-ndreptau spre București, în zăngănit de arme, în 
luciri de zale și coifuri, în scârțâit de cară, cu strigăte și porunci 
în felurite graiuri străine. Merg cu băgare de samă; răspândesc 
duhoare acră și iute de sudoare de om și de cal. 

Despre înaintarea armiei lui Sinan-pașa adeveresc străjerii de 
la Oinac, de la Frățești, precum și cei din cotul pădurii de la 
Șerpătești, care împroașcă două sute de săgeți în gloata 
dușmană și se feresc repede, prin pădure, spre tabăra de la 
Copăceni cum aveau poruncă. La Stroe Buzescu sosesc olăcarii: 

— Sânt mulţi, puhoi uriaș, copleșitor, jupân stolnice. Cum le- 
om ţine piept? 


Dinspre răsărit, Radu și Preda Buzescu, prin trei călăreţi iuți, 
Știutori ai cărărilor prin păduri, vestesc pe măria-sa că fruntea 
armiei otomane o ţine Saturgi Mahomed-pașa. În plopii cei înalţi 
și stufoși, bogaţi în frunzare, pun câte două iscoade: să 
pândească până la căderea nopţii, apoi să coboare și, prin 
viroage, râpi, tufișuri, păduri, să ajungă la tabără cu tolbele 
pline de știri. Așa află că spatele gloatelor de ieniceri îl păzesc 
spahiii lui Hasan, beglerbeiul Rumeliei, că beiul Salonicului și al 
Nicopolei au rămas cu cetele lor să străjuiască podul, că Sinan- 
pașa se găsește la mijlocul șirurilor, iar Caraiman și Servet-pașa 
îngroașă latura dreaptă, călărind de-a dreptul peste câmp, prin 
ogoarele pârjolite de foc. Pândarii vestesc că par a se îndrepta 
direct către Copăceni, fără a se gândi la vaduri și la pădure. 
Stroe Buzescu își freacă palmele și se roagă: 

— Adă-i, Doamne, aici, în strâmtoare!... 

E foarte bucuros și pentru că l-a înduplecat, pe Albert Kirâly 
să nu mai aștepte porunca lui Sigismund; să intre în luptă, la 
ceasul cel mai potrivit. Ba, mai mult; l-a înștiințat că, la noapte, 
mai sosesc două mii de secui. 

Mihai-vodă poruncește: 

— Ridicăm tabăra! Mâine, nunta cea mare! 

Într-o jumătate de ceas, toată oastea românească 
mărșăluiește spre miazăzi. Dan-vistierul și Chisăr-comisul, 
proaspăt întors de pe căile Albei lulia, călăresc alături: 

— Uf, cumplită căldură!... Mă topesc în șa. 

— Dracu a mai văzut război pe dogoreala asta? mârâie Dan- 
vistierul, ștergându-și, cu căciula, pleșuvia ca oala. Mârâie, dar 
trece lângă voievod și se gudură: Laud dârzenia măriei-tale: 
adevărat voievod!... 

— Bucuros sânt, vel vistiere, să te afli lângă mine. Ci laudele 
să mi le-aduci la sfârșit, surâde vodă, învăluindu-l c-o privire 
fierbinte și tăioasă. 

Numai Radu Calomfirescu pare abătut; nu-și află locul; 
credinţa și dragostea boierilor faţă de voievod îl rănesc; o aude 
parcă pe doamna Stanca blestemând astă nebunească 
încumetare. Fără a întreba pe vodă, a trimis ieri după două sute 
din ostașii săi la Buzău, să-i păzească moșiile și conacul de 
tătari și acângii, dac-or năvăli, precum i-a șoptit Dan-vistierul. 
Măria-sa află pe drum, spre Călugăreni: 

— Ticăloase! fierbe de mânie și-i gata să-i despice ţeasta cu 


barda. Au crezi că aici nu apărăm și averile tale? 

Rănit în trufia-i, boierul se oțărăște, înfruntând: 

— Puteam fi încă sol la nunta craiului, măria-ta. Am venit să... 
să lupt, nu să fiu batjocorit. 

— Dacă încremeneai la Alba lulia printre muieri, nu ne lipseai 
de două sute de săbii! strigă la el Stroe Buzescu. Molocea olac, 
în goană, adă oștenii înapoi, aici. 

La jumătatea drumului între Copăceni și Călugăreni, Preda 
Buzescu află că și Dumitru-vornicul și Chisăr Rudeanu au trimis 
câte un stol spre moșiile lor, dar n-are chip să mai spună și lui 
vodă. Bătălia între avangarde începe: Tudor Maldăr, cu un pâlc 
de călăreţi, lovește vijelios fruntea armiei otomane. Ucide 
câteva zeci. la cinci prizonieri. Pierde doisprezece oameni și 
șapte cai. Se retrage prin amurg; trece podul cel mare peste 
Neajlov, anume ca să-l vadă căpeteniile lui Sinan și să-l 
urmărească. 

După ce înserează bine, Preda Buzescu desprinde din cetele 
lui trei pâlcuri de câte cincisprezece oșteni și zădărește toată 
noaptea tabăra dușmană, să nu-i tihnească somnul. Dinspre 
Singureni, îi hărățește din zgomote, iar el atacă de către 
Copăceni. 

Potrivnicul se zăpăcește, se mânie, se sperie. 

— Mi se pare c-am intrat într-un viespar, se destăinuie 
Caraiman-pașa către Saturgi-pașa. 


* 


Nici românii n-au dormit în noaptea de 11 spre 12 august. Au 
vegheat în jurul focurilor, deșertând clondire de băutură, 
vorbind în șoaptă, murmurând frânturi de cântec sau tăcând cu 
gândul la cele ce-au fost ori au să fie. Dar de când s-a zămislit 
pe lume, românul nu poate mânca, bea, aștepta, cislui, cânta ori 
tăcea, până nu simte suflul cald al flăcărilor, până nu-i joacă 
lumina lor pe obraji și nu-i scântie în priviri. Îngândurat, Stroe 
Buzescu cată să-și închipuie cum va ataca mâine Sinan-pașa și 
cum vor sări românii la luptă. Preda nu-și desprinde gândul de la 
Cătălina: ...„Ar fi păcat să mă prăpădesc, aici, înainte dea mă 
bucura de darul lui Stroe. Mă mir că n-a găsit și pentru Calomfir 
o soție. Poate-i dă turcoaica furată din Nicopol.” Întins pe-un 
braţ de fân, Radu Buzescu ascultă cum paște calul, gândește la 
pagubele ce le vor aduce acângiii moșiilor din Argeș și 


Teleorman, îl doare că-i departe de soţie și de copii și moțăie cu 
durerea-n inimă. 

În cortu-i străjuit de cei doi cerbi, vodă stă întins pe covor, cu 
ochii spre boldul cel mai înalt. Pare liniștit, dar se frământă în 
toate fibrele fiinţei, în toate unduirile gândului, cu toate bătăile 
inimii. Nu se teme de Sinan. Nu. De altceva. De ceva nelămurit. 
Zărește prin ușa cortului stelele sclipitoare și se întreabă care-o 
fi steaua lui; își alege una, cea mai luminoasă, asemeni chipului 
bălai al Mândruţei. Surâde la acest gând copilăresc. Vrea să 
doarmă, dar nu-l lasă ploaia de stele căzătoare. lese în ușa 
cortului și urmărește împroșcarea de lumină pornită din mijlocul 
bolţii cerești. ...„De ce li se spune lacrimile Sfântului Laurenţiu? 
Și de ce cad așa, puzderie?” 

Dar cel mai tulburat pare Stavrinos, stihuitorul. Nu-i plac nici 
șoaptele, nici tăcerile românilor. Se întreabă: „Sânt aceștia eroii 
pe care vreau să-i cânt?”... Şi, așa cum oștenii mestecă pită cu 
brânză, turtă de mei cu ceapă și cu câte-o felioară de slănină, cu 
câte-un căţel de usturoi ori ronţăie vreun măr văratec, așa 
grecul mestecă mereu stihuri și se-ncurcă printre picioarele 
cailor, printre căruțe, căutându-l pe Mihai-vodă, să-l vadă și să-i 
potrivească un stih înaripat, precum Homer lui Achile. Oștenii 
nu-i văd rostul: îl iau în râs ori îl ghiontesc cu scuturile și-l 
împung cu sulițele. 


* 

Călare pe-un roib mult prăfuit și nădușit de galopare, Sima 
intră în tabără și trimite un arcaș să-l cheme pe Stroe. 

— Sima, ce-i cu tine aici? 

— Spun de-a dreptul: a trecut Calomfirescu pe la Stănești. 
Umblă cu gânduri mișele, Stroe. | s-a năzărit să se facă domn. 

— Sima, tu... 

— N-am avut putere să-l ucid. 

— S-a jurat că... se va cuminţi. 

— lubite al meu soț, priveghiază-l! De asta am venit. 

Întelegând că Sima știe ceva ce nu poate fi spus acum, Stroe 
îi mulțumește și-o călăuzește, în pasul cailor, cale de un ceas, 
până aproape de București. 

— Te rog, ferește-te de primejdii, așa cum ne-am înţeles. 
Grăbește s-ajungi la Stănești. 

Privește, îndelung, cum se pierde în noapte și-n norul de colb 


stârnit de galopul calului. Și nu știe de ce, dar o vede desculță, 
cu rochia ridicată peste genunchi, veselă, cu vorbă de duh, 
jucând împreună cu Rada din lzvarna în lin, strivind strugurii 
podgoriilor din Drăgășani. Și i se umezesc ochii de-o tainică și 
duioasă bucurie. ...„Ei, ce vremuri... La Drăgășani se află vin 
îngropat de-atunci. Când va să-l bem?... Ci ăst moleșag în inimă 
poate semăna acum a hiclenie...” Se scutură, încalecă și, 
înfigând pintenii, silește armăsarul să sfârâie până-n mijlocul 
taberei, la cortul Calomfirescului. Nu-l află aici, ci aproape de 
oamenii lui Kirâly. 

— Ce pâlcuri sânt acelea, în verde? 

— Nu-i cunoști? Secuii... Au sosit în seara asta. 

— Măria-sa știe? 

— Gândeam să nu-i scot decât la ceas de mare primejdie. 

— Da? Frate Calomfire, mi se pare că Sima are dreptate. 

— Totdeauna a avut dreptate. De aceea eu, nefericitul, i-am 
cântat dragostea cu ţiteră din tidvă tătară, fericitule! 

— Hai chiar acum la măria-sa, să-i spui despre sosirea 
secuilor. Că în noaptea asta ne prelingem ușor spre Călugăreni. 
lar tu trebuie să fii cu noi, frate Calomfire. Cu noi! 


* 


În câmp, departe de tabără, sub un stejar bătrân, pe-o movilă 
cu largă priveliște în jur, Sinan-pașa, călare pe-un cal alb, 
sfătuiește cu pașalele. Privește cum răsare soarele acestei zile 
de 12 august și își ascultă, cu răbdare, comandanții, să afle ce 
cred despre locul bătăliei. Toţi, afară de Caraiman-pașa, zic că 
ghiaurii nu vor cuteza să-i înfrunte; deși astă-noapte au hărăţit 
într-una tabăra și s-au apropiat cu câteva mii de pași de apa 
Neajlovului. 

— Vedeţi? întreabă Sinan. Nu fug: se pregătesc de luptă. 

— Îi strivim!... Pulbere! 

Sinan-pașa nu iubește trufia ușuratecă. Drept aceea 
chibzuiește îndelung, cântărește lucrurile pe toate fețele. În 
șoaptă, Hasan-pașa îl învinuiește de încetineală. Parcă anume 
ca să-l dezmintă, Sinan strunește energic armasarul și privește 
roată în jur: șes, movile, copaci singurateci, păduri bătrâne și 
dese, văi, viroage, râuri, mlaștini încărcate de păpuriș și stuf, 
sate, drumuri. Le prubuluiește pe toate ca un ostaș vechi, mult 
cunoscător al locurilor de bătălie. Grăiește, ca pentru sine: 


— Valahul e mult mai iscusit decât ni-l închipuiam noi. S-a 
așezat pe cel mai bun loc cu putinţă. Ne poate lovi pe oriunde 
am trece apa asta... 

— Neajlovul, mărite, îi amintește Caraiman-pașa, gândind că 
poate-l va înrâuri să nu dea lupta aici. 

— Dacă trecem prin satul de colo, dinspre apus, Sinan-pașa își 
urmează gândul, ghiaurul ţâșnește pe gârliciul dintre păduri și 
ne lovește în coasta dreaptă. Dacă trecem râul spre dreapta, ne 
lovește în stânga. 

— Să trecem prin ambele locuri! Îl copleșim. 

— Ne poate aduce și mai multă pagubă, atacându-ne pe rând, 
se teme Caraiman-pașa. 

— N-avem încotro: îl izbim din faţă și din stânga, hotărăște 
marele vizir, îngândurat, foșnindu-și într-un tremur ușor barba-i 
lungă, din sârma zalelor. 


* 


De pe movila de la marginea pădurii, Preda și Stroe Buzescu 
urmăreau mişcările şi horbora din tabăra potrivnicului. 
Trâmbițele îi usturau în auz; tânguirea jalnică a dervișilor 
strigători le zdruncina cugetul și le înțepa inimile. Stroe urmărea 
lucirea armelor în lumina asfinţitului, lăuda marea bogăţie a 
straielor și, mai ales, frumuseţea cailor: ...„Când a trecut și ziua 
de azi? Vom mai vedea apusul de mâine?” 

Însoţit de State Boldur, de Cremene și de Doia Crăciun, Mihai- 
vodă urcă aici. Cerbii i se alătură cuminţi. 

— Mâine, la îngânarea zorilor, lovim. Prin dreapta, căpitanii 
mei. Nod de pornire și întoarcere, Călugărenii. Dar gândesc să 
ne mișcăm în așa chip, încât potrivnicul să creadă că fugim. 

Un cazac a prins la marginea pădurii din stânga doi ieniceri 
porniţi după vreascuri, iar căpitanul Cocea îi înfățișează măriei- 
sale. Răspund semeiţ: 

— Sântem mulţi, puhoi! Și-narmaţi până-n dinți... 

Înserarea sclipește ciudat în boldurile corturilor, în șeile cailor, 
în vârful suliţelor. Înţelegând, în sfârșit, că bărbatul călare pe cal 
negru este Mihai-vodă însuși, cei doi prizonieri se holbează 
zăpăciţi, și, ca la poruncă, se aruncă la pământ, cerșind iertare. 
În clipa aceea, din Călugăreni, lovind doagă de aramă, sună 
clopotul lin, duios. Tremură ușurel frunza stejarului de de- 
asupra, scuturând parcă boabe de aur. Sâmbotin și Cerceluș 


ciulesc urechile și adulmecă văzduhul, întinzând boturile în sus 
și sprijinindu-și de spinări coarnele cu multe ramuri. 

Jos, în tabără, popa Farcaș înfige spada în pământ și, cu 
mișcări largi, îndeamnă oștirea să îngenunche pentru rugă. 
Vodă și căpitanii lui coboară din șa, ţin caii de frâu și pun 
genunchiul drept în pământ. Prizonierii rămân cu frunţile lipite 
de iarba moale, răcorită de rouă. 

In amurg, cinci sute din călăreţii lui Stroe Buzescu se mută, 
repede, cu o mie de pași mai spre miazăzi și se resfiră în două 
pâlcuri: unul sub porunca lui, altul sub a lui Tudor Maldăr. Cu caii 
de căpăstru se strecoară prin pădure, trec apa printr-un vad fără 
mlaștină, se furișează pe-o viroagă și, pe neașteptate, cad în 
spatele călărimii ușoare otomane. Ucid zece cai, sparg trei 
corturi, doboară șapte otomani și se trag înapoi, prin întuneric, 
aducând cu dânșii optzeci și trei de cai și douăzeci și patru de 
prizonieri. 

Atacul a înfiorat tabăra otomană, deși semăna cu o înțepătură 
de țânţar în urechea unui bivol. Agiii strigă porunci strașnice și 
izbesc furioși cu buzduganele în cei speriaţi; iar surlașii spahiilor 
ţipă asurzitor, îmboldind avan la luptă. Și, cât ai clipi, spahiii 
ușori ai lui Saturgi Mahomed-pașa se însoțesc cu cetele de 
iscoadă și lovesc. Ci Stroe nu primește lupta. Se trage în pădure, 
așteaptă dușmanul să se apropie și-l primește c-o ploaie de 
săgeți. Spahiii se împrăștie spre mlaștini și păpuriș. Prin 
întuneric, mulţi se-nfundă în smârcuri. Și numai când îi vine în 
ajutor Hasan-pașa, Saturgi Mahomed se poate retrage, luptând, 
până la marginea satului Huzum. Tudor Maldăr își strânge 
oamenii și trece Câlniștea pe pod. Infierbântaţi de luptă, spahiii 
îi urmăresc foarte de-aproape. Dar o ploaie de săgeți, trasă de 
călăreţii lui Stroe, de dincoace de apă, îi răstoarnă pe mulţi în 
mlaștină, cu cai cu tot. Harţa durează până când întunericul se 
îndesește de nu se mai poate osebi musulman de român. Un 
glas de bucium, scurt, oprește lupta și românii se trag înapoi, 
lăsându-se anume urmăriţi îndeaproape, ca să-i momească pe 
dușmani prin gârliciul strâmt dintre balta Bivolilor și Câlniștea. În 
tabără, Stroe Buzescu face numărătoarea: lipsesc douăzeci și 
nouă de călăreți. După vreo două ceasuri au mai venit încă 
unsprezece, din care patru răniţi și trei fără cai. 

Mihai-vodă s-a încredințat că Sinan-pașa pe-aici va lovi mâine. 
Poruncește să se stingă focurile și tabăra să se adăpostească în 


dosul pădurii și al dâmburilor. Preda Buzescu a rânduit chiar ca 
o sută de purtători de torţe să se miște spre miazănoapte. 
Privind depărtarea făcliilor, Hasan-pașa strigă bucuros: 

— Mâine sântem la București! Uite, fuge ghiaurul! Presimţind 
parcă o mare primejdie, cerbii măriei-sale n-au astâmpăr. Nu vor 
să se culce în faţa cortului, ca de obicei. Scapără din copite, 
ciulesc urechile, treapătă roată pe câmp, alături ori unul după 
altul, își lasă coarnele pe spate ori împung vrăjmași închipuiţi, 
adulmecă văzduhul și mugesc încet, ca o chemare, ca un 
geamăt, se pierd în pădure și iară se întorc lângă voievod, îl 
miros, se prefac a-l împunge, behăie ușor și-i ling straiele. Îi 
neliniștește duhoarea acră și iute, dubită, străină, scornită 
dinspre tabăra otomană. 

Valea Neajlovului și a Câlniștei freamătă ciudat, înăbușit. 
Speriate, păsările pădurilor se ascund în frunze, departe, la cinci 
poște. Roua cade pe vale, subţiind ceața ușoară de deasupra 
mlaștinii. Stelele, puzderie, picură somn ori se împroașcă repezit 
și cad în hăurile cele fără capăt. În tabăra română s-a poruncit 
odihnă. Străjile se schimbă din ceas în ceas, în mare liniște. Ci 
somnul nu se furișează sub nicio geană. 

— Vlade, zice Maria în șoaptă, să ne cercetăm cruciulițele de 
la gât: mâine fi-va o zi de foc. 

Îndată după miezul nopţii însă, tabăra română primeşte 
poruncă să se miște încet, pe nesimţite, spre Călugăreni și să se 
așeze în gârliciul dintre pădurile de stejar, loc de două și chiar 
de trei ori mai larg decât limba de pământ dintre balta Bivolilor 
și apa Câlniștei. 

Priveghind mutarea și așezarea taberei, Mihai-vodă și Buzeștii 
n-au lipit geană de geană, în noaptea asta de 12 Spre 13 august 
1595. S-au liniștit o țâră doar atunci când au știut că fiecare 
steag își are locul și îndatoririle bine cunoscute. Au așezat cele 
douăsprezece tunuri pe muchia dealului, la loc potrivit, bine 
acoperit cu frunzar, să poată trage înainte de a fi văzute. Mult 
îngrijorat de puterea armiei otomane, Radu Buzescu cată mereu 
spre zarea de la miazănoapte: nu poate crede că un ocârmuitor 
ca Sigismund-craiul, legat cu atâtea jurăminte, nu va trimite 
măcar a zecea parte din ceea ce a făgăduit. Pufnește, blastămă 
și-și încleștează pumnii: ...„Bine făcea Mihai-vodă dacă-l vâra în 
frunte pe căpitanul Kirâly. Se teme de vreo sminteală? Și eu mă 
tem, deși mi-i prieten. L-am lăsat în urmă, mai la dreapta, după 


deal și după umărul de pădure. Îl păstrăm, ca prisos, pentru 
ceas de grea cumpănă. Transilvănenii, călăreţi iuți, repede 
ajung la locul primejduit.” 

— Mârâie ungurul și se cam codește, șoptește către Preda. Nu 
prea-i dă osul la bătaie; își așteaptă craiul. 

După șoapta strecurată de Stroe la ureche, vodă a poruncit lui 
Radu Calomfirescu să stea, cu cetele de secui, tot la prisos. E 
foarte supărat pentru asta. 

Nu mai este mult până la ziuă. Din stele picură dramuri de 
lumină ca o pulbere de argint. Aprinși de un foc lăuntric, ochii 
luptătorilor văd ca ziua. Caii smulg, pe fugă, câte un smoc de 
iarbă și cu nări lărgite sorb văzduh, tușesc, bat nerăbdător din 
copite, freamătă. Popa Stoica Farcaș îl trimite pe Sinan-pașa în 
iad, să-i pieptene Scaraoschi barba. Maria se întreabă dacă-l va 
întâlni în luptă pe Caraiman-pașa. Doia Crăciun veghează la 
cortul măriei-sale, rugând cerul să-i dea somn odihnitor și 
putere să biruie potrivnicul. 

Prind să mijească zorile. Oștenii își rânduiesc armele, își 
încoardă cât mai strâns arcurile, își umplu tolbele cu săgeți, își 
pregătesc sulițele, halebardele, măciucile, buzduganele și 
securile. Işi pipăie cruciulițele de la gât. Văzduhul se împânzește 
de lumină, de șoapte, de pași, de neastâmpăr. 

Deodată, porunci scurte străbat tabăra. Și fiecare ceată se 
prelinge spre locul hotărât, între sat și podul de peste Neajlov, și 
se așază pe două linii, la o sută cincizeci de pași departe una de 
alta. Pâlcurile de călăreţi se rânduiesc la mijloc; pedestrimea pe 
de laturi. Cei cu arme de foc, tunarii, ca și arcașii, trec în față. 
Cei cu arme de tăiat și izbit, pregătiţi pentru lupta corp la corp, 
se așază în linia a doua. Ici, moldovenii cu sulițe lungi și cei 
iscusiţi în mânuirea ghioagelor ghintuite, deprinși a lupta după 
meșteșug leah; grăiesc domol și adastă în liniște, parc-ar fi 
departe de orice primejdie. Alături, câteva cete de români 
transilvăneni, din Făgăraș, Bistriţa, Năsăud, Lugoj, veniţi ca 
ostași în leafă, cu ciudă-l ocărăsc pe Sigismund-craiul: 

— Mânce-l purecii, să-i rămână mireasa fecioară!... 

Dincoace, spre mijloc, se lămuresc cetele lui Stroe Buzescu, 
ale banului Mihalcea, ale lui Preda Buzescu, învârstate anume 
cu cetele aduse de Dan-vistierul, de Dumitru-vornicul și de 
Miriște-logofătul. Tunarii sânt așa de bine ascunși că nici românii 
nu-i văd. În pădure pândesc cazacii lui Cocea. 


Zorii pășesc spre mijlocul cerului. Încep să se vadă și pâlcurile 
mehedințenilor și ale oltenilor sub porunca banului Manta și a lui 
Udrea Băleanu. 

— Parc-au izvorât din pământ, fulgerare-i-ar Alah! blestemă 
Hasan-pașa, supărat pe Caraiman-pașa c-a avut dreptate. 

Și, dintr-o dată, din patru locuri izbucnesc puternice glasuri de 
bucium. Văzduhul tremură. Lumina sfâșie vălul subţiat al 
întunericului. Un tun, din mijloc, răbufnește izvodind fum și pară, 
stârnind freamăt și huiet mare în codri. Roua se scutură de pe 
frunze. Boncăluind, ghiuleaua nimerește într-o margine a taberei 
otomane și doboară un cort. Pedestrașii banului Mihalcea scot 
chiote de luptă și împroașcă puzderie de plumbi asupra spahiilor 
pregătiţi de atac. Arcașii moldoveni reped trei valuri de săgeți 
șuierătoare, ca niște păsări năuce. Măciucarii lui Tudor Maldăr 
prind să chiuie și să cânte răsunător. Inimile tuturor se umplu de 
bărbăţie. Buciumele și trâmbiţele sună iar, în veliglas, 
cutremurător. Steagurile toate se înalţă sus, în adierea vântului. 
Căpitanii ies în faţa rândurilor, iar Mihai-vodă, la mijloc, întoarce 
spatele dușmanului, se înalță în scări și cuvântă răspicat, tare: 

— Am pornit lupta acum opt luni. Atunci, la 13 noiembrie, ne- 
am hotărât singuri zodia. V-aţi arătat vrednici, căpitani și ostași, 
cu toţii. Pretutindeni biruit-am pre vrăjmaș. l-am cucerit și ars 
multe cetăți și orașe, până la munţii Balcani. Atât de mult 
înfricoșatu-s-a de noi, încât a trimis împotrivă-ne pe Sinan-pașa 
însuși. Deci dușmanii, priviţi-i! sânt mulţi. De zece ori mai mulţi 
ca noi. Îi știm: sânt foarte viteji și pricepuţi în războaie. Dar când 
avem o armă în mână și Dumnezeu e cu noi, când știm să ne 
batem pentru sfânta noastră dreptate și libertate, nu ne sperie 
nici mulțimea, nici vitejia vrăjmașilor. După cum vedeţi, ales-am 
loc de bătaie în strâmtoarea de aici, unde puţinii pot birui pe cei 
mulţi. Îndrăzneţi, ageri, iscusiţi și tari de virtute dacă sântem, 
aici, în aste smârcuri, îl vârâm pre dușman și-l stoarcem cum fi- 
va-ne vrerea... 

Ostașii ascultă cu sfinţenie. Cerbii, lângă Murgul voievodului, 
ciulesc urechile, înalţă coarnele și adulmecă depărtările. Dinspre 
tabăra păgână se ridică aburi, huiet de meterhanele și puternic 
zăngănit de arme; sânt gata pentru încăierarea cea mare. 

— Ne-am legat prieteni cu împăratul creștin și cu toţi cei care 
slujesc Sfintei Troiţe. Dar, ca și până acum, mă bizui mai ales pe 
braţul vostru tare, pe inima voastră bărbată și pe nestrămutata 


voastră încredere în biruinţă. În clipa asta piară dintre noi orice 
sămânță de zavistie. Sântem fraţi, români și creștini. Sântem 
strajă creștinătății, aici, la Dunăre. Ne apărăm ţara, avutul, 
neamul, dreptatea și libertatea. La luptă, fraţii, feciorii, vitejii 
mei! strigă voievodul cu glas puternic și cutremurător, înalţă cu 
stânga barda spre cer și, ca o flacără neagră, se răsucește cu 
fața spre dușman. 

Din șapte locuri se scornește buciumare. 

Chiote țâșnesc din zece mii de piepturi. Pedeștrii lovesc tare 
cu săbiile-n paveze. Călăreţii zvâcnesc sulițele spre cer. Hăuie 
valea toată. Clocotește pădurea. Tremură frunza și ramul. Se 
zguduie văzduhul, clopot de cleștar albastru. Se sfâșie și se 
risipesc în hăuri cele din urmă fâșii de întuneric. 

Din tabăra lor, otomanii văd doar luceafărul de la răsărit și 
lucitoarea bardă a voievodului. Marele vizir Sinan-pașa stă 
câteva clipe în nedumerire. Crezuse, aseară, că are în faţă 
întreaga oștire a ghiaurului și-i lăudase priceperea cu care își 
alesese locul. Ci acum se teme să nu fie atras într-o cursă. 

— Cum adică? E așa de ageamiu că-și bagă toată oștirea în 
strâmtoarea dintre păduri și mocirle? 

— Nepricopsit, mărite! râde Hasan-pașa. Un văcar... 

— Să fim prudenţi, cinstite mare vizir, cârmește Caraiman. 

Sinan nu-i aude. A luat hotărârea. 

— Șase mii de spahii și șase mii de ieniceri, cu Saturgi 
Mahomed și cu Ali Ben Omar să lovească drept în față! 

Și, fremătând, spahiii și ienicerii pornesc puternici, trufași, 
nebiruiți. 

Cele dintâi, cetele lui Stroe Buzescu dau iureș năucitor peste 
pod, strigând și izbind cu năprasnică mânie. Fruntea oastei lui 
Sinan-pașa se bate, îndârjită, mai bine de un ceas. Apoi se 
clatină și se trage înapoi. Urmărindu-i, românii ajung până la 
marginea taberei dușmane. Aprind un cort mare. Focul se 
întinde și la alte două corturi scumpe din piele roșie, cu bolduri 
de argint, sporind spaima și furia. Asupra cetelor lui Stroe 
pornesc, dinspre laturi, Saturgi Mahomed, Haider, Husein și 
Mustafa-pașa, cu cete mari de ieniceri și spahii din Siria. La un 
semn, cetele lui Stroe Buzescu se trag, în bună rânduială, înapoi 
pe pod, așa cum era statornicit. Otomanii se năpustesc după 
dânșii. Unii se bulucesc pe pod; alţii, necunoscând locul, se- 
nfundă în mocirlă. 


Soarele răsare, mare și roșu, topind ceața subţire de pe vale. 

Strunindu-și calul, Mihai-vodă lasă dușmanii să treacă toți, 
cam douăsprezece mii, peste pod. Când ajung la cinci sute de 
pași, la poruncă, tunurile bubuie, iar fustașii slobod focuri repezi. 
Izbiți de ghiulele și de plumbi, năuciţi de huiet și de fum, 
potrivnicii șovăie. Un semn din bucium și cetele lui Radu 
Buzescu și Udrea Băleanu lovesc vijelios, din coaste, în vreme 
ce toți cei din faţă ţin sulițele ca ţepii ariciului ori împung, agaţă 
și spintecă pe dușmani cu halebardele. 

Otomanii se-ndeamnă, strigă, urlă, bat în cai cu scări de- 
argint, lovesc înverșunaţi, deznădăjduiţi; mulţi cad de glonţ, de 
săgeată, de suliță ori striviţi sub copitele armăsarilor. 
Rămășițele se poticnesc și se trag îndărăt. Locul strâmt îi 
încurcă, îi zăpăcește. Unii descălecă, lasă caii și se strecoară 
pedeștri spre pod. Cei mai mulţi, împinși din spate de 
comandanţi și loviți din coaste de români, pornesc de-a dreptul 
prin mocirlă, împotmolindu-se acolo. Cad caii cu zecile. Și 
oamenii sub ei, striviţi. Unii se mai târăsc schilodiţi, însângerați. 
Alţii cerșesc îndurare cu jalnică tânguire-n glas. 

Bătălia se înverșunează tot mai înfierbântată de soare, tot 
mai otrăvită de ură. Și dintre români cad mulţi, dar parcă nu mai 
prididesc cu hăcuirea: fiecare se bate cu câte doi-trei deodată. 
Haz fac cei care agaţă spahiii cu dardele și-i răstoarnă de pe cai, 
ca pe momâi. Cei dintre spahii și ieniceri, care nu pot scăpa cu 
fuga, după un ceas de luptă, rămân în lunca Neajlovului, 
spintecaţi de săbiile românilor, străpunși de săgețile și sulițele 
lor, striviţi de tunurile lor, ori înglodaţi în smârcurile Neajlovului 
care-i tot al lor. 

Și soarele-i mereu mai fierbinte, mai dogoritor; arde ca inima 
românilor. 

Zarva se domolește o clipă și o liniște ciudată se așterne pe 
câmpul de luptă. Gem răniții pe iarbă, prin gropi, prin smârcuri. 
Țipă o gaie sus, în crucea cerului, și-un corb croncăne la 
marginea pădurii. 


* 


La tabăra lui Albert Király, dinspre Giurgiu, prin Pietrile, a sosit 
banul lani și-a și deschis sfat tainic cu Dan-vistierul, Dumitru- 
vistierul, Chisăr și Dragomir din Vâlcănești, aflați la prisosul 
oștirii. Se ivește, ca din întâmplare, și Radu Calomfirescu. Aude 


ce isprăvi de laudă a săvârșit aseară și în dimineaţa asta Stroe 
Buzescu, și-i jinduiește faima: un fel de neputinţă îl ustură la 
inimă. Cu toate că se află aici trimis de Sinan-pașa, să caute 
sprijinitori pentru Radu, fiul lui Mihnea Turcitul, lani făgăduiește, 
totuși: 

— Radu Calomfirescu, te fac domn, dacă m-ajuţi să scap ţara 
de smintiţii ăștia care și-au iscălit hrisovul pieirii. 


* 


De pe tăpșanul înalt de la miazăzi de Neajlov, Sinan-pașa 
privește cum i se surpă armata. Îi tremură barba și mâinile; 
spumegă de mânie. Dă pinteni calului și-și urlă poruncile, ca să 
poată spinteca vacarmul luptei. 

Mihnea Turcitul își greblează barba cu degetele și se apropie. 

— Povăţuiesc să-l lovești pe răzvrătit în latura stângă. 

Fulgerând priviri dibace asupra locului, bătrânul vizir înțelege 
că Mihnea Mehmet are dreptate. 

— Să lovească în latura stângă Saturgi-pașa. lar tu, Hasan- 
pașa, ocolește pădurea pe la miazănoapte, prin Singureni, și 
atacă rezervele ghiaurului. Dacă-l lovim din stânga și din spate, 
gata: îl capturăm cu întreaga-i oaste. 

Priveşte cum cele două pașale își pregătesc oamenii de luptă. 
E mândru și totuși îngrijorat. Poruncește să fie tăiate iscoadele 
care au spus că ghiaurul are numai zece mii de ostași. 

— A fost un bătrân care-l lăuda pe Mihai-vodă c-ar avea o sută 
de mii. Unde-i? 

— Rob, la top arabagii, răspunde un slujitor. 

— Să fie adus aici! 

— Să-l tai? întrebă slujitorul,  înfăţișându-se cu Mușat 
Bulborea. 

— Ba! Aruncă-i o pungă de galbeni. 

Bătrânul nu înțelege și nu se pleacă s-o ridice. 

— E a ta, ghiaure. Că dacă stăpânul tău n-avea atâta oaste 
cât ai spus tu, nu îndrăznea să mă înfrunte. Slobod! 

Slujitorul îi vâră punga în sân și-l îmbrâncește afară din 
tabără. 

— Să mi se aducă armasarul roib! poruncește Sinan-pașa. 

Se avântă în șa, sprinten ca un tânăr spahiu, cată crunt 
asupra câmpului de bătaie și, urmat de doisprezece arapi pe 
bidivii negri-corb, trece în fruntea armiei și strigă porunci, 


arătând cu iataganul: 

— Loviţi ghiaurul! Din faţă! Din coastă! Din spate! Steagul 
sfânt merge cu mine! Înainte!... 

Și, ca un val stârnit de fulgere și trăsnete, în plină lumină de 
august fierbinte, douăzeci de mii de ieniceri și spahii se 
năpustesc la vale, peste Neajlov. 


* 


Din tabăra română, de sub un arin stufos, Stroe Buzescu 
urmărește toată vânzoleala și zvârcolirea de balaur uriaș lovit în 
cap, și parcă-i trec suliţi prin inimă: ...„Ne copleșesc... Sânt prea 
mulți și mult mai tari decât...” 

Mariei nu-i prea vine la socoteală că măria-sa i-a poruncit să 
stea sus, pe deal, lângă Petru Grigorovici, armeanul, să 
urmărească mișcările taberei dușmane și să ducă poruncile, în 
mare grabă, spre căpitanii care ţin fruntea războiului. Și aceasta 
pentru că, mai bine ca oricine, cunoaște fiecare steag și pe 
fiecare pașă. Din toată tabăra potrivnică îl pândește îndeosebi 
pe Caraiman-pașa. Și i-i ciudă că se ţine tot pe lângă Sinan și nu 
intră în bătălie... „Nu i s-a tămăduit încă rana de la mână? Cum 
trece podul, nu mai ţin seama că-s ștafetă. Izbesc într-acolo 
Şi...” 

— Măria-ta, Hasan-paşa, cu spahiii de Damasc, s-a desprins 
din tabără! strigă Maria, cu sufletul la gură. De la Hulubești 
gonește spre miazănoapte. 

— Căpitanul Kirâly să păzească latura noastră dreaptă, să nu 
treacă vadul la Singureni. 

Calul se face una cu pământul și gonește nebun. Dar Kirâly 
tăifăsuiește cu Dan-vistierul și, auzind porunca lui vodă, 
zâmbește într-un dinte, câinește, se ridică în picioare și zice: 

— A venit ceasul. 

— Ai dreptate, încuviințează Dan, gata de luptă. 

Intorcându-se la locul de veghe, Maria bagă de samă că 
topciii au apropiat mult tunurile de tabăra română, iar ienicerii 
capadocieni, smeii verzi ai lui Caraiman-pașa, vin la atac drept 
spre vadul Neajlovului; lovesc cu năprasnică putere. Din urmă-i 
mână însuși Caraiman, înzăuat în zale argintii, călare pe-un cal 
murg. Maria rotește spada în văzduh ca și Stroe Buzescu, care 
își îndeamnă cetele la luptă cu vijelios șuier de spadă. Deodată, 
strigă speriată: 


— Nu-l văd pe Saturgi-pașa, cu anatolienii lui. 

— Aleargă la iscoadele din pădure și prinde veste, poruncește 
Preda Buzescu. 

Înfige pintenii cu atâta putere că armăsarul scapără năvalnic, 
în zbor. Se-ntoarce în câteva minute, cu Radu comisul Buzescu: 

— Măria-ta, Saturgi-pașa lovește prin spatele pădurii, în latura 
stângă! A intrat în valea Uzunului. 

— Să-i iasă înainte Cocea, cu cazacii! Doia Crăciun, fulgeră- 
ntr-acolo porunca. 

lar cazacii pedeștri se strecoară printre copaci și se fac 
nevăzuți. _ 

Cerbii treapădă, speriaţi, în jurul măriei-sale. Intind boturile 
spre locul luptei, își apleacă pe spate coarnele mult rămurate și 
tot cată înapoi spre tabăra lui Kirâly. 

— De ce nu lovește ungurul? întreabă măria-sa, rotindu-și 
calul, furios. Căpitane Tamaș, am poruncit atacul. 

— Am venit să spun, măria-ta: Kirâly refuză să lupte. 

— E nebun?... Stroe, aleargă și înduplecă-l să izbească pe 
Hasan-pașa. Altminteri sântem prinși aici ca-n vârșă. 

Stroe Buzescu lasă cetele în sama lui Tudor Maldăr, mai la 
stânga, pentru un dram de hodină, și aleargă însoţit de Condur 
Pantelimon și de Ricman. 

Ajuns în crucea amiezii, soarele dogorește nespus de tare. 
Tunurile trag mereu. Fumul plutește de-asupra vadului și 
înăbușă și oamenii și caii și șerpii și buhaii de baltă. Pe obrajii 
luptătorilor șiruie sudoarea năclăită cu praf, funingine și sânge. 
Bătălia se înverșunează mereu. Otomanii lovesc, cu însutită 
putere, din față și din coasta stângă. Sângele înroșește iarba, 
lutul și apa. Mulţi români cad cu fața la pământul pe care-l 
apără, ori spre cerul la care se roagă. Și cum din miazăzi vin 
mereu potrivnicii, tăvălug greu și uriaș, îi strivesc în copitele 
cailor, îi frământă cu țărna și cu iarba, silindu-i să adoarmă întru 
cele veșnice. Doar florile de izmă și de iarbă mare dacă-i mai 
tămâiază cu a lor mireasmă. 

— Să izbească Kirâly în latura dreaptă! poruncește încă-o dată 
Mihai-vodă, văzând că însuși Sinan-pașa s-apropie de pod. Să 
vină încoace și Radu Calomfirescu cu secuii! Repede! 

Maria mai străbate o dată drumul până la cetele lui Kirâly. 
Dar, apropiindu-se, se oprește încremenită: în faţa vistierului 
Dan, a lui Dragomir din Vâlcănești, a lui Chisăr Rudeanu, a lui 


Kirâly, Stroe Buzescu se luptă, în spadă, cu Calomfirescu. Se 
zăpăcește așa de tare, încât amuţește. Îngână doar, în neștire: 

— Jupan Stroe... e Calomfir, nu... 

Dar în clipa asta, Radu Calomfirescu se prăbușește de pe cal. 
Stroe Buzescu, cu spada mânjită de sânge, cu barba în piept, 
apasă pintenii și calul aleargă nebun spre câmpul larg. Zărind 
însă năvala otomanilor de către Singureni, își vine în fire și 
întoarce calul spre locul de cârmuire, lângă vodă. Își arată spada 
plină de sânge și șoptește: 

— Acolo, în spate, trădare! Pe Calomfirescu l-am... 

Sângele de pe spada lui Stroe încrâncenă toată făptura 
voievodului. Nu poate rosti cuvânt. Face doar semn, furios, spre 
Stroe să treacă în fruntea cetelor și să lupte. Același semn, lui 
Radu și Preda Buzescu, lui Udrea Băleanu, lui Tamaș. Și însuși 
trage barda de la oblânc și-o fulgeră spre cer. 


* 


Boierii de la prisos, în cap cu Dan-vistierul, s-apleacă spre 
Calomfirescu, îi ascultă gemetele de durere, dar nu-l ridică 
niciunul. Îl lasă răsturnat în iarbă, cu faţa în sus, să-i mustească 
sângele prin zale. Sânt furioși pe dânsul; a căzut ca un nătărău, 
înainte ca Sinan să fi biruit în adevăr. 

— V-am spus eu să nu ne-nhăităm cu un zălud? se mânie și se 
sperie Dragomir din Vâlcănești. 

Maria descălecă, îi desface zalele și-i caută rana. 

— Zădarnic... Prea aproape de inimă... 

— Chiorul și-a pierdut minţile! urlă Dan-vistierul, lucindu-și 
pleșuvia în soare. Ticălosul! Ucigaşul! Spurcatul!... Și câte vorbe 
urâte și grozave sânt în graiul nostru toate le împroașcă în 
obrazul lui Stroe Buzescu: a ucis mișelește pe cel mai viteaz 
dintre noi. Din pizmă. Din hainie. 

Calomfirescu ascultă și surâde, ciudat de împăcat: 

— MIi-i frate... frate de cruce... 

O clipă mai zvâcnește viaţa în el, iar brațul drept cată 
mănunchiul spadei. Nu-l află. Puterile-i sleiesc. Fața i se face 
pământie. Doar buzele șoptesc ca o rugă de ispașă: 

— Sima... Sima... Simina... 

— Să fugim! se îngrozește Dragomir din Vâlcănești. Trimite 
nebunul poruncă și ne spânzură pe toți! 

O spaimă cumplită cutremură inimile boierilor din prisosul 


oastei. Calul Calomfirescului aleargă fără noimă în jurul taberei, 
lovit în coaste de scările slobode. 

Cu vorbă pripită, înspăimântată, Dan-vistierul și Chisăr- 
vornicul stăruie pe lângă Király să-și ridice cetele și să 
părăsească tabăra. Gâcind mai degrabă decât înțelegând ce se 
întâmplă, Maria se aruncă în genunchi înaintea lui Kirâly: 

— Nu trece de partea trădătorilor! 

— Nu lupta fără poruncă de la craiul! strigă Dan-vistierul și 
Dumitru-vornicul, într-un glas. 

Albert Kirâly o ridică pe Maria, îi surâde, privește cum vine 
armia lui Hasan-pașa și spune, în românește: 

— Lupt! 


* 


Când se întoarce la locul de ocârmuire a bătăliei, Maria nu 
mai poate vorbi cu vodă: intrase în încăierare. Musulmanii vin și 
vin mereu, parcă toate seminţiile Asiei s-ar revărsa prin gârliciul 
de la Călugăreni. Marele vizir îi îndeamnă la luptă și izbește cu 
ghioaga-i ghintuită în cei care se codesc sau trag îndărăt. Au o 
putere de zece, de cincisprezece ori mai mare ca a românilor. 
Cele dintâi, cetele lui Teodosie Rudeanu, se clatină. După ele, 
jumătate din oamenii lui Preda Buzescu, copleșiți de dușman, 
dau înapoi. Și tabăra se rupe, aici în colţul din dreapta. Stroe 
Buzescu abia acum își vine în fire. Uită că și-a pierdut un ochi și 
un frate de cruce și se bate cu mare mânie. 

Dar curând și oștenii lui sânt copleșiți. Le face semn să se 
tragă în lături cinci sute de pași, îi rânduiește din nou și, furios 
ca un urs zădărât, pornește în fruntea lor, lovind cu nemilă, din 
coastă, pe toţi cei care pătrund în spărtura dintre cete. Ține 
piept mai mult de jumătate de ceas, zăgăzuind calea cu stârvuri 
de oameni și cai. 

— Vitejilor, strașnic vă mai bateţi! 

Lovind cu icnet și cu sete, State Boldur îl aude și se miră: 

— Lauzi dușmanii, stolnice? 

— Îi laud, și-i urăsc. 

În acest timp, căpitanul Cocea cu cazacii lui prăbușește șapte 
plopi peste armata lui Saturgi-pașa, iar arcașii de la marginea 
pădurii trag în plin. 

Ci tocmai când Mihai-vodă și Radu Buzescu cred că și această 
furioasă opintire a dușmanului e stăvilită, pâlcurile lui Miriște- 


logofătul, ajunse să ţină fruntea luptei, îndărăptează și-o rup la 
fugă, deschizând largă spărtură în rândurile române. Degeaba 
urlă căpitanii. În zadar cearcă Udrea Băleanu să-i zăgăzuiască 
pe vrăjmași. Se năpustesc mereu, mereu. Sinan-pașa însuși 
strigă viforos și îmbărbătează, să nu slăbească iureșul. 

Lupta se încarcă de cea mai sălbatecă ură, ca nourul de 
fulgere. Toată tabăra română se clatină. In inimile oștenilor se 
iscă o teamă cumplită; iar teama le trage privirile și pașii tot 
spre înapoi. Căpitanii atâta mai pot: să oprească risipirea 
șirurilor. Răcnetele ismailitenilor se fac tot mai fioroase. Surlele 
asurzesc. Tunurile cutremură pământul și văzduhul. Sus, pe 
dealul din fața Călugărenilor, șapte meterhanele cu șapte 
mehterbași boncăluiesc amarnice cântece de război și biruință. 
Mirosul de sânge îi întărită pe ieniceri până la turbare și pe 
spahii până la demenţă. Căpitanul Schneider poruncește 
tunarilor să bată podul și mlaștina, împroșcând nămol și 
amestecând trupuri de oameni cu hoituri de cai, cu apă, cu 
pești, cu broaște și lipitori. Acolo, în mlaștini, adversarii se luptă 
până îi înghit sorbii pământului. Și turcii tot vin, vin mereu, 
puhoi nestăvilit. Năvala lor rupe și cea din urmă ţâţână a 
zăgazului român. Hăuie pădurea zguduită de-o larmă fără capăt. 
Tina se face cruntă și fumegă în soare aburi săraţi de sudoare și 
aburi dulcegi de sânge. Morţii și răniții cad, cu sutele, dintre 
români și dintre otomani. Caraiman-pașa, mai sălbatec ca 
oricare, izbește cu icnet și urlet de fiară. Ține tot fruntea, fericit 
că-i mai puternic, mai viteaz ca toţi: ...„Am câștigat rămășagul 
cu Haider-pașa: Numai eu îi birui pe ghiauri!” 

Sus pe dâmb, călare, Mihai-vodă privește  încruntat, 
îngândurat. Ține în frâu, prin porunci scurte, cetele și le trage 
îndărăt, încet, până la botul dealului. Cerbii îi dau târcoale, triști, 
dar mult mai calmi, mai împăcați cu primejdiile. Tunarii își fac 
datoria din plin. 

Caraiman-pașa cu smeii lui verzi dă nouă și mare năvală, cu 
asurzitoare urlete, asupra tunurilor. Văzându-se încercuit, 
căpitanul Schneider se trage înapoi. Otomanii pun mâna pe 
tunuri și le întorc cu gura spre români. Stroe Buzescu gândește: 
...„Am dat înapoi peste două mii de pași. Mai sânt doar două 
sute de la fruntea luptei până la locul de unde voievodul 
conduce bătălia. Ne-a copleșit puterea dușmanului. Pe toți... 
Nimic și nimeni nu ne mai poate îmbărbăta...” In adevăr, pe 


Tudor Maldăr și pe câţiva dintre măciucarii lui îi împresoară 
spahiii lui Haider-pașa. Stroe cearcă să le sară în ajutor, dar se 
înfundă în șuvoiul, în nămolul dușman, în pădurea lui de suliți și 
iatagane, gata să fie ucis; noroc că Oprea Ricman izbește, c-o 
secundă mai devreme, arma spahiului repezită asupră-i, iar Dan 
Buzdugan sfarmă câteva tidve. 

Înălţat în șa, Mihai-vodă își fulgeră privirea spre toate zările 
câmpului de bătaie. ...„Oare nu vede primejdia?” se întreabă 
Maria. Doia Crăciun, Cremene și State Boldur se ţin aproape, 
gândind cum să-l scoată dintr-o luptă pierdută. Deși înfrânte, 
șirurile românilor se ţin încă strânse, pretutindeni, ca legate cu 
tari odgoane de corăbii. Numai că și din latura dreaptă, Hasan- 
pașa cu ai lui se apropie furiș, ca șarpele, pe sub poala pădurii. 
Toţi îl simt, ca un junghi cumplit din miazănoapte. Vine cu mulţi, 
cu foarte mulţi, să dea ghiaurilor pălitura cea de pe urmă. 
Singuri Radu Buzescu și spătarul Udrea, cu cetele lor, mai ţin 
încă aripa stângă, rotind toată oastea ca pe-o uriașă poartă 
deschisă. 

Dincolo de pod, Sinan-pașa, marele vizir, pe calu-i roib înzăuat 
în argint, pare o flacără în vâlvătaie pe-un soclu de marmură 
roșie. Urlă bucuria-n el: ienicerii și spahiii doboară desperata 
împotrivire a ghiaurilor. Dă pinteni calului, trece și el podul, 
înconjurat de-o numeroasă escortă, și intră-n iureș. 

Nimeni din cei din jurul lui vodă nu cutează să rostească o 
vorbă, deși gândul tuturor este: ...„Ne copleșesc!” „Să fugim...” 

Stroe Buzescu și cei mai buni ai săi, cu State Boldur se strâng 
mai aproape lângă domn, să vegheze la viaţa lui, să-l ajute a se 
trage îndărăt sau să moară odată. Lovesc în dreapta și-n stânga, 
întrebând mereu, așa, în neștire: 

— Ce facem?... Ce facem?... 

Dar Mihai nici gândește a părăsi locul acesta, ales cu atâta 
grijă; nici a renunţa la această bătălie, cu atâta ardoare dorită. 
Repede val de mânie asupra cetelor lui Kirâly, singurele care ar 
putea împlini minunea în clipa asta. Ci ungurul se îndărătnicește 
întru nemișcare. Doar Tamaş căpitanul a adus secuii mai 
încoace. Harţa s-a apropiat la o sută de pași. Zărindu-l pe 
voievod, spahiii se năpustesc cu sulițele întinse. Două pâlcuri 
dau busna să-l înconjoare. Ci Mihai-vodă, desăvârșit stăpân pe 
sine, strunește armăsarul și așteaptă. Cerbii se trag mai înapoi, 
cătând blând spre cer, ca o rugă. ...„Ce mai nădăjduiește, 


măria-sa?” se întreabă State Boldur. Stroe Buzescu se apropie 
și-i șoptește ceva la ureche. Chipul lui vodă încremenește, ca de 
piatră. Lui Doia Crăciun i se pare, totuși, că zâmbește. De fapt, 
gura i s-a încleștat. Pumnii strâng frâul și pintenii stau gata, 
încordați să înţepe pântecul calului. Ochii îi scapără, pară. Nările 
i se umflă puternice, pufnind amărăciune, furie și ură. Preda 
Buzescu vede o ceată de transilvăneni venind în goană pe 
drumul Bucureștiului. Îi călăuzește Petru Orăș, moldoveanul. 

In clipele astea grele Albert Király își întoarce cetele cu faţa 
spre miazănoapte, împotriva lui Hasan-pașa. 

— Măria-ta, suspină Stroe Buzescu, Király a pornit! 

— Bine... Clipa asta nu se cuvine a fi pierdută, surâde 
voievodul. A, uite-l și pe Gruia Novacului... Bine, flăcăule!... 
grăiește voievodul, ca pentru sine, înalță iar barda spre cer, face 
cu ea semn spre oaste și strigă să detune cuprinsul tot: Lovim! 
După mineee!... 

Și, ca din pământ, ţâșnește, cu cal cu tot, împlătoșat în fier; 
umple văzduhul cu strălucirea zalelor. Mantia-i flutură ca o aripă 
uriașă în vântul stârnit de-o aprigă și cruntă năvală. Un nou 
strigăt, mai scurt: 

— Lovim! 

Șapte buciume urlă înfiorătoare strigăte de război, din șapte 
colţuri ale taberei, parcă ţâncul pământului ar urla de mânie și 
durere. 

O clipă oștenii rămân înmărmuriţi. Ca și cerbii. Dar imediat 
zvâcnesc toţi în salt furtunos, năprasnic. În câteva minute, 
cetele fugare se strâng iarăși pe deal, în formă de unghi. 

Galopând, Mihai-vodă lovește cu barda-i cu două tăiușuri, în 
dreapta, în stângă, în faţă. Își deschide pârtie printre dușmani, 
silindu-i să strige înfiorător. Îl urmează cel puţin o duzină de 
căpitani, răsăriţi aici, ca din senin. Strânși în rânduri dese, 
însuflețiți de pilda voievodului și a căpitanilor săi, oștenii români 
izbesc cu armele pe tăcute, icnind doar când ating la mir. Stroe 
Buzescu doboară fesuri. State Boldur străpunge cai. Oprea 
Rîcman, cu ghioaga lui, strivește mâini, spinări și capete de cai. 
Geme odată cu dușmanul: 

— Ce cătați aici, măăă?... Ce? Na!... Na!... Măăă! Vă rup 
picioarele!... Pe ele ați venit, pe targă vă-ntoarceţi. Na!... Măăă! 

Maria s-amestecă printre ostași, aproape de State Boldur și 
Stroe Buzescu, de Doia Crăciun și Oprea Ricman, de Dan 


Buzdugan, de Cremene. Mulţi nu bagă samă că-s răniţi. Luptă. 
Luptă. Luptă. Dușmanii strigă. Se vaită. Urlă: 

— Alah!... Alah!... Alah! 

Asurzitoare răsună surlele. Tobele bat drăcește; bat să 
zguduie pământul și să spargă văzduhul. Luptătorii nu mai sânt 
oameni, ci furtuni, cumplite furtuni stârnite din măruntaiele 
pământului. Spadele și iataganele - fulgere. Buzduganele și 
suliţele - trăsnete. 

Mihai-vodă-i pretutindeni. Toţi îl văd. Pe toți îi stăpânește. Cu 
chipul. Cu privirea. Cu sclipirea securii rotită cu stânga. Cu 
vitejia. Lovește la rând cu toți, fără preget și fără alegere. E cel 
mai aprig, mai nedomolit luptător din zecile de mii de încăierați 
într-o nebună și ucigașă vălmășeală. Bătălia a devenit o cruntă 
căsăpire a omului de către om, o năucitoare, o nebună dănţuire 
a morţii, de care diavolii râd cu bubuiturile răbufnitoare ale 
tunurilor, iar arhanghelii îi cântă slava în alama surlelor și-n 
lemnul răsunător al buciumelor. Pare o luptă între uriași. O luptă 
dintre bine și rău, din ceruri pogorâtă și cu iadul amestecată. 
Împunși de sulițe, caii cad și se zbat până mor. Răniţii gem 
dureros. Sălbatec răcnesc cei vii. Se prăbușesc spahiii și ienicerii 
din rânduri, cu zecile, cu sutele, ca bălăriile secerate de coasa 
morţii. Ochii se holbează spăimoși, până ies smintiţi din orbite. 
Obrajii tuturor se brăzdează de semnele înspăimântătoare ale 
dușmăniei și ale poftei de sânge. Nici moartea nu mai 
descleștează om de om. Calul lui Dan Buzdugan cade, ci 
oșteanul luptă pedestru. Maria se minunează de puterea și 
nesăbuita îndrăzneală a măriei-sale, de securea-i care scapără-n 
zale, în scuturi și-n iatagane. State Boldur, Doia Crăciun și Stroe 
Buzescu îl apără, căci voievodul nu mai vede primejdiile, nu 
înţelege că toate sulițele și securile și halebardele dușmane îl 
caută, îl adulmecă, îl ţintesc. Toate râvnesc să-l sfârtece. 

Zalele-i lucesc ca soarele. Barda, ridicată sus și izbită cu 
scăpărări de mânie, pare fulgerul lui Dumnezeu însuși. Simţind 
că poartă în spinare un uriaș, armăsarul saltă cu înzecite puteri 
peste zăgaz de sulițe și iatagane, peste leșuri de turci, peste 
vălmășag de luptători și de cai. Urmându-și voievodul, oastea 
română pătrunde în șirurile dușmane, despicându-le în două, ca 
o pană de stejar bătută într-un butuc uriaș. 

Deodată o suliță se-ndreaptă spre calul voievodului. Doia 
Crăciun o doboară cu buzduganul. Dar un spahiu îi retează 


brațul drept din cot, cu buzdugan cu tot. Urlă de durere, dar nu 
se lasă: smulge cu stânga o suliță de la un spahiu prăbușit de 
Stroe Buzescu și urmează lupta. Nu-i pasă că sângele-i șiruie ca 
un șipot, pe coama calului, pe șa. Zărind că n-are o mână, Stroe 
Buzescu și State Boldur îl apără și-l lasă mai în urmă. Ci, în clipa 
asta, Cremene-i lovit în spate de o suliță îndreptată tot 
împotriva voievodului, și cade; calul se trage mai în urmă. 

lenicerii lui Haider-pașa se ţin bine în latura stângă. Îi izbesc 
cetele lui Preda Buzescu, ci nu le pasă. Avântat prea mult între 
ieniceri, căpitanul Vlad cade doborât de două suliţi; calul i se 
pierde în vălmășag. 

Latura dreaptă o ţin Stroe Buzescu și Udrea Băleanu cu cetele 
lor. Măciucașii se bat cumplit să-și afle căpitanul căzut prizonier. 
Împing patru șiruri de otomani înapoi și le înfundă în mlaștină. 

De dincoace de pod, Sinan-pașa vede cum oastea lui Mihai 
pătrunde ca un șuvoi uriaș în otomănime, și spumegă de mânie, 
împroașcă sudălmi și vorbe de ocară, dar îl și admiră pe acest 
adversar că și-a regrupat oastea înfrântă și-acum, ca Alexandru 
cel Mare cu falanga lui, îi despică oastea în două și-o înfundă în 
smârcurile Neajlovului. După ceasul de frenezie a biruinţei, 
acum înţelege că ghiaurii și-au luat iar avânt; contraatacul lor îl 
îngrijorează. Poruncește să se bată mai tare darabanele și să 
sune surlele primejdiei. În câteva minute huruitura, ţipetele 
smintite ale otomanilor întrec bubuitul tunurilor. Astea ațâţă 
lupta până dincolo de zărghială. Și nu puterea ori mulţimea 
ghiaurilor îi încurcă așa de tare pe cât îi primejduiește locul 
strâmt: păduri, mlaștini, pod. N-au unde se mișca. Se izbesc unii 
de alţii, în neorânduială: ienicerii de spahii, spahiii de ieniceri. Și 
fără voie se împing în smârcuri, în pădure ori în paloșul 
românilor. Așa că par a fi atacați și din faţă și din spate. Și dacă 
în față îl mai pot înfrunta pe dușman, cine a intrat în mocirlă, 
tălpaș sau călăreț, acolo crapă. Abia acum Sinan-pașa vede c-a 
săvârșit neiertată greșeală trecând prea mulţi soldaţi dincoace 
de pod: a căzut în capcana ghiaurului. Nădăjduiește însă că 
Hasan-pașa, din stânga, și Saturgi-pașa, din dreapta, vor 
răzbate la vreme în spatele potrivnicului și-l vor strivi ca pe-o 
smochină sub călcâi. Se bucură, în felul lui, că-l vede pe 
Caraiman-pașa departe, luptând ca un leu-paraleu. E rău de 
gură și cam trăsnit în purtări, dar e mare viteaz. 

Totuși, românii înaintează mereu. Și mereu otomanii dau 


îndărăt. Foarte îngrijorat, marele vizir poruncește să se fluture 
sus, sus de tot, steagul cel verde al profetului. Stegarul urcă în 
picioare în șa și, urlând cumplit numele lui Alah, rotește prăjina 
și-nvăluie pânza în vânt, o fâlfâie ca pe-o aripă uriașă, să-l vadă 
toţi și să capete putere, curaj, inimă. Mai bine de o jumătate de 
ceas, steagul își împlinește menirea. Spahiii lui Caraiman-pașa 
opresc înaintarea vijelioasă a cetelor lui Radu Buzescu. Pe Udrea 
Băleanu oamenii lui Haider-pașa îl dau îndărăt câteva zeci de 
pași. Dar năvala românilor pornește din nou, sub puterea lui 
Mihai-vodă, a lui Stroe, Preda și Radu Buzescu. Banul Manta 
ajunge la tunuri. Le eliberează, iar căpitanul Schneider, cu 
tunarii lui, repede le răsucește iar cu gura spre dușman și prinde 
a trage în plin. Două însă, anume prea încărcate de topcii, 
plesnesc în huiet asurzitor, împroașcă nouri de fum și rănesc 
cinci dintre tunari. Înverșunarea luptei nu mai are margini. 
Zăngănirea armelor și izbirea buzduganelor se îmbină cu urletul 
oamenilor, cu nechezul cailor, cu ţipătul surlelor, cu geamătul 
buciumelor, cu bubuitul tobelor, cu trăsnetul tunurilor. Toate 
preschimbă vadul Călugărenilor într-o gheenă, deasupra căreia 
arde, nemilos, soarele și fâlfâie ucigaș steagul verde al 
profetului. 

— De ce nu atacă Saturgi Mahomed-pașa? întreabă Sinan. Ce 
așteaptă? Să atace! Să atace! 

Nu-i răspunde nimeni, pentru că, în clipa asta, nimeni din 
juru-i nu știe că, rănit, Saturgi-pașa se trage din faţa căpitanului 
Cocea care, însoţit de „bardișele lui Dărămuș”, se strecoară prin 
pădure, doboară toţi plopii tăiați asupra otomanilor, le încurcă 
drumul, apoi trece Neajlovul și se furișează pe valea Uzun, să 
atace latura dreaptă a taberii otomane. Cu vechea-i deprindere 
la războaie, Sinan-pașa înțelege că norocul biruinţei l-a părăsit. 
Acum otomanii dau îndărăt, mereu tot îndărăt. 

La porunca lui Mihai-vodă, Schneider trage trei tunuri în faţă 
și, dintr-o latură, bate podul pe care mii de musulmani se 
înghesuie să-l treacă înapoi, la miazăzi. 

Sinan-pașa înțelege că alte ajutoare nu mai poate cere din 
tabără. lar dacă Hasan-pașa nu atacă din miazănoapte, bătălia-i 
pierdută. A răgușit de-atâta urlet, face semn cu iataganul spre 
stegar să fluture steagul și să răcnească din răsputeri numele lui 
Alah. 

Deodată, în toiul luptei, Maria îl zărește pe Caraiman-pașa: 


întunecat ca o fiară de apocalips. O sperie mai ales ochii care 
împroașcă pară neagră-verzuie, ca flacăra comorilor blestemate. 
O zgâlțâie toate spaimele lumii. Mai ales că viforosul pașă, 
lovind cu sete, se apropie vijelios de Mihai-vodă. Și, câteva clipe, 
o icoană măreaţă îi umple inima: luceafărul strălucitor se 
înfruntă cu duhul cel rău al întunericului. Îl vede cum se prelinge 
printre ienicerii din juru-i. Cată să împlânte, pe furiș, sulița în 
spatele lui Mihai-vodă. Maria se repede asupra lui; cu spada 
lovește sulița pașei, drept în clipa când era gata să atingă 
subțioara stângă a voievodului. Capătul de suliță, retezat, cade 
la picioarele calului măriei-sale. 

— Isuse! răcnește Maria, văzând că pașa înșfacă altă suliță de 
la un ienicer și se repede tot asupra lui vodă. După rânjetu-i 
sălbatec înţelege c-a recunoscut-o și că va să se răzbune. Parcă- 
| aude: „Sânt cel mai vestit luptător din lume. Mai tare ca leti 
Calga-han”... Cu o rotire urieșească Caraiman se repede spre 
Mihai-vodă. Maria îngheață: sulița pașei e de patru ori mai lungă 
decât barda voievodului. E gata să arunce cu spada în capul 
pașei, când Mihai-vodă se răsucește ca un spiriduș, scapă de 
sub vârful suliței, saltă lângă pașă și, dintr-o gemută izbire de 
bardă, îi spintecă umărul drept, îl prăbușește de pe cal și-l lasă 
să lunece în lungul suliței care, cu vârful înfipt în pământ, se 
rupe cu pocnet sec sub greutatea pașei. Câteva minute urmează 
aprigă luptă între straja lui Caraiman și a lui Mihai. State Boldur 
și Maria sânt în frunte. Luptă cu învrăjbirea cea mai înfiorătoare. 
Nu văd cum, strâns între două stârvuri de cai, trupul mare al lui 
Caraiman-pașa se zgârcește în zbaterea cea de pe urmă. Pe 
pământ, sângele i se amestecă, roșu, cu al cailor. Un oștean 
întoarce capul și râde de zvârcolirea nevolnică și caraghioasă a 
pașei; ci o suliță otomană îl prinde în plisc și-l doboară. 

Soarele a scăpătat din crucea amiezii. In toată valea 
Neajlovului, vălmășeala se face tot mai buimăcitoare. Șirurile 
otomane s-au rupt și s-au destrămat, s-au încâlcit. S-au 
amestecat, s-au zăpăcit. Fugarii din linia de bătaie se întâlnesc 
și se ciocnesc cu cei care vin să-i ajute, încărcat peste măsura, 
podul se clatină, gata să se surpe. Mulţi cad ori se aruncă în 
apă, se-nfundă în smârcuri, aflându-și acolo ispașă. Pe Husein, 
beiul din Nicopole, l-a tăiat căpitanul Farcaș, în marginea 
mocirlei. Haider, beglerbeiul de Sivas, cade la marginea pădurii 
dinspre apus, răpus de Oprea Ricman, după ce Stroe l-a alergat 


vreo cinci sute de pași. Sângele omenesc se sleiește în soare 
înroșind iarba, lutul și apa. Multe leșuri se amestecă, repede, cu 
nămolul. Caii se zbat cumplit și se scufundă sforâind și 
nechezând, parc-ar cere ajutor. Vaiete și răcnete desperate 
asurzesc tot cuprinsul. 

Stroe Buzescu, înfierbântat peste măsură, luptă viforos, 
întrebând mereu, în neștire: 

— De ce?... De ce?... De ce?... 

Lângă dânsul Oprea Ricman lovește numai la picioare. 
Moartea îl îngrețoșează, îl ameţește. Crâșcă: 

— Așa!... Na! Măăă... Fără picioare n-ai să mai vii... măăă! 

Mihai-vodă s-a tras din fruntea luptei și-a trecut la loc mai 
ferit, să conducă bătălia, ca un general. Dă poruncă lui Preda 
Buzescu să înșface tunurile otomane trecute dincoace de pod, 
să le dea în sama lui Schneider, să le pună în bătaie și să tragă 
asupra podului. 

Toată valea, din Câlniște în Singureni, viermuie de oameni 
înarmaţi care se vânează și se întreucid fără cruţare, nebunește. 
Deodată, Maria strigă: 

— Steagul!... Sinan! 

Și Stroe Buzescu, și State Boldur, și spătarul Udrea, și Condur 
Pantelimon, și Oprea Riîcman, toţi se-ndreaptă spre steagul cel 
verde, mare și sfânt al profetului. 

Văzându-se încolţit din toate părţile, Sinan-pașa se trage 
înapoi, spre pod. Stegarul se ţine aproape, urlând și fluturând 
stindardul. Dar românii îl înconjoară. Stroe Buzescu doboară doi 
din străjerii steagului. State Boldur, pe al treilea. lar Udrea 
Băleanu ia în suliță stegarul, câtu-i de uriaș și de atlet. O clipă, 
steagul se apleacă. ÎI înhaţă State Boldur, hăulind sălbatec și-i 
vâră boldul cu semiluna în ţărnă: 

— Na! Na!... Nesăbuită trufie... 

Mai grijuliu, Condur Pantelimon descalecă, ia steagul și-l 
înfășură în jurul prăjinii din lucie trestie de India; îi îndreaptă 
semiluna de aur din bold și suspină: 

— Mare mai ești, afurisitule... Cât împărăţia! 

Încalecă și, la un semn al lui Stroe, pornește cu el, în goană, 
spre locul unde se află Mihai-vodă. 

îndurerat, frânt, marele vizir întoarce capul spre Mecca; 
ajunsese până la acești ani ai bătrâneţii, parcă anume ca să 
trăiască rușinea de a vedea călcat în picioare ghiaure steagul 


cel mare și sfânt al profetului, dat lui întru sporirea strălucirii și 
întru împodobirea-i cu o nouă și mare biruinţă. 

Când o întâlnește pe Maria, Condur Pantelimon îi întinde 
steagul zâmbind: 

— Du-l măriei-sale... Eu mai am ceva treabă cu Sinan. 

Mută de bucurie, Maria ia steagul și-l strânge la piept. Îl vede, 
fioros de falnic pe străzile Țarigradului: zeci de mii își lipeau 
fruntea de lespezi când trecea. Și-acum uite-l ici, sub braț, 
mătase lucitoare, încărcată cu o semilună mare de aur greu. Și-i 
mai mândră și parcă mai răzbunată, mult mai răzbunată decât 
de doborârea lui Caraiman-pașa... „A, când va afla Cătălina”... 
Lângă dânsa, ţâșnind dintre morţi și răniţi, se alătură cerbul 
Sâmbotin. 

— Unde-i Cerceluș, măi Sâmbotine? întreabă Maria, cu glas 
blând, cu fior de duioșie, vrând parcă să șteargă din minte 
chipul crunt al celor văzute în bătălie. Cerbul ciulește urechile, 
întinde botul, amiroase steagul și, dintr-o dată, îl sfâșie, la 
mijloc, cu vârful unui corn. La cortul măriei-sale, Maria 
descalecă și dă steagul străjerului: 

— Pastrează-l bine! 

Tremură toată de osteneală, de mâhnire, de durere, de 
bucurie. Ingenunche. Reazămă tâmpla de pânza cortului măriei- 
sale și stă așa câteva minute privind, printre lacrimi, zarea 
sângerie a asfințitului. 


* 


13 august 1595, pe la chindie. Răsunete prelungi de vaier 
necurmat umplu pământul și cerul. Auzind că în cortul 
voievodului se află steagul cel sfânt al profetului, Miriște 
răcneşte deznădăjduit și bucuros totodată: 

— Asta îÎnsamnă... însamnă că Mihai-vodă a  biruit!... 
Poruncește: Calul! Și, cu stolul lui, aleargă și intră în luptă. Fapta 
asta stârnește mare teamă printre mișei: 

— Sinan biruit? se crucește Dan-vistierul. O năzăreală!... 

Și lani se ivește iar, gata de drum: 

— Pentru capul lui Mihai, Sinan dă o mie de pungi. Numai 
făgăduiala acestui aur îi mai ţin pe Dan, pe Dumitru și pe 
Dragomir din Vâlcănești prin preajma taberei: 

— Ziua nu s-a sfârșit încă. Și nici bătălia! 


* 


În acest timp, la pod se dă cea mai aprigă și mai crâncenă 
luptă. Românii îi împung pe otomani cu sulițtele, cum ar înghesui 
ciobanii, cu parii, haita lupilor dintr-un staul. Slujitorii de 
credință îl târâie pe Sinan-pașa să-l scoată din vipia războirii: își 
pune zădarnic capul în primejdie, când dincolo pe pod se află 
mai bine de jumătate de armie, neintrată încă în bătălie. 

— Steagul!... strigă răgușit, scos din minţi. Steagul slăvitului 
profet! 

Și pornește înainte. Dar un val de spahii, înspăimântați, dau 
peste el și-l răstoarnă de pe cal, gata să-l strivească în copite. 
Noroc că-l prinde de subţiori un deliu și, urcându-l pe alt cal, îl 
împinge spre pod. Dar când începe să pășească pe scândurile 
podului, Boldur îi înţeapă calul cu sulița. Atât. Mai mult nu poate: 
șapte ieniceri îl opresc. Rănit, calul se prăbușește de pe pod, cu 
Sinan cu tot. În cădere, vizirul își pierde și coiful, și iataganul, și 
feregeaua. Se zvârcolește-n mocirlă, la rând cu alţi zeci de 
ieniceri, spahii ori delii. Stroe, Boldur, Ricman cearcă o nouă 
năvală, să-l prindă ori să-l înece de istov. Dar câteva zeci de 
ieniceri fac zid în fața lor. Marele vizir se străduie să iasă, 
îngropând când un picior, când celălalt; s-agaţă de calu-i mort; 
blastămă, suduie, scuipă nămol amestecat cu sângele ţâșnit din 
gingia văduvită și de cel din urmă dinte. Tocmai când cei din 
juru-i dau semne că nu-i mai pot înfrunta pe români, un deliu 
voinic din oștile Rumeliei se aruncă în baltă, îl înșfacă în spinare 
ca pe-un sac, îl scoate la mal și-l ascunde, să nu-l mai vadă 
supușii așa mânjit de nămol și ocărât. Indată după asta 
ghiulelele lui Schneider rup podul în trei locuri. 

Între otomani se răspândește zvonul că Sinan-pașa a pierit în 
mocirlă. Și o spaimă încă mai năprasnică îi înnebunește pe toţi, 
sporind pe măsură ce lumina se stinge în asfinţit. După ruperea 
podului, toţi cei rămași la miazănoapte de Neajlov se bat cu 
deznădejdea cea de pe urmă, se-nghesuie pe gârliciul dintre 
Balta Bivolilor și Câlniștea, se resfiră pe câmpul de la Hulubești 
ori, încercuiți tot mai strâns de oastea română, se dau prinși. 
Schneider așa, în joacă, printre, rânduri, trage în cei care se 
zbat în mlaștină, scufundându-i de istov, scutiți de chinuri. Stroe 
se trage mai în urmă cu State Boldur, să răsufle un pic. Rău le 
pare că nu l-au prins pe Sinan-pașa. 

— Dacă-l aveam aici, în palmă, războiul s-ar fi sfârșit. Dar 


așa... mai este multă turcime dincolo de Neajlov. Și mâine... 

Privind asupra câmpului unde cetele românilor împing 
jenicerimea spre miazăzi, ca pe-un mare roi de uriașe și 
scârbavnice gâze, îl văd pe Mihai-vodă cum strânge oastea și se 
bucură foarte pentru biruinţă și pentru că au păzit viața 
voievodului, așa cum i-a rugat Velica-doamna. 

Ajunsă iară în preajma podului, Maria bagă sama că Boldur e 
rănit; descalecă și-l bandajează. 

— Nu știu când am căpătat rană. Înfierbântat, am crezut că-i 
sânge dușman, nu de-al meu. 

— Jupân Stroe, mi se pare că Hasan-pașa vine din dreapta, se 
îngrijorează Dan Buzdugan. 

— Întocmai. Vestește-l pe vodă, Maria! Kirâly nu-i poate ţine 
piept? 

Pe cal, fata zboară până la locul unde se afla măria-sa. 

— Cetele lui Radu Buzescu și ale lui Udrea Băleanu să-i iasă în 
cale, prin pădure, poruncește voievodul. Vin și eu cu secuii lui 
Tamaș. Să-l prindem până la Câlniștea. 

Neștiind încă nimica despre înfrângerea de la pod, Hasan- 
pașa s-a zăpăcit când a văzut că, prin înserare, îl lovesc pâlcuri 
multe, în frunte cu Mihai-vodă însuși. Mihnea Turcitul se află 
lângă dânsul și-l îmboldește la luptă: 

— l-am biruit pe unguri, să-l batem și pe Mihai. 

Lupta - scurtă, dar furioasă, cruntă. Văzându-se mai slab, 
pașa Hasan curmă încăierarea și cată scăpare spre Singureni. 

Mihai-vodă îl ajunge din urmă, îi lovește calul cu barda și 
galopează înainte; cu câţiva străjeri înconjoară zeci de ieniceri și 
spahii, îi silește să-și lepede armele și-i îndrumă spre tabăra 
română. Pedestrat, ameţit, Hasan-pașa cotește pe-o potecă în 
pădure, se tupilează printre lăstari și mărăcini. Așa, Mihai-vodă îl 
pierde în desiș și-n vălmășag. Socotind că s-a depărtat prea 
mult de vadul Călugărenilor, unde ai săi se mai bat încă, 
întoarce calul; ...„Nu face să-mi pierd vremea c-un iepuroi fricos, 
dosit prin mărăcini”. 


* 


Dincolo de apa Neajlovului otomanii se adună în tabără, iar 
cei neintrați în vâltoare fac zid în jurul corturilor și al harabalelor 
cu pulbere și proviant. Ceaușii vestesc, din om în om că, 
mulțumită lui Alah, Sinan-pașa e sănătos, teafăr; a rupt lupta 


numai din pricina nopţii. Dar o reia mâine, în zori. Să-i strivească 
pe ghiauri și să le smulgă steagul înapoi. 


* 


Încetul cu încetul, clocotul, zbuciumul, vânzoleala luptei se 
potolesc. Peste lume se lasă liniștea grea, nefirească, vinovată. 
Roua coboară pe frunze, pe iarba stropită cu sânge, pe armele 
părăsite, pe trupurile celor morți, pe arșiţa răniților, ca o miruire 
de răcoare și iertare. Într-un morman de leșuri, căpitanul Vlad se 
trezește din leșin, dar simte că duhul îi slăbește cu fiecare 
picătură de sânge scursă din trupu-i spârcuit de suliţi. Roagă, 
gemând, dihăniile pământului să-i bea sângele sleit, să moară 
mai repede, să nu mai audă vaietele din juru-i, să nu-l cuprindă 
mișelia și să plângă. Răsucește puţin capul spre stânga și vede 
asfinţitul: soarele pe o tipsie mare de jar, iar zarea - o vâlvătaie 
de la roșu aprins la portocaliu, la liliachiu, la albastru, la negru... 
„N-am văzut nicicând apus mai minunat ca ăsta. E apusul lumii 
ori al meu? Poate mor și mă-nghite gheena...” Aburul iscat din 
apa Neajlovului, din Câlniște, din Balta Bivolilor se amestecă, val 
leneș, cu fumul din tabăra otomană și urcă spre cer, odată cu 
sufletele atâtor zeci de tineri care poate nici nu știu de ce mor 
aici, tocmai aici. Și, o vreme, odată cu sclipărul stelelor, 
gemetele și strigătele de durere sporesc, parcă tot pământul 
jalnic ar geme și-ar striga. 


* 

Stingher, Sâmbotin a venit lângă Mihai-vodă și-l privește cum, 
nădușit și frânt de oboseală, leapădă barda în iarbă, fereşte 
chivăra pe ceafă și dă porunci pentru noua orânduire a taberei. 
Vorbind, vodă mângâie cerbul pe grumaz, pe botul cald, peste 
ochii umezi și trişti. 

— Ți-au ucis fratele, mișeii... 

Socotitorii prăzii aduc știre că, pe lângă steagul cel verde al 
profetului, oastea română a dobândit alte optzeci și trei de 
steaguri, cincisprezece tunuri și încă nenumărate arme: arcuri, 
arbalete, iatagane, suliți, buzdugane, scuturi. Nici caii și șeile nu 
s-au numărat încă. Prizonierii se prubuluiesc cam trei mii: pe 
mulți potrivnici i-a înghiţit mlaștina. 

Dar și rândurile românilor s-au rărit mult. Costea postelnicul - 
mort; Radu Buzescu - rănit la piept; popa Farcaș și State Boldur 


- la braţ, Udrea Băleanu are un vârf de săgeată în pulpa 
dreaptă; Banu Manta - o rană la picior; Doia Crăciun- fără o 
mână; Cremene - mort; Tudor Maldăr și Andrei Boer - prinși 
sau... Căpitanul Vlad - căzut chiar de azi dimineaţă. Din cetele 
lui Stroe Buzescu lipsesc optzeci și șase de ostași, din cei mai 
vrednici. 

— Numai luptând ne-am dat seama de înfricoșătoarea 
mulțime a duşmanilor, zice Preda Buzescu. Să nu ne 
împresoare, la noapte, prin vreo înșelăciune. 

— Primejdia cea mare, în noaptea asta, sânt hiclenii, atrage 
luarea aminte, grijuliu, logofătul Teodosie Rudeanu. 

Măria-sa azvârle și chivără în iarbă, își scutură părul, își șterge 
cu podul palmei sudoarea frunţii și cere să i se înfăţișeze 
căpitanul Albert Kirâly. Vine, în scurt, înconjurat de douăzeci și 
cinci de călăreţi. Nu descalecă. Vodă îl ascultă, privindu-l aspru. 

— Cu toate că am avut poruncă de la craiul Sigismund să nu 
purced lupta fără luminăţia-sa, grăiește ungurește, tot am stat 
în fața lui Hasan-pașa. Şi asta pentru că m-a rugat, în genunchi, 
0... femeie oștean. 

— Dar, căpitane Király, craiul ţi-a poruncit să te faci ocrotitor 
de hicleni? 

— Măria-ta, resping cu indignare orice învinuire! 

— Da? Bine... Descalecă, totuși, lasă trufia deșartă și află că 
eu și cu toți oștenii mei sântem foarte mândri c-am răzbit 
dușmanul și că-i putem oferi craiului, drept dar de nuntă, o 
biruinţă împotriva lui Sinan-pașa. 

— Mă rog... încuviințează Király și descalecă. Este meritul 
măriei-tale. Recunosc. 

— Ci acum când văzut-ai, încă o dată, că știm să ne batem, 
cred că mâine, în zori, ești alături de noi, fără șovăire, când îl 
lovim iară pe dușman. Îl scutim astfel pe măritul crai de 
osteneală. 

— De unde știi că nu-i place să osteneascăâ? 

— Atunci scutim Țara Românească de prădăciunile acângiilor. 
Și asta ar fi mai mult ca o victorie. Domnia-ta lovești prin 
dreapta, prin vadul de la Singureni, căpitanul Cocea, cu o parte 
din moldoveni, prin pădure, ca și azi, prin valea Uzun, iar eu cu 
Buzeștii, cu Udrea Băleanu, cu Banul Manta dăm năvală peste 
pod, spulberăm tabăra marelui vizir. Ai înţeles, căpitane Kirâly? 

Câteva clipe fața ungurului se luminează. Mustăţile i se 


zgârcesc într-un fel de surâs mulţumit. Dar face semn 
însoțitorilor să încalece. Și când e sus, în șa, strigă tare, 
românește: 

— Nu, nici gând... Nimic, fără craiul! 

Dă pinteni calului, galopează spre ai lui, poruncește ridicarea 
taberei și plecarea spre miazănoapte. Răcnește tare, s-audă și 
românii: 

— Pornim să-l întâmpinăm pe măritul nostru crai Sigismund. 
Victoria deplină trebuie să fie a lui, numai a lui. 

Stroe Buzescu, ca și fraţii săi, ca și alţi căpitani, încremenește. 
Ar vrea să zică un cuvânt, o sudalmă, ceva și nu poate. Abia 
după câteva minute, trezit din împietrire, scuipă spre zare unde, 
sub numeroase torţe de rășină, se topeau vitejii craiului. 

— Deci, victoria de azi rămâne zădarnică? întreabă Preda 
Buzescu. Au nu ne-a costat destul sânge? 


* 


Douăsprezece grupuri de câte cinci oameni se resfiră printre 
leșuri să aleagă răniții și să-i aducă la corturi. Maria îi însoțește, 
nădăjduind să-și afle fratele și să-l îngroape creștinește. În două 
ceasuri aduc peste două sute de răniți. Femei din satele 
megieșe le spală rănile și le oblojesc. Pe cei mai grav loviți îi 
ascund prin case, și-i îngrijesc, tăcute și înlăcrămate. Așa l-au 
găsit și pe căpitanul Vlad și l-au dat în grija Mariei. 

Și pe când românii își căutau răniții și-și îngropau morţii, în 
tabăra otomană s-au aprins mii de făclii, muezinii prind a 
strigare numele lui Alah, iar hogii întorc toată musulmănimea cu 
faţa spre miazăzi, să zică ruga de seară. Valea Neajlovului 
răsună parc-ar fi o vale din Capadochia. Se tânguie și se 
blestemă pentru pierderea bătăliei; dar, mai ales, jale și rușine 
mare îndură pentru pierderea steagului verde și sfânt. 

Și tocmai când ruga păgână-i în toi, Maria dă peste trupul lui 
Caraiman. Un oștean îl dezbracă de straiul scump. Altul îi taie 
capul, îl pune-ntr-o desăguţă luată de la o șa de spahiu și-l 
întinde Măriei: 

— S-a auzit prin tabără, căpităneaso, c-ai râvnit să-l porți la 
oblânc. Poftim. Trupul i-l îngropăm. Îngropăciunea-i semnul 
iertării. 

Preda Buzescu trimite poruncă ţăranilor din satele vecine, câţi 
au mai rămas, s-adune toate leșurile și să le vâre-n pământ. 


Din fața cortului, Mihai-vodă poruncește o scurtă rugă pentru 
odihna sufletului celor căzuţi în valea Călugărenilor. Ingenunche, 
scoate tripticul de argint de sub platoșă și-l sărută. După rugă, 
femeile bocesc jalnic. Bocetele se schimbă în doine, iar doinele, 
în cântece bătrânești. 

Deodată, în tabăra otomană izbucnește o flacără mare și-i 
cuprinde toată latura dinspre răsărit. 

— Ard harabalele cu pulbere! se bucură Stroe Buzescu. 

Privesc, mai bine de un ceas, strădania ienicerilor de a stinge 
focul și a feri corturile și caii. 

— Cine-o fi gândit la pozna asta? întreabă Stroe, bucuros. 
Numără în gând toţi poznașii taberei române și... 

— Te pomenești că Dandu Dărădan al nostru! râde Preda. 

Peste jumătate de ceas, unul din moldovenii lui Cocea 
știricește: 

— Căpitanii Maldăr și Boer au scăpat din tabăra otomană cu 
încă patruzeci. 

Dar Stroe Buzescu se crucește: în fruntea foștilor prinși se află 
Gruia lui Novac, țăranul Oprea din Cordun și Oprea Ricman, 
îmbrăcaţi turcește: 

— Cine v-a trimis? 

— Din îndemnul nostru: dar l-am vestit și pe jupân Preda 
Buzescu, surâde Gruia, iar căpitanul Maldăr iese mai în față. 

— Nu puteam pleca înainte de a șterge rușinea de a fi căzut 
prins. Am turtit cu pumnii vreo trei străji și-am aruncat făclii în 
harabalele cu pulbere. Flacără și fum, spaimă și hărmălaie fiind, 
am scăpat. 

— Bravo, Tudore! îl bate vodă pe umăr. 


* 


În amiaza zilei de 13 august, când românii se băteau la 
Călugăreni, bătrânul loan Norocea-logofăt și Ștefan Bocskai au 
izbutit să-l vadă pe craiul Sigismund și să-l întrebe când 
pornește la luptă. 

— Mărite crai, Mihai-vodă mult te roagă să grăbești a-i veni în 
ajutor, stăruie Norocea. E singur, iar pricina pentru care luptă 
obștească este. 

Craiul se ridică în picioare, să pară cât mai falnic. 

— Mâine! Cu peste cincizeci de mii. II spulber pe turc! 

Dar, peste un ceas, se întâlnește cu crăiasa în iatacul de 


taină. În loc s-o îmbrăţișeze, se fălește: 

— Plec la război!... Cer iertare că te las singură așa de repede 
după nuntă. Dar mă-ntorc curând și totul va fi bine. 

Cuprinsă de furie, Maria Cristina se strâmbă, îi întoarce 
spatele și iese din iatac. 


* 


În vreme ce ostașii ospătează, fiecare din merindea lui, acolo, 
sub stele, în jurul unui foc mare, Mihai-vodă ține sfat cu 
căpitanii. Află că boierii trădători au fugit, luând cu dânșii și 
trupul lui Calomfirescu. 

— Stroe, nu se cădea, fără judecată... dojenește Teodosie 
Rudeanu. 

— Mă mustră cugetul; dar nici știu cum s-a-ntâmplat. Știu 
doar că l-am poftit la luptă dreaptă; dacă vrednic era, el mă 
ucidea. Totuși, păcatul o să mi-l trag. 

Dintre toţi boierii, Miriște ia apărarea stolnicului Stroe. 
Destăinuie: Calomfirescu râvnea domnia ţării. 

— Prin banul lani, Sinan-pașa ne-a ispitit cu multe pungi de 
galbeni. Însumi am fost printre hicleni și am primit arginţii ludei; 
dar în al doisprezecelea ceas am venit cu cetele în luptă. 
Arginţii, uite-i, pentru oştire. 

Radu Buzescu cere milă pentru Miriște, dar Banul Manta și 
Udrea Băleanu se împotrivesc. Se ridică Stroe: 

— Dacă vrem a pedepsire toate rătăcirile oamenilor, în loc de 
inimi ar trebui să purtăm ghioage ghintuite, iar meseria noastră 
să fie cea de carnefici, cum spunea Tolomeo Galli, iar nu cea de 
slujitori ai unui domn chibzuit și înţelept. 

— Eu îl iert, dacă mâine în zori, începând iară lupta, se așază 
în frunte, propune Preda Buzescu. 

— Fără Kirâly nu ne mai putem încumeta, ridică glas Teodosie 
Rudeanu. 

— Adică să pierdem ceea ce cu atâta trudă și sânge 
câștigarăm? întreabă voievodul. Că dacă ziua de azi mai dura 
trei ceasuri, acum dormeam în cortul lui Sinan, pe dealul Uzun. 

— Măria-ta, nu cunoaștem gândul și inima tuturor boierilor. 
Printre vânzători se află și cumnatul măriei-tale. 

— Cruţă-mă, bane Manta! 

— Și Chisăr, fratele meu, și Calomfirescu, fratele de cruce al 
Buzeștilor, se zburlește Teodosie. Nu-i de glumit cu mișeii. 


Stroe Buzescu se întinde pe iarbă și stă așa, o vreme, privind 
sclipărul neînțeles al stelelor și ascultând cum urlă de durere 
cățelul pământului. 


* 


A venit la tabără și Mușat Bulborea, bătrânul, iscoadă în 
tabăra potrivnică. Adevereşte că Sinan mai are multă 
ienicerime, neintrată încă în bătălie. Şi-i mai vin ajutoare de la 
miazăzi. 

— Și eu judec în felul lui Teodosie, se rostește Udrea Băleanu. 
Nu mai putem lupta fără ajutor. 

— Să ne mulțumim, măria-ta, cu ce am dobândit, se alătură și 
Radu Buzescu. Că numai cu puterea și priceperea noastră am 
dobândit. Trimitem la Praga steagul cel mare al profetului, să fie 
mărturie în fața lui Rudolf-împărat. Arătăm că Sigismund-craiul a 
lipsit de la ăst praznic al vitejilor. 

— Dar dacă avem noroc? întreabă Stroe. 

— Nu-i bine frate, să cercăm prea des norocul. 

— Inima mi-i frântă și amară, căpitanii mei. Că dacă și Dan- 
vistierul, și Dumitru-vornicul, și Kirâly erau aici, mâine în zori 
porneam spre Dunăre. lar răspoimâine eram acolo, cu douăzeci 
de mii de turci prinși. Așa, văd că trebuie să ne tragem spre 
munte și să adăstam... Căpitane Dărâmuș, să-mi prinzi 
trădătorii. 


* 


Căpitanul Simion Dărămuș a galopat toată noaptea după 
trădătorii fugari; i-a aflat ascunși în biserică la Snagov. Dar 
numai pe Dragomir din Vâlcănești și pe Dumitru-vornicul. Dan- 
vistierul a dispărut. Scos din biserică, Dumitru-vornicul se 
aruncă în lac și se îneacă. Singur Dragomir din Vâlcănești îl 
înfruntă pe urmăritor: 

— Ai curaj să-l ucizi pe cumnatul lui vodă, căpitane? 

— Curaj am, dară n-am poruncă. 


* 


Despicând zarea cu uriașe fâșii de raze, soarele-i gata să 
răsară. Cerul s-a albit, dar pământul zace încă învăluit în umbre. 
Tabăra română, cu toată dobânda de război, e gata de drum. O 
liniște adâncă stăpânește lumea. Oștenii privesc muţi tabăra lui 


Sinan. Parcă s-ar ruga. Parc-ar blestăma în gând. Parcă-ar vrea 
s-alunge dușmanul numai cu privirea. 

Voievodul prinde frâul calului adus de State Boldur și saltă în 
șa. In aceeași secundă, Buzeștii încalecă sprinteni. Și, la un 
semn, toată tabăra se răsucește către miazănoapte. 

Vodă înalță braţul și dă pinteni calului. 

Cetele prind a se mișca. Deodată scapără un șir de flăcări și o 
cutremurătoare  bubuitură silește oastea română să se 
răsucească iar cu faţa spre miazăzi și să înșface armele. 

— Tunuri? întreabă Radu Buzescu. 

— In vale, la Uzun, cearcă a lămuri căpitanul Cocea. 

— Ne atacă? întreabă Banul Manta. 

— Acolo-i mâna lui Petru Orăș, a lui Tudor Maldăr și a 
tunarului Schneider. 

— Cum adică? se supără vodă. Tunurile n-au pornit? 

— Mai aveau de scuipat câteva ghiulele în obrazul lui Sinan, 
urmează Preda râzând, anume ca să domolească mânia lui 
vodă. 

Faţa tuturor se înseninează. Și a voievodului. Oastea 
urmărește cum urcă fumul până în înaltul cerului, răsfrângându- 
se ca o pălărie de ciupercă, vânătă-argintie, în lumina zorilor și 
flăcări aurii ţâșnesc iar în stânga taberei otomane. Câteva 
corturi se prăbușesc într-o rână. leniceri, spahii, delii aleargă 
năuci, care spre arme, care să stingă focul. 

— Dar dacă pierdem tunurile? 

— Nu, măria-ta, lămurește Preda Buzescu. Trag nouă ghiulele 
și coboară repede în vale. 

Isprava asta sporește-n cugetul lui vodă părerea de rău că n-a 
putut continua bătălia: 

— Vezi, logofete Teodosie? Oștenii vor să lupte. 

Merg spre miazănoapte tăcuţi și îndârjiţi, cu feţele supte, 
palide. De la Copăceni, măria-sa cere o carâtă și călătorește 
dormind. Stroe moțţăie în șa, frânt. La un hop, aruncă o privire în 
urmă, o zărește pe Maria și surlele: „Ce dreaptă se ţine în șa, 
mândră; cu platoșă, cu ciubote roșii, cu pinteni de argint, cu 
spadă la șold; cozile-i scurte abia ajung la umăr. E veselă că 
Vlad, deși greu rănit, va trăi. Și va mai lupta.” 

— Căpităneaso, de-om avea o clipă de răgaz, să-mi povestești 
și mie, pe larg, cum ai scăpat teafără din gheara lui Caraiman- 
pașa, își apropie Buzescu calul de al Mariei. 


Maria trece de partea cealaltă și-ntreabă: 

— Ce-ai zice, cinstite stolnice, dac-aș avea capul lui Caraiman 
ici, la oblânc? izbește cu vârful cizmei în desăguța pătată de 
sânge, atârnată la șa. Stroe se cutremură. Apucă frâul din mâna 
Mariei și cârmește calul în latura drumului. Descalecă lângă un 
stejar bătrân. Cu spada sapă, în grabă, o groapă. Maria îl ajută. 
Așază înlăuntru tidva pașei vânătă, hâdă, cu părul năclăit în 
sânge. O acoperă cu pământ și cu brazde de iarbă. 

— S-ar fi putut să-ngroape el capetele noastre. Sau să le dea 
la câini... Ci să-ngenunchem. Așa... E mai omenește. 

— Ce fel de om ești domnia-ta, cinstite stolnice? Și cum de-ai 
împlântat spada în Calomfirescu? Că mie-mi era drag. 

— Nu știu. Și, mai ales, nu știu cum am să mi-o iert. 

Oastea trece înainte, șir lung, prăfuit, purtând victoria în vârf 
de halebarde și păreri de rău în afund de cugete, că n-a putut 
birui dușmanul de istov și nici ocoli cruzimile. 


* 


La Copăceni, Mihai-vodă poruncește lui Stroe s-o vestească pe 
doamna Stanca despre cele săvârşite la Călugăreni. 

— De la Sibiu, aleargă și până la Alba lulia și-l înștiințează pe 
craiul. Roagă-l să nu mai întârzie nicio clipă. lei cu domnia-ta și 
steagul cel verde al profetului; îl dai lui loan Norocea să-l ducă 
lui Rudolf-împărat, în mare taină, cu o carte din parte-mi. 

Pleacă înainte de a se așeza tabăra. Îl întovărășește numai 
Condur Pantelimon. Gonind fără popas, sosește a doua zi, spre 
seară. 

— Aţi pierdut războiul? îl întreabă nerăbdătoare doamna 
Stanca. 

— Dimpotrivă, mărită doamnă: la Călugăreni, Sinan-pașa a 
primit o smocăială zdravănă. Ne-am tras însă către munte, să 
ne-mprospătăm puterile și să ne unim cu Sigismund-craiul. 

— Și pace când faceți? 

— Când vom scoate dușmanul din ţară. Deocamdată i-am luat 
steagul cel mare al profetului. Vrei să-l vezi? 

După sclipirile de spaimă din întâile clipe, un fel de ciudă și de 
admiraţie se zugrăvesc pe chipul doamnei: 

— Ce rochie s-ar croi din mătasa asta, moale, lucioasă... Și cât 
aur în semilună! S-ar făuri două coroane voievodale. 


Trei nunti deodată 


Văzând ca dușmanii nu-l urmăresc, Mihai-vodă poruncește 
popas pe malul Argeșului, la Copăceni, pentru hodină și 
oblojirea rănilor. Înfierbântaţi de arșița soarelui și de povara 
armelor, ostașii intră în apă să se răcorească. Mai ales cazacii și 
moldovenii se bălăcesc și se zbenguie ca pruncii. 

Din porunca lui vodă, Radu Buzescu spre răsărit și banul 
Mihalcea spre apus îndeamnă ţăranii să aprindă satele, să 
astupe fântânile, să strice podurile, să surpe vadurile și să se 
tragă spre munte. 

— Stroe o fi bucuros că-i trimis sol și nu mai vede jalea, 
bocetele și durerea părăsirii vetrelor, îl pizmuiește Radu 
Buzescu. 

La izvorul de sub mal, în umbra răchitei pletoase, Maria și-a 
scos bluza și se spală. Se crede singură. Ci, de după crengi, se 
ivește Preda Buzescu. 

— Ce faci, zâno? 

— Nu-s zână, ci o biată femeie însetată și istovită de căldură. 
Își îmbracă repede bluza, își scutură părul și-l prinde în sponci. 
Vorbește îndrăzneţ, anume ca să arate că nu-i pasă de privirile 
piezișe ale boierului: oare ce-or să zică hronicile despre ziua de 
13 august 1595, la Călugăreni? 

— La asta ţi-ar putea răspunde doar logofătul Teodosie ori 
Sima, cumnată-mea, că dumnealor ţin izvodul faptelor noastre. 
Ci lasă asta. Mă uit cum îţi usuci sânii la soare și-mi amintesc că 
doamna Tudora a zis către doamna Stanca: „La război bărbatul 
ca și văduv este”... 

Și întinde braţele s-o prindă. 

— Clucere Preda, m-am apărat de poftele lui Caraiman-pașa 
pentru că m-am hărăzit lui Dragoș. 

— Dar căpitanul Mârza... 

— Când fi-voi încredințată că nu mai este, mă duc la 
mănăstire. 

— Se vede c-am îmbătrânit rău, dacă eu, cel râvnit de crăiasa 
Erzbet Báthory... 

— Nu; dar am auzit că te-așteaptă Cătălina și, crede-mă, mi- 
ar fi greu să dau ochii cu dânsa, dacă... 

— Dacă știam ce făptură ești, nu cutezam. 

— Ba eu zic, cinstite ducere, că bine ai făcut cutezând. Mi-ai 


amintit că, deși port spadă, sânt totuși femeie. 
Spre seară, ștafetari aduc vestea că dușmanii nu s-au clintit 
din loc. 


* 


La Alba lulia ştirea despre bătălia de la Călugăreni a sosit 
odată cu vestea eliberării Lipovei și a Făgetului. Toți se bucură; 
numai pe Sigismund-craiul îl cearcă o mânie vânătă: 

— De ce n-au așteptat să vin și eu? Acești valahi vor să-mi 
întunece gloria? 

Și se potolește doar când losica îi înfățișează, spre iscălire, 
scrisori prin care vestește Curtea din Praga și pe papă că el și 
căpitanii săi au câștigat acele victorii. Totuși, când află, din 
scrisoarea lui Kirâly, că Mihai-vodă a trimis steagul cel verde 
împăratului Rudolf, spumegă: 

— losica, dacă ajunge acel steag la Praga, prin solul valahului, 
îți pierzi capul! 


* 


Ca să afle mișcările taberei lui Sinan-pașa, în dimineaţa zilei 
de 16 august, Mihai-vodă îl trimite pe Radu Buzescu spre 
Călugăreni. Din smârcuri începea să iasă o duhoare ucigașă. Pe 
deal, unde ţăranii adunaseră leșurile, roiuri de muște sugeau din 
cele din urmă pete de sânge scurs din mii de trupuri. Firele de 
iarbă, strivite sub copite ori otrăvite de fum, se uscau. 
Strecurându-se până la marginea pădurii unde a luptat căpitanul 
Cocea, Radu Buzescu vede că tabăra lui Sinan abia acum e gata 
de drum.:... „Nu, nu trebuia să ne retragem”... 

Tabăra română s-a mutat la Văcărești, iar de aici, în ziua de 
18 august, a pornit spre Târgoviște. Când trece podul spre 
Strejești, dinspre Ciorogârla un pâlc de peste douăzeci de 
acângii se năpustesc asupra voievodului. Neînfricat, îi întâmpină 
cu spada, măcar că n-are în jur decât trei slujitori. După cele 
dintâi izbiri dintre spade și iatagane, un flăcău și sora lui se 
reped în spatele acângiilor. Trei dușmani cad, răpuși de spada 
lui vodă și trei de spada celorlalţi. Văd că flăcăul cade răpus, dar 
nu mai au răgaz să-l ajute: dinspre satul dat flăcărilor se ivesc 
alți douăzeci de acângii. Şi-i silesc să se tragă spre tabără. 


* 


Trecând pe lângă geamia Aya Sofya, Araxi aude tânguios glas 
de muezin: vestește că steagul cel sfânt al profetului a căzut în 
mâinile ghiaurilor. Aleargă acasă: 

— Auzi, tată, isprava prietenilor noștri, românii! Musulmanii se 
tem că pierderea steagului va aduce foamete și ciumă. 


* 

Deşi slăbit din pricina bolii care l-a pus la pat îndată după 
nunta craiului, loan Norocea s-a arătat bucuros să ducă steagul, 
în taină, până la Praga. A și plecat, a doua zi, în carâtă, însotit 
de trei slujitori. Numai losica știa că pleacă, să cumpere niște 
straie de la un croitor ceh. 


* 

Oraş mare și frumos, Târgoviștea se apăra prin pădurile și 
luncile din jur, prin mocirlele și bălțile lalomiței, prin șanțurile și 
meterezele de pământ, întărite pe dinafară cu pari ascuțiți. Opt 
zile Mihai-vodă și oastea sa stau aici. Cu toate că oamenii sar și 
lucrează, zi și noapte, la întărirea cetăţii, voievodul nu se 
închide între zidurile ei. 

— Dușmanul se ţine aproape de noi; nu ne dă răgaz. lar dacă 
întărim cetatea, înainte de a veni ajutoarele, se așază 
potrivnicul în ea. Și greu ne va fi să-l scoatem, povăţuiește Radu 
Buzescu. 

— Ai dreptate, încuviințează vodă. Mai ales că Sinan a și 
slobozit acângiii asupra tării. Ne tragem mai sus, în munți. 

— Sigismund-craiul își întovărășește soacra, cu mare alai, 
până la Aiud, vestește Stroe Buzescu, proaspăt întors de pe 
drumuri transilvane. 

— Cam lungă spolocania după nuntă, dojenește Boldur. 

— Și pentru că se teme ca nu cumva Sinan să treacă munții, a 
hotărât să-și adăpostească soţia sus în cetatea Gherla. S-ar 
putea chiar s-o însoțească până acolo. 


* 


Îndată ce a ajuns la București, Sinan a ridicat toţi bărbaţii și 
femeile în stare a munci și i-a pus să sape la șanțuri și palisade. 
În cinci zile au prădat ce-a mai rămas de pe urma lui Kirâly. A 
dat pe seama ienicerilor și spahiilor sute de fete, iar pe altele le- 
a încărcat în harabale și le-a trimis la Țarigrad pentru esir bazar. 


Printre ele se află și Ilinca, logodnica logofătului Miriște. Negot 
spornic, negoțul cu roabe. 

Furia lui Sinan-pașa crește cu cât pătrunde mai spre 
miazănoapte, pe pământul românesc. Nu-i iese nimeni înainte, 
să i se închine. Și asta îl neliniștește. Se teme să nu fie lovit pe 
neașteptate. De aceea, în ziua când pornește spre Târgoviște, 
cheamă aga acângiilor. 

— Scrie la Coran: varsă-ţi acângiii peste ţară ca o vijelie, ca 
un val de foc. Să ardă, sa ucidă, să spulbere și cenușa din 
vetrele ghiaure. Altfel nu-i pot supune. 

A doua zi, dezlănțuiţi, sălbateci și nebuni, acângiii împânzesc 
tara ca lupii, ca șacalii cei flămânzi, ca o cumplită năpastă. 
Gonesc cu frâul în dinţi, cu iataganele în dreapta și cu torțele în 
stânga. În urma lor, aproape, vin harabalele unde încarcă 
bucatele și avutul mai de preţ, vitele mici și tineretul: băieţi 
pentru armată, fete pentru haremuri. Trimit totul spre Giurgiu. 
Două cincimi din pradă e a lor, o cincime marelui vizir și două 
sultanului. Ce nu pot lua ard. Satele Măgurele, Afumaţi, Chiajna, 
Copăceni - rase de pe fața pământului. Căci numele acângiilor 
este: jaf, foc, robire, omor. Înaintea lor oamenii părăsesc casele, 
trăgându-se, cu mic cu mare, cu căţel și purcel, spre munti. 


* 


În închisoarea din Vint, Aron-vodă zăcea străin de lume. Afla 
câte ceva doar când Velica se strecura până aici, păcălind 
străjerii și urmăritorii din Alba lulia. Era încredințat că singur 
Mihai-vodă l-ar putea scoate din temniță, dacă l-ar alunga pe 
Sigismund și-ar pune mâna pe Transilvania. 

— Numai împreună am duce la bun sfârșit războiul, pe care 
aşa de bine l-am urnit din loc astă-toamnă. 

Dar cum visarea asta întârzie a se împlini, cere băutură, se 
îmbată, răcnește, izbește cu pumnii în pereți, urlă ca turbat, iar 
când ostenește, privește într-un singur loc până înţepenește. Azi 
a descoperit o iscălitură pe zid: „Fra George”... „Un călugăr 
închis aici? Cine va fi fost? De ce și-a scris numele pe zid?” Și 
multă vreme nu poate scăpa de aceste întrebări. Și-l închipuie 
pe Fra George în felurite chipuri: gras și buget, slăbănog și 
nefericit, filozof și tâmp. Cercetează pereţii, palmă cu palmă, 
dar nu mai găsește nici o altă însemnare, întreabă paznicii: n-au 
auzit de-un Fra George. Ci, abia în amurg, află o însemnare, într- 


un colț, jos, în grai maghiar: „17 decembrie 1551, aici a fost ucis 
călugărul George Martinuzzi, din porunca generalului Castaldo și 
cu voia craiului Ferdinand”. 

Pisania asta, în loc să-l liniștească, îi stârnește val de cumplite 
spaime. Noaptea nu mai poate dormi. Ziua aude numi glasuri 
răstite, prevestitoare de rău. Uneori se închipuie a fi acel Fra 
George Martinuzzi: în hăul pustiu al cetăţii își așteaptă călăul. Îi 
aude pașii și glasul dogit, răgușit de băutură: „Carnifex!”... 


* 


Deodată s-a zvonit în tabără că o oaste polonă pradă 
Moldova. Patru stoluri de moldoveni, aflați sub porunca lui 
Cocea, părăsesc steagul lui Mihai-vodă și grăbesc să-și păzească 
vetrele. Ba mai mult, cele două mii de secui pleacă, într-o 
noapte, fără a vesti pe cineva. Preda Buzescu află că s-au lăsat 
mituiţi de iscoadele lui Sinan-pașa. Stroe Buzescu aleargă după 
dânșii. 

— Am fost daţi sub porunca lui Radu Calomfirescu, răspunde 
unul dintre căpitani. Dacă l-ai ucis, înseamnă că nu vă sântem 
de trebuinţă. 

Zadarnice toate rugăminţile: trec hotarul pe la Bran. 

Cum în tabără intră călugărul lIsaiia, cu Filaret de la Prislop, 
Stroe-i întreabă despre sihastrul Prohor. 

— Ne-a trimis aici, să luptăm. 

— Strașnică afacere: pleacă două mii de secui și vin doi... 
călugări! râde Preda. 

Necaz mare făcea și Albert Kirâly: se trăgea tot mai aproape 
de Bran și trimitea ștafete lui Mihai-vodă cu porunca lui 
Sigismund-craiul: să aţină calea lui Sinan; să nu treacă munții, 
ferit-a sfântul. De asemeni, mare parte din oastea de ţară se 
răzlețește și cată să-și pună avutul și familiile la adăpost de jaful 
acângiilor. 

Deși oastea i se micșora, Mihai-vodă nu-și pierdea curajul; 
până la urmă craiul tot va veni. Și chiar dacă nu, s-a pregătit 
pentru un război de iarnă; îi va toca pe otomani cum toacă 
gospodina carnea pentru sarmale. Prin grija lui Preda Buzescu, 
oștenii din oastea de ţară pleacă bine orânduiţi în cete mici, în 
stare să lovească prădătorii oriunde i-ar afla. Oamenii lui popa 
Farcaș, măciucarii lui Tudor Maldăr și halebardierii lui Dărămuș 
se rânduiesc în pâlcuri de câte doisprezece și atacă din păduri, 


din lunci, mai ales în amurg ori în miez de noapte, nimicind orice 
musulman. 

Așa cum gândise încă de la Călugăreni, Mihai-vodă 
adăpostește tabăra la Stoenești, loc bine cunoscut oștenilor și 
căpitanilor. De pe înălțimi văd și vâlvătăile satelor arse, ca suluri 
de ceaţă alburie, înecăcioasă. Oprea din Cordun, Ricman, State 
Boldur, Tudor Maldăr, Stroe Buzescu strâng, din satele de sub 
dealuri, grupuri de hărţuitori și izbesc în acângii, ca-n snopi cu 
îmblăciul. 


* 


Seara, în chilioara lui săracă, Fra Geremia se apropia de 
sfeșnic și citea un Aviz despre lupta de la Călugăreni, ticluit în 
versuri și scris cu tiparul la Veneția. Se povestea cum 10.000 de 
români au înfrânt 120.000 de otomani. Povestirea a izvodit-o un 
stihuitor grec, Stavrinos, iară un venețian a tălmăcit-o în 
italienește. Mult se minunează călugărul și lăcrămează de dorul 
ţării și al prieteniei cu Stroe Buzescu, 


* 


La 29 august, Sigismund Báthory a intrat, în sfârșit, în tabără, 
lângă Alba lulia. Cancelarul Ştefan losica i-a pregătit o surpriză: 
steagul cel mare al profetului. 

— E cel cucerit de... 

— De măria-ta! Cine altul l-ar fi putut cuceri? 

Craiul încremenește holbat: ochii îi ies așa de tare din orbite 
că lui losica îi vine să i-i apese cu podul palmei, să nu 
plesnească, fulgeraţi de luciul verde al mătăsii. După multe clipe 
de uimire, prinde să râdă câinește, într-un dinte, strâmb, tot mai 
tare și mai ascuțit. losica îi ţine hangul. Și râd amândoi, râs 
zălud, unul din stupiditate, altul din lingușire, până când Alonso 
Carrillo le atrage luarea aminte că s-ar cuveni să cânte un Te 
Deum pentru biruinţă. 

— Mă bucur, călugăre! Mă bucur! Că iată am sub picioare 
steagul cel mare al lui Mahomed. Hi-hi-hi!... Ho-ho-ho!... Cum n- 
au avut niciunul din împărații lumii... Sânt mai mare ca lancu de 
la Hunedoara! Aduceţi-mi armele cele mai frumoase și mai 
scumpe. Pictorul Angelo Toni să înveșnicească pe cel mai 
norocos erou al creștinătății. 

Peste un ceas, acoperit în strălucită armură, cu sabia scoasă, 


în cea mai măreaţă atitudine, craiul poza călcând în picioare 
steagul verde al profetului, iar pictorul italian așternea pe 
pânză, în culori, tot ce avea în față. 

— Să zugrăvești semiluna, ici, sub talpa cizmei! 

Dar iată că se vestesc solii români: Radu Buzescu, State 
Boldur. Îi primește losica. Vorbesc răstit solii și supăraţi. 

— Sinan a cuprins Târgoviștea, ne pârjolește ţara și cată drum 
spre Bran. 

— Cum? Trece munţii? Vine încoace? 

— Vine. Albert Kirâly nu ne mai dă niciun ajutor. Secuii ne-au 
părăsit. Măria-sa-craiul nu crede primejdia și întârzie, mereu, 
ajutorul făgăduit. Răspicat: e ceasul al doisprezecelea. Dacă nu 
sare acum la luptă, totul e pierdut. 

— În trei zile sântem la Bran, făgăduiește cancelarul, solemn; 
dar nu le îngăduie să se înfăţișeze lui Sigismund: nu putea fi 
întrerupt ceasul de pază pentru tabloul cu steagul otoman. 

A doua zi, tabloul e gata. losica răsuflă ușurat și trimite la 
Roma pe Simion Genga, cu o ilustră solie, să închine papei 
Clement al VIII-lea, din partea lui Sigismund, cea mai scumpă și 
mai plină de înțelesuri pradă de război: steagul cel verde al 
profetului. Despre loan Norocea nu știe nimeni nimic, iar Velicăi 
nu trebuie, pentru nimic în lume, să i se spună ceva despre 
această solie sau despre tablou. 


* 

În Târgovişte, în Răcari, în Marginea acângiii au legat multe 
femei de stâlpul hornului, au dat foc caselor și le-au ars. Ajung 
până la Olt, dar nu cutează încă să treacă dincolo. In urma lor 
fumul întunecă zarea și vaierul robilor urcă până la cer. Dar 
slobozirea acângiilor a iscat sfadă mare între Sinan și Saturgi 
Mahomed-pașa: 

— Mi s-a încredinţat scaunul Bucureștiului și nădăjduiesc să 
rămân pașă aici. Padișahul a poruncit păstrarea nestricată a 
Valahiei, pentru folosul Țarigradului, iar tu o jefuiești ca pe-o 
țară dușmană. Vrei să guvernez un pământ pustiu? 

— Altfel cum pot să-l răpun pe răzvrătit? Se ascunde în 
bârlogul lui din munți și mă lovește din umbră. 

— Înfometezi împărăţia pe zece ani, mărite vizir! 

— Să mai rabde trântorii din Serai! se răstește marele vizir, 
scăpând vorbele printre gingiile știrbe. Vreau să-l sugrum pe- 


acest câine ghiaur și nu mă încurc în mofturile milei. Pulbere și 
scrum din toată ţara asta! 

Și la un semn al marelui vizir, alţi zece mii de acângii și delii, 
tăuni și hiene, se împânzesc, adulmecă prada și se-ndreaptă 
spre ea, săgeată, în toate colţurile ţării. Scotocesc. Pradă. 
Robesc. Pustiesc. Ard. Oamenii fug din cale, cuprinși de 
spaimele morţii. Infundă codrii. Ci pe mulţi îi prind în sate ori pe 
drumul bejeniei. La Răzvad, acângiii au luat douăzeci și trei de 
bătrâni și i-au spintecat în faţa copiilor; au batjocorit zeci de 
muieri, în fața bărbaţilor care, legaţi în șiruri lungi, erau duși robi 
să lucreze la întărirea cetăților de la București, Târgoviște ori 
Giurgiu. Pe drumuri sau pe câmp, de-a dreptul, pâlcuri de 
acângii mână spre Dunăre zeci și zeci de turme mari de vite - oi, 
capre, zeci de herghelii de cai. Sute de caravane încărcate cu 
avuţie și cu robi, tot spre Dunăre curg. Gândind la sacii cu 
grâne, la putinele cu miere, cu brânză, cu unt, cu seu de oaie, la 
bulzii de ceară, la sacii de nuci sau la vălătucii de pânză de aba, 
de covoare, toate încărcate în harabale și cărate spre Turnu, 
spre Giurgiu ori spre Brăila, Stroe Buzescu simte cum se scurge 
în afară toată vlaga ţării și oftează: 

— Câtă nedreptate și neomenie, câtă silnicie... 

— Ce săraci vom fi mâine... întregește Radu. Să nu lăsăm 
tâlharii ăștia să-și facă de cap! 

Și, cu cete mici, pornesc ei înșiși să aţină calea acângiilor. Îi 
lovesc oriunde-i află. 


* 


La 6 septembrie 1595, cu mare întârziere, dar cu mult alai, 
Sigismund Báthory iese din Alba lulia, cu armata și cu toată 
curtea, cu tot bagajul și cu tot dichisul, să meargă la război. Îl ia 
cu sine și pe diacul Pellerdi, să-i ţină izvodul isprăvilor, și pe 
Fabio Genga, să i le trâmbiţeze, în meșteșugite scrisori, spre 
toate cancelariile lumii. 

— Vreau să mă cânte poeţii ca pe Godefroi de Bouillon... 

Ajuns la Sebeș, află că arhiducele Carol de Mansfeld a murit 
de urdinare. La început, vestea îl bucură: ...„Am scăpat de un 
concurent la glorie”... Indată însă îl cuprinde spaima: „Urdinarea 
o boală caraghioasă, care poate ucide și pe cel mai mare 
viteaz”... In același ceas, află o veste mult mai proastă: pașa din 
Timișoara a ocupat iară Lipova. 


— Cercetează stelele și vezi de mi-s prielnice! poruncește lui 
lacobus. 

Și cum zodiacul nu află o stea favorabilă, zadarnică rămâne 
toată stăruința lui Bocskai, a lui Gáspár Kornis ori Moise 
Secuiul... craiul nu mișcă tabăra de la Sebeș. Poruncește 
secuilor și sașilor să vină sub steagul lui, la Codlea, unde pune 
tabără abia la 14 septembrie. De aici făgăduiește secuilor hrisov 
de libertate, dacă vin cu 22.000 oaste, din care 8.200 pușcași 
bine armaţi, ceilalţi lăncieri, slujind pe cheltuiala lor. 


* 


Intrând în Târgoviște, Sinan-pașa crezuse că măcar o parte 
din boierii munteni vor veni să i se închine. A așteptat trei zile 
zadarnice. N-a venit nimeni. Gândeşte: ... „Şi lani și Mahomed 
spun că i-au mituit... A ucis ghiaurul toţi prietenii sultanului, ori 
sânt toţi niște mișei?” Poruncește mânios: 

— Căutaţi ascunzătoarea ghiaurului! Îl vreau viu ori mort. 

Dar cetele trimise spre Stoienești se-ntorc înjumătăţite. Nu 
știe dacă le-a tocat oastea rânduită, ori țăranii ascunși prin 
huciuri, lunci, păduri, râpi. Cinci zile la rând repede cete tot mai 
mari; toate se-ntorc înspăimântate. 

— De ce ne trimite seraschierul în tocătoarea din munţi? 
întreabă căpitanul Osman. Au nu vede că pierim toţi? 

Furios și bolnav de ciudă, marele vizir numește pe Ali-pașa 
beglerbeg la Târgoviște. Anume ca să-i dea peste nas și lui 
Saturgi Mahomed, care se crede stăpân peste tot acest vilaet. 

Poruncește fortificarea orașului. Că s-ar putea ca ghiaurul să 
lovească, îndată ce dă frigul, fie singur, fie ajutat de craiul 
Transilvaniei. Ali-pașa scoate la muncă toți bărbaţii luaţi robi și 
chiar femeile: sapă șanțuri adânci și ridică valuri înalte și 
metereze întărite pe dinafară cu pari ascuţiţi. Cu harapnicul în 
stânga și cu iataganul în dreapta, Ali-pașa-i printre dânșii. Pe 
bolnavi îi spânzură, de teamă să nu se-ncuibe ciuma. Pe codași 
ori pe răzvrătiți îi taie pe loc. Pe cei harnici îi bate să zorească și 
mai tare. Cu vaiet, plânset și scrâșnire, din mare silă și mișelie, 
într-o săptămână, s-au ridicat zidurile din jurul curţii domnești. 
Din furci înalte, groase, din grinzi de stejar au făcut doi pereţi 
faţă în faţă, iar între ei au bătut pământul scos din șanț. Peretele 
din afară l-au spoit cu humă sură, așa că, din depărtare, pare zid 
de piatră. 


— Cum adică? șoptesc între dânșii Voicilă, Vlad din Trestioara 
și Condrea din Vădăstriţa. Să întărim pe turci aici, când noi vrem 
să plece opt cu-a brânzei nouă? 

Și așa, mai mult pe tăcute și prin semne, în latura din spre 
răsărit au tăiat furcile jos, la pământ, mai bine de jumătate, prin 
lăuntru, iar pământul l-au lăsat înfoiat, să se surpe ușor. Au pus 
chiar semn la acele furci, numai de ei știute. 

— Dacă află ai noștri, cu un cârlig trag și doboară mai dihai ca 
zece ghiulele. 

Temându-se de atacul românilor, Ali-pașa grăbește ca un 
smintit fortificarea. Aduce de dincolo de Dunăre peste douăzeci 
de mii de bulgari, să înlocuiască românii morţi ori fugiţi. 
Totodată, Sinan scrie prietenilor din Istanbul, lămurind de ce 
întârzie în Kara Eflak. l-a înfrânt pe ghiauri, dar nu l-a capturat 
încă pe Mihai-vodă. Cea mai mare parte din armată s-a resfirat 
după pradă, ori stă pază la București, Târgoviște, Gherghița, 
Giurgiu. De aceea „n-avem cum urmări pe acești scelerați care 
s-au tras și fortificat în munţi, într-un loc aspru, împădurit, 
stâncos, greu de cucerit. Dar le vin eu de hac.” 


* 


Când află că Sigismund a ajuns, în sfârșit, la Codlea, Buzeștii 
ațin calea acângiilor cu și mai multă îndrăzneală. Smulg prada. 
Slobozesc prizonierii români și robesc turci. Oamenii lor: Tudor 
Maldăr, Oprea Ricman, Dan Buzdugan, Gruia Novac, umplu 
rateșurile și chiar unele case cu băutură: vin, ţuică, rachiu. 
Așteaptă să vină acângiii ori ienicerii la nadă. li lasă să se 
îmbete și-i lovesc, potopindu-i. 

— Din somnul beţiei, în cel al veșniciei, de-a dreptul, râde 
Preda Buzescu. 

Oprea din Cordun se înfățișează la cortul măriei-sale și cere 
vorbire de taină: 

— Cu oamenii din Cordun, din Loloiești și Trestioara, rânduit- 
am să răsculăm ţăranii, să ne batem acum cu acângiii și... după, 
cu boierii. 

— Cu boierii? 

— Da; sânt hicleni, măria-ta, răi, parșivi, ce mai... 

— Cutezi? Uiţi că și eu sânt boier? 

— Lasă: știm noi cum stă socoteala cu boieria măriei-tale. 

— Oprea, așa-i rânduiala lumii: nu se poate fără boieri. Turma 


să aibă păstor, iar păstorul câini, râde vodă. 

— Ei, se poate, cum nu? Măria-ta închizi ochii, iar noi, ...cu 
lupii ăștia pe care măria-ta-i crezi câini, vrem a ne răfui. De-o 
pildă, Stoichiţă din Strâmba. 

— Să scăpăm întâi, Opreo, de pârjolirea acângiilor. 

— Bine, măria-ta... Cu adâncă plecăciune. 

Și chiar în noaptea aceea Oprea, împreună cu Voicilă și 
Mustaţă, ascunși în copaci, au lovit două cete de acângii, au 
scapat mulți robi și cinci turme de vite. 

De dincolo de Dunăre, Firea ot Daia zis Gărgăun a adus trei 
pâlcuri de haiduci, mult iscusiţi în lupta de hărțuială. Stroe 
Buzescu le-a pus sub porunca lui Gruia Novac și a lui Simion 
Dărămuș, să toace-n prădători fără cruţare. 

Când prinde zvon că acângiii au trecut și Oltul, Stroe Buzescu 
aleargă într-acolo, însoţit doar de Ricman, Condur Pantelimon și 
Dan Buzdugan. 

— Mă doare pustiirea satelor, suspină Condur. Nu-l putem noi 
răpune pe Sinan. 

— Ba tocmai cruzimea arată că se teme de noi. 

Aproape de Olt întâlnesc un pâlc de acângii: mână spre 
Dunăre o mare turmă de oi și o caravană de harabale, scârțâind 
sub povară. Nu cutează să-i atace: sânt peste cincizeci. Se 
feresc într-un huceag și reped câte o săgeată. 

La Drăgănești întâlnesc pâlcuri de robi, femei și bărbaţi; 
pășesc încet, cu desagi în spate, șiruri lungi și nenorocite, pe 
drumul fără întoarcere al suferințelor fără liman. Stroe Buzescu 
se oprește, strânge pleoapele, parc-ar vrea să stoarcă urmele 
slăbiciunii din el: ...„Ce naiba? Când aveam treisprezece ani 
eram mai curajos!”... Face semn. Trage spada. Tuspatru 
galopează, răcnind să le plesnească beregata. Se încrucișează 
cu paznicii robilor. Răpun vreo zece, iar pe alţii îi iau prinși și-i 
cetluiesc de copaci. Dezleagă repede robii, îi armează, le 
dăruiesc carele și silesc acângiii să împingă la ele. Ajută femeile 
să se ascundă în desișuri de pădure. Paisprezece tineri, armaţi 
cu iatagane, suliţi și arcuri, călări pe caii luaţi de la acângii, îl 
însoțesc, pe Stroe Buzescu spre Căluiu. Trec Oltul înot. Când se 
ivesc de după dealul Cepturoaiei, văd dușmanii în jurul zidurilor. 
Nu șovăie: dau năvală, hăulind, și iscă o încăierare turbată. Într- 
o jumătate de oră prind toţi asediatorii. Stroe intră în Căluiu, 
nădușit, pătat de sânge, dar biruitor. Sima îi cuprinde în braţe: 


— Minunea mea! Ai sosit la vreme. Tocmai începuseră să bată 
mănăstirea cu săgeți aprinse. Dacă se-ncingea focul, ardeam, 
aici, ca șoarecii. A câtea oară îmi ești mântuitor? 

— Or să ne ucidă, se crămăluiesc Cătălina și Anghelina. 

— Treceţi în Transilvania, la doamna Stanca, le îndeamnă 
Stroe. 

— Zic că mai bine-i la Stănești, bărbate. De-acolo, de-o crește 
primejdia, ne-om trage spre Tismana ori Polovraci, cu muierile. 
Să nu mai plângem pentru toate câte-s de plâns, că orbim. Și de 
orbim nu le mai vedem nici pe cele vesele, ce-au să vină. 

— Bine, Sima, că ești bărbătoasă. Fie precum vrei. 

Călărind, alături, spre Stănești, Sima își vede bărbatul abătut 
și întreabă: 

— Teamă ţi-i, Stroe, că nu vom răzbi potrivnicul? 

— Chiar dacă nu vine craiul cu ajutor, în iarnă potopim singuri 
armia lui Sinan și-l silim să fugă. 

— Atunci de ce ţi-i fruntea muncită de gânduri? 

— Sima, eu l-am ucis pe Calomfirescu. 

— Tu? 

— La Călugăreni, în toiul luptei. Și rău mă dojenește cugetul 
că nu mi-am stăpânit mânia. 

— Ce s-a întâmplat între voi? Vreo boieroaică maghiară? 

— Nu, Sima. A trecut de partea potrivnicului, cu Dan-vistierul 
și cu alţii. Ne-a lipsit de-un preţios sprijin: al secuilor. M-am 
hărțuit cu el, din spadă, bun bazat că mă va răpune. Ales că eu 
veneam din luptă, iar el hodinea la corturi, că mie mânia îmi 
întunecase mintea, iar vederea mi-i înjumătăţită de săgeata 
tătară. L-am răpus, totuși, mai repede decât aşteptam. Și-acu 
mă roade părerea de rău. Trebuia să-l duc la judecata sfatului 
domnesc. 

Tăcerea grea și îndelungată învăluie cugetele ca un zăbranic 
negru. Foșnetul frunzelor uscate, sub copite, pare ascuţită 
dojană. 

— De multe ori l-am iertat. Acum... 

— Cumnaţii spun că prea de multe ori. 

— Dar dacă nu a fost trădător, ci doar, așa, încăpățânat și 
pieziș, cum îi plăcea de multe ori să fie? Și dacă secuii n-or fi 
vrut să lupte din porunca lui Kirâly ori a lui losica? După ce am 
auzit că, la Codlea, craiul a făgăduit hrisov pentru libertatea 
secuilor, mi s-a părut că vina lui Calomfir e și mai îndoielnică. 


— De când s-a ivit pe lume, a fost Radu Calomfirescu deștept 
și zălud, cuminte și șturlubatec, așezat și buiac, rău și bun, 
farfara și de bună credinţă, cinstit și tâlhar, curajos și ticălos. Ci 
nu-mi închipuiam c-o să sfârșească așa: mișel. 

— Scrie-mi fapta asta în izvod, Sima. 

— Nu. S-o știm numai noi, amărâţii de azi. Cei de după noi să 
creadă c-a pierit în luptă. Că doar pentru viaţă și ţară slobodă s- 
a juruit, când v-aţi legat fraţi de cruce. Cel mult dac-ar intra în 
letopisețul dezmăţurilor, pentru că se închina doar dragostei și 
desfrânării. 

În urmă, gâfâitul cailor la rădvan s-aude ca un răsuflet al firii. 
Stroe parcă s-ar risipi, întru acelea din care-i alcătuit. Soarele 
asfințește. Roua se așază pe frunze galbene și pe flori de 
dumitrițţă. Din când în când, vântul învârstează miroznele 
toamnei cu subțire fum de grâne arse ori cu duhoare de hoit. 
Furată de zmeii gândurilor de demult, Sima lăcrămează... „Cine- 
i mai frumos? a întrebat odată Rada din lzvarna, Stroe sau Radu 
Calomfirescu?” „Stroe, că-i și bun.” Bun... Și tocmai lui i-a fost 
dat... Ce mult seamănă Stroe cu Mihai-vodă... Aceeași barbă 
deasă, același nas drept și buze mașcate, aceiași dinţi albi, 
puternici, aceleași sprâncene stufoase și îmbinate, aceiași ochi 
pătrunzători. Poate măria-sa-i ceva mai smolit la faţă; încolo, 
parc-ar fi fraţi... 

— Și vodă ce-a zis? 

— A poruncit să-i prindă și pe ceilalți. Miriște și Andrei au 
venit să cerșească milă. l-a iertat. Dumitru-vornicul s-a înecat în 
lacul Snagov. Pe Dan-vistierul nu l-am găsit. Poate ajută acum 
acângiii la potopirea ţării. 

— Stroe, adăpostește pe muma Calomfirescului la Cozia. 


* 


S-au împlinit doi ani de când Mihai-vodă a luat domnia. Cei 
trei Buzești, pe fugă, se minunau cât s-a schimbat: lui Radu a 
început să-i însurească barba, iar inima să-i râvnească măriri și 
avuţie; Preda și-a mai domolit neastâmpărul și patima pentru 
partea muierească și s-a făcut un dregător iscusit, grijuliu 
pentru bunul lui nume. S-a bucurat mult că Stroe a adăpostit-o 
pe Cătălina lângă Sima. De mirare că nu s-a grăbit s-o vadă. Se 
teme să n-o descopere urâtă? E-ngrijorat că l-ar bârfi boierii și 
boieroaicele pentru însurătoarea cu o fiică de oer transilvan, 


fostă  cadână? Oricum, treburile războiului, hrănirea, 
adăpostirea, și neîntrerupta pregătire a oastei îl acaparează fără 
milă. Domnul are nevoie de dânsul în fiecare ceas. El trebuie să 
le știe pe toate, să le prevadă pe toate. Stroe singur putea să- 
încalece armăsarul și să pornească întru săvârșirea celor mai 
neașteptate isprăvi. De-ajuns să-i aibă în juru-i pe Maldăr, 
Buzdugan, Condur ori Ricman. 

Acum, la jumătatea lui septembrie, ca-n toată vara, Buzeștii 
așteptau încă ajutor din Transilvania și din Moldova. Dar nu 
bănuiau că hatmanul Zamoyski, cancelarul Poloniei, neţinând 
sama de scrisorile și rugăminţile lui Sigismund Báthory, trece 
Nistrul pe la Hotin și, sprijinit de Grigore-paharnicul și de Toma- 
logofătul, înaintează spre lași, îl alungă pe Ștefan-vodă Răzvan 
și-l silesc să cate adăpost în Transilvania. La 5 septembrie 1595, 
mitropolitul îl și unge domn, în biserica Sfântul Nicolae, pe 
leremia Movilă, boier bogat, înrudit cu multe familii mari din 
Polonia, stăpân pe moșia Ustie, fost dregător credincios lui Petru 
Șchiopul, iar acum prea plecat regelui polon. 

— În loc să ne-ajute, se mânie banul Mihalcea, leahul ne 
lovește din spate. Ne strică alianţa așa de greu înjghebată. 

— Mda, mărâie Radu, ștergându-și spada de poala conţășului 
și cercându-i tăișul cu buricul degetului gros, nu ne trebuia și ăst 
necaz pe cap. Răzvan era cu noi. Acu... 

Stroe Buzescu aduce știrea că, între București și Pitești, 
haiducii lui Gruia Novac au nimicit șapte cete de acângii, dar că 
Saturgi Mahomed-pașa întărește în mare grabă Bucureștiul. În 
cetățuia de lângă biserica lui Bucur a pus nouă tunuri. 

— Ce? Vor să se așeze pe vecie aici? oftează Radu Buzescu. 

— Se vede treaba, adaugă Maldăr. Aflai că un neguțător 
ghebos și șchiop pârăște pe români ienicerilor, iar aceștia îi taie. 

— Țicalidi! Uitat în închisoare, la Târgoviște... 

— Eu am grăit chiar cu dânsul, destăinuie și Firea Gărgăun. L- 
am întrebat dacă nu se teme de Dumnezeu. „Nu, mi-a răspuns. 
Pe Dumnezeu l-a uţis fratele meu, Caiafa...” „Dar de Mihai-vodă 
nu ţi-i teama?” „El mă iartă, că și Isus l-a iertat pe luda.” 
„Dumnezeu să te trăsnească”, am suspinat eu. „Nu, că-l 
amăzesc zidindu-i o biserică, ori dând daruri la stavropighia 
Athosului...” Și fiindcă veni vorba de biserici: din cele patruzeci, 
câte avea Bucureștiul, treizeci și cinci sânt asemănate cu 
pământul. Apoi zic că trebuie să avem grijă și de măria-sa, 


cinstiți Buzești. Mișună vânzătorii. Chiar acest neguţător Țicalidi 
îi numără zilele și i le joacă la ghiulbahar. 

Ci spunând aceste lucruri măriei-sale, Buzeștii aud vorbă 
hotărâtă: 

— Fapta noastră a lovit soarta celei mai mari și mai crunte 
împărăţii. Firesc este să se răscolească mânia, ura și 
omuciderea. Ci să ne gândim că pierderea nădejdii e mai rea 
decât moartea. 


* 


În neastâmpărul lui, Stroe Buzescu s-abate pe la Cozia și-o 
adăpostește pe maica Teofana în Ostrovul Călimăneștilor, într-o 
chilioară de acolo. Sătenii din jur întăresc schitul cu zid și se 
rânduiesc străjeri Ostrovului. 

— Fratele meu Preda vă trimite arcuri și săgeți. Topoare aveți. 
Suliţe și ghioage vă faceți. 

După asta urcă sus, la peștera stareţului Prohor. îl află 
cântând psalmi și hrănind păsările cerului, pornite-n călătorie 
spre ţările calde. 

— Am venit, părinte, să mă spovăduiesc: l-am ucis pe 
Calomfirescu, fratele meu de cruce. 

Sihastrul Prohor înalță niţel din călcâie să-l poată privi mai 
fățiș. Pe chip i se citește suferință și dojană. 

Peste cleanţuri tremură, ușor, funigeii. Țâșnită din singuru-i 
ochi sănătos, privirea lui Stroe cerșește înţelegere și iertare. 

— Toate din păcatele noastre se fac. S-a hiclenit? 

— Nu știu; dar se afla între hicleni când... 

— A fost la Tebaida un sihastru care, mușcându-l un țânțar și 
simțind usturime, a ucis acea vietate. Ca să-și ispășească 
păcatul s-a legat de-un sicomor, pe malul Nilului și s-a lăsat să-l 
înțepe și să-l sugă ţânțarii. 

— Și eu ce să fac, dacă mă mustră cugetul? Să mă las prins și 
jupuit de musulmani? 

— Nu, Stroe. Tu nu ești sihastru la Tebaida. Ești un om, un 
român care-și apără ţara. Înfăţișează-te, fără sfială, la înaltul 
județ cu ist păcat, și blagoslovit vei fi, precum blagoslovit este 
Sfântul Gheorghe c-a ucis balaurul. Ci, de vrei, fiule, șapte 
săptămâni am să mă rog pentru tine, de câte șapte ori pe zi. Că 
l-am bănuit, dar n-am cutezat a vă dezveli mișelia-i. 


* 


Erau douăzeci și cinci de măciucari, în cap cu Tudor Maldăr. 
Săvârșiseră una din acele loviri de hărţuială împotriva acângiilor 
și se trăgeau, cu dobândă, spre satul Pietroaia. Maria se afla 
printre dânșii. Ci, cotind după un pâlc de copaci le iese în cale 
un rădvan turcesc, străjuit de șase arnăuţi. Doi surugii 
îndemnau caii la deal, pocnind din harapnice lungi, șerpuitoare. 
Dând faţă cu românii se zăpăcesc un pic. 

— Cine-i în rădvan? întreabă Maldăr. 

— Om bun, răspunde dinlăuntru un glas subţiratec. 

Maria strunește calul și împinge ușa cu spada. Înspăimântat, 
drumeţul se învelește și mai tare peste obraz. 

— Te cunosc după barbă, jupâne. Degeaba te-mbodolești ca o 
babă iarna. Spune: cine te-a slobozit din închisoare? 

— Ali-pasa, beiul, că în puterea lui este și ţara și... 

— Măciucari, trageţi jos surugiii de pe capră și urcați în locul 
lor! poruncește Maria. l-am plătit-o lui Caraiman-pașa; ţi-a venit 
și ţie rândul, spurcăciune. 

— lertare, domniţă Maria, iertare... 

— Ha! am ajuns domniţă, hai? 

— Îți pup tălpile, frumoaso! 

— Nu te mai linguși în darn, că mă-ngreţoșezi. Oșteni, duceţi-l 
lângă bradul de colo, să-i răped sulița drept în inimă, să-mi 
răcoresc arșița mâniei. 

— E șchiop și cocoșat, căpităneaso, râde Dan Buzdugan. Nu-ţi 
spurca sulița-ntr-un nevolnic. Vânt, în râpa asta și, gata! 

— Mda... îngaimă Maria. Cum vrei, numai să nu-i mai văd 
chipul pocit și viclean, în vecii vecilor. 

— Dau tot avutul! Toate bogăţiile! Sânt putred de bogat! Mă 
fac sluga ta... 

— Eşti sluga necuratului! 

— Am odoare scumpe. Inele! Diamante! Aur! Aur... ţipă 
deznădăjduit pe marginea râpei și se zbate ca un jder prins în 
capcană. Și, deodată, se smucește cu înzecite puteri și, înălțat în 
piciorul cel mai lung, rășchiră braţele spre cer și răcnește ca 
ieșit din minţi: Maria, logodnicul tău trăiește! Știu unde-i închis... 

— Ce? Ce spui? Dragoș tră... Grece, iar mă minţi!? 

— Să mă trasnească Dumnezeu... Să mă frigă-n ţiglă draţii ţei 
negri. Să mă pârzolească-n cuptorul iadului, de nu spun 
adevărul. 


— Minti! 

— Ţine-i în gheara morții nu mai poate minți. 

Năucă de bucurie și de îndoială, Maria tremură ca varga. 

— Unde-i? 

— Într-un beti, în Rusţiuc. Am minţit ca să te stiu nenoroţită... 
Caraiman-pasa n-a stiut niţiodată, nimic despre Dragos. Cruţă- 
mi viaţa si te duc la el. Ti-l răscumpăr oricât ar costa. 

— Jupâne... se gândește fata câteva clipe, merg cu tine chiar 
acum. Și de nu-l găsesc, cu mâna mea te ucid. 

— Nu-l crede, Maria, se împotrivește Tudor Maldăr. 

— lartă-mă, căpitane Maldăr, și roagă-l și pe măria-sa să mă 
ierte, că plec fără-nvoire. Inima-mi spune că Dragoș trăiește, și 
numai eu îl pot scăpa. 

— Merg cu tine, Maria! cată Maldăr cu îngrijorare multă. De 
bunăvoia-ţi va să intri iar în gheena otomană, cu ist om pocit, 
mai viclean ca dracul? 

— Nu, căpitane Tudor; în vremuri așa de grele, n-ai voie să 
lipsești oastea de încă o spadă. Mă duc singură. Mă întărește 
dragostea și mă apără. 


* 


La Codlea, Sigismund a stat trei săptămâni, până i s-a adunat 
întreaga oaste. Tot acolo s-a adăugat și Răzvan-vodă cu patru 
mii de călăreți, cu douăzeci și două de tunuri și cu câţiva boieri 
credincioși. Aducea vestea că, din porunca lui Sinan-pașa, tătarii 
se pregătesc să intre în Moldova, să așeze la lași pe Ahmed-bei 
de Tighina, nepot al hanului. Ci văzându-l pe crai speriat și 
îndurerat c-a pierdut o ţară, adaugă: 

— Biruim, curând; și le-nfig eu gheara-n gât! 

Inimosul Răzvan-vodă nu știa însă că, tocmai în acel ceas, 
Zamoysky se înțelegea cu Ahmed-bei și, cu aur mult, întărea 
domnia lui leremia Movilă. 

La 24 septembrie, aflând că creștinii au cucerit cetatea 
Strigoniu și că acum înaintează spre Buda, Sigismund mută 
tabăra la Bran. Aici mai vine Ștefan Bocskay cu opt sute de 
călăreți și Silvio Piccolomini cu o sută de italieni, trimiși de 
Granduca di Toscana: puţini, dar foarte vestiți în războaie. 


K 
— Un om din Râmnicul Vâlcei mi-a spus, povestește Stroe 


Buzescu către măria-sa, aici în faţa cortului, că alaltăieri, un pâlc 
de acângii au intrat în rateșul Voicăi din Drăgășani. Hangiţa i-a 
îmbătat criță. Apoi, în puterea nopţii, cu celelalte fete, i-a dat pe 
Olt la vale, ca pe niște saci. La prânz s-au ivit, însă, alte trei cete 
de prădalnici. Au tăbărât asupra hanului. S-au apărat femeile ca 
leoaicele. Le-au copleșit, totuși, că erau tare mulţi. Au dat cep 
butoaielor și, ca să râdă de Voica, au legat-o cu picioarele de 
grindă și, cu pâlnia, i-au turnat vin cu oala; dar nu pe gură, pân- 
au ucis-o. 

— Ce batjocură! Trimite om de credință să ardă smirnă pe 
mormântul ei și cu busuioc să-l împodobească. 

— Am împlinit astă poruncă, măria-ta, înainte de a o fi auzit. 
Am dat mormântul în sama călugărului Eftimie de la Cozia. 
Facem sfinţi pe cei care ne opresc de la toate plăcerile vieţii... 
Dar ce minunată a fost acea hangiţă care, cu inima ei bună, cu 
trupul ei fierbinte și frumos, atâta patimă și-atâta mistuitoare 
dorință a ostoit în noi și atâta dulce mângâiere ne-a dăruit, 
măria-ta, când ne furnicau neliniști și ne umbreau tristeţile... 

— Îngăduie-mi să te-mbrăţișez, Stroe! 

— Și-acum, mai află, doamne, c-am adus-o aici pe bătrâna 
Calomfirească. Ea a stăruit să vină. Eu am vrut doar s-o 
adăpostesc la Cozia. A venit cu cinci harabale cu averi. 

În faţa măriei-sale, boieroaica prinde a plângere și-a 
suspinare cu jale mare: 

— Of, of, măria-ta, dacă spuneam că-ţi era frate... 

— Frate mie? 

— Da. L-am zămislit tot din Pătrașcu-vodă. 

Mirat foarte rămâne măria-sa; Stroe se întristează și iar 
începe să-l chinuie acea mustrare lăuntrică. 

— Și mă-ntreb, măria-ta, cum din om bun și cuminte ca acela, 
și eu și Tudora am născut prunci așa de focoși și neastâmpăraţi? 


După scurt sfat de taină, măria-sa a poruncit să fie trecută 
Calomfireasca în Transilvania, la Brașov. 


x 


Întâmplarea făcea ca abia acum să afle și doamna Stanca de 
moartea Calomfirescului. În cugetul ei, cea mai ascuțită durere 
se amesteca, afurisit, cu un fel de ușurare: ...„ Doamne, tu ai 
grijă de mine, păcătoasa, să-mi alungi ispita din cale. Ci pe 


Stroe Buzescu îl socot cel mai mare al meu dușman și-l urăsc.” 


* 


Se închipuie schimbat în Fra George Martinuzzi. Totuși, când 
privește pe ferăstruica îngustă de la răsărit își mușcă pumnii și 
oftează: 

— Într-acolo-i Moldova și Velica... Și amândouă mi-au fost 
răpite de-un câine turbat de trufie... Priveşte dealurile spre 
Vurpăr: ...A ruginit frunza viței, iar sufletul mi se umple de rece 
și neagră miazănoapte. Ce? Crezi că se mai gândește la mine 
împăratul? Ori boierii care atâta m-au lingușit? Ori ţara pe care 
am vrut s-o dezrobesc? Ori Velica? Nimeni. Nimeni... 

Ci n-avea întru totul dreptate: în cetatea Albei lulia, unde sta 
și ea zălogită, Velica-doamna îi gâcea suferinţa. Prin Onea Vale 
mituiește temnicerii și-l înștiinţează că, la Călugăreni, Mihai- 
vodă l-a scărmănat precum se cuvine pe nebiruitul Sinan-pașa. 
Dar vestea asta, în loc să-l liniștească, îl amărăște și-l chinuie și 
mai tare. „Eu pentru Velica am vrut mărire, putere, slavă, avere. 
Și... Am ucis zeci de boieri bogaţi și puternici și n-am putut 
supune o muiere, slabă și... Și-acum Sigismuind mi-a smuls-o și 
pe Velica, și coroana și viaţa. Nu mai au nevoie de mine.” 

În adevăr, peste un minut, în acea zi de 22 septembrie, seara, 
la ora opt, căpitanul cetăţii Vinţ însuși s-a îngrijit să-i trimită 
mâncare și vin de Tokay, din belșug. S-a veselit întru sine Aron- 
vodă, amintindu-și de fericite vremi când se desfăta cu vin de 
Cotnar și fete frumoase de la Moldova. Ci, n-a sfârșit masa, c-a 
și simţit mari arsuri în coșul pieptului. lar după un sfert de ceas, 
adică la nouă, sfârși, în cele mai cumplite zvârcoliri și urlete. 
losica l-a convins pe Sigismund să-l trimită ad patres: „Nu-i bine 
să ai un neprieten în spate când ești cu fața la dușman”. 


* 


În cetatea de munti de la Stoienești, Mihai-vodă părea un leu 
în cușcă. Așteptarea îl rodea pe dinăuntru și pe dinafară, cum 
roade rugina fierul. Noroc că boierii, în cap cu Buzeștii, stăteau 
credincioși în juru-i. Seara, la focuri, povesteau pe larg, isprăvile 
în crâncena războire cu acângiii și deliii prădalnici. Tac o vreme, 
înghit hartane de năduf amar, apoi zic cântece de jale. Treptat, 
însă, cântările de jale se preschimbă în cântece de vitejie și toți 
își dobândesc iară încrederea. Când află că Maria a plecat chiar 


cu Țicalidi să-l caute pe Dragoș Mârza, măria-sa zâmbește 
admirativ: 

— Vrednică fată: îi dărui o moșie. 

— Dacă se mai întoarce, măria-ta. 

— Se-ntoarce, Preda! O cunosc bine. 

In seara asta pregătesc iscoade și soli, apoi îl ascultă pe 
măscăriciul Teleleu cum le tâlcuiește viitorul după zodiac. Află 
că și voievodul și Stroe Buzescu văzut-au lumina zilei în aceeași 
zodie: a Cumpenei. 

— Și zice la zodiac așa: „Fi-va om de treabă, frumos, la suflet 
curat, de dreptate iubitor, de adevăr grăitor, dacă obiceele cele 
proaste nu-i vor schimba firea. Milostiv foarte fi-va, cu bună 
cuviinţă și libovnic de muieri”... 

— Asta chiar că se potrivește fratelui meu Stroe, râde Preda 
Buzescu; Stroe, libovnic de muieri... 

— Ce nu se potrivește cu jupân stolnicul, se lovește cu firea 
măriei-sale: „Fi-va vesel și de cântece iubitor foarte. Când tăcut, 
când vorbăreț, avea-va viaţă plină de tot harul; plăcut muierilor 
va fi, și căutat de ele cu multă osârdie, dară în casă neroditor de 
prunci.” 

— Măscărice, aici ai nimerit-o! 

— Nu vă fie cu supărare, asta-i carte înţeleaptă, slovenită de- 
un nebun; iar înţelepciunea în gura nebunului, ca diamantul în 
lumina soarelui: strălucește cu orbire. Căci fără nebunie n-ar fi 
nici înţelepciune, cum fără întuneric, nici lumină n-ar fi. 

— În ce zodie ești zămislit, măscărice? 

— Nu știu, pentru că n-am avut... mamă. M-a... născut 
Țicalidi, când m-a cumpărat de la niște tătari. Dar un măscărici 
bun e cel născut în zodia Scorpiei, fără rușine... Cel din zodia 
Cumpenei, „va fi uneori iute la mânie și de sânge vărsător. 
Vorbă de ocară ades va împroșca și rău îi va părea mai pe 
urmă.. Necumpătarea, nechibzuinţa și furia mare pagubă va 
aduce și lui și celor din jur. Va trăi în cinste și desfătare. Ranguri 
mari va dobândi și mândru foarte fi-va. Departe, prin cele ţări 
străine va umbla, dar în pământul ţării sale se va îngropa. Casa 
norocului cel mare este Leul. Avea-va mult noroc și mare 
bogăţie la mijlocul vieţii. La patruzeci și patru de ani îl va cerca 
o cumpănă mare. lară de va scăpa, ani șaizeci și opt va trăi.” 

Boierii și căpitanii se veselesc mult de tâlcuirile măscăriciului. 
Pismaș, Stavrinos își umflă pieptul și zice cântece de luptă 


grecești. Se socoate asemeni lui Homer la asediul Troadei. 
Căpitanii însă iubesc mai mult zicăturile vesele ale lăutarilor ori 
ale lui Teleleu, ajutat de ceteră. 

— Măscărice, îl împunge Stavrinos, cântă-ne ca Orfeu! 

— Nu pot. Între mine și Orfeu al domniei-tale nu-i decât o 
singură asemănare: amândoi am cântat și oamenilor. Dar și 
multor dobitoace. 

— Grece, râde State Boldur, ai înghiţit gălușca! 

Mihai-vodă se ridică, pășește apăsat, privește codrul peste 
care toamna varsă poloboace cu felurite boiele, și suspină: 

— Frumoasă vreme... Și craiul Sigismund nu mai vine. 

— Răvaş tainic mă vestește că Maria Cristina, crâiasa, a 
rămas tot fecioară, nestricată, deși a zăbovit atâta pe lângă 
fustele-i, înștiințează Stroe. 

— Ci să nu ne-ngrijorăm, râde Preda; îl ajută Ștefan losica. 
Doar e român verde. 

Toţi râd, afară de Stroe: își amintește de Calomfirescu: ce 
bine semăna cu Preda: amândoi buiaci și muieratici. 

Cu răsuflarea tăiată, se apropie Udrea Băleanu, ocârmuitorul 
de azi al hărţuielilor împotriva dușmanilor. 

— Ei? se răsucește voievodul spre dânsul. 

— Cetele de zădărire s-au întors cu optzeci și patru de prinși. 
Au scos din mâna tătarilor trei sute optsprezece cai, trei turme 
de oi și vreo cincizeci de care cu bucate; pe toate le-au 
adăpostit în codri și-n munte. Dar, mai însemnat, zvonul că 
Sinan-pașa se trage spre Dunăre. 

— Cum? sar boierii și căpitanii în picioare. Ne scapă? 

— Stolnice Stroe, pornești cu cetele domniei-tale în urmărirea 
lui. Dar de ce-ntărzie craiul? De ce? 


* 


Cu podul palmelor, Araxi își freacă ochii negri și codați, își 
mușcă voluptos buzele-i rumene și cărnoase, moaie pana în 
călimară și scrie epistolă la Eflak: ...„Când s-a vestit că marele 
vizir Sinan-pașa câștigă biruințe, foarte s-a veselit Istanbulul. 
Din foișorul casei noastre vedeam petrecerile cele strălucite din 
grădina Padișahului. Minunăţie de lumini. Curcubeie, în jocul 
apei din havuzuri. Și meterhanele și tabulhanele cu melodii 
săltărețe peste valurile Bosforului. Multe femei își tocmeau 
papuci și rochii noi, să iasă întru întâmpinarea biruitorului. Ci, 


deodată, luminile s-au stins, muzicile au tăcut, havuzurile au 
secat, curcubeiele au pierit. Și, deși se spune că Sinan-pașa a 
ocupat ţara lui Mihai-vodă și sub iatagan a trecut jumătate din 
ghiauri, Țarigradul a intrat totuși în întuneric, în mâhnire și jale. 
Numai fețe mohorâte, pretutindeni. 

Se aduc din Țara Românească bucate și turme; totuși 
foametea bântuie. Nu mai avem nici miere, nici nuci, nici ceară, 
nici seu. Se spune că marele vizir a scris sultanului că-i nevoit 
să-și împrăștie armia ca să se apere de lovirile neașteptate ale 
românilor. Că nu i-a prins încă, pe răzvrătiți, pentru că s-au 
fortificat într-un loc în munţi, între stânci prăpăstioase și, ca 
niște nelegiuiţi, măcelăresc vitejii credincioși ai lui Alah. Cum 
spune signor Marco Vernier, bailul Veneţiei: «Războiul a aruncat 
întreg Seraiul în cea mai mare spaimă: tutto i/ Seraglio si messe 
in gran terrore»..." 


* 


Carpații toți clocotesc parcă de mânioasa voievodului 
întrebare: „De ce întârzie craiul? De ce?” 

Și iată că, în sfârșit, Sigismund a ajuns la Bran. 

Supărat, Mihai-vodă nu vrea să-i iasă în întâmpinare. Trimite 
doar o solie: Preda Buzescu, Teodosie Rudeanu și Udrea 
Băleanu, însoțiți de un stol de călăreţi. Când pe vârful Muntelui 
lui Sas întâlnesc solii unguri, răsună tare trâmbiţe de slavă. 

— Ce-i asta? întreabă Preda Buzescu pe Nicolae Viteaz. 

— Cum? Nu înţelegi? râde prietenul. Sigismundus Báthory de 
Somlio voivoda Transsylvaniae et Siculorum Comes etc., etc., 
trece Carpații să-l bată pe Sinan-pașa și să salveze 
creștinătatea. Ștefan losica, iscusitul cancelar, a urcat cincizeci 
de trâmbițași pe crestele munților, îi vezi? și toboșari mulţi și 
nenumărate steaguri să sune, să duruie, să fâlfâie și cu vuiet 
mare să vestească izbăvirea lumii. Ai înțeles? 

— Nu... Pe noi ne sfâșie ienicerii și spahiii, acângiii și deliii, iar 
voi vreți să-i alungaţi cu sunete de surle și duruit de tobe? 
Tunuri, nu tobe! Și suliţi, nu surle! 

— Sânt român ca și tine, Preda, și-mi amintesc de o zicală: 
nemulțumitului i se ia darul. Și, te încredințez, mult se va supăra 
măritul crai că nu-l întâmpină Mihai-vodă însuși. 

— Măria-sa stă cu faţa la dușman, tocmai ca Sigismund-craiul 
să poată intra așa de triumfal... Deși, triumful se serbează la 


sfârșitul, nu la începutul războiului. 

Văzând că Preda Buzescu vorbește cu mânie, Teodosie 
Rudeanu intră în vorbă: 

— De fapt, asemenea măreaţă trecere a munţilor ne întărește 
inimile, pentru că înţelegem cu ce falnică oaste ne vine într- 
ajutor. Măria-sa Mihai-vodă cere iertare că a rămas în tabără, 
dar tocmai acum s-a vestit că Sinan-pașa pregătește retragerea 
spre Dunăre. 

— Asta-i bună! Numai cât s-a arătat steagul nostru pe Carpaţi 
și... 

Ajutaţi de Viteaz, se înfățișează tustrei lui losica și apoi 
craiului. Furios, Sigismund nu coboară de pe cal. Inzăuat, cu 
cruci mari de catifea neagră pe piept, pe spate, pe brate, cu coif 
de aur, cu penaj de struț, negru, stufos, cu spadă lungă în teacă 
de argint, pe un semeţ cal alb, înconjurat de zeci de steaguri, 
craiul privește încruntat, abia înclină capul la salutul celor trei 
dregători și căpitani români, dă pinteni armăsarului și strigă lui 
losica: 

— Ce-i asta, cancelare? Unde-i vasalul meu? 

— Serenissime, tocmai acum Sinan mișcă armia ca să... 

— Vine-ncoace? se oprește craiul. Vine Sinan? 

— Tocmai de aceea supusul măriei-tale, voievodul Mihai, nu-i 
aici să ţi se închine în persoană. 

— Păcat. Mi-a stricat toată parada. Ce-ar fi răsunat Europa... 

Alaiul se înșiră de la Bran până la Rucăr, urmând urcușul, 
coborâșul și toate șerpuirile drumului. Arată foarte luxos și 
măreț. În frunte - craiul, maiestos și impunător. La douăzeci de 
pași în urmă - generalii: Bocskai, Moise Secuiul, Gâspâr Kornis, 
Ștefan Czâki și oamenii politici în frunte cu Ștefan losica, mai 
strălucitor decât toți în îmbrăcăminte, însoţit de Bornemisa, 
Teleki și alţii, toţi nobili de rang mare. Preda Buzescu nu-i 
cunoștea, dar îi prubuluia după îmbrăcăminte, după steme și 
herburi. Nicolae Viteaz i l-a arătat apoi pe nunțiul papal Alfonso 
Visconti, episcop de Cervia, în veșmânt roz cu pălărie mare și 
mănuși cu manşete lungi, cu inele de aur groase pe opt degete; 
îl avem alături pe Filippo Pigafetta, secretarul expediției italiene, 
în strai simplu, cenușiu. Soldaţii lui Silvio Piccolomini mergeau în 
frunte. În vârful muntelui, craiul se oprește; cată în jur, încântat 
de oștirea, generalii, nobilimea, priveliștea spoită în toate 
culorile lumii, înălțimile ameţitoare ale Pietrei Craiului, 


prăpăstiile din valea Dâmbovicioarei, poienele verzi încă și codrii 
arămii, galbeni ori roșii. Gândește că bine a făcut losica alegând 
pentru trecerea munţilor zi senină, caldă și blândă ca aceasta, 
fără petec de nour. Totuși, priveliștea nu-i alină jignirea că nu l-a 
întâmpinat Mihai-vodă și nu i s-a închinat. Se înalță în scări și 
strigă, rotind spada: 

— Toată asta este țara mea! 

Dar tocmai când generalii și nobilii cată spre ţara și cerul 
arătate de spada craiului, dinspre miazănoapte se ivește o stea 
cu coadă și se apropie vijelios, gata să izbească pământul. Toţi 
încremenesc, cuprinși de groază. Singur cancelarul losica se 
bucură și, plin de sine, tălmăcește: 

— Cometa este steaua măriei-tale, ivită anume ca să 
vestească lumii vitejiile ce vei săvârși! 

— Da? Așa zice astrologul? Sigur că-i steaua mea! Salut, 
mărită stea a destinului meu și a dinastiei mele! Salut, cometă, 
semn al biruinţei!... Salut! Salut! 

Toţi, în cap cu losica, strigă „ura”, iar căpitanii, cu spadele 
scoase din teacă, îndeamnă toată oștirea. Văile, munţii, cerul 
clocotesc de strigăte. Cinci tunuri, la marginea unei prăpăstii, 
trag câte trei salve. Cometa se abate oleacă spre răsărit și-și 
vede de cale, pe cerul senin ca lacrima. 

— Al dracului losica! surâde Nicolae Viteaz către Preda 
Buzescu. A știut, de la lacobus astrologul, că azi se va arăta 
cometa și-a orânduit totul ca să cutremure sufletul craiului și să 
i se vâre și mai adânc sub piele. 

Dar abia la patru octombrie, adică la o lună și jumătate după 
lupta de la Călugăreni, craiul Sigismund s-a întâlnit, în sfârșit, cu 
Mihai-vodă, în mijlocul taberei așezată de Bodony la Rucăr. 
Amândoi, călări: Sigismund - pe cal alb, Mihai - pe cal murg. 
Amândoi - în armură: Sigismund - de aur și argint, Mihai - de 
fier. Voievodul român salută cu spada; Sigismund răspunde cu 
sceptrul de aur încărcat de pietre preţioase. 

— Eu, Sigismund Báthory, conducătorul binecuvântat al 
acestei cruciade, am venit să-l prind pe Sinan, să trec Dunărea, 
iar Crăciunul să-l sărbătoresc în basilica Sfânta Sofia. Toţi 
împărații, toți regii și toată creștinătatea îmi vor fi recunoscători. 
lată, ducele de Mantua mi-a și dăruit un cal roib, Rosario, să-l 
încalec la intrarea în Constantinopol. 

Secretarul Petru Pellerdi a scos repede catastiful, pana și 


călimara și a însemnat, în grabă, „magnificele cuvinte”, rostite 
cu glas înalt, ritos, cu sceptrul ridicat spre cer. 

— Deocamdată, măria-ta, datori sântem a grăbi lupta. Țara e 
pârjolită de răul acângiilor și al deliilor. Să nu mai întârziem 
niciun ceas. 

— Bine faci că mă povăţuiești, dar să știi, voievoade, că eu, 
eu și nimeni altul, conduce această expediţie. Comandant 
binecuvântat! 

Mihai-vodă încruntă sprânceana, strânge din fălci, lărgește 
nările și tace. Radu și Preda Buzescu se bucură că măria-sa 
dovedește multă stăpânire de sine. 

Dar, a doua zi, în loc să pornească la vale, spre Târgoviște, 
soldații craiului întind corturile și s-așează pe trai și hodină. 
Mihai-vodă se mâhnește foarte: 

— Mă lămuresc că Sigismund n-a venit să se bată, ci să 
petreacă. Bine că l-am trimis pe Stroe Buzescu să-l urmărească 
pe Sinan-pașa dinspre apus. 


* 


Când a auzit cum au ucis-o păgânii pe Voica, hangiţa de la 
Drăgășani, Sima a strâns în mare grabă fetele și femeile tinere 
din satele de pe Olteț, Cerna, Jiu și, aşa cum a povățuit-o Stroe, 
le-a urcat sus în munte: unele, în mănăstiri altele, la stâni și la 
odăi ori chiar în peștera de lângă Polovraci. Harnice ca albinele, 
strâng acolo merinde, îmbrăcăminte, lemne, făclii: 

— Să ne gospodărim; că s-ar putea să iernăm aici. 

— Să toarcem lână pentru ciobani, iar ei să ne dea brânză și 
pastramă, surâde Ancuţa lui Nan Maldăr, o fată de șaisprezece 
ani, ochioasă, sprâncenată și îndrăzneață, ca și Tudor Maldăr. 

— Jupâneasă Sima, dacă ne pârăște careva, ne prind păgânii 
în peșteră ca-n vârșă! 

— Nu-ţi fă spaime, Anghelina. Am învățat să ne batem; ne- 
aţinem la gura peșterii și-i răpunem, pe câte unul. 

— Ce nu dovedim cu armele, desăvârșim cu unghiile, cu dinţii, 
se îndârjesc fetele. 

— Bună ar fi aici Voica, hangiţa din Drăgășani... 

— La mormântul ei, un călugăr de la Cozia arde mirezme, 
cântă rugăciuni și pune mereu busuioc proaspăt... 

— Bine că n-au uitat cei bărbaţi, care vin din ulcica ei băut-au 
și cu patimă gura i-au sărutat, surâde Sima. 


De aici, din Polovraci, prin păcurari transilvani, Sima a trimis 
știri Velicăi-doamna, la Alba lulia. De câteva ori s-a gândit să 
plece ea însăși peste munţi, în Transilvania, dar nu se-ndură de 
femeile adunate în juru-i. ...„Au mare nevoie de-o ocârmuitoare 
și cred că eu mă pricep. Am ajuns căpităneasa muierilor, mai 
ceva ca Maria lui Vlad din Butoieni. De nu le-aș dezamăgi...” 

Ci a șasea zi după adăpostirea la Polovraci, un călugăr de la 
Tismana, călărind ca un haiduc, vestește: 

— O jupâneasă, îmbrăcată în strai siliștean, îndeamnă 
muierile să se ascundă, să-și strângă hrană și chiar arme la 
Tismana. Are mulţi bani: a plătit bine tot ce-a luat de la noi ori 
de la ciobani. Unii dintre fraţi zic c-ar fi doamna Stanca. Eu nu 
cred: e prea tânără și nepovestit de frumoasă. 

A doua zi în zori, călare, însoțită de Anghelina și de Ancuţa 
Maldăr, Sima, stolniceasa, bate calea până la Tismana. 

— Mă aşteptam să fii măria-ta, o îmbrățișează, tremurând de 
bucurie. Nu ne-ai uitat în ist ceas amar, Velica-doamna. 

— Aici mă cheamă Mândruţa, surâde Velica prietenește. Deși 
câteva femei cred că sânt Voica ori Voichița, hangiţă din 
Drăgășani. 

— Vai, Mândruţa, aceea a fost... 

— Nici noi nu sântem mai bune, Sima; doar mai fățarnice. Și- 
apoi, dacă a plăcut lor, bărbaţilor... 

— Adevărat. 

— Călugării, ciobanii, ţăranii, toţi ne-ajută. De la Sibiu, peste 
munte, ne vin cinci harabale cu arme. Mai ales arcuri și săbii. 
Am pus străji la drumuri, în copaci, în clopotniţă, pe ziduri. 
Multora li-i frică și de umbra lor. Dar se vor îmbărbăta. Oricum, 
toți ăști munți ai noștri sânt: și nu-s pe lume atâţia dușmani câte 
bâte găsim în codrii noștri și câte stânci pe creste, cu care să le 
spargem capul. 


* 


Când la Rucăr a sosit și Ștefan Răzvan, craiul Sigismund arăta 
încă și mai mândru între doi vasali. Nimeni nu înțelegea însă de 
ce stăteau aici, între munţi, de ce făceau și desfăceau corturile, 
de ce plimbau tunurile de acolo-colo și nu zoreau să atace 
Târgoviștea. Dar tocmai când în cortul craiului generalii unguri 
sfătuiau cu Mihai-vodă, Sigismund strigă: 

— Voievoade, ești căpitanul meu și eu poruncesc aici! 


Un vuiet ciudat s-aude pe deasupra cortului. Craiul amuţește. 
Răsuflarea i se taie. Cu greu își vine în fire și numai după ce se- 
ncredinţează că n-a fost o ghiulea ori vreo armă drăcească, 
aruncată anume de Sinan-pașa, ca să-l răpună. Slujitorii 
lămuresc că, dinspre Piatra Craiului, un vultur foarte mare, 
vânăt la pene, s-a rotit o vreme de-asupra taberei, apoi s-a 
repezit, săgeată, asupra cortului crăiesc. Din întâmplarea asta, 
fiecare scoate ce-i trece prin cap. Unii, văzătorii în negru, zic că 
vulturul îl întruchipează pe Sinan-pașa: îl va ucide pe Sigismund. 
Alţii, văzătorii în roz, spun: vulturul este semnul împărăției 
creștine și a pogorât din munte, anume, ca să-l ajute pe măritul 
crai să-l doboare și să-l sfâșie pe Sinan. Alonso Carrillo 
împărtășește părerea asta: 

— E o minune dumnezeească și se tâlcuiește așa: Cel de Sus 
ne ajută, mai ales dacă toți cruciații se fac catolici. 

Craiul Sigismund își vine iar în fire. Dar Mihai-vodă îl 
întâmpină cu vorbă de dojană: 

— Dacă amânai nunta, măria-ta, scăpam ţara de jaf și 
năpastă iar azi Sinan-pașa era prizonierul nostru. 

De aceeași părere este și Ștefan Bocskai, care descoperă că 
Mihai-vodă-i un comandant iscusit: oricât se străduiesc și Kornis 
și Bodony și Secuiul, nu izbutesc a izvodi un plan de bătaie mai 
bun decât cel propus de dânsul. Și, ca să fie împlinit, îl 
înfățișează ca al... craiului. 

— Întocmai cum ai gândit măria-ta: vom  împresura 
Târgoviștea. Să nu-l scăpăm pe Sinan spre Dunăre. 

Dar vulturul nu zboară în Piatra Craiului; ci, după ce se rotește 
de cinci ori deasupra taberei, se așază pe cortul unde stă 
maăscăriciul Teleleu. Așa află Preda Buzescu că-i Vasile, vultur 
domesticit, și râde: 

— Trimite-l încă o dată pe cortul craiului, poate s-o hotărî să 
înceapă bătălia. 

Gáspár Kornis înșiră starea oștirii în această zi de 10 
octombrie: 20.000 călărași lâncieri, 30.000 pedeștri, cincizeci de 
tunuri, peste 200 de căruţe încărcate cu praf de pușcă, ghiulele, 
cazmale, sape, funii. 

— Îi spulber pe turci de pe faţa pământului! încheie 
Sigismund. Pe toţi! În două săptămâni! 


* 


De fapt, Târgoviștea era împresurată de oștile române. Stroe 
Buzescu, cu o parte din oameni, pândea mișcările otomane din 
cetate și din preajmă, iar pe Maldăr și pe State Boldur îi trimitea, 
cu pâlcuri mici, împotriva celor care umblau după jaf sau după 
hrană și nutreţ pentru cai. Spre mirarea lui, prădătorii se 
făcuseră încă mai răi, mai sălbateci, mai afurisiți. Nimiceau, 
batjocoreau tot. Șapte femei din Lerești fost-au găsite într-o 
râpă: aveau pântecele spintecate și sânii tăiaţi. In drum spre 
Golești au spânzurat doisprezece ţărani. Gândeşte: ...„Sinan- 
pașa își dă sama că nu mai poate rezista multă vreme. 
Hărțuirea, părăduirea pe nesimţite a puterii lui a izbutit. Aceste 
din urmă blăstămăţii vădesc mânia neputinciosului. Dacă n-a 
ieșit încă din Târgoviște, e-al nostru!” 

În adevăr, acolo unde se afla, Sinan-pașa își făcea socoteala: 
„Oastea ghiaurului o răpun până la urmă. Dar cum să-i prind pe 
cei care mă pocnesc și dispar? Și cum să mă apăr de lovituri 
căzute din senin? Am vârât aici cincizeci de mii de acângii, plus 
deliii, și... Ce fel de ţară-i asta? Ce fel de război?” 

— Fiţi fară milă! Nu cruţaţi nimic. Totul, la Dunăre! tună 
clocotind de furie. 

Și nouă pâlcuri de acângii și delii au pornit să prade și în 
Oltenia. Ba s-au aflat și oameni răi care-au spus că la Tismana s- 
au ascuns sute de femei tinere și frumoase, numai bune de 
robit. 

Joi seara, la vecernie, o bătrână din Hurez aduce știrea că un 
cârd de prădători s-au îndreptat spre Baia de Aramă. 

— Lovesc Tismana! Fetelor, să le sărim în ajutor! poruncește 
Sima. Ancuţa și Anghelina, arcașele mele, mă-ntovărașiţi. 

Cât ai bate din palme, cincisprezece șoimane sar pe cai și, cu 
Sima, stolniceasa, în frunte, gonesc spre Tismana, de-a dreptul, 
pe drumuri numai de ele știute. Dar, înainte de a intra în satul 
mănăstirii, se trezesc înconjurate de vreo patruzeci de acângii. 
Abia au timp să tragă spadele, iar Ancuţa să slobozească o 
săgeată. Le înţeapă caii cu sulițele și le mână la vale, după un 
huceag, unde vreo zece musulmani păzeau peste o sută de 
femei tinere, plânse, smocăite, desculțe, cu straiele rupte, 
deznădâăjduite. 

— Bună pradă, rânjește un acângiu. Smulge frâiele din 
mâinile fetelor, le silește să descalece și zgârcește nările ca 
mistrețul ritul când simte jir gras pe-aproape. 


— Unde vrei să ne duci? cearcă Sima să-l îmbuneze cu un 
surâs. 

— La Istanbul, frumoaso!... Eu îmi aleg ochioasa asta, o arată 
pe Ancuţa. Pe tine, mai coaptă, te dau beiului. 

O mie de cuțite otrăvite înțeapă inima Simei: ...„Ce-am făcut, 
Doamne?...” Şi se vede iarăși răpită de tătari și târâtă până-n 
apa Dunării: „Ci atunci s-a ivit Stroe. Acum... Uite, nu mi-au luat 
arcul”... Și pe când își storcea creierul să afle cum ar putea 
scăpa, dinspre Tismana, se arată o turmă de oi: vreo două-trei 
sute, mânate de trei păstori. Acângiii își înalță capetele. Își fac 
semne să le împresoare. Căpetenia hohotește: 

— O turmă de oi și-un cârd de muieri. lar noi, berbecii... 

Cu sulițele întinse, șapte acângii pornesc spre turmă. O 
înconjoară. Dar ciobanii scot săbii de sub cojoace și dezlănţuie 
lupta. Taie picioarele la trei cai și doboară doi dintre acângii. 
Căpetenia urlă și mai trimite încă doi, să răpună ciobanii. 

In clipa asta, Sima trage o săgeată în spatele căpeteniei și-l 
doboară de pe cal. Amuţite o clipă, femeile prind să strige 
ascuţit, cutremurător, cumplit. Musulmanii se reped călări în 
ceata lor și le calcă în copite. Împlântă suliţele în cine și cum 
apucă: măcel, ca la sfârșitul lumii. Femeile se furișează în 
huceag. Impânzesc cuprinsul ca potârnichile. Se ascund în 
tufișuri. Urcă în copaci. Intră în gropi. Fetele Simei se strâng în 
juru-i și se strecoară în mijlocul turmei. Acângiii nu le mai pot 
ajunge: turma îi încleștează ca o mocirlă behăitoare. Sima, 
Anghelina și Ancuţa săgetează încă doi, doborându-i peste oile 
ghemuite una în alta. Ciobanii mai ologesc și ei încă doi. 
Căpetenia, cu săgeata în spate, urlă cât poate să rupă lupta și 
să-i sară în ajutor. Ci, în acea zurbavă năucă, din pădure se 
ivește un pâlc de femei călări, armate cu săbii și suliţi: 

— Mândruţa! strigă Sima c-o necuprinsă bucurie. 

Trec, în goană, lovind în jefuitori. Sima ar vrea să le urmeze 
cu fetele ei, dar nu poate ieși dintre oi, iar caii li s-au răzlețit pe 
câmp. Din stânga se năpustește o ciurdă de tineri ţigani, cu pari, 
topoare, măciuci, pietre și azvâri în cei musulmani, stropșindu-i. 
Când se mai depărtează, îi ajung săgețile Simei. Mai rămân 
șase. Se cred scăpaţi și aleargă nebunește. Dar când trec, pe 
lângă un stejar bătrân, doi cad în laţ ca lupii. Din cei patru 
numai trei scapă: calul unuia calcă într-o groapă și-și rupe un 
picior. 


Când se apropie de ceata ţiganilor, Sima îl cunoaște pe Dandu 
Dărădan: 

— Tu, viteazule? 

— Ţi-a plăcut, jupâneasă Sima? l-a trimis Por-împărat să-mi 
surpe coroana... A patra ceată pe oare-o răpun. 

Oblojesc rănile femeilor lovite de acângii, liniștesc pe cele 
înfricoșate și, în mare grabă, pornesc spre mănăstirea Tismana. 
Pe cele mai greu rănite le urcă pe cai ori le duc, pe rând, în 
spate. Șapte, ucise, le așază pe pat de crengi și le târăsc până la 
ţintirim. În ograda mănăstirii le numără: o sută optzeci și trei: 
toate tinere și frumoase. Două dintre ele, una din Târgu-Jiu și 
cealaltă din Cărbunești, nu mai pot vorbi: plâng întruna. A treia 
îngână mereu un cântec de leagăn și cere să fie ucis lupul sur 
care i-a sfâșiat copilul. A patra rostește vorbe necuviincioase și 
învinuie călugării că prefiră hurmuji de mătănii, în loc să 
mânuiască sabia, că ard tămâie în cădelniţe, în loc să apere 
mumele din ţara asta. Celelalte le ascultă mirate: unele râd; 
cele mai multe plâng de milă. Astor bolnave călugării le cântă 
rugăciuni, iar Anghelina le îngână descântec de zâne. 

— „.„„Potolesc aruncătura, potolesc și făcătura, aruncătura cea 
mare, făcătura din cărare, făcătură de bărbat, făcătură de 
femeie, făcătură de văduvă și făcătură de fată, toate 
aruncăturile și toate durerile, toate junghiurile cele necurate și 
toate duhurile mânate și țipate... 

— De ce le descânți de zâne? 

— Știu, jupâneasă Sima, c-ar trebui să le descânt de căpcăuni 
ori de zgripţuroi, ci nu m-a învăţat mumă-mea. Dară dacă au 
evlavie pentru descântece, se vindecă, chiar de le zic de zâne 
ori de iele. 

Când rămân singure în chilie, Velica și Sima grăiesc despre 
inima lor. loan Norocea a plecat la Praga și nu mai știe nimic 
despre dânsul. Stroe-i lăudat și slăvit. Radu e cam ocărât, 
pentru că se lasă furat de pofta averilor, iar pe Preda îl judecă 
pentru că nu s-a învrednicit să vină s-o vadă pe Cătălina. Velica- 
doamna nu rostește numele lui Mihai-vodă, dar numai la el se 
gândește. 

— Nu mai pot să-mi înfrân dorul de el. Ci în tabără nu mă pot 
duce, că mult l-aș stingheri. Și-apoi, de răul prădătorilor, cine 
cutează a călători? 

— Ai dreptate, Mândruţa: să ne-nfrânăm dorul. 


x 


La tabăra lui Mihai-vodă sosește, în sfârșit, banul Mihalcea, 
din solia tainică la Praga. Nu aduce nimic spornic în prietenia cu 
Rudolf-împărat. E păzit de iscoadele craiului Sigismund și de 
iezuiţi. Cei care ocârmuiesc împărăţia creștină sânt mult mai răi, 
mai pizmăreţi și mai farisei decât neguțătorii de vite ori de 
pastramă. 

— N-am auzit nimic despre steagul trimis de voi. Știu însă că 
arhiducele Matthias a cuprins cetăţile Gran și Vișegrad. 

— Păcat că pe noi ne apucă iarna tot la Stoienești, suduie 
Preda Buzescu. 


x 


Vorbind cu Bocskai, cu Gáspár Kornis, cu Moise Secuiul, 
stăruind mult pe lângă Ștefan losica, Mihai-vodă i-a înduplecat 
să pornească atacul în ziua de 12 octombrie. Radu Buzescu l-a 
dus pe Silvio Piccolomini până în preajma Târgoviștei, l-a 
înfățișat lui Stroe și, împreună, au plănuit o cursă pentru 
prinderea lui Sinan. 

— Teamă mi-i să nu fi fugit, se-ntristează Stroe Buzescu. O 
fugă furișă. 

După ce a făcut nou și îndelung sfat de război, Sigismund a 
pretins să știe foarte lămurit câţi turci sânt în Târgoviște și ce 
tărie au zidurile, câte tunuri au și câtă hrană. Amână atacul 
până află toate astea. 

— Și-apoi, oastea mea trebuie să se odihnească. 

— La dracul! A mers ca melcul, a dormit câte trei zile după 
fiecare poștă și... se-nfurie Radu Buzescu. 

— Kornis ne cere turme de vite, harabale de pâine, putini cu 
brânză și miere, păstrămuri și postav pentru oștirea craiului... 
De unde să mai dăm? se înfurie Preda. 

— Noi nu sântem văcari valahi, să luptăm cu turta de mei în 
traistă, râde Gáspár Kornis. Dacă nu ne daţi, luăm singuri. 

— Au crezi c-a mai rămas ceva după pârjolirea acângiilor? 


x 
Ceasurile și zilele se scurg posomorite, vinete, păgubitoare 
pentru toți luptătorii. Sigismund-craiul nu se mişcă: după spusa 
lui lacobus, stelele nu-s încă prielnice victoriei. Abia după o 


săptămână mută tabăra la Stoienești. Dar acum au început 
ploile, iar nobilii unguri și mai ales italienii, arțăgoși și răsfăţaţi, 
gingași la frig, nu vor să drumeţțească pe vreme rea. Stau în 
corturi: dorm, joacă zaruri ori cărţi, dar mai ales beau, se îmbată 
și năzuiesc la muieri. 

— Granduca di Toscana nu ne-a trimis să tremurăm aici de 
frig și să mucezim în umezeală, ori să ne înfundăm în noroaie, 
se zborșește Silvio Piccolomini. Și apoi, vă închipuiţi că am să 
mă bat lângă niște ţărani îmbrăcaţi în cojoace puturoase, armaţi 
cu ghioage? Floarea nobilimii italiene nu coboară așa de jos. 

— Habar n-aveţi meșteșugul luptei moderne, pune sare pe 
rană și signor Filippo Pigafetta din Vicenza. Sânt sigur că nimeni 
dintre voi nu cunoaște lupta cu spada. 

— Da, n-om fi știind agera mânuire a spadei, îi ţine piept Radu 
Buzescu; totuși, noi și nu alţii i-am amestecat pe tătari cu 
nămeţii, în patru bătălii, iar pe Sinan... 

— Noi și nu alţii am ajuns până la Adrianopol, îl sprijină Preda. 

— lar eu primesc să mă lupt cu cel mai dibaci dintre domniile 
voastre, se ridică Stroe, zâmbind. 

— Voi, soldați, ai lui Mălai-vodă!... hohotește Bodony. 

Peste un ceas, între corturi, faţă fiind și Sigismund-craiul și 
Mihai-vodă, toţi generalii maghiari, boierii și căpitanii români, 
Stroe Buzescu se întrece din spadă cu cel mai iscusit și mai 
arțăgos dintre italieni, contele Gerolamo Bocardo. Mai bine de o 
jumătate de ceas, Stroe Buzescu s-a apărat, căutând să-i prindă 
meșteșugul și vicleniile. Deodată, a cerut pauză. Și-a ridicat mai 
sus legătura de pe ochiul stâng și-a întrebat: 

— Signor conte Gerolamo Bocardo, obișnuiesc a scrie, cu 
vârful spadei, pe trupul celor cu care mă bat, slova „S”. Unde 
vrei s-o scriu? Pe frunte, pe obraji ori pe piept? 

— Commediante! râde contele. Eu obișnuiesc să străpung 
inima adversarului, dar pe tine mă mulţumesc să te-nsemn pe 
obraz cu litera „B”. 

— Foarte bine! Atunci, cel care își va scrie întâi slova pe 
trupul celuilalt, acela biruitor se va numi. 

Și, spre hazul și desfătarea înalţilor nobili, întrecerea începe 
iar. Contele Bocardo atacă semeţ. Stroe se apără și acum. Face 
și trei greșeli; parcă anume ca să stârnească râsul italienilor și al 
maghiarilor și mare durere în inima românilor, dar, mai ales, a 
lui Mihai-vodă și a celorlalţi doi Buzești. Preda chiar mormăie a 


dojană: 

— Că n-a stat cuminte, nesocotitul. Totdeauna... 

Dar când toţi privitorii se pregăteau să-l aplaude pe contele 
Bocardo, Stroe îi atinge cu vârful spadei fruntea și-i scrie litera 
„S”. Sângele curge șuvoi, peste ochi, peste nas. Toţi 
încremenesc. lar când prind a se mișcare și a grăire din nou, nu 
mai sânt trufași ca înainte, ci politicoși și binevoitori. 

— La cine-ai învăţat? întreabă mirat Silvio Piccolomini, în 
vreme ce slujitorii oblojesc rana contelui. 

— La signor Tolomeo Galli, în Alba lulia. 

— N-am crezut că un maestru așa de neînsemnat poate da un 
ucenic atât de îndemânatec. 

intrecerea asta schimbă multe, în inimile și mintea apusenilor. 
Nu cu plăcere Gáspár Kornis și-a amintit de turnirul de la 
Homorod, iar Sigismund-craiul s-a arătat foarte mândru că are 
asemenea vasal. Dar, războiul tot nu-l pornește: oastea creștină 
mănâncă, bea, petrece, vânează și doarme. 

Mihai-vodă și căpitanii lui spumegă de mânie. Dar n-au ce-i 
face. Se bucură doar, într-un fel, când Stroe aduce vestea că 
Sinan-pașa se află încă în cetate. 

— Cum îl prindem? Cum? 

— Să stăruim pe lângă Ștefan losica, să dăm atacul chiar 
mâine, în zori, este de părere Preda Buzescu. E român, frate cu 
noi și ne înțelege nevoia. 

Dar cancelarul nu mai este omul din 1593. Ambiţii sălbatece îl 
rod și-i schilodesc sufletul: umflă faima craiului ca să poată 
călări în șaua ei, după voie. 

Stroe gândește la Fabio Genga. Dar simte că acest secretar al 
craiului a mirosit ceva despre prietenia și admiraţia Velicăi- 
doamna pentru  Mihai-vodă, și-l urăște c-o ură vânătă, 
neputincioasă. Preda, în schimb, îl înduplecă pe Gâspâr Kornis, 
iar Mihai pe Bocskai să grăbească atacul. De asemeni, Nicolae 
Viteaz, prieten al Buzeștilor, îl aduce pe Daniel Zalasdi. 

— Velica-doamna m-a rugat să stau de vorbă cu domnia-ta, 
signor Stroe Buzescu. 

L-au atras de partea lor și pe Petru Raț, împrietenit, mai ales, 
cu căpitanul Leca. Teodosie Rudeanu cisluiește îndeosebi cu 
Filippo Pigafetta și cu Carlo Magno, despre orânduielile lumii și 
despre asemănarea dintre limba italiană și cea română. Își 
amintesc de Traian și Decebal, de războiul lor pentru apărarea și 


cucerirea Daciei. Istoric iscusit și a multe știutor, Carlo Magno s- 
a încredințat acum că românii sânt fraţii din răsărit ai italienilor, 
dar îi vine tare greu să creadă că victoriile de astă-iarnă și cea 
de la Călugăreni le-au câștigat numai ei singuri. Și cum tocmai 
atunci trece un pâlc dintre măciucarii lui Tudor Maldăr, cei doi 
privesc cu milă și cu scârbă la acești ostași încălțaţi în opinci de 
piele de bou nedubită, îmbrăcaţi în cojoace miţoase de oaie și 
cu cușme cât baniţele. 

— Miroase urât, strâmbă din nas signor Pigafetta. 

— Nu miroase a apă de trandafir, dar ţin cald, râde Stroe. 

— La dracu! Mai bine îngheţ de frig decât să port asemenea 
duhoare sub nas. Mi-i greață. 

— Ne pare rău, signor Pigafetta, se încruntă Preda Buzescu. 
Dar așa-s făcute lucrurile: ca domniile voastră să vă puteți 
îmbrăca acolo, în apus, straie de mătasă, zale și coifuri aurite, 
este nevoie ca la Dunăre să străjuiască acești oameni în opinci, 
cojoace și cușme miţoase, cu acru miros de dubeală. 

Cercetând cu grijă tabăra craiului, Preda Buzescu se 
încredințează că, de fapt, din toată astă falnică oaste, bune în 
adevăr pentru luptă sânt doar milițiile săsești, tălpașii 
transilvăneni, cei o mie cinci sute călăreţi din Silezia și o parte 
din secui. Ceilalţi, ori prea luxoși, ori numai umplutură. Oricum, 
bagă de samă că în oastea lui Báthory cei mai mulţi oșteni de 
rând sânt români transilvăneni și mult îi pare bine. 

— Și totuși, povăţuit de Carrillo și sprijinit de losica, în 
orânduirea oștilor, observă Radu Buzescu, craiul, binecuvântat 
cârmuitor al expediției, nu vrea să se știe că oștirea i-i alcătuită 
mai cu samă din ortodocși, adică din români. Drept aceea ne 
împănează cu nemți, cu unguri, cu italieni. Despre asta mi-au 
vorbit și Viteaz și Rat. 

— Invârsteze-ne și cu dracul! se mânie Mihai-vodă; numai să 
pornim odată. Pe noi ne arde jaful otoman, nu pe crai. Și pe noi, 
nu pe Sigismund, ne cheamă creștinii de la miazăzi. Nu pot să-i 
mai las să strige în pustie. De altfel, mă încredinţez că măritul 
crai amână bătălia anume; să vină iarna și să mă părăsească 
ostașii. Să am cât mai puţini. 

— Doamne, năstrușnice minţi și spurcate inimi ai mai zidit... 
suspină Stroe. Să mergem la craiul: să-i batem cu pumnul în 
masă. 

Insoţit de Buzești, Mihai-vodă s-a înfățișat la cortul craiului: 


— Stau de două luni în tabăra asta, iar prădalnicii cară toată 
vlaga ţării peste Dunăre. Dacă mâine nu pornim împreună, 
poimâine atac numai cu ai mei. 

Neavând încotro, vineri, 19 octombrie 1595, cruciada lui 
Sigismund Bâthory coboară spre Târgoviște. În frunte - Mihai- 
vodă cu patru mii de călăreţi. 


* 


Tot drumul, jupân Ticalidi a tăcut mormoloc, ghemuit în 
fundul rădvanului. Abia în popasul de la Dunăre a început să 
îndruge verzi și uscate. 

— Vezi cum ni se deschid porţile? De țe nu vrei sa-mi fii 
soaţă? Sânt bogat... 

— Jupâne, văd că turcii te primesc cu bunăvoință ca pe-un om 
puternic. Dar știi bine de ce-am urcat în rădvanul dumitale. 

— Primeste ațest inel de aur cu safire indiene. 

— Aurul sparge zidul oricât de gros, surâde Maria și primește. 


* 


Seara se lăsa rece și cețoasă. În calea cailor, vântul foșnea 
frunze moarte și răspândea miresme de toamnă tristă, după o 
vară însângerată. 

Călărind alături de Mihai-vodă, urmat de Gâspâr Kornis, Radu 
Buzescu și Bodony, apoi de secretarii Petro Pellerdi și Fabio 
Genga, craiul Sigismund sfida românii cu bogăţia și strălucirea 
armelor sale. Ca să-și vădească vitejia a pus pe Genga să 
povestească luptele de la Făget și de la Lipova. Mihai-vodă a 
ascultat tăcut, încruntat. Radu Buzescu zgârcea ușor nara 
stângă, parcă l-ar fi pișcat un ţânţar. Preda zâmbea viclean și 
încuviința din cap, fără nicio convingere. Stroe se întreba: cui 
slujește pălăvrăgeală și lăudăroșia asta? 

Când Fabio Genga ajunge la fundul sacului cu laude, craiul se 
întoarce cu fața spre Mihai-vodă: 

— Capul lui Sinan-pașa să-l trimit împăratului!... Da, capul! Să 
afle creștinătatea c-am salvat-o de cel mai primejdios dușman. 

— Fală mare, traistă goală, mârâie Preda Buzescu. 

lar Mihai-vodă, parcă fără a ţine sama de spusa craiului, 
poruncește: 

— Stolnice Stroe, dezlănţuie atacul țăranilor. 

În câteva minute, șapte ștafetari pornesc spre ascunzișul 


pâlcurilor de ţărani, să le stârnească la bătaie. 

Apoi Mihai-vodă urmează foarte hotărât: 

— De vrei ori nu de nu vrei, măria-ta, noi lovim! 

— Cum? Fără porunca mea? 

— O așteptăm de un an; n-o mai putem aștepta un veac. 

— Mă dojenești? Mă înfrunţi? 

— Nicidecum: îmi apăr ţara. 

— Fără mine? Fără generalii mei? Fără oastea mea? 

In clipa asta se stârnește zgomot mare. Răcnete păgâne. 
Tropote de cai în iureș. De după un pâlc de copaci, dinspre 
miazăzi, o ceată de delii lovesc cu năprasnică iuţeală. Sparg 
rândurile. Ucid câţiva secui. Dar Stroe Buzescu, Tudor Maldăr, 
State Boldur îi pocnesc abraș, spârcuie zece dintre dânșii și-i 
silesc să se tragă repede înapoi. Toată tabăra se vălmășește. 
Câţiva o împung la fugă spre stânga ori înapoi, în munte. Alţii se 
ațin la luptă. Vânăt și mut, craiul încremenește pe calu-i alb. 
Gáspár Kornis și Radu Buzescu îl înconjoară, ca să-l apere. 

— Așa fac deliii, lămurește Buzescu; izbesc, pradă și spală 
putina. 

— Mi-a... mi-a fost viaţa-n mare primejdie! suspină craiul, 
dârdâind. Scrie asta, Pellerdi... Dacă loveau aici, mă omo... 
Adică le... le arătam eu lor! 

Buzeștii cred că, de-acum, gata, lupta a pornit. 

— Să binecuvântăm atacul deliilor, râde Preda, așezându-și 
cușma: și să ne gătim de răfuiala cea de pe urmă. 

Dar peste un sfert de ceas, spre uimirea tuturor românilor, un 
pâlc din oastea craiului o rupe la fugă. 

— l-a apucat strechia, Preda? clipește Stroe din ochiul 
sănătos, își așază fașa neagră peste cel beteag, se sprijină în 
spadă și cată spre botul de deal pe unde fug vreo douăzeci de 
lefegii. Ajunși la tabără povestesc ceva, arătând spre Târgoviște, 
cu gesturi repezi și largi. Buzeștii nu se clintesc: urmăresc 
tulburarea iscată între oamenii craiului. Ascultă strigăte de 
spaimă. De la cortul craiului, pristavii sună strașnic din surle. 
Văile clocotesc. 

— Sus, pe cel dâmb, să vedem! încalecă Stroe. Poate ne 
lovește în adevăr dușmanul. Dacă a văzut că noi tăndălim... 

Din vârful dâmbului se vede toată cetatea Târgoviștei, unde 
pâlcuri de ieniceri stau gata de luptă, miraţi că în tabăra lui 
Sigismund surlele sună mereu, iar ostașii strigă: 


— Vin turcii!... Vin turcii! 

— De ce nu se strâng în șiruri de bătaie? întreabă Stroe pe 
frate-său Preda, care vine în urmă. 

— Acela, călare, nu cumva-i craiul? 

— Fuge!... Doamne Dumnezeule, ce-or fi văzut?... 

Forfota-i tot mai mare. Câteva corturi, răsturnate. Mulţi se 
aruncă pe cai și împânzesc locul, spre apus. 

— Ce facem, fraţilor? se neliniștește și Radu Buzescu. 

— Priveghi, răspunde Preda, în zeflemea. Ne-atacă cineva? 

— Nu... Acelea-s cetele de iscoadă ale lui Kornis. 

— Işi fac spaimă ca mânzul de vânt. 

— Lasă șaga... Dacă ne lovește din spate îţi piere pofta de 
râs. Uite-i, fără arme, dezbrăcaţi, parcă-i înţeapă tăunii. 

— Le-a trebuit o jumătate de an ca s-ajungă până la 
Târgoviște; dar dac-o ţin așa, deseară sânt înapoi la Alba lulia. 

— Nu-s nebuni să fugă-n darn: se întâmplă ceva slut. 

Sună surlele de-un sfert de oră și tot nu s-au rânduit pentru 
luptă. 

— Uite-l pe crai la marginea pădurii. 

— Hai acolo! 

— Eu rămân, se împotrivește Preda. 

Radu și Stroe dau pinteni cailor și coboară în goană. Galopul 
lor înfricoșează și mai tare tabăra craiului. Chiar din rândurile 
secuilor fug unii, cu toate împotrivirile și amenințările 
căpitanilor. 

— Ce s-a întâmplat? întreabă Radu Buzescu pe cel dintâi 
căpitan ungur. 

— Vin turcii!... Colo pe creastă! Gătiţi armele!... 

Spaima slutește fața multora. Dinspre marginea cealaltă a 
taberei vin, în galop, o parte din călăreţii lui Piccolomini, cu 
sulițele înțepoșate înainte, ca pentru atac. Ajunși la creasta 
dealului opresc frânat: nu văd niciun turc. Se miră. Se privesc 
unul pe altul. Se apropie de Preda Buzescu și înalţă sulițele ca 
țepii ariciului. 

— Unde-s otomanii? întreabă Filippo Pigafetta. 

— Fug din cetate, pe furiș, surâde Preda Buzescu. 

— De unde știi? 

— Căpitanul Tudor Maldăr a adus trei prizonieri. Uite-i colo. 

— Vasăzică nu vin turcii? 

— Dimpotrivă: se duc. lar noi îi lăsăm să plece-n voie. 


— Dar cei care vin încoace cine-s? Ne atacă! 

— Sânt ostașii mei; i-am îmbrăcat turcește ca să-l înșel pe 
dușman. 

Filippo Pigafetta izbucnește în râs. 

A înnebunit căpitanul? se întreabă călăreţii din juru-i. Turcii la 
trei sute de pași și el râde? L-a smintit frica? 

Tot așa râde și Mihai-vodă, cu hohote, când aude despre 
pozna lui Preda Buzescu. Îndată însă se întristează: 

— ÎI scăpăm din mână pe Sinan!... Du-te și liniștește-l pe 
preavestitul între viteji, craiul Sigismund. Nu-i spune nimic 
despre năzdrăvănia ta. Că, pe câtu-i de fudul, pe-atâta-i de 
supărăcios și de fricos. Ci mai roagă-l o dată: să izbim cetatea, 
înainte de a fi zburat din cuib hultanul cel bătrân. 


* 


Tocmai atunci, urcat pe ziduri, Sinan-pașa a văzut vânzoleala 
și-a înțeles că oastea ghiaurilor dacă nu-i mai bună, oricum, e 
mai mare decât îi spuneau iscoadele. Vedea cu ochii lui și 
silezieni și italieni și germani. L-a chemat pe Ali-pașa. 

— Îți las 1.500 și toată artileria. Rezistă. 

— Numai atâţia? 

— Mai mulţi s-ar încurca unii pe alţii și ţi-ar consuma hrana de 
pomană. În primăvară vin și te despresor. Apoi tu cucerești 
Moldova, eu Transilvania și urmăm drumul spre Viena și Praga. 

Și, înconjurat de o sută de spahii, în rădvan vechi, ponosit, să 
nu-l vadă și să nu-l cunoască nimeni, a ieșit furiș din cetatea 
Târgoviștei. 

În noaptea asta, oamenii lui Oprea din Cordun și ai lui Gruia 
Novac, ai lui Stoica Farcaș și Simion Dărămuș au avut mult de 
lucru. lar dacă, din cetate, Sinan-pașa s-a strecurat ușor, în 
schimb, pe drum, românii l-au hărțuit în treisprezece locuri. 
Numai că hărăţitorii n-au știut că acolo-i Sinan, să cate a-l 
prinde cu orice preț. La București, marele vizir a ajuns în zorii 
zilei, numai cu patruzeci și șase de spahii. A tras de-a dreptul în 
cetăţuia de la miazăziua orașului. A făcut rugăciunea, cu toate 
că era istovit de zdruncen, de nesomn, de supărare și mai cu 
samă de harța ghiaurilor care, în pâlcuri mici, ţâșnite ca din 
pământ, l-au hăituit ca pe-un lup și i-au micșorat suita. Se 
temea foarte să nu răcească pe vremea asta friguroasă și 
ploioasă. A poruncit foc strașnic și o baie de aburi cât mai 


fierbinţi. Doi eunuci i-au tras încheieturile și i-au frecat trupul 
slăbănog, stors de bătrânețe și ambiţii. Se încălzea, își 
dezmorţea ciolanele în aburul gros și fierbinte, ridicat de pe 
pietrele înroșite și plănuia în gând cum să se apere în București, 
dar nu știa că, la acel ceas, Ali-pașa oprea în cetate și pe Mihnea 
Turcitul zis Mehmet, cu încă două mii cinci sute de ieniceri. 
După ce ieși din baie, ceru ambră și cafea: o stacană plină. 

— Când a mai mirosit marele vizir ambră la cafea? se miră 
slujitorii. Să știți că se întâmplă ceva rău. 


* 

Aflând că mulți otomani au ieși din Târgoviște, Sigismund- 
craiul hotărât-a, în sfârșit, să înceapă bătălia. Repeta în veli- 
glas: 

— Pe marele vizir să mi-l prindeţi viu! Vreau să-mi 
împodobească triumful la Alba lulia și la Praga, atunci când voi fi 
numit „Athleta Christi”. 

Cap al întregii oști îl pune pe bătrânul Ștefan Bocskai: în 
Mihai-vodă n-are încredere și, mai ales, se ferește a-i da prilej 
să-și sporească faima. Bocskai însă nu rânduiește nimic fără să-l 
întrebe pe voievod. Lucrând împreună, se împrietenesc și mai 
mult. 

Signor Filippo Pigafetta clâănţănește de frig ca o poartă bătută 
de vânt și număra-n gând zalele, arcurile, archebuzele, 
halebardele, sulițele, tunurile din oastea lui Sigismund. Ascultă 
căpitanii cum rostesc vorbiri foarte înaripate, vădind ce mare 
preț pune creștinătatea pe vitejia lor. 

La un semn prelung de surle, urcate pe cel mai înalt deal, 
oastea pornește. În frunte, românii cu Mihai-vodă: pe de lături, 
secuii înarmaţi cu coase, iar în urma lor, falanga nemţească. 
După asta, tunurile. In spatele tunurilor vin douăsprezece mii de 
cavaleri falnici cu steaguri aurite. La mijlocul unităţilor de 
călărași, garda craiului, în mijlocul ei, Sigismund, înconjurat de 
cei mai de seamă generali și sfetnici: Kornis, Bodony, losica. 
Dintre toţi, Nicolae Viteaz și Petre Raț se mișcă repede și 
tălmăcesc poruncile în grai românesc. 

— De ce spui că, dacă nu lovim repede, nici nu-l mai găsim pe 
Sinan aici? Știi ceva? 

— Astă-noapte, serenissime, mulţi otomani au trecut din 
tabără în cetate, răspunde Mihai-vodă. l-au atacat țăranii, dar... 


— Îndrăznește prostimea valahă să-mi știrbească o strălucită 
victorie? 

— laca, mai îndrăznește, săraca... 

Vorbirea asta îl face și mai bănuielnic. Și nici azi nu 
împresoară Târgoviștea. Pe la miezul nopţii, Stroe Buzescu 
aduce vestea că alţi otomani părăsesc tabăra. 

— Să sune buciumele! poruncește Mihai-vodă, încalecă și 
lovește cu două mii de călăreţi. Ucide mulţime de ieniceri. După 
spahii trimite gonaci iuți, până la Răcari. 

Și asta îl înfurie pe crai; dar Bocskai îl domolește: 

— Măria-ta ai poruncit atacul; Mihai e avangardă. 

— Să atace numai ai mei! răcnește craiul. 

Dar peste un sfert de oră un vânt dușmănos, învârstat cu 
zloată, coboară repede din munte. Silit de Silvio Piccolomini, 
cronicarul Pigafetta iese din cort să privească lupta; frigul îl 
pătrunde până la oase; dârdâie să-i sară măselele; dă dracului și 
bătălie și tot; intră înapoi în cort. Ci și aici e umezeală; îngheaţă 
de istov în straiul ud. Îl vede pe Teodosie Rudeanu zâmbind și-și 
cere iertare: 

— Logofete, nu mă dispreţui: frigul e dușmanul bătrânilor. 

— Ți-aș da și domniei-tale un cojoc, dar miroase urât. 

— Dă-l dracului de miros! Cald să ţină. 

Îmbrăcat în cojoc miţos din șase berbeci brumării, Filippo 
Pigafetta înfruntă zloata, sus pe înălţime, gata să urmărească 
lupta, în toată desfășurarea ei. Dar, spre mirarea tuturor 
ungurilor, din tabăra otomană nu mai iese nimeni la bătaie. 
Apropiindu-se, soldaţii craiului o descopăr pustie: corturile rupte, 
grămezi de pulbere, șapte tunuri stricate, bucate, câteva zeci de 
dobitoace vii, îmbrăcăminte, tarhat și nutreţ pentru cai. 

— Pupă-i urma, crai Sigismund, strigă și Preda. Cred că Sinan- 
pașa acum e la București, sănătos și teafăr. 

— Mi-a spus mie Dan Buzdugan că, în mijlocul spahiilor de 
alaltăieri noapte se afla și un rădvan, adaugă Stroe. Acolo 
fugea... 

— Tabără goală?! se miră Sigismund-craiul. Dacă-i vreo 
înșelăciune? Vreo vrăjitorie? înseamnă că Sinan are iscoade în 
armata mea. 

Și dă porunci să nu plece nimeni după pradă, ci să vegheze cu 
strășnicie și să aștepte. Ci ghidușii oștirii române: Maldăr, 
Boldur, Orăș, Farcaș, Buzdugan, în frunte cu Stroe, calcă 


porunca asta nesăbuită și, gonind după fugari, le mai pricinuiesc 
multă stricăciune. Ceilalţi mai așteaptă o zi jumătate, până când 
căpitanul Stoica Farcaș vine cu prizonieri adeveritori că Sinan- 
pașa a sosit la București cu mare parte din oaste, iar acângiii și 
deliii se trag cu toţii spre Giurgiu, lăsând în urmă sânge și 
scrum. În cetatea Târgoviștei a rămas Ali-pașa cu două-trei mii. 
In sfatul căpeteniilor adunate de Sigismund, se săvârșește mai 
mult sfadă și-mponcinșare decât organizare. 

Mihai-vodă înfățișează un plan de bătaie: 

— Să alcătuim trei grupuri: unul sub porunca măriei-tale, să 
cucerească Bucureștiul, să-l urmărească îndeaproape pe Sinan, 
și să atace Giurgiul; altul, cu signor Piccolomini, spre stânga, să 
treacă Dunărea la Silistra și să năzuiască spre Târnovo; al treilea 
grup, ocârmuit de mine, să treacă la Nicopol, să lovească 
dinspre apus. Strâns ca-n clește, Sinan dă tot: și podul, și 
cetatea Giurgiului, și prada, și victoria. lar noi ne deschidem 
calea spre Constantinopol. 

Italienii cercetează harta și găsesc planul ecce/entissim. La fel 
Ștefan Bocskai. Dar Sigismund și Gáspár Kornis se împotrivesc 
cu îndărătnicie: vor să ia întâi cetatea Târgoviștei. 

— Dacă vin tătarii în ajutorul lui Ali-pașa, și ne lovesc din 
spate? întrebă Kornis. 

— Pâlcurile mele de ţărani îi risipesc ușor. 

— lar ţărani? De ce nu-i lăsaţi acolo, pe moșii? 

— Iscoadele noastre spun că Ali-pașa numai cu bâta își mai 
ține ostașii în cetate. Chiar astă-noapte au fugit vreo sută, spre 
miazăzi, sărind peste ziduri. 

— Nu credem în iscoadele voastre, stolnice Buzescu! 

— În schimb, credeţi în spaimele și nălucile ce singuri vi le 
faceți. 

— Nu îngăduim ironii! saltă în picioare Kornis. 

— Dar crezi că noi îngăduim a fi ocărâţi aici, în casa noastră? 

— Cuceresc cetatea Târgoviștei! răcnește craiul. Ce vâlvă, în 
toată lumea! Sigismund rex a mai cucerit o cetate. 

Mihai-vodă se supune; dar îndemnă pe Buzești să trimită pe 
Maldăr, Dărămuș și Orăș, cu câte douăzeci de călăreţi, să 
hărțuiască dușmanul oriunde l-or afla, până la Giurgiu. lar ei, ca 
și Mihai-vodă, muncesc din răsputeri la orânduirea asediului: 
aduc tunurile aproape, pregătesc făclii, smoală, snopi de nuiele 
uscate, funii; învaţă și oștenii români meșteșugul asediului. 


Preda Buzescu se îngrijește de hrană: să nu lipsească nimic 
oștirii transilvane. Italienii vor pastramă; nemţii cer slănină și 
cârnaţi. Toţi poftesc vin. Li se dă. După dorinţă. Deși, aici au 
venit la război, nu la nuntă. Împrietenit cu Petru Raț, Stroe 
Buzescu se află tot timpul printre ostași, în vreme ce alți 
căpitani joacă-n cărți, ori fac chefuri cu muierile, prin corturi. 

— Nu-mi place prietenia cu Buzescu cel tânăr, îl dojenește 
generalul Kornis. Tu ești cavaler de rang. 

— Dar de obârșie sânt tot român. 

— Ești catolic, nu? 

— Adevărat; însă, după cum vezi, și cruciada asta o facem 
mai mult cu ortodocși. 


* 


Ca să arate cât e de curajos, Sigismund intră în oraş la 
Târgoviște și se apropie mult de zidurile cetăţii. Văzându-l, 
ienicerii împroașcă asupră-i un snop de glonțuri. Deși nu-l 
ochesc, totuși curajul i se oprește aici. La cort, poruncește: 

— Genga, înseamnă astă întâmplare. Tunarii să bată cetatea. 
Într-un ceas, pulbere! 

Și văile încep să clocotească de bubuituri, iar văzduhul să se 
încarce de fum și duhoare de pulbere arsă. Bombele izbesc, 
zguduie, sparg, mușcă, împroașcă pământ, cărămidă, piatră. 


* 

Deși tocmai acum acângiii și deliii jefuiesc și pârjolesc încă 
mai amarnic, retragerea otomanilor spre miazăzi ușurează ţara, 
parcă o sută de mii de pietre de moară i s-ar ridica de pe piept, 
și o sută de mii de iatagane i-ar fi scoase, cu încetul, din trup. 
Românii răspund și ei tot mai îndărjiţi: culeg armele azvâărlite de 
dușmani în fugă, iau prada înapoi, mai ales vitele și carele de 
bucate. Râpile, râurile, pădurile înghit și dumică sute și sute de 
leșuri otomane. 


* 


Când vede că turcii nu numai că nu închină cetatea nici după 
o zi de bombardament, ci și răspund cu ghiulele mari, de câte 
670 ocale, zguduind, înspăimântător, pământul tot, Sigismund- 
craiul se mânie și învinuiește: 

— În cetate sânt peste douăzeci de mii de turci. De ce nu-mi 


spuneţi adevărul? 

Înţelegând că Ali-pașa va rezista câteva zile, Mihai-vodă 
trimite o parte din cetele lui Stroe Buzescu, noaptea, spre Brăila, 
iar pe Preda Buzescu, spre Olt și spre Dunăre: 

— Folosiţi toate pâlcurile de ţărani. Mântuiţi oamenii, satele, 
avuția ţării. Nu cruţați: orice dușman doborât înseamnă un 
iatagan mai puţin în trupul ţării. 

lar el, a doua zi, cu dichis și meșteșug, ajutat de Albert Kirâly, 
a rânduit asediul cetăţii. Și pe când „boncăluiesc taurii lui 
Sinan”, cum zice Radu Buzescu, secuii se strecoară prin fum și 
pulbere, încărcaţi cu scări, cu frânghii, cu lădiţe cu praf de pușcă 
și azvârl peste ziduri, pe acoperișurile clădirilor din cetate 
mănunchiuri de nuiele uscate, catran și torţe aprinse. 

— Asta-i luptă? se supără Udrea Băleanu. În loc să-l prindem 
pe Sinan și să-i sucim gâtul, orbecăim prin fum, ori privim cum 
se nimicește cetatea și biserica sub flăcări. 

— Ai dreptate, încuviinţează logofătul Teodosie. Secuii fac și 
ei ce pot. Dar lemnele din întărituri sânt verzi, iar pe coperișuri 
turcii au pus multă ţărnă udă. 

— Uite, se-nserează și nicio dobândă n-am avut azi, bagă 
sama Radu Buzescu. Mă încredințez încă o dată că, foarte viteji, 
turcii știu să lupte și în apărarea cetăților. 

De altfel, toţi văd că au artilerie bună, au muniții și provizii din 
belșug. Că, deci, și o cetate ca asta, slabă, cu puţine ziduri de 
piatră, nu cade cât ai bate din palme. Furioși că li se nimicește și 
cetatea și orașul, târgoviștenii sar în ajutorul asediatorilor, dar 
trufașii căpitani ai lui Sigismund resping cu dispreţ „prostimea”. 
Și, în vreme ce Radu Buzescu dă dreptate căpitanilor unguri, 
State Boldur aduce trei cete volnice de luptă, Stroe le ia și, în 
taină, le vâră între asediatori, să ajute fiecare la ce poate și se 
pricepe. Acum Gâspâr Kornis se teme ca nu cumva Ali-Pașa să 
înfrunte asediul până la primăvară, când Sinan ar putea veni, în 
adevăr, cu oaste proaspătă. 

— Valahul a avut dreptate: ţinta noastră - Dunărea. 

În acest moment, în faţa lui Radu Buzescu se ivește un ţăran 
slab și rufos: 

— Mă cheamă Condrea și-s din Vădăstrița. Am fost rob la turci 
și-am lucrat la cetate. Știu niște stâlpi care ușor se pot dărâma. 
Le-am pus semn. 

Radu Buzescu îl duce repede între secuii asediatori. Fac lațuri 


din funii și trag cu putere, surpă trei plase din palisadă. 
Năvălesc repede și împing furcile dinlăuntru. Și, într-un sfert de 
ceas, spărtura-i gata. 

— lesus-Maria! strigă secuii și pătrund în cetate. 

Turcii se aţin ca viespile la urdiniș, ucid mulţi asediatori, dar 
nu mai pot stăvili năvala. Se stârnește și vântul dinspre munte, 
înălțând o pălălaie uriașă. De-asupra și-n jurul cetăţii zloata pare 
mai caldă. 

Auzind acest strigăt de biruinţă, Sigismund-craiul îl roagă pe 
episcopul Visconti de Cervia să scrie îndată papei că a luat 
cetatea Târgoviștei, seara, la ceasurile șase, după zece zile de 
asediu greu și sângeros. 

Năuciţi de zgomot, de foc și de fum, copleșiți de lovituri de 
spadă, otomanii cearcă să iasă pe poarta cea mică de la deal. 
Dar Mihai și Răzvan-vodă, cu călăreţii, le aţin calea și-i prind 
aproape pe toţi. 

— Au scăpat doar câţiva, să ducă lui Sinan-pașa vestea 
înfrângerii, râde State Boldur. 

Pe Ali-pașa l-a găsit Nicolae Viteaz ascuns în beciul casei 
domnești: tremura de furie. Speriat arăta și Mihnea Turcitul. 

— Sinan-pașa m-a pus pârcălab cetăţii, dar nu mi-a lăsat 
oameni cu care s-o apăr. Alah ne-a dat pedeapsă pentru 
pierderea steagului cel mare. Voi, ca nobili unguri, îmi înțelegeți 
suferinţa. Vreau să mă răscumpăr. Bancherul meu este banul 
lani, iar agentul lui, grecul Țicalidi. 

Ostașii români au pus mâna pe treisprezece tunuri mari și 
patru mici. Radu Buzescu le ascunde în luncă, să nu le afle 
ungurii. Înainte de a da slobozenie pentru jaf, căpitanii lui 
Sigismund fac numărătoarea: lipsesc patru sute optzeci, mai 
ales dintre asaltatorii secui. Kornis se laudă: 

— lată cu ce puţine pierderi am cucerit o cetate! 

— Se cuvenea să ne batem cu Sinan-pașa, și ne-am bătut, în 
darn, cu zidurile, se împotrivește Stroe Buzescu. Cer îngăduința 
de a porni, grabnic, cu cetele-mi spre București, în frunte. 

— În frunte sânt eu! se învineţește craiul. 

Fără a mai aștepta încuviințare, Mihai-vodă sloboade toate 
cetele Buzeștilor și ale lui Udrea Băleanu spre miazăzi. A doua 
zi, sâmbătă, spre seară, întâlnesc la marginea Bucureștiului 
ariergarda lui Hasan-pașa: venea dinspre Slatina. Doboară peste 
trei sute, iau cinci sute zece prizonieri și multă pradă. Și despre 


astă izbândă craiul Sigismund poruncește lui Genga scrisoare 
către împărații lumii, lăudându-și vitejia. 


* 


Gruia lui Novac și Dan Buzdugan aduc știre că patru mii de 
otomani vin dinspre Buzău câtre București. 

— Nu știu c-am cucerit Târgoviștea? 

— Mână din urmă cârduri mari de vite. 

— Rat, spune-i lui Moise Secuiul să ne-ajute a-i întâmpina cum 
se cuvine, propune Stroe Buzescu. 

— Eu? Să mă bat cu niște văcari? se supără generalul. 

_ — Ei, nu te doare inima, om fără ţară? îl blagoslovește Stroe. 
Işi ia jumătate din cete și, împreună cu o sută de călăreți secui, 
pun pinteni cailor și pier învăluiţi în ceaţă. La miezul nopţii se 
întorc cu peste zece mii de cornute mari și cu nouă sute optzeci 
și doi de prizonieri. Asemenea ispravă miră pe toţi. lar Moise 
Secuiul pretinde ca vitele să fie date craiului. 

— Le-au dobândit secuii mei! 

— Ba sânt ale ţării! Le înapoiem oamenilor. 

Într-un ceas, trei sferturi din cârduri au fost împărțite satelor, 
ori ascunse în păduri. Au venit însă oamenii craiului și cu spada 
au cerut prada. Ca să nu se verse sânge omenesc pentru niște 
dobitoace, Mihai-vodă a poruncit lui Stroe să dea tamazlâcurile 
rămase. 

— lată-mă, frate, ajuns și văcarul craiului, suspină Stroe. 
Preda tace, dar trimite pe Oprea Ricman cu zece oșteni 
îmbrăcaţi turcește și, de la Răcari, abate și aceste turme spre 
Oltenia. lar în zilele următoare, niciun român n-a mai adus la 
tabără prada luată de la acângii. 


* 


Petru Orăş prinde un olăcar turc cu o scrisoare. Teodosie o 
tălmăcește și râde: 

— Mi se pare că totuși Sigismund a avut dreptate: marele vizir 
îi scrie lui Ali-pașa să nu se teamă de Mihai-vodă și să apere 
Târgoviștea până în luna mai. Să ţină legătura cu acângiii și 
deliii răspândiţi după pradă și să le poruncească a se trage, în 
bună rânduială, spre Giurgiu, folosind orice mijloc: omorul, 
înșelătoria, pârjolul, fuga. 

Tălmăcirea scrisorii stârnește haz în tabăra creștină, iar voia 


bună aduce împăcare între căpitanii unguri și cei români. losica 
ține morţiș să se înfăţișeze el însuși cu scrisoarea lui Sinan, la 
cortul craiului. lar când o citește, cu de la sine putere, schimbă 
numele lui Mihai-vodă, cu al lui Sigismund. Aflând de la Petru 
Rat despre treaba asta, Stroe se mânie: 

— Uite cum un fățarnic schimbă ăst război cumplit într-o 
schimonositură; parc-ar fi Dandu Dărădan din Băbeni. 

— Mare ticălos losica ăsta, suduie Radu Buzescu. Îl urăsc. 

— Ba mie mi-i drag, râde Preda. S-a deprins într-atât cu 
lingușirea încât, dacă n-are pe cine fățări, se făţărește pre sine. 

— ÎI lauzi, în loc să-l dai dracului? 

— L-aș da, dar nu pot, Radule: ne-a ajutat să-l facem domn pe 
Mihai. 


x 


În zori, un ştafetar de la Tudor Maldăr vestește că Sinan-pașa 
a părăsit Bucureștiul și gonește spre Dunăre. 

— lenicerii lasă bagajele, aruncă armele și tot ce le-ar 
îngreuna fuga. Simion Dărămuș s-a ales cu zece cămile. 

— Auzi, Doamne! răcnește Stroe Buzescu. Dau în brânci ca 
năucii, iar noi le tămâiem și le pupăm urma! După ei! 

| se alătură Petru Raț, Daniel Zalasdi și Nicolae Viteaz cu 
steagurile lor. 


x 


Mijea de ziuă când rădvanul marelui vizir Sinan-pașa trecea 
podul peste Neajlov. E bolnav rău, sleit sufletește ca smârcurile- 
n secetă, și cu totul copleșit de negre păreri de rău. Roţile îl 
hurducă, hurducătura îi amestecă bohârtaiele în pântece, iar 
amestecătura asta mult îl supără și-l doare. Dar și mai mult îl 
supără și-l dor amintirile din acea nefastă zi de 13 august, aici la 
Călugăreni. La miazăzi de pod, cere oprire. Coboară din rădvan 
și pornește încet, spre Uzun, locul unde a stat tabăra. Nu poate 
urca mai sus, în deal. Noroiul i-a ajuns până la glezne. Gâfâie 
obosit, istovit. Se sprijină în cârjă și, o vreme, își plimbă privirea 
în jur. Vede, aievea, atacul lui și răspunsul românilor... „Cum s-a 
întâmplat? Socotisem totul. Și totuși... Mare comandant Mihai- 
vodă: îndrăzneţ și dârz. L-am găcit din clipa când l-am văzut, și 
am hotărât să-i dau tronul... Ei, dacă-l aveam ici, în aripa 
dreaptă, cu căpitanii lui, așa cum l-am dorit: agă supus, sub 


brațul meu... Trebuia să-i dau bani pentru oaste, nu să-i iau 
haraci. Că de la aceeași vacă nu poţi mânca, în același timp, și 
lapte și friptură”. Inchide pleoapele, parc-ar vrea să strivească 
niște vedenii... „Era mai bine dacă pieream acolo, în mocirlă. Mă 
sugeau lipitorile și nu mai trăiam acest amar ceas al înfrângerii. 
Uite oasele morților: oameni, cai... Uite și armele ruginite... 
Vitejii mei au intrat în debandadă. Nu mă mai ascultă. În schimb, 
ghiaurii lovesc și lovesc. Barda lui Mihalogli fulgeră pretutindeni 
și ucide totul. Hărţuitorii se ivesc de neștine. lar pe mine, uite, 
cum mă soarbe noroiul acestui pământ valah. Mă înghite, dacă 
nu fug. Să fug... Eu, Sinan-pașa, marele vizir de care au 
tremurat, îngrozite, și Asia și Africa și Europa... Sic transit...” 


* 


Foc se mânie Sigismund când aude că cetele românilor au 
luat-o înainte și izbesc steagurile otomane lăsate în ariergardă, 
să păzească retragerea lui Sinan. Își schimbă albiturile, arătând 
lui Carlo Magno că nu se primenise de două săptămâni. 

— Scrie și despre asta în cronica ta! Uite, și la masă stau cu 
halebarda lângă mine. 


* 


În august și septembrie, Buzeștii trecuseră prin câmpie, în 
urmărirea acângiilor, și văzuseră prăpădul: măria-sa s-a învârtit 
mai mult în munți: Stoienești, Rucăr, Câmpulung, Curtea de 
Argeș, așa că abia acum înţelegea cât de cumplit i-au pustiit 
dușmanii ţara. In năvala lor smintită, în retragerea lor 
desperată, otomanii n-au cruțat nimic. Să umbli zile întregi, nu 
vezi o casă ori un pătul întreg. Ruine și iar ruine. Ajungând la 
Călmățui, se oprește: 

— iți amintești, Doia, că aici m-a lovit un pâlc de dușmani? 

— Da, măria-ta. Feciorul care ne-a ajutat a fost rănit. 

— De ce nu mi-ai spus? 

— In încrâncenarea asta, mai uită omul. 

— Caută-l prin cele bordeie de sub pământ. 

II află olog. Mihai-vodă își fulgeră cu privirea căpitanii din jur: 
o privire tristă, îndurerată. Apasă pintenii și, din câteva salturi, 
ajunge la bordei. Descalecă și dă să intre. Ci ologul iese în cale-i 
târâș, ca un bursuc din vizuină. 

— Unde ti-i sora, flăcăule? 


— Până alaltăieri s-a ascuns, dar tot au prins-o. Și-au luat-o. 
Biata Florica, cine s-o apere, că eu... 

— Stroe, se-ntoarce vodă către stolnicul venit în urmă, cu 
calul sforăind, s-o afli pe Florica. La amândoi le faci hrisov pe 
astă moșie, până-n pădurea de colo, răsplată pentru puterea cu 
care au răbdat toate și-au stăruit aici. Să întemeiezi sat, 
flăcăule. 

— Păi... să trăieşti, măria-ta! lar satului să-i zic Ologi? 

— Facă-ţi-se voia, flăcăule. Numai sat să fie. 

Răsucind calul, dă cu ochii de Doia Crăciun: 

— Și ţie unde să-ți dau o moșie, Doia? 

— În Transilvania, măria-ta: să fac satul Ciungi. 

— Bine: acolo ţi-oi da! 


* 


Oastea craiului trece Argeșul; dar, din pricina mocirlelor, 
înaintează încet. Hoiturile întâlnite în cale îl îngretoṣează tare pe 
Sigismund. 

— Sânt foarte ostenit, se plânge episcopului de Cervia, care 
călătorește în rădvan, încotoșmănit în blănuri moi și calde. Mi-i 
dor de crăiasă și de tihna castelelor mele. 

— După ce cucerești Constantinopolul... 

— Ştii, părinte, e foarte greu să fii viteaz, viteaz fără teamă și 
fără prihană ca mine. Ah, de-ar ști împăratul și papa cât mă 
jertfesc eu pentru dânșii... 


* 


În Rusciuc, Țicalidi a lăsat-o pe Maria în casa unui bulgar 
bătrân și-a dispărut. După cinci zile de cercetare fata prinse 
zvon că, în adevăr, în beciurile pașei se află o samă de creștini, 
în cătușe, uitaţi acolo. Și-a amintit de ei abia acum, când a 
primit poruncă să grăbească trecerea prăzilor peste Dunăre. 
Imbrăcând strai de cerșetoare, Maria s-a apropiat de dânșii. L-a 
cunoscut pe Dragoș: își târa lanțurile la picioare și, cu alţi nouă 
robi, împingea la carele încărcate, de la pod la deal. Lăcrăma de 
câte ori străjerii îl loveau cu harapnicele. Așa l-a urmărit trei zile, 
ceas de ceas, până a izbutit să i se arate și să-i spună că umblă 
să-l scoată din robie. Il vedea mușcând din loitre, când îl 
șfichiuiau harapnicele și mormăia ciudos: 

— Butoaie de miere din Argeș... Brânză și unt din Muscel... 


Seu din Târgoviște... Pastramă de la Buzău... Saci cu grâu din 
Gherghița... 

Apoi urmau tamazlâcurile de vite: stâni întregi de oi, herghelii 
de cai. Apoi robii: copii, femei, tineri. Așa se scurgeau pe pod, ca 
pe-o pâlnie, măduva și vlaga Țării Românești, spre acel butoi 
fără fund Țarigrad numit. 

Se întrista foarte Maria, dar se și bucura aflând că Mihai-vodă 
și căpitanii lui coboară din munţi cu toată ţara în urma lor, iar 
otomanii zoresc spre miazăzi cu spaima morții în oase. 


* 


În adevăr, prin cețurile și zloata acestei toamne timpurii, țara 
toată se mișcă și împinge la vale musulmănimea, plătindu-i 
pentru jaful și pârjolul și omorul de-o vară. Înarmaţi cu coase, 
topoare, furci, bâte ori suliţi, ţăranii ies din locuri de pândă, 
prind și prăbușesc în moarte vrășmașii zăbovitori ori colindători 
după pradă, prin ruinele satelor și târgurilor. Popa Farcaș și 
căpitanul Vlad din Butoieni păzesc drumul Turnului, așa cum au 
primit poruncă de la Preda Buzescu. Și rar vrăjmaș să scape de 
ceata lor. Alţii, orânduiţi de Petru Orăș, curăță drumurile 
Bărăganului spre Brăila, Hârșova ori Silistra. 

Deși secătuită și rău pârjolită, ţara se scutură de povară. Dar 
nădejdea cea mare se află în oastea măriei-sale, pregătită să 
dea potrivnicului lovitura cea de istov. Craiul Sigismund s-a 
îmbolnăvit și stă mai mult în cort. lar de călătorit călătorește în 
rădvan, înfofolit în blăni mai ceva ca Visconti de Cervia. Vrând- 
nevrând, cârmuirea războiului a lăsat-o în sama lui Bocskai; iar 
acesta, lui Mihai-vodă. Văzând cât de bine se pricepe și cu câtă 
energie conduce, nici Kornis, nici Bodony, nici Secuiul nu mai 
cârtesc. Stroe Buzescu e mereu în frunte cu cetele de hărțuitori. 
Acolo unde-i mai greu, ai lui izbândesc. Doarme pe pământul ud, 
pe-un braţ de fân din care ronţăie Vifor; pune capul pe-un pietroi 
ori pe pântecele cald al calului; mănâncă din traista lui Condur 
Pantelimon ori din ce-i aduce Dan Buzdugan. Nu-i pasă de nimic. 
E fericit de întorsătura lucrurilor: „De-acu, biruința-i a noastră”... 
Un slujitor i-a adus vestea că Sima s-a întors la Stănești și că se 
apără acolo cu Cătălina, cu Anghelina și cu Ancuţa. 

Mai mofturos, Radu nu pune capul jos până când slujitorii nu-i 
întind cortul. Îl poftește și pe măria-sa: 

— Am cort de pașă: scump cât o culă, călduros și bun. 


— Măi frate-miu, haremu-ţi mai lipsește, îl pizmuiește Preda. 
Eu am să dau de-un cort cu douăsprezece cadâne... 

— A, uite-l și pe Stavrinos! se veselește Stroe. Nu-ţi prea 
sântem pe plac, nu-i așa, stihuitorule? 

— Măria-sa-i Alexandru Machedon, iar domniile voastre... 

— Așa visam când eram flăcăiandri. Acum... Și-apoi, te-ntrec 
întru stihuire pisarii craiului Sigismund. Are vreo patru. 
Gândește-te, Stavrinos, vistiere, că la 13 august, pe arșiță, ne- 
am bătut aici la Călugăreni. Și-acum pun tâmpla pe astă pajiște 
arsă de brumă și-ascult cum urlă cățelul pământului. Atunci urla 
de durere, acum de bucurie, Stavrinos. Sânt frânt de nehodină și 
tare aș mâna porcii la jir, dacă bruma asta n-ar fi așa de rece... 
Mult s-or sili ticluitorii de stihuri să găsească vorbele bune a 
zugrăvi tot ce-am făptuit noi, de un an încoace. Ci mă gândesc 
și la Sima: știe oare ce să însemne în izvodul ei de cronică? 


* 


Străjerii din turnul cel înalt al cetății Giurgiului slobod din 
tunuri și strigă desperați că ghiaurii, în cap cu Mihai-vodă, 
lovesc din toate părțile. lenicerii încetează neguțarea și scrierea 
prăzii în catastife și se înghesuie pe pod, furtună furioasă, în 
mare neorânduială. Neguţătorii greci, bulgari ori raguzani care 
pândiseră până în acest ceas să cumpere vite ieftene, acum fură 
cârduri întregi și le-ascund în luncă. Ajunși cei dintâi în fața 
Giurgiului, tustrei Buzeștii, cu Udrea Băleanu pregătesc repede 
lupta cu spahiii rămași aici, la depărtare de șase mii de pași de 
capul podului, să ocrotească prada, robii și armia înghesuită la 
trecerea Dunării. La un sfert de ceas sosește și Mihai-vodă cu 
două mii de călăreţi. Apoi cavaleria maghiară cu Bocskai și 
italienii lui Piccolomini, ca nu cumva Mihai să cucerească singur 
cetatea. Măria-sa vrea să pornească atacul din trei părţi, chiar 
acum. Dar Kornis propune să aștepte până mâine, să fie și craiul 
de față. 

— Nu pot, generale! strigă voievodul furios. Pe-acolo, pe pod, 
se scurge bogăţia ţării mele. Și nu mai rabd!... Căpitani, așa 
cum am poruncit, la atac! 

Mânioși ca tigrii ţinuţi în lanţ, în timp ce păgânii pârjoleau 
tara, românii pornesc, vijelie. Mihai-vodă e în frunte, cu barda 
strălucind, sus, în luminișurile de de-asupra Dunării. Vădind că 
nu și-a uitat menirea, State Boldur e tot prin preajmă-i. Zărindu- 


I, otomanii mult se înspăimântă: 

— Mihalogli!... Mihalogli! 

Și se îmbulzesc năuci spre pod. Se calcă în picioare, se 
strivesc între ei ori se aruncă în apă, preţuind mai mult să se 
înece, decât să-l înfrunte pe năpraznicul Mihai-vodă. Atacul se 
desfășoară neînchipuit de sălbatec. Lovind dinspre apus cu 
măciucarii lui Tudor Maldăr în frunte, Stroe Buzescu deschide 
pârtie-n vrășmași, mai abitir ca la Călugăreni. Văzându-i cum se 
bat, cu neînfricare și vitejie, Silvio Piccolomini își reamintește că 
românii sânt de nobilă origine romană și că-s fraţi cu italienii. 

— Da, Pigafetta, încep a mă mândri cu asemenea fraţi. 

Bătălia durează până la căderea nopţii. Scot din tabăra 
otomană peste opt mii de robi, femei și copii, nenumărate încă 
turme de oi, bivoli, vaci, boi, herghelii de cai, o sută șaizeci și 
trei de cămile și sute de harabale cu bucate și lucruri de preţ. 

Dar Sinan-pașa a grămădit multe tunuri în cetatea din Ostrov 
și cu un foc ucigător ţine încă pe creștini departe de capul 
podului. În mare grabă, la lumina torţelor, termină un pod mic 
de douăzeci de luntri, între ţărmul bulgar și Ostrov, ca să poată 
trimite întăriri în cetate, fără întrerupere. 


* 


A doua zi, pe la ceasurile opt, sosește și craiul Sigismund. 
Când află ce biruinţă mare a câștigat Mihai-vodă se învineţește 
ca un mort. Stă așa, mut și țeapăn, mai bine de un sfert de oră. 
Când se poate mișca, cere să i se aducă armăsarul. Incalecă și 
intră în mijlocul oștirii. Se înalţă în scări și strigă, în ungurește și 
italienește: 

— Vitejilor, aţi săvârșit minuni de vitejie. Ajutaţi-mă să-l 
capturez pe Sinan-pașa! Să cuceresc Constantinopolul! 

Dar, în clipa asta, ferind căruțele cu care și-au încercuit 
tabăra, un stol de spahii se năpustește nebunește tocmai în 
locul unde craiul își răcnește vitejia. Totodată, tunurile din 
cetate boncăluiesc și trimit bombe. Neîntelegând ce se 
întâmplă, Sigismund se sperie și fuge spre miazănoapte. 

— Măria-ta, Sinan e la Rusciuc, nu la București! îi strigă Stroe, 
arătându-i cu spada încotro se cuvine a da năvală. 

De altfel, mare parte din generalii maghiari nici nu-l mai 
ascultă: Mihai a devenit conducătorul firesc al expediției. Patru 
mii de pedestrași din Transilvania intră de bună voie sub 


porunca Mariei sale și pornesc lupta. 

— Sântem de-o lege și de-un grai cu măria-ta, adică români. 

Tunurile lui Schneider se alătură celor maghiare și culcă la 
pământ șirurile otomane, ţăndăresc căruțele și harabalele ca pe 
niște jucării. Bătălia de azi devine încă și mai crâncenă decât 
cea de ieri. Însoţit de Gáspár Kornis, craiul Sigismund intră și el 
în luptă. Dar, speriat de-o ghiulea, Rosario îl răstoarnă în noroi. 
Sar cinci slujitori, îl ridică, iar doctorul, cu o fașă de mătasă, îi 


pansează julitura de la braţul drept și i-l leagă de gât. Încalecă 
din nou și, cu spada în stânga, îndeamnă la luptă. 
Apoi: 


— Genga, scri-o și pe asta în cronică: grav rănit, stau, totuși, 
în fruntea vitejilor mei! 

Văzându-se copleșiți, otomanii se predau, pâlc după pâlc. 
Banul Mihalcea dă peste tezaurul armatei lui Sinan, încărcat în 
trei harabale. Și, în mare grabă, îl trimite spre București, străjuit 
de zece oameni. Pe drum, însă, la Comana, străjerii se întâlnesc 
cu cancelarul Ștefan losica: venea din Transilvania cu o ceată de 
cincizeci de călăreţi. Înţelegând că românii duc o comoară, 
desprinde treizeci de călăreţi din juru-i, cu căpitanul lor, și-i 
poruncește să scoată cele trei harabale la Bran, chiar dacă va 
trebui să ucidă străjile lui Mihai-vodă. 


* 


Bătălia continuă și a treia zi, tot înverșunată, tot cumplit de 
sălbatecă. Pe la chindie, Sinan mai vâră în luptă șase mii de 
acângii: că dacă nu pot trece încă podul, ocupat de carele cu 
prăzi, barem să ucidă cât mai mulţi ghiauri. 

— Altminteri, Mihai trece Dunărea și ne fugărește până-n 
Balcani, cuvântă marele vizir, către Husein-pașa, trăgând cu 
dreapta buzduganul lângă sine, iar cu stânga strângându-și 
gulerul de hermină pe ceafă și piept, că prea-l cuprinsese frigul. 

Și acolo, la capătul podului, spadele, sulițele, săgețile, 
ghiulele și Dunărea însăși doboară trupuri și curmă vieţi. Sute de 
hoituri zac în glod, în mâl, în iarba uscată, ori plutesc, umflate, 
pe valuri, la vale. În amurg, mormane de leșuri umplu braţul 
Dunării, ca un pod între malul românesc și Ostrov. Gemetele și 
vaietele răniților s-aud din Daia în Rusciuc și durează până 
dincolo de miezul nopţii, când le-amuțește înghețul și moartea. 
Corbii croncănesc pe crăci, în cuiburi, nerăbdători să se facă 


lumină și să înceapă păgâna lor sfâșiere. 

— Nici nu mai știm dacă se tânguie-n grai creștin ori 
musulman, jăluie Stroe Buzescu, ștergându-și spada cu un 
şumuiog de iarbă uscată. 

— Măria-sa a poruncit să ne săpăm șanțuri; s-ar putea ca, în 
zori, Sinan să ne mai trimită un peșcheș asemeni celui de la 
chindie, vine Condur cu poruncă de la locul unde se află Mihai- 
vodă. 

— Șanţuri... morminte... Să trecem la lucru, fraţilor! 


* 


Maria lui Vlad se strecoară prin mulțimea carelor fără stăpân, 
răsturnate, răvășite și privește la ieniceri, la spahii, la topcii, la 
delii, la acângii, toţi năuciţi, adevărată hoardă înnebunită de 
frica morţii. Se bucură că falnica armie a lui Sinan-pașa de astă- 
vară, arată acum doar ca o turmă flocăită de lupi, nemernică și 
speriată; dar se întristează că nu-l mai găsește pe Dragoș. 

— Iscoadă ghiaură! o înhaţă, dintr-o dată, un ienicer. Se 
zbate, dar nu poate scăpa. E mai puternic ca dânsa. 

— Dacă m-ai prins, înfăţișază-mă marelui vizir. Am a-i 
destăinui ceva nemaipomenit. 

lenicerul îi împlinește dorinţa, mai ușor decât își închipuise 
Maria. Și așa, pe neașteptate, îl vede a cincea oară pe Sinan- 
pașa: e slab, foarte îmbătrânit, gârbovit; privirea i-i veștedă, 
adormită; pielea obrajilor îi cade, moale, fleșcăită; fălcile și 
mâinile-i tremură. Și-a pierdut cu totul măreţia și trufia de astă- 
vară, deși îmbrăcămintea-i tot scumpă și strălucitoare. Uitându- 
și o clipă soarta, pe Maria o cuprinde mila. Povestește: 

— Am îmbrăcat strai bărbătesc și am stat în tabăra măriei- 
tale, ca paj al lui Caraiman-pașa. Sânt una din muierile creștine 
care a privit, nepedepsită, steagul cel verde al profetului; am 
scăpat nepângărită din haremul celui mai desfrânat pașă... Și 
rău îmi pare că n-am ucis mai mulţi otomani. 

— Unde puteai să-i ucizi? se miră marele vizir, scăpându-și 
limba printre gingiile știrbe, dar și scăpărând priviri curioase; 
mai ales că vorbirea cu fata asta ghiaură parcă-l face să mai 
uite nenorocirea în care se află. 

— La Călugăreni! 

— Cum? Acolo am luptat și cu muierile? 

— Da; am purtat la oblânc tidva lui Caraiman-pașa. 


— Neam afurisit! 

— Ne apărăm pământul și legea, se îndârjește Maria, 
încredințată că nu mai are nimic de pierdut. 

— Dacă n-aş fi auzit de unele isprăvi ale fie iertatului ticălos 
Caraiman-pașa, te-aș crede nebună. 

— Nu-s nebună. Am doar un dram mai mult de îndrăzneală. 

— Și-ai venit să mă ucizi și pe mine? 

— Nu: îmi caut logodnicul. Pe măria-ta te admir, ca și 
voievodul meu Mihai, și înaintea-ţi mă închin. 

Sinan se răsucește spre dreapta și, pe când Maria aștepta cea 
mai cumplită pedeapsă, poruncește: 


— Căutați logodnicul acestei muieri și daţi-i-l. Să fie slobozi! 
Merită. 

Maria încremenește. Nu crede că-i cu putinţă. 

— Da, merițţi! 


— Mulţumesc, Doamne, că m-ai învrednicit a vedea pe Sinan- 
pașa iertând un creștin. 

— Hâm... zâmbește marele vizir cu buzele-i îngurzite ca o 
pungă de zgârcit, ascultând bubuiturile și larma luptei de la pod. 
N-am iertat niciun ghiaur, fiindcă toţi mi s-au părut nevolnici și 
mișei. Pe toţi i-am bătut. Numai la voi am aflat vitejie. lar eu 
cinstesc vitejia oriunde se află. 


* 

— Araxi, ai înștiințat prietenii români că Hasan-pașa va fi 
numit mare vizir? întreabă Manea Hagigadur, priveghind cum 
ucenicii frământau aluatul pentru baclavale. 

— De ieri, prin neguțătorul raguzan... Tată, am auzit azi pe 
prietena noastră Sabrie cum își cumințea copilul. Zicea: Susa, 
sus Mihal beg ghelir... 

— Da; Ali Gian-hogea mi-a vorbit, adineaori, de sfârșitul 
împărăției. Un imam de demult a prorocit că Țarigradul va fi 
cucerit într-o vineri, de un bărbat de patruzeci de ani, stângaci, 
cu barbă neagră și cu ochi scânteietori. Ehei, poate-așa vom 
avea iar nuci și miere frumos amirositoare... 


* 

În zori, Mihai-vodă adună toți căpitanii la sfat. 
— Am azvârlit dușmanul peste Dunăre, dar nu l-am nimicit. 
Cer zece mii de ostași într-ajutor: secui, nemți, moldoveni și 


italieni, să trec Dunărea, să-l urmăresc pe Sinan și să-l dobor de 
tot. Baba Novac ne iese în cale la Târnovo. Prietenii din Țarigrad 
mă vestesc că sultanul l-a pus mare vizir pe Hasan-pașa. Acesta 
a și trimis un agă să-l aducă pe Sinan la Țarigrad, legat în 
lanțuri. 

Dar singur Ștefan Bocskai sprijină planul voievodului. 

— Nu pleacă nimeni până nu cucerim și cetatea din Ostrov! 
se-mpotrivește craiul. 

— La Țarigrad să ne oprim, mărite-crai, nu aici! 

— Eu voi elibera Constantinopolul, nu altul! 

— Nu mă împotrivesc. Dar pentru asta trebuie să trecem 
Dunărea. 

— La primăvară! 

— Moment așa de prielnic nu mai întâlnim noi; armia 
otomană-i decimată, lipsită de cel mai bun general de la 
Soliman-padișah cel Mare încoace; e speriată, obosită, sătulă de 
război. Pe noi ne-naripează încrederea și biruința. 

— Cum nu vă gândiţi? De zece săptămâni mă bat întruna: pe 
ploaie, pe ninsoare, pe frig. Trei cetăţi cucerite! Zi și noapte în 
armură: m-am săturat! Și-apoi, rana de la mână! În zece 
săptămâni mi-am schimbat doar de două ori albiturile! Nu vă 
gândiţi că, din pricina războiului, mi-am lăsat mireasa singură? 

Domol, cumpănit, Bocskai cată a-l sprijini iar pe Mihai-vodă: 

— Totuși, voievodul are dreptate: trebuie să continuăm 
războiul de urmărire, măcar până la Balcani. Și Silvio Piccolomini 
are aceeași părere. 

Dar Bodony, Kornis, losica îl susţin pe crai: 

— O iarnă în munţii Balcani?! O nebunie! 

Mihai-vodă stăruie răbduriu: 

— lată, dușmanul e-n debandadă. Sinan nu mai este mare 
vizir, iar înlocuitorul lui n-a ajuns încă la Dunăre. Avem podul, 
ici, aproape gata. Ușor îl reparăm și trecem în voie. 

— Nu vreau! răcnește craiul. 

— Atunci trec numai cu ai mei! rostește Mihai-vodă, hotărât, 
și părăsește sfatul. 

Sigismund se învineţește iar: 

— Valahul acesta nu înţelege că-i doar un hatman al crăiei și 
nu domn de sine stătător? losica, poruncește ca toate tunurile 
capturate de la otomani să fie duse în Transilvania. 

Când Bocskai cheamă căpitanii și-i întreabă dacă vor să 


treacă Dunărea, losica și Kornis cată să-i convingă că Buzeștii, 
Udrea Băleanu, banul Mihalcea și toţi cei care susţin continuarea 
războiului sânt niște necugetaţi, iar Mihai-vodă se visează 
împărat la Constantinopol: 

— Vrea să umbrească gloria măriei-sale, să se împăuneze cu 
victoriile câștigate de noi. 

— Dar dacă, totuși, trece numai cu ai lui? întreabă Albert 
Király. ÎI cunosc: e furios și dârz. 

— İl lovim din spate, se încruntă Kornis. Și așa a făcut destule 
fără a ţine sama de porunca serenissimei-sale. 

Auzind asemenea ameninţare, Buzeștii au clocotit de furie. 

— Vezi, Radule, ce rău aţi făcut iscălind, la Alba lulia, 
tocmeala cu craiul? își mustră Stroe fratele mai mare. Acum ne 
ține aici, ferecațţi. Și bag samă că oamenii craiului au început să 
ne păzească mai abraș ca pe turci. 

Atât pot face: trimit peste Dunăre, pe ascuns, cu luntrile, pe 
Gruia Novac cu haiducii lui, și pe Tudor Maldăr cu o parte din 
măciucari, să lovească pe otomani oriunde-i vor afla. 

Ca să-l liniștească pe Ștefan Bocskai, care a început să strige: 
„Ne facem de râs în faţa creștinătății, dacă ne poticnim la 
Dunăre!” craiul poruncește oștirii să cucerească fără întârziere 
cetatea din Ostrov. 

Și, în zori, tunurile bubuie iar. Sânt însă prea departe: nu 
pricinuiesc zidurilor nicio stricăciune. 

— Piccolomini să împingă artileria mai aproape. 

Dar italianul nu vrea să împlinească porunca decât când îl 
roagă și episcopul de Cervia. Totuși, nici tunurile lui nu fac mare 
ispravă. Ba, încurajați de neizbânda artileriștilor creștini, turcii 
îndrăznesc a ieși, în două rânduri, la harţă, împiedicând 
așezarea artileriei într-un loc mai prielnic. Craiul își face iar 
spaimă: 

— Dacă valahul ne-a trădat? Dacă la noapte... în mare taină... 
Italienii să strice podul! 

Porunca s-a împlinit în grabă. Cincisprezece luntri au plutit pe 
apă la vale, împreună cu grinzile și funiile tăiate. Noroc că, pe 
zece dintre ele, pescarii români le-au tras la mal și le-au dat 
ostașilor. Bulgarii au prins și ei trei: numai două s-au tot dus, 
spre Silistra. Mihai-vodă s-a amărât foarte. Dar a tăcut, închis în 
el. 


* 


Cu multă mirare află Preda Buzescu că aga Leca și oamenii lui 
au participat la distrugerea podului. 

— ÎI ştiam iubitor de cai albi, prieten cu banul lani, dar mare 
meşter podar, nu. 

— E iubitor și de aur. Stroe l-a prins cu mâța-n sac la 13 
noiembrie: furase zdravăn. Noroc că Mihai-vodă are slăbiciune 
pentru toți cei obârșelnici din Pind. Și-apoi, cred că vrea să mai 
păstreze o punte de legătură cu banul lani, chibzuiește Radu. 
Totuși, să-i atragem luarea aminte. 

Dar tocmai când, la cortul voievodului, începea vorba despre 
matrapazlâcul agăi Leca, se vestește că a sosit Baba Novac. 

— Să intre! se ridică voievodul în picioare, bucuros și adânc 
mișcat. 

Novac e mai înalt și mai spătos decât voievodul. Poartă barbă 
și plete sure. Chipul, încruntat. Ochii, viezurești. Nasul, mare, 
stăpânește parcă obrajii adânc scrijelaţi de răni, de ani și de 
suferinţe. Îmbrăcat cu un cojoc de miel, strâns la mijloc, tivit la 
guler, în față și la poalele-i largi, cu blăniţă brumărie, încinge un 
paloș mare, greu. În picioare, ciubote de mistreț, cu părul pe 
dinafară. Îl privește pe măria-sa cercetător: tunică neagră cu 
șapte nasturi de aur, pantaloni suri strânși pe picior, cizme roșii, 
o centură tot roșie de care atârnă, într-o legătură de argint, 
stiletul mic, venețian. Îi place mai ales căutătura voievodului: 
puternică, hotărâtă, stăpână, și vârtoșia trupului, mlădierea 
mâinilor și a glasului, frumuseţea chipului, bărbătesc în totul. Își 
înșfacă mâinile. Și le strâng puternic, zguduit. Se privesc ţintă; 
apoi se îmbrățișează furtunos, strâns. Voievodul murmură încet, 
dar din adâncul inimii, ca o dăruire: 

— Te vreau prieten și părinte, Novace! 

— Pentru om ca măria-ta, bucuros îmi dau viaţa! Tot norodul 
de dincolo de Dunăre te-așteaptă ca pe-un mântuitor. Cu jderii 
și cu lupii mei venit-am să te slujesc până la capătul zilelor. 
Gruia și Maldăr răscoală bulgarii. Noi împingem de-aici și, din 
două opintiri, trecem Balcanii. 

Stroe Buzescu e foarte bucuros și mândru de înfățișarea și 
gândurile Novacului. În schimb, pe Radu îl cearcă un ghimpe 
ciudat în inimă. Mai pătrunzător, Preda presimte că acest bătrân 
ar putea pune stăpânire pe cugetul măriei-sale și asta nu-i 
place. 


Văzând cei cinci sute de haiduci ai lui Baba Novac și auzind că 
bulgarii se răscoală, îndată ce Mihai pășește dincolo de Dunăre, 
craiul se oţărăște parc-ar fi plesnit fierea în el: 

— De ce Mihai și nu Sigismundus rex? 

— Că așa vrea un tâlhar sălbatec și câţiva bulgari ori greci ca 
Dionisie Rally? lărgește losica, întrebarea. 

— Trecem Dunărea! hotărăște craiul napristan, și trage sabia. 
De ce să se teamă otomanii de un căpitan al meu și de mine nu? 

Adunați în grabă la sfat, generalii își vădesc părerea de rău: 
podul de luntri peste apă e stricat. 

— Faceți-l înapoi! 

Kornis cată să arate că-i imposibil pe-o vreme rece ca asta: 
cavalerii îngheaţă în armuri, și niciun soldat nu intră în apă. 

— Tâlharilor! V-aţi atins cu valahul și vreți să-mi surpaţi gloria. 
Vă cunosc eu, unelte ale lui Baltazar Báthory! 

— Serenissime, valahul vrea să... 

— Taci, ghiuj netrebnic! răcnește și se răcăduiește cu sabia la 
Bocskai. Anul trecut ai vrut să mă ucizi! 

Kornis și episcopul de Cervia cată să-l potolească, vorbindu-i 
de crăiasa care-l așteaptă nerăbdătoare. Dar asta îl neliniștește 
și mai tare. Încalecă și gonește spre tabăra lui Mihai-vodă, 
urmat de câţiva căpitani, mai mult speriați de sminteala 
stăpânului decât dornici să înțeleagă ce vrea. Dar, ca naiba, 
dintr-un tufiș care desparte cele două tabere, iese, pe 
neașteptate, Dandu Dărădan, călare pe-un măgar costeliv, cu 
un topor uriaș în spinare, împodobit cu pene de păun la căciulă. 
Calul craiului se sperie, își răstoarnă stăpânul și gonește pe 
câmp, sforăind. Văzându-l, Dărădan crede că-i Sinan-pașa și se 
repede cu toporul. Noroc că Preda Buzescu se află pe aproape, îl 
stropșește pe zălud și, împreună cu căpitanii veniţi din urmă, îl 
ridică pe crai din glod și-l duc repede în cort, să nu mai vadă și 
alții păţanie de pomină ca asta. 

— Numai vraja-i pricina căderii craiului în această furioasă 
volubilitate de gândire, lămurește losica. Suzana Chendi a trimis 
descântecul prin vreuna din doamnele sosite ieri aici. 

Și, ca să aibă încă un argument împotriva continuării 
războiului, poruncește lui lacobus, cetitorul în stele, să arate că 
astrele nu mai sânt prielnice victoriei. 

— Tii... Rosario, cal năzdrăvan: m-a oprit a făptui o greșeală, 
se bucură craiul. 


— În primăvară, lingușește losica, treci măria-ta Dunărea, cu 
oaste proaspătă, și până în august cucerești Constantinopolul. 
Deocamdată să doborâm cetatea din Ostrov, fără ajutorul lui 
Mihai. 

Daniel Zálazdy și Petru Raț erau trimiși cu prăzile, spre Bran; 
Nicolae Viteaz era bolnav, în cort. Așa că, despre hotărârea de a 
cuceri cetatea din Ostrov, Mihai-vodă a aflat doar când au 
bubuit tunurile. Totuși, l-a trimis pe Schneider cu tunarii lui, să 
ajute. După două ceasuri de bătaie, tunurile au făcut o spărtură 
în zid, largă și înaltă de vreo cinci coți. 

— Pe sfânta Varvara, patroana tunarilor, am biruit! 
explodează Schneider de bucurie. 

Când turcii încep să iasă și să se arunce în apă, Silvio 
Piccolomini poruncește asaltul. Cetele lui Kornis și Király 
năvălesc pe podeţ și intră prin spărtură. Dar, neputând pătrunde 
decât câte doi, cei din cetate îi potopesc cu sulițele și 
iataganele. Bătălia durează mai bine de două ceasuri, crâncenă, 
cu mari pierderi de ambele părţi. Ca să grăbească izbânda, 
Razvan și Mihai-vodă trimit și ei ajutoare. State Boldur și Petru 
Oraș scufundă galionul încărcat cu ienicerii porniţi în ajutorul 
asediatorilor. Dar apărătorii nu ies din cetate, nici când italienii 
aprind lemnăria și-i îneacă în fum și flăcări. 

Călare pe Rosario, Sigismund privește lupta de pe-o moviliţă 
și poruncește surlelor să sune tare, a biruinţă. Vodă îl trimite pe 
Stroe Buzescu să-l roage să nu dărâme cetatea. 

— Ne-ar fi de mare trebuință în apărarea Dunării. E pământul 
nostru, iar Caraiman-pașa a întărit-o cu piatra și cu sudoarea 
noastră. 

— N-o dărâm, dacă rămâne Kornis căpitan aici. 

— Mă insulţi, maiestate. Sânt baron de Homorod, nu de... 
Giurgiu. 

Și Kirâly se teme să nu fie silit a rămâne el aici și susține, cu 
frenezie, că trebuie rasă de pe fața pământului: 

— Dacă valahul se cuibărește în cetăţi, nu te mai cunoaște ca 
stăpân. Apoi, fiind aici la hotar, oricând turcii o pot recuceri și 
întări împotriva noastră. 

— Atunci tu, Kirâly, scoate tunurile din cetatea asta și aruncă- 
le în Dunăre; tot nu le putem duce în Transilvania. 

Zadarnică și ruga și mânia lui Mihai-vodă. 

— Astrologul mi-a destăinuit că până la primăvară nu mai am 


zodie bună pentru... Să ne oprim aici. Să nu pierdem și ce-am 
dobândit. Zice dascălul meu Carrillo: „acel cap încoronat este cu 
adevărat mare, care știe să se oprească drept în culme, la 
hotarul dintre bine și rău”. 

— Cer, măria-ta, să păstrezi cetatea. Pun strajă tare și jur că 
dușmanii nu mai trec Dunărea pe aici. 

Dar, în clipa asta, cu vuiet și cutremur mare, praful de pușcă 
aprins surpă zidurile cetăţii. 

— Aha! răcnește craiul, cuprins de bucurie. Afle lumea c-am 
mai cucerit o cetate! £go athleta Christi!... 

Stroe Buzescu își face cruce pe furiș, fericit că Mihai-vodă n-a 
tras pumnalul să-l împlânte în fălosul atlet al lui Cristos din față- 
i. 


* 


Socotind prada, vistiernicii găsiră trei mii cinci sute optzeci de 
căruțe cu bucate, afară de cele luate de ostaşi fără ştirea 
ocârmuitorilor. Mai ales ungurii au luat cât au putut. Tăranii au 
prins mai cu samă vitele lăsate de acângii. Mulți s-au luat la 
harță cu neguțătorii, care pretindeau că au cumpărat aceste vite 
de la jefuitorii țării. Mai fiecare oștean s-a ales cu câte o pereche 
de cai sirepi, frumoși și tineri, cu tarhat de spahiu pe ei. 

Numărul prinșilor a ajuns la trei mii opt sute, iar al morților 
trece de zece mii, afară de cei duși de valuri la vale. Italienii și 
românii, mai ales oamenii căpitanului Farcaș, au pescuit din 
apă, cu cârligele, sute de hoituri otomane, le-au despuiat de 
straie și arme și le-au îngropat. 

Toate astea îi îndeamnă pe Buzești să mai încerce încă o 
dată, cu meșteșugite vorbe, să-i înduplece pe aliați a muta 
războiul dincolo de Dunăre. 

— Paguba pricinuită îi silește pe otomani să fugă și din 
Rusciuc. Se vede cum se răresc, în fiecare ceas, corturile de pe 
malul din față, arată Radu Buzescu în sfatul cu Sigismund-craiul. 

— Zădărnicim o mare victorie, dacă nu stoarcem, hic et hunc, 
tot folosul din ea, se ridică Stroe, iar Preda adaogă: 

— lenicerii și spahiii sânt atât de înspăimântați că, văzându- 
ne dincolo de apă, nu se mai opresc până la Balcani. 

— Ne aflăm în ceasul nostru bun și nu se știe dacă ne mai 
întâlnim cu el, măria-ta. În timpul iernii, otomanii se vor întări, 
și-n primăvară va s-o luăm de la capăt. 


— Măria-ta, acești căpitani au dreptate, se rostește Bocskai. 

— Unchi mișel, au mă socoţi nevrednic? Dar vă întreb: am 
drept la odihnă ori nu? Mă întorc la Alba lulia! 

— Serenissime, se ridică și Mihai-vodă, îngăduie-mi să-i 
urmăresc pe otomani numai cu oamenii mei. 

— A, vrei să-mi întinzi o cursă? 

— Nu-mi pângări și buna-credinţă, măria-ta! strigă voievodul 
scos din sărite, și-și înfige dreapta în centură. Plec! Nu întreb pe 
nimeni, fără numai cugetul meu. Și, cu ajutorul lui Dumnezeu, 
voi birui! 

Craiul rămâne mut, nevolnic. Într-un târziu, ca și cum s-ar fi 
trezit dintr-un vis: 

— Mi-i dor, mi-i foarte dor de Maria Cristina... Și-s foarte 
îngrijorat: dacă mă înșală... 


* 


Toți căpitanii primesc cu bucurie hotărârea voievodului. De 
peste Dunăre aud cântec în grai bulgar: „... Vine Mihai-voievodul 
pe-un cal strașnic, cu spadă scânteietoare”... Și toți năzuiesc 
într-acolo. Dinspre ziuă, folosind galera luată de la Sinan, 
Buzeștii și spătarul Udrea trec fluviul cu o mie de oameni. În 
douăzeci și cinci de bărci plutesc haiducii lui Baba Novac. Îndată 
ce ating malul bulgar, toţi se încredinţează ce cumplită groază a 
stârnit în inimile musulmane numele lui Mihai-vodă. Străjile de 
pe țărm fug cum zăresc căciulele românilor: „Mihalogli!... 
Mihalogli!...” 

Când află că, într-adevăr, românii trec Dunărea, craiul 
poruncește lui Moise Secuiul să le înconjoare tabăra. lar prin 
Gáspár Kornis îl vestește pe Mihai-vodă că, dacă nu renunţă la 
trecerea Dunării, se năpustește cu cavaleria asupra taberei lui, îl 
prinde și-l închide la Vinţ, în locul lui Aron-vodă; iar ţara o trece 
prin sabie mai rău ca Sinan. 

— Doamne! strigă voievodul: cu ce ţi-am greșit de mă 
pedepsești așa? la-mi nebunul de pe cap și nu mă sili, 
Dumnezeule, să vărs sânge creștin. 


x 
De la Tismana, Velica-doamna a coborât, împreună cu Sima, 


la Stănești. Și, cu patru zile înainte de Sfântu Dumitru și-a vestit 
gazda: „Nu trec încă în Transilvania. Trebuie să-l văd pe Mihai.” 


„Nu-i cu primejdie?” „Ba da, dar... Tu-mi știi cântecul: Ai, ai, ai 
pui de cerb, eu cu tine mă dezmierd...” „Ti-l dau însoțitor pe 
Firea Gărgăun.” 


* 


La un ceas după plecarea lui Kornis, când Mihai-vodă se 
plimba, cu mâinile la spate, prin cort, ca un tigru în cușcă, și 
cumplit ocăra și suduia în gând, Onea Vale aduce o tânără 
îmbrăcată în cojocel și opinci, ca țărăncile din Săliște. Voievodul 
se oprește, înalță capul și privește nespus de mirat. 

— Tu!? De unde te-ai ivit, știmă? 

— Am simţit că iar ești amărât, și-am zburat până aici. 

— Mari necazuri! A venit logofătul Norocea de la Praga? 

— N-am nicio știre de la el. 

— Urlu de furie! 

— Ai câștigat, mărite, cea mai strălucită victorie după 
Lepanto. 

— Păcat că, întocmai ca aceea, dacă nu-l urmărim pe 
dușman, rămâne stearpă. 

Și în noaptea asta, fără să mai audă răpăiala ploii în pânza 
cortului, mult au ocărât și au blestemat, cu hohote au râs, 
fericiţi, și belșug de lacrimi au șters cu buze fierbinţi, unul de pe 
obrazul celuilalt. 

— Abia aici, în virtutea minţii și al brațelor tale, înțeleg ce 
nenorocită sânt, când îmi ești departe. Oriunde-oi fi, viața numai 
ție ţi-o închin. Numai ţie, lumina mea. Chiar dacă dragostea mi-i 
zidită mai ales din suspine, chiar de-i în afara legii, ei mă-nchin, 
că lui Dumnezeu, și mai mult ca lui Dumnezeu. 

— Asta ni-i soarta, Mândruţa. Ci, de zece săptămâni, de când 
lupt împreună cu craiul, i-am aflat tainele și nebunia. Acum știu 
bine ce am de făcut. Limpede. 

— Da, Mihai: tu trebuie să ocârmuiești la Târgoviște, la Alba 
lulia și la Suceava. Numai așa poţi ţine slobodă ţara și ist norod 
românesc. 

— Mândruţa, gândul, inima, taina și doamna mea: după toate 
legile firii s-ar cuveni să trag spada împotriva nebunului. Ci tu 
spui că acum nu-i cu putinţă. 

— Nu-i, Mihai. Nebunul nu-i veșnic. Între unguri sânt mulţi 
care te înţeleg. Și mai ales Bocskai. Mă voi strădui din răsputeri 
să te înțeleagă bine și alţii. Și mai ales românii să te iubească. 


— Doamna cea dulce și-nţeleaptă. Doamna din afara legii, 
Apa mea vie... 


* 


În ziua următoare, la miazăzi de Dunăre, Buzeșştii au găzduit 
la neguțătorul bulgar Ivan Toncev. Soţia lui le aduce bucate de 
ale lor, bulgărești. Și vin, din cel bun, de Târnovo. Le povestește 
că vreo sută de tinere românce, pregătite pentru târgul de robi 
din Țarigrad, au fost înghesuite într-o corabie care avea și o 
încărcătură cu praf de pușcă. Lovită de-o ghiulea, corabia a sărit 
în aer. A scăpat o singură femeie, agăţată de un catarg. 

— Am adăpostit-o aici. E cam bolnavă, săraca. Zice că-i 
boieroaică. Să v-o aduc? 

— llinca! Ai scăpat? se crucesc Buzeștii văzând-o. Mare 
minune! Mâine pleci în ţară. 

Au alcătuit șase cete de călăreţi și i-au trimis cu Maldăr, Orăș, 
Farcaș, Andrei Boer și Gruia spre Sofia și Varna. Să prade pe 
otomani, fără milă. La marginea Rusciucului, găsesc încă mult 
proviant: cai, cornute mari și mici, arme, îmbrăcăminte și 
mulțime de robi rătăciţi și înspăimântați de soarta lor. 
Pretutindeni se vede că otomanii au fugit din faţa primejdiei. 

— Urât își pierdură ăștia șalvarii, glumește Preda Buzescu, 
tocmai în clipa când pe ușă intră Maria, însoţită de căpitanul 
Dragoș Mârza. 

Se bucură și-o îmbrățișează; Dragoș însă se încruntă, trage 
spada: 

— Cu domnia-ta am o socoteală, Preda Buzescu. 

— Ce socoteală, Dragoș? Că l-am ucis pe Caraiman-pașa? 

— Nu râde!... gâfâie căpitanul sufocat de mânie. Domnia-ta 
mi-ai vândut logodnica, anume, curvarule! 

— Curvar oi fi eu: dar neguţător de roabe, nu! 

— Mi-a spus Țicalidi! 

— Minte! sare Maria între spadele celor doi bărbați. El m-a 
furat și m-a vândut lui Caraiman-pașa, pentru că nu l-am vrut 
soţ. . 

— Așa? Asta-i adevărul? și o bucurie mare lucește în ochii lui 
Dragoș; înfige spada în podea, pleacă fruntea și zice: iertare... 

Radu Buzescu poruncește slujitorilor mâncare și băutură, să 
cinstească această de minune întâlnire. Inchină toţi pentru 
biruinţele câștigate, iar călugărul Isaiia se roagă întru iertarea 


păcatelor tuturor căzuţilor în luptă, în troienele Șerpăteștilor, în 
smârcurile Neajlovului și-n lunca Dunării. 


* 


La 1 noiembrie 1595, Sigismund Báthory trimite pe Simone 
Genga cu strălucită solie la Roma: să vestească papei Clement 
al VIII-lea, cu tot amănuntul, războiul dus la Dunăre. 

— Încredinţează-l pe sfântul părinte că eu sânt cel mai viteaz 
erou al creștinătății, și-ţi dau o mină de aur din Apuseni. 

Dar fiindcă mulţi îi reproșau că ungurii stau aici de pomană, în 
vreme ce valahii trimit de peste Dunăre multe prăzi, losica 
lingușește: 

— Ești nu numai un general de geniu, ci și un înţelept om 
politic. Nu alergi după stema Bizanțului, înainte de a fi închegat 
regatul Daciei. Poţi lăsa, măria-ta, ca fostul soţ al Griseldei, acel 
stupid cancelar Zamoyski să scoată din scaun, prin înșelăciune, 
pe Ștefan Răzvan, vasalul măriei-tale? 

— Intâi păgânii și-apoi celelalte, se împotrivește episcopul de 
Cervia. Supărarea cu polonii o lecuiesc eu cu ajutorul sfântului 
părinte. 

— Zamoyski-i cel mai mare ticălos. M-a lovit în spate tocmai 
când săvârșeam minuni, apărând creștinătatea. Nu-i așa, losica? 
Mâine, te pomenești, va să mă detroneze și pe mine. Ce? eu nu 
știu că-l îndeamnă la asta verii mei, Ștefan și Andrei, cardinalul 
Báthory? Vedea-le-aș căpăţânele în suliţi, în fața porţilor din 
Alba lulia! Dar ce, parcă Rudolf-împăratul nu... Gloria mea nu-i 
lasă să doarmă. 

Ințelegând că Visconti de Cervia înclină spre părerile lui Mihai- 
vodă, losica dictează o nouă scrisoare către papă și împărat, în 
numele craiului: „...pe Sinan-pașa l-aș fi nimicit, cu toată armia 
sa, iar podul făcut de turci peste Dunăre mi-ar fi slujit să trec 
mai departe, spre paguba puterii sultanului, cu câștig mare 
pentru creștini, dacă Zamoyski și verii mei fugari, Ștefan și 
Andrei, nu-mi făceau necazul să-l lase fără ţară pe supusul meu 
Ștefan-vodă Răzvan”... 


x 
După plecarea Velicăi, Mihai-vodă a ascultat sfatul boierilor 


mai bătrâni și a hotărât să nu treacă Dunărea. 
— Buzeștii adeveresc că-s fraţii „cei nebuni de vitejie”, a 


lămurit Teodosie Rudeanu. Știu că Sigismund și, mai ales, losica 
asta doresc: să te-avânţi cu oastea peste Dunăre, fără voia lor, 
ca să pună mâna pe ţară. Nu putem trece Dunărea, când aliatul 
nostru ne stă acum ca un dușman în spate. 

În zori, Mihai-vodă a trimis poruncă Buzeștilor să se întoarcă 
repede în ţară. Ci ei au mai stat încă șase zile. In toată această 
vreme au trimis pradă îmbelșugată; dar nu au trecut-o pe la 
Giurgiu, ci pe la Silistra, și Nicopole, să nu mai afle Sigismund 
nimic. 

— N-am avut încotro, lămurește voievodul, văzând ce greu își 
astâmpără Buzeștii supărarea și mânia. Trebuia să vă chem. 
Purtăm în spate un stăpân închipuit, care ne sugrumă gândurile 
cele mari. Și nu-i încă ora scuturării. 


* 


Din drum spre Ragusa, Simone Genga scria că printre bulgari, 
greci, sârbi și chiar italieni, faima lui Mihai-vodă e necuprins de 
mare. Toţi îl așteaptă și-i înaltă cântece de slavă. S-a întâlnit și 
cu doi oameni ai stihuitorului Stavrinos, trimiși la mitropolitul 
Dionisie al Larisei, cu rugămintea de a îndemna pe greci să se 
răscoale: că, iată, vine arhanghel mântuitor, cu sabie de foc, 
numit Mihail-voievod. Și asemenea scrisoare îl îndeamnă pe 
Sigismund să ridice tabăra de la Giurgiu. Înainte de a pleca, 
losica s-a întâlnit cu câţiva boieri. 

— Craiul cată a se împodobi numai pre sine cu laurii izbânzii, 
singur proslăvindu-se, i-a spus-o Preda de la obraz. De Mihai- 
vodă nici nu pomenește, deși noi am cucerit toate biruințele și 
numai noi voim a duce războiul până la capăt. 

Dibaci în mânuirea sufletelor omenești, cancelarul a înţeles că 
Sigismund a mers prea departe. Ca s-o dreagă, a venit la cortul 
voievodului, l-a poftit cu multă ceremonie la slujba întru 
pomenirea celor căzuţi și la un banchet în cinstea victoriei. De 
asemeni l-a povățuit pe crai să dea cele mai vădite semne de 
prietenie: l-a îmbrățișat pe voievod cu căldură, iar la banchet l-a 
poftit în celălalt capăt al mesei și i-a dat de-a dreapta pe Kornis, 
iar de-a stânga pe Bocskai, așa după cum pe Buzești i-a așezat 
de-a dreapta și de-a stânga sa. 

— Să jurăm că la primăvară, în martie, ridică Sigismund 
pocalul de vin, ne vom întâlni aici, să continuăm ceea ce așa de 
bine am început. 


Jurământul, rostit în patru graiuri - românește, ungurește, 
italienește și nemţește - răsună adânc în suflete. 


* 


Când a auzit că, în loc să treacă peste Dunăre, oastea se 
îndreaptă spre Bucureşti, State Boldur a suduit de toți 
Dumnezeii, și-a frânt spada, a izbit-o de-o salcie bătrână, a 
încălecat și-a galopat nebunește, încotro a văzut cu ochii. În 
București, și-a căutat stăpâna, chemată de losica să 
împodobească alaiul craiului. A îngenuncheat înaintea-i: 

— Dezleagă-mă de jurământ, Velica-doamna, și voie dă-mi la 
Moldova să mă-ntorc și să mă călugăresc. 

— Tu, om domol și bun, amarnică supărare te scurmă-n inimă 
de te-nfurii și vrăjmaș te faci. 

Boldur povestește, scurt, pricina. 

— Boldure, Boldure, ascultă-l pe Mihai-vodă. 

— Nu mai pot. Nu mai rabd! Plec!... 

— Du-te, Boldure; dacă vrei, du-te. Ci știu că te vei întoarce. 
Că noi, prietene, sântem legaţi de Mihai-vodă, ca florile dalbe de 
măr: n-o să ne desprindem de el decât la istovul zilelor. Și poate 
nici atunci. Cuvântul lui e sfânt pentru noi. Ce sânt eu, Boldure, 
pentru măria-sa? Un ceas de patimă și răsfăţ, în afara legii. Știi 
asta, că ne ocrotești. Ci el, pentru mine, e soarele și viața. 

— Orice-ar fi, Velica-doamna, măria-ta tot rămâi cea mai 
frumoasă și mai înțeleaptă ibovnică de voievod. Pe când eu, 
dacă nu scăpăm de muslănimea asta, nimica nu-s. 

— Ba ești unul din vitejii lui Mihai. lar el, de-abia de-acum 
încolo, mari și multe fapte săvârși-va. lar tu, flăcăule, vrei să 
lipsești dintre căpitanii lui? Dragostea izvorâtă din străfundul 
întregii noastre făpturi e sfântă. Da, sfântă; chiar când, ca la 
mine, n-are binecuvântarea legii. Am aflat că un cerb a pierit în 
luptă, iar altul s-a pierdut în codru. Am alţi doi cerbi îmblânziţi, 
la Cetea. Rogu-te să i-i duci. Așa-i icoana lui în mintea mea: 
bărbatul cu doi cerbi. 

State Boldur tace o vreme, apoi înclină capul: 

— Mai pot a grăire ceva? 

— Cum să nu? 

— Se află în tabăra o fată, Maria lui Vlad. Mi-i dragă. Ci ea nu 
s-a lăsat până nu și-a aflat logodnicul, rob la turci, și l-a adus. 

— Boldure, cel mai trist lucru în dragoste este că, uneori, ne 


fură inima tocmai cine n-are nevoie de dânsa. Dar te-ncredinţez, 
voinicule și frumosule, că se mai află fete. Și-apoi, poate mai 
bine neînsurat ca tine, decât ca mine: cu numele soţia lui Genga 
și cu inima la cel mai minunat bărbat al istor vremi. 


* 


A patra zi după banchet, luând cu sine mare parte din pradă, 
cele cincizeci de tunuri, toată oastea și toată gloria acestei 
biruințe, Sigismund Báthory pornește spre Transilvania. La 
București îl întâmpină alaiul din Alba lulia, adus anume de 
losica, să-l slăvească pe „marele erou al creștinătății, 
Sigismundus rex. Printre donne se află și Velica-doamna și Ana 
Viteaz. Cată la crai ca la o arătare înzorzonată cu toate 
blazoanele și decoraţiile, dar nu-și mai poate lua ochii de la 
Mihai-vodă: simplu îmbrăcat, grav, stăpân pe sine, frumos. Are 
alături pe Stroe Buzescu și Tudor Maldăr, puși parcă anume ca 
să-i sporească mândreţea și bărbăteasca-i înfățișare. Ana Viteaz 
își mărturisește gândul, aidoma cu al Velicăi-doamna: 

— Craiul arată ca o momâie, umflată anume ca să poarte 
niște decoraţii, pe când Mihai-vodă e bărbat între bărbaţi. 

Bucureștiul era cu totul distrus. Curtea domnească, arsă. Nici 
o casă boierească nu mai era în picioare. De aceea voievodul se 
trase, cu toată curtea și cu oastea, la Târgoviște. Aici porunci 
mare prăznuire și masă bogată, cu multe daruri pentru toată 
tabăra. O aduse pe doamna Stanca de la Sibiu, cu coconii: 
Florica și Nicolae-Pătrașcu. Și tot acum logodi pe Preda Buzescu 
cu Cătălina și pe Dragoș Mârza cu Maria, rămânând ca nunta s-o 
facă la Crăciun. Dacă toţi se bucurau pentru Maria și Dragoș, la 
Preda cam cârteau: 

— Muieratecului, o cadână-i trebuia, ca să-i vină de hac. 

Când află cum a ajuns Cătălina în harem și cum a scos-o Stroe 
Buzescu, cum a înfiat-o Andrei-vistier și soția lui Elena, ca să-i 
dea rang, dar mai cu samă când o văd ce frumoasă-i, mulţi își 
schimbă gândurile. Toţi îl laudă pe Stroe și pe Sima stolniceasa: 
în acest război foarte vrednici s-au dovedit amândoi. 

Nitel mai slabă ca astă-primăvară, îmbrăcată în rochie 
scumpă de catifea vișinie cu găitane de aur, doamna Stanca îl 
sorbea cu ochii pe voievod și abia rostea câte un cuvânt din 
vârful buzelor. În privirile ei dragostea avea înspicări de teamă 
și ură. Slăbit de aspra viaţă din tabără, cu faţa arsă de vânturile 


războiului, voievodul părea încă mai bărbat. La tâmplă și-n 
barba-i neagră ca smoala prindeau să-i sclipească firicele 
argintii. Zărindu-le, doamna Stanca se întrista și se bucura: 
„Aha, te-ajunge pătrâneţea... Poate te-i potoli, 
neastâmpăratule.” 

Poftit la această sărbătoare, Sigismund-craiul a venit cu toată 
suita de căpitani, îmbrăcat mai măreț ca oricând. Și, ca să nu se 
lase mai prejos, anunţă căsătoria Velicăi-doamna cu Fabio 
Genga. Dragoș și Maria arătau ca tinerii fericiţi. Fabio Genga sta 
țeapăn, parcă s-ar fi temut să nu-i cadă nasul, mult prea mare 
pentru mutra lui. Nu se desțepenea nici când rostea versuri din 
Petrarca ori Tasso. Palidă, trist-zâmbitoare, Velica-doamna arăta 
tot vrăjit de frumoasă. Stroe Buzescu cutează a se mărturisi: 

— Măria-ta, nu-ţi vine să-l azvârli pe Fabio Genga ca pe-o 
scârbavnică lipitoare, ce ţi se ridică pe trup? 

— Așa-i. Dar degeaba îl alungi: urcă înapoi, zice că ești 
nemaipomenit și-ți spune un stih în grai italian, surâde 
voievodul, iar privirea-i stăruie pe chipul Velicăi. Ochii lor văd 
până-n inimi și grăiesc vorbă geamănă, neauzită de cei din jur. 

Când prind privirea soţului lipită de obrazul Velicăi, ochii 
doamnei Stanca scapără fulgere de ură neagră. Nimeni dintre 
meseni nu știe că Dragomir din Vâlcănești, prin călugărul 
Agafton, și-a vestit sora că voievodul o primește tainic în cort: 
„Petrece cu dânsa în curvie multă. Că acea muiere are într-însa 
diavolesc meșteșug de a vrăji bărbaţii și a-i înjuga, precum se- 
njugă bivolii. lar din acei ocârmuitori care s-au destrăbălat cu 
muieri în afara legii, mulţi fură ori tăiaţi în război ori viaţa și-o 
sfârșiră în rău și amar, nume de hulă dobândind...” 

Îndemnată de Stroe Buzescu, toată oștimea câtă se află în 
curtea domnească, la mese, se ridică în picioare și câteva clipe 
tace, gândind la cei mulţi viteji care rămas-au acolo, pe câmpul 
de bătaie, și se topesc, ca iarba și ca frunza, în pământul ţării 
din care s-au zămislit. Picură vin pe pământ din fiecare cupă, 
ulcică sau bardacă, întru a lor cinstire și veșnică pomenire, că 
pentru ţară jertfitu-s-au. Apoi, fericiți că ei mai pot privi încă 
lumina soarelui, deșartă cupele, se-ndestulează și se desfată cu 
bunătăţile aflate pe mese, se veselesc și își umplu sufletul de 
noi și mari nădejdi. Mulţi uită sau se fac a uita primejdiile prin 
care au trecut. Ca să mai lecuiască unele supărări cășunate 
românilor, din ceasul când s-au întâlnit la Rucăr până azi, Ștefan 


losica, Gâspâr Kornis, Czâki, Moise Secuiul prind a-l lăuda pe 
Mihai-vodă și a-i făgădui neprecupeţit ajutor, la primăvară. 

— De multe ori te-ai aruncat, măria-ta, singur în luptă, ca un 
leu și-ai ţinut piept, cu bărbăţie, la zeci de dușmani. 

— Dar, se face a întreba Preda Buzescu, din locul unde te 
aflai, ţi-a fost ușor, căpitane Király, să vezi cum luptă măria-sa? 
Nu cumva era prea departe? 

— lertare, surâde vodă, dar mie de fel nu-mi place lingușirea; 
iar clucerul Preda știe că înțepăturile, oricât de iscusite ar fi, nu- 
s potrivite la o petrecere ca a noastră. 

— Prea străluciți meseni, strigă măscăriciul Teleleu, măria-sa 
craiul nu se-ndoapă cu laude cuvenite altora! Și pentru că 
magnații cată ponciș la dânsul, urmează în italienește: Cică un 
paing a țesut toată noaptea la pânza lui. În zori, pe firele 
subţirele și gingașe străluceau o mulţime de bobiţe de rouă. 
Paingul le crezu mărgăritare. Se îngâmfă și mult se lăudă că 
pântecul lui zămislise acea nemaivăzut de scumpă comoară; 
pânză împodobită cu mărgăritare. Dar când se lăuda și se 
firitisea mai tare, o pasăre atinse cu aripile câteva fire, scutură 
picăturile de rouă, rupse pânza și răsturnă paingul în iarbă... 

Pe mulţi meseni îi îngheaţă îndrăzneala măscăriciului. Dar 
Preda Buzescu, Gáspár Kornis și Petru Raț pornesc a râde. lar 
hohotirea lor îi molipsește pe mulţi. Simţind că Sigismund e 
cuprins de pornirea de a chema călăul, losica îi face semn să se 
stăpânească și să râdă la rând cu toți. Când intră tarafurile de 
lăutari, tinerii trec la danțuri și jocuri fel de fel, cu fetele și 
femeile târgoveţilor, dornice să vadă cum petrece oastea care a 
dezrobit țara. 

Având aproape de sine pe mitropolitul Iftimie și pe episcopul 
Luca al Buzăului, episcopul Visconti de Cervia, ajutat de craiul 
Sigismund și de losica, deschise vorbire despre puterea 
credinţei. Tălmaci slujea Velica-doamna. Mitropolitul Iftimie era 
de părere să se înfrățească toţi creștinii, înțelegători și 
nepizmătăreţi, și să-și unească puterile ca să îndepărteze 
asuprirea și primejdia otomanicească. La rându-i, Velica 
amintește că fratele ei Pătru a pierit în lupta cu tătarii, că 
logofătul loan Norocea l-a îngropat cu cinste, ca pe un viteaz, 
dar au venit tătarii, l-au dezgropat, l-au ciopârțit și-n Dunăre l-au 
aruncat. 

— Și jertfa nu-i numai asta. Și tatăl meu, logofătul loan 


Norocea, a fost ucis de... 

— Pașa din Oradea! Ca un câine care mușcă pe furiș l-a 
omorât, o întrerupse losica. 

— Ci nu știu cum a pierit bietul meu părinte la Beiuș, într-un 
ceas când nu se afla picior de turc pe-acolo, înţeapă Velica- 
doamna cu multă dojana și durere în glas. 

— Nici noi nu știm, dar vom cerceta. Cu strășnicie! 
făgăduiește, pripit, cancelarul losica. 

Cu dibăcia-i în cititul gândurilor, Preda Buzescu prinse clipa și 
grăi ungurește: 

— Măria-ta, ne-ai văzut cine sântem. Te-ai încredinţat că, fără 
preget, ne-am bătut pentru creștinătate. 

— M-am încredințat! strigă craiul. 

— Dar din pricina acestui război, ţara ni-i acum cu totul 
pustiită, urmează Radu Buzescu. Drept aceea te rugăm, măria- 
ta, să slobozi ţara ca venitul să fie numai pe sama măriei-sale 
Mihai-voievod. Să nu se mai amestece nimeni în treburile 
noastre dinlăuntru. Este rugămintea noastră, a tuturor celor 
care, în cap cu mitropolitul Iftimie, iscălit-am, la Alba lulia, 
tocmeala fără a-l întreba pe voievodul nostru. 

— Adevăr grăiește, ridică dreapta mitropolitul. 

În tăcerea care se lăsă, craiul și cancelarul losica se privesc 
cu îngrijorare. Ci repede se înțeleg: 

— În nemărginita-i înţelepciune, măria-sa Sigismund-craiul va 
încheia, în primăvară, altă tocmeală. 

— Mulţumesc, măria-ta, se ridică Mihai-vodă. Și mai cu samă 
mă bucur, prea cinstiţi oaspeți, că în cugetul prietenilor, faptele, 
nu vorbele ne-au sporit încrederea. Pe becisnici și pe mișei 
nimeni nu-i iubește. Pe cei viteji și drepţi, lumea toată. Am 
învins. Am tăiat potrivnicului mâna cea dreaptă. Dar el este 
foarte puternic. Și nu-l putem birui de istov, decât dacă stăm în 
față-i strâns uniţi, noi, toţi creștinii cinsteși, fără vicleșug și 
cunoaștem fiecare dreptatea, demnitatea și legea fiecăruia. 
Când am pornit războiul mi-am însușit un cuvânt auzit de la 
stolnicul Stroe Buzescu: în cetatea dreptăţii tale poţi fi ucis; 
învins - niciodată. 

Când i se tălmăcește, prin glasul Velicăi-doamna, ultimul 
cuvânt, craiul se ridică solemn și, cu pas măreț, se îndreaptă 
spre voievod, îl îmbrățișează și-l sărută pe amândoi obrajii. Toţi 
mesenii bat din palme și-și strigă foarte bucuria. Cupele se 


ciocnesc sprintene, iară vinul gâlgâie din belșug pe gâtlejuri, 
spumos și pișcător. 

Indată după asta, în sala ospățului a intrat o călugăriță și un 
călugăr sihastru, în strai aspru de lână seină, încins cu curmei 
din păr de cal. Și mult se miră magnații, și craiul se miră, văzând 
că Mihai-vodă se ridică în picioare, sărută mâna călugăriţei, pe 
sihastru îl îmbrățișează și pe amândoi la loc de cinste îi poftește, 
înfăţișându-i: 

— Maica Teofana, mumă-mea, și sihastrul Prohor, duhovnicul 
nostru și dascălul Buzeștilor. Vin tocmai de la Cozia, și drumurile 
s-au înzăpezit. 

Abia acum magnații maghiari înțeleg de unde izvorăște 
frumusețea lui Mihai-vodă. Întâlnirea asta insuflă craiului încă 
multe cuvinte de laudă pentru Mihail voievodul. O firitisește și 
pe maica Teofana c-a zămislit fecior ales, viteaz și înţelept ca 
dânsul. Cu glas tremurat de emoție, ea mulțumește și-i 
încredințează pe toți că drag fiul ei Mihai are și pricepere multă 
și sfetnici buni. 

— Deocamdată, lumii și bietei noastre ţări pace îi trebuie: 
pace în lăuntrul fiecărui om, pace între conducători, pace între 
noroade. lară voievodului, prieteni buni și drepţi. 

Velica-doamna  tălmăcește spusa fiecăruia,  gândind... 
„Frumos și din inimă cuvântezi, mult cinstită doamnă. Dar câte 
războaie trebuie să mai purtăm, Dumnezeule, pân-om ajunge la 
asemenea pace...” Și oftează, ţinându-și privirile în ochii mari și 
codați ai maicii Teofana. E fericită că parcă privește-n ochii lui 
Mihai-vodă. 

De la locu-i din capul mesei, doamna Stanca o vede și-o 
firitisește în gând: „Scorpia”... 

Velica-doamna nu-și poate urma gândurile: trebuie să 
tălmăcească spusa  sihastrului Prohor, care mulțumește 
dobânditorilor acestor victorii: 

— Veghiaţi însă cu inimi treze, cu strășnicie, că biruinţa 
câștigată de multe și mari primejdii pândită este. Sfat vă dau și 
vă rog, domnilor și crailor, întâi să nu cădeţi în păcatul trufiei. 
Amintiţi-vă că Sfântul Petru a cerut să fie răstignit cu capul în 
jos, necutezând a fi canonit asemeni lui Isus. Al doilea, aveţi 
grijă de norodul de jos: fiecare are dreptul a fi om. Al treilea, 
vedeți ca, în vreme de pace, să-și facă noroadele voastre cât 
mai mult bine, iar la vreme de război cât mai puţin rău. 


Stroe Buzescu o îndeamnă, în șoaptă, pe Sima să privească 
pe cei doi voievozi și să-i spună cum îi vede: 

— Craiul seamănă cu o salcie înaltă, stufoasă și stearpă. 
Voievodul arată chip luminos ca de luceafăr. 

In clipeala asta, pe ușa cea mare intră căpitanul State Boldur, 
în strai de sărbătoare; duce de grumaz doi cerbi îmblânziţi și 
rostește: 

— Dar măriei-tale, de la o inimă caldă. 

Voievodul saltă în picioare și, cu pas sprinten, voinicesc, se 
îndreaptă spre căpitan și-l îmbrățișează. 

— Mare bucurie-mi faci, Boldure! Și tu și cel ce i-a îmblânzit. 

Nu vede, dar simte lacrima și zâmbetul Velicăi, odată cu 
fulgerarea de ură a doamnei Stanca; surâde într-un colț al 
buzelor și-l bate pe umăr: 

— Pentru că sântem în zodia logodnelor și a darurilor, ce zici 
de Ilinca, Boldure? Ai scăpat-o de primejdia de a fi vândută în 
esir bazar; iar de la înec s-a salvat anume pentru tine. 

— Dar jupân Miriște-logofătul... 

— Domnia-sa s-a hotărât să mai văduvească: e tânăr și are 
vreme... 

— Măria-ta, jupâneasa Ilinca nici nu se uită la mine. 

— Ciudat: Ilinca s-a plâns că tu nu te uiţi la dânsa. Ci eu știu 
că te uiţi. Măcar cu un ochi, pe furiș. 

— Și-apoi, eu, măria-ta, sânt răzăș de neam sărac. 

— Căpitane, ești bogat în isprăvi de vitejie. Îţi dăruiesc moșia 
Cotești, cu via, și te fac ceauș. Așa cum îi fac și pe Maldăr, pe 
popa Farcaș, pe Andrei Boer, pe Petru Orăș. Deci, îmbrățișaţi-vă 
cu dragoste. 

— Să trăiești, măria-ta! îngenunche State Boldur, iar cerbii se 
așază de-a stânga și de-a dreapta voievodului, într-un fel de 
trebnic, parc-ar fi făcut asta și ar fi fost acolo de la zidirea lumii. 

Sigismund-craiul bate din palme a mirare și scâncește: 

— E... E nemaipomenit voievodul!... 

Cei din jur cred că aplaudă și se trezesc și ei bătând din 
palme. Fabio Genga e gata să spună un sonet din Petrarca, dar 
vede lacrimi de negrăită bucurie din ochii Velicăi și amuțește. Ca 
să-și înghită nodul spinos din gât, bea trei cupe, una după alta. 
Velica-doamna surâde și plânge de fericire. S-a întâmplat acum 
o minune, între marile minuni ale vieţii ei: și-a arătat fățiș 
dragostea tainică pentru acest om neobișnuit. Cucerită de 


frumuseţea acestei icoane, doamna Stanca surâde prietenoasă 
către soț și către căpitanul său: 

— Căpitane Boldur, primește-mă nașă. 

Velica înțelege că în sufletul doamnei Stanca s-a petrecut 
ceva foarte însemnat: o răsturnare primejdioasă pentru 
dragostea ei... „Nu! am încredere în Boldur”. 

Așa, încadrat de cerbi, măria-sa face semn lăutarilor să cânte. 
Și mai bine de un ceas zic din cetere și surle cântări plăcute 
urechilor și inimilor. Cântă apoi ungurește, așa cum doresc 
Kornis, Bocskai și Czâki. Silvio Piccolomini și episcopul de Cervia 
se întrec în deșertarea paharelor și în povestiri lumești. Bine 
ametit, sfinţia-sa strigă către un slujitor, în limba evanghelică: 

— Da mihi potum! 

— Ce zice? întreabă slujitorul, pe stolnicul Stroe, în spatele 
căruia se află și-i toarnă vin din cofă în pocal. 

— Zice: miluiește-mă cu cofăelul. 

— Păi să-l miluiesc, că-i faţă bisericească și-o avea grijă de 
mine la poarta raiului. 

Oleacă ameţit de puterea vinului, Stavrinos, stihuitorul, dă 
glas întru proslăvirea vitejiilor lui Mihai-vodă: 

— „„Înţeleaptă zâna Clio stăpânește Istoria, iar Caliopi 
împărăţește harul vorbirii și cântarea cea vitejească. Eu pe 
aceste două muze a mă sluji le rog, faptele săvârșite de Mihai 
voievodul cu înflăcărare să le cânt... 


* 


Întorși acasă la Stănești, Sima și Stroe stolnicul Buzescu lasă 
fraţii, cumnaţii și cumnatele să se îngrijească și să numere 
averile scoase din prada dușmanului și cată hodină. După ce 
deretică prin iatac, Sima scoate izvodul din sipet și cât soțul își 
curăță armele și le-așează în panoplie, scrie: „...După aceea 
purceseră după Sinan-pașa pân-ajunseră la cetatea Giurgiului... 
Tăind mulţime de turci îi înecară în Dunăre și sparseră și 
cetatea... De abia au scăpat Sinan-pașa cu puţină oaste, și cu 
multă rușine fură scoși din ţară. Și scoaseră de la mâinile lor 
robi mulți făr' număr. Și de acolo se întorseră cu veselie și multă 
dobândă și toţi creștinii deteră har lui Dumnezeu... Atunci Bator 
jigmon dacă văzu pre Mihai-vodă cu atâta vitejie și cu atâta 
înțelepciunea, slobozit-au Țara Românească, cu tot venitul ei, ca 
să fie iar pe seama lui Mihai-vodă...” Așază pana pe masă, 


toarnă peste fila scrisă cenușă, usucă, o scutură în cenușar și 
închide izvodul. 

— De mult n-am mai cusut la gherghef; și am în minte niște 
flori așa de frumoase... Dacă tu pleci la Târgoviște, iarna asta o 
poftesc pe Cătălina aici, să ne ţinem de urât una alteia. 

— Cum vrei tu, Sima. Dar să nu uiţi epistola către Fra 
Geremia. Povestește-i câte ceva din ce am săvârșit. Că poate le 
spune și el altora, și aude lumea și despre noi. 


„Pentru lăcomia avuției ei își puseră toţi capetele” 


Benchetuirea de la Târgoviște s-a încheiat cu o beţie cruntă, 
de care n-a fost scutit măria-sa-craiul, nici Răzvan-vodă, nici 
simandicoșii aristocrați transilvăneni, nici căpitanii și boierii 
munteni ori moldoveni; dar mai ales Mihai-vodă a arătat că și-n 
astă îndeletnicire poate pe toți să-i uimească și chiar să-i 
îngrozească. 

A treia zi după asta, Răzvan-vodă a plecat împreună cu craiul 
Sigismund până la Brașov; iar de aici, prin Oituz, cu patru mii de 
pedeștri și o mie de călăreţi lăncieri, a trecut în Moldova, ţintind 
asupra Sucevei. Ci, ajungând la Areni, de-asupra târgului, începe 
lupta, duminică 25 noiembrie 1595, cu oastea lui leremia-vodă 
Movilă, alcătuită mai mult din poloni. Se bat cu îndârjire. Dar, 
mult mai numeroși, oștenii lui leremia Movilă distrug tabăra lui 
Răzvan și, după ce-l fugăresc prin păduri, îl prind. Din porunca 
biruitorului, călăul îi crestează nasul și-i taie buzele, apoi îl trage 
în ţeapă. Așa piere al doilea bărbat din șirul celor care s-au 
bătut vitejește cu musulmanii, în anul 1595. Uitând că l-a ucis 
pe Aron-vodă, Sigismund a strigat cumplite ameninţări: 

— ÎI scot pe leremia din scaun ca pe-o măsea stricată și-l urc 
în țeapă! 


x 


— Neunirea este nenorocirea noastră, se întristează Stroe 
Buzescu. Pe Aron și pe Răzvan i-au ucis, nu turcii, ci ai noștri. 

Dar furia lui Sigismund sporeşte când află că Maria Cristina, 
crăiasa, nu-l întâmpină la Făgăraș, ca pe un soț iubit, viteaz, și 
vestit. Scrisese arhiducesei mame: ...„E mai neîntreg și mai 
neputincios ca un călugăr... Și dacă-l nesocotesc ca bărbat, cum 
să-l slăvesc ca erou?...” 

Ca să-l liniștească, să nu mai urle ca un turbat, Ștefan losica 
poruncește orașelor să-i ridice arcuri de triumf, iar norodul să-l 
primească, pretutindeni, cu strălucite și lingușitoare alaiuri. Pe 
arcul de triumf din Alba lulia s-a scris cu litere mari, aurite: Fuit 
homo missus a Deo cui nomen erat Sigismundus. Craiul s-a 
bucurat foarte; îndată însă a devenit și mai furibund și mai trist. 
Toţi cei din preajmă înțeleg că sufletul stăpânului lor este foarte 
bolnav. Și-l liniștesc doar când îi povestesc că, la 5 decembrie 
1595, însuși papa Clement al VIll-lea a îmbrăcat odăjdii de aur 


și, înconjurat de cardinali, de principi și cavaleri, împodobiţi cum 
nu se mai află, a cântat măreț Te Deum Laudamus, în catedrala 
Sfântul Petru, în cinstea victoriilor de la Dunărea de Jos, 
împotriva sultanului. Simone Genga și-a înfățișat stăpânul la 
această solemnă și strălucită liturghie. Se îngâmfa cât îl ţineau 
baierele cugetului că veștile trimise de el au fost crezute toate, 
cuvânt cu cuvânt. De asemeni se bucură craiul când află că 
papa, prin contele Anguisciola, i-a trimis o beretă și un baston 
sfințite. 

Dar Sigismund n-avea de unde ști că, într-un ungher al uriașei 
bazilici a Sfântul Petru, în umbra unei coloane, Fra Geremia 
Valacco s-a umilit întru sine, multumind Domnului că păgânii 
fost-au înfrânți, iar prietenul său Stroe Buzescu a luptat acolo, în 
fruntea românilor, primind rană grea și primejduindu-și viața: ... 
„Biet popor, tu pieri în bătălie, iar trufașii se umplu de averi și 
de faimă... Ce-ar fi să...” 

A ieșit din bazilică și a grăbit spre un tipograf de pe malul 
Tibrului, lângă Santangelo. A cerut hârtie și i-a tălmăcit două din 
scrisorile primite din Țara Românească, în care Sima, 
stolniceasa, povestea războiul cu turcii. Tipograful a citit și s-a 
bucurat. 

— Bine, călugărașule; curând scot un Avvisi. 

În adevăr, la 10 decembrie 1595, Fra Geremia citea scrisoarea 
tipărită, cu un adaos ticluit de tipograf: „Mihai-vodă merită să fie 
slăvit ca unul din cei mai viteji, puternici, valoroși și înţelepţi 
principi care trăiesc azi. Nădăjduim că-și va urca gloria pe culmi 
și mai înalte, și că va fi printre cei dintâi care vor contribui la 
alungarea otomanilor din Europa.” 

Dar această biată știre prizărită semăna c-o picătură de ploaie 
în șuvoiul epistolar împroșcat din cancelaria lui Sigismund. 
Vitejia și jertfa oamenilor de la Dunăre rămâneau înscrise doar 
în pământ românesc și, cumva, pe spatele potrivnicului. 


* 


Adunați în întâiul sfat domnesc din anul 1596, boierii se 
măsurau, se cântăreau din priviri. Unii tăceau. Alţii se lăudau în 
vorbe mari, cu cele săvârșite în vremea războiului. 

— Când vorbe mari rostiţi și mai limpede se vede ce mici 
sântețţi, veliți boieri, chiţcăie Teleleu, măscăriciul. 

— Taci, mascara smintită! îl stropșește aga Leca. 


— Sminteala mea-i cumințenie întoarsă pe dos, iar cuminţenia 
domniei-tale pe-o faţă vicleană se numește și pe cealaltă 
lingușire. 

— Mă faci viclean? 

— Nu eu, ci muma domniei-tale. Eu, de-aș putea, te-aș... 
desface. 

Aprozii vestesc intrarea voievodului; boierii se ridică și poftesc 
sănătate  măriei-sale. Chihotind,  gheboșindu-se pocit, 
maăscăriciul se strecoară pe ușa cea mică. Teodosie Rudeanu, 
Radu Buzescu și Petru Grigorovici grăiesc despre răsunetul 
războiului în lume. 

— Ducele Toscanei crede c-am fi putut cuceri și lerusalimul. 

— Mulţi bulgari, sârbi și greci, atrași de faima noastră, 
părăsesc locul obârșelnic și cer strămutare, cu familii cu tot, la 
noi. Sânt peste nouă mii; mulţi români printre dânșii. 

— Dăm fiecăruia pământ și casă în locurile pustii. 

— Cer îngăduinţă măriei-tale și sfatului de taină, se ridică în 
picioare Stroe Buzescu, a citi epistolă de la Țarigrad. — Și, după 
încuviinţare: „Scrie Araxi, fata lui Manea Hagigadur, badavagiul, 
și vă dorește multă sănătate. Dau știre domniei-tale, boier 
Stroe, că la divanul ţinut acum patru zile fost-au scoase semnele 
domniei: cucă, steag și sabie și le-au trimis beiului de la 
Nicopole, Mehmet.” 

— Dar parcă pe Turcitul l-am prins la Târgoviște. 

— S-a răscumpărat de la losica, frate Preda... Deci a scos 
semnele domniei pentru feciorul său Radu, cel cu belșug de 
învăţătură dobândită la cetatea Veneţiei. Cică s-ar afla acest 
beizade la Raguza cetate și s-ar lăuda că are prieteni buni în 
țară care-l vor domn, știindu-l învăţat și filozof, măcar că-i foarte 
tânăr. „Dau știre că aici toată lumea-i mâhnită. Zi și noapte 
musulmanii se roagă în geamii și fac alaiuri smerite pe uliţi, 
pupă pământul și steagul cel nou al profetului, pus la sfinţit. 
Sinan-pașa și-a cumpărat iertarea în fața sultanului cu 100.000 
de galbeni. Ci eu cred că tot de inimă rea va pieri. Că, de cânda 
pierdut steagul profetului, toţi îl socot piaza rea și nenorocirea 
împărăției. Dau știre că pe-aici turcoaicele își sperie copiii cu 
numele „ghiaurului Mihalogli de la Kara Eflak”, iar creștinele 
dăruiesc liturghii pentru biruința «Luceafărului» de la 
miazănoapte. Și-acu aflați că am primit putinele cu miere și ne- 
am bucurat foarte. Dacă ne-aţi trimite și altele, încă și mai mult 


ne-am bucura. Ales nuci, dacă aveți: în Țarigrad e lipsă mare. 
Acum parcă scriu mai bine românește. Călugărul Mina-i dascăl 
iscusit și foarte-i plac baclavalele. Și tatei-i răspund românește, 
deși mă întreabă în armeană. Dacă ar fi după inima mea, aș 
vrea să stau la Târgoviște. Poftesc iară domniilor voastre 
sănătate și spor la toată roada faptelor, eu Araxi, fiica lui Manea 
Hagigadur, baclavagiu.” 

— La veștile bune din Țarigrad, adaugă Preda Buzescu, vin 
veștile rele din Transilvania. Acolo se grăiește doar de mâhnirea 
cea mare a craiului Sigismund: l-au vrăjit răuvoitoarele; crăiasa 
nu-l primește în patul ei și, deci, nu poate dobândi moștenitor. 

Măria-sa se pornește pe râs, cu gura mare, să-i trosnească 
fălcile: 

— lată cum o biată Cristina, sfrijită și neprihănită, aduce o 
țară în stăpânirea lui Rudolf-împărat! 

— Asta înseamnă că trebuie să luptăm singuri, la primăvară, 
se întristează Radu Buzescu. 

— Sfătuiesc pe măria-ta să continuăm războiul acum, iarna, 
când Dunărea-i înghețată, stăruie Stroe Buzescu. 

— Deocamdată să dregem stricăciunile din ţară. Țăranii 
pribegesc și-n primăvară pământul nostru rămâne-va nelucrat. 
Și fără pâine, nimica nu putem. 

— Asta așa-i! se alătură boierii lui Stoichiţă din Strâmba. 

— Măria-ta, dă un uric ca ţăranii să rămână pe moșiile unde s- 
au adăpostit, cere Radu Buzescu. 

Vorba asta stârnește mare gâlceavă între sfetnici. 

Boierii olteni, în cap cu Radu Buzescu, ţin ca ţăranii fugiţi de 
răul acângiilor și adăpostiți în Oltenia să rămână pe moșiile 
unde găsit-au sălaș. Dimpotrivă: boierii de dincoace de Olt, în 
cap cu Teodosie Rudeanu, cu Miriște, cu Goleștii cer să se 
întoarne, că le rămân moșiile nelucrate. 

— Mulţi ţărani care au luptat vin și se roagă, în genunchi, în 
fața curții domnești să fie iertaţi de rumânie, arată Stroe. 

— Măcar pe unii trebuie să-i fac slobozi. 

— Pe cei care au făcut isprăvi mari, măria-ta, i-ai răsplătit și 
chiar i-ai boierit. Pe ceilalţi, dac-au fost vrednici și harnici, le-o 
mai plăti și Dumnezeu, se împotrivește hotărât Radu Buzescu. 

— Totuși, au luptat pentru această slobozenie, amintește 
Stroe. 

Până la urmă, după multă voroavă zdruncinată, Mihai-vodă 


iscălește hrisov ca fiecare ţăran să rămână pe moșia pe care se 
află acum: 

— Și cu asta sfârșit gâlcevii să punem, boierii mei! 

Radu Buzescu socoate că măriei-sale îi convine: are moșii și-n 
dreapta și-n stânga Oltului. Pe șase din ele aduce oameni de la 
miazăzi de Dunăre, așa cum aduc și alţi boieri, în cap cu 
Teodosie Rudeanu, cu Miriște ori Băleanu. 


* 


A 


Aruncând, din când în când, câte o lobdă în sobă, Condur 
Pantelimon povestește în fața celor trei Buzești și a banului 
Mihalcea, adunaţi în cula din Stănești, despre noile isprăvi ale lui 
Gheorghe Barbu, pârcălabul cetății Lipova. 

— Când noi ne băteam la Giurgiu a pândit prin preajma 
Timișoarei, a prins pe noul pașă cu trei sute de turci, i-a luat 
toată prada și a slobozit o sută șaizeci de femei roabe. 

Toţi se miră, cum un olog de mâini și de picioare poate avea 
atâta pricepere în știința războiului și atâta har în ocârmuirea 
oamenilor. 

Sima, ca o vrednică amfitrioană, îi poftește la masă. 
Anghelina și Ancuţa slujesc cu bucate și chiar cu vorbe de duh, 
amintindu-și isprăvile din vara și toamna istui an de grele lupte. 
Chiar cumnata Preda, foarte zgârcită cu laudele, admiră nu 
numai curajul și bărbăţia cumnatei, ci și talentul ei de 
gospodină. Și ar firitisi-o încă mai mult, dacă n-ar fi prietenă la 
cataramă cu cumnata Cătălina și, mai ales, cu Velica-doamna. 
La masă, dregându-și glasul cu pocale de Drăgășani, banul 
Mihalcea povestește cu haz cum Rudolf-împărat se ocupă mai 
mult de stele, de orătănii, de gâze și de dobitoace decât de 
ocârmuirea împărăției; și-a făcut odăi anume, în care strânge 
toate ciudăţeniile firii și petrece zile întregi între pietre cu urme 
de pești, de oase, flori și păsări din alte milenii, tot iscodindu-le 
cu fel de fel de ocheane. Stă zile întregi între vase, pahare, 
șipuri și altă sticlărie de alchimist: cată aur și piatra filozofică. 
Încărcată cu visări astrologice, mintea lui rătăcește mai mult 
printre astre decât printre oameni. Ascultă mai de grabă de 
Ticho Brahé, astronomul, decât de sfetnicii politici. Noaptea 
urmărește stelele în ocheane, iar ziua caută aur în șipuri. Grijile 
împărăției le-a lăsat în seama lingușitorilor, a zavistnicilor și a 
fratelui său, Mathias. 


— Astrologul Ticho Brahe l-a încredinţat că numărătoarea 
puzderiei de stele și scrierea lor în niște catastife este o ispravă 
mai de slavă decât biruinţa împotriva sultanului. 

— Cred și eu: cine ajunge să numere stelele-i mai mult ca 
Dumnezeu, râde Preda; că Dumnezeu, după ce le-a făcut, le-a 
uitat numărul. 

Afară, peste culă, peste biserica bătrână, peste satul din vale, 
peste pădurea din jur, ninge bogat și liniștit. Buzeștii, sub 
oblăduirea Simei, petrec bine: mănâncă, beau, sporovăiesc, 
dorm, joacă în cărți, ascultă cântările Anghelinei și ale Ancuţei 
sau ale colindătorilor din sat, merg la vânătoare și la biserică. 
Câteodată o roagă pe Sima să le citească din A/exanarie; că, 
deși o știu pe dinafară, tot le place s-o mai audă: le amintește 
de copilărie, de tinerețe, de năzbâtiile și gândurile de altădată. 

— Strașnică ninsoare! privește Radu pe fereastră. Anghelina, 
poruncește să mai arunce lemne în foc. Ei, dar cine-i la porți? 

Toţi întind gâturile spre fereastră: intră o sanie cu doi cai 
bogat înţărțămaţi. Numai când se desfoaie din omăt și din 
cojoace, Sima o cunoaște pe Velica-doamna: 

— Mândruţa! bate din palme bucuroasă, și-i iese în cale, 
coborând sprintenă treptele. Anghelina o însoțește ca o umbră. 

Deși-i ninsă ca baba iarna, Velica intră în ospătărie ca o 
primăvară. Îmbrăţișează gazdele. 

— Am spus că vin să fac pomenire la mormântul lui Pătru; 
numai așa am scăpat. 

Stroe Buzescu o ajută să-și dezbrace blana, căciula, 
ciuboțelele. 

— Nu mi-a fost frig. Maica Teofana... 

— Ai fost pe la dânsa? 

— Da. Mi-a dat ăst şal; foarte călduros și moale, împletit de 
dânsa. 

Stroe surâde, iar Preda îi șoptește: 

— Să știi că acuși vine și măria-sa, la vânătoare. 

La masă, Velica-doamna povestește că Sigismund-craiul, 
foarte sătul de viață, se afundă într-o ciudată și tot mai adâncă 
tristeţe. Când i s-a spus că-n oastea polonă care l-a ajutat pe 
leremia Movilă să-l prindă pe Răzvan, s-ar afla și verii săi, Ștefan 
și Andrei Bâthory, a răcnit: „Jur să le strivesc capul ca la șerpi! 
Mai ales lui Andrei, că-i popă!” Carrillo îl povăţuiește să plece la 
Praga ori chiar la Roma, să se plângă împotriva crăiesei că nu 


vrea să-l primească în patul conjugal. Când a sosit contele 
Anguisciola cu o beretă și un baston sfinţit de papă, când a 
povestit ce măreț a fost acel Te Deum laudamus în basilica 
Sfântul Petru, craiul s-a mai însufleţit și a intrat ţanțoș în iatacul 
crăiesei. 

— Armat cu bastonul sfinţit? întreabă Preda Buzescu. 

— Poate și cu bereta, râde Velica. Destul că, după încă două 
zile și două nopţi, Maria Cristina a scris arhiducesei... 

— Că-i tot fecioară nestricată de bărbat. Și ăsta, care nu-i 
vrednic să-și facă mireasa nevastă, umblă să ne ocârmuiască pe 
noi în bătălia cu sultanul! hohotește Preda, înșfăcând-o pe 
Cătălina de braţ și așezându-și-o pe genunchi. 

Sima îi privește încântată, apoi scoate din sipet pitac de la 
armeanca Araxi: 

— Ne  firitisește de sfintele sărbători. Apoi: „Dau știre 
domniilor voastre că padișahul se teme de război, la Dunăre, în 
iarna asta. De aceea a poruncit, cu strășnicie să se adune 
ienicerii și spahiii și alţi supuși. Chiar și cei din Kurdistan și 
Diabecr care au datoria de a ieși la oaste doar împotriva 
Persidei. La ieniceri sânt primiţi și ţiganii și alţi oameni de rând. 
Se adună toți la Adrianopol. Și se zice că însuși sultanul va 
ocârmui armia împotriva creștinilor. Așa să știți domniile 
voastre. Și rogu-vă să ne mai trimiteţi, prin omul nostru de 
încredere, încă o sută douăzeci de putini de miere, că 
baclavalele foarte se cer pe vremurile astea amare. Plătim preţ 
îndoit. De la noi multă sănătate. Dumnezeu să vă veselească și 
să vă ajute a-l călca pe vrășmaș în picioarele cailor, cu pulbere 
amestecându-l. Araxi iscal...” 

— Armencuţa asta-i mai mult ca un capuchehaie; e un fel de 
înger păzitor, se bucură Radu Buzescu. Și trebuie să-ți 
mulțumim domniei-tale, Velica-doamna, că, acum trei ani, ne-ai 
îndrumat spre baclavageria lui Manea Hagigadur. 

Dar tocmai când prietenia se încălzea plăcută și înălțătoare, 
când Velina îi poftea să-i zică Mândruţa, așa cum i-au spus 
femeile astă-vară la Tismana, în poarta culei bate ștafetar 
domnesc: 

— Cinstite feţe, un pașa pre nume Hasan, cu douăzeci de mii 
de tătari, trecut-a Dunărea! gâfâie vestitorul. Măria-sa a dat 
șfară-n ţară și-a poruncit să vă strângeţi repede cetele la 
Gherghița. 


— La bătaie, fraţilor! a îndemnat Radu. 
Femeile lasă frunţile în jos și lăcrămează. Cele mai amare 
sânt lacrimile Mândruţei. 


* 


În patru zile, opt mii de ostași s-au adunat sub arme în tabăra 
de la Gherghița. În estimp, Baba Novac, cu haiducii, a hărțuit 
tătărimea, întârziindu-i năvala. Câmpia, cu un pospai de zăpadă, 
dospește în vreme de moină. După povata lui Stroe Buzescu, 
voievodul s-a tras spre Ploiești, zădărând potrivnicul și căutând 
să-l atragă spre locuri strâmte, între dealuri. Dar Hasan-pașa nu 
cutează a-l urmări. Zburdă și pradă în câmpie. Atunci, Radu 
Buzescu cu cetele lui Maldăr și State Boldur îi atacă, pe 
neașteptate, tabăra. Se bat abraș. Se prefac a fi înfrânți și se 
trag spre Teleajen. Dezlănţuită, o parte din tătărime îi urmărește 
îndeaproape. Din locul lui de pândă în zăvoaiele râului, Mihai- 
vodă sare cu grosul oastei și prinde pe dușmani ca-ntr-un clește. 
Îi trece prin dârmonul spadei spre odihna veșnică, ori îi ia prinși. 
Văzând prăpădul, Hasan-pașa o apucă la sănătoasa spre, 
miazăzi. 

— Fuge strașnic, bagă de samă Stroe, furios că Tudor Maldăr 
nu-l ajunge. Să-l gonească și Dărămuș! 

La numărătoare, aflară că au doborât și prins peste 
douăsprezece mii de tătari. Înflăcăraţi de izbândă, toţi căpitanii 
cer iar să treacă Dunărea, să răzbune prădăciunea și pârjolul 
făcut de tătărime. 

Au trecut Baba Novac, Petru Orăș și Tudor Maldăr. Gruia lui 
Novac s-a îndreptat spre ţara sârbească, pe căi numai de el 
știute, să-l îndemne și pe Deli Marcu să lovească și el cu cei trei 
sute ai lui. 

— De altfel, boierii și căpitanii mei, știți ce mare ispravă 
săvârșit-am noi astă-vară și astă-toamnă? întreabă măria-sa. Am 
nimicit aproape patruzeci de mii de acângii. Adică, aproape pe 
toți. lar sultanul a poruncit să nu se mai orânduiască ăst fel de 
oaste. 

— Asemenea ispravă trebuie scrisă-n cronică. 

— Da, Preda. Îmi scrie despre asta banul lani. Cere iertare că 
a uneltit împotrivă-ne și ne-a ocărât pe toate drumurile pentru... 
nebunia războiului. Zice că s-a dat deoparte de aste vânzoleli 
ale lumii și s-a adăpostit în ostrovul Carpathos din Egeea. A 


cumpărat ruinele unui templu cu hramul Afroditei, 
dumnezeoaica dragostei, iar cu marmura scoasă din acel templu 
zidește case pentru ibovnicile-i cele multe. 


* 


Vineri seara, 2 faur 1596, Sigismund craiul Báthory, cu un alai 
de șaisprezece trăsuri, intra în Praga. Il însoțeau Gáspár Kornis, 
Ștefan Czáki, Nicolae Viteaz și ava Carrillo. Episcopul Visconti de 
Cervia îi găzduia la nunțiul Speziano. A treia zi, așa cum a 
orânduit același episcop, a ieșit la două leghe de Praga și, în 
fruntea unui alai de patru sute de rădvane, ale celor mai de 
samă nobili din Boemia, intra iar în capitala imperiului, în ziua 
de duminică, să-l slăvească mult norod: că era doar biruitorul lui 
Sinan-pașa. Mergea în rădvan deschis, să se vadă că-i îmbrăcat 
în cele mai scumpe straie și cu pieptul plin de aurăriile 
decoraţiilor. Se mira lumea de viteaz fireș ca acela, mai ales că 
oameni, tocmiți anume, îl asemuiesc cu don Juan, biruitorul de 
la Lepanto și cu lancu Corvin de Hunedoara, apărătorul 
Belgradului, împotriva lui Mohamed el Fatih. În mijlocul sălii 
tronului împăratul însuși îl întâmpină cu vorbe de laudă și 
prietenie. Apoi îl duc în catedrala cea mare a Sfântului Vit, unde 
fac slujbă întru proslăvirea biruinţelor lui. Un preot cuvântează, 
lăudându-l foarte. Sigismund răspunde în latinește, privind 
mândru la statuia lui Carol al IV-lea, apoi jură să elibereze 
Constantinopolul și de-apururi casei de Austria să fie supus. Nu- 
și mai încape în piele de trufie. Numai că a doua zi s-a 
îmbolnăvit de vărsat și-a zăcut în pat două săptămâni. Când își 
vedea bubele de pe faţă, urla de furie. Sfătuia cu împăratul prin 
scrisori ticluite de Carrillo, de Visconti de Cervia ori Fabio Genga. 
Arăta că, dacă astă-toamnă n-a ocupat Constantinopolul, 
vinovat e cancelarul Zamoyski: l-a atacat din spate și i-a răpit 
Moldova. Lipsa acestei ţări din coroană îi cășunează usturătoare 
durere. Râvnește, totuși, din toată ființa-i, să mântuie 
creștinătatea de pacostea musulmană. Cere bani și oaste de 
mercenari. Cum însă Rudolf-împărat nu-i făgăduiește imediat, în 
inima craiului se înșurubează mai tare vechea bănuială: 

— Rudolf îmi invidiază faima de mare cruciat. 

Folosind cea mai meșteșugită diplomație, Carrillo îl înduplecă 
pe arhiducele Mathias să-i făgăduiască 24.000 taleri pe lună, 
timp de o jumătate de an, și trei mii de călăreţi plătiţi de-a 


dreptul de împărat. Dar n-apucă să se bucure de asta că vine 
știrea despre răscoala secuilor, îndemnați de Andrei Báthory. 
Totodată, se aude că turcii s-adună la Belgrad ca să pătrundă în 
Transilvania, în ajutorul verilor răzvrătiți. Speriat, bietul crai 
grăbește plecarea, măcar că nu-i încă deplin sănătos. La 
rămasul bun, Rudolf îi dăruie un diamant foarte scump și șase 
cai frumos înharnașațţi, în marochin și argint. Dar după ce ieși 
din Praga, în loc s-o ia spre Alba lulia, Sigismund se îndreaptă 
spre Viena. Arhiducele Mathias s-a mirat foarte de asemenea 
abatere din drum. Și numai la stăruința iezuiţilor, îi rândui o 
primire princiară, îl lăudă în public ca pe un nou losua și-l 
îmboldi spre noi isprăvi războinice. Ci în loc să-l încânte, aceste 
laude îl plictisiră foarte. Grăbi spre Transilvania. După o 
jumătate de ceas de drum, vru să treacă pe la Gratz, s-o vadă 
pe arhiducesa Maria, soacră-sa. A doua zi însă, spre desperarea 
suitei, vru altceva: 

— Mi-i dor de casă, de crăiasă... Dacă Andrei ori Ștefan, 
blestemățţii mei veri, îmi fură soția? Grabnic spre Alba lulia! 


* 


În acest timp, nesocotind gerul și nămeţii, Deli Marcu s-a 
repezit asupra Plevnei, oraş plin de negustori otomani foarte 
bogați. A prădat cât a putut și a luat cu sine peste patru sute de 
musulmani cu femeile și copiii lor, între care și familia lui Oglan, 
starostele orașului. Prada preţuia peste patru sute de mii de 
taleri. De bucurie, în Nicopole, haiducii s-au îmbătat cumplit; și, 
beti fiind, au început trecerea Dunării. Straja otomană i-a lovit 
însă pe neașteptate. Noroc că Deli Marcu, chiar beat, rămâne tot 
strașnic luptător și căpitan. A învăluit potrivnicul cu atâta 
meșteșug, a doborât atâţia cu paloșul, încât a izbutit să-și 
treacă și toată prada și toţi haiducii la miazănoaptea Dunării. A 
pierdut doar patru oameni. Și aceia pentru că, foarte ameţiţi 
fiind, uitaseră că pot muri. Vești bune veneau și de la Baba 
Novac, de la Petru Orăș și Tudor Maldăr. 

Auzind de isprăvile ăstor căpitani, popa Farcaș nu mai are 
astâmpăr: mereu cere voie voievodului să prade Vidinul. Il roagă 
și pe Stroe Buzescu: 

— Imi stă, jupân stolnice, ca un spin în ochi. 

— Vodă zice să așteptăm ajutorul apusenilor. 

— Nu mai vine. lată, sântem în martie. Trec! 


— N-ai oaste. 

— Am virtutea și credința. Ajung, deocamdată. 

Și trece, noaptea, cu douăzeci de bărci pescărești. Cuprinde 
orașul, în zori. îl pradă și-l arde, tătărește. După izbândă ai lui 
mănâncă și beau ca niște cazaci, nepăsători primejdiei. Pătrund 
și mai spre miazăzi după pradă. Dau peste o mare herghelie 
turcească și-o înconjoară. Dar, dintr-o dată, le ies în cale cete 
mari de tătari și de ieniceri. Se bat crâncen, îndelungă vreme, 
până-i copleșește numărul. Nu scapă decât cei care aveau sub 
ei un cal bun. Pierd toată prada și cu mare greutate trec 
Dunărea, înot. 

S-a întristat Stroe Buzescu de nenorocul popei Farcaș. Și 
foarte s-a mâniat măria-sa: 

— Ce-ai făcut, popo? De ce l-ai lăsat, stolnice Stroe? 

— Pentru că nu puteam pleca eu, măria-ta. 

— Nesupușilor! Vitejia voastră-i nebunie, capie!... Au dor vi-i 
de ștreang? 

— Abia acum ne merităm porecla: Buzeștii cei nebuni de 
vitejie, cearcă stolnicul a glumi. 

— lertare, măria-ta, îngenunche Farcaș. După năcazul ăsta, 
pe mulți purtători de fes i-oi scurta eu dă scăfârlii. 

— Te fălești, părinte Farcaș, și uiţi că păgânii te-au iordănit, în 
loc să-i iordănești, râde Teleleu. 

— Taci, măscărice, că te-oi mirui în numele Tatălui. 

— Miruie-mă, dar bagă samă că în mână ai buzdugan, iar nu 
potir. 


* 


La trecerea Oltului, pe pod, îl întâmpină Oprea din Cordun, 
Condrea din Loloiești și Vlad din Trestioara: 

— Domnia-ta, jupân Stroe, ești căpitan viteaz și om bun, 
drept, prielnic norodului. Cum de-ai lăsat boierii, cum de-ai lăsat 
pe frații domniei-tale să dea acel afurisit hrisov care ne lipește 
pământului și ne face mai săraci decât săracii? Am ars satele 
noastre, ca să nu aibă dușmanul ce lua și un' s-adăposti, iar acu 
am vrea să le dregem. Noi am fost oameni slobozi, iar acu, ce, 
ajungem robi? Au nu ne-am bătut, n-am sângerat pentru moșia 
asta? De ce să nu ne-ntoarcem la ale noastre? 

Stroe Buzescu cearcă să le arate că risipirea și netocmirea 
satelor aduce cea mai mare pagubă visteriei. Că ţara nu se 


poate ţine fără dări. Că domnia are nevoie de bani, foarte mulți 
bani pentru oaste. Și de unde, de la cine să-i scoată, dacă 
norodul nu se află în loc știut, statornic? Că nu-s vinovați de asta 
nici boierii, nici vodă, ci cumplita prădăciune, pârjolul acângiilor 
lui Sinan și jugul cel greu al padișahului. 

— Dacă scăpăm de povara otomană, rânduim altfel țara. 

— Domnia-ta, stolnice, bine le ticluiești și le spui, numai că, 
dacă ne rumâniţi, precum se aude, vă cam tăiaţi craca de sub 
picioare. Că fără un cât de mic chiag de avere, noi nu mai 
putem veni la oaste. Nu tu suliță, nu tu arc, nu tu scut și platoșă, 
nu tu cal, nu tu merinde... De unde, dacă n-avem ocină? 

Și Sima știe că ţăranii au dreptate: dreptatea lor. Dar voinţa și 
interesele boierilor hotărăsc. Când îi spune lui Radu că ţara-i 
nemulțumită, dumnealui râde cu hohot: 

— Ţara? Cumnată dragă, ţara ne numim noi, boierii. lar noi 
flămânzi sântem de avuţie, putere și faimă. 


* 


Pentru că la germani văzuse straie mult mai frumoase, mai 
împodobite, îndată după întoarcerea de la Praga, Sigismund- 
craiul, uitând parcă de orice alt necaz, a hotărât schimbarea 
portului gărzii și a nobililor din jur. S-a sfătuit pentru asta doar 
cu Fabio Genga și cu magul lacobus. A chemat în grabă meșteri 
croitori de la Florența. Starostele lor a înfățișat tiparele și-a 
făgăduit o dare însemnată pentru curte, dacă înduplecă pe toți 
nobilii să schimbe croiala veșmintelor. Nobilii tineri se bucură; 
cei în vârstă mârâie, bănuind aici o afacere a fraţilor Genga, a 
camarilei din jurul craiului. 

— La noi este credința că schimbarea portului poate aduce 
mari nenorociri, ia aminte Kornis. De pildă: îndată ce Ludovic al 
ll-lea a schimbat moda, a pierit la Mohacs, iar Ungaria a fost 
prefăcută în pașalăc. 

— Ludovic? Un franţuz slăbănog! Cititorii în stele mi-au arătat 
că și astrele-și schimbă veșmintele. Sirius, spre pildă, 
primăvara-i auriu, toamna-i roșcat. 

Ca să fie primită la curte nobilimea transilvană a trebuit să-și 
comande haine la croitorii florentini, după moda impusă de crai. 


x 
Așezat în jilț, Stroe Buzescu citește a treia oară această 


epistolă, înainte de a se înfățișa măriei-sale: „...Dau știre că, în 
primăvara asta, am trecut prin primejdii mari. Pentru că sultanul 
nu s-a grăbit a se așeza în fruntea armiei, foarte s-au burzuluit 
ienicerii. Și, ameninţători, au strigat ocări scârnave: «Sultan 
trândav! Hananiba mu! Nevrednic urmaș al profetului, te înecăm 
în Bebek! Dăm foc Istanbulului! Jăcuim și ardem împărăţia! Și 
muierile din harem încă ţi le luăm și le dăm vâăslașilor de la 
galere!» 

Înspăimântat, padișahul a făgăduit iar să pregătească o 
armie, cum n-a mai fost, și în capul ei, la război să pășească. 
Cică s-ar aduna 400.000 de spahii cu cai nemaivazuţi, cu cămile, 
cu arbalete și tunuri. Se aude că armia asta va ţinti de-a dreptul 
spre Viena. lar ilustrul Marco Zane cunoaște că și tătarii primit- 
au poruncă să lovească, în același timp, Țara Românească și 
Transilvania. Se știe acum că, la 3 aprilie 1596, Sinan-pașa a 
murit. Mă străduiesc să aflu ceasul plecării sultanului și să vi-l 
vestesc. Până atunci, amare fiindu-ne zilele, mult ne trebuie 
putinile cu miere. Ci săturatu-m-am să mai vând baclavale 
otomanilor. Țicalidi umblă să mă robească iară. Rău a făcut al 
meu părinte, părăsind târgul cel cuminte al Botoșanilor pentru 
zurbava ţărigrădeană. Dacă nu puteţi veni domniile voastre, voi 
veni eu, la vară, că n-am hodină până nu vă văd. De la Manea 
Hagigadur și de la fiică-sa Araxi multă sănătate, iară de la 
Dumnezeu izbândă.” 

În spătăria cea mică, vodă sfătuiește cu banul Mihalcea și cu 
Petru Grigorovici. Văzându-l pe Stroe cu hârtia în mână, banul îl 
șfichiuiește: 

— lar ţi-a scris armeanca? 

— lar. Și cer îngăduinţa măriei-tale a citi. 

Ci zice vodă, după ce ascultă epistola: 

— Veștile ne bucură și ne întristează, totodată. Mihalcea nu 
crede că scrisele sânt adevărate. În schimb, Grigorovici ia 
apărarea baclavageriței: armenii sânt cinsteși, nu mint. lar 
baclavageria-i vad de întâlnire pentru mulţi oameni de samă. 

— Toate ar fi cum ar fi, dar fără Moldova, Țara Românească 
nu poate continua războiul. Și deocamdată, leremia Movilă 
domnește liniștit. De creștini e bine văzut. Și nici sultanul nu-l 
socoate dușman. 

— Ai dreptate, măria-ta, încuviinţează Mihalcea. Creștinii nu 
se grăbesc să ne trimită ajutoare. Rămânem singuri, cu toată 


musulmănimea de gât. De aceea zic să trimitem soli la Țarigrad. 
Că dacă nu-l domolim pe sultan cu vorbă bună, repede iară 
asupră-ne toată urgia hoardelor lui. 

— Trebuie, deci, să chem în ţară pe Maldăr și pe Novac. Și ce- 
a mai jurat Sigismund că-n primăvară... 

— Cheamă-i, măria-ta, căci craiul e-un mincinos. 

Un olăcar a alergat peste Dunăre. După cinci zile i-a găsit 
aproape de Sofia. La întoarcere, cetele lor sparg un grup de 
două mii de turci, porniţi să întărească straja de la Nicopole. Și 
mulți n-au mai ajuns la ăst loc poruncit. 


* 


Potolindu-și foamea de mângâierile dragostei, doamna Stanca 
a înţeles cât de mult își iubește bărbatul. E înlănțuită, robită de 
patimă și îndrăgostită din cale afară. Dar tot acum se descoperă 
pre sine rea la mânie și veninoasă din fire: de ce toată această 
plăcere, bucurie și dulce-arzător dezmierd nu-i numai al ei? O 
întreabă pe Neacșa ce să facă. Și primește povaţă înțeleaptă: 
să-și ţină bărbatul mereu lângă dânsa, cu vorbe dulci, cu 
muierească viclenie. „Eşti încă tânără, cu nuri de fecioară, iar 
dacă mai adaogi și niște descântece și vrăji ori fierturi de 
felurite buruieni fermecate, nu se poate să nu-l subjugi iară, 
scoțându-l de sub vraja altora.” 

Și pe când voievodul și boierii se preocupă de oștire, de moșii 
și de tămăduirea rănilor pricinuite ţării de hoardele acângiilor, 
deliilor și tătarilor, doamna Stanca stă mai ales în preajma 
măriei-sale, se îngrijește de cei doi coconi să le dea bună 
învăţătură cu dascăli aleși, face multe miluiri săracilor și danii 
mănăstirilor, și caută prietenia Simei, stolniceasa. Toate le 
împlinește cu același gând, nemărturisit: să scoată orice altă 
femeie din inima și cugetul soțului. El nu bănuie cum a dispărut 
Maria din Târgșor; îi îngrijește fiica, și atât. În schimb, ea, 
doamna, l-a înduplecat a-l primi pe Dragomir din Vâlcănești. 
„Mi-i frate și ţi-i cumnat.” La întâlnire, vodă i-a zis: 

— Știu că s-ar cuveni să te dau călăului. Dar mai știu că, dacă 
sânt biruitor, trebuie să fiu și bun. La rându-ţi, află că, dacă mi 
te mai hiclenești o dată, singur ţi-ai așezat gâtul pe butuc. 

— Jur, cumnate, măria-ta, să-ți fiu credincios. 

— Trei ani nu te miști de pe moșiile tale! 

Când au aflat că și-a iertat cumnatul de fărădelegea trădării, 


boierii l-au învinuit pe vodă de slăbiciune. 

— Trebuia o pildă: judecat și osândit. 

Singur Teodosie Rudeanu s-a bucurat: 

— Cu toate că și eu sânt de părere că trădarea are un singur 
fel de pedeapsă, totuși, ca om, îl înţeleg pe măria-sa. 


* 

Sfătuindu-se între dânșii, în chiliile mănăstirii Căluiu, frații 
Buzești au hotărât ca o bună parte din averile dobândite în 
război să le folosească pentru cumpărarea moșiilor, pentru 
oştire, pentru negoț cu raguzanii, ori camătă în ţară și la 
Țarigrad. Drept aceea Radu clucerul Buzescu a cumpărat 
treizeci și două de sate, în jurul Craiovei, Târgu-jiului, în 
miazăziua Căluiului și chiar în Argeș. lar în hrisoave, diacul scria 
aproape aceleași vorbe: ...„de a lor bună voie și fără nicio silă 
au venit la jupan Radul clucerul Buzescu de s-au vândut a-i fi 
vecini, dânșii și cu fiii lor, și cu toate părţile lor de moșie, pe bani 
gata aspri de argint”... 

Tot în râvna după aur, Preda Buzescu a îmbrăcat strai 
neguțătoresc și a călătorit, pe uscat și pe mare, până la ostrovul 
Carpathos, unde banul lani s-a tras, precum s-a zis, spre hodină 
și huzur. A văzut ce mulți șerpi, aspide și alte lighioi scârbavnice 
mișună în acel ostrov muntos și ca raiul de frumos. Banul lani 
umblă cu clopoței la picioare ca să sperie acele gadine și zice: 

— Nu de alta, dar de mușcătura aspidei nu-i leac, fără numai 
dacă tai îndată carnea de unde a mușcat. 

Tocmind cămătăria și căutând să-l împace cu Mihai-vodă, 
Preda s-a plimbat prin acel minunat ostrov și-a văzut cum curg 
izvoare cu miros de trandafir care tămăduiesc multe boale și 
chiar lepra. 

— Să intru iar în neguţătorie cu voi? întreabă lani, râzând. 
Sânt destul de bogat ca să nu-mi pese. Unii vor zice c-am căpiat, 
dacă vă mai camătăresc după ce mi-aţi căsapit confrații la 
București. Ci ăstora am să le spun că în ostrovul meu curge un 
pârău, din a cărui apă dacă bei îţi ieși din minţi. Sântem toţi din 
aceeași ticăloasă și pârdalnică plămadă. Deci, batem palma. 

Și a urmat să-și laude ostrovul: 

— E cel mai roditor dintre ostroavele Egeei. Vezi? Alămâi, 
măslini, portocali, viță-de-vie ce dă vin foarte lăudat, un copac 
din care curge mastihul metahirisit mai mult pentru haremul 


sultanului, unde cadânele îl mestecă în gură, pentru miros și 
pentru întărirea gingiilor. Nu știi cum arată? Frunzele seamănă 
cu ale mirtului și nu cad iarna. Gustul? Acrișor și un miros 
gingaș. Ce te uiţi așa la ele? îl întreabă pe Preda Buzescu, 
văzându-l cum întoarce capul după femeile întâlnite pe cale. |ţi 
plac? Ei, precum vezi, muierile din Carpathos sânt prea 
frumoase și slobode a face ce vor. Știu ce gândești, Buzescule; 
dar te încredinţez că sânt slobode, dar nu curve. Rar se 
întâmplă ca această slobozenie s-o hărăzească relelor purtări. 
Lăcuitorii din Carpathos au mare dragoste de muzică. Seara, 
după ce sfârșesc lucrul, o petrec în veselie, de obște, 
amestecați: bărbaţi femei, fete. Ai să le vezi... Nu părăsesc, 
deci, ăst rai. Totuși, v-ajut în negoțul cu vite, pește, grâne, 
miere, ceară și nuci. Să câștigați, să vă umplu de bani. Țicalidi 
va lucra în numele meu, ca om al meu. 

Și l-a strigat, să iasă din casă. 

— Cum? Astă viperă ticăloasă? se încruntă Preda. Ne fură 
fetele și le vinde roabe... 

— Ei, dacă-s frumoase, ispititor de frumoase... 

— Zur să nu mai fur! Si să uit că m-au lins ţapii la Craiova. 

— Bine, Țicalidi dragă, jură tu; dar când știi că-n ezir bazar 
Husein-pașa vinde sclave românce cu 2.000 de piaștri, cum te- 
mpotrivești ispitei?... Ci, află că nici eu nu-s mai bun, clucere. 
Dimpotrivă: sânt mai bogat și deci mai îndrăcit. Știu: ăst schilod 
a săvârșit multe mârșăvii în Țara Românească și cunoscut este 
ca un lup alb. ÎI pun însă sub ocrotirea voastră. Căci în treburile 
noastre, întru sporirea averilor, de-o liftă ca el aveţi nevoie, 
mare nevoie. Altminteri, tocmeala noastră nu-i cu putinţă. Am 
zis: va lucra în numele meu. 

Așa, neguțătorul Țicalidi și-a așezat temeiul întoarcerii 
neprimejduite în Ţara Românească. lar Buzeștii au și poruncit, 
tuturor, să-l lase a neguţa și cămătări în voie. 

De Dragoș Mârza și de Maria, Țicalidi se păzeşte, totuși, ca de 
coasa morții. 


* 


Mult se miră Velica-doamna când o aude pe Ana Viteaz 
povestind că Mihai-vodă, printr-un om al lui Stroe Buzescu, l-a 
ucis pe loan Norocea-logofătul: cică voia domnia Ţării 
Românești. 


— Ce fel de șagă neroadă-i asta? 

— Cineva a destăinuit lui Mihai-vodă că Sigismund vrea să-l 
doboare, ca pe Aron-vodă, și să pună în locu-i pe bătrânul tău 
părinte. Omorul l-au săvârșit la Beiuș, cinci slujitori ai lui Stroe, 
îmbrăcaţi turcește. Așa spune Barbara losica. 

îngrozită, Velica aleargă la Prislop; și stareţul lon a auzit 
asemenea zvon, tot din preajma cancelarului. 

— Bine-i să-l întrebi pe cămărașul Fabio Genga și-apoi pe 
Stroe Buzescu. 

Genga i-a pus în faţă un pitac cu pecetea cea mică a 
voievodul Mihai, prin care poruncea unui om al său să trimită pe 
loan logofătul, „pe lumea cealaltă”. 

— Ma per che? Per che? întreabă Velica, în șoaptă. 

— Pentru intrigă: așa putea face a se crede că ungurii l-au 
ucis, pentru steagul otoman, întărește Fabio Genga, surâzând 
batjocoritor. 

Rămâne însă foarte mirat când vede că soaţa lui, cea numai 
cu numele, în loc să plângă deznădăjduită, să blesteme, să-și 
sfâșie straiele de durere, stă dreaptă și mută: nu arată nici 
durere nici mânie. De aceea adaugă: 

— Nu văd, deci, de ce te-ai mai pierde după un asasin... 


* 


De la doamna Stanca, Sima stolniceasa aude aceeaşi poveste, 
întoarsă însă pe dos: Velica îl pârăște pe vodă că i-ar fi ucis 
părintele. 

— Ştii că s-a amestecat în urzeala de la Călugăreni? Că Dan- 
vistierul voia să-l facă domn? 

— Nu, mărită doamnă: o inimă mișea umblă cu vorbe și 
scornituri. 


* 


Deşi adânc rănită de aste zvonuri ticăloase, Velica trimite 
totuși știri la Târgovişte prin românul lon Chiva, sacrae 
Caesareae Regia que Maiestatis aulae familiari: la 1 mai, la 
primeneala luminii, 30.000 de tătari au ajuns sub zidurile 
Lipovei. Pârcălabul Gheorghe Barbu a primit lupta bărbătește și 
i-a alungat, înainte de a sosi ajutorul craiului. Încântat de 
biruință, craiul Sigismund a și pornit asupra Timișoarei. Dar când 
a aflat că Hasan-pașa și leti Calga-han vin cu 20.000, și-a 


pierdut capul. Și cum și lacobus citi o stea neprielnică, în 
noaptea de 24 iunie craiul fugi de pe câmpul de bătaie, așa de 
repede, că și-a uitat și cortul și straiul. Noroc că i le-a strâns 
pârcălabul Barbu și i le-a trimis la Alba lulia, să nu aibă pagubă. 
Puţini știau că, fugind de la Timișoara, Sigismund n-a intrat în 
cetatea de scaun, ci, însoțit de zece slujitori, a galopat până la 
Făgăraș: ardea de dorul crăiesei. Intrând însă, fără vestire, în 
odăile ei, o găsi în braţele unui căpitan din straja cetăţii. Orbit 
de gelozie, urlând de furie, l-a înjunghiat, chiar în pat, lângă 
crăiasă. 

A dat s-o ucidă și pe dânsa, dar a scăpat junghiul jos; când s-a 
aplecat să-l ridice, a leșinat și s-a prăbușit pe lespezi. 


* 


În același timp, iscoadele trimise în împărăție aduceau vestea 
că, la 20 iunie, padișahul însuși a ieșit din Țarigrad cu mare și 
strălucit alai, cum altul n-a mai fost, și s-a îndreptat asupra 
creștinătății cu peste o sută cincizeci de mii de ieniceri și spahii. 

In drumul său tainic, până la ostrovul Carpathos și înapoi, 
Preda Buzescu a putut afla multe despre hărţuiala săvârșită de 
haiduci împotriva armiei otomane și, mai ales, despre râvna 
întru răzvrătire a popoarelor din Balcani. Toţi îl cer și-l așteaptă 
mereu pe Mihai-vodă, ca pe un izbăvitor. De asemeni, în 
Transilvania încep a umbla oameni ai stareţului lon de la Prislop, 
ai lui Serghie de la Peri și chiar oameni de mare credinţă din 
Cetea, povățuiţi de Velica-doamna: vorbesc tot despre Mihai- 
vodă, adevăratul biruitor al lui Sinan-pașa, care va să alunge de 
la cârmă pe Bathoreștii cei nebuni. 

Seara, în cerdac, la Prislop, Velica ascultă doină tărăgănată, 
din inimă zisă cu durere, dar și cu nădejde: „Hai, Mihai, măria- 
ta, / că-i potop în ţara mea... / Turcii fetele răpesc, / tătarii ne 
jefuiesc, / grofii rău ne asupresc, / vai de neamul românesc!... / 
Vin’, doamne, măria-ta, / știm ascunsă cărarea, /printre stânci 
strâmtă vâlcea, / să nu simtă pasărea, / când treci munţii-n ţara 
mea. / Vin’, doamne, s-o stăpânești, / de pagini s-o izbăvești, / 
să ne scapi de Bathorești... / Treci munții cei mari, / cu vitejii tăi 
cei tari. / Trece-i, repede să-i treci, / că ni-s inimile reci. / Seara 
ca și-n zori de zi, / te-așteptăm a le-ncălzi. / Te-așteptăm, măria- 
ta, / să ne vii cu dragostea, / dragostea și libertatea”... 

Murmură și ea doina asta și roua-i picură pe gene. Ar plânge 


cu hohote, dacă nu s-ar rușina de Onea Vale, care-i stă 
totdeauna prin preajmă, mut și credincios. În chilie sfătuiește 
îndelungă vreme cu episcopul Serghie de la Peri și cu starețul 
lon. A doua zi vine și Petru Raț. Mult îl ocărăsc pe Sigismund, că- 
i smintit și tot mai robit intrigilor lui losica și ale fraţilor Genga, 
mai puternici acum la curtea din Alba lulia decât ava Carrillo. 

— Datori sântem a folosi orice împrejurare, ca să ridicăm aici 
ocârmuire românească. 

De la Prislop, pogoară tustrei pe Olt la Ruda, satul Rudenilor, 
așezat drept în fața Govorei. După o slujbă în paraclisul casei 
logofătului Teodosie, trec să vadă moara de hârtie de pe malul 
apei; iară la ospăț sfătuiesc cum să tipărească noi cărţi în grai 
românesc. Că, iată, cele tipărite de Coresi, pe lângă că-s puţine, 
au început a se strica. lar românii mare nevoie au de carte în 
graiul lor. Călugării au și bani și multe cărţi bune, tălmăcite, 
numai să fie scrise cu tiparul, în cele dintâi luni de pace și răgaz. 

Apoi sfatul curge și spre întâmplările din Transilvania. După 
fuga de la Lipova și întâmplarea cu omucidere din iatacul 
crăiesei, Sigismund parcă-i și mai împrăștiat la minte. Răcnește 
la străji: „Eu sânt biruitorul lui Sinan-pașa!... Să ucideţi pe cei 
care spun că n-aș fi bărbat, ci... clapon.” L-a pus pe Fabio Genga 
să răspândească zvonul că Maria Cristina ar fi hermafrodită, și 
de asta i-i scârbă de dânsa. 

Îndată după prânz sosesc și fraţii Buzești, cu soțiile. Se bucură 
nespus de întâlnire. Sfătuiesc în iatacuri, în foișoare, în grădină, 
în lunca Oltului, la plimbare. Velica-doamna cearcă inima Simei 
și-o află tot caldă, prietenă. 

— Să fug din cale-i? 

— De ce, Mândruţa? Tu nu ceri nimica. Dai totul, și-i întinde 
un lujer de cicoare cu opt floricele albastre. 

Velica surâde, dar privirile i se umezesc: 

— Și viaţa mi-o dau pentru el, pentru gândurile lui. 

— Ochii ţi-s ca floarea de cicoare, Mândruţa. lar cicoarea 
întruchipează gingășia și neprihana. 

— El îmi spune... doamna din afara legii. 

— Da, dar ești doamna unei legi a firii, mult mai tare decât 
toate legile oamenilor. 

În amurg, uimire și bucurie: în butcă, însoţită de o strajă sub 
porunca agăi Leca, în fața casei din Ruda se ivește și doamna 
Stanca. A auzit, de la măria-sa, despre sfatul privind tipărirea 


cărţilor și-a venit să ajute. După pilda Despinei, doamna lui 
Neagoe-vodă Basarab, se îngrijește de cele duhovnicești și de 
înfrumusețarea ţării. Pentru Sima arată mult prieteșug. Spre 
Velica aruncă, arare, câte o privire aspră, tăioasă. O invidiază? O 
înfruntă? O disprețuiește? Oricum, neclintit stăpână pe sine, 
Velica nu se sfiește. Cată s-o îmblânzească, pe loc, cu privirile-i 
blajine, cu glasu-i cald, mângâios, dulce, dar mai cu seamă cu 
gândurile ei cuminţi, bine chibzuite, înțelepte. Dar tocmai 
asemenea purtare o cam scoate din sărite pe doamna Stanca. 

— Se spune că ești ibovnica lui Sigismund-craiul; adevărat, 
frumoasă, adică prea frumoasă doamnă? 

— Nu mă așteptam la asemenea întrebare, mărită doamnă 
Stanca. Ci, dacă mi-ai pus-o, nu mă sfiesc a răspunde. Mulţi cred 
c-am fost țiitoarea lui Aron-vodă. Jur că n-am fost. Sfătuitoare, 
da, îmi plăcea să-i fiu. lar când m-a ascultat, i-a mers bine. 

— Te-am întrebat de craiul, se oțărește doamna Stanca. 

— Toţi craii și voievozii au avut, au și vor avea ibovnice. La 
Moldova, Ştefan cel Mare a umplut ţara de coconi în afara legii. 
Ci care muiere nu dorește îmbrăţișarea unui bărbat puternic și 
viteaz? 

— Dar asta-i nelegiuire! 

— Da. Dar când atâţia oameni cu cap și chiar, fie iertat, tatăl 
meu, mă sortesc ţiitoare... Săptămâna trecută, craiul s-a întors 
de la Făgăraș turbat de furie: ucisese un bărbat aflat în patul 
crăiesei. A cerut lui Genga să mă ducă în iatacul lui. 

— Și te-ai dus? își strălucește Stanca ochii negri și mari. 

— Ce puteam face? Am douăzeci și șapte de ani. Am fost 
soaţă. Am și copil. De ce mă mai pot teme? Intrând, a prins să 
se laude că toate femeile din Transilvania își pierd minţile când 
îl văd. Și-atunci m-a cuprins neînchipuită greață de dânsul. Și-n 
loc să mă arăt prietenoasă, ca altădată, ori drăgăstoasă, l-am 
întrebat: „De ce l-ai ucis pe Aron-vodă”? „l-am vrut ţara și 
ţiitoarea, mi-a răspuns. Mai ales ţiitoarea.” Nu m-am putut 
stăpâni și l-am înfruntat: „Nu ești vrednic nici de una”... Nu știu 
cum mi-a ieșit din gură asemenea vorbă. Mă așteptam să 
împlânte jungherul în mine. Ori să urle, ca de obicei. Ci numai 
se-nvineţi și zâmbi galben, într-un dinte, ca o javră încolţită de o 
lupoaică. l-am întors spatele și am ieșit. Auzeam în urmă pașii 
călăului și-mi număram clipele cu mare spaimă. Nu cutezam a 
privi înapoi. Inima-mi bătea sec, dureros. Am rătăcit prin ganguri 


lungi și întunecoase. L-am căutat pe Ștefan losica. l-am povestit 
purtarea-mi. M-a batjocorit cum i-a venit la gură. Și cum și el mă 
socoate o drăguță de muiere desfrânată, fără saţ de bărbat, m-a 
poftit la dânsul. Am râs: „Grijește-te mai bine de Maria Cristina. 
Dă-i acele clipe de plăcere râvnită, și vei avea ori domnia 
Transilvaniei ori soarta căpitanului din Făgăraș. Căci, dacă 
Sigismund nu-i face prunc, ea-i stăpână aici.” „Știu, a zis. Dar eu 
nu umblu după domnie.” „Nu te feri de mine: o meriţi de o sută 
de ori mai mult decât Sigismund...” Aista mi-i traiul, doamnă 
Stanca, sub paravanul căsniciei cu Genga. Nu mă pizmui, că nu 
știu până când va să pot înfrunta nesăbuirea. Ales că, oricât ar 
părea de ciudat, puterea mea stă nu în înfruntare, ci în 
dragoste, în dragostea curată, adâncă, desăvârșită. 

Și pe când măria-sa își înghițea mânia, iar Sima și Cătălina 
lăcrămau în taină, pe când cei doi călugări, și mai cu samă 
starețul lon, adevereau spusele Velicăi și-i căinau soarta la 
curtea din Alba lulia, Preda Buzescu căta să arate că asemenea 
purtare mai rău îl ațăţă pe Sigismund. 

— Știu; dar n-am încotro. Așa mi-i firea. 

— Te cunosc, Velica, de când aveai șapte ani, adaogă Stroe 
Buzescu. Îţi știu inima și gândurile ca pe ale mele. 

Doamna Stanca pufnește un firicel de mânie; dar, dând cu 
ochii de aga Leca, se stăpânește și întoarce vorba spre moara 
de hârtie ce va s-o așeze la Cozia ori la Govora, să lucreze cărți 
pentru toți românii. Sfătuiesc și despre școlile din mănăstiri, 
cum să le înmulțească și să le facă mai încăpătoare. Doamna 
Stanca povestește că l-a trimis pe Nicolae Pătrașcu, cocon mic 
de zece ani, la învăţătură latinească tocmai la Cluj, și-l roagă pe 
egumenul Serghie să-l aibă în grijă. 

În estimp, jupâneasa Preda, soţia lui Radu Buzescu și Dobra, 
soția logofătului Teodosie, pregătiră masă bogată, cu bucate 
gustoase și vinaţuri alese, să se veselească oaspeţii și să se 
dezbare de cele gânduri amare și de veninoasele împunsături. O 
vreme, și la masă, bărbaţii agrăiesc tot despre lucruri 
îngrijorătoare: turcii și tătarii atacă întruna, iar românii nevoiţi 
sânt să stea tot cu arma în mână. 

— Nu ne mai putem apăra numai cu oastea de ţară, își 
mărturisește gândul aga Leca. 

— Și nici nu-i cu putință a ţine atâta norod sub arme. Țăranii 
trebuie să muncească ogoarele, adaugă Preda, dând peste cap 


un pocal plin și privind-o, sorbind-o din ochi, pe Cătălina: n-are 
gingășia și nici isteţimea Velicăi, dar câtu-i el de priceput, 
niciuna n-a zămislit în el atâta plăcere și bucurie. De aceea-i 
mulțumește, în gând, lui Stroe că i-a adus-o. 

— Măria-sa vrea lefegii. Ce ziceţi, Buzeștilor? 

— Pentru asta  strângem bani, agă Leca, zgârcește 
sprânceana Radu, grăind în numele fraţilor. 

Ci o vreme, cisluiesc numai despre asta: unde să găsească 
lefegii și, mai ales, cu ce să-i plătească. 

— Moșii, se-ndârjește Radu; cât mai multe moșii, și ţărani să 
le muncească. 

Când s-a cam întrecut cu numărul pocalelor, Preda nu se 
sfiește de doamna Stanca și poruncește Anghelinei să cânte. Cei 
doi călugări se trag la loc de odihnă, în cămările mai din fund, 
iar bărbaţii se simt mai slobozi la gură și mai fără frâu la 
numărul bardacelor. Ca să le sporească veselia, Velica-doamna 
cheamă tiganca lângă dânsa și, lucru nemaiîntâlnit pe-aici, 
cântă împreună, pe două glasuri, spre marea desfătare a 
musafirilor și chiar a doamnei Stanca. 

— „Frunzuliţă viorea, / De ce nu pot eu cânta / Să răsune 
pădurea, / Să m-audă bădița, / Bădiţa-l meu cel frăţior, / Că eu 
nu mai pot de dor”... 

A doua zi, la prânz, însoţită de aga Leca, doamna Stanca 
pleacă la Târgoviște. Trei zile, Velica stă la Sima, în cula de la 
Stănești. La plecare, Stroe o călăuzește spre Câineni. Ci, în 
preajma Brezoiului, patru bărbaţi, înarmaţi cu lănci și spade, se 
năpustesc asupra trăsurii. Noroc că Onea Vale dă bici cailor, iar 
Stroe Buzescu și slujitorul său Condur Pantelimon opresc 
atacatorii cu spadele. După o luptă scurtă, dar foarte îndârjită, 
Buzescu doboară doi. Când iese și cel de-l cincilea, Stroe îl 
cunoaște: 

— Aga Leca, domnia ta? 

— Ca să nu afle vodă, trebuie să te răpun. 

— Poftim, încrezutule! 

La a opta lovitură, Stroe îi scrijelează pe frunte slova „S”. 
După ce leapădă spada, mărturisește: 

— Am avut poruncă să nu mai treacă vie în Transilvania. 

— Arnăutule, te căsăpesc! 

Aga Leca își oprește sângele la frunte cu palma stângă și 
grăiește trufaș: 


— Trebuie să taci, dacă nu vrei să ai împotrivă-ţi toți prietenii 
dinspre doamna. 

— Nu-ţi curm zilele, pentru că sameni cu Radu Calomfirescu. 
Și mi s-ar părea că-l ucid a doua oară... 


* 


A cincea zi, întovărășită numai de Onea Vale, Velica pornește 
din Cetea spre Cluj. Duce lui Nicolae Pătrașcu dulciuri, jucării și 
cărți. Copilul-voievod nu știe cine-i această jupâneasă nespus de 
frumoasă, cu păr bălai și ochi ca vioreaua, cu glas dulce și 
mângâieri de mumă. 


* 


Chiar în timpul slujbei în cinstea sfintei Maria, vine veste că, 
dinspre Galați, atacă tătarii lui Gazi Ghirai, iar pe la Brăila au 
trecut trei mii de turci. Stroe Buzescu pornește val-vârtej, cu 
cetele lui Maldăr și Orăş, să-i întâmpine pe turci și să-i 
hărțuiască, înainte de a se întâlni cu tătarii. li lovește atât de 
năprasnic încât prea puţini scapă, cu fuga, peste Dunăre. 

Aflând de înfrângerea turcilor, Gazi Ghirai se oprește și trimite 
la Târgoviște sol de pace pe leti Calga-han, vestit luptător, uriaș 
între uriași și sol îndemânatec. Deși se poartă trufaș, ca orice 
prinţ răsăritean, știe totuși să se facă și simpatic. Stroe îl plimbă 
pe ulițele Târgoviștei, vorbesc despre padişah, despre 
Sigismund Báthory, despre leremia Movilă, domnul Moldovei. Il 
duce și la cramele din preajma orașului. 

— Mă-ntrebi cum de l-am alungat așa de ușor pe Sigismund 
de la Timișoara? își rotește uriașul capul lui mare, ras, și râde 
hurducat, ca un butoi pe catalige; se teme și de umbra lui! 

Când se ameţește de băutură, destăinuie că în tabăra lui se 
află Dan-vistierul și alţi boieri hicleni, care vor să pună domn la 
Târgoviște pe Simion Movilă fratele lui leremia. 

Gazi Ghirai făgăduiește pace veșnică: dacă Mihai-vodă 
împrăștie oastea. Banul Mihalcea și logofătul Teodosie înclină 
spre asta. Mihai-vodă însă se împotrivește: 

— Acum când creștinii biruie, acolo la cetatea Agria, noi să 
închinăm steagul? Nu. 

Dar a patra zi după plecarea lui leti Calga-han, tătarii se 
revarsă iar asupra ţării, ca un potop de uriașe lăcuste negre. 
Pârjolesc Brăila și Buzăul; încarcă în harabale sute de roabe. 


— Asta ţi-a fost pacea veșnică, hantătare?! strigă furios Mihai- 
vodă, și-l așteaptă pe Gazi Ghirai în preajma Gherghiţei. Dar 
hanul nu cutează să pătrundă așa de adânc. Grăbește să treacă 
Dunărea pe la Hârșova. Înainte de a ajunge la vad, Buzeștii cu 
cetele lor îl lovesc din spate cu multă mânie; salvează aproape 
toți robii și-i pricinuiesc multă pagubă în oameni. 

Cum chemarea din sudul Dunării vine tot mai stăruitoare, 
Mihai-vodă strânge oaste la București, Rușii de Vede și Caracal 
și hotărăște: 

— Trecem pe la Turnu Măgurele, să hărțuim armia sultanului 
când se întoarce de la Agria. 

Buzeștii și căpitanii lor asta așteaptă: 

— Va să le smulgem bogăţiile furate de la creștini. 

Ci numai doamna Stanca stă împotrivă: 

— Cum crezi, măria-ta, c-ai să dobori o împărăție atât de 
mare, când nimeni nu te-ajută? 

— Dacă nu mă bat, doamnă, nu sânt eu. 

Pe șeici, pe plute și în bărci, 12.000 de ostași români trec 
Dunărea într-o noapte. Ca bun cunoscător al locurilor, Baba 
Novac merge în frunte: dibăcește căile pe unde se întorc 
otomanii de la Agria. Pradă Nicopole, Plevna și Vidin. Dar tocmai 
în acele zile se află că sultanul s-a întors și a cucerit cetatea 
Agria. Deși arhiducele Maximilian și Sigismund Bâthory s-au 
aflat în apropiere, au lăsat pe turci să masacreze toţi apărătorii 
din cetate. S-au temut să nu-i lovească tătarii din spate. Dar 
tocmai de asta n-au scăpat: la 16 octombrie, i-au atacat și turcii 
și tătarii, la Keresztes, și i-a zdrobit cu desăvârșire. Trimis după 
vești, Stroe Buzescu află că arhiducele Maximilian s-a ascuns la 
Cașovia, iar Sigismund la Satu Mare. Sultanul e mai vesel și mai 
tare ca oricând. 

— Fugind, Sigismund și-a pierdut chiar sabia împodobită cu 
cincizeci de diamante, dăruită de regele Spaniei, pentru victoria 
de la Giurgiu. Când a înţeles că turcii nu-l mai urmăresc, iar 
tătarii se mulţumesc să-i prade tabăra, a mulțumit lui Dumnezeu 
și a leșinat de bucurie. Arhiducele Maximilian cere să încetăm și 
noi războiul, să nu mai aducem nicio pagubă sultanului, să nu 
îngreunăm cu nimica dobândirea păcii. 

— Noi i-am făcut părtași la câștig; ei numai pagubă ne-aduc, 
suspină Mihai-vodă. Poruncesc întoarcerea în ţară. 

Pentru că aga Leca află despre uneltirea unor boieri, în cap cu 


Chisăr-vornicul, care tot mai vor să-l aducă pe Radu domn, vodă 
îngăduie lui Radu Buzescu să bată Nicopolea, să-l prindă pe 
taică-su, Mihnea Turcitul, sangeacul cetății. Dar nu-l găsește: 
fugise cu două zile mai înainte. 

Uneltirea prindea cheag și putere. Când călăreau în pas domol 
- Mihai-vodă la mijloc, în dreapta Baba Novac cu barba-i sură, în 
stânga Stroe Buzescu, cu cușma dată pe ceafă, apoi Preda și 
Radu Buzescu, Udrea Băleanu și căpitanii Tudor Maldăr, State 
Boldur și Petre Orăș, urmaţi de vreo cincizeci de slujitori, voinici 
și bine armaţi, din care nu lipseau nici Ricman, nici Dan 
Buzdugan, nici Condur Pantelimon, de după un cotlon de 
pădure, se ivește o ceată mare de spahii. Mihai-vodă strunește 
armăsarul. Stroe duce dreapta streașină la ochi, ferind o rază ce 
nu-i lăsa limpede zarea. 

— Ce facem, măria-ta? întreabă Udrea Băleanu. Oastea-i 
departe, mai bine de-o poștă. 

— Îi lovim! 

— Sânt cel puţin cinci sute, stăruie Radu Buzescu; să 
aşteptăm măcar straja măriei-tale. 

— Să vină, dar nu să lupte; ci doar să vadă cum se bat 
căpitanii și domnul. 

Înfige pintenii, smulge barda de la brâu și intră vifor în spahii. 
Toţi ceilalţi îl urmează val-vârtej, furios. Miraţi o clipă potrivnicii 
râd și sar la harţă. Mihai-vodă lovește mijlocul. Stroe stânga, iar 
Baba Novac dreapta, deschizând pârtie. Ceilalţi o lărgesc, 
fulgerând fără milă, ca la Călugăreni sau Giurgiu. Spahiii se- 
ndeamnă, se bat, se vălmășesc. Sânt de zece ori mai mulţi, și 
totul li se pare o joacă. Dar îndată văd că ghiaurii știu să se bată 
cum nimeni nu mai știe. Cad peste cincizeci, iar dintre români 
niciunul. 

— Mihalogli! strigă careva, și mulţi o iau la fugă. Când ajunge 
straja voievodului, peste o sută de potrivnici zac la pământ ori, 
împresuraţi, așteaptă să fie legaţi în funii. Caii aleargă, speriaţi, 
peste câmp. Straja se împânzește după fugari și-i culege ca pe 
potârnichi. 

— Aștia-s biruitorii de la Agria? își șterge măria-sa barda de 
coama armăsarului și-o așază la loc, în brâu. 

În Târgoviște, află că sultanul l-a mazilit pe Gazi Ghirai-hanul 
pentru neizbânda în năvala din Țara Românească, și pentru vina 
de a nu fi sosit la vreme în războiul din Ungaria. lar Țicalidi, 


venit cu treburi neguţătorești, aduce veste de la banul lani că, în 
curând, veni-va un ceauș să-l îmbie pe voievod cu pacea și să-i 
aducă steag împărătesc. 

— Toată creștinătatea face pace cu otomanii. 

— Da, logofete Teodosie. Pe haini însă trebuie să-i osândim, 
după cuviinţă, arată măria-sa chip foarte supărat. lată, aici, 
mărturiile hiclenirii lui Chisăr-vornicul: în înţelegere cu Turcitul 
vrut-a să mă prindă și să mă dea pe mâna lui leti Calga-han. 

— A mărturisit că el a îndrumat pe cei cinci sute de spahii să 
ne atace, adaugă Preda Buzescu. 

Logofătul Teodosie îngheaţă. Abia mai poate rosti cu buze 
tremurate și glas pierit: 

— Fratele meu... săvârșitor de nelegiuiri... 

— Poţi lipsi din sfat, logofete, când îl judecăm pe Chisăr, 
îngăduie voievodul. Și stolnicul Stroe, dacă i-i greu. 

Îndurerat, Stroe goneşte până la Stănești. 

— Ce să fac, Sima? 

— Ce-ţi poruncește cugetul. Chisăr mi-i frate. Și Calomfirescu 
ţi-a fost frate de cruce; totuși, a trebuit. 

— Nu ești prea crudă? 

— Aș vrea să fiu dreaptă. Tu du-te la sfat. Eu intru în biserică: 
plâng pentru mișelia lor și mă rog. 


* 


Cel dintâi, Preda Buzescu a aflat că Sigismund-craiul l-a poftit 
pe Mihai-vodă la Alba lulia. Radu s-a bucurat, dar s-a și 
îngrijorat: 

— Dacă-i pregăteşte soarta lui Aron-vodă? 

— Îl vom păzi! se leagă Stroe. Cerem să ne însoţească și 
soțiile. Să facem din solia asta o sărbătoare. Ni se cuvine: în 
vreme ce craiul a jurat strâmb, n-a început din nou războiul, 
astă-primăvară, ci a fugit din faţa Timișoarei, noi ajuns-am iară 
până la munţii Balcani. 

Astfel Mihai-vodă a intrat în Transilvania, întovărășit de 
cincizeci de viteji, bogat îmbrăcaţi și împodobiţi cu cele mai 
bune arme. La Orăștie l-a întâmpinat Pancratie Sennyei, marele 
postelnic al craiului, cu strălucit alai, din care nu lipsea nici 
Bocskai, nici Kornis, nici Czâki. Patruzeci de trăsuri mari, din cele 
numite cucii, trase de cai cu hamuri scumpe s-au înșirat la 
drum, învârstându-se cu trăsurile boieroaicelor și sporind mereu 


alaiul, până la Alba lulia. A doua zi, Mihai-vodă cu doisprezece 
dintre dregătorii săi, se înfățișează craiului, care-l aștepta, 
împreună cu nunțiul papal Germanico Malaspina. După un 
avându-i tălmaci pe Radu Buzescu și pe Ștefan losica însuși. 
Apoi, poftit în faţa dietei, Mihai-vodă își arată părerea de rău că 
s-a pierdut zadarnic un an și că nu s-a ţinut jurământul de astă- 
toamnă. 

— Știu că unii mă învinuiesc și pe mine c-am lipsit de la Agria. 
Ci învinuitorii-s ori neștiutori ori mișei. N-am lipsit: am nimicit pe 
tătari, în două rânduri, am prins multe caravane de hrană și 
muniții îndreptate spre apus. Am prădat până în Balcani, am 
luat mulţi prizonieri, am pregătit răsmerița popoarelor de la 
miazăzi de Dunăre. Și dacă creștinii erau biruitori la Agria, eu 
dezlănțuiam bătălia aici, la Dunăre, iar padișahului greu i-ar fi 
fost să se mai întoarcă acasă. Pentru slujbele aduse 
creștinătății, sântem în drept a cere ajutoare în bani și oști. Și 
stărui: să începem războiul tot din Țara Românească, de la 
Giurgiu, unde, nu din vina noastră, l-am lăsat anul trecut. Dacă 
sultanul va fi înfrânt aici, la Dunăre și în munţii Balcani, Ungaria 
se va face, de la sine, slobodă. Să folosim pacea cu care ne 
îmbie sultanul ca să putem pregăti războiul cât mai temeinic. 

Nobilii maghiari ascultă vorbirea cu urechile ciulite. Cancelarul 
losica întreabă câtă oaste mercenară ar putea hrăni Țara 
Românească. 

— Afară de ce avem, pe sama boierilor, mai putem hrăni pe 
cheltuiala noastră o mie de lăncieri și o mie de archebuzieri. 
Dacă mi se dau bani, ușor găsesc 6.000 pedeștri și 6.000 
călăreţi, din cei mai buni, cu 4 și 5 taleri pe lună, socotind în 
aceasta și merindea căpitanilor. 

Lui Malaspina îi place mult și înfățișarea și vorbirea 
voievodului; de aceea îi încredințează, pe toţi, că papa, 
împăratul și regele Spaniei da-vor mai mulți bani ca anul trecut. 

— Vor trimite și trei mii de pedeștri burgunzi, două mii de 
călăreţi archebuzieri valoni, o mie de raiteri nemți și douăzeci de 
bombardiere, douăzeci de tunuri și două sute de măji de praf de 
pușcă, completează Sigismund și încheie: Mă voi strădui din 
răsputeri ca războiul să se poarte cu vigoare, dârzenie și eroism, 
ad majorem Dei gloria. Dar totul, în cea mai mare taină. 

Și vorbirea craiului li s-a părut tuturor cuminte, înțeleaptă, din 


inimă. Semn că s-a însănătoșit. Mai departe, Bocskai vestește că 
peste câteva zile craiul va pleca iar la Praga, însoţit de 
cancelarul losica și de o samă de mari demnitari, să 
statornicească deplin, cu însuși împăratul Rudolf, ajutoarele și 
ceasul de pornire a războiului. La rugămintea lui Mihai, în 
această însemnată solie a intrat și banul Mihalcea. 

Aflând de vizita lui Mihai-vodă la Alba lulia, marele vizir 
Ibrahim-pașa a trimis, în grabă, un ceauș să stăruie pentru pace. 
Totodată, pașa Timișoarei, temându-se că acești voievozi s-au 
adunat, cu căpitanii lor, pentru sfat de război, a trimis și el, tot 
aici, doi ceauși, cu poftiri de prietenie. Mihai îl deleagă pe banul 
Mihalcea, iar Sigismund pe losica să făgăduiască pace și 
ascultare. 

— Politica este, pe trei sferturi, făţărnicie, se bucură losica. 

— Dacă nu-l înșelăm noi pe sultan, ne trage el pe sfoară, râde 
Mihalcea. 

Pentru că s-a întâmplat ca tocmai acum să moară bătrânul 
Danciul-vornicul, doamna Stanca s-a îngrijit de așezarea lui în 
mormânt. Și trei zile solia română a stat cernită. Apoi s-au 
rânduit vânători, petreceri și mese. Astea prilejuiesc Buzeștilor 
vorbiri pe îndelete și prietenești cu o samă de nobili unguri. 
După felul cum lămurește greșelile săvârșite de arhiducele 
Maximilian la Agria și după felul cum plănuiește războiul peste 
Dunăre, Stroe, ca și voievodul, înțeleg că Bocskai este nu numai 
un general foarte priceput, ci și un iscusit bărbat politic, de 
povetțele căruia rău face craiul că nu ţine sama. Toţi, dar mai 
ales doamna Stanca, se bucură că s-a ajuns la pace: e fericită 
cât n-o poate spune. 

Cea din urmă petrecere rânduită în cinstea voievodului Mihai 
se desfășoară în palatul crăiesc. Doamna Stanca a dorit s-o vadă 
pe crăiasa Maria Cristina, ci losica și-a cerut iertare: e plecată în 
Austria, la arhiducesa Maria, care se află cam bolnavă. Barbara 
losica și celelalte aristocrate se îngrijesc de doamna Stanca, 
sporovăind, după feleșagul femeilor. Ca tălmaci slujește când 
Preda Buzescu, când Sima, stolniceasa. Abia acum înţelege ce 
frumoase sânt aristocratele maghiare și câte lucruri minunate 
cunosc, cât de bogat se îmbracă și cu câte feluri de sulimanuri 
își dreg faţa, mâinile, sânii ca să fie ispititoare precum sânt. 
Multă prietenie îi arată Ana Viteaz și lulia Kornis, mândră că 
soţul ei a devenit mădular al „Ordinului pintenul de aur”. Se 


miră foarte doamna Stanca aflând că, pentru pricini cu totul 
potrivnice, Velica-i la cea mai mare cinste. Unii știu că-i amanta 
craiului și-o lingușesc ca atare: 

— Cică ar fi singura femeie care i-a dibăcit feleșagul, se face a 
lămuri baroana Bocskai. 

De aceeași părere este și Barbara losica, iar dintre români 
Udrea Băleanu și Preda Buzescu, care, văzând-o aici și acum, nu 
cred mărturisirea de la Ruda, cu tot jurământul: 

— O fi născută Velica noastră în raiul din Argeș, dar a trecut 
prin iadul vieţii și-a luat cu ea o mie de draci. Uite-o ce 
zvăpăiată.-i. lar craiul se pierde în faţa ei, semn că-l stăpânește. 

Pentru alţii, începând cu Sima, cu Stroe și sfârșind cu Ana 
Viteaz, Velica-i imaginea neprihanei, în mijlocul unei lumi rău 
otrăvite de molima dezmăţului. Felul cum se poartă cu toată 
lumea îi atrage numai laude. S-a născut și-a copilărit ca o 
cenușăreasă urâtă. Și-acum uimește lumea cu frumusețea-i 
neobișnuită; o frumuseţe numai a ei, care insuflă tuturor 
bărbaţilor dor și dragoste nestinsă. Stihuitorii o cântă în sonete. 
Pictorii ţin să-i înveșnicească chipul în Venera, Nevinovăţia, 
Graţia, Primăvara, așa-i de tânără, de fragedă și de gingașă. lar 
frumusețea asta de pomină i se îmbină cu bunătatea, cu 
blândeţea, cu dragostea învăluitoare ca o vrajă. Unii o 
aseamănă cu Laura, alţii cu Beatrice ori cu Simonetta Cattaneo, 
cea slăvită în cântecele lui Poliziano. Și parcă mai mult ca 
oricând, în seara asta, în rochie albastră, cu horboţică albă, cu 
salbă de aur, cu diademă lucitoare de diamante, cu surâs divin, 
cu privire scânteietoare, cu mișcări angelice usucă, pe drept, 
cerul gurii tuturor bărbaţilor. 

— Nu, poate nu-i frumuseţea ei atât de mare, șoptește Sima, 
pre cât stârnește în cei din jur simţământul dragostei. 

Stroe o măsoară cu ochiul lui teafăr și rău îi pare că n-are o 
duzină de ochi, cu toţi s-o soarbă, ca pe-o licoare sfântă: 

— Ai dreptate, Sima: frumuseţea Velicăi descântă și trezește 
în noi frumusețe și bunătate, cum primăvara trezește 
binecuvântatele mirezme ale florilor și umple lumea cu ele. 

— Uite, nici doamna Stanca n-o mai urăște. 

— Dacă izbutește a domoli gelozia doamnei, Velica-i cea mai 
mare vrăjitoare din câte fiinţează în lumea asta. 

— Ştii ce-am băgat de samă, Stroe? Când cântă Mândruţa, 
vodă lăcrămează. 


— Prohor ar zice: toată stânca își are izvorul ei tainic, prin 
care se ițește, din afunduri, ori boaba de cleștar a dragostei ori 
otrava neagră a nemărturisitelor dureri. 

Cu toate că doamna Stanca îl urmărește ca o umbră, Mihai- 
vodă tot se alătură de Velica și-i șoptește: 

— S-a zvonit că eu l-aș fi ucis pe logofătul Norocea. Ştii? 

— O neghiobie născocită de niște mișei dornici să otrăvească 
prietenia noastră. Acum știu că oamenii lui losica l-au ucis, ca 
să-i ia steagul și să-l trimită el, în numele craiului, la Praga. 

— Dovezi? 

— N-am încă, Mihai. Ci mă bucur că zvonurile lui losica sânt 
fără temei. Acum știu bine că acele zvonuri sânt doar rod al 
ucigașelor uneltiri, pentru care făptașii da-vor cândva socoteală. 
Din uciderea tatei, săvârșită de ei, din mișelnice gânduri, vrut- 
au să izvodească tină neagră întru mânjirea chipului tău și 
ponegrirea faimei tale. În ce mă privește acum, știu bine pentru 
tine, Stanca întruchipează averea, rangul și frâul cumințeniei... 
Întreb însă, ce mai pot fi eu? 

— Tu, Mândruţa, ești visarea, îndrăzneala cea fără margini, 
vitejia. 

— Mihai, eu nu pot fi decât dragostea. Vitejia ești tu. O vitejie 
aprigă, vijelioasă, totuși primenitoare. lar spre mine vii ca o 
blândă adiere de primăvară. 


